" ANDRIUS 
AŠMANTAS 


Rinktiniai 
raštai 


Vilnius 
pradai 
1996 


UDK 801 
Aš-14 


Knygą sudarė Aldonas Pupkis 
Redagavo: Rūta Buidovienė 
Inga Mataitytė 
Aldonas Pupkis (vyr red.) 
Rita Urnėžiūtė 
Recenzavo Zigmas Zinkevičius 


ISBN 9986-405-82-3 O Gimtoji kalba, 1996 


PRATARMĖ 


Tarpukario laikų kalbininkas, dabar mažai kam žinomas 
kalbos tyrėjas Andrius Ašmantas (1906-1941) yra palikęs 
gausų kūrybinį palikinį: kalbos mokslo darbų ir kalbotyros 
populiarinamųjų straipsnių, paskaitų tekstų, šiaip įvairių ling- 
vistinių užrašų. Jį labiausiai domino šnekamosios kalbos 
kultūra, bendrinės kalbos istorija ir žodžių daryba. Daugelis 
jo paskelbtų ir pirmą kartą čia skelbiamų minčių turi daugiau 
pažintinę vertę, bet rašiniai iš šnekamosios kalbos kultūros 
nėra praradę savo aktualumo ir mūsų dienomis. Supran- 
tama, spausdinamos paskaitos nebus parankiniai studentų 
vadovėliai, bet apskritai jos turėtų praversti Ašmanto nag- 
rinėtų kalbotyros sričių tyrėjams. 

Lingvistiniai darbai sudaro I knygos dalį. II dalyje skel- 
biama rinktinė Andriaus Ašmanto publicistika padeda suvok- 
ti to meto šio žanro būklę, o daugelis keliamų minčių bus 
įdomios ir šiandieniniams skaitytojams. 

Skelbiamų tekstų kalba ir stilius neredaguoti ir apie tai 
plačiau rašoma knygos gale įdėtuose redakcijos paaiškini- 
muose ir pastabose. 

Parengti šią knygą nuolat skatino Andriaus Ašmanto sū- 
nus prof. Leonas Ašmantas. Dėkojame jam ir jo artimiesiems 
už pateiktą archyvą, nuotraukas, ačiū prof. Zigmui Zinkevi- 
čiui už teigiamą knygos vertinimą. 


ANDRIUS AŠMANTAS — 
KALBININKAS, PEDAGOGAS, PUBLICISTAS 


Andrius Ašmantas gimė 1906 m. vasario 24 d. buv. Kretin- 
gos apskrityje, Endriejavo valsčiuje, Tickinų kaime, ūkininkų 
Antano Ašmanto ir Onos Buivydaitės šeimoje. Tėvai valdė 29 
ha ūkį, šeimoje buvo 10 vaikų: 6 broliai ir 4 seserys (Andrius 
buvo trečiasis). 

Savo „Curriculum vitae“ Andrius Ašmantas rašė: „Esu Že- 
maičių krašto sūnus. Augau kaip ir visi to krašto kaimo vaikai: 
ne sykį gaudamas žymiai sunkesnį darbą, negu leidžia metai. 
[...] Į mokslą palinkimą pajutau anksti. 6—7 metų, beveik nė 
kieno nemokomas, išmokau skaityti iš vyresniojo brolio ir 
sesers. Per karą, jau tėvo pamokomas, išmokau žemaitiškai 
skaityti, rašyti ir kiek aritmetikos. Nors abu tėvai buvo ūki- 
ninkai, bet jau buvo šimtmetinė tradicija berniukus išmokyti 
skaityti ir rašyti. Tėvo giminės vyrų eilėje nežinomas beraštis“. 

Taigi iki 12 metų tėviškėje — vaikystė, pilna ūkio darbų ir 
svajonių. Tėvas kietas ir neperkalbamas, su vaikais bendrauja 
kaip su savo valdiniais (dienoraštyje įrašyta: „tėvas vaikams 
per kietas“), o artimiausias bičiulis — vyresnysis brolis An- 
tanas, kaip pats rašė, visų jaunystės paslapčių ir svajonių žino- 
vas. Ir motina, iš prigimties labai švelni, jausminga žemaitė. Iš 
jos perėmė norą siekti mokslo, pareigą atsidėti idėjai. Pakirsta 
darbų naštos mirė, kai Andrius buvo pradėjęs 19-uo0sius savo 
gyvenimo metus. 

1918 m. rudenį Endriejave atidaroma pradinė mokykla. Į 
ją priimamas ir Andrius — tiesiai į trečią skyrių. Tik vienus 
mokslo metus tepasimokęs, nuo 1919 m. rudens, išlaikęs eg- 
zaminus, jau Rietavo gimnazijos I klasės moksleivis. 1924 m. 
mirus motinai ir atsisakius eiti į kunigus, parama iš namų nu- 
trūksta: ūkiui reikia darbininko, o ne zulinančio mokyklos 
suolus jaunikaičio. Andrius imasi privačių pamokų: moko 
pasiturinčių ūkininkų ir miestelėnų vaikus. Bet ir mokslo 
neapleidžia: „Trejetukų nemačiau metiniuose pažymiuose per 
visą mokslo laiką“. Be mokymosi ir mokymo, greitai įsitraukia 

į visuomeninę veiklą: yra ateitininkų, kitų būrelių narys, čia 
parašo pirmuosius savo rašinėlius spaudai. Bene pirmoji in- 
formacija bus parašyta 1924 m. apie Rietavo ateitininkų 
kuopos veikimą, o 1925 m. „Lietuvos“ laikraštis išspausdina jo 
straipsnelį „Šis tas iš Žemaitijos“. 

Baigęs šešias klases, 1925 m. išvažiuoja į Telšius ir įstoja į 
VII gimnazijos klasę. Pamokos prasidėjo rugsėjo 2 d. ir jos 
smulkiai aprašytos dienoraštyje. Pirmoji pamoka — lietuvių 
kalbos. Mokytojas Kamantauskis (veikiausiai — Viktoras 
Kamantauskas, 1899—1951) ragino kurti iškalbos būrelį, „kad 
išsilavintume tinkamai kalbėti“. Gal tai ir buvo pirmasis 
postūmis susidomėti šnekamąja kalba, o vėliau atsidėti 
šnekamosios kalbos kultūros studijoms? 

Telšių gimnazijoje jo irgi visur pilna: aktyvus ateitininkas 
(vėliau dėl nesutarimų su vadovais ir globėjais pasitraukia net 
iš valdybos), blaivininkų draugijos veikėjas. Šalia to — pri- 
vačios pamokos duonos kąsniui užsidirbti, atkaklus moky- 
masis. Gimnziją baigia 1927 m. pirmuoju mokiniu. 

Tais metais prasideda naujas Andriaus Ašmanto gyvenimo 
tarpsnis: jis — Kauno universiteto studentas. Iš pat pradžių la- 
bai sunku: atsivežtos santaupos — 250 litų — kaipmat tirpsta ir 
net vieni pietūs kartą per savaitę retas dalykas. Pamokų nėra. 
Bet atsitiktinai J. Talmantas pasiūlo parašyti prancūzų kalbos 
vadovėlį. Kompiliuotas darbas išeina A. Buivydaičio slapy- 
vardžiu (motinos tėvas buvo Buivydas): „nedrąsu pasirašyti 
pavarde, nes visi žino, kad aš menkas „prancūzas“. Atsiranda 
privačių pamokų, po metų gauna tarnybą Vyresniojo notaro 
įstaigoje. Per metus išlaiko 10 egzaminų, Prano Skardžiaus 
rekomenduotas gauna stipendiją. Nuo 1930 m. pradeda 
pedagoginį darbą ir jam atsiduoda visą likusį gyvenimą. 1930 
m. sausio 15 d. ima dirbti Daukanto mokytojų seminarijos 
lietuvių kalbos ir literatūros laisvai samdomu mokytoju (dirbo 
iki 1930 m. spalio 10 d.). Tų pat metų rugsėjo 5 d. jau Kauno 
„Aušros“ mergaičių gimnazijos mokytojas, be to, nuo lap- 
kričio 1 d. pradeda dėstyti dar ir Kauno jėzuitų gimnazijoje. 
1933 m. baigia Kauno Vytauto Didžiojo universitetą ir 1934 
m. sausio 16 d. gauna aukštesniosios mokyklos mokytojo 

vardą. 1934 m. rugpjūčio 1 d. perkeliamas į „Aušros“ 


berniukų gimnaziją ir paskiriamas etatiniu mokytoju. 

1935 m. prasideda Ašmanto Klaipėdos gyvenimo tarpsnis: 
spalio 16 d. Švietimo ministerijos paskiriamas Klaipėdos 
pedagoginio instituto lektorium. 

Ašmanto išsiuntimas dirbti į Klaipėdą susijęs su Lietuvos 
valstybės pastangomis įsitvirtinti mūsų pajūryje. Padėtis ten 
buvo labai sudėtinga. Prijungus Klaipėdos kraštą prie Lietu- 
vos 1923 m. ir suteikus jam autonomijos teises, vokietininkai 
neužleido savo pozicijų. Jų dauguma buvo Klaipėdos magis- 
trate, vokiečių įtaka laikėsi arba plito toliau ekonominiame ir 
kultūriniame krašto gyvenime. Nors oficialiai buvo pripažin- 
tos dvi vietos gyventojų kalbos, bet lietuvių kalba iš tiesų buvo 
vokiečių kalbos tarnaitė. Vokietininkai itin suaktyvėjo atėjus į 
valdžią Hitleriui ir 1934 m. uždarius politinę teroristinę noi- 
manininkų organizaciją (jos vadovai buvo nuteisti, bet organi- 
zacija toliau veikė pogrindyje). Lietuvos valdžia iš pradžių į 
Klaipėdą planavo perkelti kelis VDU fakultetus, bet 1934 m. 
rudenį įkūrė trimetį Prekybos institutą, o 1935 m. — dvimetį 
pedagoginį institutą. Įsakymą įsteigti pastarąjį A. Smetona 
pasirašė 1935 m. gegužės 22 d., o iškilmingai jis buvo ati- 
darytas rugsėjo 18 d. 

Taigi Andrius Ašmantas, kaip gerą vardą turintis perspek- 
tyvus mokslininkas, siunčiamas rūpintis lituanistikos dalykais. 
Naujajame institute darbo dar nedaug, tad pagrindinis krūvis 
— Klaipėdos Vytauto Didžiojo gimnazijos studijų patarėjo pa- 
reigos (čia išdirbo metus), o nuo 1936 m. rudens ėmė dėstyti 
lietuvių kalbą ir Prekybos institute. Abiejose mokyklose 
rūpinosi mokomosiomis programomis, įvedė kalbos tech- 
nikos, bendrinės kalbos istorijos ir fonetikos su morfologija, 
Klaipėdos krašto tarmių, vaikų literatūros kursus, beveik vie- 
nas skaitė kalbos ir literatūros, taip pat metodikos paskaitas. 
Susidomėjęs šnekamosios kalbos kultūra, 1937 m. liepos mėn. 
už savo lėšas klauso šios srities paskaitų Prancūzijos Nanci 
universitete ir gauna kursų baigimo pažymėjimą. 

Gyvenimas Klaipėdoje — intensyvaus mokslinio darbo me- 
tai. Parengia keleto paskaitų tekstus, išspausdina studiją „Kū- 

rybinis Putino pasaulis“ (Klaipėdos „Pedagoginis metraštis“, 
1937, t. I), parašo kalbotyros straipsnių, bet ypač daug, — jo 
paties žodžiais, netoli šimto straipsnių, — spausdina publi- 
cistikos (Klaipėdos laikraščiuose ir Kauno dienraščiuose). 

1938 m. Švietimo ministerija perkelia Ašmantą iš Klaipė- 
dos dirbti Kauno 6-ojoje gimnazijoje. Daugeliui tas perkėli- 
mas buvo netikėtas ir nesuprantamas. Klaipėdos laikraščiai 
apgailestavo netekę „studentų mylimo lietuvių kalbos lekto- 
riaus“, „puikaus savo dalyko specialisto“, Klaipėdos Visuo- 
menės sąjungos centro valdybos aktyvaus nario, spėjusio 
įsigyti miesto „visuomenėje simpatijų ir pasitikėjimo“. 

1939 m. sausio mėn. 15 d. Ašmantas skiriamas VDU lekto- 
rium, o 1940 m. pereina į Vilniaus universitetą. Daug dirba: 
rengia paskaitas, rašo spaudoje, važinėja po Vilniaus kraštą 
tikrinti pavardžių ir vietovardžių. Planuoja išleisti knygą „Sa- 
komojo žodžio kultūra“ ar tiesiog „Sakomasis žodis“ (1940 m. 
lapkričio 25 d. raštas LTSR Valstybinei leidyklai). Ketina ją 
galutinai parengti 1941 m. vasario mėn., numato apimtį — 
150—200 vadovėlio formato puslapių. Bet knyga neįteikiama 
(?). 1941 m. gegužės 6 d. Ašmantas suserga tuo metu sostinėje 
siautusia šiltine ir 19 d. miršta. Palaidotas Rasų kapinėse. 

Andrius Ašmantas buvo aktyvus visuomenės gyvenimo 
žmogus. Jau minėta, kad dar gimnazijoje (Rietave ir Telšiuo- 
se) buvo veiklus ateitininkas, nemaža prisidėjo prie blaivybės 
sąjūdžio. Universitete irgi buvo vienas iš aktyviausių. Antai 
mirus Jablonskiui Daukanto mokytojų seminarijoj sukvietė 
mokinius ir pasakojo apie jį, o vasario 27 d. „įlindo“ į laido- 
tuvių komisijos pasitarimą ir jo siūlymu buvo nutarta eisenoj 
prieš karstą leisti eiti Universitetui, nors dėl to pradžioj 
Ašmantas buvęs doc. P. Augustaičio pajuoktas. Seminarijos 
direktoriaus K. Ruginio įprašytas, parašo Jablonskio nek- 
rologą („Lietuvos mokykla“, 1930. Nr. 2), pirmą, anot auto- 
riaus, „rimtesnį straipsnį“, nors šių dienų akimis žiūrint, 
daugiau jausmų padiktuotą nei mokslinį (tos pačios mintys 
vėliau išplėtotos kituose darbuose). 

Savo „Curriculum vitae“ rašo, kad baigęs universitetą dir- 
bo Šaulių sąjungoj (apie šią jo veiklą duomenų ko! kas ne- 

rasta), Lietuvių kalbos ir literatūros mokytojų sąjungoje ir 
Lietuvių kalbos draugijoje. 

Ašmantas buvo vienas iš mokytojų lituanistų sąjungos su- 
manytojų ir kūrėjų. 4-ajame dešimtmetyje vykusi mokyklų re- 
forma reikalavo naujai pažvelgti į mokytojų darbą, rūpintis 
dalykiniu  tobulėjimu, atsisakyti mokytojų organizacijų, 
sukurtų ideologiniais pagrindais. 1934 m. Ašmantas 
„Gimtojoje kalboje“ skundžiasi menku mokytojų atsidėjimu 
mokyklos reikalams. Tais pačiais metais mokytojų kursuose 
Juodkrantėje kartu su J. Linde-Dobilu buvo apmesta būsi- 
mosios organizacijos sandara, numatyti jos uždaviniai. Būdin- 
ga, kad I naujosios sąjungos suvažiavimas įvyko 1935 m sausio 
3 d. Kauno „Aušros“ mergaičių gimnazijoje, kur A. Ašmantas 
tuo metu mokytojavo. Apie tolesnę Sąjungos veiklą išsamiai 
rašyta spaudoje!, todėl čia tų dalykų nekartosime. Pridurtina, 
kad vėliau, daugiausia dėl objektyvių priežasčių, nuo Sąjungos 
veiklos Ašmantas gerokai nutolo. 

Vaisingai kalbininkas darbavosi 1935 m. įkurtoje Lietuvių 
kalbos draugijoje. Kartu su kitais dalyvavo steigėjų susi- 
rinkime, rūpinosi įstatais, nuolat buvo renkamas į valdybą, 
vadovavo įvairioms sekcijoms. 1935 m. gegužės 27 d. draugijos 
narių susirinkime iškelia mintį surinkti mokytojų vartojamas 
svetimybes ir išleisti jas atskiru sąrašu, — tai galėjo būti 
postūmis imtis rengti „Kalbos patarėją“. Nenutolo nuo 
draugijos veiklos ir dirbdamas Klaipėdoje. Kaip draugijos 
narys, yra skaitęs paskaitų per Kauno ir Klaipėdos radiją. 

Andrius Ašmantas buvo prisirišęs prie savo gimtinės ir šei- 
mos. Beveik kiekvienais metais atostogaudavo tėviškėje, daug 
švelnių žodžių motinai įrašyta jo dienoraštyje. Net ir nelabai 
sutardamas su tėvu, skuba į jo šermenis („Tėvo mirtis iškvietė 
tiesiog iš teisėjų suolo“, — įrašo savo ranka Vidurinio mokslo 
departamento rašte, kuriame nurodyta, kad Ašmantas 
skiriamas teisėju lietuvių kalbos skaitymo ir deklamavimo pir- 
menybėse, įvyksiančiose Klaipėdoje 1938 m. gegužės 27 d.). 


1S. Matulaitienė. Pluoštelis Lietuvių kalbos ir literatūros 
mokytojų sąjungos istorijos. — Gimtoji kalba. 1993. Nr. 9. P. 26—30. 

1933 m. Andrius Ašmantas sukuria šeimą. Jo žmona Ona 
Kizevičiūtė-Ašmantienė (1908 05 22—1985 08 12) buvo kilusi 
iš dab. Prienų rajono Dambravos kaimo. Mokėsi Prienų 
„Žiburio“ gimnazijoje, studijavo istoriją Vytauto Didžiojo 
universitete. Bet mirus tėvui dėl lėšų stokos studijas turėjo nu- 
traukti ir V. Mykolaičio-Putino rekomenduota įsidarbino 
Valstybinėje bibliotekoje. Po vyro mirties su vaikais ap- 
sigyveno pas seserį Prienų raj. Skuigės kaime. Po karo per- 
sikėlė į Prienus, mokė vaikus, pradėjo dirbti Prienų vaistinėje. 
Čia tapo gera kvalifikuota vaistininke ir ja išdirbo iki pat 
mirties. Be didesnės kieno pagalbos viena pati išmokslino vi- 
sus tris vaikus. Duktė Joalita Julija (g. 1935 05 01) išėjo far- 
macijos mokslus, ilgus metus dirbo vaistinėse Tauragėje ir 
. Prienuose, dabar pensininkė. Sūnus Leonas Vaidotas (g. 1939 
01 01) — žymiausias Lietuvos atominės energetikos specialis- 
tas, habilituotas daktaras, profesorius, atkurtos nepriklauso- 
mos Lietuvos pirmosios vyriausybės ministras. Sūnus Jurgis 
Ramūnas (g. 1940 01 16), baigęs Žemės ūkio akademiją, visą 
laiką gyvena Prienų rajone, Stakliškėse ir dirba miškininku. 
Ona Ašmantienė šventai saugojo vyro atminimą, išsaugojo be- 
veik visą jo rankraštinį palikimą ir aštuntojo dešimtmečio 
pradžioje jį perdavė šių eilučių autoriui. 


* + 


Andriaus Ašmanto kūrybinis palikimas didelis ir įvairus. 
Pirmiausia tai kalbotyros darbai ir kalbos mokslo populiari- 
namieji straipsniai, rašiniai švietimo ir gimtosios kalbos 
dėstymo metodikos klausimais, literatūros kritikos bandymai, 
pagaliau gausi publicistika, kurioje nagrinėjami patys įvairiau- 
Si gyvenamojo laiko dalykai. 

Daugiausia mūsų kultūrai Ašmantas nusipelnęs kaip kal- 
bininkas. Jis priklauso negausiam pojablonskinės kartos 
dešimtmečio kalbininkų būreliui, kartais vadinamam 
„Gimtosios kalbos“ arba Lietuvių kalbos draugijos kalbininkų 
būreliu. Iškiliausi kalbininkai čia buvo Pranas Skardžius ir 
Antanas Salys bei kiek vėliau prie jų prisidėjęs Petras 

Jonikas. Jiems teko itin sunkus uždavinys: atgaivinti gerokai 
priblėsusį po Būgos mirties kalbos tiriamąjį darbą ir pakelti jį 
į aukštesnį lygį. Kiekvienas iš jų turėjo pasirinkęs savo mėgs- 
tamas tiriamąsias sritis ir į jas daugiausia gilinosi. Skardžius 
buvo pasinėręs į istorinės gramatikos, leksikologijos ir žodžių 
darybos dalykus, buvo žymiausias to meto akcentologas. Salys 
daugiausia tyrė mūsų tarmes, domėjosi lietuvių vardynu ir 
fonetika, o Jonikas tyrė rašomosios kalbos istoriją. Bet tai tik 
pagrindinės sritys, kuriose . jiems pavyko tarti savo žodį, 
paskelbti svarbių darbų. Šiaip jų pomėgiai daug kur 
kryžiavosi, užgriebdavo kitas kalbos mokslo sritis, bet tarpusa- 
vyje šie mokslininkai nebuvo konkurentai. Juos visus vienijo 
bendras kalbos praktikos darbas, nuo 1933 m. įformintas or- 
ganizaciškai „Gimtosios kalbos“ žurnalų, o nuo 1935 m. jau 
tvarkomas per Lietuvių kalbos draugiją. Galima nedvejojant 
teigti, kad 4-ojo dešimtmečio kalbininkų būrelis sukūrė savitą 
kalbos norminamojo ir tvarkomojo darbo sistemą, kuri buvo 
tradicinės mūsų kalbos kultūros ir naujausios pasaulinės 
praktikos idėjų lydinys. To meto kalbininkų nustatyti kalbos 
norminimo šaltiniai, pagrindai ir kriterijai nėra pasenę ir 
dabar, tik jie konkretinami, tikslinami, plečiami. 

Andrius Ašmantas šiame būrelyje užima kuklią vietą jau 
vien dėl to, kad nemaža metų teko atiduoti pedagoginiam 
darbui, be to, gyvenimas Klaipėdoje jį buvo per daug įsukęs į 
visuomeninę veiklą ir neleido daugiau atsidėti kalbotyrai. Vis 
dėlto ir jam pavyko parašyti darbų, turinčių mūsų kalbos 
mokslui išliekamąją vertę. 

Kaip ir kiti to meto kalbininkai, Ašmantas domėjosi pačiais 
įvairiausiais kalbos dalykais: jam rūpėjo visos kalbotyros sritys 
nuo fonetikos iki sintaksės, tik ne visur jo buvo vienodai 
pasidarbuota. Daugiausia Ašmanto nuveikta žodžių darybos, 
bendrinės kalbos istorijos ir šnekamosios kalbos kultūros 
baruose. 

Pirmas didesnis jo tyrimas buvo diplominis darbas tema 
„Priesagos -ini-s (-inė), -iška-s (-iška) mūsų bendrinėje kalboje 
nuo „Auszros“ laikų“. Autoriaus buvo sumanyta aprašyti ŽO- 
džių su šiomis priesagomis darybą („forminė dalis“) ir seman- 

tiką („reikšminė dalis“). Deja, tebuvo parašyta tik pirmoji 
darbo dalis — daryba. Pradžioje autorius apžvelgia šių priesa- 
gų istoriją daugiausia remdamasis praeities tyrėjų mintimis 
(Leskyno, Brugmano, Delbriuko ir kt.), paskui atskirai nagri- 
nėja abiejų priesagų žodžius. Keli tūkstančiai pavyzdžių dar- 
bui išrinkta iš „Aušros“ laikraščio ir „Varpo“ žurnalo, Kuršai- 
čio, Juškos žodynų, Jauniaus gramatikos, Žemaitės, Lazdynų 
Pelėdos, Vaižganto, Krėvės, Smetonos raštų, kitų šaltinių. Su- 
rinkti pavyzdžiai nagrinėjami įvairiapusiškai: prie kokių (ne- 
išvestinių ar išvestinių) kamienų segamos šios priesagos ir 
kokios priesagos dedamos prie -inis, -iškas būdvardžių, 
pateikiama nemaža hipostazinių vedinių, nurodomi svarbesni 
abiejų priesagų vedinių skirtumai (tik su -inis sudaromi ne tik 
būdvardžiai, bet ir daiktavardžiai). Darbe yra pastabų, kurie 
išvestiniai žodžiai dabartinėje vartosenoje neįprasti, yra šiek 
tiek palyginimų su tarmių duomenimis. Be to, rašoma apie 
tiriamųjų vedinių morfologiją ir kirčiavimą. Parodoma, kad 
gausėja -inis vedinių ir mažėja -iškas būdvardžių. 

Ginant šį darbą daugiausia buvo prikišta, kad nėra išvadų, 
nepasinaudota Jablonskio gramatikomis ir jo taisymais. 
Priekaištauta, kad beveik nėra šių dviejų tipų žodžių lyginimo, 
kad darybinė analizė atsieta nuo kaitybinėsŽ. 

Vis dėlto darbą, nors jis nebuvo užbaigtas ir išvados ne- 
padarytos, įvertino teigiamai. Tai pirmoji sinchroninė šios sri- 
ties studija, nutiesianti kelią tolesniems Skardžiaus tyrimams. 
Pavyzdžių gausa, jų klasifikacija, kai kurios suformuluotos 
išvados ir pastabos pačiame tekste rodo tam tikrą mūsų 
žodžių darybos tyrimo etapą ir nusipelno specialistų dėmesio. 

Andrius Ašmantas yra gilinęsis ir į bendrinės kalbos istori- 
jos klausimus: plačiau rašęs apie Šleicherio, Kuršaičio, 
Baranausko, Jauniaus, Būgos, Jablonskio ir kitų kalbininkų 
darbus, jų įnašą į bendrinės kalbos kūrimą. Pačios bendrinės 
kalbos istorijos nebuvo susintetinęs ir joje įžiūrėjo daugiau ne 
vientisą procesą, o vienos bendrinės kalbos atmainos keitimą 
kita (tarminiu pagrindu). Ašmantas buvo linkęs matyti tik tam 


2 Centrinis valstybinis archyvas, F 63, ap. 10, b. 10. 

tikrą vientisą raidos liniją nuo Kleino gramatikų per kitus 
Mažosios Lietuvos kalbotyros darbus iki dabartinės bendrinės 
kalbos. Tačiau pastarąją mėgino apriboti „Aušros“ pasirody- 
mu. Galima spėti, kad šios kalbininko nuostatos būtų buvusios 
vėliau keičiamos, nes kalbos istorijos dalykai jį tikrai domino 
(tai rodo išlikę gausybė išrašų iš įvairių senųjų raštų). 

Bet, antra vertus, į kalbos istoriją gilintasi daugiau dėl kitos 
priežasties: Ašmantą domino bendrinės šnekamosios kalbos 
atsiradimas, jos raida ir tuometinis funkcionavimas. Bemaž 
kiekvienąkart kalbėdamas apie kurio kalbininko darbus, 
išsikeldavo sau uždavinį nustatyti, kiek tas kalbininkas yra 
prisidėjęs prie bendrinės kalbos sutvirtinimo, kokios buvusios 
jo pažiūros į šnekamosios kalbos kultūrą. 

Tiesą sakant, šnekamosios kalbos kultūra buvo didžioji 
Andriaus Ašmanto meilė ir svarbiausias rūpestis. Kaip taikliai 
yra pažymėjęs J. Lazauskas, Lietuvoje gyvuoju žodžiu rūpinosi 
ir rūpinasi pedagogas J. Geniušas ir kalbininkas A. Ašmantas. 
„Juodu šios srities pionieriai“3. 

Taigi Andrius Ašmantas yra stovėjęs prie mūsų bendrinės 
šnekamosios kalbos kultūros ištakų. Pirmiausia reikėjo pasi- 
rinkti pagrindą. Visiškai aišku, kad miesto (Kauno) kalba čia 
netiko, todėl reikėjo rinktis tarminį pagrindą. Antai net 1930 
m. nei Skardžiui, nei Saliui jis dar nebuvo visiškai aiškus. Tik 
1934 m. Ašmantas („Dėl rašybos reformų“) ir 1935 m. Salys 
(„Bendrinė vaidybinė ir šnekamoji tartis“. — Gimtoji kalba, p. 
167-171) galutinai įtvirtino vakarietiškąjį tarimą kaip 
bendrinės kalbos normą. Atkreiptinas dėmesys, kad tai 
padarė du žemaičiai! 

Andrių Ašmantą pasirinkti šį kelią buvo paskatinusios ke- 
lios aplinkybės. Bene svarbiausia čia bus buvusi nuo Kleino 
einanti vakarietiškoji tradicija. Ši tradicija per Kuršaitį ir iš 
dalies Šleicherį laimingu sutapimu atėjo iki Jablonskio, tikro 
zanavyko nuo Griškabūdžio. Savo gramatikose kalbos garsus 
ir priegaides Jablonskis aprašinėjo „suvalkietiškai“ ir šitaip 
netiesiogiai pagrindė būtinumą pasirinkti „suvalkietiškąjį“ 


3 I. Lazauskas. Kalba ir balsas. — Lietuvos žinios, 1940 01 20. 

tarimą. Antra vertus, vakarietiškasis variantas jau buvo prak- 
tikuojamas teatre* , neatmestina prielaida, kad įtakos galėjusi 
turėti ir kalbininko žmonos gimtoji tarmė. 

Nuo siauro šnekamosios kalbos kultūros supratimo — 
garsų ir priegaidžių tarties — Ašmantas ėjo toliau — į 
kirčiavimo dalykus, į žodžių ir jų junginių bei sakinių tarimo 
kultūrą. Remdamasis tuo metu populiaria Europoje psicho- 
lingvistikos mokykla, kalbą jis laikė psichofiziniu reiškiniu, 
todėl šnekamosios kalbos kultūrą skaidė į tris dalis: fizinę 
(garsų anatomija, fiziologija ir akustika), kalbinę (tarties 
normos) bei psichinę („mūsų dvasios išraiška išorinėmis balso 
priemonėmis“). Šiuos savo teiginius kalbininkas trumpai 
aprašė straipsnyje „Sakomojo žodžio kultūra mokykloje“, bet 
pats pridūrė, kad jo mintys čia „dar neišėjo iš sakomojo 
žodžio kultūros propagandos“. Išsamiai viską padaryti, matyt, 
tikėtasi ketintoje 1941 m. išleisti knygoje. 

Pridurtina, kad būdamas pedagogas Ašmantas tikėjosi 
sukultūrinti šnekamąją kalbą per mokyklą (teatro ir radijo 
kalba daugiau rūpinosi A. Salys, P. Skardžius, J. Talmantas). 
Tačiau kiek spėdamas šnekamosios kalbos kultūrą jis propa- 
gavo ir kitomis progomis. Apskritai įsidėmėtina, kad Ašman- 
tas palaikė pozityvią ugdomąją kalbos kultūros veiklą ir 
reikalavo nesitenkinti vien kalbos taisymais: „būtų jau laikas, 
— rašė jis, — daugiau kreipti dėmesį ne tik į taisomąjį kalbos 
uždavinį, bet ir į ugdomąjį, kuris yra susijęs su visu pilnutiniu 
žmogaus brendimu““ . 


* * * 


Gausi ir įvairi Andriaus Ašmanto publicistika. Jos dau- 
giausia parašyta gyvenant ir dirbant Klaipėdoje, iš viso apie 
200 įvairaus pobūdžio rašinių. Juos smulkiau apžvelgti, pa- 


* Plg. A. Samulionis, V. Vitkauskas. Iš kalbininkų ir teatralų 
bendradarbiavimo. — Kalbos kultūra. 1978. Sąs. 34. P. 69-70. 

3 A. Ašmantas. Kalbos turtinimas. — Kn.: Iš lietuvių kalbos 
kultūros istorijos. V., 1988. P. 67. 

nagrinėti prireiktų nemažos studijos, tad čia tenkinamasi tik 
bendresnėmis pastabomis. 

Išskirtinis Ašmanto publicistikos bruožas — tautinės kultū- 
TOS propaganda. Kultūros dalykus jis iškelia aukščiau už socia- 
linius ir ideologinius ir mano, kad tik kultūra galinti padėti ša- 
linti įvairias gyvenamojo laiko negeroves. Tautos kultūra ky- 
lanti iš individų kultūros: „Visuomenės ydos plaukte plaukia 
iš individualių ydų“ (įrašyta dienoraštyje dar 1929 m. spalio 13 
d.). Siūloma išeitis — individo auklėjimas ir prusinimas 
pradedant šeima, toliau mokykloje ir suaugus. Siūlomos 
priemonės — visas platus visuomeninis kultūrinis gyvenimas: 
menas, literatūra, spauda. Keliama ir asmeninio pavyzdžio 
svarba. Prievartos imtis būtina tik išimtiniais atvejais, o šiaip 
„kalėjimai tuoj turi būti paversti mokyklomis arba neturtėlių 
ar paliegėlių prieglaudomis“ (dienoraštis, 1930 01 10). 

Andrių Ašmantą visą laiką jaudino mūsų mokyklų reikalai. 
Švietimo klausimais rašoma keliolikoje straipsnių. Jį. džiugino 
ketvirtajame dešimtmetyje vykusi mūsų švietimo reforma. Čia 
Ašmantas yra ypač iškėlęs mokytojų vaidmenį. Kad ir kaip 
bus reformuota mūsų mokykla, be gerų mokytojų ji negalės 
duoti vaisių. Tad pirmasis universiteto (ir pedagoginių mo- 
"kyklų, instituto) uždavinys — parengti savo darbui atsidavusių 
mokytojų. Geras mokytojas — ne tik puikus savo dalyko spe- 
cialistas, bet ir nuoširdus auklėtojas, asmenybės ugdytojas. 
Asmenybę išugdyti gali tik aukštos dorovės, tautiškai susipra- 
tęs pedagogas. „Tautiškumas, filosofų nuomone, — rašė Aš- 
mantas, — [yra] tautos ypatybių suma. Kalba čia yra vienas iš 
stambiausių šulų. Patriotizmas, kuris apibūdinamas kaip mei- 
lė savo tautai ir jos ypatybėms bei tautinei apraiškai, kalbos 
negali jokiu būdu išskirti ir užmiršti. Nacionalizmas, rodąs lyg 
atskiros tautos subrendimą tautos kūrybai, einančiai į visuoti- 
numą, be kalbos vėl negalės išsisukti“. Taigi tautinio auklėji- 
mo tikslai yra: „savarankiška valstybė kaip tautiškumo saugo- 
toja, savarankiška kultūra kaip tautiškumo brangintoja ir sa- 

varankiška kūryba kaip originalus veržimasis į visuotinių 
vertybių pasaulį“. 

Andrius Ašmantas propagavo mokymo ir auklėjimo vie- 
novę, kuri tik sulydyta gali duoti gerų rezultatų. To reikalavo 
iš visų dalykų mokytojų, bet ypač čia iškėlė lituanistus. 
Rūpinosi lietuvių kalbos programomis universitete, institutuo- 
se, kitose mokyklose, reikalavo išskirtinio požiūrio į mokytojo 
lituanisto pareigas, darbą ir atlyginimą, rašiniais ir konkrečiu 
darbu stengėsi padėti jam tobulėti dalykiškai. Jį jaudino 
mokyklų išdėstymas ir kelių tiesimas Lietuvoje, moksleivių 
buitis ir visa, kas susiję su mokykla. Šiuo požiūriu Ašmantas 
buvo išskirtinis Lietuvos mokytojų mokytojas, tam darbui 
atidavęs beveik visus savo trumpo gyvenimo metus. 

Kultūrininko idealisto akimis Ašmantas žiūrėjo į Klaipėdos 
krašto tautinius santykius. Jis visaip priešinosi šio krašto ger- 
manizavimui, naiviai tikėjo, kad kultūrine veikla galima atsi- 
laikyti vokietininkų  užmačioms prijungti Klaipėdą prie 
Vokietijos. Vietos valdžia (magistratas, seimelis) priklausė 
vokietininkams. Ašmantas teigė, kad jų dviveidiškai politikai 
reikią priešintis tik kultūrinėmis priemonėmis, kad kova turin- 
ti būti ne su vokiečių tauta, ne su pačiais vokiečiais, Getės ir 
Šilerio kultūros palikuonimis, bet su nekultūringais vietos 
valdininkais. Jam rūpėjo ne Klaipėdos krašto vokiečius sulie- 
tuvinti, bet išlaikyti lietuviškumą visur, kur jis dar gyvas, 
grąžinti nutolusius savo tautos vaikus prie tėvų kamieno. Ne 
kartą jis yra prikišęs Kauno valdžiai ir kultūros įstaigoms, kad 
tosios per mažai rūpinasi pajūrio reikalais. 

Andrius Ašmantas daug sykių yra peikęs abejingumą mūsų 
kultūrai, aplaidų požiūrį į savo tiesiogines pareigas, vanojęs 
biurokratus ir girtuoklius. Jį jaudino knygų keliai pas skaityto- 
jus, laikraščių mėgavimasis juodosiomis gyvenimo pusėmis 
(kaip tai būtų aktualu paskaityti kai kuriems šiandieniniams 
mūsų žurnalistams ir laikraščių redaktoriams!) — viskas, kas 
buvo po akių tam veržliam ir energingam žmogui. Bet 


6 Cit. iš: A. Ašmantas. Lietuvių kalbos dėstymo metodika. 
Rankr., 1939, P. 10. 

pamatęs kokią kad ir nedidelę kultūros kibirkštėlę, jis stengėsi 
ją įpūsti ir būtinai parodyti žmonėms (plg. jo teatro spektaklių 
recenzijas, rašinius apie V. Mykolaitį-Putiną, sumanytą, bet 
neparašytą monografiją apie Valančių, vaizdelius apie Kuršių 
neriją ir kt.). Sklaidant Ašmanto publicistiką kyla mintis, kad 
jis tiesiog negalėjo pasilikti sau viską, ką matė gyvenime, bet 
būtinai turėjo pasakyti tai kitiems. Pasakyti aiškiai, įtaigiai, 
pagauliai, gražiu įspūdingu stiliumi. 


* * * 


Andrius Ašmantas paliko šį pasaulį pačiame savo kūrybi- 
nių jėgų žydėjime, taip iki galo ir neatskleidęs įvairiapusiško 
savo talento, nepadaręs nė mažos dalies to, ką buvo užsimo- 
jęs. Tačiau ir tai, ką jis mums paliko, yra tam tikras įnašas į 
Lietuvos mokslą ir kultūrą. Dalis darbų turi ir išliekamosios 
vertės. Tačiau ir tai, ką šiandien vertinsime tik pažintiniu 
požiūriu, yra mūsų mokslo ir kultūros paveldas, kurį pažinti 
pravartu to mokslo ir kultūros kūrėjams. 


Aldonas Pupkis 


Šiuo straipsniu pasiryžau sutraukti visa, kas buvo rimčiau 
siūlyta ir svarstyta. Sunku būtų iškęsti nepridėjus kai kur ir 
savo pastabų. 

Dabartinis gyvenimas ir jo tempas, versdamas viską ra- 
cionalizuoti, pakeitė ir raštą. Svarstydami rašto klausimą, 
turime įsidėmėti, kad tos pačios tautos ne visi žmonės lygia 
panašybe taria atskirus žodžius ir jų samplaikas. Raštas, kuris 
žymėtų visų tarmių žodžių ypatybes, būtų labai sunkus. Toks 
buvo sugalvotas ir mūsų kalbai prof. K. Jauniaus. Tad lieka 
žodžiams rašte žymėti viena tarmė, kurios tartis turi 
būti bent kiek visiems pažįstama ir labai nenutolusi nuo kitų 
tarmių. Tokia tarme mums eina kapsai ir zanavykai, o prak- 
tikoje labiausiai artinamės prie pirmųjų tarties — kapsų. 

Jos keisti niekas nesiūlė, net ir žemaičiai, kurių tarmė ne 
kartą buvo rašto tarmė. Ji, matyt, ir liks. 

Kapsų tarmė ir bus mums bazė 
ieškoti garsinių atitikmenų rašytam 
žodžiui. 

Čia vėl atsiduriame prie tikslumo ribų. Pasirodo, 
kad ir vienos tarmės visų garsinių ypatybių nesužymėsime. Tai 
būtų sunku, o praktikai ir nereikalinga. Čia ir turėtų būti visų 
ginčų bazė, tačiau taip nėra: negali žmonės užmiršti dabar- 
tinės rašybos, kurios pagrindu nėra viena tartis, bet ir istori- 
niai-etimologiniai reiškiniai. 

Rašybos komisija ir nemanė iš pagrindų keisti dabartinę 
rašybą. Todėl čia ir kilo įvairiausių siūlymų, susijusių su šių 
dienų rašyba. 

Peržvelgdami bendresnius siūlymus, turėsime neužmiršti 
rašybos istorijos ir bendrinės rašybos dvejopo tikslo: 1) pa- 
vaizduoti bent kokiu tikslumu girdimąjį įspūdį ir 2) suteikti 
įvairiausių sąvokų Žmonių susižinojimui ir bendravimui. 

Niekas nesiskundė, kad dabartinė rašyba tų dviejų tikslų 
būtų nepatenkinus. Atvirkščiai — visas rašybos reformos 
sąjūdis kilo dėl nevienodo žymėjimo tų pačių garsų arba tų 
pačių kalbos atitikmenų, o vėliau tik prisidėjo balsas, kad mes 

per daug žymime (atmesti ilgius ir nosinius!), ir retas balselis, 
kad netiksliai žymime (A. Jakštas. Židinys, 1933 m. Nr. 11, p. 
403 ir Ignas Šeinius — „Lietuvos aido“ skiltyse). Visų likusiųjų 
balsai lietė rašybą ekonominiu ir estetiniu 
atžvilgiu. Čia gražiu keliu bus nuėjęs Ignas Šeinius, 
laikydamasis lotyniško alfabeto ir neigdamas „trijų aukštų“ 
rašybą, o svarbiausia — jo siūlomi papildymai lotyniškam al- 
fabetui, iš kurio jau gautume grynai lietuvišką — be lenkybių 
ir čekybių. 

Daug kas kalbėjo rašybos dėlei: ir mokytojai, ir laikrašti- 
ninkai, ir šiaip visuomenės sluoksnių atstovai. Tačiau visi 
telietė tik garsus ir jų rašmenis, nuošaliai palik- 
dami skyrybą, atskirų ir sudėtinių žodžių rašymą ir kitus da- 
lykus, Rašybos komisijos iškeltus. 

Visų balsas — mesti rašybos sunku- 
mus! 

Pažiūrėkim, kas sunku: 

Balsiuose. Juose mes skiriame kokįirkiekį, arba i1- 
Bi 

Kokį žymime: a, e, ė, į, 0, u. 

Ilgį žymime: y, d ir ą, e, į 4. (Rašto tarmėje tėra jų ilgis.) 
Dėl kokio, rodos, puolimų nebuvo. Užtat ilgio žymėjimas | 
susilaukė smarkių puolimų. Net visai juos išmesti norėjo. 
Dabar jau nurimo: suprato reikiant ilgį žymėti dėl prasmės ir 
kalbos ritmo, kuris tiek reikšmingas mūsų kalbai. Ir gerai 
padaryta — tas kalbos ypatumas turi būti 
ir rašte matomas, nes daugelis tarmių 
lengviausiai taria ir skiria garsų ilgį. 
Taip vienodai beveik nusistatyta dėl y ir d ir net dėl į ir g, 
kuriuos telaiko ir ilgais garsais. 

Kitos eilės yra 4 ir ę, kurie bėra ir tų garsų ilgiai kaip ati- 
tinkamai į ir y. Tačiau pirmieji susilaukė labai smarkių 
puolimų: 1) visai jų nežymėti ir 2) žymėti tik galūnėse. Dėl 
žymėjimo galūnėse beveik jau visų susitarta. Tik šakniniai g ir 
ę smarkiai tebepuolami. Yra pagrindo! 

Jų ilgio mes niekur kitur 
nežymėjome be tų atvejų, kur jie kilę 

iš nosinių (iškritus ni garsui). Juk jų seniau būta, o dabar 
ilgas a virtęs yra 0 arba sutrumpėjęs (rank-d, rank-o-s...). 
Panašus kelias yra ir ilgojo e rašto tarmėje. Be to, jie mums 
po kirčiu šaknyje yra pailgėję, nors iš prigimties yra trumpi. 
Pagaliau įsikibimas į tą vieną jų praeities ypatybę yra daug kur 
ir tarimui nereikalingas: šąla, bla... plg. kūla, mala..., kėra... 
plg. dėra... Juk šiuose žodžiuose iš tarimo visai neskiriame. 

Lygios vertės tėra ir gėsta, m4žta, šąšta... Čia mes kitaip ir 
nerasime: šiaip tarti mus kirtis verčia ir panašūs žodžiai, kad 
ir su dvibalsiais šaknyje: a/psta, gelsta... 

Tose vietose patys rašomosios tarmės Žmonės turi 4 ir ę 
kalte iškalti! 

Nedaug, rodos, tenustotume, dėl nuoseklumo išmesdami 4 
ir ę, kur ir be kirčio lieka ilgi: 4-žuolai, ž-ą-sį, pėrspr-ę-sti, pėr- 
br-ę-sti... 

į ir ų maišomi su y ir ž. Čia, žinoma, vienu balsu šauktinas 
vienodumas, o jų ilgio žymėjimas paliktinas, nes jis lengviau ir 
mokyklose išmokstamas. 

Balsiams žymėti siūlyčiau, remdamasis aukštosios mokyk- 
los praktika, šių pataisų: 4 ir 4 iš Žodžių šaknų 
visai išmesti, nes čia yra daug 
painiavų dėl panašaus tarimo, kur 
nėra žymima jų ilgių; y, į ir oš, 4 
rašyti vienodai ir palikti šaknyse ir 
galūnėse, nes iki šiol visus išlikusius 


jų ilgius, kad ir nevienodai, 
Žymėjome, nežiūrėdami jų atsiradimo 
priežasties, ir nėra tų tarimų 


painiavų, kokias turi a ir €e ilgiai. 

Rašmuo, jų ženklas, šiuo kartu mums nesvarbus. 

Dar reikėtų atkreipti dėmesį į A. Jakšto siūlymus ie ir uo 
keisti vienu rašmeniu, nes nėra dvibalsiai, o vienas garsas. Tai 
paliudija ir jų kilmė. Čia jo siūloma spaustuvių ekonominiais 
sumetimais (dviejų raidžių vietoje liks tik viena!) ir fonetiniais. 
(vienas garsas — vienas ir rašmuo!). Dėmesio, gaila, į tai 
niekas neatkreipė. Dėl siūlomų rašmenų jų vietoje ė (iš 
prancūzų kalbos) ir 4 (iš senesnių mūsų raštų) reikėtų suabe- 

joti jų patogumu. Be A. Jakšto, rodos, dvibalsių niekas ne- 
kliudė. 

Priebalsiuose sunkumų yra žymiai daugiau ir dabartinėje 
rašyboje, o jų neišvengsime ir naujojoje rašyboje, tačiau be- 
veik visi praėjo pro šalį. 

Rašybos komisija, balsius rašydama tik iš garsų, 
priebalsiams turėjo sujungti kilminį ir garsinį rašymo 
būdą. Naujybių čia kuo mažiausia — tik išlyginta, kas 
dabartinėje rašyboje netikslu: š, ž+s virsta tik š. Tuo tarpu 
rašyta: grįšiu (<ž+s), o gįžta (<ž+si)) Rašyti iš 
kilmės, o kur kilmė neaiški, iš garsų. 
Tokia rašyba daug lengvesnė, nors etimologijos kiek daugiau 
reikės. Įvestas į po b, p šaknyje ir prieš ie: bjaurus, pjauti... ir 
jiešmas, jieškoti... Juk čia visur ir beveik visose tarmėse 
girdimas garsas j. 

c = Its ir č=1š palikti — nepakeisti dviem ženklais. Bet 
kodėl norėtų dz ir dž vienu garsu laikyti, visai nesuprantama. 
Gal iš analogijos su c ir ė? Tada jų rašyba palikta nesuvieno- 
dinta. 

Kiek Ignas Šeinius eina tikru keliu, ieškodamas naujų 
rašmenų, tiek man atrodo abejinga („Lietuvos aidas“, Nr. 26), 
kad mokykla turinti išmokyti taisyklingai žodžius tarti, nors 
kokia bebūtų rašyba, tačiau mokinys visada taisyklingai 
skaitysiąs ir tarsiąs. Mokyklos darbo praktika ką kita rodo: jei 
mokinys gerai taria, gerai ir parašyti išmoksta, bet daug 
sunkiau yra išmokyti gerai tarti negu taisyklingai rašyti. 
Tarimui neužtenka atminties, bet 
reikia pripratinti garsams tarti ir 
kalbos padargai. Mūsų kalbos tarimas (su kirčiais, 
priegaidėmis ir garsų ilgiais) yra gražus, bet daugeliui, ir lie- 
tuvių, neišmokstamas. Kas dirba mokyklose su įvairių tarmių 
mokiniais, tas tik patvirtins šitą tiesą. 

Baigdami galėtume šitaip sutraukti. 

1. Niekas šiandien nekurs rašybos, atsijusios nuo rašomų 
žodžių tarimo. 

2. Tariamo žodžio vaizdavimas rašte nelygu: kaip susitarta. 

3. Atsisakydami žymėti kai kurias tarimo ypatybes, menki- 
name kalbą, aukodami rašybos lengvumui. (Su 4, £ ir mūsų 
padaryta. Bet tokių žodžių nedaug.) Tą tiesą ir mokykla pa- 
tvirtina. 

4. Išmokti rašyti yra daug lengviau negu taisyklingai tarti. 

5. Skirti garsą ir tam pačiam garsui ženklų įvairumą ir jų 
regimąjį grožį bei patogumą rašyti. Juk kalbininkams terūpi, 
kad kalbos garsas turėtų atitikmenį ir rašte. Kokios išvaizdos 
ženklas bus, jiems nelabai terūpi. 

6. Ženklų įvairumas tam pačiam garsui sunkina rašybą. 

7. Kol neturėsime taisyklingos tarties ir rašybos žodyno, tol 
rašyba visiems bus sunki, o ypač mokyklai. 


Lietuvos aidas, 1934 03 01 


Jei norėtume šių dienų inteligentą apibūdinti ar pažinti, tai 
turbūt geriausiai mums jį parodytų rašysena ir iškalba: 
rašysena — hieroglifai, o iškalba — po nosimi mikčiojimas ar 
rėkimas iki užkimstant. 

Š. m. vasario mėn. 23 d. turėjome progos pabūti vaikų teat- 
re — jo atidaryme. Tas teatro atidarymas ir sudaro progą 
keletą žodžių tarti ir apie gražų kalbėjimą. 

Vos tik pamatome žodį — „kalbą“, tuoj nusigąstame, kad 
čia mums priskaldys vežimus visokių netaisyklingumų. Tačiau 
šiuo kartu, nors kalbos taisyklingumas yra labai svarbus, 
prakalbėsime apie gyvą žodį, apie tą žodį, kuris štai išskrenda 
iš mūsų burnos. 

Šis gyvasis žodis yra be galo spalvingas, tiesiog margas kaip 
genys. Juk jo skambesys mums pasako ne tik sąvoką, apie ką 
mes tuo žodžiu kalbame, bet ir jausmus, gilius išgyvenimus: 
baimę, pyktį, išgąstį, džiaugsmą, liūdesį... Visa tai išsako to 
žodžio skambesys, tarsena, o ne nauji žodžiai, kurie pirmąjį 
mums paaiškintų. Tačiau mūsų žodis yra be galo nespalvingas 
dėl to, kad į tai beveik jokio dėmesio nekreipiame. 

Burbtelėjame — ir baigta. Be abejo, daugeliui suaugusių ir 
prie geriausių norų jau sunkoka pasiekti lanksčią kalbą. Bet 
vis dėlto pažanga galima. Ir dar graži. 

Kalbėti tenka visiems. Tiesa, kalbame ir nejaučiame jokio 
sunkumo — net malonu. Bet ne visada pasakysime girdėdami 
kalbant — malonu klausyti. Be abejo, turėtume siekti abiejų. 

Tuoj čia dingteli mintis į galvą: kodėl gražiai kal- 
bėti neišmoko mokykla? Taip, ji visa ko šaltinis: 
gero ir blogo. Iš dalies yra tiesos. Bet ir mokykloje ratas ratelį 
suka. Ir sunku suprasti, katras jų svarbesnis. Mokykloje per- 
duodame savo žinias ir gyvenimo patirtis, — pasakys eilinis 
didaktinis vadovėlis. 

Bet visai matyti, kaip „garsieji“ turi dalintis tuo turtu. Čia 
ir taškas. Daugeliui einamųjų dalykų mokykloje svarbiausias 
yra klausimas, ar mokiniai suprato. Jei taip, tai nors antrą 
tašką dėk — kaip viskas baigta! 

Visą čią naštą turėtų imti ant pečių gimtoji kalba — 
mokyklos dėstomoji kalba. Bet ir čia vėl tas pats kabliukas: 
forma ar medžiaga. Ir čia, pasirodo, tiek daug tos medžiagos, 
kad iš tikro sunku mokiniui suvirškinti. Ir vėl mokytojui be- 
lieka apeliuoti tik į mokinių „supratimą“. Taigi ratas ratelį 
suka. 

Kur tad ieškoti tos pagalbos? Net pačioje mokyklos pro- 
gramoje nėra gražaus kalbėjimo dalyko. Yra tik pageidavimas. 
Nenurodyta, nė kokių sugebėjimo laipsnių mokinys turi čia 
pasiekti. Kur tad kreiptis? Tik į visuomenę. Ypač į tą 
visuomenę, kuri kultūros siekia ar ja rūpinas. Žodžiu, 
ieškokime kultūros tyruose balso, kuris atsilieptų, kad bet 
kaip švebeldžiuoti yra nekultūringa. 

Taip, prastą rašyseną civilizuotas žmogus pakeičia 
rašomąja mašinėle. Bet prastą tarseną ir neniusingą žodžio 
skambesį kuo pakeisime? Technika maža čia mums padeda. 
Atvirkščiai, ji kaip tik stengias natūralų balsą skaitytojams 
perduoti. Čia tik nuo vilko ant meškos užbėgame. 

Tad vienintelė išeitis belieka — pripažinti, kad sakomasis 
žodis yra vertas kultūros pats savaime. Jei mes ieškomės 
malonių garsų muzikoje, griebiamės čia įvairiausių instru- 

mentų, tai tuo labiau turėtume ieškoti švelnios ir lanksčios 
kultūros ir pačiame tariamame žodyje, o ne tik jo turinyje. 

Čia teatras yra uzurpavęs tą tiesą. Bet jo tiesa yra gyva. Jei 
jo žodis virstų paprastu sąvokų simboliu  — barškalu, tai ir 
pats jis nemiręs lavonu taptų. Vaikų teatras ir čia bus gyvybės 
sėkla. Tai viena jo gėlė gražiame įvairių vertybių vainike. 

Dar daugiau: jis bus greičiau išgirstas tyrų balsas, nes čia 
šauks gražaus žodžio mažieji ir didieji klausytojai, jo pasiges ir 
jaunieji vaidintojai. Gerose rankose keletą metų padirbėję, jie 
bus dėkingi visą amžių už sukultūrintą sakomąjį žodį. 

Visuomenė ir bus nešalta geram teatrui. Ji turės progos ne 
tik savo vaikų dvasinį gyvenimą praturtinti, bet sudaryti savo 
vaikams ir gražios kalbos skonį. 

Čia tik principas, kuriuo žvelgiame į teatrą ir ko iš jo 
laukiame. Bet jokiu būdu šis straipsnis nėra matyto vaidinimo 
kritika. Tiek tik norėtume pasakyti, kad teatras yra ir turi būti 
gražaus žodžio mokykla, kurioje jaunieji ir senieji pajustų 
sakomojo žodžio kultūros vertę. Tokiu nuoširdžiu sveikinimu 
ir linkėjimu sutinkame vaikų teatrą ir tikime, kad teatrui tik- 
rai pasiseks daug prisidėti prie tos kultūros, kad sakomasis 
žodis taptų spalvingesnis ir gyvesnis ir platesnėje mūsų 
visuomenėje, ypač jaunuomenėje. 

Gražiai kalbėti — vis dėlto kultūra! 


Vakarai, 1936 03 25 
[Be parašo) 


Šį keistą klausimą negi mums lietuviams reikėtų kelti! Juk 
mes patys lietuviškai kalbame. Ta mūsų kalba ir yra lietuvių 
kalba. Rodos, visai aišku. Kiekvienas, kuris tik lietuviškai kal- 
ba, norėtų, kad visiškai taip ir kiti kalbėtų. To nėra. Ima pa- 
galiau net ginčytis, kuris „lietuviškiau“ kalba. Ginčas virsta 
kartais visai rimtu, ypač Klaipėdos krašte. Nueinama net kar- 
tais ir tiek, kas „lietuviškiau“ kalba, tas yra tarytum ir tikrasis 

lietuvis. Bet dažnai ginčas baigiamas tuo, kad šalis išsiskiria, 
viena kitai prikaišiodama: „Jūs turite mokytis iš mūsų, o ne 
mes iš jūsų!“ 

Į šį klausimą norėdami atsakyti, turime prisiminti ir 
peržvelgti kalbos gyvenimą ir jos istoriją. 

“ Pirmiausia turime atsiminti, kad nėra lietu- 
viškesnės kalbos, bet yra tik bendrinė lietu- 
vių kalba, kurios visiems tenka mokytis. Mokomės dėl to, 
kad mes visi kalbame tarmiškai, kitaip net negu mūsų 
kaimynai — kito valsčiaus ar parapijos. Gali būti kartais net 
greta du kaimai, kurie kalbės vis dėlto skirtingai, nors tų 
kaimų Žmonės puikiausiai susikalbės. Tas nevienodas kal- 
bėjimas eina taip toli, kad skirias kalba šeimos nuo šeimų, net 
brolis nuo brolių. Juk už durų kalbančius du savo brolius at- 
skiriam iš kalbos, nors jų nematome. Visa tai pareina nuo to, 
kad žmogus kalba savo lūpomis, burna, liežuviu, gomuriu ir t. 
t, kurie nėra vienodi. Nelygus jų dydis, storis, kietis. Dėl 
to ir skiriasi kiekvieno Žmogaus kalba, net brolių. Tai ir yra 
tikrasis pagrindas, kad kalba nėra ir negali būti visos tautos 
vienoda bent ištarimu. Tiesa, galime iš dalies kito kalbą 
pamėgdžioti. Šitas sugebėjimas ir sudaro atskirų šeimų, 
kaimų, valsčių kalbą. Mat artimesnieji žmonės, kurie dažnai 
vienas su kitu susitinka, stengias savaime vienodžiau kalbėti, 
ir susidaro tokiu būdu bendresnė jų kalba negu tų, kurie nuo 
jų toliau gyvena. Tokiu būdu ir susidaro visos tautos be n - 
dra kalba, kurios jau visi turi mokytis. Mes lietuviai ir“ 
turime savo bendrinę kalbą. Šioji kalba ir yra, tariant, 
lietuviškesnė, nes jos visi mokomės. Tokią ben- 
drinę visos tautos kalbą teturi tik kultūringos 
tautos. Mes ją turime. 

Tik tas klausimas, kaip toji bendrinė kalba susidaro ar yra 
sudaroma. Čia jau kiekviena tauta nuėjo savais keliais. Tos 
bendrinės kalbos Vakarų ir Rytų Europoje nėra senos. Mat 
viduriniais ir naujesniais amžiais visų tautų kalbas nustelbė Io- 
tynų kalba. Ji buvo ne tik tarptautinė diplomatų kalba, bet ji 
buvo kartu ir mokslo kalba. Ji viešpatavo ir mokyklose. Ja bu- 
vo dėstomi visi mokslo dalykai. Jos tradicijų yra dar daug uni- 

versitetuose. Atskiros tautos pradėjo lotynų kalbą pakeisti 
savo tautine kalba ir moksle tik beveik XVIII amžiuje. 
Visiškai įsigalėjo tautinės kalbos ir universitetuose XIX am- 
žiaus pradžioje ir vėliau. 

Bendrinė kalba yra visada šiek tiek dirbtinė, nutolusi nuo 
bet kurios tarmės. Pirmiausia, bent Europoje, pradėjo tautos 
rūpintis raštu. Ten žiūrėta, kad knygos būtų parašytos tokia 
kalba, kad visa ar bent didžioji dalis tautos suprastų. Čia daug 
nulėmė tautos kultūros raida. Kurioje vietoje kyla kultūra — 
ten ir raštas pasirodo. Jis ir rašomas ta vietos tarme. Jei tos 
tautos kultūroje vyrauja ta tarmė, pamažu ji ir pasidaro visos 
tautos bendrinė rašomoji ar šnekamoji kalba. Mūsų rašo - 
mosios kalbos istorijoj yra buvusios įsigalėjusios įvairios 
tarmės. Pirmoji buvo žemaičių tarmė, vėliau įsigalėjo vidurio 
aukštaičių tarmė, dar vėliau rytų — ir taip jos įvairaip svyravo 
iki 1883 m. „Aušros“, kuri buvo vakarų aukštaičių tarmės 
įtakoje, nes tos tarmės buvo dr. J. Basanavičius, J. Mikšas, M. 
Jankus, o ypač J. Jablonskis, pradėjęs bendradarbiauti 
„Aušroje“. „Aušra“ daug gero padarė mūsų tautai — ji sukūrė 
ir mūsų bendrinę rašomąją kalbą, paremtą 
aukštaičių vakariečių, arba užnemuniečių, tarme, kurios cen- 
tras yra Vilkaviškio, Šakių ir Marijampolės 
apskritys. Šiai tarmei artimai kalbančių yra žymiai daugiau. Ji 
persimeta per Nemuną ir siekia net Šiaulius, Raseinius, 
Tauragę vakaruose, o Kėdainius, Kauną — rytuose. Ji nueina 
toli ir į Mažąją Lietuvą. Beveik šia tarme kalba Mažojoje Lie- 
tuvoje Stalupėnai, Gumbinė, Įsrutis, Papelkiai, Gilija, Šilutė, 
Tilžė, Viešvilė ir visas plotas viduryje tarp šių vietovių. Šia 
tarme pasirodė ir pirmieji rimti lietuvių kalbos mokslo 
veikalai. Jau 1653 m. Danielius Kleinas iš Tilžės parašo rimtą 
lietuvių kalbos gramatiką (Grammatica Litvanica). Labai 
rimta ir moksliška tos gramatikos prakalba. Gaila, kad pati 
gramatika ir toji prakalba rašyta lotyniškai ir dėl to neturėjo 
tos įtakos, kurią būtų turėjusi, jei ji būtų lietuviškai parašyta. 

Ta tarme pagaliau parašo ir didysis kalbininkas Augustas 
Schleicheris 1856 m. lietuvių kalbos gramatiką vokiškai 
(Handbuch der Litauischen Sprache. 1856). Ji turėjo daug 


27 


įtakos „Aušrai“ ir jos bendradarbiams. Šios tarmės yra ir 
didysis Mažosios Lietuvos kalbininkas F. Kuršaitis 
(1806—1884). Jo darbai — lietuvių kalbos gramatika 
(Grammatik der littauischen Sprache. 1876 m.) ir lietuvių 
kalbos žodynas (Littauisch-deutsches Wė6rterbuch. 1883 m.) — 
yra ir šiandien lietuvių kalbai be galo svarbūs. Vadinas, 
Mažosios Lietuvos žmonės yra lygiai prisidėję prie tokios 
bendrinės lietuvių kalbos, kokia mes dabar 
rašome irkalbame. Tiesa, ją galutinai parengė perio- 
dinei ir mokslo spaudai ir mokyklos reikalui J. Jablonskis, 
kilęs iš Kudirkos Naumiesčio — Griškabūdžio. Jo ilgo amžiaus 
darbas buvo tiek galingas susidaryti pastoviai bendrinei 
lietuvių kalbai, kad jis dažnai yra vadinamas bendrinės 
lietuvių kalbos tėvu. Jis ypatingai daug pasidarbavo šalin- 
damas iš lietuvių kalbos svetimybes, kurių yra, kaip jau ir 
Danielius Kleinas pastebėjo, kiekvienoje kalboje, net lotynų ir 
graikų. Tais keliais ėjo ir kiti kalbininkai, kurių čia ne- 
suminėjome. . 

Štai iš kur turime tą lietuvių kalbą, kurios visi turime 
mokytis. Ji yra, kaip sakėme ir matome, tautos kultūros žymė. 
Ji nėra ne kieno primestinė ar priverstinė. Ji įsigalėjo gyveni- 
me per mokslo vyrų darbus dar toli prieš Didįjį karą. Jos 
pagrindas, išlikęs iki šių dienų, yra Petro Kriaušaičio 
„Lietuviškos kalbos gramatika“, išleista 1901 m. Tos grama- 
tikos rimčiausias darbininkas buvo J. Jablonskis, o jo bendra- 
darbiai A. Smetona ir Petras Avižonis, ypač pastarasis, kurio 
vardas paimtas ir Kriaušaičio slapyvardžiui. Dar taip pat prieš 
Didįjį karą pradėjo ir visa spauda vartoti tos gramatikos rašy- 
bą ir eiti jos nurodytais keliais Tad apie lietuvių 
kaunišką kalbą negali būti nė kalbos. Ji turi žymiai 
platesnius pamatus ir didesnį akiratį. 

Tiesa, daugelis bendrinių kalbų įsigalėjo visoje tautoje toji, 
kuria kalbėjo karalius ar kunigaikščio dvaras. Taip susidarė 
prancūzų, rusų, lenkų kalbos. Tuo tarpu vokiečių kalba nuėjo 
kitais keliais. Vokietija iki šiol buvo suskilusi atskiromis kuni- 
gaikštijomis. Jas žymiai daugiau jungė tikyba. Todėl M. 
Liuterio Šventojo Rašto vertimas sudarė vokiečių 

rašomajai kalbai pagrindą ir tvirtas tradicijas. Tačiau 
bendrinės šnekamosios kalbos vokiečiai dar ilgai 
neturėjo. Ja pirmiausia susirūpino menininkai — artistai, 
kuriems būtina viena kalba ir graži tarsena. Tik 1898 m. 
susirenka menininkai ir kalbos mokslo žmonės Berlyne ir nu- 
stato šnekamosios kalbos pagrindus, kuriuos sutvarkęs Teo- 
dor Siebs tik 1910 m. išleido. Bendrinė šnekamoji vokiečių 
kalba nėra paremta viena kuria tarme. Ji yra labiau dirbtinė 
negu mūsų. Todėl vokiečiai iki šiol šneka labai tarmiškai, 
„nevokiškai“. Ir pokarinė vokiečių mokykla čia didžios pažan- 
gos nepadarė. Tai jaučiama ir Klaipėdos vokiškose mokyk- 
lose. 

Kaip matome, mes turime labiau sutvarkytą bendrinę 
rašomąją ir šnekamąją kalbą negu vokiečiai, kurie beveik 
teturi sutvarkytą tik rašomąją kalbą. Ir tie, kurie mėgsta kal- 
bėti ir ginčytis dėl kalbų, turi labiau pažinti pačią kalbą, jos 
gyvenimą ir istoriją. Kas nori ir kitus mokyti, turi nepasiten- 
kinti vien savo kalba, nes kiekvienos tautos yra ne tik kita kal- 
ba, bet kita ir tos kalbos istorija. 


Vakarai, 1936 08 18 


Pr. Skardžius, Bendrinės lietuvių 
kalbos kirčiavimas. Teorija su praktiniais 
pavyzdžiais. Kaunas, 1936 m. 95 pusl. Kaina 2 lt. 


Kurdami ir tobulindami savo bendrinę kalbą, ran- 
dame ten dar labai daug spragų, ypač jos praktiniuose da- 
lykuose. Rašyba ir žodynas jau gerokai aptvarkyta: mat šis 
darbas, kad ir su dideliais sunkumais, buvo galimas ir prieš 
Didįjį karą, kai spaudą atgavome. Tuo tarpu bendrinė 
žodžių tartis turėjo laukti pati praktikos - 
Byvojo reikalo. Ji pirma turėjo gauti savo vietą 


29 


bažnyčioje, valsčiuje, mokykloje ir plačiuose visuomenės 
susirinkimuose. To, deja, ji prieš Didijį karą susilaukti ne- 
galėjo. J. Jablonskis, vadinamasis rašomosios kalbos tėvas, 
gerokai išlyginęs rašybą ir iškrėtęs žodyno ir sintaksės šiukšles 
iš mūsų kalbos, nespėjo nė pakenčiamos bendrinės 
šnekamosios kalbos pagrindų duoti — bent kiek juos 
aprašyti ir susisteminti. Šią skaudžią spragą pajuto tik lietu- 
viškoji mokykla ir platus bei įvairus lietuviškosios visuomenės 
gyvenimas. Tuoj pradėjo dygti grynojo žodžio meno įstaigos — 
teatrai. Jiems reikalingas jau gyvasis žodis. O jis turi būti 
ne tik skambus ir reikšmingai tariamas, bet ir darnus — visų 
scenos artistų vienaip ištariamas. Tarmybės scenoje negali- 
mos. Negi vaidinant šeimą motina kalbės dzūkiškai, o duktė 
žemaitiškai! Galiausiai gyvojo žodžio reikalingas ir radio- 
fonas. Ir taip kasdien atsidaro gyvajam žodžiui naujos viešojo 
gyvenimo sritys. į 

Autorius, kaip pasisako ir pratarmėje, ir norėjęs šiuo savo 
darbelių užkišti mūsų bendrinės šnekamosios kalbos spragą — 
norėdamas apibendrinti ir supastovinti jos kirčiavimą. 
Kirčiavimas lietuvių kalbai yra žymiai svarbesnis negu kitoms 
kalboms. Mat mūsų kalba, be paprastojo kirčio, turi ir jo tam 
tikrą gaidą — muziką, dabar kalbininkų vadinamą prie - 
gaide. Kirčio ir priegaidės gražus tarimas ir yra mūsų kal- 
bos ypatingas slankumas, malonus paklausyti net 
svetimtaučiams. Čia, deja, mes patys kaip tik daugiausia 
jaučiame trūkumų viešame visuomenės gyvenime. Mat 
vyresnioji karta ir norėdama negalėjo pramokti bendrinės 
tarties, nes jos į mokyklas niekas neįsileido, o tuo labiau ja 
niekas nesirūpino, kad ji būtų kaip reikiant sutvarkyta. Todėl 
autorius šią knygelę skiria net savo kolegoms profesoriams. 

Be abejo, platus užsimojimas sunkina darbą, o jis jau sun- 
kus ir šiaip. Iki šiol mums šnekamosios kalbos ir tarties 
pagrindu buvo J. Jablonskio tarmė. Gražaus ištarimo mokytis 
turėdavome važiuoti į Užnemunę — Šakius, Vilkaviškį, Mari- 
jampolę. Čia tuo tarpu autorius ieško dėsnių platesniuose 
kalbos polinkiuose, ne tik toje tarmėje pastebimuose. Tad čia 
ir sunkumas! Daugelio šios tarmės ypatybių atsižadėta. Iš 

pušaitės, šunyčio liko pušūitė, šunytis, kaip kad iš daugybės, 
dorybės, gėrybės — daugybė, dorybė, gėrybė. Ypač didžių pakei- 
timų siūloma aukštesnio laipsnio būdvardžiuose: ne bal- 
tesniūm, baltesniamė, baltesniį, baltesnlems, baltesniais ir bal- 
tesniuosė, bet — baltėsniam, baltėsniame, baltėsnių, baltėsniems, 
baltėsniais ir t. t. Čia apibendrintas daiktavardžių kirčiavimas 
(plg. gražūmas, gražūmui,... gražimų, gražūmams...) 

Žinoma, yra daug daugiau nutolimų nuo rašomosios kalbos 
tarmės. Tais nutolimais, be abejo, norima tik palengvinti kitos 
tarmės žmonėms, kurie sunkiai tegali nusikratyti savo prigim- 
tojo akcento. Žinoma, mokytojas ar kalbininkas, net ir prak- 
tikas, dar daug ko pasiges. Praktikui duoti per daug bendri ir 
trumpi apibrėžimai, į kuriuos savo gyvojo žodžio nesugebės 
įterpti. Kalbininkui ar mokytojui trūks platesnių pamatų, 
kuriais remdamasis autorius veda dėsnius. Tad šio vadovėlio 
siaurumas ir mažumas niekam turbūt nebus naudingas. Gal 
tik leidėjui, kuris čia net nepasirašęs. 

Antra, kad šiaip ir naudingo darbelio, didžiausias trūku- 
mas, gal net ir svarbiausias, yra tas, kad gali šis darbas 
nepasiekti to, ko norima juo pasiekti —- apibendrinti ir 
supastovinti mūsų bendrinės kalbos 
kirčiavimą. Mat jis nėra šiaip pilnas ir nėra pagaliau 
išleistas kurios įsakomosios įstaigos, kurios darbai yra vyk- 
dytini. Čia belieka vienintelis paties autoriaus autoritetas. 
Junta, matyt, ir autorius šį trūkumą ir skundžiasi, kad vis dar 
negali baigti rašybos reformos klausimą ir išleisti rašybos ir 
tarties didįjį vadovą, į kurį būtų savaime įterptas ir 
kirčiavimas. Tai visai teisinga. Tiesa, to vadovėlio gale 
yra pridėtas žodynėlis, bet jis toli gražu per mažas (tik 52 
pusl.) ir kasdieniniams reikalams. 

Tad šia proga, kada yra skubių mūsų kalbos reikalų ir 
pasiilgstama čia lemiamo autoriteto, pravartu lyg vėl pagalvoti 
apie seniau iškeltą Lituanistikos institutą, kurio šios rūšies 
leidiniai turėtų įsakomos ir vykdomos galios. Čia prancūzai ir 
turi Acadėmie frangaise. 


Vakarai, 1936 09 05 

Kasdieniniai darbai ir rūpesčiai dažnai nustelbia mūsų 
gyvenimo svarbiuosius dalykus. Jie, visa savo gausybe griūte 
užgriūdami, neleidžia mums atsikvėpti ir pamąstyti, ar visa 
yra taip, kaip turėtų būti. Tokio susimąstymo mes esame 
visada reikalingi, kada norime suderinti savo veiksmus ir 
pasiryžimus su visos savo tautos ir valstybės reikalais. Deja, 
čia dar ne viskas. Bendrai, žmonėms daug sunkesni yra 
kultūriniai reikalai. Jie nuolat reikalauja budrumo, gyvumo ir 
tvirto pasiryžimo — įtempti visas savo jėgas, jei to reikalauja 
kultūriniai uždaviniai. O sunkiausia čia tai, kad kultūra jokiu 
būdu negali pakęsti šablono. Todėl ir tautinės kultūros dir- 
vose neužtenka paviršutiniškai įprasti pavartoti jau 
sukurtąsias vertybes, bet visur dar reikia didelio ir kruopštaus 
individualaus darbo. Toks tautos kultūros reiškinys yra ka 1 - 
ba, kuri tik atskirų tautos narių yra palaikoma, tobulinama ir 
kuriama. Čia nei vienas tautos narys nėra 
laisvas nuo savo kalbos kultūrinio 
darbo. Nepamirština taisyklė: jo kalba 
— jo tautos kalba. 

Deja, mūsų tautos istorija ir tuo pačiu mūsų kalbos kelias 
yra visai kitas negu daugelio kitų tautų. Mes turime dar savo 
kalbos gyvenime tokių reiškinių, kurių kitos tautos nė 
įsivaizduoti negali. Štai mes savo kalbą gerbiame tik tuo, jei ją 
vartojame savo šeimoje ir viešai. Didžiai ją niekiname, 
nusikalsdami savo tautos kultūrinėms tradicijoms, jei vengia- 
me jos viešumoje. Mes turime dar praskinti daug kur jos 
prigimtoms teisėms kelią į šeimą, į namus, į savo draugus, pa- 
galiau į įstaigas ir įmones, ir net į bažnyčią, ir mokyklą. Ar šie 
didi mūsų rūpesčiai kitoms tautoms suprantami? Ne! 
Neįsivaizduos ir nesupras jų nei vokietis, nei anglas, nei 
prancūzas... Tokio darbo ir rūpesčio jie nei neragavo. Štai 
mums čia ne tik dirvonai, bet daug kur miškai ir pelkės. 
Džiaugiamės, kad čia jau skinami keliai. Kas norėjo suprasti, 
suprato ir stojo į darbą. 

Bet vis dėlto yra dar daug kalbos kultūros dirvonų, kurių 
kartais ir patys nepastebime. Labai dažnai pamirštame, kaip 
sakėme, mūsų kalbos vargo kelius. Imame aiškintis kalbą ir 
jos gyvenimo sąlygas paviršutiniškai. Daug kam net rimtų ir 
susipratusių mokytinių inteligentų yra neįkandamas kevalas, 
kodėl mūsų kalba yra mums sunki. Ir 
dažnai savo tautinės kalbos nemokėjimą suverčiame 
tariamam jos sunkumui. Tuo liekame ramūs ir pasiteisinę. Bet 
tuo tarpu visai mes pamirštame, kiek darbo, didelio ir nuošir- 
daus darbo, paaukojame svetimai kalbai, kurios dėlei at- 
metame ir niekiname savo tautinę kalbą. Maža to: ir dabar 
svetimai kalbai nepasigailime darbo ir rūpesčio. Sekame jos 
kultūrą, domimės jos gyvenimu ir skaitome su malonumu ir 
pasididžiavimu jos literatūrą. Savajai — paliekame tik ai- 
manas ir sunkius atodūsius, nei piršto nepajudindami jos sta- 
tomiems rūmams. Užuot dėjęsi su tokiu pat nuoširdumu ir 
darbštumu į jos bendrą kultūrinį darbą, mokame tik reikalauti 
ir skųstis visokiais sunkumais ir nepritekliais, pamiršdami, 
kad mūsų kalba išėjo iš niūrių katakombų į gyvenimą daug 
vėliau, negu mes gyvenimo šviesą išvydome. Dar daugiau: 
daugelis vyresniosios kartos spėjo išeiti ir į gyvenimą ir jame 
puikiai įsikurti, kol mūsų kalba suskambėjo mokykloje. Todėl 
niekuomet neturime pamiršti, kad mūsų tautos vargai yra 
skaudžiai ir mums kiekvienam atsiliepę: išplėšė mums 
Progą ir teisę išmokti laiku savąją 
kalbą normaliu būdu — mokyklos 
suole. Nenuostabu šiandien, kad vyresnei kartai yra tikrai 
kartaus sunkumo stvertis to darbo, kuris jaunystei skirtas. Kas 
mokėjo tą spragą suprasti, daug jau padarė. 

Nedaug geresnės buvo sąlygos ir mūsų pokarinei kartai 
savoje mokykloje. Visiškas mokytojų trūkumas gimtajai kalbai 
neleido ir jai pasiruošti tiek, kiek dabar iš jos gyvenimas 
feikalauja. Daug neatidirbto darbo liko ir šiai dienai. 

Visa tai iškėlėme tam, kad sumažintume skundus ir paro- 
dytume tikrąjį kaltininką. Ne kalba čia kalta, bet mes patys ir 
mūsų senosios gyvenimo sąlygos. Tų skundų gausybė, matyti, 
Nesibaigs ir ateityje. Ar nesiskųs kada nors šių dienų 

Klaipėdos krašto jaunimas, nemokėdamas savo tėvų kalbos, 
kada jį dabar moko tėvų kalbos atėjūnai svetimtaučiai, darky- 
dami ir gadindami ją mokykloje, kur ji turi būti tobulinama? 
Vėl prasidės graudūs verksmai, kad ji sunki ir neišmokstama. 
Kodėl? Ar daug tada mokės suprasti ir į šį klausimą atsakyti? 
Juk yra ir šiandien žmonių, kurie su pasididžiavimu mėgsta 
girtis savo kultūra ir ją saugoti, patys tuo tarpu nejusdami, kad 
purvinais batais mindžioja brangią savo tėvų kalbą, leisdami 
jos mokyti tokiems žmonėms, kurie jos garso nemoka ištarti! 
Kur tai kalbai jų širdis ir kūrybinės jėgos, be kurių neįma- 
noma mokyti gimtosios kabos? Taip, mieli ponai, tokia Afrika 
yra mūsų pačių Klaipėdoje! Ar mes ir tie švietimo vadovai, 
kurie skiria mokytojus mokyklai, supranta, kokią žalą daro 
mūsų tėvų kalbai? 

Suprasime ir susimąstysime tik tada, kada branginsime ir 
gerbsime savo tėvų kalbą. Suprasime ir tas keistas sąlygas, 
kurios atplėšė mus nuo tėvų kalbos ir šiandien mus 
nemokšomis išleido į plačias mūsų tautos kultūros dirvas. Su- 
pratę nedarysime gėdos sau ir kitiems. Nedrįsime kartais, 
kaip šiandien, siuntinėti lapelius, kviesdami mokytis kalbos, 
kurią čia pat darkome. 

Ne visa ir dabar jaučiamės iškėlę ir paaiškinę geros valios 
žmonėms. Kalbos gyvenimas yra lygiai painus kaip ir kiti 
kultūros reiškiniai. Kalba ir reikalauja atskiro pasiruošimo, 
kad galėtume visas smulkmenas suprasti tokiame įvairiame 
jos gyvenime, kur susipina paprastai net kelių kitų kalbų įtaka. 
O nuo jų nėra saugi nei viena kalba. Bet apie tai reikėtų 
plačiau. 

Šiuo kartu mes džiaugtumės, kad būtų suprasta, kad nei 
vienas nesame laisvi nuo savo tautos kalbos tobulinimo darbo, 
nes kalba be mūsų negali gyvuoti. Malonu būtų, kad pajus- 
tume pareigą atitaisyti tai, kas mums liūdnosios praeities 
sugadinta, sužalota. Taip pat mums būtų svarbu, o iš jų pusės 
išmintinga, kad šio mūsų pajūrio kampelio švietimo vadovai 
išdrįstų suprasti, kad lietuvių kalbai mokyti nedera kviestis iš 
kaimynų Žmonių, kuriems tolima mūsų kalba. O mes patys 
visada turėtume nepamiršti, kad kalbos kuriamasis darbas yra 

nuolatinis ir niekada nebaigiamas. Tik daugiau parodykime 
nuoširdumo savo tėvų kalbai, tik daugiau rūpestingumo savo 
žodžiui, leidžiamam į pasaulį, o kalbos šiukšlės mums be 
didelio vargo išnyks. 


Vakarai, 1936 10 29 
Parašas: A. Ringys 


Mūsų visai tautai yra tekę svetimiems vergauti. Toji 
vergystė buvo dvejopa: politinė ir kultūrinė. Viena tautos dalis 
turėjo nusilenkti vakarams, kita — rytams. Jei mes visos 
tautos politiškai neišlaisvinome, dar vis turime sunkių klau- 
simų dėl savo etninių ribų, tai vis dėlto didžioji tautos dalis 
gali džiaugtis politine nepriklausomybe. Jai toli iki visiškos 
nepriklausomybės. Dar ne visuose frontuose pradėtos kovos. 
Šiuo kartu ir norėtume iškelti klausimą, ar me per daug 
palikta svetimybių mūsų varduose ir pavardėse? Šis klausi- 
mas jau išjudintas Didž. Lietuvoje, o Maž. Lietuvoje jis ir 
nepradėtas. Pagaliau Maž. Lietuvoje jis yra visai kitokio 
pobūdžio. Čia dar visai nenagrinėjamas klausimas, kur tų 
svetimybių galima pastebėti, kaip jau daroma Didž. Lietuvoje, 
bet čia dar nesirūpinama paprasčiausia tų pavardžių lietu- 
viška rašyba. Joms viešai tebevartojamas vokiškasis alfabetas. 
Lietuviškiausios pavardės, kurios vokišku tarimu nėra suga- 
dintos, rašomos šiaip: Klumbies, Raudies, Doblies, Matschu- 
lis, Baldschus, Shilus (Silus, Schilus) ir kitaip. Čia išrašytos 
pavardės visai nėra suvokietintos. Ir geriausias lietuvių bičiulis 
eilinis vokietis ir norėdamas lietuviškiau neparašys, nes 
kiekvienos kalbos yra kitas alfabetas, sudarytas pagal tos kal- 
bos garsus. Jei nėra toje kalboje šių garsų, nėra ir rašmenų — 
atskirų raidžių, — žymėti tiems garsams, kurie yra svetimoje 
kalboje. Juk mūsų lietuviškiems žodžiams ir nereikalingos 
raidės: f, h, ch. Jos ir tėra vartojamos tik mūsų kalbos 
kultūriniuose skoliniuose, nuo kurių nėra laisva nė viena 

tauta. Tai dažniausiai graikų ir lotynų kalbos žodžiai. Anos 
minėtos pavardės reikalingos tik perrašyti lietuvišku alfabetu, 
kuris žymiai tiksliau išreikš tų pavardžių ir dabar tariamuosius 
garsus, būtent: Klumbys, Raudys, Duoblys, Mačiulis, Baldžius, 
Užpurvis, Žilius ir t.t. 

Kokios čia priežastys, kad mes gerbiame senas, neprasmin- 
gas vokiškos kultūros liekanas, kurios neturi realios vertės nei 
mums, nei pagaliau ir patiems vokiečiams? Tokios kultūrinės 
liekanos žemina tik tuos, kurie nesupranta jų menkavertišku- 
mo. Dėl tokių žmonių elgesio gėda ir vieniems ir kitiems, net 
tiems, kurių kultūrinėmis plunksnomis puošiasi. Tuo jie 
išduoda tik buvusios kultūros paviršutiniškumą. Gal čia ger- 
biame kultūrines ' tradicijas, kurios reikšmingos visoms 
tautoms? Taip, būtų gražu, jei tai būtų tikrai prasmingos 
kultūros liekanos. Tuo tarpu čia turime tik techniškus nesuge- 
bėjimus, buvusius ir esamus administraciniame aparate. Deja, 
tokių trūkumų apstu ir šiandie Klaipėdos krašte, net 
Klaipėdos magistrate, kuris yra kultūros centre. 

Štai šiandie gaunu iš miesto magistrato mokesčių knygutę, 
kur mano pavardė užrašyta Ašmantes abiejuose lapuose, o 
vardas viename Andrius, kitame lape jau Andreiūs, profesija 
— viename lape Lektor, kitame — Liektor, o gimimo vietą 
gali išskaityti tik koks kinietis. Ar ne gėda mūsų visam mies- 
tui, ir kokią kultūrinę etiketę reikėtų prisegti atsakingiems 
magistrato asmenims, kad jų valdininkai net du kartu to paties 
vardo nesugeba vienodai parašyti? Tokia kultūra joks 
kultūringas vokietis nesididžiuos. 

Štai kur reikia dar ieškoti priežasčių, kurios Klaipėdos 
krašto žmonių pavardes ir vardus išdarko, kad pasidarai 
panašus į kokį himalajietį. 

Dar dėl tradicijų. Ar mes galime rašyti ir saugoti savo var- 
dus ir pavardes tokius, kokius mums užrašė nekultūringi 
svetimieji — rusai ar vokiečiai? Jei mes esame kultūringi ir 
gerbiame svetimas kultūras, tai, jas gerbdami, ištaisykime 
savo vardus ir pavardes ir nerodykime tos kultūros šiukšlių. 

Be abejo, su didžiu liūdesiu turime sutikti faktą, kad mūsų 
gyvenamo miesto taip Žeminama kultūra, jog po tokių 

reiškinių gėda ir prisipažinti, kad esi klaipėdietis. Ar ne 
laikas, gerbiamieji, pagalvoti, kaip mes galėtume susitvarkyti, 
kad nors mieste išvengtume to nekultūringumo, kokį čia 
iškėlėme? 


Vakarai, 1936 12 24 

Kalba yra tautos kasdieniniai ir išeiginiai drabužiai, iš 
kurių pirmiausia pažįstame žmogų, kurios jis yra tautos. Todėl 
ir nenuostabu, kad tautos kalba yra dažnai svarbiausia 
apraiška ir valstybiniame gyvenime. Valstybė saugo ir turi 
saugoti visa tai, kas daro ją savarankišką ir stiprią. Lygiai ji 
negali būti abejinga ir kalbos atžvilgiu. Tačiau yra valstybių, 
kurios turi leisti ir leidžia vartoti savo ribose ir kitos tautos 
kalbą. Bet vis dėlto yra ten ir kalba ar kalbos kaip Šveicari- 
joje, kurios yra laikomos valstybinėmis. Mūsų valstybė teturi 
tik vieną — lietuvių — valstybinę kalbą, kuria piliečiai turi 
teisę kreiptis į visas įstaigas be jokių vertėjų ar kitų kokios pa- 
galbos. Valstybinei kalbai yra tos pačios teisės ir 
autonominėse įstaigose. Tik autonominėse įstaigose gali būti 
vartojama kita — autonominė — kalba, kuria gali piliečiai 
kreiptis į autonomines įstaigas. 

Bet kaip yra mūsų Klaipėdoje ir Klaipėdos krašte? Čia 
turime autonominę vokiečių kalbą, kurią šalia valstybinės kal- 
bos gali vartoti autonominės įstaigos. Bet kaip iš tikrųjų yra ir 
turėtų būti? Visiems aišku, kad į autonomines įstaigas galime 
kreiptis vokiškai ir turime teisės laukti vokiškai atsakant. Bet 
labai maža tepagalvojame, kaip autonominės įstaigos turi 
kreiptis į piliečius, kurie nėra dar kreipęsi į jas kuria kalba. 

ia tegali būti tik vienas atsakymas — valstybine kalba. 
Kaipgi yra Klaipėdoje? Čia atvirkščiai: pirmiausia gauni 
vokišką raštą ir su vokiškais adresais. Vadinasi, čia lyg 
Vokiečių kalba būtų valstybinė? Taip iš tikrųjų nėra ir negali 
būti. Jei tokie reiškiniai pasitaiko ir penkioliktais metais, kada 

visų autonominių įstaigų valdininkai seniai galėjo būti 
parenkami moką valstybinę kalbą, o senieji galėjo puikiai 
išmokti, — tai čia didelė kaltė yra tų, kurie sakosi esą valstybi- 
nio susipratimo ir lojalūs. Ne mažesnė kaltė bus ir tų, kurie 
skelbiasi gyvai susirūpinę tautos reikalais ir pretenduoja į pa- 
triotus. Juk šie reiškiniai niekina pačią tautą ir valstybę. Nė 
vienas tikras Lietuvos pilietis, būdamas lojalus, negalės 
prieštarauti šiai tiesai. Jis turės nusilenkti seniems kultūringų 
valstybių papročiams, kad valstybinė kalba yra pirmiausia visų 
įstaigų kalba. Autonominė kalba yra žmonėms, bet jokiu būdu 
ne įstaigoms. Žodžiu, įstaigos ar valdininkai negali sau 
reikalauti kokios autonominės kalbos, kuria paskui verstų ir 
piliečius ja kreiptis į (juos) save. To nėra visame 
kultūringame pasaulyje. Deja, mūsų Klaipėdoje taip yra net 
šiandien. Čia kyši kartu begalinis visuomenės, ypač švie- 
suomenės, apsileidimas, nepateisinamas jokiais sumetimais, 
jei pakenčia tokias anomalijas savo miesto ar krašto įstaigose. 

Čia turime kultūringų ir teisėtų priemonių begales, kad 
autonominės įstaigos gerbtų valstybinę kalbą. Visuomenė 
- galėtų visai neatsakyti į tuos raštus, kurie rašyti nevalstybine 
kalba. Tokius raštus geriausia tuoj grąžinti atgal tai įstaigai, 
kuri dar nemoka valstybinės kalbos su pastaba, kad 
atsakysime ir vykdysime tik tuos raštus, kurie bus valstybine 
kalba parašyti. Teisėta ir kultūringa. 

Metas būtų susirūpinti ir valstybinės kalbos taisyklingumu. 
Kultūrinės organizacijos jau seniai yra prašiusios tam tikrų 
įstaigų, kad būtų išleistas įstatymas, kuris saugotų lietuvių 
kalbą ir neleistų jos viešai darkyti. Tas įstatymas turėtų apimti 
visą valstybę ir visus atvejus, kada tik valstybinė kalba viešai 
vartojama. Tokį įstatymą turi jau latviai. Jau rengiamas ir 
mūsų atitinkamų įstaigų. Kol toks įstatymas bus išleistas, 
turime rūpintis savo ir kitų kalbos grynumu patys. Kultūringi 
žmonės, nemokėdami kalbos, nedrįsta kitiems rašyti 
nežmoniška kalba. Jie pirmiausia, jei reikia, patys išmoksta. 
Mūsų Klaipėdoje tos kultūros nelaukime iš tų žmonių, kurių 
būtų pareiga ir savigarba išmokti valstybinę kalbą ir nerodyti 
savo kultūrinio nuogumo. Taip mus verčia kalbėti su tokiu 


38 


abejingumu ilgų metų prityrimas ir atsakingų Žmonių viešas 
prisipažinimas, kad valstybinę kalbą mokąs valdininkas esąs 
kartais tik vienas žmogus visame įstaigos skyriuje!? Kiti tik 
vokiškai temoką! Jei šiaip gali galvoti ir net drįsti viešai skelb- 
ti tokias savo nuomones atsakingiausias Žmogus, tai ko 
beturime laukti iš eilinio valdininko? Savaime jau kyši tokios 
įstaigos kiauri stogai. Elementarinis teisėtumas ir paprasčiau- 
sias įstaigos organizuotumas reikalauja, kad visi piliečiai būtų 
įstaigoje lygūs ir lygiai aptarnaujami. Čia valstybine kalba kal- 
bąs žmogus turės laukti savo valstybėje malonės, kad surastų 
kiti valdininkai lietuviškai kalbantį... Ar bereikia žodžių? 

Žodžiu, ir čia visuomenė turėtų atlikti nemalonią savo pa- 
reigą. Kreiptis į eilinį valdininką. Jei kalbos nemoka, tuoj 
nueiti su skundu pas tos įstaigos viršininką ir jį įspėti. Jei 
įstaigos viršininkas bus kultūringas ir jaus šiokią tokią savi- 
garbą, tuos trūkumus stengsis pašalinti. 

Be abejo, keisti šie reiškiniai ir siūlymai. Bet visuomenė 
yra priversta branginti ir saugoti savo tautos ir valstybės kalbą 
turimomis priemonėmis. Negalime leisti savo kalbą darkyti 
taip, kaip darko magistratas ar policija. Mes turime versti 


- 


kultūrėti ir savo įstaigas, mokydami jas teisėtumo ir valstybi- | 


nės kalbos. Jei visuomenė įstengs eiti šiuo keliu, tai po kurio 
laiko susilauksime kultūringesnių ir padoresnių įstaigų. O 
įstaigos buriamos visuomenei, o ne visuomenė įstaigoms, 
kurios nesugeba savo darbo dirbti. 


Vakarai, 1937 02 04 
Parašas: A. AŠ. 


Į šį klausimą norėdami tinkamai atsakyti, turime pirmiau- 
sia išsiaiškinti, ką mes vadinsime bendrine kalba. Kasdieni- 
nėje kalboje paprastai sakome: lietuvių, vokiečių, rusų, lenkų 
ar prancūzų kalba. Šiais pasakymais išskiriame tik atskirų 

tautų kalbas. Bet kartu čia kyla klausimas, ar visi vokiečiai ar 
prancūzai ar šiaip ir kitų tautų Žmonės, kilę iš įvairių savo 
šalies vietų, kalba vienodai. Čia tenka atsakyti neigiamai. Tie- 
sa, mes mokykloje mokomės svetimos kalbos, kuri mums 
atrodo labai vieninga — be jokių kalbinių svyravimų ir abe- 
jojimų. Tačiau šioji kalba nėra gyva žmonių kalba, kuria kal- 
bėtų visi tautos žmonės taip vieningai, kaip mes išmokstame 
ją savo mokyklose. Gyva kiekvienos tautos žmonių kalba yra 
suskilusi įvairiausiomis tarmėmis. Juk ir mūsų Žmonės pui- 
kiausiai pažįsta tą kalbos suskilimą tarmėmis: kas parapija — 
tai vis nauja kalba. Šitokias parapijines kalbas mokslo žmonės 
vadina tarmėmis. Tarmės nesudaro dar atskiros kalbos. Jos 
viena nuo kitos yra labai mažai nutolusios: žmonės kuo pui- 
kiausiai tarpusavyje susikalba. Tiesa, juo eisime iš vienos 
parapijos toliau į kitas, tuo tas skirtumas didės — ir tuo 
sunkiau bus mums susikalbėti, nors visi kalbėsime, sakysime, 
viena ir ta pačia lietuvių kalba. 

Šių dienų ir mūsų gyvenimas yra pasidaręs toks sudėtingas 
ir įvairus, kad nė vienas žmogus negali pasitenkinti tik viena 
savo parapija. Daugeliui tenka dirbti ir tokius darbus, kad jis 
turi išvažinėti visą Lietuvą ir su visais žmonėmis susikalbėti. 
Pagaliau kariuomenė, mokykla, bažnyčia ir daugelis kitų 
įstaigų yra reikalingos vienos kurios tarmės ar kalbos, kad 
galėtų lengvai visi žmonės susikalbėti. Dar labiau yra reikalin- 
ga vienos kalbos knygos, laikraščiai ir kiti įvairūs Žmonių 
raštai. Štai šitoji kalba, visiems privaloma, ir vadinama ben- 
drine kalba. Ji yra, kaip matome, visiems bendra, visi ją 
turime mokytis. Ji nėra viena kuri siaura tarmė, kuria kalbėtų 
tik viena parapija. 

Visai kitas dalykas, kaip tokia kalba, bendresnė ir platesnė 
už atskiras tarmes, yra susidariusi? Kiekvienos tautos ben- 
drinė kalba yra ėjusi savo keliu. Čia susidaro visa tos kalbos 
istorija. Iš anksto turime pasakyti, kad visos bendrinės kalbos 
turi tam tikrus santykius su tarmėmis. Jos nėra pramanytos ir 
visiškai dirbtinės. Dažniausiai jos kyla iš vienos kurios tarmės, 
kuri yra kitų tarmių pagalba praplečiama ir apibendrinama. 
Be abejo, tokios vieningos kalbos prireikė tautai tik tada, ka- 

da ji pati pradėjo gyventi tokiu vieningu gyvenimu, kad buvo 
įtraukti į jį visi tos tautos žmonės. Vadinas, bendrinė kalba yra 
kultūrinio ir socialinio tautos gyvenimo padaras. Tik 
nekultūringos tautos neturi tokių bendrinių kalbų. Vadinas, 
kultūrinis ir socialinis tautos gyvenimas yra nulėmęs ir tos 
tautos bendrinę kalbą. Todėl bendrinės kalbos istorija yra su- 
tapusi beveik su visos tautos istorija. Ryškiausiai tas sutapi- 
mas matyti, kada tautai teko pasirinkti kurią savo kalbos 
tarmę, ją išplėsti, patobulinti ir apibendrinti. Štai ir matome, 
kad tos tarmės pakliuvo į bendrinę visos tautos kalbą, kur 
gyveno to krašto valdovai. Taip yra susidariusios prancūzų, 
rusų ir daugelis kitų kalbų. Tuo tarpu vokiečių, kur nebuvo 
visai tautai vieno valdovo, yra susidariusi jau kultūriniais 
pagrindais. Daugiausia ten nulėmė tikyba ir vėlesniais laikais 
bendras kultūrinis gyvenimas. 

Mūsų bendrinei kalbai susidaryti ir yra daugiausia nulėmę 
kultūriniai reikalai — tikyba. Tikybiniai raštai pradeda beveik 
visų Europos tautų raštiją. Tautinėms kalboms plėtotis labai 
trukdė įsigalėjusi Vakaruose lotynų kalba, o Rytuose — senoji 
slavų kalba. Mes išgyvenome abiejų kalbų įtaką. Senieji mūsų 
kunigaikščiai (Mindaugas, Gediminas...) dažniausiai savo 
raštus rašydavo lotyniškai. Lotyniškai rašydavo ir vėlesnieji 
kunigaikščiai, bet tik Vakarų Europai. Savo dvarui ir Rytų 
Europai vartodavo senąją slavų kalbą, kuri taip pat kilusi iš 
tikybinių raštų ir pravoslavų bažnyčioje palikusi iki šių dienų. 
Šia slavų kalba išspausdinti ir didieji mūsų senosios valstybės 
įstatymai. Be abejo, tie raštai, svetimomis kalbomis parašyti, 
jokios įtakos negalėjo turėti ir neturėjo mūsų dienų bendrinei 
raštų kalbai. 

Pirmoji lietuviška knyga išspausdinta tik 1547 m. Karaliau- 
čiuje. Tai visiems žinomas Martyno Mažvydo katekizmas. 
Nuo šio katekizmo ir galime pradėti sekti, kaip plėtojosi mūsų 
kalba. Čia tektų suminėti daugybę vardų mūsų rašytojų, kurie 
ėmės plunksnos lietuviškam žodžiui. Tiek pasakysime, kad 
pirmoji lietuviška knyga yra pasirodžiusi Mažosios ir 
Didžiosios Lietuvos pastangomis. Nors daug kartų ir vėliau 
stengtasi bendradarbiauti, bet vienos bendrinės kalbos ilgus 

metus nepavykdavo sudaryti: vis raštai išeidavo su aiškiomis 
tarmybėmis. Nors pirmoji lietuviška knyga Karaliaučiuje 
spausdinta, bet žemaičio ir žemaičių tarme parašyta. Kiti rašy- 
tojai, kaip M. Daukša — Didžiojoje Lietuvoje, Bretkūnas — 
Maž. Lietuvoje, duodavo kitiems savo kolegoms kunigams 
peržiūrėti ir pridėti savo pastabų, bet vis dėlto nesudarė tra- 
dicijos. Kitas rašytojas susitelkdavo savo artimuosius ir, maža 
težiūrėdamas į kitų raštus, imdavo rašyti savaip. 

Mažoji Lietuva iškildavo savaime ir raštų pasaulyje, nes 
XVI, XVII ir XVIII amžiuje kalbėta lietuviškai visur, kur 
šiandie yra Tolminkiemis, Darkiemis, Stalupėnai, Gumbinė, 
Įsrutis, Vėluva, Labguva ir dar toliau į vakarus. Todėl Mažoji 
ir Didžioji Lietuva gaminasi sau raštų visai savarankiškai. 
Mažojoje Lietuvoje net buvo geresnės sąlygos lietuviškoms 
knygoms negu Didžiojoje, kur jos niekas beveik neglobojo. 
Tad ir Mažoji Lietuva XVI, XVII ir XVIII amžiuje išleido 
knygų beveik daugiau negu Did. Lietuva. Pagaliau Mažojoje 
Lietuvoje, Prūsų karaliams globojant tikybines knygas, susi- 
darė ir graži tradicija dirbti ne vienam, bet visiems bendromis 
jėgomis kartu su Didžiosios Lietuvos evangelikais. Toks visų 
bendras darbas yra Naujojo Testamento vertimas, išspausdin- 
tas 1701 m. Pričkaus I-jo Prūsų karaliaus vainikavimo dienai 
(1701 m. sausio 18 d.). Bendromis jėgomis pagamintas ir visos 
Biblijos vertimas 1735 m. 

Tokių gražių pastangų tenka pastebėti ir netikybines kny- 
gas leidžiant. Juk pirmoji lietuvių kalbos gramatika, išlikusi iki 
mūsų laikų, yra Danieliaus Kleino, kilusio iš Tilžės, 
„Grammatica Litvanica“ 1653 m. Kleinas, rašydamas I-ją lie- 
tuvių kalbos gramatiką, turėjo nugalėti didžius sunkumus ir 
skaudžius kitų priekaištus. Jie prikaišiojo jam: 1) kad lietuvių 
kalba esanti sumaišyta ir rikli, 2) kad jos vartosena nepastovi, 
3) kad suskilusi į daugybę tarmių. Visus šitus priekaištus labai 
sąmoningai jis atmuša, pasiremdamas graikų ir lotynų kal- 
bomis, kurias jis gerai mokėjo ir pažino visą jų istoriją. Jis 
parodo, kad tie visi priekaištai taikintini ir lotynų ar graikų 
kalboms, kurias mes taip aukštiname. Kleinas puikiai pažino 
ir lietuvių kalbą. Jis žinojo, kad tikrai yra daug tarmių, kurios 

labai skirtingos. Pats jis savo gramatikos prakalboje sako: 
„Taigi išdirbkime vieną tarmę, bendriausią, iš visų geriau- 
sią...“. Kitoje vietoje jau siūlo: „Šitą kauniečių tarmę, kaip 
visų geriausią ir tinkamiausią, sekame ir Prūsų Kunigaikštijo- 
je“. Tokiu būdu jo ši gramatika yra visiškai artima mūsų šių 
dienų bendrinei kalbai. 

"Tuo keliu nuėjo ir Rūgiai XVIII amžiuje, išspausdindami 
1747 m. lietuvių ir vokiečių kalbos žodynus, pagarsinusius lie- 
tuvių kalbą visame pasaulyje, ir tais pačiais metais lietuvių 
kalbos gramatiką, pavadintą „Anfangsgrūnde einer Lit- 
tauischen Grammatik“. Mat didžioji Mažosios Lietuvos dalis 
kalba beveik taip, kaip mūsų šiandie rašoma ar mokomasi 
mokyklose kalbėti. 

Pagaliau Lūdas Rėza (1776—1840) ir buvo artimos tarmės 
žmogus, o jo mokinys Fr. Kuršaitis, kilęs netoli nuo Tilžės iš 
Gastų valsčiaus, kalbėjo taip pat Mažosios Lietuvos aukštaičių 
tarme. A. Schleicherio „Lietuvių kalbos gramatika“ ir 
Kuršaičio žodynai su lietuvių kalbos gramatika yra nulėmę ir 
mūsų „Aušros“ rašybą, kurią dr. J. Basanavičius paskelbė savo 
bendradarbiams ir skaitytojams. Tik nuo „Aušros“ laikų 
Mažojoj Lietuvoj nebeatsiranda Žmonių, kurie būtų taip 
stipriai prisidėję prie mūsų bendrinės rašomosios ir 
šnekamosios kalbos kaip minėti Mažosios Lietuvos vyrai, ypač 
Kuršaitis. Dabar, Mažajai Lietuvai prisijungus prie Didžiosios 
Lietuvos, kalbinis bendradarbiavimas vėl atnaujintas. Tik 
šiandie vis dar veikia senosios tradicijos, kurios susidarė po 
1872 m., uždraudus lietuvių kalbą mokyklose. Nuo to laiko 
liko tik viena bažnyčia. Bet ji, būdama konservatyvi ir 
pasiduodama svetimai kultūrinei bei politinei įtakai, sulaiko ir 
visą lietuvių kalbos kultūrą, kuri reikalinga kiekvienai gyvai 
kalbai. Į šį naują darbą turi stoti šių dienų jaunoji karta ir eiti 
tais keliais, kuriuos pramynė XVI, XVII ir XVIII a. mokslo 
vyrai. 


Paskaita Klaipėdos radiofone, 1937 (?) 

Jau kaskart labiau kyla balsų, kad mes rūpinamės tik 
rašomąja kalba, o visai pamirštame šnekamąją kalbą. Ir, 
dirstelėję į mokyklų programas, pamatysime, kad ten beveik 
kalbama tik apie rašomąjį žodį. Šioji yda yra visuotinė. Matyt, 
žmonės, išradę spaudą, taip ja pasitikėjo, kad manė galėsią 
visai išsisukti be sakomojo žodžio. Visa kalbos kultūra pasviro 
į rašomąjį žodį. Susidarė čia tradicijos — ir sakomąjį žodį iš 
mokyklų visai išstūmė. 

Štai pakito gyvenimas — išrastas radijas. Į jį prabilti galime 
tik sakomuoju žodžiu. Popieriaus lapas, kad ir gražių žodžių ir 
minčių prirašytas, nustoja savo reikšmės ir Žavingumo, jei 
prastai paskaitomas prieš mikrofoną. Kitos tautos jau paste- 
bėjo šiuos trūkumus. Kai kurios net spėjo grįžti į sakomojo 
žodžio kultūrą — ir iš jų radiofonų girdime skambų, spalvingą 
ir reikšmingą sakomąjį žodį. 

Šios minėtos technikos naujovės ir platus visuomeninis 
gyvenimas verste verčia susirūpinti ir platesne sakomojo 
žodžio kultūra. Kaip iš tikrųjų yra? Mes neturime jokių sako- 
mojo žodžio tradicijų. Jų nepaveldėjome nė iš kitų mokyklų, 
kurios skirtos plačiajai visuomenei. Sakomasis žodis, kaip 
sakėme, buvo išvarytas iš gyvenimo ir tik mažutę užuovėją ra- 
do už teatro rampos. Ten galėjo blykčioti ir šiokia tokia jo 
kultūra. Jis dabar vėl kviečiamas ne tik į šeimas, kurios nė 
norėdamos jo negalėjo išsižadėti, bet į gyvenimą visur ten, kur 
jis turi garsu skambėti, o ne tik popieriuje ženklu marguoti. 


Šnekamoji kalba — pamatas rašomajai kalbai 


Puikus čia mūsų bendrinės šnekamosios kalbos darbų ir 
rūpesčių sutapimas su sakomojo žodžio atgijimu visose 
tautose. Rašomoji mūsų kalba, kuri jau išėjo į viešą gyvenimą, 
yra tik vyresnioji sesuo šnekamajai ne tik dėl to, kad mes ją 
maitinome, stiprinome ir ja rūpinomės, bet ir dėl to, kad ji 
anksčiau gimė. Ji pasirodė jau „Aušros“ laikais. Šnekamoji 
kalba vis dar tebėra lyg be puošnių drabužių. Mat jos pasige- 

dome tik savo nepriklausomo gyvenimo metais ir dar 
nespėjome jos papuošti taip, kad galėtume ramūs išleisti ją į 
platų ir savarankišką gyvenimą. 

Jei pažvelgsime į tuos savo rūpesčius, kuriuos skiriame 
šiuokart bendrinei šnekamajai kalbai, įsitikinsime, kad jie 
neišeina iš atskiro žodžio ribų. Mes kalbame apie atskirus 
garsus, aiškinamės žodžio ar atskirų žodžių tartį. Iškeliame 
kirčius ir priegaides. Juos sisteminame ir skelbiame jų 
dėsnius. Štai beveik ir viskas. Jau nujaučiame ir dabar, ko 
mums trūksta. Mums trūksta gyvo žodžio, 
sakomo su jausmu ir mintimi! Gražiai 
išsiaiškiname, kad mūsų kalbai be galo reikšmingas kirtis ir 
priegaidė. Jie dažnai turi ir leksikoninės reikšmės: kaltas ir 
kaltas, aūšta ir dušta. Bet ir tos pat priegaidės 


žodis gali būti įvairiaip tariamas 
pagal savo jausminę ir mintinę 
prasmę. 


Kalinys, kuris auštant turi mirti, prisiminęs aūšta, tars vie- 
naip. O kalinys, kuris po didžių bausmių auštant bus paleistas, 
tars tą patį žodį kitaip. Čia tik pavyzdys, kad kirčiais, 
priegaidėmis ir net gražia normine 
žodžio garsų tartimi dar neišsakome 
viso žodžio turinio ir spalvingumo. 
Mums dabar rodos, kad sakomojo žodžio jausminę ir mintinę 
prasmę turi jau aiškinti ne bendrojo lavinimo mokykla, o ypač 
ne kalbininkai. Tuo kartais ir tikime, pasigaudami senųjų 
tradicijų. Taip iš tikrųjų neturėtų būti. Čia dažnai, kaip ir 
aplamai gyvenime, ima kalbėti ne pats reikalas ir jo svarbu- 
mas, bet mūsų pajėgumas ir pasirengimas, o viską pagaliau 
nulemia tradicijos. Tik kirčio, priegaidės ir atskiro žodžio tar- 
ties kėlimas rodo, kad mes tebeklaidžiojame, pasakytume, tik 
sakomojo žodžio morfologijoje. Kaip tartinos sakinio dalys, 
sakiniai ir galiausiai sakinių samplaikos, mes dar nekalbame 
ir net studijoms nerenkame medžiagos. 

Sakomasis žodis dominuoja ant rašytinio 


Kitas gali pasakyti, kad čia tik specialių mokyklų darbas. 
Deja, taip kalba tik mūsų senosios tradicijos. Visi gerai 
žinome, kad nelygiai vartojame sakomąjį ir rašomąjį žodį savo 
gyvenime. Bet tai dažniausiai priklauso nuo mūsų profesijos ir 
pamėgimo. Tačiau bendrojo lavinimo mokyklos labiau rūpi- 
nas rašomuoju žodžiu, nežiūrėdamos, kokią profesiją mokinys 
gali pasirinkti. Štai mokyklose išmokstame ne tik atskirus 
žodžius rašyti, bet toli nueiname į sintaksę, pažįstame įvairius 
jos ženklus ir jų reikšmes. Pažįstame daugybę stilistinių 
priemonių, kurios reikalingos ne tik minties aiškumui, bet ir 
rašinio dailingumui, jo puošnumui. Kiek pagaliau čia at- 
liekame visokių pratybų, kad įprastume lengvai, greitai ir 
sklandžiai reikšti savo mintis raštu?! Juk daugybė stilistinių 
priemonių, kurias sutinkame gimnazijos kurse, randamos tik 
grožinės literatūros kūriniuose. Tad kam jų mokytis tiems, 
kurie nemano būti rašytojais ar kad ir eiliniais žurnalistais. 
Išeitų, kad tą daugybę stilistinių priemonių turėtume iš gim- 
nazijos kurso išmesti ar nukelti į kurią specialią mokyklą, 
kurios mokiniai „iš rašto duoną valgys“. Tačiau gyvenime 
negirdime nusiskundimų, kad mūsų įvairūs rašiniai būtų per 
daug dailingi. 

Ko daugiau gyvenime sutinkame: raštu rašomų ar Žodžiu 
sakomų dalykų? Be abejo, gyvasis žodis yra platesnis. Juk pa- 
galiau ir rašytinis Žodis yra šio tik sūnus. Jei iš gyvenimo 
spręstume katro žodžio reikalingumą, turėtume beveik į 
pirmą vietą iškelti sakomąjį žodį. Net didieji rašytinių veikalų 
mokslininkai ar šiaip rašytojai negali išsisukti be sakomojo 
žodžio, jį viešai nepavartodami. O sakomajam žodžiui reikia 
taip pat kultūros, jei ne daugiau, kad jis būtų dailingas 
ir mūsų su malonumu klausomas. Iš tikrųjų 
sakomojo žodžio kultūra yra painesnė ir sunkesnė. Rašome 
vieni. Galime, kaip sakoma, „graužti pieštuką“. Skaitytojas, 
skaitydamas sakinį, juk nežinos, kad jis penkis kartus buvo 
užbrauktas ir vėl perredaguotas. Priešingai, tikras sakomasis 

žodis turi būti čia pat kuriamas ir išsakomas. Jo redakcijos — 
stambios klaidos. 


Labai svarbu gerai valdyti savo kalbos padargus 


Maža to. Reikia čia įprasti valdyti gerai savo kalbos padar- 
gus, juos net išlavinti, kad jie mums nebūtų pati didžioji kliūtis 
tikram sakomo žodžio jausmui ir minčiai išsakyti. Reikia net 
pačiam balsui kultūros, kurios turime įsigyti šalia žodžio. Kal- 
bėtojas turi būti ir socialus. Jis turi pajusti, kad jo žodžius gali 
sekti ir suprasti kiti, kurie gali būti įvairaus išsilavinimo. 
Didžios reikšmės turi natūraliam žodžio skambesiui ir 
patalpa. Visų aplinkybių, kurios padeda ar kliudo sakomam 
žodžiui, negalėsime čia iškelti. Svarbu, kad mes pajustume ir 
suprastume, kad sakomasis žodis yra tokia 
pat kultūrinė vertybė kaip ir rašoma- 
sis. 

Jei iki šiol kiek kalbėdavome ir apie sakomąjį žodį, daž- 
niausiai turėdavome galvoje tik žodžio ar sakinio lietu- 
viškumą, tarties taisyklingumą ir kita. Tokia per siaura 
sakomo žodžio kultūra dvelkia ir iš naujo lietuvių kalbos pro- 
gramos projekto. Jis ir lyg atskirų žodžių tartimi tesirūpina. 
Be abejo, kitas dalykas, kiek mūsų mokykla bus pajėgi tokiam 
platesniam darbui. Tie mokyklos trūkumai neturėtų mums 
kliudyti kelti aikštėn sakomojo žodžio kultūrai. O tai be galo 
aktualu šiuo metu, kad tik dabar rimčiau pradėta formuoti 
mūsų bendrinė šnekamoji kalba. Šis straipsnelis ir tegu bus 
balsas, kviečiąs į platesnę sakomojo žodžio kultūrą. Radijas ir 
platus visuomeninis gyvenimas, rodos, šaukte šaukias tokios 
žodžio kultūros. Mokykla ir turėtų pajusti savo pareigą bent 
kiek sulyginti rašomojo ir sakomojo žodžio teises. O dailingo 
Žodžio visi ir visur esame pasiilgę. 


Vakarai, 1937 05 18 
Gimtoji kalba. 1937. Nr. 4. P. 57-59 

Kun. K. Jaunius, Petrapilio dvasinės akademijos pro- 
fesorius, yra tiek garsėjęs savo laiku kalbos mokslu, kad net 
po jo mirties tas garsas nesiliovė, ir buvo tiesiog nedrąsu 
Jauniaus kalbos mokslą kritikuoti ar bent savaip ką nors 
aiškinti. Net 1913 metais J. Jablonskis, rašydamas Jauniaus 
„Lietuvių kalbos gramatikos“ recenziją, sako: „Daug kas žino, 
jog Jauniaus gramatika yra pilna gilaus kalbos mokslo, tik ne 
kiekvienam prieinama, suprantama; bet retai kas yra visą ją 
skaitęs ir kaip reikiant išstudijavęs; daug kas ją vien garbinti 
moka...“ (Jablonskio raštai, III t. 29 psl.). Tas Jauniaus garsas, 
intuityvus, nesuprantamas, tik nujaučiamas, pirmiausia plito 
po klebonijas. Pagaliau jis pradėjo vaikščioti ir po klebonijų 
virtuves — ir jis pasidarė visuotinis, visoje Lietuvoje žinomas: 
visur Jauniaus vardą su didžia pagarba minėjo. 

Ne kitaip Jaunius atrodė ir mokytiniams. Ir jiems jis buvo 
kalbos mokslo genijus (A. Jakštas, Užgesę žiburiai, Kaunas, 
1930 m. 171 psl.). Tiesa, tas jo garsas plito ir dėl jo keistoko 
būdo. Anot A. Jakšto, „Jaunius atrodė esąs vienas, bet tarsi 
trijuose asmenyse: | išminčiaus Sokrato, = mokslininko 
„Stubengelehrto“ ir apsileidėlio Oblomovo“. (A. Jakštas, ten 
pat, 168 psl.). Pagaliau nemaža prisidėjo ir tos aplinkybės, kad 
Jaunius buvo vienas, atsiskyrėlis, prasimušėlis. Jis buvo tikra 
žodžio prasme, anot Jablonskio, „mūsų kalbininkų tėvas“, bet 
pats neturėdamas tėvo. Jis pasidarė kitiems nesuprantamas, 
nebeprieinamas. Teisinga J. Jablonskio pastaba, kad buvę 
daug tokių, kurie tik pasiskųsdavę jo gramatika, „kad esanti — 
neįmanoma, neįkandama, pilna vienų kalbos „pinklių, gudry- 
bių“ (Jablonskio raštai, III t. 29 p.). 

Jei ir šitaip Jaunius atrodė anuomet mūsų inteligentų kar- 
tai, tai kaip jis atrodė to meto kitiems kalbų mokslininkams ir 
pagaliau ko jis vertas mums šiandie? Į šiuos klausimus 


* Paskaita, skaityta 1938 m. rugpjūčio 14 d. Kvėdarnoje, gimtinėje 
kun. K. Jauniaus parapijoje, minint jo mirties 30 m. sukaktį. 

norėdami atsakyti ir ieškodami įdomumo, tikrai turėsime 
šalintis nuo tų įdomybių, kurios tik Jauniui buvo įdomios, kad 
vėl mūsų nenugąsdintų jo kalbos „gudrybės“. 

Nors mūsų tema „Jaunius — gramatikas“ tarytum yra gana 
siaura, bet ji gali pasirodyti net labai plati, jei mes Jaunių 
mėginsime pažinti visoje kalbos mokslo šviesoje ir perspekty- 
voje. Nenorėdami užsidaryti siaurame rate, Jaunių turėsime 
vertinti ne tik kaip mokslininką kalbininką, bet, labiau pasukę 
į visos mūsų kultūros eigą, stengsimės jį išvysti kaip kalbininką 
kultūrininką. 

Tautos kultūrinis gyvenimas yra tikra jūra. Štai jis siūbteli 
viena kuria banga, tuoj mes susidomime savo praeitimi, ja 
džiaugiamės ir ją garbiname. Štai siūbtelėjo kalbos 
susidomėjimo banga, užliejusi visą mūsų gyvenimą, — Jaunių 
ji iškėlė į pačią savo viršūnę. Jaunius buvo tikras savo amžiaus 
kūdikis. Jis pasidavė visa savo siela, visu savo dideliu protu ir 
dideliu kalbos mokslo talentu tam kalbinės audros siau- 
tėjimui. Jis laimingai tuoj sutiko A. Baranauską, tikrą savo 
kalbos mokslo „pirmąjį“ tėvą, degantį lietuvių kalbos karščiu. 
Jam likimas nusišypso ir po šios „tėviškos“ globos, kai jis 
baigia Kauno kunigų seminariją ir Dvasinę Petrapilio 
akademiją. Jis 1880 metais paskiriamas į tą pačią kunigų 
seminariją, kurioje jis pats prieš keletą metų gavo pirmuosius 
kalbos mokslo spindulius. Jis čia vėl turėjo progos grįžti prie 
savo kalbos mokslo, dėstydamas klierikams lietuvių ir lotynų 
kalbas. Bet visų vaisingiausias jo darbas buvo, kai jis antrą 
kartą po mažos pertraukos grįžo ir išdirbo joje net septynerius 
metus (1885—1892 m.). Čia jis jau spėjo pagarsėti ir kalbi- 
ninkų mokslo pasaulyje, išspausdindamas Kauno gubernijos 
metraštyje 1890 m. „Lietuvių kalbos panevėžiečių šnektas“ ir 
„Lietuvių kalbos balsių intonaciją“. Pagaliau 1893 m. dar 
išspausdina tame pačiame metraštyje „Tarmines lietuvių kal- 
bos ypatybes Raseinių apskrityje“. Apie tuos pačius metus 
ima kursuoti dar rankraščiu tarp klierikų ir jų pažįstamų 
Jauniaus „Lietuviškas kalbomokslis“, kuris lietuvių studentų 
hektografuotas 1897 m. Dorparte. Štai šitas Jauniaus 
„lietuviškas kalbomokslis“, virtęs vėliau „Lietuvių kalbos 

gramatika“, kurią Petrapilio mokslų akademija baigė spaus- 
dinti tik po jo mirties 1911 metais, ir yra mūsų šios paskaitos 
branduolys. 

Norėdami suprasti atskiros gramatikos kultūrinę ir moks- 
linę vertę, turime būtinai pažvelgti ne tik į kalbos mokslo, bet 
ir į gramatikos ar gramatikų istoriją. Tokią mūsų kalbos 
gramatikos istoriją pradeda M. Mažvydas 1547 m. savo „Pigiu 
ir trumpu mokslu skaityti ir rašyti“, telpančiu jo katekizmo 
keturiuose puslapiuose. Minima pagaliau ir K. Širvydo 
„Clavis lingvae Litvanicae“ XVII amžiaus pradžioje. Bet tikra 
pirmąja lietuvių kalbos gramatika, išlikusia iki mūsų dienų, 
tenka laikyti D. Kleino „Grammatica Litvanica“, parašytą 10- 
tyniškai 1653 metais. Vėliau, ypatingai M. Lietuvoje, pasirodo 
visokių gramatikų ir „Betrachtungų“, kurių vertė gana įvairi. 
Tik didysis ano meto kalbininkas Augustas Schleicheris 
pradeda naują erą ir mūsų kalbos mokslo istorijoje savo 
veikalu „Handbuch der Litauischen Sprache“, kurio pirmąją 
dalį sudaro jo garsioji „Litauische Grammatik“, išleista Pra- 
hoje 1856 m. Šioje gramatikų eilėje pasirodo dar F. Kuršaitis 
su savo „Grammatik der littauischen Sprache“ 1876 m. 
Halėje. Į šitą didžiųjų gramatikų eilę turime gretinti ir kun. K. 
Jaunių, nors jo gramatika teišspausdinta 1911 metais, tarytum 
po J. Jablonskio „Lietuviškos kalbos gramatikos“ 1901 m. Iš 
tikrųjų toje eilėje Jaunius yra pirmesnis. Jo visa lietuvių kal- 
bos gramatika buvo parašyta dar tais metais, kol jis tebedirbo 
Kauno kunigų seminarijoje (1885-1892 m.). (Tiesa, ši jo 
gramatika buvo tobulinama iki jo mirties.) J. Jablonskis dar 
tuomet jokios gramatikos nerašė. Pagaliau ir šitoji 1901 metų 
gramatika yra ne Jablonskio iniciatyva parašyta, bet dabarti- 
nio med. prof. Petro Avižonio, buvusio Jablonskio mokinio 
Mintaujos gimnazijoje. Avižonis buvo savarankiškai tą 
gramatiką parašęs vienas pats. Tik jis davė ją savo buvusiam 
mokytojui pataisyti. Taisymas virto visai naujos gramatikos 
parašymu net su naujais gramatikos terminais, kurių reikalavo 
Amerikos lietuviai, pasiryžę P. Avižonio gramatikėlę išleisti. 
Amerikiečiai ištesėjo, bet kartu iškėlė ir J. Jablonskį — 
didžiausią lietuvių kalbos sintaksininką iki šių dienų ir visokių 

tikslių mūsų kalbos terminų kūrėją. Jablonskis Jaunių vadino 
ne tik „mūsų kalbininkų tėvu“ (Jablonskio raštai, III t. 50 
psl.), bet jis net pats prisipažįsta: „Pats Kriaušaitis (Jabl. 
slapyvardis. A. A.) savo gramatikai yra daug ką ėmęsis tiesiog 
iš Jauniaus «<kalbomokslio»“ (t. p., 29 psl.). Ir čia pat priduria: 
„Šituo Jauniaus kalbos mokslo žinynu, gavusiu dabar «Liet. 
kalbos gramatikos» vardą, naudosis dar ilgai, žinoma, ir kiti 
mūsų kalbos vadovėlių rašytojai“ (29 psl). Ir iš tikrųjų 
Jablonskis, rašydamas tariamąją Jauniaus gramatikos kritiką 
1913 m., kritikuoja tik jo terminus, rodydamas savo didžiausią 
kuklumą ir pagarbą Jauniui: „Kad Jaunius pats būtų sutaisęs 
spauzdinti! visą tą savo darbą, — kad būtų turėjęs tiek energi- 
jos ir laiko, — daugelis tų mažmožių, dėl kurių čia kalbu, 
kuriuos čia jam prikišu, jo gramatikoje nė vietos sau nebūtų 
radę“ (Jablonskio raštai, III t. 48 psl.). 

Jablonskis net kelis kartus prisipažįsta buvęs Jauniaus 
mokinys lietuvių kalbos mokslo srityje. Jis palydi paskutinį 
Jauniaus darbą šiais žodžiais, pilnais pagarbos: „Jaunius, kaip 
kitų, taip ir mano akyse, yra ar šiaip ar taip, galingas kalbos 
tyrėjas, kurs savo mokslu mums, ne vieniems mūsų kalbi- 
ninkams, duoda be galo daug įvairių kalbos žinių. Iš Jauniaus 
pats aš esu daugiausia suvokęs gyvosios kalbos faktų ir nė vie- 
nas lietuvių kalbos vadovėlis nėra man davęs tiek nauja kalbos 
srityje, kiek šitas Jauniaus kalbomokslis-gramatika...“ 
(Jablonskio raštai, III t. 48 psl.). 

Tokiu būdu naujųjų laikų mūsų kalbos gramatikų eilę su- 
daro A. Schleicheris, F. Kuršaitis (Kurschat), Jaunius ir tik 
paskiausiai pasirodo Jablonskis. Tiesa, tarp jų reikėtų 
paminėti A. Baranauską, kuris yra pirmas parašęs lietuvių 
kalbos gramatiką lietuviškai, tik neišspausdinęs, kaip teisinos 
Kuršaičiui, kad „jis tikįs, jog savo jėgas turįs sunaudoti vien 
savo Žemaičių bažnyčios tarnybai“ (Kurš. Gram. prak. IX 
psl.). Kuršaitis pasisiūlęs išversti ją vokiškai, bet ir čia: „er 
lehnte das rund ab“ (t.'p.). Tačiau Kuršaitis Baranausko 


! Spausdino ir korektūrą taisė K. Būga, nes Jaunius mirė tik tris 
lankus teperžiūrėjęs. A. A. 

gramatiką, kurią jis parašęs sekdamas Schleicheriu, labai 
vertina: „Iš to, ką jis man paskaitė, atrodo, kad ji (gram. A. 
A.) esanti savarankiškas darbas, turįs daug įdomumo ir rodąs 
pono autoriaus pastabumo dovaną“ (t. p.). . 

Šiuo kartu mums prieinamos tik keturios minėtos grama- 
tikos. Tik jas lygindami, galime pastebėti mūsų kalbos mokslo 
pažangą. Be abejo, čia nepajudinamas stulpas yra A. 
Schleicheris. Jis pasuko ne tik lietuvių kalbos gramatikas į 
naujus kelius, bet jis sukūrė visai naują kalbos mokslo linkmę, 
kuri dažnai jo vardu vadinama. Schleicheris buvo ir pasiliks 
didelis pasaulinis mokslininkas. Tik, žinoma, srityje lietuvių 
kalbos, kurią jis tyrė vietoje tik penkis mėnesius ir tik Maž. 
Lietuvoje, paliko daug spragų, kurias puikiai ištaisė Jaunius. 
Kuršaitis buvo pritrenktas Schleicherio gramatikos, nors pats 
Schleicheris sakos, kad Kuršaičio „Beitrage zur Kunde der li- 
tauischen Sprache“ II sąs. „Lietuvių kalbos garsų ir tono 
mokslą“, išleistą 1849 m. Karaliaučiuje, mintinai išmokęs, 
atsiliepdamas šiais žodžiais: „Šitas savos rūšies puikus veika- 
liukas, apie kurį aš galiu pasakyti, kad aš jį tiesiog mintinai 
išmokau, kad jis buvo man neapsakomos vertės lietuvių kalbai 
išmokti, yra buvęs akcentologijos mokslui mano vadovas, be 
kurio aš tikrai ilgai būčiau likęs tamsybėse (neaiškumose)“. 
(Schl. Lit. Gram. IX psl.). Taip kalbėjo Schleicheris, pats 
būdamas svetimtautis ir nesugebėdamas skirti lietuvių kalbos 
priegaidžių, kurias pirmasis aprašė F. Kuršaitis minėtame 
veikalėlyje. 

Tokiu būdu čia iškyla ne tik atskirų kalbininkų tautybė bei 
nelygus pasiruošimas kuriai kalbos mokslo sričiai, bet ir 
aiškus linkimas bei gabumas stebėti tik vienus kuriuos kalbos 
faktus. Nuo tų linkimų bei atskirų gabumų priklauso ir 
gramatikos turinys. Šiandie į gramatiką viskas sudedama: 
fonetika, morfologija, žodynas, žodžių daryba, sintaksė ir net 
kalbos sąvoka, dialektologija bei kalbos istorija. Žodžiu, 
gramatika šiandie turi duoti trumpą, bet pilną atskiros kal- 
bos vaizdą bei pažinimą. Schleicheris visuotinai ir tyrė lietuvių 
kalbą, įvesdamas ją į indoeuropiečių kalbų šeimą ir parody- 
damas ją visoje mokslinėje kalbos pilnybėje. Tuo pramintu 

keliu norėjo eiti ir Kuršaitis, stengdamasis būti lengvesnis ir 
aiškesnis už Schleicherį. Anot jo: „Daug kartų buvo pareikšta 
nuomonė, kad Schleicherio gramatika teturinti labai mokslinį 
fasoną ir tetinkanti naudotis labiau mokytų lingvistų studi- 
joms, mažiau betgi praktiškai lietuvių kalbą išmokti. Šitam pas- 
tarajam tikslui todėl mano gramatika pirmiausia turėtų tar- 
nauti“ (Kurš. Gram. prak. VI psl.). Kuršaitis, benorėdamas 
būti lengvas ir aiškus, prirašė tos gramatikos net 476 
puslapius. Be abejo, čia pasirodė kartu ir jo nesavarankišku- 
mas. Jis lietuvių kalbą ir mėgino lyginti ypatingai su latvių, 
prūsų ir lenkų. Tokiu būdu jis davė kažkokią Rytų Europos 
regioninę gramatiką, neparemtą jokia tų sričių kalbine vieny- 
be. Gramatiką išplėtė, be reikalo ją pasunkino ir beveik nieko 
nauja nedavė kalbos mokslui, nors jis važinėjo po visą Lie- 
tuvą, tarmes tyrinėdamas. 

Jei F. Kuršaitis buvo beveik aklas Schleicherio mokinys 
įvairiose kalbų lyginimo painybėse ir aklokai sekė net Schlei- 
cherio gramatikos struktūra, tai Jaunius buvo visiškai 
savarankiškas ir, pasakytume, jauniškas. Jaunius, turėdamas 
savas būdo ypatybes, kitų akims keistokas, jų neslėpė ir 
nepaslėpė savo gramatikoje. Tuo šiandie džiaugiamės ir 
didžiuojamės, nes Jauniaus drąsa būti visada Jauniumi davė 
mums ir Jaunių kalbininką, drįsusį pasitikėti savo intuicija, be 
kurios neįmanoma jokia mokslo kūryba. Jaunius pirmasis iš 
lietuvių yra savarankiškai lyginęs mūsų kalbą su sanskritu ir 
kitomis kalbomis, nesimedžiodamas pavyzdžių iš esamų kal- 
bos mokslo veikalų ar vadovėlių. Jis ir šioje srityje neturi sau 
lygaus iš mūsų tarpo. 

tai Jauniaus gramatikos šioks toks vaizdas. Jaunius mėgo 
garsus, su malonumu jų klausydavosi ir su dideliu pasisekimu 
ištardavo ko tiksliausiai. Čia prisimintinas anekdotiškas įvykis 
su čigone. Jaunius, rusų mokytojas J. Gukovskis ir apskrities 
Inspektorius išėję pasivaikščioti ir sutikę čigonę, kurią jie 
Paprašę pasakyti čigoniškai „saulę“. Mėgino jie visi tiksliai 
Pakartoti tą čigonų žodį. Visi nesugebėję. Tik Jauniui ištarus, 
čigonė pasakiusi: „Taip, taip, ponuli! Ištarei kaip tikras 
čigonėlis“ (A. Jakštas, Užg. žib. 170 psl.). Šis Jauniaus gabu- 

mas garsus stebėti, juos ištarti ir iškėlė turbūt jo linkimą į 
fonetiką. Čia visiškas Jauniaus savumas, nepaisęs jokių 
gramatinių disciplinų. Šis jo ypatumas atsiliepė gramatikos 
struktūrai. Jei dar čia pridėsime, kad Jaunius atidavė savo 
duoklę ano meto lingvistų etimologiniam karščiui, turėsime iš 
jo gramatikos lyginamąją lietuvių kalbos fonetinę studiją, 
aiškinančią garsų dėsnius istoriškai ir tarmiškai. Žodžiu, is- 
torinis ir tarminis garsų sekimas ir jų dėsnių kūrimas yra tik- 
rasis Jauniaus gramatikos veidas. Dar išpuoštas išbaigta mūsų 
kirčio ir priegaidės sistema, kurios mes iki šių dienų tebesi- 
laikome. Jo priegaidės ir kirčio sistema yra nuostabus kla- 
sikinis kūrinys, kuris dar ilgus laikus liks mums pamatu 
norminės kirčio sistemos, vartojamos mūsų mokykliniuose 
vadovėliuose. Jos čia dėl to plačiau ir neliesime. Mes, anot 
Jauniaus įpratimo, nė per nago juodymę nepažengėme nuo jo 
į priešakį. 

Šie Jauniaus individualūs linkimai nulėmė ir jo gramatiko, 
pasakytume, nepilnumą. Šios gramatikos pradžioje jis kalba 
apie rašybą ir jos pagrindus. Jauniaus žodžiais tariant, „rašyba 
gali veizėti į keturis atžvilgius: 

1. į kiekvieno tarsnio (garso. A. A.), kurį reikia rašyti, 
ištarmę; 

2. į to paties tarsnio ištarimą kituose tos pačios kilmės 
žodžiuose; 

3. į to paties tarsnio ištarmę pas kitų tos pačios kalbos 
Žmonių; 

4. ant galo, į to paties tarsnio ištarmę pas tos pačios kalbos 
žmonių, bet praėjusiojo, ne to paties laiko“ (Jaun., Gram. 1 
psl.). 

Visur čia palikta originali Jauniaus kalba, tik pakeista 
rašyba. Nors pasiaiškinimuose Jaunius buvo labiau linkęs 
laikytis tik kilminės rašybos, tačiau jo gramatikos sunkioji 
rašyba aprėpia visus čia iškeltus reikalavimus. Jo rašyboje, 
kurios čia dėl ženklų stokos negalime pakartoti, atsispindi visi 
atskirų garsų ir garsų junginių tarmiškumai visose žodžių da- 
lyse, o ypač galūnėse, kartais net siauros jo tarmės ypatybės: 

vyrunse, vergunse..., kuriuos kiti žemaičiai saką: vyrūse, 
vergūse..., o aukštaičiai: vyruose, verguose. 

Jaunius stengės išreikšti net tokias trilypes tarmybes savo 
gramatikos rašyboje. Kitas jo nepaprastas linkimas sekti ir 
žymėti garsų nosinumą, kurio yra net trys laipsniai, pvz.: v. 
gal. žmoną, in žmoną ir žmonų, kur pastarojo žodžio dar 
rašomas net n viršuje su taškeliu, kuris reiškia, kad kitose 
tarmėse jis jau netariamas. Šiaip kitus balsius ir dvibalsius 
rašydamas, Jaunius labiau žiūri jų tarminių ypatybių, o ne jų 
istorinės raidos, pvz.: pieva, pievos galūninius balsius rašo 
mūsiškai, nors jie abu yra kilę iš ilgo a (d). Tiesa, Jauniui o 
garso tarimas yra panašus į ė, todėl ir jį rašo 0 (su taškeliu 
viršuje). | 

Jauniaus giriamosios „žodykilminės“ rašybos esą du 
įstatymai: „1. Rašant sudėtinius žodžius, 2. rašant vientisuo- 
sius žodžius. 

1. Rašant sudėtinius žodžius, reikia užlaikyti tikrąsias 
žodžių santaras (=priebalsius, priebalses. A. 4.),.nes tokiuose 
žodžiuose gyvosios kalbos įstatymai nedaug tepadarė per- 
mainų; pavyzdžiai: atbėgti, išgėrti, užkasti, at-dūoti, ūt-drėkis, iš- 
-sėmti, už-stoti, žvūk-galis, šėm-margas ir k. 

2. Rašant vientisuosius žodžius, reikia užlaikyti tikrąsias 
žodžių santaras, jei (jdi — orig. A. A.) žodžių kilmė tebėra 
aiški, antraip sakant, jei (jai) gyvos kalbos įstatymai, taikin- 
dami susibėgusiąsias santaras nelabai teiškreipė santarų 
prigimimą; todėl reikia rašyti: sikdamas, nėšdamas, dėgti, dyg- 
ti, vogkime, sėgkime, sūkkime ir k., bet jei (jai) suderinimo 
įstatymai išgriovė ir visiškai iškreipė santaras, tad reikia rašyti 
pagal ištarmės; todėl nors žodžių kilmė reikalauja, kad 
rašytume šiaip: degantis, ved-sju, met-sju, Šviet-sus, ved-ti, met-ti, 
svied-tas, met-kime, ved-kime, plyš-sta, lūž-sta, mėž-slai, neš-sju, 
vež-sju ir k., vienog reikia rašyti: degafis, vėsju, mėsju, šviesūs, 
vėsti, mėsti, svlestas, mėskime, vėskime, plyšta, lūšta, mėšlai, 
nėšju, vėšju ir k.“ (Jaun. Gram. 6 psl.). Čia Jauniaus kalba ne- 
taisyta. Kirčio ženklai padėti irgi mūsiški. Mat Jaunius tevar- 
toja tik du ženklu: tvirtapradėms priegaidėms “ (laužtinį), o 
tvirtagalėms ir trumposioms tik vieną “ (dešininį). Šiaip jis 

kirčiuoja kiekvieną savo gramatikos žodį. Tokiu būdu Jau- 
niaus gramatika išsiskiria iš mūsų visų vadovėlių savo kirčiuo- 
tumu. Iš tų dviejų Jauniaus taisyklių matome, kad jo priebal- 
sių rašyba maža nuo mūsiškės tesiskiria. Jis, tiesa, rašo 
„išgriautas santaras sudraugindamas“: „taip iš met-tas, ved-tas, 
kirt-tas, met-ti, ved-ti, kir-ti ir k. padarome: mėstas, vėstas, 
kižstas, mėsti, vėsti, kižsti; iš ved-damas, met-damas, leid-darnas, 
leid-davau, kirt-davau padarome: vėzdamas, mėzdamas, lėiz- 
davau ir k.“ (Jaun. Gram. 5 psl). Vadinas, Jaunius 
„išgriautąsias santaras“ rašo pagal tarimą. Ir Jablonskis dėl 
Jauniaus priebalsių rašybos teprikiša jo vieną nenuoseklumą: 
kam rašyti palaukk, trenkk, sukk... ar sprogk, sujungk..., jei 
nerašome veis-siu, kas-siu, zirz-siu... 

Žodžiu sakant, Jauniaus priebalsių dėsniai ir jų rašyba il- 
gus metus buvo vartojama mūsų spaudiniuose. Per Jablonskio 
vadovėlius paplito ir mūsų mokyklose. Tiesa, Jauniaus garsų 
aiškinimas ir dėsniai nėra mokykliniai. Jis pirmasis yra pavar- 
tojęs tarmes garsams aiškinti ir jų raidai pavaizduoti. Jo 
„Lietuviškos kalbos tarmės“ (22—28 psl.) ir „Tarsnymokslis“ 
(28—47 psl.) yra pirmasis toks lietuvių kalbos kūrinys, kuris 
savo didelės vertės nenustoja ir šiandie. Jis dar ilgus metus 
pasiliks ryškus pavyzdys tiems, kaip reikia tirti ir suprasti gy- 
vosios kalbos duomenis. 

Kiek Jaunius garsų moksle neturi iki šiol sau lygaus, tiek jis 
yra silpnas sintaksėje, kuriai priklauso ir naujų terminų dary- 
ba. Jis sintaksei skiria ne tik maža vietos savo gramatikoje 
(13-22 psl.), bet jis į ją eina tik tiek, kiek jam parankiau 
išsiaiškinti kai kuriuos fonetikos ir morfologijos dalykus. Čia 
Jablonskis prieš Jaunių yra be galo didelis sintaksininkas, 
kurio darbo vaisiais tebeminta mūsų spauda ir mokykla. 
Todėl Jablonskis, rašydamas Jauniaus gramatikos kritiką, 
nepakentė ir šių jo sintaksės terminų: veikėjas — veiksnys, 
apysaka — tarinys, vienaskaitlis — vienaskaita, dviskaitlis — 
dviskaita, daugiskaitlis — daugiskaita, moteriškoji, vyriškoji ir 
niekatroji gymė ir k. Lygiai Jauniui nesisekė sudaryti ir kiti 
gramatikos terminai: linksniai — vardinis, gimtinis, duotinis, 
apskystinis, šauktinis, padarginis ir vietolinksnis; kalbos dalys — 


56 


esybėvardis (=daiktavardis), skaitlinis žodis (=skaitvardis), įvar- 
dovietė  (=įvardis)) priešdėlis (=prielinksnis), | jungė 
(=jungtukas), jausmažodis (=jaustukas); veiksmažodžių ter- 
minai: veiksmažodžių lankstymas, arba sąjungojimas, sakym- 
būdis (=nuosaka) — rodytinis: dirbu..., sankalbinis: dirbčiau..., 
lieptinis:  dirbk...,  geistinis:  tedirbie;  neapribotinis žodis 
(=bendratis); laikai — dabartinis, arba esantysis: dirbu..., 
praeiginis, arba buvusysis: dirbau..., tankintinis: dirbdavau, atėn- 
tis, arba būsiantysis: dirbsiu..., bengtinis: esu dirbęs..., bandymo, 
arba pradėjimo, praeiginis: buvau bedirbąs..., pirmbengtinis: bu- 
vau dirbęs..., pirmatentis: būsiu dirbęs..., sankalbinio sakym- 
būdžio praeiginis: būčiau dirbęs... 

Šitie penki pastarieji laikai išsako Jauniaus visus mūsų 
vadinamuosius sudurtinius asmenavimus (laikus), kurie telpa 
jo gramatikos beveik tik dviejuose puslapiuose. Jaunius 
mūsiškos neveikiamosios veiksmažodžių rūšies kaip ir 
nepažįsta. Tik sužymėjęs „darytinio veiksmo“: dirbu, dirbti, 
„savyveiksmį“: dirbuos(i), dirbies(i) formas ir „kentėtinio 
veiksmo palaikas“: skel-dė-ti, viržėti, pasako: „Kentėtiniui 
veiksmui aptarti paprastai vartojame kentėtinius dalyvius 
(participia  passivi): dirbdamas, dirbtas draugė su 
veiksmažodžiu būti „esse“ (Jaun. Gram. 123 psl.). Tai ir viskas 
apie neveikiamąją veiksmažodžių rūšį! Bet vis dėlto 
veiksmažodžiui Jaunius skiria net 122—202 psl., beveik pusę 
savo gramatikos. Bet ten jis domisi tik vientisiniais 
veiksmažodžiais. Nors skirdamas tik dvi veiksmažodžių as- 
menuoti (=du sąjungojimus): I. esmi. miegmi..., II. dirbu, 
suku..., be galo plačiai aptaria antrąją asmenuotę, kurią 
paskirsto su antriniais veiksmažodžiais net į XII skyrių, iš 
kurių daug medžiagos ėmėsi ir Jablonskis veiksmažodžiams 
skirstyti. 

Ne tiek yra svarbus Jauniaus gramatikoje kalbos dalių 
paskirstymas tam tikromis linksniuotėmis ar asmenuotėmis, 
nuo kurių jau mes nutolome, bet jo „prierašai arba įspėjimai“ 
po kiekvienos paradigmos. Tos jo pastabos yra buvusios anų 
laikų mokslininkų studijos. Čia Jaunius pareiškia savo nuo- 
monę ir prireikus polemizuoja su kitais kalbininkais, kurie 

kitaip mano. Ypatingai daug vykusiai Jaunius ištaiso 
Schleicherio klaidų. Schleicheriui atkerta, kad krislas, pūslė, 
giesmė nėra kilusi iš krir-las, pūt-lė, gied-mė, bet iš *krit-slas, 
*pūt-slė, *gied-smė, duodamas pavyzdžius: mokslas, tikslas, 
džiaugsmas, ūksmė, o d it t iškritimui nurodo: *ved-siu, *met- 
-siu (=vesiu, mesiu). Lygiai Jaunius puikiai išaiškina 
Schleicherio nesuprastą e pratęsimą tokiuose žodžiuose: gęsta, 
tręšta..., kur čia į šaknį įsiterpia m (plg. anka — akti, tunka — 
tukti...). Vykusiai Jaunius atmeta veiksmažodžių priesagą -fa, 
kuri yra ne kas kita kaip žemaičių senosios asmenuotės 
mišinys iš III asmens eit su dabartinėmis galūnėmis: — I — u, 
II — i asmeniui, o visur pažįstama priesaga yra tik -sta: alk-sta, 
alp-sta, plyš-sta, grįž-sta.. 

Visų Jauniaus gramatinių pastabų, o ypatingai vertingų kai- 
tomųjų žodžių galūnių istorinių apžvalgų čia jokiu būdu 
nepajėgsime suminėti. Ten yra dar ir šiandien be galo daug 
vertingo kalbos mokslo, nepažįstamo mūsų mokyklai turbūt 
dėl Jauniaus gramatikos nepaprastos stokos: ji knygų rinkoje 
retenybė. 

Jaunius yra be galo mėgęs aiškinti žodžių lytis ir nepapras- 
tu dėmesiu sekti kirčio slankumą mūsų gyvojoje kalboje. 
Kirčio, kurį visur vadina tik priegaide, sistemai yra aukojęs vi- 
sas kitas gramatines problemas, ypač sintaksę, žodžių darybą 
ir kita. Prielinksnį, prieveiksmį, jaustuką ir jungtuką jis tik 
sumini, bet neduoda beveik jokių paaiškinimų ar pavyzdžių. 
Matyt, jam jie buvo „beformiai“, todėl ir neįdomūs, o sin- 
taksės jis nemėgo. 

Visiškai reikia sutikti su K. Būga, kad Jauniaus gramatiko- 
je yra sukimšta daug žinotinų ir svarbių kalbos faktų (Jaun. 
Gram. IV psl.). Čia juos išdėstyti — reikėtų lyg antrą grama- 
tiką parašyti. 

Kaip jau esame minėję, Jauniaus būdas leido jam ugdyti 
mokslinę intuiciją ir ją drąsiai skelbti po didžių kalbinių stu- 
dijų, paremtų gausiais kalbos duomenimis. Bet lygiai toks pat 
jo būdas lieka, kai jam reikia eiti į ano meto viešumą. Cia jo 
būdas pasirodo neigiamas. Jis nesidomi to meto mūsų 
kultūriniu gyvenimu. Ne be reikalo A. Jakštas, gailėdamasis 

Jauniaus didžio talento, taip su širdgėla apie jį atsiliepia: 
„amžini sielos klausimai, svarbiausi gyvenimo uždaviniai, 
opiausi visuomenės reikalai — buvo J-ui terra ignota (A. 
Jakštas, Užg. žib. 172 psl.). Taip reikia aiškinti ir Jauniaus 
užsidarymą nuo visuomenės su savo rašyba, kuri niekada ne- 
galėjo tikti plačiosios visuomenės spaudai. Ne kitaip tektų 
aiškinti ir tą jo gramatikos „šališkumą“, nepilnumą. Joje jis 
dėstė ne tai, kas reikėjo eiliniam klierikui, bet skelbė savo 
gryną kalbos mokslą, kuris jam pačiam buvo įdomus. Anot 
Jablonskio: „Besibardamas su jais (=Schleicheriu, Kuršaičiu. 
A. A.), nuvažiuoja kartais į tokias kalbos „gudrybes“, kurios 
ne visumet, turi būt, suprantamos buvo jo mokiniams“ 
(Jablonskio raštai, III t. 34 psl.). 

Toks pat paliko Jaunius užsidarėlis ir mūsų bendrinės kal- 
bos kūrybai. Jis ne tik nebendradarbiavo nė viename ano 
meto laikraštyje, bet ir savo gramatikoje pareiškė, kad „mūsų 
darbas pažinti mūsų vyskupijos tarmes ir pagal jų rašyti“ 
(Jaun. Gram. 11 psl.). Tiesa, šitas jo nusivylimo balsas gal 
prasiveržė nejučiomis, kai jis nebegalėjo rasti bendrinės rašy- 
bos, kuri išreikštų visas tarmybes, žodžiui ąžuolas, kuris 
tarmėse virsta aržuolas ar net, jo pasakymu, Prūsų šalyje — 
aužuolas. Tokiu būdu Jauniaus ir kalbos darbas buvo atitrūkęs 
ne tik nuo kunigų seminarijos tiesioginių uždavinių, bet ir nuo 
mūsų visuomenės kultūrinių pastangų sukurti jau anuomet 
puikią bendrinę rašomąją kalbą. Jis klajojo toli nuo mūsų 
krašto, sekdamas pasaulinį kalbos mokslą, kuriam jis stengės 
duoti lietuvių kalbos deimančiukus, tuo stebindamas kitus 
mokslininkus, besidominčius lietuvių kalba. Jauniaus kalbos 
mokslų ir nuopelnų reikia ieškoti ne plačiuose visuomeni- 
niuose kalbos reikaluose, bet siaurose kalbos mokslo srityse, 
kur Jaunius iškyla visa savo kalbos precizija ir didybe. Baig- 
damas ir aš norėčiau prisidėti prie šių J. Jablonskio žodžių: 

„ „Jaunius, kaip kitų, taip ir mano akyse, yra, šiaip ar taip, ga- 
lingas kalbos tyrėjas...“ (Jablonskio raštai, III t. 48 psl.). 


Židinys. 1938. Nr. 10. P. 369—378 

Įvedamosios pastabos 


Negalėtume pasakyti, kad ši sritis — sakomojo žodžio 
kultūra — mokykloje yra apleista. Ji dar nepradėta. Ir keista, 
kad tai, iš ko viskas kyla, yra visai pamiršta. Be abejo, ne mes 
vieni klaidžiojame kalbos mokymo šunkeliuose. Šioji yda yra 
įgyta jau tada, kai visa Europa suskato garbinti graikų ir 
romėnų kultūrą, kurią begalėjo išskaityti tik iš pageltusių ir 
supelėjusių popieriaus lapų. Prasidėjo skaitymas, o su juo kar- 
tu ir mokymas skaityti. Tik gudresnieji ėmė mokytis rašyti, 
bet, žinoma, taip, kaip rašė Cezaris, Ciceronas, Horacijus... 
Kaip jie patys turėtų rašyti, niekas jų nemokė. Nemokė dėl to, 
kad tik sekti reikėjo. Visas mokslas ir kultūra tik graikų ir 
romėnų. Naujoms tautoms beliko tik kuo greičiau užmiršti 
savo kalbą, mąstyseną ir jausmą — ir lapnoti paskui kokį Titą 
Livijų. Ėmė žmonės laužyti sau ne tik galvas, miklindami 
protą pažinti senajai kultūrai, bet ir liežuvį. O kai liežuvis 
pasirodė tartum nelankstesnis už protą, jo visai atsižadėjo: vis 
tiek nekalbėsi su žmona ir vaikais nei graikiškai, nei lo- 
tyniškai. Kam rūpintis sakomu žodžiu! 

Bet su tuo antikinės kultūros svaiguliu, kuris ilgai trukdė 
naujų tautų savarankišką kultūrą, sutampa vienas iš didžiausių 
ir svarbiausių žmonijos išradimų — spaudos išradimas. Šis 
pirmasis technikos stebuklas buvo sutiktas su tokiu džiaugsmu 
ir nuostaba, kad galutinai visa kultūra pasviro į tą apraišką, 
kurią atstovauja rašytinis žodis. Jei dar pridėsime, kad su šiais 
reiškiniais ranka rankon eina mokyklų ir net universitetų 
steigimas, tai bus suprantamos tos mokyklos darbo tradicijos, 
kurios paniekino atsineštinį vaikų sakomąjį Žodį. Šis jų žodis 
netiko to meto kultūros dvasiai. Reikėjo iš pirmų dienų 
griebtis lotyniško ir graikiško žodžio. Tačiau šį galėjo rasti tik- 
tai popieriuje. Taip ir susidarė tokios griežtos popierinio 
mokymo tradicijos, kad jos dar puikiai tūno ir mūsų mokyk- 
lose, kur jau einamas visas mokslas gimtuoju žodžiu. Iš tų 
paviršutinių aplinkybių susidarė metodai, kilo vadovėliai — ir 

pagaliau pats protas apsiprato su tuo svetimu ne tik žmogaus 
lotynizmu, bet ir su ta naujove, kad tuoj, ką parašai, ir 
išspausdini. Išspausdini — skaito visas pasaulis. Pasakai — 
girdi tik ribota klasė ar auditorija. Aniems laikams buvo sun- 
ku suprasti, kad visa kultūra glūdi tik žmoguje, jo sieloje, kur 
ji kraunas iš vaiko mažumės lyg kristalas psichinių jėgų dar- 
numu. Gimtoji kalba ir yra toji didžioji kristalinė jėga, kuri 
daugiausia nulemia vaiko ar jaunuolio dvasinį ūgį vieningos ir 
patvarios asmenybės linkme. 

Nesuprato Europa, nusilenkdama per žemai tų dviejų 
tautų kultūrai, kokią ji daro žalą pati sau. Ji nežinojo, taip 
gerbdama svetimą kultūrą, kad ji elgiasi su savimi labai 
nekultūringai. Ir štai ilgiems amžiams palaidoja savo psichinį 
darnumą, kuris, pradėtas tėvų pastogėje, turėtų eiti per visų 
laipsnių mokyklas. Svarbiausias to būtino darnumo ženklas — 
gimtasis žodis. 

Šiandie niekas neabejoja, kad mokyklą pastūmėjo į 
šališkumą tie veiksniai: antikinės kultūros per stipri įtaka 
naujosioms tautoms ir spaudos išradimas. Kiek pirmasis per 
šimtmečius išdirbo savotiškus metodus mokytis mirusioms 
kalboms, tiek antrasis per daug žmones patraukė savo žavin- 
gumu, kad dabar viską parašysime. 

Graikai ir romėnai, ypač pirmieji, nepažino to šališkumo, 
kurį dabar turime savo mokyklose. Bus greičiau atvirkščiai 
buvę. Graikai žymiai daugiau naudojos sakomuoju žodžiu 
negu rašomuoju. Kur jų aoidai ir rapsodai? 

Neturėdami šiuokart reikalo peržvelgti sakomojo žodžio 
kultūros istoriją nuo seniausių laikų iki šių dienų, pasitenkin- 
sime konstatavę, kad šis rašytinio žodžio garbinimas nėra tik 
mūsų tautiškos mokyklos padarinys. Mūsų mokykla dar neturi 
šiuo atžvilgiu savo ypatingo veido. Tiesa, mūsų kultūra stipriai 
Pagyvėjo kaip tik tuo metu, kada mes galėjome susisiekti dėl 
politinių aplinkybių tik rašytiniu žodžiu. Dėl to ir mūsų kalbos 
kultūra, pasakytume, ir šiandie yra dar labai raštiška. Tas 
raštiškumas, pradėtas nuo „Aušros“, gyvas ir šių dienų mūsų 
kalbos dirvonuose. 

J. Jablonskis, tikrasis rašomosios kalbos tėvas (vargu 
šnekamosios?), nebeturėjo senatvėje progos pažinti mūsų at- 
gimusios tautos mokyklos. Ir jis pasitenkino: „Pastebėjęs, kad 
mes daug kas netaisyklingai tariame rašomosios kalbos prie- 
gaides, šiame vadovėlyje kiek daugiau kalbu apie kirtį, duodu 
kiek daugiau ir kirčiuotų pavyzdžių: mokiniai tuoj kalbos 
mokslo pradžioje turi gerai įprasti gerai skirti savo kalbos 
kirtį“ (R. J. „Liet. kalb. vadovėlis“, 1925 m., p. 3). Pagaliau 
ir J. Jablonskis negalėjo būti kažkoks antžmogis, toli ištrūkęs 
iš savo laikmečio. Jis ir buvo auklėtas tų mirusiųjų kalbų 
gramatikų, apie kurias daug karčios tiesos pasako 
„Gramatikoje ir gyvenime“ (1921 m.), nusiskųsdamas: 
„Gražios sakomosios ir rašomosios kalbos maža tegirdėdavau 
iš mokinių“ (p. 7). 

J. Jablonskis mūsų šnekamajai kalbai yra žymiai daugiau 
pasitarnavęs greičiau ne tiek sąmoningai, kiek laimingu su- 
tapimu. Jis pakliuvo iš likimo rankos į tą mūsų kalbinės srovės 
plotą, kurį jau iškėlė D. Kleinas savo 1653 m. gramatikoj, 
siūlydamas: „Taigi išdirbkime vieną tarmę, bendriausią, iš 
visų geriausią...“ (M. Biržiškos „Rinktiniai mūsų sen. raštai“, 
1927 m., p. 232). O D. Kleinas siūlė: „Šitą kauniečių tarmę, 
kaip visų geriausią ir tinkamiausią, sekame Prūsų kunigaikšti- 
joje“ (ibid., p. 231). 

D. Kleinui šioji kauniečių tarmė ir buvo mūsų Užnemunės 
ir Panemunės šnektos, kurios toli nusišakoja ir Maž. Lietu- 
voje. Laimingu sutapimu šioji Kleino tradicija nežlunga ir 
pasiekia per A. Schleicherį („Handbuch der Litauischen 
Sprache“, 1856 m.), Fr. Kuršaitį („Grammatik der lit- 
tauischen Sprache“, 1876 m.), J. Jablonskį („Lietuviškos kal- 
bos gramatika“, 1901 m.). 

Šitai vakariečių pietiečių aukštaičių srovei nebeatsispyrė 
nei rytų aukštaitis A. Baranauskas, nei pietų žemaitis K. Jau- 
nius. Jie abu, nors ir nevisiškai, pasidavė įsigalėjusioms tradi- 
cijoms. Ir štai kodėl J. Jablonskis, be didžių pastangų, kalbė- 
damas, anot jo paties, taip, kaip jo motina kalba, tampa nepa- 
mainomas pavyzdys ir šnekamajai kalbai, kurios žemėje jau 
prieš porą šimtmečių buvo įleidusi savo šaknis rašomoji kalba. 

Mūsų rašybos fonetiškumas ir J. Jablonskio kalbinis autorite- 
tas padėjo nesąmoningai formuotis mūsų bendrinei šnekama- 
jai kalbai, kuri iki šių dienų nėra dar aprašyta ir viešai paskel- 
bta. Sakomojo žodžio kultūra yra žymiai platesnė negu ir da- 
bartiniu supratimu mūsų bendrinė šnekamoji kalba. Bendri- 
nės šnekamosios kalbos objektas yra daug siauresnis. Ji rūpi- 
nas tik tuo, kad būtų paimti tikri Užnemunės (daugiau kapsų 
ir zanavykų) šnektų garsai bei jų garsų junginiai ir kaip rei- 
kiant ištariami. Bet kaip juos tarti, vos trumpai tenurodo. Pa- 
galiau žodį su jo kirčiu ir garsiąja priegaide bendrinė šneka- 
moji kalba tetiria tik atsiedama, atplėšdama dažnai net nuo 
sakinių, o ypač nuo tų žodžių ir sakinių konkrečių reikšminių 
faktų, kurie gyvojoje kalboje visada yra lydimi tam tikrų 
jausmų, kurie gyvojoje kalboje visada nuspalvina žodžio ar 
sakinio garsinį įspūdį klausytojui. Todėl šnekamojo žodžio 
kultūroje bendrinė šnekamoji kalba sudaro tik dalį. Kultūrai 
paprastai rūpi ne tik konstatuoti faktus, bet pagauti to 
reiškinio vyksmą ir įsitraukti tarytum laisva valia į jį, kad vė- 
liau būtų galima jau ir sąmoningai varyti tą vyksmą tolyn ir 
tobulyn. 

Mūsų dienos priklauso sakomojo žodžio kultūros atgijimui. 
Kiek spaudos išradimas pasitarnavo rašytiniam žodžiui, tiek 
šiandie radijas, telefonas ir kitos garsinamosios priemonės 
kelia aikštėn sakomąjį žodį. Kiek ir mes jau girdėjome 
aimanų, kad mūsų radijas čia nekultūringas. Ir teisingai. 
Popierius, kad ir gražiausių žodžių ir minčių prirašytas, 
nustoja savo žavingumo, jei prieš mikrofoną prastai 
paskaitomas. Jei čia dar pridėsime, kad pokariniu metu 
beveik visame kultūringame pasaulyje pagyvėjo visuomeninis 
ir kultūrinis veikimas, varomas gyvu žodžiu, tai ir suprasime 
šūkį: sulyginkime sakomąjį ir rašomąjį žodį mokykloje. Ir iš 
tikrųjų, katruo gyvenime daugiau naudojamės. Be abejo, 
Tašytinis žodis yra palyginti vėlybos žmonijos kultūros 
Padaras. Jis tėra sakomojo žodžio sūnus. Tokiu sūnumi, tik 
kartais įžūliu, jis palieka ir šiandie. Toks žmogaus psichinis 
gyvenimas, kad tik sakomasis žodis yra organiškai sutapęs su 

žmogaus sielos pirmine apraiška — gyvu žodžiu. Baimė ir 
džiaugsmas! 

Pagaliau ir pats gyvenimas nė norėdamas negali išsižadėti 
sakomojo žodžio. Ar galime įsivaizduoti šeimą tylią — tik be- 
sirašinėjančią?. Taip, sakome, nenatūralu. Bet lygiai 
nenatūraliai elgiamės toliau gyvenime su sakomuoju žodžiu. Jį 
tuoj paniekiname mokykloje, neskirdami ten jam jėgų ir 
rūpesčių, kurių jis reikalingas taip pat kaip io brolis rašytinis 
žodis. Juo vis dėlto naudojamės mokykloje ir už mokyklos. 
Kodėl jis nereikalingas kultūros? Ar šią jo kultūrą laikome 
dideliu specialumu, kurio gali prireikti tik teatrui — dramai ir 
operai? Be abejo, čia glūdi didelė netiesa. Kodėl mes nesi- 
bodime rašomojo žodžio specialumu, kada kalbame apie 
įvairias stilines priemones, dažniausiai reikalingas tik rašyto- 
jams, poetams ir žurnalistams. Kiek pagaliau skiriame jam 
įvairiausių pratimų beveik nuo pirmo skyriaus iki paskutinės 
gimnazijos klasės. Tai mums normalu, nes mus migdo Senos 
tradicijos, kvepiančios iš šalies externporale. 

Tuo tarpu gyvenimo reikalas ir ugdymo principo nuoseklu- 
mas šaukte šaukia, kad šeimos padėti sakomojo žodžio pama- 
tai turi būti mokykloje sutvirtinami ir statomi jo kultūros rū- 
mai. Juk nuo sakomojo žodžio nėra laisvas nei genijus rašyto- 
jas, nei genijus mokslininkas, kurių darbų tomai lentynas sle- 
gia! Ne tik šeimoje, bet ir siauresniame ar platesniame rate 
tenka abiem prabilti ir gyvu žodžiu. Ar visada tada jaučiame, 
kad iš jų sakomojo žodžio dvelkia kultūra? O kur dar tikri vi- 
suomenininkai, kurių žodžių dažnai minia klauso ir turi 
klausyti? . 

Supratę sakomojo žodžio kultūros reikšmę, pažvelkime, 
kokios prigimties yra jis pats. Sakomasis žodis yra organiška 
mūsų  psichofizinės prigimties dalis.  Neįsivaizduojame 
žmogaus, kuris ir primityviškiausių garsų nesugebėtų ištarti. 
Net nebyliai ir kurčiai, kurie nėra girdėję savo amžiuje gyvo 
žodžio, veržiasi visa savo prigimtimi ta linkme, kur turi 
skambėti gyvas žodis. Tas jų ūkčiojimas nėra mums įprastas II 
suprantamas. Bet juk tai ir nenormalu. Prigimtis tarytum daro 
kartais klaidų. Kokias ir kodėl — šiuo kartu ne tas mūsų | | 

tikslas. Matydami tamprią sakomojo žodžio sąsają su mūsų 
prigimtimi, turime nepamiršti, kad jį veikia kartu ir kiti 
kultūriniai reiškiniai. Tokiu būdu reikia atsižvelgti į tas 
kultūrines aplinkybes ir sąlygas, kurios, kad ir artimos 
paprastai žmogaus dvilypei prigimčiai, eina kiek labiau iš 
kitos pusės. Sakysime, mūsų bendrinė kalba yra tik platus 
socialinio gyvenimo padaras. Todėl sakomojo žodžio kultūra, 
nors pati būdama vieninga, lyg natūraliai peršasi padalinama 
natūralumo dėlei į tris dalis: fiziologinę, kalbinę ir psicho- 
loginę. 


Fiziologinė dalis 


Garsų daromasis mechanizmas — mūsų kalbos padargai. 
Jie taip yra sutapę su mūsų prigimtimi, kad juos laikome visai 
teisingai kalbos organais, sudarančiais viso mūsų organizmo 
vienybę. Tačiau praktikos reikalui kalbos organus išskiriame 
ir stengiamės kiekvieną atskirai pažinti. 


Kvėpavimas 


Kalbame oru, leisdami jį iš plaučių. Šiuo atžvilgiu 
kalbėjimo procesas yra savotiškas kvėpavimas. Čia ir kyla 
pirmiausiai kvėpavimo svarba, kuri turi būti išaiškinta ir 
suprasta, kiek ji reikšminga kalbėjimui. Paprastas, normalus 
kvėpavimas (alsavimas) ypatingai skiriasi nuo kalbėjimo tuo, 
kad įkvėpimas ir iškvėpimas yra lygūs. Kalbėdami orą į 
plaučius traukiame žymiai staigiau ir greičiau, negu jį 
kalbėdami išleidžiame. Čia gali būti be galo didžių įvairumų. 
Tačiau viena aišku, kad kalbai trukdo, jei mes nejusčiomis 
pritrūkstame plaučiuose oro. Oro atsargos „padidinimas“ 
tarytum yra kiekvieno kalbėtojo ar dainininko pirmasis 
siekimas. Nors iš tiesų plaučių padidinti negalime, bet jų 
talpa naudotis kiekvienas turime įprasti. Čia didžioji yda 
mokykloje ir šiaip gyvenime yra ta, kad mes visos plaučių 
talpos neišnaudojame. Neišnaudojame tada, kada įkvepiame 
tik viršutine plaučių dalimi. Tuomet apatinė plaučių dalis 

palieka neveikli. Tuo tarpu kvėpavimas vyksta tik esamo 
plaučiuose oro praretinimu. Todėl kiekvienam reikia būtinai 
įprasti įkvėpti apatine plaučių dalimi, kuri paprastai 
neužkerta kelio veikti ir viršutinei plaučių daliai. Tik tokiu 
būdu išnaudojame visą plaučių talpą. Tokis kvėpavimas 
fiziologiškai taip vyksta: pradedame skėsti į šalis trumpuosius 
(nesuvertinius) šonkaulius, lyg jie suktųsi apie nugarkaulį 
kaip apie ašį. Toks procesas tarytum slenka aukštyn ir išplečia 
krūtinės ląstą į didžiausią talpumą. Tik šiuo būdu mes galime 
išnaudoti visus plaučius. Dažni „gyvenimiški“ patarimai, kad 
reikia kvėpuoti metant į priekį pilvą ar krūtinę, yra klaidingi. 
Tokie pat netikslūs yra ir tie sprendimai, kad berniukai 
kvėpuoja pilvu (lyg tai būtų normalu!), o mergaitės — krūtine. 
Čia yra tik priešingi mūsų prigimčiai įpratimai. Normalus 
vyras ir moteris savo kvėpavimu niekuo nesiskiria. Tai 
paliudija maži vaikai ir ta kūno padėtis, kada mes ištisi 
aukštielninki gulime. 

Minėtas kvėpavimas yra reikalingas ne tik oro kiekiui 
pagaminti, bet ir įprasti kvėpavimą valdyti. Kas nesugeba 
kvėpavimo valdyti, tas ir žodžius taria kažin kokia keista jėga, 
lyg jis sprogdinte juos sprogdintų. Toks tada yra linkęs beveik 
po kiekvieno žodžio vėl įsikvėpti, kad ir viršutiniu trumpu 
įkvėpimu. Tokio kalba yra nelygi ir nesklandi lyg kokia 
kemsynė. Reikia tokiam kvėpavimo pratimų kaip ir tam, kuris 
kvėpuoja tik viršutine plaučių dalimi. Kiekvienas kvėpavimo 
pratimas, kaip nurodyta, turi būti gilus. Kvėpavimo kemsynei 
— tiems visokiems trūkčiojimams ar lyg kelio duobėms — 
išlyginti reikia stengtis palengva ir lygiai įkvėpti ir iškvėpti. 
Juo ilgesnis įkvėpimas, o ypač iškvėpimas, beveik tuo geriau. 
Persivaryti, žinoma, nereikia. Kas gerai nejaučia lengvos ir 
lėtos oro srovės, gali paimti paukščio plunksną ar pūką, iškelti 
ranka ties lūpomis, kurios sudedamos lyg švilpimui ar garsui F 
ištarti. Plunksnos drebėjimas nuo iškvepiamo oro gali būti 
sekamas ir akimis. Toks pervarytas pratimas truputį svaigina 
galvą. Bet šis svaigulys greit pats pranyksta, o kvėpavimas vis 
dėlto tobulėja. Pratimas turi būti dažnas (kelis kartus per 
dieną) ir neilgas (2—5 min.). Tik po šio pratimo galime eiti 

toliau. Kalbėdami dažnai turime stebėti, sulaikyti orą ir vėl 
toliau tarti likusiuoju oru naujus skiemenis, žodžius ar net 
sakinius — neįkvėpdami. Šiam reikalui kiek sunkesnis 
pratimas, nors į pirmąjį panašus. Kiekvienas, kuris tik daug 
oro įkvepia, yra pastebėjęs, kad tuoj lyg kokia jėga spaudžia tą 
orą laukan. Tuo vaikai net žaidžia lyg muilo burbuliukais! 
Tačiau šią jėgą reikia būtinai įprasti kiek apvaldyti, nes šiaip ji 
verčia orą iškvėpti visą išsyk ar bent didžiais nereikalingais 
kiekiais žodį tariant ar jį ištarus. Be abejo, visur kalbamam 
kvėpavimui yra svarbesnis iškvėpimas. Todėl šiam pratimui 
įkvėpimas gali pasilikti toks, kaip buvo pirmame. Iškvėpti 
reikia įprasti dalimis iš pradžių su trumpais stabtelėjimais, o 
vėliau su ilgesniais. Iškvėpimo tarpai ir stabtelėjimo ilgis gali 
būti skaičiuojami: 1, 2 arba 1, 2, 3. Įpratus ir 1, 2, 3, 4, 
pirmuosius skaičius galima didinti: 1, 2, 3, 4, 5 ir t. t. 

Tomis schemomis, ypač pirmosiomis, tiksliai norėta paro- 
dyti, kad įkvėpimas turi būti lygus iškvėpimui. 5-oji schema 
rodo, kad ir įkvėpimas gali būti su stabtelėjimu. Šiaip gyveni- 
me to nepasitaiko. Įkvėpimas esti tik dažnai nepilnas — tik 
viršutine dalimi oras pagaunamas. Retokas stabtelėjimas ir 
tuoj įkvėpus (4 ir 5 schema). 

Be abejo, ne visi tie pratimai būtinai įvykdytini. Jie labiau 
reikalingi tik pavaizduoti apytikriai, kaip kalbamojo oro srovė 
turi būti lanksti. Jų galima pačiam prasimanyti. 

Čia reikėtų dar būtinai įprasti oro srovę sustabdyti ne 
uždarant įgerklį ar ryklę, bet sulaikant pilvo ir krūtinės 
raumenų spaudimą. Visi kalbos padargai turi palikti laisvi, 
kaip, pvz., staiga didžiai nustebus ar atidžiai klausant sulaikius 
kvėpavimą. Šiuos stabdomuosius raumenis turim padaryti 
jautrius, lanksčius ir klusnius. Kas to nesugebės, kalbos 
kemsynės neištaisys. Tai mūsų mokinių viena iš didžiųjų ydų. 

Kvėpuojame paprastai pro nosį. Bet kalbėdami dažnai turi- 
me dėl greitumo orą griebti pro burną ir, žinoma, viršutine 
plaučių dalimi. Šie veiksmai jokių ypatingų pratimų nereika- 
lingi. Bet kiekviena proga turime naudotis giliu apatiniu 
įkvėpimu. 

Kalbos padargai 


Jų smulkiai čia neaprašysime. Tačiau kalbos padargus 
beveik koks 907 mokinių, kaip ir mokytojų, vartoja 
nevykusiai — prieš jų prigimtį. Didžioji mūsų mokyklų yda — 
kalbėti įtemptais kalbos padargais. Šioks kalbėjimas pa- 
reikalauja daug energijos, tačiau kalbos švarumas ir garsumas 
nukenčia: girdimas tik sprogimas ar švokštimas. Apie intenciją 
tada nė kalbos negali būti. Čia be galo svarbu pažinti ir įprasti 
į indiferenciją (netariamąją, kvėpuojamąją) kalbos organų 
laikyseną. Geriausias kalbos organų atpalaidavimas vyksta 
tuoj nusižiovavus arba kada mums kas be galo nuobodu ir tin- 
gu: kada sudrimbame. Kalbant reikia sugebėti visada grįžti į 
indiferencinę kalbos organų laikyseną. Kas nesugeba, tam tuoj 
tarytum kalbos organai „įkaista“, ir toks turi krankštelti ar 
vandens užsigerti. 

Atskirų garsų tarimą, be abejo, reikia pradėti nuo balsių. 
Čia reikia stengtis naudotis tik balso lūpomis, kurios yra 
įgerklyje (Adomo obuolyje). Balso lūpų veiksmas yra mums 
lengvas ir, galėtume sakyti, nejuntamas, o tuo pačiu atskiram 
garsui ir neaprašomas. Užtat čia esame visi gabūs galėdami 
girdimą kitų tarimą pamėgdžioti. Todėl šie trūkumai šalinami 
kitų tarimo pagalba — parodymu. 

Iš kitų kalbos organų, kurie būtų reikalingi mokinių 
daugumui kiek didesnio dėmesio, yra lūpos ir liežuvio 
priekinė dalis. Lūpų lankstumas yra labai svarbus. Jei mes nu- 
trūkstamu garsu tariame A, tai tik lūpų pagalba, jas palengva 
čiaupdami galime gauti O, U ir net M. Tariant O ir U garsus, 
lūpos yra suglaudžiamos ratu ir iškeliamos į priekį, o garsam 
M, I ir iš dalies E, E —- lūpos suglaudžiamos plyšiu. Liežuvio 
galu naudojamės tarti R, D, T ir kiek S, SA a 

Nenorėdami čia nueiti į smulkmenas, kurios rašinį dar la- 
biau išplėstų, turime būtinai pažymėti, kad beveik iš anksto, 
ypač kieno menka ir nelanksti artikuliacija, reikia įprasti ne- 
nutraukiant balso (oro srovės) ištarti visus gretimus balsius. 
Pradėti nuo lengvesnių: OU-OU ir UO-U0, AE-AE ir t. t. 

Vėliau įprasti po kelis, visaip jungiant, kombinuojant: 
UOAEEL ir IĖEAOU ir net IU ar EO. 

Šiuo pratimu reikia stengtis vykdyti jau anksčiau visus rei- 
kiamus nurodymus, o kartu įprasti į artikuliacijos lankstumą, 
kad kartais kalbos organai neužsikirstų ir kalbėtojas ar skaity- 
tojas neužspringtų (nors užspringsta ir kvėpuoti nemokėda- 
mas). 

Kad garsas būtų tariamas neįtemptais kalbos padargais, 
reikia visada sekti tarimą. Balsiai ir ne visada yra tariami 
reikiamu būdu. Jei nėra kam tarimo tikrinti, reikia pačiam 
stebėti nors vibraciją. Geriausia padėti ranką aukštai ant 
krūtinės ir mėginti įvairiaip artikuliuojant rasti t4 momentą, 
kada krūtinė labiausiai dreba ir lengva tarti. Šioks tarimas yra 
natūraliausias ir sveikiausias: nėra įtempti be reikalo kalbos 
padargai. Šis tarimas dažnai vadinamas „krūtinės“ balsu, nes 
toks daros klausytojui įspūdis. 

Jei norėtume rasti oro srovės trynimąsi į kalbos padargus 

(o tokį pojūtį reikia visiems stengtis ištobulinti), galėtų tokį 
tarimą iš dalies pavaizduoti lyg E garsas, kuris kartais girdi- 
mas nusigandus ar kitu atveju. Šiaip kiekvienas gerai pažįsta 
gilų kostelėjimą, išreiškiantį dažniausiai HE, kada jaučiame 
oro srovę veržiantis net lyg žemiau už įgerklį. Šis balso žemi- 
nimas- gilinimas ypač būtinas iš pradžių, kol žmogus randa 
savo balsą, kada jis kuo mažiausiu oro kiekiu gali lengvai kal- 
bėti ir ištarti palyginti daug žodžių ir net kelis trumpesnius sa- 
kinius vienu įkvėpimu, o tuo pačiu jis dar gali būti lengvai gir- 
dimas visos klasės ar auditorijos. Tada žmogus randa savo tą 
„Sultingąjį“ balsą, kuris yra malonus ir kitiems klausyti. Rei- 
kia atsiminti, kad nevykęs kalbėtojas „plėšydamas“ gerklę ar 
su švokščiančiu — gargždžiančiu sunkumu tardamas vargsta ne 
tik pats, bet labai vargina ir klausytojus. 
„ Todėl neužmirštamas turi būti šis „krūtinės“ balsas ir toji 
Indiferencinė kalbos organų laikysena ar, geriau pasakius, 
grįžimas į ją per dideshę pauzą. Vadinamasis balso 
„aukštumas“, mergaičių net savotiškas čypimas yra didžiau- 
sias mūsų sveiko kalbėjimo priešas. Bet kokia dažna ši yda! 

Ne viskas čia suminėta: svarbių pastabų dalis skaitymo 
skyreliui. 


Kalbinė dalis 


Šioje vietoje turėtų būti keliami ir apibūdinami tie klausi- 
mai, kurie svarbūs ne tiesiogiai pačiam individui, bet jo so- 
cialiniam gyvenimui. Mat kiekvienoje kultūringoje tautoje 
šalia įvairių tarminių garsų, kirčių ar priegaidžių yra skel- 
biama ne tik normuojamoji rašomoji kalba, bet lygiai svarbi 
kultūringai tautai ir jos normuojamoji bendrinė šnekamoji 
kalba, kuri mūsų spaudoje vadinama kartais siauresnės 
prasmės žodžiu — bendrine tartimi. Bendrinė šnekamoji kal- 
ba mokyklai yra siekiamasis objektas. Juo aukštesnio laipsnio 
mokykla, tuo nuosekliai turėtų būti griežčiau reikalaujama ne 
tik garsų ir jų junginių tikslios tarties, bet ir kirčių ir prie- 
gaidžių. Čia mūsų mokykla be galo šlubuoja, ypač aukštosios 
mokyklos nėra šiuo atžvilgiu savo reikiamoje aukštumoje. 

Tenka atsisakyti šioje vietoje dėstyti mūsų bendrinės kal- 
bos garsus, kirtį ir priegaidę. Šie dalykai, kad ir išmėtyti ir 
neaprašyti suglaustai, vis dėlto mokytojams (turiu galvoje Ii- 
tuanistus) geriau pažįstami negu kiti sakomojo žodžio 
kultūros dalykai. Čia tik norėčiau priminti, kad ir tarmės 
dažnai turi savotišką artikuliaciją, sunkiai tenusikratomą. "Tos 
tarminės artikuliacijos yra gaunami ne tik tam tikri jos garsai, 
bet pasitaiko lyg defektingumo žymių, su kuriomis reikėtų 
mokyklai kovoti. 

Kalbėsiu iš savo praktikos. Žemaičių dažniausia yda — 
lūpų neveiklumas, nors šiaip jos yra normalios ir lanksčios. Iš 
pirmo įspūdžio imi manyti, kad visi jų kalbos padargai yra 
truputį palaidi. Bet iš tikrųjų, jų lūpas sutvarkius, puikiausiai 
ištaria ne tik savo lūpų defektinguosius garsus O ir U, bet tuoj 
pagerėja ir kiti garsai. Sunkiausi, be abejo, žemaičiams yra O 
ir E ištarti įr numesti lūžtamoji priegaidė. Kartais pasitaiko 
savotiško nebalsingumo, švelnaus duslumo. 

Rytiečių vargai — kažin koks garsų tarimas išpūstu įgerkliu 
ir rykle. Jie taip taria ypač kirčiuotus dvibalsius Au ir Ai ir 

kartais Ei. Jiems ypatingai sunku įprasti į lengvą žodžių ir 
skiemenų pratarą ir ištarą. Todėl jų didelė yda, kad jie ne- 
sugeba leisti laisvai garsui išskambėti — jie paprastai jėga juos 
sulaiko ryklėj ar gerklėj. Pagaliau jie, bent latvių pasienio, 
taria neskambius, duslius, nekirčiuotus galinius skiemenis. Čia 
jie sutampa su žemaičiais. Nelengva jiems atprasti nuo 
kirčiuotų / ir U pailginimo. 

Dzūkai ir tariamieji suvalkiečiai turi paprastai natūrales- 
nius ir skambesnius garsus, nors ir jie nėra be ydų sakomojo 
žodžio kultūrai. Jie, bent studentai, jau kartais nekirčiuotus 
galinius skiemenis ištaria per dusliai, nurydami. Nors tiek, 
kad ir ne visos pastabos. 


Psichologinė dalis 


Šiai daliai yra skiriamos visos tos pastabos, kurios tarnauja 
kalbos reikšminiam ir jausminiam ryškumui. Skaitymas ar 
kalbėjimas sakomojo žodžio kultūroje turi tarnauti vaizdumui, 
reiškiamam tam tikromis garso priemonėmis. Tas, kuris ne- 
nusimano ir nejaučia sakomojo žodžio kultūros vertybių, beria 
tik sąvokas kaip žirnius. Tuomet klausytojas yra priverstas iš 
tų pilkų sąvokų susidaryti vaizdą ir pajusti jausmą. Su šiokia 
nekultūra mokykla turi kovoti, skindama kelią sakomojo 
žodžio kultūrai. 

Savaime aišku, kad šis objektas be galo įvairus ir platus. Jis 
turi apimti visus tuos atvejus, kada mes tik naudojamės 
sakomuoju žodžiu. Straipsnio ribose turėsime pasitenkinti tik 
bendromis pastabomis, kurios būtų reikšmingos kiekvienu at- 
veju. Sustosime tik ties skaitymu ir laisvu kalbėjimu. 


Bendrosios pastabos 
Mokykla, kad ir seniai jau verčiama gyvenimiška darbo vie- 
ta, toli yra dar atsilikusi nuo gyvenimiškumo, kad jos darbo 


sąlygose nebūtų dirbtinumo. Mokslo programose yra tik dar 
per gausu medžiagos. Tą medžiagą sudėti į tikrus 

gyvenimiškumo rėmus neįmanoma. Todėl absoliutus mokyk- 
los gyvenimiškumas lieka ir turbūt liks siekiamasis idealas. 

Tuo tarpu sakomojo žodžio kultūrai ugdyti ypatingai yra 
svarbios gyvenimiškos sąlygos. Kai kas net mano, kad pats 
gyvenimas ir tegali būti tikroji sakomojo žodžio mokykla. Čia 
yra daug tiesos. Bet eiti į gyvenimą be jokio supratimo apie 
reikiamąjį dalyką — yra be galo pavojinga. Tada, atvirkščiai, 
pats gyvenimas pasidarys sunkiausia mokykla. 

Mat teisingos yra tos pastabos, kad mes kalbame paprastai 
tik tada, kada reikia. Mokykla dažnai verčia mokinį kalbėti ir 
tuomet, kada jis visai nenori kalbėti ir nėra net pasiruošęs. 
Bet kaip sudaryti mokyklai tokias sąlygas, kad mokiniui pats 
žodis skristų iš burnos. Neįmanoma. 

Jei tokių gyvenimiškų sąlygų mokykla neturi, tai tuo labiau 
ji turi grįžti nors prisiminimais ir net įsivaizdavimais į tas sąly- 
gas, kuriose būtų taip sakoma ir kalbama. Tokiu būdu sako- 
mojo žodžio kultūrai yra dešimt kartų svarbesnis gyvenimiškų 
sąlygų pajutimas negu šimtai įvairių taisyklių. Visų sakomojo 
žodžio kultūros taisyklių neišsemiamas šaltinis — pats 
gyvenimas. 

Pagaliau ir sąmoninga sakomojo žodžio kultūra ne viską 
gali išaiškinti. Nors žmogaus kalbos garsai yra jau gerokai su- 
intelektinti, bet kur iškyla jausmas ar jautrus vaizdo 
pergyvenimas, turime grįžti net į pirminę to įspūdžio išraišką, 
kuri slypi mūsų prigimties glūdumoje, sąmonei nepriei- 
namoje. 

Sakysime, kas vaiką mokė verkti? Maža to. Verkia ir 
suaugę. Štai įsivaizduokime, kad eina sengalvėlė motina 
paskui vienintelio sūnaus karstą. Jos ašaros ir verksmo garsai 
yra tokie tikri ir taip skaudžiai perveria net svetimųjų širdis, 
kad geriausi pasaulio teatrai net pavydėtų tos gilios ir pras- 
mingos išraiškos. Kame ji to viso „meno“ mokės? Čia ir yra 
pirminė žmogaus psichofizinės prigimties apraiška be jokio 
susitarimo ženklo. Taip lygiai yra nenusakomi nei skaitymo, 
nei kalbėjimo pagrindai. Juos pasiekia tiktai intuicija, kuri ne 
visų žmonių yra lygi. O čia kartu prasideda ir menas, kuriam 
pavaizduoti sąvokų visada trūko ir trūks. 

Skaitymas ir mokyklinis kalbėjimas 


Skaitymas mokykloje — pats sunkiausias darbas. Net jo 
tikslus įvairiaip suprantame. Vieniems skaitymas yra baigtas, 
kai sulipdomi iš raidžių žodžiai, o iš žodžių kad ir gremėzdiški 
sakiniai. Tokiu atveju paskiau skaitymas tarnauja ir aplinkos 
pažinimui ar skaitomo dalyko grožiui pajusti, ar kitiems 
įvairiems tikslams. Vadinas, skaitymas nebetenka tos pir- 
minės prasmės, kurios laikydamiesi mokome vaikus skaityti — 
netenka išraiškos. Tuo tarpu žodžiui išraiška turi su amžiumi 
augti, o ne nutrūkti pusiaukelėje. 

Tiesa, skaitymas nėra pirminė žodžio išraiška ir mokykloje. 
Vaikai, į mūsų mokyklą ateidami, dažnai jau visiškai laisvai 
kalba. Todėl sakomojo žodžio kultūrą reikia, pasakytum, tik 
toliau varyti. Ir štai pirmiausia turime susidurti ne tik su 
skaitymu, bet ir su tuo vaikišku kalbėjimu. Sakome su vaikišku 
dėl to, kad jis yra dažnai siauras, ribotas ir be didžių kūrybinių 
pretenzijų. Tiesa, šis vaikų kalbėjimas yra raiškus, natūralus, 
jei dar nepaliestas „diplomatijos“, iš suaugusių atsineštos. 
Todėl ir mokyklai susidaro didelis rūpestis, kad ji vaiką ne 
gadintų, bet lavintų. Čia vėl galybės patarimų ir sunkumų. 

Sunkumai kyla dėl to, kad mokykloje yra be galo įvairių 
kalbėjimo tipų: vienas tyli kaip žemė, kitas tarška be paliovos. 
Mokyklinės sąlygos nenatūralios. Net kalbos pamokos kitiems 
virsta tik tylos valandos, ypač jei klasės gausios mokinių. Be- 
lieka mokiniui tik reta proga kalbėti. Kada mokinys kalba, 
turime jam leisti bent taip kalbėti, kad netrukdytume jo 
sakomajam žodžiui. Ir čia iškyla visa eilė patarimų, kurių pil- 
nos ir šiaip metodikos: 

1) neleisti mokiniui nebaigtais žodžiais ir sakiniais kalbėti; 

2) neduoti klausimo, į kurį mokinys atsakytų vienu žodžiu 
ar tik tais pačiais mokytojo žodžiais, dažnai lydimais tik „ne“ 
Ir „taip“; 

3) nesutrukdyti mokiniui gerai pradėto sakinio baigti gal- 
vos linksėjimu ar kitais ženklais; 

4) nevaržyti mokinio bendros išraiškos per daug visokiomis 
drausminamomis ar lyg „ritualinėmis“ galvos, rankų, kojų ir 

viso kūno laikysenomis. Jo sakomasis žodis turi būti 
natūralus, raiškus visomis lydimomis priemonėmis, jeigu jas 
tik nuosekliai ir prasmingai vartoja. 

Ypatingo dėmesio yra verti mokinių greitas ir lėtas kal- 
bėjimas. Lėtas kalbėjimas — dažniausiai lėtas mąstymas. Jį 
galima greitinti tik labai atsargiai ir nuosekliai, kad ne- 
nukentėtų kalbos ryškumas. Reikia čia kantrybės — 
„palaukti“. 

Greitas, riklus kalbėjimas — dažniausiai ir mokykloje išug- 
doma yda. Į ją verčia eiti ne tik mokytojo „skubus“ būdas, bet 
kartais ir klasėj mokinių gausumas, kada norima visus 
paklausti, duoti visiems darbo ir t. t. Greitas kalbėjimas yra 
dažniausiai mašinalus, neryškus, o dažnai dar jo palydovas — 
riklumas. Bet tai jau ir psichinis dalykas. Toks mokinys, 
pasakytume, „užsibėga“ už akių arba pameta nebaigtą sakinį 
ir pradeda kitą. Čia vėl nėra išgyvenimo, nėra ir reikiamo 
ryškumo. Dar čia rūpestingiau reikia lėtinti, negu pirma grei- 
tinti. Mat kalbos greitumą dažnai lydi ir mokinio nerūpestin- 
gumas: „kad tik būtų bet kaip išbarškinta“. Tiesa, tai dažna 
mokinių yda. Nėra tada dar sutvarkytas pats mąstymo nuo- 
seklumas, o ypač dar jis nesuderintas su išraiška. Geriausias 
mokiniams patarimas: „Nepradėk sakinio, kol nežinai, kuo jį 
baigsi“. Greitakalbį lėtinti ir ryškinti reikia mokytojui daug 
kantrybės. Mat lėtinant dažnai prasideda didelės, 
nenatūralios pauzos, staigus, nevykęs sakinių pradėjimas ir 
išbaigimas. Nutrūksta kartais ir minties nuoseklumas. Bet su 
darbu ir vargu vis dėlto yra viskas pasiekiama. 

Žinoma, mokyklinė medžiaga nėra natūralioji kalbėjimo 
medžiaga. Natūraliai ir suaugę kalba tik tada, kada jie nori ir 
turi lyg ką naują pasakyti, jaučia tuo pasakymu tam tikrą ma- 
lonumą, o kartu dar supranta, kad tai verta ir įdomu klausyto- 
jams. Kai kalbame klausytojams, niekada to neturime 
pamiršti. Čia reikia ir mokiniams paieškoti natūralių sąlygų: 
nesitenkinti mokykline ar vadovėlių medžiaga, kurią jau 
pažįsta ir klausytojai, bet kartais dar geriau, jei silpnas atsa- 
kinėtojas mokinys. 

Todėl čia reikia duoti (patogiausia prie skaitymo 
pamokų?) mokiniams ir laisvos kūrybos. Puiki čia medžiaga — 
pačių mokinių pergyvenimai, kelionių įspūdžiai, įvairios 
pasakos ir padavimai, kurie klasėje neskaityti; bet iš tėvų ir 
senelių girdėti. Net kartais puikiai sekas ir skaitytų knygų 
turinių atpasakojimai. Čia ir yra, pasakytume, pradedamas ir 
laisvas kalbėjimas tikra žodžio prasme. Tik čia mokiniai yra 
laisvi nutolti nuo knygos sakinių ir žodžių ir laisvi pasirinkti 
žodžius ir pačius sakinius bei jų formas. Čia jau tikra žodžio 
prasme yra sakomojo žodžio tam tikros kūrybos, kuriai 
beskolinamas tik turinys — siužetas. Tik, deja, mūsų mokykla 
nuosekliai neugdo mokinių kalbėjimo ir šia medžiaga daž- 
niausiai tepasinaudoja prieš šventes ar po švenčių pamokai 
„užkišti“. 

Skaitymas pagal senąją programą formaliai (dažnai ir 
praktiškai) baigdavosi trečioje klasėje. Tai buvo be galo 
nenormalu. Dėl to dažnai mokykla pasitenkindavo skaitymu, 
kad jis tik būtų be šių riktų: nepraleistų žodyje garsų, sakinyje 
žodžių, neužsikirstų, nepersiskaitytų. Be to, dažnai skaitymą 
lydi tam tikri nevykę atspalviai, kurie nėra tarimui reikšmingi 
ir prasmingi. Jau Kvintilijanas skundės dainuojamu skaitymu, 
kuris jam buvo „nereikalingiausias ir bjauriausias dalykas“, 
kokį jis tik pažįstąs. 

Šiaip skaitymas gali būti visoks. Galime skaityti tik akimis. 
Šį skaitymą galime lydėti dar negarsine kalbos padargų ar- 
tikuliacija. Mums rūpi tiktai garsinis skaitymas. Bet šis garsi- 
nis skaitymas mokykloje dažniausiai tepasiekia tik garsinį ar- 
tikuliacinį skaitymą. Jei kalbos padargai, kaip minėjome, juda 
laisvai ir ištaria reikiamus garsus, žodžius, tuo dažnai jau ir 
pasitenkinam. Šitoks artikuliacinis skaitymas ir yra sąvokų 
bėrimas kaip žirnių į aslą, kur skaitytojas turi susirinkti, 
susilipdyti vaizdą, pagauti mintį ir pajusti jausmą. Tuo tarpu 
kiekvienas natūralus kalbos garsas yra lydimas sakytojo 
jausmo, nuotaikos, jo temperamento ir kuriamos minties 
svarumo, girdimo intonacijoj. Tuo tarpu skaitytojas yra taip 
pat kalbėtojas, tik toks, kuris naudojas svetimais žodžiais ir 
sakiniais. Šių pakeisti negalima. Bet visada kiekvieno skaito- 

mo dalyko turinys turi pasidaryti lyg savas. Tokiu būdu kal- 
bėtojas ir skaitytojas klausytojams turi būti tas pats. Kal- 
bamasis skaitymas — mūsų mokykloje siekiamasis dalykas. 

Žinoma, čia plikos garsų ir žodžių artikuliacijos neužteks. 
Reikės pirmiausia ieškoti minties. Todėl ir pirmasis skaitymas 
turi būti tylus: jis yra tik pasiruošimas skaitymui minėta 
žodžio prasme. Tik retas įgudęs skaitytojas gali imti knygą į 
rankas ir tiesiog pradėti skaityti. Ir tai nėra visai natūralu. 
Kalbėtojas, juk kaip ir rašytojas, iš anksto gyvena tam tikromis 
mintimis, vaizdais ir jausmais, kuriuos sukelia kalbamasis ob- 
jektas ir kalbėjimo sąlygos, aplinkuma. Skaitymas iš tikrųjų 
turi būti panašus į laisvą kalbėjimą, o ne į pokalbį, kuris 
naudojasi kartais didžiomis pauzomis ir kitomis priemonėmis, 
kurių neturi skaitytojas. Tiesa, mūsų skaitymas dažnai yra 
pervarytas ir greitas (bent kiek aš pažįstu iš mokyklos ir stu- 
dentų). Jis turėtų žymiai laisviau naudotis pauzomis, kurios 
yra natūralios kuriančiam kalbėtojui ir naudingos su dėmesiu 
kalbą sekančiam klausytojui. Klausytojas ir turi gauti laiko su- 
virškinti minčiai, pergyventi vaizdui ar jausmui. Tokia žmonių 
psichika. 

Todėl skaitymas turi linkti į pauzas — stabtelėjimus, tokius, 
kurie būtų lygūs kalbėjimo pauzoms. Mūsų mokyklos yda yra 
ta, kad tos pauzos nėra nuoseklios ir netarnauja minčiai 
ryškinti, bet dažnai tik žodžiui perskaityti. Turi būti at- 
virkščiai. Minties (logikos) pauzomis reikia įprasti naudotis 
tolimesnei sakinio daliai ar net sakiniui permesti akimis. 

Neišryškintos paprastai esti pauzos tarp sakinių, sakinių 
dalių ir žodžių. Daug čia padeda skiriamieji ženklai, bet dar 
daugiau supainioja. Mūsų skiriamieji ženklai dėliojami ne pa- 
gal sakomojo žodžio pauzas, bet pagal gramatines ir sintaksi- 
nes žodžių bei sakinių konstrukcijas, kurios kartais nieko ben- 
dro neturi su gyva minties eiga, reiškiama sakomu žodžiu. Pa- 
galiau reikia atsiminti, kad rašomoji kalba dažnai nutolsta nuo 
sakomosios. Mat dar nėra, nors natūraliai turėtų būti, sako- 
mosios ir rašomosios kalbos tam tikro darnumo. Todėl pasi- 
taiko „gerų“ rašytojų, bet menkų kalbėtojų. 

Tuo tarpu skaitymas neturi tenkintis vien raštu, kuris yra 
tik griaučiai sakomajam žodžiui, bet turi sekti mintis, jausmus 
ir vaizdo eigą. Tų dalykų naujumas reikalauja pauzos ir kar- 
tais net balso pakeitimo. Tas naujumas ne visada sutampa su 
sakiniais ir jų dalimis. 

Imkime pavaizdavimui V. Krėvės „Dainos apie arą“ pirmą 
sakinį: Toli, toli, ten kur saulė feka, yra kalnuota šalis, tokia 
graži, kokia ir sapne nesivaidina mūsų krašto žmonėms („Dain. 
šal. senų žm. pad.“, p. 247). 

Pirmoje sakinio dalyje iki šalis yra net per daug kablelių ir 
lygiai daug žodžių, kalbančių tik apie tolumą. Šie ir sudaro iki 
teka sakomą vienybę, nors suskaldytą kableliais. Tik po teka 
daroma kablelio pauza, nes laukiame, kas ten yra. Būtent yra 
kalnuota šalis — nauja vienybė, rašytina lyg vienu žodžiu. Po 
šalies pauza, nes tokia graži yra naujumas, nebaigtas pirma 
pasakyti. Bet po graži tie visi žodžiai ir net sakinys nieko naujo 
nebepasako, tik paaiškina žodį graži — nėr ir pauzos. Bet tuo 
tarpu Maironio „Užmigo žemė“ pauza tarp tų dviejų žodžių 
yra lygi net daugiau nei kablelio pauzai: ji lygi „Užmigo — 
žemė“. Štai kodėl mokinių dažna klaida — kablelis tarp 
gramatinio veiksnio ir tarinio. 

Skaitymo knygų skiriamieji ženklai yra pervertinti. 
Kablelių vartojame per daug. Tuo tarpu kitur, jei jie pauzas 
žymėtų, jų trūksta. Mėgstama rikiuoti ženklus: kablelis —1, 
brūkšnys —2, taškas kablelis —3, taškas —4. Iš dalies teisinga. 
Bet tuo tarpu dvitaškis (:) ir net dvitaškis ir kabutės (:“) žymi 
ne pauzą, bet balso pakitimą. Ką išskaičiuodami ar aiškin- 
dami, balsą nuleidžiame ir sulėtiname, bet paliekame jį ryškų. 
Kur kabutės („„“), lyg balso tembrą mėginame keisti. Bet ypač 
balso greitis ar lėtis čia įvairuoja pagal tariamo kalbėtojo 
aplinkybes. Tik svetimės kalbės, kai tik vieno skaitoma, 
nereikia perdėtai dramatizuoti. 

Perbėgome tik paviršiumi skiriamuosius ženklus, su kuriais 
Teikia būti atsargiems skaitant: ne visi reikšmingi, o ypač jie 
ne tas pačias prasmes reiškia. 

Jie dažnai kliudo balso intonacijai, kuri vėl griežtai nuo jų 
nepriklauso. Intonacija be galo slidus dalykas aprašyti. Tokia 


77 


ji pagaliau ir iš savo prigimties. Jos šaknys nujaučiamos ar ir 
pagaunamos, bet sąvokomis sunkiai tepavaizduojamos. Todėl 
jas, kaip ir skiriamuosius ženklus, iš pagrindų nesiaiškinsime, 
ypač, kad jai ir objektyvaus mato trūksta. 

Intonacija turi sekti svarbiausius žodžius, kurie mintį kelia 
lyg stulpai ar gaubtinio tilto sparos, kurios dar savitarpyje 
nelygios. Bet intonacija nėra' tokia matematiškai tiksli ir nuo- 
sekli kaip tilto sparos. Svarbieji žodžiai yra apsupti kitų 
žodžių, kurie paaiškina pirmuosius ar tik kalbinį įpratimą 
išbaigia. Todėl susekimas pagrindinių žodžių, kurie mintį 
plėtoja ir ją neša lyg kalnų (!) upelis tolyn, yra jau daugiau nei 
pusė skaitymo. Šių žodžių ieškojimas ir nagrinėjimas yra 
skaitymo esmės pagavimas. Kai ši vidinė skaitymo dalis at- 
likta, belieka tik balsui darbo. Jį reikia išlavinti laisvu, 
sklandžiu techniškai ir klusniu vidiniam skaitymui. Tarp noro, 
supratimo ir sugebėjimo pasirodo didelės spragos. Joms 
pašalinti turėtų patarnauti nuolat sekama garso fiziologija. Į 
smulkesnį pavaizdavimą nebus čia vietos leistis. 


Eilėraščių skaitymas 


Eilėraščių sakymas nustumia į šalį jų skaitymą. Eilėraštį 
tinkamai pasakyti dar painiau nei prozos dalykėlį perskaityti. 
Juk eilėraščių rūšių formos atžvilgiu beveik begalybė. Kiekvie- 
nas eilėraštininkas nori būti originalus. Todėl ir eilėraštį 
įsprausti į kasdienybę (į natūralias sąlygas) beveik neįma- 
noma. Pats eilėraštis savo forma nėra gyvenimiškas, 
natūralus, kaip ir opera, kur žmonės dainuodami barasi, 
pešasi ir net miršta. Čia iškyla grynas menas, toli atitrūkęs 
nuo kasdieninių Žmonių santykių. 

Bet vis dėlto sakomojo žodžio kultūros atstovų daugumas 
siūlo eilėraščiui nagrinėti ir suprasti taikyti pirmiausia tuos 
pačius prozinius matus: ieškoti minties, nuotaikos, svarbiųjų 
minties žodžių. Net tiesiog kiti sako: eilėraštį reikia pirma 
„Suprozinti“, o tik po to ieškoti eilėraštinės skaitymo formos. 
Žinoma, jie turi daug tiesos. Mokiniai dažniausiai neatsispiria 
prieš eilėraščio ritmą ir rimą — prasideda mašinalus (be min- 

ties ir jausmo) eilėraščių tarškinimas, bet ne sakymas. Mintis 
ir nuotaika turi būti pirma suprasti, kad galėtume pasakyti ir 
garsų žaisminį eilėraštį. Bet toks eilėraštis mokyklai retas da- 
lykas. Plačiau nesiaiškindami įvairių eilėraščių skaitymų 
formų, tik dar kartą prisiminsime, kad sakomame eilėraštyje 
turi viešpatauti ne ritmas ir rimas, bet mintis ir jausmas. Tik 
pagal mintį ir jausmą galima intonacija — sakomojo žodžio 
tikrasis kraujas“. 


Laisvas kalbėjimas 


Laisvo kalbėjimo mūsų mokyklos programos taip pat 
nepažįsta. Tuo tarpu juk daugeliui tenka kalbėti viešai į didelę 
minią ar klasėje, ar salėje, ar net lauke: Laisvas kalbėjimas — 
gyvenimo būtinybė. 

Laisvo kalbėjimo negali visiškai pavaduoti mūsų jau 
minėtas mokyklinis kalbėjimas. Mokykliniam kalbėjimui per 
daug trukdo laisvę svetima medžiaga: tiesioginiai iš vadovėlių 
išskaitoma ar iš mokytojo burnos išgirstama.. Net pasitaiko 
mokytojų, kurie verčia atsakinėti vadovėlio sakiniais. 

Laisvas kalbėjimas turi būti organizuojamas taip, kad 
mokinys pats pasirenka medžiagą (siužetą) ir pats randa jai 
formą. Savaime suprantama, kad pamokose ne visada bus 
progos laisvam kūrybiniam kalbėjimui. Bet vis dėlto tam tikrų 
duomenų randame mokykloje ir laisvam kalbėjimui. Be abejo, 
natūraliausios sąlygos — mokinių įvairios kuopelės. Ten 
mokinys gali pasijusti turįs savo nuomonę, kurią reikia 
pasakyti ir apginti prieš draugus. 

Be šių įvairių mokinių kuopelių, ypatingai reikia vertinti 
mokykloje įsigalinčius literatūrinius ir kitokius teismus. Jie 
sudaro mokiniams natūraliausias sąlygas. Tik gaila, kad visa 
klasė ar mokykla negali būti įtraukiama. Todėl be tų 
„didžiųjų“ teismų galima organizuoti klasinius pagal einamąjį 
dalyką. Mokytojas duoda tam tikro veikalo ar kartais net ir 
rašytojo tik kontūrus. Mokiniams palieka įsiskaityti ir susi- 


* Plačiau: J. Geniušo „Ryškusis skaitymas“, Kaunas, 1938 m. 

daryti savo nuomonę. Keli mokiniai gauna tą pačią temą. 
Klasė suskirstoma lyg būreliais, kurie turi savo kalbą derinti 
su pirma kalbėjusiais. Lygiai, jei reikia, galima duoti „žodį“ ir 
kito būrelio nariui. Aukštesnėse klasėse (kalbu iš savo prak- 
tikos) toks veikalo ar rašytojo nagrinėjimas yra mokiniams be 
galo įdomus. Pagaliau skaitomi referatai  paverstini 
sakomaisiais referatais. 

Kuopelės, teismai, referatai ir kolektyvinis veikalo ar 
autoriaus aiškinimas sudaro mokiniams laisvo kalbėjimo sąly- 
gas ir mokytojui gražią progą vėliau įsiterpti su nurodymais. 
Tokiu atveju yra disciplinuojama mokinių mąstysena ir 
išraiška net labiau negu per rašinėlių pamokas. Pagaliau 
rašinį dažnai tepaskaito mokinys ir mokytojas. 

Laisvas kalbėjimas yra vertas mūsų dėmesio ne tik dėl to, 
kad jis yra praktiškas ir labai gyvenimiškas, bet jis yra kartu 
labai gera ugdomoji priemonė: savo minčių ir posakių disci- 
plinavimas, formos išdirbimas, proga svetimas nuomones res- 
pektuoti ir gražiausios sąlygos tvarkyti savo charakterį, kad jis 
virstų kultūringa asmenybės išraiška. 


Baigiamosios pastabos 


Jaučiu, kad šiam straipsneliui trūksta svarbiausio sakomojo 
žodžio dalyko — balso moduliacijos. Bet balso moduliacija ir 
intonacija yra labai sunkiai teaprašomi dalykai. Jos gali būti 
beveik tik gyvu žodžiu pavaizduojamos. Vaizduojant jas raštu, 
reikia didelio konkretiškumo, nuo kurio lengva nuslysti į ne- 
sveiką receptiškumą. Receptiškumas dažnai užkerta kelią 
kūrybai. Dėl to šiame rašinyje tėra duoti griaučiai, kurič 
reikalingi raumenų. Bet iš tų griaučių galėjo šiek tiek 
paaiškėti, kokie maždaug tie raumenys turi būti. Be abejo, tai 
nėra tiesioginis ir realus aiškinimas apie balso valdymą i/ 
moduliavimą. Tie reiškiniai liks kiekvienam kūrybinio skonio 
dalykas, kuris gyvenime gali būti papildomas iš neigiamos 
pusės: šitaip nereikia kalbėti. Gyvenime tų progų turime be 
galo daug. Kiek nevykusių kalbėtojų, kurie nejaučia nei patal-: 
pos, kurioje jie kalba, nepalaiko nei santykio su tais, kūriems | 

kalba, pagaliau nei patys parodo, kad jie tiki tai, ką jie sako. Iš 
šitų neigiamybių mes daug galime išmokti, jei tik mokysimės, 
jei suprasime ir įvertinsime sakomojo žodžio kultūros 
reikšmę. Jei pakelsime sakomąjį žodį į kultūros vertybes, 
skirsime jam daugiau savo rūpesčių ir pastangų. 

Mokykloje sakomojo žodžio kultūra — visų mokytojų 
rūpestis. Tik gimtosios kalbos mokytojas galbūt turi daugiau 
progos tiesiogiai su juo susidurti: skaitymas, eilėraščiai... Kaip 
auklėjime, taip ir mokyme turi visi mokytojai bendradarbiauti, 
vienas kitam padėti. 

Šis straipsnis vis dėlto dar neišėjo iš sakomojo žodžio 
kultūros propagandos, nors jau mėginta daug kur konkreti- 
zuoti, aiškinti patį dalyką. Autorius būtų patenkintas jau ir 
tuo, jei į sakomąjį žodį būtų atkreiptas didesnis dėmesys, jei 
būtų jam duotas kelias į kultūros vertybes. Būtų tada malonu 
šią spragą užkišti didesniu ir vertingesniu darbeliu. 


Tautos mokykla, 1938. Nr. 18. 
P.421—425, 443—447 


Tautos, kurios nesukuria savo kultūros, yra pasmerktos. 
Jos ištirpsta kitų tautų kultūroje, nustodamos ir savo politinės 
nepriklausomybės. Ir šiais neramiais laikais vienintelis 
neišgriaunamas fortas yra sava kultūra. Kultūros branginimas 
turi eiti kartu su jos. saugojimu ir kūrimu. Kultūros darbas turi 
būti platus ir sąmoningai dirbamas. Pirmiausia turime at- 
siminti, kad tautos kultūra nesukuriama per metus ir kad ją 
kuria bei ugdo ne tik rinktiniai tos tautos Žmonės, bet visi, 
kurie tai tautai priklauso. Tokia ryškiausia visuotinė tautos 
kūryba yra jos kalba. 

Kalba, kaip kiekvienas žmogaus kūrinys, gali turėti įvairius 
savo tobulumo laipsnius. Kalba gerėja ir tobulėja, jei sąmo- 
Ningai visi to jos gerėjimo ir tobulėjimo nori ir siekia. Mūsų 
tauta savo istorijoje ne visada teturėjo palankias sąlygas savo 

kalbai plėtoti ir tobulinti. Per anksti mes pakliuvome į sveti- 
mas įtakas. Svetimų įtakų jūroje paskendo mūsų tautos vado- 
vaujamoji dalis. Tos svetimosios įtakos suėdė ir mūsų valsty- 
bės nepriklausomybę. Tų visų audrų negalėjo išlikti nepaliesta 
ir mūsų kalba. 

Kaip sakėme, su mūsų tautos istorija ranka rankon eina ir 
mūsų kalba. Senoji mūsų valstybė, kurios politinė galybė buvo 
didelė, maža teturėjo kultūrinių jėgų. Svetimosios įtakos 
išstumia net mūsų pačių kalbą iš valstybės įstaigų. Pasisavi- 
nome rusų gudų žargoną, anuomet jau įsigalėjusį rusų žemėse. 
Savajai kalbai ilgam užkertamas kelias į raštą ir spaudą. Tik 
tikybinės kovos — evangelija turi būti skelbiama kiekvienai 
tautai jos kalba — atgaivino ir mūsų kalbą: jai praskynė kelią į 
raštą. Pirmoji kregždė — Martyno Mažvydo katekizmas 1547 
m. Nuo šių metų prasideda mūsų rašytinės kalbos istorija. 
Tačiau ir ta raštų kalba ilgai nesukuria tradicijų, kurios veiktų 
visą tautą. Dirbama atskirai, be jokio sąryšio su tuo darbu, 
kuris anksčiau pradėtas. Todėl kiekvienas rašytojas rašo 
savaip — savo tarme. Mūsų knyga, gimusi tikybinių kovų 
audroje, ilgai nesusilaukia globėjo, kuris rūpestingai ją sau- 
“gotų ir tobulintų. O tas rūpestingasis globėjas gali būti tik 
sąmoninga ir gaji sava kultūra. Jos neturėjome. Ji glūdėjo tik 
mūsų liaudyje po šiaudiniu stogu. Štai kodėl negalime paste- 
bėti savo raštų ar, tiesiog pasakytume, savo rašytinės kalbos 
istorijoje pastovaus ir nuolatinio gerėjimo bei tobulėjimo. Tik 
nuo „Aušros“ laikų sąmoningas kultūros noras pagauna visą 
tautą. Todėl nuo „Aušros“ nenutrūkstamai kyla mūsų spauda 
ir tobulėja mūsų kalba spaudiniuose. Čia galutinai supran- 
tamas gyvas reikalas turėti visai tautai vieningą raštų kalbą. 
Toji vieninga raštų kalba, kad ir turėdama glaudesnių santykių 
su viena mūsų tarme, privalėjo tarnauti mums visiems, kilu- 
siems iš įvairių Lietuvos vietų, kur viešpatavo sava tarmė. 
Mūsų vieninga raštų kalba, anot J. Jablonskio, ramstoma visų 
tarmių, įsigalėjo galutinai nuo „Aušros“ laikų. Tai yra grynas 
mūsų kultūrinių jėgų ir norų padaras. 

Tuo keliu turėtume eiti, kurdami ir savo vieningą 
šnekamąją kalbą, kuri yra lygiai būtina kiekvienai kultūringai 

tautai kaip raštų ar rašomoji kalba. Tačiau šnekamajai kalbai 
yra reikalingos kitos sąlygos: reikia žymiai artimesnio 
visuomeninio visos tautos bendravimo. Raštais galima jungti 
ir toli paskirai gyvenančius. Šnekamoji kalba eina, kaip 
sakome, tik iš lūpų į lūpas. Net raštas negali čia daug padėti. 
Jis jokiu būdu negali iki mažyčių smulkmenų nurodyti garso 
ar žodžio tarimą. Reikia garsą ar žodį girdėti ir labai rūpes- 
tingai pasisavinti. Štai kodėl iki šių dienų mes nešnekame taip 
vieningai, kaip jau sugebame rašyti. Tiesa, reikia čia pasakyti, 
kad apskritai ir kitų tautų kultūros darbas labiau lietė ir tobu- 
lino tik raštų kalbą, šnekamąją palikdamas nuošalyje. Todėl ir 
nenuostabu, kad dabar vadinamos bendrinės šnekamosios 
kalbos kūrybos balsų visai negirdėjome prieškariniais metais. 
Atvirkščiai, buvo priešingų balsų. Vyskupas A. Baranauskas 
tvirtino, kad kiekvienam reikią savo tarme kalbėti. Bet kaip su 
tais žmonėmis, kurie darbo dėlei yra kilnojami iš vienos 
tarmės į kitą tarmę? Jie turėtų išmokti naująją tarmę, kur jie 
nukelti? Kad tai neįmanoma ir geram net kalbininkui, puikiai 
įrodė pats vyskupas A. Baranauskas. Pats būdamas rytų 
aukštaitis, anykštėnas, nusikėlęs į dzūkus, pradėjo per 
pamokslus labiau dzūkuoti negu patys dzūkai. Dzūkams 
sukėlė tik juoką ir pašaipą. 

Šiandie niekas jau neabejoja, kad vieninga šnekamoji kalba 
yra tiek pat reikalinga kaip ir rašomoji kalba. Jei čia mūsų 
pažanga dar per menka, kaltos mūsų gyvenimo sąlygos. Prieš 
karą neturėjome tokių glaudžių visos tautos žodinių santykių, 
kad pajustume čia gyvą kultūros reikalą, kaip pajutome 
„Aušros“ metu rašomajai kalbai. Mūsų nepriklausomybė, 
savoji mokykla ir visas kultūrinis gyvenimas yra tas puikusis 
daržas, kuriame turi išaugti ir subręsti galutinai kultūringa 
mūsų bendrinė šnekamoji kalba. Jai turi būti skiriami mūsų 
geri norai ir nenuilstamos jėgos. 

Tačiau šitą jaunutį mūsų kultūros daigelį ima tuoj žaloti 
svetimos įtakos. Prasčiausia, kad tų žalingų svetimų įtakų 
dažnai ir mes patys nepastebime. Šios kelios pastabos tam 
tikslui ir skirtos, kad mūsų dėmesys ir kalbos jausmas taptų 
budresnis. 

Be abejo, pirmas didelis rūpestis ir atsargumas turi apimti 
tuos, kurie buvo priversti vartoti kurią svetimą kalbą savo 
mokslui, gyvenimui ar darbui. Jie nejučiomis pasisavino tos 
kalbos svetimybes ne tik žodyje ar sintaksėje, bet ir tartyje. Ši- 
toji įtaka yra galinga: ji net pereina į jaunąją kartą, kuri visai 
jau nebemoka tos svetimosios kalbos. Tokių, tariant keistų, 
reiškinių mūsų universitete ir Kauno mokyklose kiek nori. 
Kalba tie jaunieji Žmonės ir patys nesijaučia, o kokia pastaba 
juos pritrenkia kaip perkūnas iš giedrojo dangaus. Žinoma, 
čia atsiliepia mūsų dabartinės mokyklos spragos, kurias laikas 
priversti mus užkaišioti. 

Didžiosios svetimosios įtakos yra ryškesnės tik iš dviejų 
pusių: iš rytų pietų veržiasi slavybės, o vakarai dvelkia 
vokietybėmis. Jau žymiai mažiau tekrenta mums į akį latvių 
kalbos įtaka, kuri ypač skatina mūsų žodžio kirtį nuo galūnės 
atkelti į šaknį: aūsis, rafka, šūka ir t. t. Su kirčio atitraukimu 
silpnėja ir net nyksta galūnės: drklis, gaidis, pėle, kėle... Tai 
palatvės žemaičių ir aukštaičių vargai, kurie kliudo mūsų 
priimtąją kapsų zanavykų tartį. Tačiau šios mūsų kalbos 
ypatybės tiek plačios ir galingos, kad, plačiau nesiaiškindami, 
galime laikyti šiuo kartu savo kalbos tarmių reiškiniais. 
Kaune, be abejo, mažiausia tejusime vokietybių. Mažosios 
Lietuvos žmonės, ilgus metus gyvendami mišrai su vokiečiais 
ir lankydami jų vokiškas mokyklas, nors ten seniau ir buvo 
dėstoma kiek lietuviškai, negalėjo išvengti vokiškumų. Tiesa, 
ir ten dar ryškiai išsiskiria senoji karta, kuri baigė mokyklą 
prieš 1872 metus, kol dar nebuvo lietuvių kalba panaikinta. 
Dar daugiau: ten labai skirtingai kalba vyrai ir moterys. Yra 
moterų, kurios visai dar nemoka vokiškai, nors baigė mokyklą 
ir vėliau. Priežastys tos: buvo kai kur lyg salelės tokios 
mokyklos, kur ir po draudimo lietuviai mokytojai mokydavo 
lietuvių kalbos; antra, moterys buvo ir liko savo gimtajame 
kaime, kur iki šių dienų viešpatavo lietuvių kalba. Taip jos 
išvengė vokiškų įtakų. To neturėtų paleisti iš akių nė vienas, 
kuris tirs ten vietos žmonių kalbą. Ši senoji karta ir 
viduramžės moterys (40—60 m.) šneka gryniausia lietuvių kal- 
ba, kuri nuo Šilutės iki Smalininkų yra tokia pat kaip mūsų 

rašomoji kalba. Tiesiog galėtų būti mums pavyzdinė. Klaidą 
daro tie, kurie visiškai neberanda Klaipėdos krašte švarios lie- 
tuviškos tarties. Jiems, matyt, neteko pažinti to krašto kalbos 
tiesiog iš kaimo žmonių. 

Vokiškoji tartis, be abejo, jaunojoje kartoje jau labai ryški. 
Pakinta akcentas (kirtis ir priegaidė). Šiaip kirtis ir priegaidė 
yra ta pati kaip artimųjų panemuniečių, kurie pažįsta tvir- 
tagalę, tvirtapradę ir trumpąją (plg. J. Gerullis ir Chr. 
Stang'as: „Lietuvių žvejų tarmė Prūsuose“, Kaunas, 1933 m.). 
Jaunoji karta pameta priegaidžių ryškumą. Vokiečių kalbos 
įtakoje taria kapotinius skiemenis (staigūs iš vieno į kitą 
skiemenį perėjimai), kirčiuotieji skiemenys kažkaip sustipri- 
nami, paryškinami nelietuviškų būdu. Bet atsitinka dažniau- 
siai ir atvirkščiai: mūsų tartis paveikia jų vokiškąją kalbą (plg. 
Walter Frenzlau: „Die deutschen Formen der litauischen 
Orts und Personnamen' des Memelgebiets“, Halle, 1936 m.). 

Balsių tartis. yra tamsesnis, tariamas giliau su O 
atspalviu: dkis, darbas... Labiausiai paveiktas yra O. Jis 
tariamas žymiai siauresnis, įtemptas: žddis, Iėva (liova), 
brėlis... (plg. vok. Sokn). I ir Y bei Ū ir U nebeskiriami; visi 
pailginami: Vilkyškiai (Pagėgių apskr.): sūnūs (v. r.=sūnūs). 
Tokiu pat būdu sutapdinami: O ir UO; IE ir Ė ir E — jie visi 
linkstami vienodai ištarti: kurė, nėšė, galvojė tariama tarp ė ir 
e (ilgiu ir siauriu). Savaime aišku, kad balsiai apibendrinami 
pagal vokiškuosius. Sumaišomi Ei ir Ai, nors retai. 

Priebalsių tartis. Čia pirmiausia į akį krenta L. 
Jis jaunosios kartos tariamas minkštas prieš visus balsius: 
liova, liaukas, paliauk... Kiti priebalsiai sukietinami prieš visus 
priekinius balsius ir prieš užpakalinius, kur jie buvo minkšti: 
lėtuvių kalba, kuros sauras pliotas, sėna, žogas ir t. t. R taip pat 
gerokai atitrauktas į užpakalį, ne tik sukietintas. Bet S tikrų 
lietuvių, rodos, visai neverčiamas į Z. Nereikia didžių 
aiškinimų, kad visi garsai tarties dėlei sutapdinami su 
vokiškais garsais. Tiesa, čia kartu reikia pažymėti, kad ir 
Klaipėdos krašte yra labai daug tarmių, kurių kilmė yra visai 
lietuviška. Ryškiausia būtų Žėmininkų tarmė, kurie taria E 
kaip Ė prieš visus priekinius garsus, kurie sudaro sekantį 

skiemenį: žėmė, gyvėnimas, nėšė, brolėlis, mėrgėlė ir t. t. Toji 
pat tarmė O ir UO suvienodino į UO: gieduoti, giedavo, bruolis 
ir t. t. Gaila, kad mes tų tarmių neištyrėme... 

Slaviškoji tarties įtaka eina iš rusų ir lenkų. Ji tebus čia tik 
tiek liečiama, kiek duoda medžiagos mūsų universitetas ir 
Kauno lietuviškos mokyklos. Kaip buvo jau anksčiau pasaky- 
ta, žmonės su slaviška tartimi Kaune yra labiau apsipratę ir 
nejaučia sužalotos lietuviškos tarties. 

Akcentas (kirtis ir priegaidė) ir pats apskritai skiemenų 
tarimas mums taip nekrenta į ausį, nes slavų, ypač rusų, skie- 
menų prataras ir ištaras yra lengvi, švelnoki, kaip ir mūsų. Be 
abejo, slaviškoje įtakoje priegaidė išnyksta, lieka bespalvis 
kirtis. Tie, kurie jau nublokšti tos įtakos, bet stengias dar at- 
sispirti, be galo viską sumaišo. 

Balsių tartis. Einama tuo pačiu keliu: slaviškas 
balsių tarimas taikomas atitinkamiems mūsų garsams. Išnyks- 
ta mūsų O ir UO, kurie virsta laisvu ir plačiu rusišku O: dona, 
brolis, sodas ir sodžiai — yra lygūs. Nueinama čia dar toliau. 
Betaria tik važoti, važok. Mat rusų kalbos Ž yra kietesnis. 
Tokio pat likimo susilaukia visa trejulė: /E, Ė ir E — jie tampa 
vienu neryškių garsu, artimu mūsiškiam IE: viEnas, niĖša, 
katiE ir t. t. Nebereikia aiškinti, kad mūsų garsų ilgiai ir 
trumpiai neskiriami: vyras, vysy ir sūnūs (v. vr.) ir t. t. Kaip 
matome, jie nesukeičiami, bet apibendrinami — padaromi 
pusilgiai. Tiesa, kartais Y ilgasis tariamas pūstinis, ypač po V: 
vyras, vynas ir kiti kaip pietryčių Ę po L: panialy (v. g.). Kiti 
balsiai ir dvibalsiai mažiau tepakeičiami. 

Priebalsių tartis. Bendra žymė: visi priebalsiai 
prieš priekinius garsus yra minkštesni negu mūsų: tik, n'ešV'i, 
m'eta, s'enas, r'etas ir t. t. Tačiau L tariamas kai kur kietesnis 
— pūstinis: labas, lyja... 

Šiomis pastabomis nenorėta duoti pilnas svetimųjų įtakų 
vaizdas. Jos skirtos tik tam, kad mes būtume apdairesni, 
pastebėtume, kas nelietuviška, ir visa tai sąmoningai šalin- 
tume. Mūsų kalba yra sena, nuo amžių savo keliu ėjusi ir ta- 
pusi tokia, kokią dabar turime. Svetimos įtakos, įsibraudamos 
į jos tartį, žemina mūsų kalbos kultūrą ir atbukina kalbos 

jausmą lietuviškai tarčiai. Mes, visur kurdami savarankišką 
kultūrą, turime būti laisvi ir savarankūs ir kalbos kultūros 
kūryboje. Tai priedermė kiekvieno lietuvio, o ypač mokytinių, 
kurie dažnai prabyla ir gyvu žodžiu į savo tautiečius. Tas žodis 
turi būti ne tik lietuviškas, bet ir lietuviškai skambėti. 


Tautos mokykla, 1939. 
Nr. 11. P. 239—241 


Kalba yra ritminga. Sklandi, gyva kalba, sakoma Žmogaus 
su minties ir jausmo jėga, lyg banguote banguoja. Tas kalbos 
ritmas — atskiri mūsų sakiniai. Kai kalbame, visa savo dvasine 
ir fizine prigimtimi susiliejame su jausmo ir minties srove, 
kurią išsakome kalba. Tas gyvas ryšys tarp mūsų prigimties ir 
kalbos, reiškiamos žodžiais ir sakiniais, nepalieka be pėdsakų. 
Su minties ir jausmo kitimu kinta ir kalbos forma. Sakoma, 
kad niekada nepakartojame nė dviejų žodžių tuo pačiu min- 
ties ar jausmo atspalviu. Nors įvairi ir kintama yra garsinė 
žodžio išraiška, bet mūsų įprastinis raštas leidžia nesunkiai 
nustatyti atskiro žodžio galimas formas. Tos žodžio formos vis 
dėlto suimamos į atskiras linksniuotes ar asmenuotes. To visai 
negalime pasakyti apie sakinius. Sakinys yra laisvas ir jo for- 
mos beveik neribotos. Todėl aiškinti sakinio taisyklingumą ar 
klaidingumą daug kur yra tik reliatyvinis dalykas, dažnai kal- 
bininkų nustumiamas į stilistiką. 

Nenorėdami būti siauri ir žiūrėdami labiau sakinio kūrybos 
vyksmo, turėsime paliesti ir sakinio psichologinę pusę. Kaip 
sakėme, kalbos ritmas reiškiamas sakiniais. Šis sakininis rit- 
mas eina iš mūsų prigimties. Kalbėdami mes nusakome daiktų 
bei sąvokų tam tikrus santykius, kokybes bei veiksmus. Tačiau 
tų įvairių santykių ar kokybių vienu atveju daug nepajėgiame 
sutelkti savo sąmonės centre. Imkime pavyzdžiui kokį ke- 
lionės nupasakojimą. Savo dėmesį sutelkiame ne išsyk visai 
kelionės vaizdų ir nuotaikos virtinei, bet tik paeiliui tam 

tikriems vaizdams ar būsenoms. Šis mažiausias kelionės 
vaizdų ar nuotaikos gabaliukas ir yra sakinys. Nors pri- 
pažįstame, kad mūsų sąmonė gali sutelkti ir išlaikyti visai 
ryškių vaidinių, kurie sudaro vieną sakinį, tik tam tikrą relia- 
tyviai ribotą skaičių, bet vis dėlto sakinio formos pasilieka dar 
tokios laisvos ir įvairios, kad net sunku tiksliai pasakyti, kas 
yra sakinys kalbiniu požiūriu. 

Ieškodami plačiųjų sakinio ribų, turėsime sutikti, kad ir 
kvėpavimas turi savo reikšmę. Minties ir vaizduotės pajėgu- 
mas sutelkti vaidinius bei sąvokas, o visa tai gyvu žodžiu išsa- 
kyti — jau kvėpavimo uždavinys. Čia toks yra artimas bendra- 
darbiavimas, kad sunku nurodyti atskirai, kur čia sakinyje kvė- 
pavimo, kur minties aiškumo trūkumai. Tik viena aišku, kad 
tie sakiniai, kurie yra lengvai pasakomi, esti natūralesni paly- 
ginti su tais sakiniais, kurie kartais knygose sutinkami. Knygi- 
niai sakiniai gali net ir.iš mūsų plačių ribų išeiti. Be abejo, to- 
kie sakiniai yra paveikti knyginių tradicijų. Šiokių sakinių gau- 
su S. Daukanto raštuose. Daukantui yra savi tokie sakiniai: 

Čia jau regima yra, jog nuo tokių pasaulės ermyderių likusiojo 
svieto veislė turėjo paskysti po įvairius kraštus, kuriuose ilgainiuo 
gyvendama įgijo ypatingą sau būdą ir didžiai įvairį povyzių tarp 
savęs, noris pirma visi vieno tėvo vaikai buvo; taip vieniems, pli- 
kiems be ūksmės ir uždangos vargstantiems, smiltynų tyruose spi- 
" ginanti saulė surietė ant galvomis plaukus į garbanas, 0 jų kailį 
sudeginusi į anglį, pavertė juos į murinus ir tuomi būtinai nuo 
pirmosios žmogaus veislės atskyrė; kitiems, gyvenant sausuose Vė- 
juose, kailis į rudvarį pavirto; kiti kitose vietose gyvendamys platį 
veidą ir aukštas akis įgavo; ir tie tiktai, kurie kalnuose ir girėse gy- 
veno, baltais ir visų grakščiausiais žmonėmis tepaliko (S. Dau- 
kanto „Lietuvių Būdas“, J. Talmanto red., 1935 m., psl. 5—6). 

Štai S. Daukantas sudėjo į vieną sakinį visą „žmonių 
veislės“ išviršinį „povyzių“, per šimtus ir tūkstančius metų 
įgytą. Jam, knyginių sakinių veikiamam, buvo įmanoma 
dėstyti tokius plačius vaizdus viename sakinyje. Tačiau Šių 
dienų mūsų stilistai ir tokius pat nuoseklius vaizdus, sakomus 
vienai kuriai charakteristikai, skaldo keliais sakiniais: 

Kai skersną žingsnį jauna žengia — kaip baltoji gulbelė plau- 
kia šviesų vakarėlį tyliu ežerėliu; kai vaikščioja po klėtelę — lyg 
tas baltas debesėlis padange slenka giedringą dienelę. Kai žodelį 
taria — lyg lakštutė lakštuoja, lyg sravi upelė grūda, džiurdžena, 
plukdydama vilneles aplink kietus akmenėlius, kalbindama ža- 
liosios kaitringosios vasarėlės vidudienį (V. Krėvės „Dainavos 
šalies senų žmonių padavimai“, Kaunas, 1928 m., psl. 9). 

Šis jaunos mergelės viršinis vaizdas išreikštas keliais saki- 
niais, kurie vienodai prasideda ir baigiasi. Jie suskaldyti dviem 
sintaksės pilnatim ne vaizdo dėlei, bet lengvumo, kad liežuvis 
sakant neužlūžtų ir kad kvapo (kvėpsnio) nepritrūktų. Todėl 
normalūs, kad ir ilgi, sakiniai, kurie žiūri mūsų psichofizinės 
prigimties, esti maždaug tokio pavidalo: 

Ten, kur sravus Merkys, bėgdamas tekėdamas per žalias 
pievas, per alksnynus, krūmuotus šlaitus, plukdo savo tyrų 
vandenėlį plaiuna Nemunėlin, yra (ten — išleistinas. A. A.) 
aukštas ir status kalnas, visų kalnų aukščiausias, o ant to kalno 
tvirta pilis, garsi Merkinė, visų pilių tvirčiausia (ten pat, psl. 22). 

Iš šio paskutinio sakinio matome, kad sakinys ar atskiros jo 
dalys turi būti priderintos prie mūsų kvėpavimo pajėgumo. 
Tik tokį sakinį laikome sklandžiu. Todėl čia visai tampa 
prasmingas šioks rašančiajam patarimas: „Kai parašai, per- 
skaityk, ar nenulūši liežuvio, ar nepritrūksi kvapo (kvėpsnio)“. 

Tačiau ne tik dėl vieno nesklandumo reikia pasisakyti 
neigiamai dėl ilgų sakinių teikimo. Ilgas sakinys dažnai 
neleidžia išsyk aprėpti, kaip kalbėjome, viso vaizdo ar minties. 
Nereta rasti studentų rašiniuose“, kur sakinys pradėtas ir ne- 
baigtas: Tačiau labai svarbūs uždaviniai įpareigoja mūsų jauni- 
mą išlaikant mūsų tradicijas, siekiant kultūros viršūnių. [...J. 
Sakyta — ir nepasakyta. Mat kiekvienas sakinys turi būti 
pergyventas ir kiekvienas žodis tiksliai pajustas. Savotiško 


“ Sakinius imu iš studentų rašinių dėl to, kad jie ryškiau ir 
tiksliau pavaizduoja kuriamąjį sakinio vyksmą, nes jie nėra 
kartkartėmis ištaisinėti. Antra vertus, studento kalbinis išsilavinimo 
lygis tinka daugumui mūsų inteligentų, kurie nėra humanitarinių 
mokslų atstovai. 

sakinio nepilnumo rasime ir šiame sakinyje: Taigi studentai 
bendrinei lietuvių kalbai, jei neturi tiesioginės, tai bent netiesiogi- 
nės reikšmės, vienu ar kitu būdu dalyvaudami ar prisidėdami prie 
jos tobulėjimo“". Vadinas, čia pagrindinis sakinys neturi savo 
tarinio, ir visas sintaksės pilnaties turinys sunkiai besu- 
vokiamas. 

Minėtas kalbos ritmas, reiškiamas sakiniais, turi būti įsigy- 
tas darbu ir stiliaus nuolatiniu tobulinimu. Kol to ritmo nejun- 
tame, parašome ir tokius sakinius: Ūkininkas čia turi laiko pa- 
galvoti apie knygas ir švietimą, jis leidžia savo vaikus į mokslą, 
nesitenkina tuo, ką turi, bet stengiasi sau gražesnį gyvenimą 
susikurti. Nėra stilingas sakinys, bet ir jis skilte skyla į tris 
sakinius (= Ūkininkas čia turi laiko pagalvoti apie knygas ir švie- 
timą. Jis leidžia savo vaikus į mokslą. Nesitenkina tuo, ką tun, 
bet stengiasi sau gražesnį gyvenimą susikurti). 

Kad taško padėjimas neišsprendžia sakinio pilnumo, 
aiškumo ir pabaigos, dar gražiau visa tai parodo šis sakinys: 
Kaimiečiai nemėgsta miesto, jie žino, kad ten nieko gero nėra — 
ir vis dėlto kažkas juos ten traukia, jie patys nesupranta, kas. 
Jauti, kad to sakinio autorius (-ė) yra galvojęs gyvai, nuosek- 
liai ir palyginti dar aiškiai. Viską sugadino, sugrūsdamas tuos 
(4) sakinius po vienu tašku! 

Po šitų įvedamųjų pastabų, kad dažnai nesugebama tikslių 
ir aiškių sakinių sudaryti dėl to, kad dar nejuntamas kalbos 
ritmas, banguojąs atskirais sakiniais, pereikime prie 
konkretesnių sakinio klaidų. 


Įvardžių vartojimas 


Jei nejaučiame sakinio sandaros, lengvai įleidžiami 
įvardžiai ten, kur jų visai nereikia: 


** Sakinius rašau originalius stiliaus, rašybos, skyrybos ir kalbos 
atžvilgiu. Apskritai juos čia tiek tetaisau, kiek reikia rodomai 
klaidai pavaizduoti. 

1. Skerdžius Lapinas, įsiklausęs paslaptingai ošiančių medžių, 
supranta jų kalbą, jis savo gyvenimo siūlą suriša su Grainio liepa 
(nereikalingas įvardis pabrauktas); 

2. Lietuva šiandien atsidūrusi labai nepastovioj padėty, ji gali 
greit įsivelti į karą, tad vieningumas yra labai svarbu (= Lietuva, 
šiandien atsidūrusi labai nepastovioj padėty, gali greit įsivelti į 
karą. Tad vieningumas yra labai svarbus). 

Taip pat daug kur netiksliai vartojamas ir įvardis tai. Čia 
paveikia turbūt slavų kalbų įtaka: 

1. Tėvynė, tai antroji motina, maitintoja, kuri reikalauja 
meilės, pagarbos ir pasiaukojimo (= Tėvynė — antroji motina...); 

2. Bet vienu klausimu visi piliečiai, visos grupės privalo susi- 
tarti ir būti vienos nuomonės, tai tautos, laisvės gyvenimo ir ger- 
būvio pakėlimo reikalai (=Bet vienu klausimu visi piliečiai, visos 
grupės privalo susitani ir būti vienos nuomonės — tautos, laisvės, 
gyvenimo ir gerovės pakėlimo reikalais); 

3. Sekdami žmonijos istorijos raidą, pastebėsime jau tokį 
pastovų dėsnį, gal net įgimtą, tai žmonijos linkimas prie savo 
krašto, tautos (=Sekdami žmonijos istorijos raidą, pastebėsime 
jau tokį pastovų dėsnį, gal net įgimtą, — žmonijos linkimą prie 
savo krašto, tautos). 


Žodžių tvarka sakinyje 


Nors mūsų kalboje nėra dar griežtų normų žodžių vietai 
sakinyje, bet tam tikrų aiškių linkmių turime nemaža: nuo jų 
nutolti neleistina. 

1. Poemoje aprašytos kovos ir darbai atgimstančios Lietuvos 
yra mums labai brangūs ir artimi (=...atgimstančios Lietuvos 
kovos ir darbai...); 

2. Skundžiamės pinigais, neturtu, lėšomis, tačiau nepaprastas 
dygimas barų su ąžuoliniais staliukais [...] (=nepaprastas barų 
dygimas); 

3. Matėme, žygiuojančias kareivių voras, kurie nešė laisvę, 
anapus linijos esantiems, broliams (skyryba! A. A.) 
(=...žygiuojančias voras kareivių, kurie...). Prieš pažyminio šal. 
sakinį norime turėti tą žodį, kurį tuo sakiniu aiškiname. 

Jei dėl šių trijų sakinių taisymo esame visi vienos nuo- 
monės, tai nelygų dėmesį atkreipiame į šiuos sakinius: 

1. Be bendrinės kalbos lietuviai dar turi liaudies, įvairiomis 
tarmėmis paivairintą kalbą (=Be bendrinės kalbos lietuviai dar 
turi liaudies kalbą, įvairiomis tarmėmis paivairintą); 

2. O mano tėvynė — nusagstyta pakelių kryžiais ir palinkusiais 
verkiančiais beržais Lietuva (=O mano tėvynė — Lietuva, 
nusagstyta pakelių kryžiais ir palinkusiais verkiančiais beržais); 

3. Pasilikusios sesutės sodžiuje dirbti fizinį darbą, neturi laiko 
paskirti knygoms (=Sesutės, pasilikusios sodžiuje dirbti fizinį 
darbą, neturi laiko paskirti knygoms). 

Man rodos, tuos dalyvinius pažyminius, kurie dar turi 
priklausomų žodžių, reikėtų nukelti po pažymimojo žodžio. 


Laikai ir nuosakos 


Laikų ir nuosakų painiojimas dar ryškiau pasako, kad tų 
dalykų mokte neišmokstama iš kokių sintaksių. Laikų ir nuo- 
sakų darnumas priklauso nuo sakytojo ar rašytojo minties 
aiškumo. Jei gyvai jaučiama ir aiškiai galvojama, nepametama 
mintis ir jos forma, — nėra tada ir kalbos klaidų. Duotasis 
sakinys aiškiau parodys minties beformiškumą: 

Jie baigę savo studijas stos į kultūrinį mūsų tautos darbą, jie, 
būdami kultūros šviesos nešėjai, skiepija savo tautiečiams tautos, 
kalbos meilę (=Jie, baigę savo studijas, stos į kultūrinį mūsų 
tautos darbą. Jie, būdami kultūros šviesos nešėjai, skiepys...). 

Tokie sakiniai parašomi ar pasakomi tik tada, kai 
nejaučiama minties eiga, ritmas. Susipynę įvykių ar daiktų 
santykiai pirma turi būti iki aiškumo išnarplioti, kol jie 
parašomi. Sveikas patarimas: nerašyk sakinio, kol nežinai, 
kuo jį baigsi. Todėl laikų ir nuosakų tikslumas yra lygus pačių 
žodžių parinkimui. [...] 

Šitomis pastabomis, kurioms medžiagą sudarė įvairūs stu- 
dentų rašiniai, norėta parodyti ne tik paprastos kalbos 
klaidos, kurios įsibrauna į rašinius kalbos nemokant, bet 
stengtasi labiau iškelti psichologinės priežastys, kurios yra 
viskokių klaidų šaltiniai. Todėl gimtosios kalbos mokytojams 

tenka ne tik mokinių kalbą taisyti, bet kartu reikia mokiniams 
padėti įprasti aiškiai ir tiksliai galvoti ir jausti. Kai tobulėja 
mokinio galvojimas ir ryškėja jo jausmų atspalviai, kinta 
dažniausiai ir jų išraiška: įgyja tobulesnę formą. 

Ne kitaip reikia aiškinti ir nepaprastas skyrybos klaidas, 
kurios neišnyksta iš rašinių ir gimnaziją baigus. Skyrybos ir 
rašybos čia nelietėme, bet stambių skyrybos klaidų matėme ir 
čia išrašytuose sakiniuose. Neįtrauktos čia dalyvių, padalyvių 
ir pusdalyvių vartojimo klaidos. Tos klaidos yra keliamos 
spaudoje ir šiaip taisymuose žymiai dažniau nei čia suminėti 
kalbos trūkumai. 

Šis straipsnis nėra kam priekaištas. Juo tenorėta paryškinti 
viena kita klaida ir jų atsiradimo vienas kitas psichologinis 
momentas. 


Spausdinama iš rankraščio, 1939 


Nors kalbos mokslas yra tiek pat senas kaip ir pati žmoni- 
jos kultūra bei visų mokslų pradžia, tačiau nėra galutinai 
aišku, kas yra kalba. Kalba yra didelė kasdienybė, ir daugelis 
iš mūsų su ja taip apsipranta, kad joje nebemato vertybių ir 
klausimų, kurie tiktų rimtam mokslui. Vos vaikas nusirito nuo 
motinos kelių ir išmoko kiek švebeldžiuoti, — baigta jau su 
kalbos gudrybėmis. 

Ne tik kalbos kasdienybė trukdo pačią kalbą geriau pažinti, 
bet ir tam tikros to paties mokslo tradicijos. Mat ir mokslas 
nėra laisvas nuo madų, kurias kuria tam tikros gyvenimo 
aplinkybės. Šiandie, sakysime, iki gyvo kaulo, rodos, turėtų 
būti aišku, kad mes einam kraštutiniu keliu, kalbos apraiškas 
stebėdami ir vertindami tik raštu ir iš rašto. Užmirštas gyvasis 
„Žodis! Kodėl nekeliame pagaliau dar ir kitų klausimų: kas 
buvo toji kalba, kol ji rašte atsidūrė? Kur jos tikroji 
užuomazga? Kur jos kelias iki gyvo garsinio žodžio ir rašytinio 

ženklo, kurie yra juk tik viršiniai kalbos apdarai, iš kurių per 
greit dažnai sprendžiame jau pažįstą visą kalbą ir jos prigimtį? 
Reikia sutikti su dr. L. Weisgerberiu: „Trūksta tikrojo kalbos 
mokslo, kuris kalbą mėgintų suprasti jos apraiškos formose, 
'" poveikiuose ir santykiuose“!. 

Iš tikrųjų, kalba būtų be galo platus dalykas, jei visuotinai 
ją tirtume. Juk kalba nesibaigia tik pasakytu ar parašytu 
žodžiu. Ji turi savą įtaką kitiems. O kur jos pradžia? Tokiu 
būdu sukasi tarytum koks kalbos ratas, kur neaišku, kur jo 
pradžia ir kur pabaiga. Čia daug yra priklaidžiota mūsų, bet 
ne mažiau yra klaidžiota ir kitų tame „amžiname kalbos 
rate“. 

Negalime būti laisvi ir mes nuo tų sunkumų ir painiavų, 
ypač šiuo kartu, kad keliamoji problema yra remiama pasko- 
lintiniais literatūros terminais. Ar čia reikia nukelti visą lite- 
ratūrinį nusiteikimą ir galvojimą į mūsų kalbos istoriją ir joje 
ieškoti tų apraiškų, kurios galėtų būti vadinamos roman- 
tiškomis? Be abejo, turime sutikti, kad kinų sienos negali būti 
tarp kalbos ir literatūros. Juk kalba ir literatūra yra vieno ir to 
paties šaltinio dvi srovės, dar taip artimos, kad jas galime 
drąsiai pavadinti tikrosiomis seserimis, nes tas pats jų ir apda- 
ras — žodis. Tačiau nei apdaras, net nei veido panašumas dar 
nedaro iš dviejų Žmonių visiškos tapatybės, taip lygiai kalba ir 
literatūra, nors tekėdamos iš to paties šaltinio, nėra tie patys 
dalykai, kurių apraiškos būtų visiškai glaudžios ir iš esmės 
gretimos. Todėl ir nenuostabu, kad kalbos istorijoje neran- 
dame tais pačiais terminais vadinamų kalbos laikotarpių bei 
jos reiškinių. Jei čia ir atsisakome vesti griežtą kalbos ir lite- 
ratūros paralėlę, vis dėlto gyvai jaučiame, kad panašių 
reiškinių, kuriuos galėtume vadinti romantiškais, yra buvę 
mūsų kalbos istorijoje. 

Kalba žmogui yra lyg saulėtą dieną jo šešėlis. Niekada jis 
negali su ja atsiskirti ir ištrūkti iš jos globos, kai jis ką mąsto, 
jaučia ar vaizduojasi. Bet kalba yra lygiai tas lydimasis jo 


1! L. Weisgerber, Muttersprache und Geistesbildung, 6 psl 
Gėttingen 1929. 

šešėlis, kai siūbteli kas nauja jo minčių pasaulyje. Tos mintys 
prasiveržia į gyvenimą tik per kalbą. Jos savaime nuspalvina ir 
pačią kalbą. Va, mums raštas atsirado su evangelijos pri- 
tikusia mintimi: evangelija turi būti skelbiama visoms 
tautoms jų kalba. 

Evangelijai kalba — ne griovimo, bet statymo pamatai. 
Sekdami mūsų tautos minties raidą, rasime ir kitokių pažiūrų 
ir lūkesčių, kurie buvo dedami į kalbą. Todėl šioje vietoje, šia- 
me referate, norėdami išlaikyti mūsų tautos pažiūrų tolydumą 
į kalbą, negalėsime eiti siauruoju keliu: imti tik tai, kas 
grynojoje kalbotyroje pasakyta — pareikšta. Tokių liudijimų 
turėtume tada labai maža ir negalėtume rasti kaip tik pačių 
gaiviųjų minčių, kurios žvelgė į kalbą romantiškomis akimis ir 
kurios dėjo į kalbą romantiškus lūkesčius. Todėl turėsime čia 
kliudyti ne tik kalbotyrinius darbus, bet ir menkutes, o būdin- 
gas pažiūroms į kalbą pastabas, pasakytas kita proga ir nekal- 
botyriniuose veikaluose. Tiesa, tada negalėsime giliai į 
kiekvieną mažmožį pažvelgti, bet vis dėlto žvilgsnis bus 
visuotinesnis mūsų kalbos pažiūrų raidai. 

Tačiau painu: kas tose kalbinėse pastabose jau laikytina 
romantiška? Čia turbūt reikės laikyti prieš akis du kriterijus. 
Pirmasis būtų tas, kad visados kalbines pastabas reikės 
vertinti anų laikų dvasia. Jei jos sutampa su to laiko kalbos 
dvasia, vargu begalėsime visa tai vadinti romantiška, nors 
šiandie tos pažiūros į kalbą būtų ir labai tolimos. 

Antras kriterijus eitų iš šių dienų kalbos pažiūrų. Jei 
anuomet kas sugebėjo kalbos srityje prasiveržti į priekį taip 
toli, kad jų pažiūros į kalbą net šiandie didžiai branginamos, 
— vargu bus galima laikyti kalbos romantika. 

itaip susiaurinę romantiškumo sąvoką mūsų kalbos istori- 
joje, turėsime taip pat pašalinti iš savo darbo akiračio ir tuos, 
kurie buvo paprasti nemokšos ir prišnekėjo apie kalbą rimtai 
ar juokais visokių niekų. Žodžiu, teks čia vertinti tik tuos, 
kurie savo metu ar vėliau yra turėję reikšmingą įtaką mūsų 
pažiūroms į kalbą ir pačiai kalbotyrai. 

II 


Didingoji mūsų didžiosios kunigaikštystės politinė galybė 
nebuvo lydima savarankiškos tautinės kultūros galybės. Ji 
stokojo net pagarbos kalbai tų žmonių, kurie ją, tą valstybę, 
sukūrė. Valstybinis gyvenimas riedėjo, vežamas svetimų kalbų 
— lotynų, o ypač vėliau gudų-rusų kalbos žargono, kuris užlei- 
do vėliau savo vietą lenkų kalbai. Tačiau, kai toji didingoji 
kunigaikštija ėmė smukti ir kiti ją dar gyvą pradėjo prievarta 
laidoti, atbudo glūdėję jausmai, kurie pareikalavo pagarbos 
tiems, kurie ją kūrė. Ir štai čia sulaukiame garsiosios teorijos, 
kad lietuvių kilta iš romėnų. Tai teorijai į pagalbą ateina kal- 
ba, kurios ryškiausias kalbinių saitų su romėnais kūrėjas yra 
Michalo Lituanus. Jis kreipęsis (1550 m.) į Zigmantą 
(Žygimantą) Augustą: „Deja, sako, neturime gimnazijų 
(gimnasia litteraria), mokomės Maskvos raštų, kurie neseni ir 
neturi savyje nieko, kas kelių mumyse prakilnumo. Rusų kalba 
yra svetima mums lietuviams, kitaip pasakius, italams, nes mes 
juk turime italų kraujo. Mūsų giminystę su italais rodo kad ir 
pusiau lotyniškoji mūsų kalba ir romietiški mūsų senovės 
papročiai...“2. Ir štai, M. Biržiškos tvirtinimu, jai davęs savo 
rašte 74 žodžius lotyniškus, kurie rodą romėnišką lietuvių 
kilmę. Be abejo, čia jokio romantiškumo negalime rasti. 
Anuomet taip galvoti buvo galima ir tų pažiūrų laikės net T. 
Narbutas, dirbęs jau XIX a.3 Pagaliau tam tikras žodžių gimi- 
numas šiandie, susikūrus lyginamajai kalbotyrai, yra įrodytas 
faktas, nes mūsų ir romėnų kalbos yra tos pačios in- 
doeuropiečių kalbų šeimos. Todėl romėnų teorijos kūrėjai 
nėra tipiški kalbos romantikai, kuriems kalba būtų buvusi 
kažkas daugiau ir kita, negu anų metų pažiūros leido. 

Čia tektų sustoti ir ties M. Daukša, kuris ir šiandie garsus 
savo Postilės (1599 m.) prakalba. Tiesa, toje M. Daukšos 


2 M. Biržiška, Iš mūsų kultūros ir literatūros istorijos, I, 62 psl. 
Kaunas 1931 m. 

3 V. Maciūnas: Lituanistinis sąjūdis XIX amžiaus pradžioje, 108 
psl. Kaunas 1939 m. 

prakalboje pasirodo, kad jo pažiūros į kalbą yra žymiai 
platesnės negu kitų jo amžininkų. Reikšmingiausi jo žodžiai 
yra šie: „Ne žemės derlumu, ne drabužių įvairumu, ne šalies 
gražumu, ne miestų ir pilių tvirtumu gyvuoja tauta, bet labiau 
išlaikymu ir vartojimu savo kalbos, kuri didina ir išlaiko ben- 
drumą, santaiką ir brolišką meilę. Gimtoji kalba yra bendras 
meilės ryšys, vienybės motina, pilietiškumo tėvas, valstybės 
sargas. Sunaikink kalbą — sunaikinsi santaiką, vienybę ir 
dorovę“. 

Be abejo, čia į kalbą yra daug platesniu žvilgsniu pažiūrėta, 
negu ir mes esame pratę. Todėl jis dažnai mūsų mokyklai ro- 
mantiškas. Bet jau ir šiandie, kai kalba yra suskaldyta įvairių 
ir siaurų kalbos dalykų specialistų, pasigendama visuotinesnio 
kalbos pažinimo. M. Daukša daugeliui galėtų būti puikiu to 
kelio skynėju. Mūsų tautos likimo istorija daugelį Daukšos 
minčių yra kruvinomis raidėmis įrašiusi, kad tai tiesa. Kas 
šiandie mūsų tautą labiausiai suplėšė ir dar ardo, ar ne 
savosios kalbos netekimas? Čia Daukša didžiu savo 
pastabumu ir gilia intuicija yra išvydęs gimtąją kalbą pilnesnę 
ir reikšmingesnę, negu mes sugebame ją suprasti ir išsiaiškin- 
ti. Bet vis dėlto neįžvelgiame jo mintyse netiesos, perdėjimo 
ar tuščio išaukštinimo, kurio neverta gimtoji tautos kalba. 
Daukša yra tik pralenkęs keliais šimtmečiais kalbos mokslą, 
suteikdamas jam tokį platų turinį, kurio neapžioja ir šių dienų 
mokslinė kalbotyra. 

Mūsų kalbos pirmojo gramatiko D. Kleino darbai? ir buvo 
anuomet tikra revoliucija. Jis pasiryžo parašyti gramatiką kal- 
bai, kuri suskilusi tarmėmis, rikli ir sumaišyta ir net neturinti 
pastovios vartosenos. Tačiau jis, puikiai pažindamas graikų ir 
lotynų kalbas ir jų istoriją, drąsiai tvirtino: „Taigi išdirbkime 
Vieną tarmę, bendriausią, iš visų geriausią, kurią tik 


————— 0 a i i ss a ii 


* M. Biržiška, Rinktiniai mūsų senovės raštai, 29 psl. Kaunas 
1927 m. 
3D. Kleinas, Grammatica Litvanica, 1653. 

nurodėme“€. Jis ėmė laužti ledus, norėdamas sudaryti mūsų 
raštams pastovesnę bendrinę kalbą?. Vis dėlto jo darbas buvo 
vykdomas po didžių studijų ir labai realių užsimojimų. Čia ne 
romantika, bet didi pažanga. 

Toks pat realus kūrinys ir „Universitas Lingvarum Litva- 
niae“ 1737 m. Jame spėjamasis autorius, J. Jaknavičius, 
sudeda daug vertingų kalbinių pastabų, kurios remiamos tik 
kalbos duomenimis ir reiškiniais. 

Tiesa, kiek skirtingos nuotaikos yra XVIII a. tų žmonių, 
kurie Mažojoje Lietuvoje ne tik kalbą tyrė, klaidžiodami vi- 
sokiuose spėliojimuose apie lietuvių kalbos kilmę, bet ją la- 
bai nuoširdžiai ir gynė. Gindami lietuvių kalbą nuo naikinimo, 
jie ne tik ją vertino ir aukštino dėl jos kalbinių ypatybių, bet 
tiesiog šaukė: „Kalbą spausti reiškia Dievo kūrinį naikinti 8. 

O Zigfridas Ostermeyeris, išugdytas tų idėjų, savo veikale 
„Ar patartina išstumti lietuvių kalbą ir lietuvius sulieti su 
vokiečiais“ (1817 m.) pulte puola tuos naikintojus: „Tiems 
ponams būtų galima teisingai pasakyti: jei jums šita kalba ir 
tauta nepatinka, tai ko jūs čia atsikraustot; mes ir be jūsų ap- 
sieiti galime, jūs tik sumaiščių padarot“?. 

Sunku šiandie pritarti ir atmesti šią mintį, skelbiančią 
moralinę kalbos vertę. Ji neištirta, ir be galo sunkus jos tyri- 
mas. Juk tai reti atsitikimai. Apie kalbos tam tikrą moralinę 
vertę kalbėjo ir M. Daukša, sakydamas: „Sunaikink kalbą, 
nugriausi saulę nuo dangaus, sumaišysi pasaulio tvarką, atimsi 
gyvybę ir garbę“! 

Kad mažiems vaikams psichiškai nesveika maišyti kelias 
kalbas, niekas šiandie neabejoja. Bet nepasakysime, kad čia 
neglūdėtų ir moralinės tiesos. Pats, gyvendamas kelerius me- 


6 M. Biržiška, Rinktiniai mūsų senovės raštai, 232 psl., Kaunas 
1927 m. 

7 Plg. Archivum Philologicum, VII, P. Joniko „Kleino gramatikų 
bendrinė kalba“. | 

Š V. Mac, Lituanist. sąj. XIX a. pr., 131 psl. 

9 V. Mac., ten pat, 131 psl. 

10 M. Biržiška, Rinkt. mūsų sen. r., 29 psl. 

tus Klaipėdos krašte, nemaža turėjau progų stebėti žmones, 
kuriems būdavo didžiausias sunkumas apsispręsti tautiškai tik 
dėl to, kad jie moka gerai abi to krašto vartojamas kalbas. 
Tam tikrais konkrečiais atvejais galėdavai pamatyti, kad tų 
žmonių tam tikri kompromisai ir savotiškas laviravimas tarp 
dviejų tautybių būdavo įtartinas morališkai. Tikrai tada 
būdavo galima jausti, kad tie žmonės neprekiautų savo tauty- 
be (o taip pasitaikydavo), jei temokėtų tik vieną savo gimtąją 
kalbą. Jei taip pasitaiko, tai tenka į tas pažiūras pažvelgti tik 
kaip į praplėstą kalbos supratimą ir jos nepaprastą reikšmę. 
Tada ir čia romantiškumo netektų ieškoti. 

XIX amžius — tautų atbudimo amžius. Neliko ir mūsų tau- 
ta nepaliesta. Su tautos budimu be galo glaudžiai sutapo ir 
tuomet kalbos mokslo, ypač lyginamojo, kilimas. Mūsų kalba 
tada randama seniausia tarp gyvųjų Europos kalbų. Jei se- 
niausia, tai ji geriausia, skambiausia ir tobuliausia. Nuostabu, 
kad šių įsitikinimų pasiekė tie žmonės, kurie lyginamojo kal- 
bos mokslo dar nebuvo pažinę. Vienas tų minėtiniausių yra 
kun. Ksaveras Pr. Bohušas (kitų vadinamas Baužas). Jis įsi- 
traukė į mūsų kalbos ir tautos istorijos tyrinėjimą lenkų Moks- 
lo bičiulių draugijos dėka. Tos draugijos Varšuvos skyriaus 
(1806.XII.12) susirinkime skaitė paskaitą apie lietuvių tautą. 
Ši paskaita vėliau dar kiek papildyta ir išspausdinta 1808 m. 
atskira knygute, antrašte „O początkach narodu i języka litew- 
skiego rozprawa“. Šio veikaliuko yra trys dalys: I-je (6—64 
psl.) sprendžia jis Lietuvos žemės ir tautos istoriją, II-oje 
(65—115 psl.) mėgina atsakyti į klausimą: „Ar lietuvių kalba 
yra savaiminga, ar kilusi iš kitos kalbos?“ (65 psl.). Čia Ks. 
Bohušas, visai nepažindamas lyginamojo kalbos mokslo, bet 
Veikiamas tautinės ambicijos, priėmė ne tik išvadą, kad lietu- 
vių kalba yra savaiminga, bet dar be galo tobula ir kitų kalbų 
motina. Kai jam tenka spręsti lietuvių kalbos giminumą su 
slavų kalbomis, laiko jos savaimingumą taip aiškiu dalyku, kad 
sušunka: „aiškinti tokį aiškų dalyką būtų tas pats kaip saulę 
. apšviesti vidudienį žiburiu ar žvake“ (96 psl.). 

III-oje dalyje (Język Litewski, uwažany w sobie samym. 
113—207 psl.), panagrinėjęs lietuvių kalbos žodyną, randa lie- 


99 


tuvių kalbą tiek tobulą, lanksčią ir žodingą, kad ji buvusi savo 
tobulybėj jau tada, kai vokiečių ir prancūzų kalbos buvusios 
visai neaptašytos, o apie jų dailumą niekas nė negalvojęs 
(154—155 psl.). 

Ks. Bohušas, pats menkai temokėdamas lietuviškai!!, yra 
buvęs, kaip V. Maciūno įrodyta, Mažosios Lietuvos kalbi- 
ninkų didžiojoje įtakoje. Lietuvių kalbos aukštinimas ir nesi- 
gailėjimas skambių žodžių yra jo tautinės ambicijos reikalas ir 
jau tikrai romantiškas nusiteikimas, kuriam trūksta objekty- 
vumo ir duomenų tvirtinimams, kad lietuvių turėta sava lite- 
ratūra ir t.t. Tačiau Bohušas yra turėjęs daug džiuginamos ir 
net paskatinamos įtakos XIX a. žemaičių bajorams ir kitiems, 
kurie domėjosi savo gimtąja kalba!2. Iš visų kitų atskirai 
galėtų būti paminėtas Simanas Daukantas (1793—1864). Jis 
skiriasi iš visų ano meto rašytojų patriotų tuo, kad labai 
griežtai nusikreipė nuo lenkų ir jos kultūros. Šis jo nusigręži- 
mas labai atsiliepė ne tik jo istoriniams darbams, bet ir jo 
kalbinėms pastaboms. Jis žiūrėjo į lietuvių tautą ir kalbą kaip į 
savarankiškiausius padarus. Tiesa, savo „Prasmoje lotynų kal- 
bos“ 1837 m. dar laikė lietuvių ir lotynų kalbas seserimis. 
Tačiau vėliau aiškiai stoja už visišką lietuvių kalbos 
savarankiškumą, didžiausiu rūpestingumu vengdamas bar- 
barizmų, kiek anuomet buvo galima jų išvengti. Aukštindamas 
lietuvių tautą ir jos praeitį, kurią matė atsispindėjusią kalboje, 
kėlė tuo pačiu ir lietuvių kalbą. Tai parodo jo etimologijos, 
kuriose jis randa visa tai, kas reikalinga jo teorijai pagrįsti. Jis 
Kurlandiją, kuri esanti, be abejo, lietuviška, išaiškina: „tai yra 
iš lietuviško kurti ir teutoniško /and — kraštas, beje: Kurland 
nuo to, jog tenai gyventojai amžiną ugnį Dievui ant garbės 
kūreno...“13 


1 Plg. V. Maciūno, Bohušo veikalas apie lietuvių kalbą, Arch. 
Philologicum, VI, 84—99 psl. 

12 Plg. V. Mac., Lituanist. sąj. XIX a. pr., 151 psl. 

13 S. Daukantas, Lietuvių būdas, J. Talmanto redaguotas, 21 psl. 
1935 m. 

S. Daukantas, aiškindamas, kad šilima yra viso regimo 
gyvenimo pagrindas, mitologinį Perkūną šiaip išetimologizuo- 
ja: „pirmąjį šilimos įkūrėją vadino Perūnu arba Perkūnu, nuo 
žodžio perėti, beje: jog jis išperėjo visa, kas vien yra regima 
šioje pasaulėje...“14 

Šitokia lengva etimologija, kuri nežiūri nei fonetikos 
dėsnių, nei kalbos raidos, naudojasi ir daugelis kitų. Tai buvo 
anuomet „leista“. Ties S. Daukantu sustojame sąmoningai 
ilgiau, nes jis yra geriausias atstovas tos kartos, kuri ir 
norėdama dar daug iš kalbos mokslo negalėjo laimėti 
konkretiems lietuvių kalbos klausimams. 


III 


Mano manymu, A. Schleicherio (1821—1868) „Litauische 
Grammatik“ (Prag, 1856 m.) skiria mums kalbos mokslo eigą 
dviem dalim. Iki minėtosios A. Schleicherio gramatikos visai 
mes neturėjome moksliškos lietuvių kalbos gramatikos, kuri 
būtų tikrai paskutinis anų metų lingvistinis žodis. Kalbos 
mokslas tuomet buvo padaręs didelę pažangą, kurios nematyti 
visoje anuometinių gramatikėlių plejadoje!5. 

Kiek šia Schleicherio gramatika mokslininkai stebėjos ir ją 
vertino, tiek, lyg tyčia, mūsų viusomenė suskilo dviem dalim: 
vieni pasuko tos gramatikos praskintu mokslo keliu, kiti tik 
dar labiau sustiprino savo nusiteikimus, kad lietuvių kalba yra 
geriausia ir skambiausia, o iš visų kalbų seniausia — tiesiog 
kitų kalbų motina. 

Šiame suskilime tenka įžiūrėti romantiškiausią nusiteikimą 
mūsų kalbos mokslo raidoje. Dar nuostabiau, kad tą grama- 
tiką vieni ir kiti skaitė, o nuėjo vis dėlto be galo skirtingais 
keliais. 

Pirmasis, kuris Didžiojoje Lietuvoje suprato A. 
Schleicherio gramatikos mokslo vertę ir ja praktiškai naudo- 
EA Alain i 

14 Ibid, 109 psl. 

o Plg. Arhivum Philologicum, VI, P. Joniko „Trumpa gramatikų 
apžvalga“, 43—53 psl. 

jos, buvo A. Baranauskas. Tos gramatikos ilgokai laikės, 
mokydamas klierikus lietuvių kalbos Kauno kunigų seminari- 
joje (1867—1884 m.). 

Be abejo, romantiškiausių kalbotyrinių duomenų rasime 
„Auszroje“ (1883—1886 m.). „Aušra“!9 yra laikomas žymiau- 
sias mūsų atgimstančios tautos jėgų sutelkimas. Aušrininkai 
tiesiog aklai mylėjo savo tautą, jos praeitį, kalbą ir papročius. 
„Aušra“ — retas patriotinis sąjūdis. Todėl nenuostabu, kad 
„Aušros“ kolektyvo galva ir vadas dr. J. Basanavičius, kuris 
buvo be galo pamėgęs knygą ir mokslą, tai nuotaikai negalėjo 
atsispirti. Jis sekė ir skaitė visus anuomet pasirodžiusius 
žymių kalbininkų mokslo veikalus, ypač tuos, kurie lietė lie- 
tuvių tautą ir jos kalbą. 

Paskaitęs A. Schleicherio „Handbuch der Litauischen 
Sprache“ IT-trąją dalį, išrašo šiuos A. Schleicherio žodžius, 
kuriais palydi K. Donelaičio „Metus“: 

„Skaitant szitą mistriszką darbą szirdingai gailu, jog nyk- 
sta(?) tokia kalba, literatūros neturėdama, kuri pagal pormu 
tobulybę su darbais Graiku, Rymėnu ir Indu galėtu lenktyn 
eiti“17, 

Ir baigia tą savo straipsnelį, kur išrankiotos tik tokios 
pasaulinio kalbininko pastabos, šiais žodžiais: „Argi nebūtų 
malonu, kad ne tik svetimi mokinti vyrai, bet ir patys mūsų 
laiko Lietuvei lenktu galvas priesz patogią szulnią, dailią, 
neiszpasakytinai seną lietuviszką savo garbingų sentėviu 
kalbą...“18 

Reika net stebėtis, kokiu rūpestingumu dr. J. Basanavičius 
sekė ir skelbė tai, kas lietuvių kalbą darė seniausią, svarbiau- 
sią ir reikalingą kalbų mokslui. 

Iš to paties A. Schleicherio „Sitzungsberichte der kaiserl. 
Akademie der Wissenschaft zu Wien“ vėl išrašo: „Lietuviszka 
kalba yra seniausia tarp visu dar gyvu kalbu indogermaniszkos 


16 Toliau bus rašoma tik „Aušra“, nors visur terašoma „Auszra“. 
17 J. Bs., Schleicheris apie lietuvių kalbą, „Auszra“, 1885 m., 42 
psl. 
18 Ibid., 43 psl. 

giminės ir to dėlei — gi taip didei svarbi ir vertybės pilna dėl 
iszaiszkinimo susigiminiavusiu kalbu, įpaczei artimiausia su 
lietuviszka susigiminiavusios slovėniszkos (p. 538)“!?. 

Nors Basanavičius skaitė tokių rimtų mokslininkų veikalus, 
jis nenuėjo už save vyresnio A. Baranausko keliu; jis pasiliko 
ištikimas aušrininkas kalbotyrai, kuri viską išaiškina, kad visa 
tai lietuviška ir iš lietuvių kalbos. J. Basanavičius, važiuo- 
damas Dunojumi, kuris, be abejo, „lietuvių pramintas“, sų- 
tinka uolotas vietas, vadinamas Gierdap ar Gierdop ir 
išaiškina, kad tai esąs lietuviškas žodis: „girdanti upė, gird- 
upė“, nes mat „laivai prigerdavo“20, 

Ir baigia tą savo straipsnį, pavadintą „Lietuviu Dunojus“ ir 
„Rimėnu Danubius“, užsidegęs vaikišku džiaugsmu: „Kožnas 
ir tai lengvai supras, kokie jausmai mano szirdije pakilo, 
iszgirdus pirmą kartą tą vardą lietuviszką, dar sziandie 
uszsilikusį ir manivojamą taip tolimoje bei svetimoje jau 
sziandie dėl musu szalije...“2! 

Kas galėtų čia sužymėti visas J. Basanavičiaus etimologi- 
jas? Jo rankos tuoj viską padaro lietuvišką, kai tik pirštai 
prisiliečia. Graikų sala Kumzpoc virsta lietuviškiausia Kupros 
sala?2. Tik reikia stebėtis jo energija, nuoširdumu ir 
pasiryžimu išaiškinti lietuvių tėvynę buvus trakų — frygų šalyje. 
Jis norėjo padaryti mokslo pasaulyje perversmą, o savo tautą, 
kalbą ir tėvynę išgarsinti. Tačiau jo ilgo amžiaus kruopštus 
darbas baigės tuo, kad „nei savųjų, nei svetimųjų mokslininkų 
jam įtikinti nepavyko“33, 

J. Basanavičius buvo vadas, bet lietuvių kalbos romantiško 
aukštinimo kelius skynė ne vienas. Nuoširdus Basanavičiaus 
rėmėjas buvo M. Akelaitis, rašinėjęs į „Aušrą“ iš Paryžiaus. 
Bet tokiu pat nuoširdumu ėjo ir tilžiškis dr. Bruožis. Jis net 
skaitė vieną paskaitą Tilžėje „Ar rojuje lietuviškai kalbėjo?“ 


—————————— 


9 Auszra, 1885 m., 39 psl. 

20 Auszra, 1884 m., 346 psl. 

2 Auszra, 1884 m., 347 psl. 

22 Auszra, 1885 m., 378 psl. 

23 Vac. Biržiška, Lietuv. Enciklopedija, II, 1434 psl. 

Jis toje paskaitoje įrodęs, kad lietuviai visam pasauliui 
„apšvietą“ davę, nes graikų kalbos oxoA1, lot. schola, slav. 
szkola, pranc. ėcole esąs lietuviškas žodis „iszkala“. 

Nors visi aušrininkai brangino ir mylėjo savo kalbą, bet 
apie ją nedaug kas tedrįso rašyti. Buvo ir realistų, kaip J. Šliu- 
pas, kuris savo straipsnyje „Tikrasis jeszkinis tėviszkumo“24 
įrodinėja, kad ne viena kalba, bet sava kultūra sudaro bet 
kurios tautos tautiškumą. Buvo mėginta nežinomo autoriaus 
net dr. Basanavičiui atsikirsti. To nežinomo, bet rimto kalbi- 
ninko straipsnis „Vokiszkasis ir lotyniszkasis Vokiečių vardas“ 
tiesiog d-rui Basanavičiui skirtas. Gaila, straipsnis nutrauk- 
tas (Red.? — 4. 4.) taip anksti, kad nė autorius nepasirašęs. 

Tai buvo viena kregždė, kuri pavasario dar nesudaro. Visa 
„Aušra“ kvėpuote kvėpuoja grynu lietuvišku mūsų kalbos ro- 
mantiškumu. Tas pradžioje nekaltas kalbos romantiškumas 
virsta tikru romantizmu, kuris bene šluoja iš kelio visus tuos, 
kurie nepasiduoda to romantizmo suvirškinami. Kelia tokį 
įtarimą minėtas bevardis straipsnis. 

„Aušros“ kalbinis romantizmas yra didžioji srovė, 
sutekėjusi iš mažų srovelių, kurios nešė lyg šapą kiekviena 
savo tikslą. 

Vieniems kalbos senumas ir formų įvairumas ar bent koks 
palyginimas su graikų, lotynų ar indų kalbomis buvo viskas. 

ia jie matė ne tik tautos išganymą prieš rytų ir vakarų 
milžinus, naikinančius lietuvių kalbą ir tautą, bet ir 
pranašumą, kad lietuviai senovėje yra buvę pranašiausia ir 
seniausia tauta. Tokių pėdsakų J. Basanavičius ieškojo ir 
„rado“ net Mažojoje Azijoje. 

Kitiems buvo vienintelė nemeluota tautinė žymė — kalba. 
Jie dėjosi į garbingą eilę tik dėl to, kad tas romantiškasis en- 
tuziazmas padėjo išsaugoti kalbą, o paklydusius kai kuriuos 
net grąžinti prie tos kalbos. Dėl to ir nenuostabu, kad 
„Aušros“ kalbinis romantizmas pagauna visus. Pats kalbinis 
romantizmas savo pažiūromis, nusiteikimu ir kalbos esmės 


24 Auszra, 1884 m., 1 ir t.t. 
25 Auszra, 1885 m., 289—294 psl. 

nagrinėjimu eina ranka rankon su literatūriniu romantizmu. 
Prof. V. Mykolaičio žodžiai apie aušrininkus ir jų mokslą: 
„Jie visi mėgo gilintis į Lietuvos senovę ne kritiškai ją tirdami, 
bet savo vaizduotėj ją atkurdami, kaip kokį laimingą aukso 
amžių“26, — labiausiai tinka „Aušros“ kalbininkams. 

„Aušros“ kalbininkai negalėjo kalbos nagrinėti, svarstyti, 
dėl jos abejoti. Jų pareiga tebuvo „nežinantiems“ paaiškinti, 
kad 


„Pats wieszpats kwapu sawo 
Ir atweręs Žodžius tawo 

Isz balso Wisprigimimo 
Prie pasaulio sutvėrimo“27 


Maža dar to: toji kalba yra dangaus kalba — 


„Tu danguje karaliauji, 
Liaupsint Pramžiu nepaliauji, 
Skambedama tarp szwentuju 
Jau nuog amžiu amžinuju“2š. 


A. Vištelis (Vištaliauskas) tuo savo eilėraščiu tikrai duoda 
visą „Aušros“ kalbinio romantizmo sintezę, pagrįsdamas ir 
„dabarties mokslo laimėjimais“ — 


„Tu esi tarp daugio szimtu 
Kalbu sviete da garbintu 
Ir seniausia, ir gražiausia“. 


Tą „mokslo“ paskutinį žodį išbaigia su didžiai pakilusia 
nuotaika — 


26 V. Mykolaitis-Putinas, Naujoji lietuvių literatūra, I t., 103 psl. 

27 J. A. W. L. (Vištelis), Lietuviszkoji kalba, Auszra, 1883 m., 10 
psl 

2 Ibid, 11 psl. 

„Tawo garso skambėjimą 
Girdint dvasia mums perima 
Lig kad kankliu waitojimai, 
Lig dangiszki giedojimai“2?. 


Leidėme čia ilgiau kalbėti A. Višteliui dėl to, kad jis gra- 
žiausiai tuo savo eilėraščiu pavaizduoja ir sintetina aušrininkų 
kalbinį romantizmą, kuris veržėsi galinga srove, nešdamas net 
tokius vyrus kaip J. Basanavičių, dr. Bruožį ir kitus tuo metu, 
kada lietuvių kalba buvo susilaukusi tikrų savo tyrėjų net iš 
mūsų pačių: tuos pirmuosius kelius, kurie niekada nebeužžėlė 
iki mūsų dienų, skynė visai garbingai mūsų jau minėtas A. 
Baranauskas. 


IV 


Laikydami „Aušrą“ ne tik literatūros, bet ir mūsų kalbinio 
romantizmo tikruoju atstovu ir geriausiu to romantizmo 
reiškėju, A. Baranauską, dirbusį jau prieš „Aušrą“, turėsime 
sutikti kaip pirmąjį jau mokslinės kalbotyros atstovą. Tas 
susikryžiavimas dar tiksliau pasako, kad „Aušros“ kalbininkai 
romantikai nėra visi tik nemokšos ar nežinėliai, kas dedasi 
pasaulyje. Jie ir žinodami eina savo keliu, turėdami jau tam 
tikrą nusiteikimą, savo motyvus ir tikslą. Tiesa, kalbinis ro- 
mantizmas galėjo klestėti ir net viešpatauti kartu su moksline 
kalbotyra gal ir dėl to, kad A. Baranauskas savo kalbotyrinių 
darbų nepaskelbė, ir jie tebuvo prieinami tik jo tiesioginiams 
mokiniams — klierikams. Iš šalies atrodo, kad jis dėl savo 
būdo ir noro tarnauti tik Bažnyčiai3?, geriau buvo pažįstamas 
svetimiems kalbininkams, kurie sąmoningai viliojo iš jo vi- 
sokiais būdais kalbos duomenų, negu saviems, kurie ieškojo ir 
laukė sau tik mokytojo. 


29 Auszra, 1883 m., 12 psl. 
30 Plg. Fr. Kuršaičio „Litauische Grammatik“ 1876 m. prakalbą, 
IX psl. ir t. t. 

A. Baranauskas yra mūsų mokslinės kalbotyros tėvas, nors 
buvo tik savimoka kalbos srityje. Jam buvo laimė išsyk 
susidurti su tais veikalais, kurie buvo rimti ir moksliškai 
parašyti. Tai A. Schleicherio „Litauische Grammatik“ (Prag, 
1856). Šioji gramatika leido Baranauskui ne tik giliau pažinti 
kalbą, bet ir nusistatyti mokslinius kalbotyros pagrindus, o čia 
svarbiausias ir rimčiausias mokslinis posūkis — į gyvąją kalbą 
ir į visas lietuvių kalbos tarmes. Šis kelias brangus ir be galo 
didelės vertės ir šiandie. Juo pasukęs, A. Baranauskas paste- 
bėjo net savo mokytojo A. Schleicherio stambių nelygumų ir 
klaidų. Mat A. Schleicheris savo gramatikai tepasinaudojo 
beveik tik Mažosios Lietuvos aukštaičių vakariečių tarme 
(Plg. rugei — rugiai, arklei — arkliai, dvase — dvasia ir visa 
kirčio sistema bei rašyba). 

A. Baranauskui pirmajam teko ir lietuviška gramatika 
rašyti. Čia jis susidūrė su gramatiniais terminais. Jam 
priskiriami balsis, liemuo, būdvardis, skaitvardis, sakinys, ra- 
šyba, tarmė..31 

Tiesa, buvo ir nevykusių terminų, ypač linksnių: vardlankis, 
gimlankis, duodlankis, skundlankis, taislankis, vietlankis ir 
šauklankis bei vadintlankis. 

Tai buvo pirmosios lietuvio pėdos mokslinėje kalbotyroje. 
Jos daug kur ir šiandie smėliu neužverstos. 

A. Baranauskas mūsų lietuviškos kalbotyros tėvu vadi- 
namas ne be reikalo ir tuo atžvilgiu, kad jis išugdė mums kun. 
K. Jaunių, visa galva pralenkusį savo „tėvą“. Jaunius dar la- 
biau įsigilino į tarmes (mat jis dėstė vėliau toje pat kunigų 
seminarijoje lietuvių kalbą, ypač 1885-1892 m.) ir visai 
paskendo grynosios kalbotyros moksliniuose klausimuose. Jis 
net visai nuo gyvenimo atitrūko ir nebežinojo, kas aplink 
dedasi. Tačiau jo moksliniai laimėjimai ne tik jį išgarsino, bet 
daug paliko ir mums: vertingų tarmių aprašymų, visą puikią 
kirčių sistemą ir palyginti plačią mūsų kalbos fonetiką su 
šauniomis morfologinėmis pastabomis prie linksniavimų ir 
Seas A o a 


31 Plg. A. Salio „B. Kalbininkas“, Liet. Encikl., II, 1178 psl. ir 
tt. 

asmenavimų. Nors Jaunius taip pat vertino A. Schleicherį, bet 
tuo pačiu dar labiau tolo nuo jo ir taisė jo klaidingas išvadas??. 

Tiesa, Jauniui kai kas irgi prikiša kalbinį romantiškumą dėl 
jo plataus užsimojimo giminiuoti ne gimines semitų kalbas. 
Čia jis darė klaidų, bet tos klaidos nesugriovė vertingų 
atradimų mūsų kalboje. Mat jis pirmas iš lietuvių taip plačiai 
ir giliai tepažino ne tik mūsų kalbos tarmes, bet ir svetimąsias, 
ypač lotynų, graikų, senąją persų ir sanskrito. Tačiau platus 
Jauniaus užsimojimas nėra mikčiojimas ir visiškas užsimerki- 
mas kalbiniams metodams, bet labiau mokslinis entuziazmas, 
kuriam sunku gromuliuoti tai, kas kitų padaryta. Čia jo kiek ir 
nueita A. Mickevičiaus nurodytu keliu: 


„Siek ten, kur vyzdis nepasiekia! 
Laužk tai, ko protas nepajėgia!“33 


Nei A. Baranauskas, nei K. Jaunius nesugebėjo jausti gyvus 
ir plačius tautos reikalus ir juos sujungti su savo kalbotyra. 
Tegu ir kliuvo A. Baranauskui pirmi žingsniai žengti, bet 
domėtis kalbotyra ir dirbti jai tik tiek, kiek reikia raštui, yra 
per maža. Jo klierikai nebuvo ugdomi ir bendrinei šnekamajai 
kalbai, kaip jis mokė juos bendrinės raštų, arba rašomosios, 
kalbos. K. Jaunius dar labiau pametė kalbos praktikos 
reikalus. Jam buvo lietuvių kalba tik mokslas, kurio aukšty- 
bėse jis ir nardėsi. Susintetino kalbos mokslą ir kalbų praktiką 
tik J. Jablonskis. Gyvenimo verčiamas, jis turėjo domėtis ir 
rūpintis visais kalbos klausimais. Todėl J. Jablonskis yra 
didelė priešingybė K. Jauniui ir net K. Būgai. Anot Pr. 
Skardžiaus: „kiek tie nardėsi kalbos mokslo aukštybėse, tiek 
jis plūkėsi su kasdieniniais bendrinės kalbos dalykais“3*. 

J. Jablonskis ne tiek pats skendėjo kalbotyros smulk- 
menose, kiek jis vykusiai jas atrinko, apibendrino ir paleido į 
apyvartą. Siuo požiūriu J. Jablonskis yra kalbininkas eklek- 


32 Plg. Mano „Jaunius — Gramatikas“, Židinys, 1938 m., Nr. 10. 
33 M. Biržiška, Iš. A. Mickevičiaus raštų, 7 psl. Kaunas 1927 m. 
34 Pr. Skardžius, J. Jablonskis, Arch. Phil., II, 7 psl. 

tikas. Tačiau, pasirodo, reikia ir čia ne mažesnių kalbinių 
gabumų kaip ir istoriškai lyginamajai kalbotyrai. Atvirkščiai, 
J. Jablonskio kalbinis jausmas — kas sava ir kas svetima — bu- 
vo daug jautresnis negu K. Jauniaus. Todėl J. Jablonskis, 
būdamas realistas ir praktikas, pasuka visuomenine linkme ir 
rankioja iš visur tuos „grūdelius“, iš kurių jis ir sudaro tvirtus 
mūsų bendrinės rašomosios kalbos pagrindus. Tačiau ir J. 
Jablonskis nebuvo tik aklas automatinis eklektikas. Jis aiškiai 
linko į sintaksę. Kaip K. Jaunius buvo aštriausias fonetikas ir 
griežtas jos sistemininkas, taip J. Jablonskis nuėjo 
savarankišku sintaksės keliu — ir šiandie jis yra ne tik mūsų 
bendrinės kalbos kūrėjas, bet ir stambiausias mūsų kalbotyro- 
je sintaksininkas. Jei čia J. Jablonskiui ir trūksta sistemingų 
stambių veikalų, tačiau jo įtaka mūsų kalbos kultūrai ir jos 
krypčiai yra begalinė ir iš periodinės spaudos. Jo kalbos 
kultūros kriterijus tas pats liaudinis — tarminis35, ne knyginis, 
kaip ir A. Baranausko bei K. Jauniaus. Todėl jis K. Jaunių 
didžiai gerbia ir laiko net „mūsų kalbininkų tėvu“36. 

J. Jablonskį gyvenimas pastūmėjo dar labiau į gramatikos 
ir net į mokyklinius vadovėlius. Šioje srityje jo atliktas darbas 
turėjo ir tebeturi milžiniškų įtakų mūsų mokyklai ir jos 
vadovėliams. 

K. Būga (1879-1924) yra jauniausias iš to ketvertuko 
(Baranausko, Jauniaus ir Jablonskio), kuris sukūrė lietuvišką 
galingą mūsų kalbotyros srovę. Jei Baranauskas lieka savo 
kalbotyriniais linkimais bespalvis (tarminis metodas, 
paveldėtas iš Schleicherio), tai K. Būga, pasiekęs naujųjų 
laikų garbingo mokslininko vardą, yra aiškiai linkęs į eti- 
mologiją, kurią iš dalies bus paveldėjęs iš Jauniaus??. Eti- 
mologiniai darbai, kuriems panaudojo didelį istorinės kalbų 
fraidos pažinimą, suteikė ne tik mokslininko vardą, bet jį 
Padarė kalbininku istoriku, sprendžiančiu iš vietovardžių ir 
asmenvardžių tamsius priešistorinių tautų santykius ir jų 
Ia — S 


35 Plg. Pr. Skardžiaus, J. Jablonskis, Arch. Phil., II, 11 psl. 
36 Jablonskio raštai, III t., 50 psl. 
NK. Būga, Lietuvių kalbos žodynas, V psl. 

gyvenamąsias vietas. Tiesa, čia kai kas gali būti jau papildoma 
ir pataisoma, bet šio mokslinio darbo metodas lieka tvirtas, 
ypač jei jis dar jungiamas su buvusiais kultūriniais tų tautų 
santykiais. Pats Būga, tiesa, nusivylęs savo „Aistiškais studi- 
jais“, norėjo „atidėti beveik visas jėgas vienam lietuvių kalbos 
žodynui“, 

Parašęs vertingą, bet dar nebaigtą žodyno įvadą, turėjo 
savo darbą nutraukti, ištiktas nelauktos mirties. 


V 


Šie keturi suminėti vyrai yra mūsų mokslinės kalbotyros 
šulai, rašę lietuviškai. Su mokslinės kalbotyros įsigalėjimu 
išnyksta ir tas mūsų kalbinis romantizmas, taip suklestėjęs 
„Aušroje“, kurioje kitiems net vietos nebedavė. Tiesa, dr. J. 
Basanavičius savo trakų-frygų teorija, rodos, iki mirties te- 
betikėjo ir laikėsi jos metodo. Tačiau visuomenės akyse jis bu- 
vo jau visai sutriuškintas pačių lietuvių, ypač K. Būgos. 

Po K. Būgos ir J. Jablonskio mirties prasideda šių dienų 
kalbinis periodas. Jis sunkiausia apibūdinti. Nei pirmas, nei 
antras nepaliko savo tiesioginių visiškai paruoštų mokinių. 
Todėl ir nenuostabu, kad be galo sunku dar ryškiau apibūdinti 
tą mūsų kalbos linkimą, kuris prasidėjo po minėtų vyrų mir- 
ties. 

Pagaliau, antra, nereikia šiandie mums išleisti iš akių ir tai, 
kad gyvenimo sąlygos, kuriose bręsta dabartiniai kalbininkai, 
yra be galo skirtingos. Mūsų tautos ir valstybės gyvenimas 
platėja ir įvairėja. Kuriama nauja kultūra ir naujos mokslo 
sąlygos. Tačiau individualizmui, kol nesame tiek turtingi, yra 
dar nepalankios sąlygos. Kiekvienas turi dirbti ne tik tai, ką jis 
mėgsta, bet ir tai, ko šiuo metu pareikalauja iš jo plačioji 
visuomenė. Dėl to grynosios kalbotyros ir kalbos kultūros 
sparta nėra didelė, kaip kad negausus dar ir pačių kalbininkų 
būrelis. Be abejo, daug čia reiškia ir mokslinės įstaigos, bė 
kurių mes jokiu būdu individualiai nepajėgsime atlikti didžių 


38 Ibid, V psl. 

kalbotyrinių darbų. Šiandie įsteigtas Lituanistikos institutas 
yra mūsų kalbos mokslo ir jos kultūros centras šalia univer- 
siteto. Vienur ir kitur dar pagausinti kalbos mokslo darbi- 
ninkų kadrai galės mums suteikti laukiamų vaisių tik vėliau. 

Ko mes labiausiai laukti galėtume? Čia jau lieka tik mano 
subjektyvus noras ir pageidavimas. 

Mokslinė sritis, kaip minėta, yra dar labai trukdoma kas- 
dienybių. Per trumpas dar ir mūsų tautos savarankiškas 
nepriklausomas politinis gyvenimas. Nepalankios pagaliau ir 
mūsų tautos politinės aplinkybės: rytų pietuose ir vakaruose, 
ypač dabar, labai apkarpyti kalbiniai pakraščiai. Štai čia ir yra 
viena iš didžiausių kliūčių, kad iki šiol dar net nedrįstame ir 
klausimo kelti, kur mūsų kalbos ribos ir kokios jos? Juk čia 
glūdi begaliniai mokslo darbai, kurie turėtų pratikti nauja 
šviesa mūsų tautos praeitį ir jos santykius su kaimynais. 

Antras vertingas mokslo uždavinys — aprašyti gyvąsias 
tarmes dabartinėse turimose ribose. Be šio rūpestingo, moks- 
linio ir visuotinio darbo yra neįmanoma jokia didelė pažanga 
kituose kalbos klausimuose: žodyne, sintaksėje, fonetikoje, 
morfologijoje, semantikoje ir kitur. 

Nenorėdamas smulkiau besuminėti atskirus mokslinius 
klausimus, kurių dauguma turi būti remiami tarmine ir dar 
visuotine jų medžiaga, norėčiau pereiti prie kultūrinių mūsų 
kalbinių uždavinių, kurie skiriami jau plačiajai visuomenei. 

Daug dar mes stokojame vadovėlių ir veikalų, kurie būtų 
moksliški,,bet jau skirti visuomenei ar moksleivijai. Čia būtų 
galima surašyti visą litaniją: žodynų, gramatikų, sintaksių ir 
kitokių vadovėlių, kurie būtini kalbos kultūrai. Turime ir 
šiandie dar daug vargo su rašyba, gramatika, žodynu ir sintak- 
se, kurie jau parengti pirmųjų kalbininkų. 

Bet visų aktualiausias, ypač sunkiausias yra mūsų ben- 
drinės kalbos kūrybos reikalas. Bendrinė rašomoji kalba 
pradėta jau aiškiai viena linkme nuo „Aušros“ laikų. Dirbome 
nenutrūkstamai — ir daug jau čia padaryta. Dirvonuoja mūsų 
bendrinė šnekamoji kalba. Ji aiškiai ir sąmoningai pradėta 
mūsų kartos kalbininkų. Todėl visos mokyklos rūpestingai 
mokinius temoko dar tik bendrinės rašomosios kalbos, o 

šnekamajai bendrinei kalbai dar neturime tinkamai parengtų 
kadrų. Užtat mūsų abiturientas ne visada sugeba dar skirti 
tarimų: sėti ir sieti, nors rašte puikiai supranta ir skiria. Ap- 
skritai gyvoji kalba mokyklose dar neturi sau prideramos vie- 
tos. Sakomojo žodžio kultūra beveik dar neįsivaizduojama. 
Mes mokame sklandžiai ir vaizdžiai rašyti, bet visai 
užmirštame mokyti sklandžiai vaizdžiai gera bendrine tartimi 
kalbėti. 

Čia turime susidurti su kalbos psichologija, kuri mūsuose 
yra visai beveik nepažįstama, ir tuo pačiu su platesne kalbos 
sąvoka. Šalia sakomojo žodžio kultūros gyvai turi pritapti sti- 
listinis mūsų kalbos pažinimas ir ugdymas. Šie klausimai dar 
dirvonuoja. Tačiau mūsų kartos uždavinys — kelti kalbos 
kultūrą visapusiškai ir plėsti ta linkme net mokslines bei 
kultūrines įstaigas. Praplėstos atitinkamos mūsų universiteto 
katedros ir vykusiai suorganizuotas bei vadovaujamas Litua- 
nistikos institutas galės savo darbais ne tik pakelti mūsų kal- 
bos kultūrą ir mokslinį lygmenį, bet ir įteisinti mus kitų 
kultūringųjų tautų tarpe. 


Lietuvių katalikų mokslo akademija. 
Suvažiavimo darbai. 1939. T. III. K., 
1940. P. 219—233 


Lietuvių bendrinė rašomoji kalba jau senokai apsitvarkė. 
Tik bendrinė šnekamoji gerokai atsiliko. Mat bendrinės 
šnekamosios kalbos kultūra yra reikalinga kitų sąlygų, 
priemonių ir paskatų. Raštu gali santykiauti ir dirbti bendrą 
darbą -visa tauta net ir tada, kai pats raštas yra griežtai 
draudžiamas. Bendrinei šnekamajai kalbai kurtis reikia jau vi- 
sos tautos arba bent didesnės jos dalies tiesioginio 
santykiavimo gyvuoju žodžiu, atneštu iš įvairių tarmių. Tik 
tokiame tarmių margumyne gali kilti mintis ieškoti kalbinio 

artimumo ir net tarties vienodumo. Tokios sąlygos yra tada, 
kai tautos nariai savo gimtąja kalba susisiekia ir susitinka 
bendrame darbe, dažniausiai turinčiame svarbią visuomeninę 
bei kultūrinę reikšmę. Čia, be abejo, kalbinių lyčių viena- 
lytiškumą savaip diferencijuoja gimtąja kalba kalbančiųjų 
susiskirstymas į sluoksnius bei grupes. 

Šnekamosios kalbos atsilikimui nuo rašomosios turėjo 
įtakos visos Europos kalbinės tradicijos, kurios buvo ne tik 
didelėje rašto, bet dar net negyvųjų kalbų įtakoje. Savaime 
aišku, kad tos tradicijos nebuvo palankios ir skatinančios gy- 
vojo žodžio kultūrą. Štai net ir mūsų pirmosios lietuvių kalbos 
gramatikos, kurios pradėtos vartoti po 1914—1918 m. karo, 
fonetikai, o kartu su ja ir apskritai šnekamajai kalbai teskir- 
davo pastabų tik kelis puslapius iš šimtų (plg. Rygiškių Jono 
Lietuvių kalbos gramatiką, 1922 m., ir Lietuvių kalbos 
vadovėlį, 1925 m.). Juk šie vadovėliai buvo vieninteliai 
mokytis ne tik lietuviško rašto, bet ir šnekamosios bendrinės 
lietuvių kalbos, be kurios neįmanomas kultūringas visuome- 
ninis gyvenimas. 

Dėl visų šių priežasčių bendrinės šnekamosios kalbos gyvą 
reikalą tepajutome tik susikūrus lietuviškosioms mokykloms ir 
prasidėjus plačiam visuomeniniam ir organizaciniam gyveni- 
mui, apimančiam plačiuosius tautos sluoksnius. Nebuvo kal- 
binių tradicijų, nebuvo ir aiškaus nusistatymo, kuriuo keliu 
turi eiti šnekamoji kalba. Daug, tiesa, čia padėjo rašybos 
fonetiškumas ir šnekamajai kalbai davė tą pačią aiškią tar- 
minę atramą. Laimingu sutapimu J. Jablonskis, jau seniai įgi- 
Jęs didelį rašomosios kalbos autoritetą ir būdamas kilęs iš tos 
pat tarmės, visai nejučiomis patapo ir šnekamosios kalbos 
autoritetu, nors šios nei patys pagrindai nebuvo numatyti ir 
apsvarstyti. Tokiu būdu, pasakytume, kūrėsi bendrinė 
šnekamoji kalba visai nejučiomis. Tik kiek vėliau pradėta nuo 
stambiųjų dalykų vienodumo. Pirma susirūpinta kirčio vie- 
nodumu (plg. Rygiškių Jono minėtojo Lietuvių kalbos 
Vadovėlio prakalbą). Bet tai yra tik mažytė bendrinės 
šnekamosios kalbos dalis. Dabar rūpinamės ne tik kirčio, bet 
ir priegaidės bei atskirų garsų tartimi. Garsą dar temėginame 

tarti izoliuotą nuo minties ir jausmo atspalvių. Žodžių grupių 
ir sakinio tarčiai dar neturime nei pagrindų. Tai vis sritis, 
kurią dar turime išsiaiškinti. Bet tai toli gražu ne viskas. Čia 
suminėti dalykai yra tik griaučiai, kuriems reikia raumenų, 
kraujo ir gyvybės. Tada turėsime spręsti ne tik garsinį kalbos 
rezultatą, kuris skirtas kitų ausiai ir sąmonei, bet ir patį kal- 
bėtojo kalbinės sąmonės susidarymą ir pirminę garsinio kal- 
bos pavidalo darybą, labai glaudžiai susijusią ne tik su 
sakomąja mintimi, bet ir su jausmine kalbėtojo būsena. Visų 
tų klausimų ir plačių dalykų čia neišsiaiškinsime, tik sustosime 
ties ta kalbos sritimi, kuriai daug galėtų padėti plačiai su- 
prasta dainavimo kultūra. 

Įvairiaspalvė šnekamoji kalba, ta gyvoji visuotinė Žmonių 
kalba, apimanti visus minties ryškumo bei griežtumo laipsnius 
ir jausmo atšešėlius, yra kartu ir savotiškas muzikos dalykas, 
raštu nenusakomas ir neišreiškiamas. Čia kalba susieina su 
daina. Pati daina, visai paniekinusi kalbą, yra ne daina. Dai- 
navimo mokslas, visai nenuvokiąs ir nesirūpinąs dainuo- 
jamosios kalbos pagrindais, yra dainavimo išsigimimas. Dėl to 
plačiai suprasta dainavimo kultūra rūpestingai domisi kalbos 
mokslo laimėjimais. O kalbos mokslas gali vėl daug laimėti iš 
dainavimo mokslo laimėjimų, skirtų žmogaus balso kultūrai. 
Tokiu būdu kalbos ir dainavimo mokslas kartu sueina spręsti 
žmogaus balso lavinimo ir tobulinimo klausimų. 

Kiekvienam muzikui yra aišku, kad žmogaus balsas nėra 
patentuotas muzikos instrumentas, pagamintas kokio garsaus 
muzikos instrumentų fabriko. Štai dėl to dainavimo mokyk- 
lose ir skiriami ilgi metai ne tik muzikos teorijai eiti, bet ir 
individualiai kiekvieno dainininko balsui nustatyti ir lavinti. 
Dainavimo menas reikalauja, kad dainininko balsas būtų ne 
tik sveikas ir tiksliai nustatytas, bet kad jis būtų kartu lankstus 
ir švelnus, skambus ir pajėgus. Tokiai balso lavybai ir kultūrai 
yra išnarpliojami visi Žmogaus balso galimumai. Daug daugiau 
čia domimasi ir apskritai balso kultūra, kurios pagrindinis 
uždavinys yra ne tik sveikas ir lankstus, skambus bei pajėgus 
balsas, bet kartu ir tikslus mūsų vidinio gyvenimo išreiškėjas. 
Taigi tos visuotinės vidinės išraiškos ieškojimas yra kartu dai- 

navimo ir kalbėjimo bei kalbos menas. Juo aukštesnė ši 
kultūra, tuo didesnė ir specializacija. 

Operos, operetės ir visokios dainos yra labiau dainavimo 
menas, o dramos teatrai, deklamacijos, dailusis skaitymas ir 
meniškasis kalbėjimas yra žodinis menas, tik jau kiek skirtinga 
jo išraiška. Tai tos sritys, kurios mūsų yra kultivuojamos ir 
skiriamos menui. Tačiau ar visos šios sritys, priskiriamos 
menui, jau apima visą mūsų žodinę išraišką? Toli gražu ne. 
Juk ir mūsų kasdieninis pasikalbėjimas, paskaitos, referatai ir 
daugelis kitų yra toji pat žodinė išraiška, reikalinga kultūros. 
Dainavimas, turįs jau savo tradicijas ir mokslą, gali daug 
mums padėti sukultūrinti ir tas kalbos sritis, kurios yra skirtos 
kasdienybei. 

Štai mūsuose gali pasitaikyti dėl minėtosios kultūros stokos 
net tokių atsitikimų. Susirinkimas. Susirinkusieji visi aukšto 
mokslo. Steigiama draugija. Pranešėjas aiškina įstatus taip, 
kad klausytojai, nors būdami ir labai kantrūs, netenka kantry- 
bės, ir vienas iš jų visu rimtumu šūkteli: „Ar tamsta sau ar 
mums skaitai?“ Tai galima įsivaizduoti, kiek pranešėjui buvo 
aiškūs žodinės kultūros pagrindai ir žodiniai visuomenės 
santykiai. Kiek buvo tokių susirinkimų, kur dalyviai, dantis 
sukandę, klausosi pranešimo, šiaip taip lietuviškai sakomo, 
bet negirdimo ir nesuprantamo tik dėl to, kad daugeliui mūsų 
žodinės kultūros pagrindai yra dar visai svetimi. 

Kurdami ir tobulindami bendrinę šnekamąją kalbą, turime 
susirūpinti visa žodine kultūra. Dabartinės mūsų gramatikos 
duoda tik bendrinės kalbos garsų pasiskirstymą ir sumini vie- 
ną kitą kalbos padargą. Bet visai jos nutyli, kaip ir kuriomis 
priemonėmis reikia tuos garsus ištarti ir kaip sveikai ir tiksliai 
pavartoti kalbos padargus. Kvėpavimas, jo santykis su kalbos 
padargais ir bendras jų veikimas dar mūsų gramatikose 
neranda sau vietos, nors kvėpavimo funkcijos yra esminės 
kalbos garsams. Galėtume čia, laikydamiesi senųjų tradicijų, 
lengvai tų dalykų nusikratyti: čia ne gramatikos reikalas. Taip 
elgdamiesi, minėto dalyko neišaiškintume ir iškelto jo 
šnekamosios kultūros klausimo neišspręstume, o grįžtume tik 
Vėl į senąsias mirusiųjų kalbų tradicijas. Tai iškalbingai liudija 

ir dabartinis mūsų mokyklų darbas. Čia vienintelis kaltininkas 
— senosios tradicijos, nesupratusios gyvosios kalbos įvairumo 
ir jos esmės. Nemaža prasilenkta ir su metodais. Užmirštama, 
kad yra didelis skirtumas tarp žinojimo ir mokėjimo, galėjimo 
bei sugebėjimo. Mes galime smulkiausius mūsų bendrinės 
kalbos garsų skyrius skyrelius Žinot, bet galime nesugebėti 
tiksliai ištarti nė vieno ten aprašyto garso. Taip dabar ir yra. Į 
universitetą jaunimas ateina jau be sveiko balso ir su 
sustabarėjusiais kalbos padargais. Ilgi mokyklos metai nedavė 
balsui jokios kultūros. Kalbos padargai sustingo tarminiuose 
įpročiuose ir individualinėse garsų tarties ir balso klaidose. 
Toks abiturientas visai nepažįsta žodinės kultūros pagrindų. 
Jo kalbos jausmas reaguoja tik į rašytą ir rašytinį žodį. Jam 
nemalonu ir baisu išvysti savo rašinyje trūkstamos nosinės 
raidės ar ilgojo balsio ženklo. Kai jis kalba, jam nė kiek ne- 
graudu, kad tie visi garsų ilgiai virsta aukštyn kojom. Be abe- 
jo, apie sveiką, lanksčią ir tikslią garsų tartį, priklausančią nuo 
kalbos padargų ir tikslaus kvėpavimo veikimo, jis neturi jokio 
supratimo. 

"Tos visos čia suminėtos kalbos klaidos yra duobės kelio, 
kuris eina iš mirusiųjų kalbų tradicijų į gyvosios kalbos supra- 
timą ir jos kultūrą. Čia nuodėmingi ne mes vieni: beveik dar 
visa Europa skęsta tų nuodėmių klane. Ir vokiečiai ne be 
reikalo tam tikromis progomis juokiasi, kad jų didieji rašytojai 
Schilleris ir Goethė teoriškai nėra mokęsi vokiečių kalbos. 

Spręsdami šios srities savo kultūros klausimus, turime juos 
spręsti sintetiškai, o ne analitiškai, nusitvėrę tik mažą žodinės 
kultūros dalį. Tada bus daug lengviau mums nusistatyti 
visuotinius bendrinės šnekamosios kalbos pagrindus, kurie 
apimtų ne tik teorinius (aprašomuosius) kalbinius dalykus, 
bet ir praktinius (tarimo). Taip spręsdami savo bendrinės 
šnekamosios kalbos kultūrą, tuoj susiduriame su balsu ir jo 
kultūra. Čia tuojau randame ne tik gerų talkininkų, bet ir 
tikrų bendradarbių. Juk dainavimas, jo mokslas ir praktika yra 
tik sudėtinė žodinės kultūros dalis, turinti kiek daugiau savų 
specialių tikslų ir uždavinių. Dainavimas remiasi ir kalba, ir 
bendrąja muzika, labai daug kur rūpestingai priderinta prie 

kalbos melodijos ir dvasios. Tų dviejų sričių, trumpai 
pasakytume, kalbos ir dainos, bendradarbiavimas mūsų 
gyvenime turėtų būti didesnis ir glaudesnis. 

Mūsų mokyklose dainavimas yra kultivuojamas. Šiaip 
plačiajame gyvenime daina ir dainavimas yra dar gerokai nu- 
stumti į šalį, be abejo, mūsų šnekamosios kalbos kultūros 
žalai. Laukdami daugiau paramos šiai mūsų žodinės kultūros 
sričiai, galėtume iškelti vieną kitą pageidavimą ir dainavimo 
sričiai. 

Vienas negerumas yra tas, kad mūsų mokyklose dainavimą 
ir muzikos dalykus daugiausia dėsto ne vokalistai muzikai, bet 
instrumentalistai. Instrumentalistams žmogaus garso fiziolo- 
gija ir apskritai kalbos garsų tartis yra svetima, tolima ir labai 
dažnai nemėgstama. Toks muzikos mokytojas, be abejo, ne- 
gali išnaudoti visų galimų balso šaltinių ir maža tegali padėti 
jaunuomenės balso pastatymui ir kultūrai, kuri be galo yra opi 
brendimo metu ir po brendimo periodo, kada galutinai nu- 
stoja ir subręsta Žmogaus balsas. 

Antra, didelė tradicinė žala yra ta, kad dainavimo kultūros 
daugiausia tegauna tik tie jaunuoliai, kurie jau ir šiaip yra 
prigimties apdovanoti dažniausiai geru ir sveiku balsu. Tie, 
kurie tikrai yra reikalingi pagalbos balso kultūrai, tos pagal- 
bos nesusilaukia. Čia tuojau nukenčia balso kultūros visuoti- 
numas, palieka net mokslus einančioje jaunuomenėje didelės 
balso kultūros spragos, kurios leidžia balso ydoms keroti ir 
dar net kitus užkrėsti. „Bebalsių“ chorai mūsų mokyklose dar 
neįprastas dalykas. 

Trečia priežastis, kad mūsų dainavimo mokytojų darbas 
nėra tiek našus, kaip galėtume laukti, mūsų bendrinės 
šnekamosios kalbos kultūrai, yra ta, kad mūsų muzikos 
mokyklose, bent iš tolo taip atrodo, nėra prideramai pastatyti 
bendrinės šnekamosios kalbos reikalavimai. 

Jei muzikos mokyklose, tiksliau pasakytume, jos muzikos 
klasėse nėra prideramai vertinama balso kalbinė pusė ir mūsų 
bendrinės šnekamosios kalbos tartis nėra pagrindinis dalykas, 
tai beveik mes nebeturime mokomosios įstaigos, kur mūsų 
žodinė kultūra būtų visuotinai sprendžiama ir ugdoma. Dar 

kiek savam reikalui žodine kultūra rūpinasi teatrai. Šiaip ne iš 
tokių specialių mokyklų, rodos, bene tik vienas Pedagoginis 
institutas turi atskirą nedidelį kalbos technikos kurselį, kuris 
ir į programą įtrauktas vėlesniais jo gyvavimo metais. Teko 
būti ten tos srities pionieriumi. Patyriau, kad jau sunku stu- 
dentui atsiplėšti nuo visokių rašinių ir rašomųjų tradicijų. Jam 
net keista, kad čia jį ryžtasi mokyti paprastos prozos skaity- 
mo! Tik, kai jau reikia baigti, atsidūstame, kad dabar galima 
pradėti! Nors buvo pirmieji žingsniai, be jokių paskatų ir tra- 
dicijų, vis dėlto net pašaliniai galėjo pastebėti, kad galima dar 
šį tą padaryti ir su studentais: bent kiek aptvarkyti jų balsą ir 
duoti šiokį tokį žodinės kultūros pagrindų supratimą. 

Tai vis lašas jūroje palyginti su tuo laiku ir energija, kur 
skiriama mokyklose rašybos, stilistikos ir įvairių kitų rūšių 
rašiniams. Juk iki šių dienų mūsų mokyklose einamas ne 
skaitymas, bet tik atskirų dalių nagrinėjimas mokymo, lite- 
ratūros ir kitais atžvilgiais. Skaitymas, kaip tikslios minties ir 
jausmo išraiškos ieškojimas ir žodinės kultūros ugdymas, dar 
neiškeliamas, pasakytume, į pirmąjį planą. 

Baigdami vis dėlto turėtume pasakyti, kad, norėdami 
žodinę kultūrą padaryti visuotinę, niekada negalėsime 
pasitenkinti ir puikiausiai pastatytu dainavimu mokyklose. 
Dainavimas yra be galo didelis talkininkas visuotinei žodžio 
kultūrai, tačiau jis visos jos neapima: jis turi ir specialių savo 
uždavinių. Jis daug gali padėti individualiai balsui nustatyti, 
išlavinti ir kiek jį patobulinti. Dainavimas turėtų būti 
nepamainomas talkininkas balso kultūroje. Bet ir ši sritis ne 
jam vienam užkrautina. Todėl reikėtų žodinei kultūrai ieškoti 
bet kokios užuovėjos ne tik specialiosiose, bet ir bendrojo 
lavinimo mokyklose. Trumpai kalbant, reikėtų rasti 
priemonių, kad rašytinis ir sakytinis žodis eitų lygiomis 
mokykloje. Žodinės kultūros pagrindai turėtų priklausyti 
visuotiniam švietimui. Bent vidurinių mokyklų programose 
turėtų rasti sau prideramą vietą. Be abejo, gali pradėti ir nuo 
viršaus — nuo universitetų. Bet šiaip ar taip spręsime, kol 
žodinės kultūros švietimas nebus visuotinis, tol ir mūsų ben- 
drinė šnekamoji kalba nebus sutvarkyta bent taip, kaip 

Goethė yra reikalavęs net prieš šimtą metų su viršumi, kad 
kalbą turi sudaryti ir ištobulinti skonis, menas ir mokslas 1. 

Reikia drįsti pralaužti kelią ne tik į sintaksę, bet ir į gyvąją, 
garsinę, žmonių kalbą. Aprašomoji fonetika, atsieta nuo gy- 
vosios kalbos, kuri nuolat lydima minties ir jausmo, teturėtų 
užimti tik mažą viso kurso dalį. Reikėtų tada iš esmės 
aiškintis minties ir jausmo įtaką kalbos garsui ir visai kal- 
bėsenai. Kaip tą „praplėstą“ fonetiką pavadinsime, jau kitas 
dalykas. Tik viena turėtų būti aišku, kad šnekamosios kalbos 
kultūra negali tenkintis tik aprašomąja fonetika. Žinojimas 
yra vienas dalykas, o mokėjimas ir sugebėjimas visai kitas. Šie 
skirtingi dalykai turėtų eiti lygiomis. 


Gimtoji kalba. 1941. Nr. 1—3. P. 34—39 


Kns EE — TL 
UI. W. Goethe. Regeln fūr Schauspieler, 1803. 

Įžanginis žodis 


Tų priesagų aiškinimas-—tyrimas pareina nuo kelių sąlygų. 
Iš esmės tuojau gauname forminę irreikšminę dalį. 
Bet tiriamasis objektas aiškinamas ir istoriškai. Todėl 
jau forminėje šio darbo dalyje duodu pavyzdžius chronologine 
eile, kad būtų matyti, kurie autoriai vartojo tam tikrus 
žodžius, o pasekėjų nesusilaukė. Žodžių formai pakisti — per 
trumpas laikotarpis. Todėl forminėje dalyje vartojamas 
daugiau aprašomasis metodas. 

Rinkdamas medžiagą, žiūrėjau labiau tų autorių, kurie 
mūsų spausdintam žodžiui vadovavo savo raštais sudarydami 
bendrinės kalbos pamatą, iš kurio išaugo šių dienų bendrinė 
kalba. Kiti autoriai, maža tedavę naujų žodžių ir formų ir dėl 
to neturėję didesnės įtakos mūsų bendrinei kalbai, neliečiami 
ir šiame darbe. 

Darbo platumas neleido kai kur labiau dalyką praplėsti ir 
paaiškinti, nors ir jausta spraga. Be to, didelis sunkumas 
tenka pakelti, kad tos rūšies darbelių, kuriais būtų galima šiek 
tiek pasinaudoti, neturime. Jų neturint negali būti aiškus ir 
visų priimtas metodas. Todėl darbe reikia pasilikti vienam su 
savuoju metodu, koks jis bebūtų. 

Trumpus paaiškinimus sprendžiau laužtiniuose skliaus- 
teliuose [ |, kitus — dėjau po tiriamo dalyko. Šaltiniai nuro- 
domi lenktiniuose skliausteliuose ( ). 


Šaltiniai 


1. A. p. m. = Auszra. Laikrasztis, iszleidžiamas per Dr. 
Bassanawicziu Ragainėj, Kowinis 1883— 1886. 

2. Bln. p. = Jonas Biliūnas. Paveikslai, apysakos ir eilės. 
Išleido J. Biliūnienė. 

3. Brug. p. = Kurze Vergleichende Grammatik der In- 
dogermanischen Sprachen. Auf Grund des fūnfblandigen 

„Grundrisses der vergleichenden Grammatik der indoger- 
manischen Sprachen von K. Brugmann und B. Delbrick“ ver- 
fasst von Karl Brugmann. Anastatische Neudruck. Berlin Und 
Leipzig 1922. Vereinigung Wissenschaftlicher Verleger Wal- 
ter De Guyter x Co. 

4. Drg. p. m. = Draugija. Literatūros, Mokslo ir Politikos 
Mėnesinis laikraštis įsteigtas 1907 m. Kaune. 

5. Endzel. Lett Gr. p. = Lettische Grammatik. Von Dr. J. 
Endzelin, Ord. Professor Der Vergleichenden Sprachwissen- 
schaft Ehemals An Der Charkover Universitat, Derzeit In 
Riga... Herausgegeben Vom Lettischen Bildungsministerium 
Kommissionsverlag A. Gulbis. Riga. 1922. 

6. Jaun. Gr. p. = K. ABnnco. UpammaTuka. JluTosckiū 
Opurunans u Pycekiū [epesons. Merporpans, 1908-1916. 
Tunorpagbua Hmneparopckoi Akanemiūi Hayks. 

7. Jušk. ž. I. p. = JlnTosckiū Cnosaps A. IOmuikeBuua Cn 
TonkoBanieMb CnoBb. Ha Pycckom» u [onbckomMb Habikaxob. 
Bsinyck» Ilepssiū. A3xanie Ornbnenia Pycckaro flabika 4 
CnosechocTW VMneparopcko4  AkaneMiu  Hayks. CankT- 
nerep6ypro, 1897. 

8. Jušk. ž. I t. p. = Jlurosckiūš Cnosap A. KOmuikeBuva Cn 
Tonkosaniems Cosb. Ha PycckoMb 4 [lonbckoM» AabIkaxs. 
Tome 1. A3nanie Oraknenia Pycckaro A5bika h CnoBecHocTH 
Huneparopckoh Akanemiu Hayko. CaukTneTep6yprs, 1904. 

9. Krš. ž. II. p. = Littauisch- Deutsches Wėrterbuch von 
Friedrich Kurschat, A. O. Professor, Dirigenten Des Lit- 
tauischen Seminars. A. D. Universitat Zu Konigsberg Und 
Evangelisch- Littauischen Prediger. Halle A. S., Verlag Der 
Buchhandlung Des Waisenhauses. 

10. Krv. t. p. = V. Krėvės Raštai. — t. I- X. 

11. Lzd. P. t. p. = Lazdynų Pelėdos (Sofijos Ivanauskaitės- 
Pšibiliauskienės) Raštai — t. I-IV. „Švyturio“ Bendrovės 
Leidinys. Kaunas. 1921. Vilnius. 

12. Leskien: Nom. p. = Die Bildung Der Nomina Im Li- 
tauischen Von August Leskien, Mitglied Der Konigl. Sachs. 
Gesellschaft Der Wissenschaften. Des XII Bandes der Ab- 
handlungen der philologisch-historischen Classe der Konigl. 

Sachsischen Gesellschaft der Wissenschaften. Ne. III. Leipzig. 
Bei S. Hirzel. 1891. 

13. Traut: altpreus. = Die altpreusischen Sprachdenk- 
maler. Einleitung, Texte, Grammatik, Wėrterbuch von Dr. 
Reinhold Trautmann, Privatdozent in Gėttingen, Gėttingen. 
Vandenhock und Ruprecht. 1910. į 

14. Smt. t. p. = Antanas Smetona. Vienybės Gairėmis. I. 

15. Smt. t. p. = Antanas Smetona. Šviesos Takais. II. 

16. Smt. t. p. = Antanas Smetona. Atgimstant. III. 

17. Vžg. t. p. = Vaižganto Raštai. — t. I- IX. 

18. Vrp. p. m. = Varpas. Literatūros, politikos ir mokslo 
mėnesinis laikraštis. „Varpas“, iszleidžiamas Tilžėje 1889— 
1904. 

19. Vienl. t. p. = A. Vienuolis. Raštai. VI Knyga. Kryžke- 
liai. Romanas. Vytauto D. Komiteto Literatūrinio Konkurso 
jury sprendimu pripažintas laimėjęs pirmąją vietą. Vytauto 
Didžiojo Komiteto Lėšomis. Kaunas... 1932 m. 

20. Vilt. N. p. = Viltis. Visuomenės, literatūros ir politikos 
laikraštis. Eina iš Vilniaus trečiadieniais, penktadieniais ir 
sekmadieniais. 1912 m. 

21. Viln. ž. = Vilniaus Žinios. Pirmasis lietuvių dienraštis. 
Petras Vileišis. Įsteigėjas. 1904 m. 

22. Ž. t. p. = Žemaitės Raštai I, II t. A. Bulotos Leidimas. 
Spausdinta „Dirvos“ B-vės Lėšomis. Kaunas. 1924. Mariam- 
polė. 


PRIESAGOS -INI-S (-INE), -IŠKA-S (-IŠKA) MŪSŲ 
BENDRINĖJE KALBOJE NUO „AUSZROS“ LAIKŲ 


Pradedant rašyti ir čia minėtas priesagas aiškinti, kad ir 
tame ribotame laikotarpy, reikia pirmiausia išsiaiškinti, ką 
teks vadinti tomis priesagomis. Iš pirmo požvilgio atrodo 
viskas labai aišku, tačiau įsigilinę patiriame, jog priesagų ribos 
nėra taip jau aiškios. Tiesa, tos priesagos daugiausia varto- 
jamos būdvardžiuose. Jas galėtume pavadinti būdvardinėmis 
ir apsiriboti jas aiškinti tik būdvardžiuose. Tačiau būdvardis 
su daiktavardžiu yra taip glaudžiai susijęs, kad ne visada 

galėsime griežtai atskirti, kur čia būdvardis ar daiktavardis. 
Būdvardžių ir daiktavardžių kategorijos yra tiek sumišusios, 
kad tas pats žodis vienu atveju gali eiti būdvardžiu, kitu atveju 
— jau daiktavardžiu: bėrasis žirgelis, parvesk bėrąjį, plikas su 
gauruotu pešas. Ypač dažnai daiktavardį pavaduoja būdvardis. 
Bet ir daiktavardis, kad ir pasilikdamas daiktavardinėje lytyje, 
savo reikšmę turi būdvardinę. Tokiuose sakiniuose jis lengvai 
ir užleidžia savo vietą būdvardžiui: mūro namai, mūriniai 
namai, prūsų bulvės, prūsinės bulvės... 

Nesigilindami daugiau į sintaksines žodžių reikšmes, turim 
jau pripažinti, kad tų priesagų aiškinimas teks praplėsti ir 
apimti kartu ir daiktavardžius, kurie yra susidarę anuo nuro- 
dytu būdu, ir dar reikės prijungti čia tuos daiktavardžius, 
kurių kilmė bus kita, bet bus priartėję ir sumišę su mūsų prie- 
saginiais žodžiais: giminė, giltinė (dėl savo kirčio), plg. 
drūskinė, šiltinė, žydų neštinės (tokia šventė). 

Jaučiame iš tų pavyzdžių, kad čia tų kirčių nesutapimas 
nėra paprastas, bet turi savo pagrindą. Kad priesagos -ini-s 
(-inė) yra tuose žodžiuose, iš pirmo žvilgsnio mums krinta į 
akis. Bet labiau įsigilinę pamatome, kad čia yra iš dalies ir 
skirtingi padarai. Todėl A. Leskien savo veikale „Die Bildung 
der Nomina im Littauischen“ jungia vienai grupei šias priesa- 
gas: -ina-s, fem. -ina; -in-is (-injo-) fem. -inė (slav. -bH2, -bHj) 
zur Bildung secundarer Adjective. (Leskien: 
Nom p. 399). Įsigilinęs jis pastebi, kad -ina-s ir -ini-s gali būti 
vartojami tai pačiai sąvokai ir tuo pačiu atveju be reikšmės 
skirtumų. Jis sako: „Dass der Unterschied von -ina-s und -ini-s 
nicht mit voller Scharfe festgehalten wird oder durchgefūhrt 
ist, versteht sich von selbst, vlg. z. B. ąsinis gehenkelt =ąsinas, 
akinis mit Augen versehen und zu den Augen gehėrig, daher 
ūkinė dantis Augenzahn“ (Leskien: Nom p. 401). 

Jis neduoda čia daug pavyzdžių, kurių, tiesa, jis imasi iš 
senovinių raštų. Tačiau priesagų -ina-s ir -ini-s sąmyšio turim 
Ir šiandieninėj kalboj: laikinas. vargas : laikinis vargas, visuoti- 
has susirinkimas : visuotinis susirinkimas,  medinoji antis : 
laukinė antis... 

Ribos priesagomis -ini-s ir -ina-s sunkoka nustatyti. Tiesa, 
šiandieninė kalba nori tas priesagas išskirti pagal reikšmę. 
Todėl gyvos priesagos yra nuėjusios savo keliais. Štai keletas 
pavyzdžių: a) -inas: purvini drabužiai, jis molinas grįžo iš dar- 
bo, jo kruvinas veidas,.. 

Čia matom pažymint labai konkrečią, tiesiog medžiaginę 
ypatybę, kokią teikia priesaginio žodžio šaknis naujam daik- 
tui. Be to, ta ypatybė ne tik nėra abstrakti, bet ir pasilieka 
daikto paviršiuje: ji tik prilipusi. 

b) -ini-s: moliniai puodai, stikliniai langai, šiaudinis stogas... 
Čia pavyzdžiai imti vėl labai konkretūs, kad būtų galima 
lengviau įžiūrėti tų priesagų skirtybė. Čia matome, kad prie- 
saga nurodo, iš kokios medžiagos yra pats daiktas padarytas. 
Tuo keliu eina šių dienų kalba. Kitos skirtybės bus iškeltos 
plačiau šių priesagų reikšmės skyriuje. 

Iš kitos pusės -ini-s susiduria su -inj-s. Tai pastebėjo i ir Les- 
kien'as: „Das litauische besitzt eine sehr weitgehende 
Neigung, Adjectiva auf -inis, hier auch primarer 
Abteilung in masc. wie fem. Form 
substantivisch zu brauchen. z. Th. mit 
Veranderung der sonst stehenden Betonung -inis -inė in -injs 
-inė... z. B. stripinys und stripinis; griežinys und griežinis runde 
Scheibe; miszinys Asz. 119 Gemisch, vel. miszinis“ (Leskien: 
Nom p. 402). 

Be to, F. Kuršaitis, aiškindamas lietuvių kalbos gramatikoj 
priesagą -on-, šiaip pasako: -on-, selten fūr -in-, in Adjectiven. 
Bsp. wiln-Gn-is, f. -ė, wollen s. v, a. wilninis (Krš. Gr. p. 95). 

Pagaliau reikia čia dar paminėti priesagą -On-as tam pa- 
čiam reikalui: vilmonis ir vilnonas, marškonis ir marškonas dra- 
bužis. Tokiu būdu reikėtų prijungti ir gelt-on-as, raud-on-as, 
plg. raudė „tokia žuvis“, gelta „tokia liga“. 

Taigi -ini-s santykiauja su šiomis priesagomis: -inj-s (kirtis 
čia labai svarbu), -ina-s, -oni-s, -ana-S. 

-iška-s yra mūsų kalboj beveik be giminių. Ji sumyšta tik sU 
priesaga -iški-s, kurią lengvai atskiriame iš vartosenos 
reikšmės. Tokių vietų, kur jis būtų neskiriamas, beveik nepasi- 
taiko. Štai pavyzdžiai: a) vasariški drabužiai, velniškas (ir vel 

nioniškas!) darbas, pragariškas šaukimas, poniškas žmogus... b) 
kur dingo jūsiškiai (=vaikai), kad nepareina, dvariškiai išėjo 
rugių kirsti, ir rietaviškių žydų atvažiavo (plg. Rietavas — 
miestelis)... 

Šiai temai, rodos, neturėtume plačiau aiškinti tų priesagų 
istorijos ir raidos. Vis dėlto teks ir šiame darbe Žvilgterti į 
praeitį, kad būtų galima dabartį aiškinti. Aiškindami tų prie- 
sagų raidą, gausime paliesti, kad ir neplačiai, svetimas kalbas, 
kuriose tas priesagas galime atpažinti. Tačiau nuo platesnio 
aiškinimo teks čia atsisakyti dėl šių priežasčių: 1) kad čia sun- 
ku leistis į platesnes svetimų kalbų studijas; 2) pačiai temai 
tiek tėra priesagų istorijos reikalinga, kad skirto laikotarpio 
priesagų vartoseną galėtume suprasti ir išaiškinti. 


-ini-s ir -iška-s trumpa istorinė raida 


-ini-s ir iška-s nėra tik lietuvių ar net aisčių kalbų padaras. 
Jos yra sutinkamos ir kitose kalbose. Todėl jų istorinė raida 
siekia indoeuropiečių prokalbę. Neteko aptikti kalbos mokslo 
raštuose, kaip jos iš tikrųjų atliepia indoeuropiečių prokal- 
bėje, jeigu jas pasektume iš lietuvių kalboje randamos formos 
ir reikšmės. Teko durstytis nuotrupomis. 

A. -ini-s labiausiai yra pakitusi ir nutolusi nuo kitų kalbų 
tiek savo forma, tiek ir reikšme. 

Mūsų reikalui priesaga -ini-s rūpi tik antrinės darybos, 
tačiau ją galime rasti ir pirminės darybos žodžiuose net savo 
kalboje. Todėl ir neturi tos priesagos visiško atliepimo mūsų 
kalbai nei reikšme, nei daryba. 

Svarbiausias šios priesagos formantas tėra --. Šis forman- 
tas ir eina pagrindu, lyginant įvairias indoeuropiečių kalbas. 
Galūninis -i- ir priesagos jungiamasis -i- yra kažkur tik atsitik- 
tiniai, pareiną nuo tam tikrų sąlygų. Todėl dr. J. Endzelin'as 
Savo veikale „Lettische Grammatik“ (Riga 1922) skiria for- 
Mantui -1- visą skyrių, pavadindamas „Suffixe mit -n-“ nuo 
Š139-4 160. Jis, aiškindamas lietuvių kalbos priesagas, $ 151 
sako; „Formen auf -inis, -ine (nur mundartlich vorkommend) 
sind Weiterbildungen von Formen auf -ina(s)“ (plg. Leskien: 

Nom. p. 399 etc.). Duodami J. Endzelin'o pavyzdžiai visiškai 
sutampa su mūsiškės priesagos lytimi ir reikšme: „a) Ablei- 
tungen von Zeitwėrtern: ostlett. sutin/i]s „schwūles Wetter“, 
putin[i]s „Stūhmwetter“, virtinfi/s „Rad“ (plg. žem. ritinis, 
tekinis...) (Endz.: Lett. Gr. p. 228); b) Sekundare Bildungen: 
N. Pl. vasariūi „Sommergetreide“ bei Bielenstein, LSpr I, 280 
(vel. Lit. vasariniai kviečiai „Sommerweizen“); plauktini U. 
„Fausthandschuhe“. Tačiau indoeur. prokalbėje -inio-s nesu- 
tinkame. -ini-s bus tik aisčių kalbos padaras. K. Brugmann'as 
sako: kad -in0- esanti priesaga daryti būdvardžiams, kurie 
parodo daikto medžiagą. Ji esanti graikų, italų, baltų—slavių 
kalbose: gr. pyytvos „būchen“ (pryds), lat. fūginus (fūgus), lit. 
duksinas „golden“ (auksas), altsl. železina „eisern“ (železo). 

Išeitų, kad -ini-s yra tik aisčių kalbų padaras, kuriam in- 
doeur. prokalbėje atlieptų *-in0-s. 

Koks -imo-s likimas aisčių kalbose? 

Lietuvių kalboj ši priesaga turbūt virto dviem priesagom: 
-ina-s, -ini-s, kurios gyvoj kalboj reikšmė šiandie yra visai 
skirtinga ir dabartinėje žodžių daryboj -ini-s nesumaišoma su 
-inj-S. 

Senovinėje mūsų kalboje, tiesa, yra gausesnė priesaga 
-ina-s, kur ji gali pavaduoti -ini-s. Tačiau gretimais sutinkame 
ir -ini-s seniausiuose rašytiniuose paminkluose. Mažvydas 
rašo savo Katekizmo elementoriuje balsines p. 13, 14; dvibalsi- 
nes p. 13; sabalsines p. 13; sabalsine p. 15 etc. Mūsų bažnytinė- 
je literatūroj -ini-s yra labai negausi. Labiausiai -ini-s iš senes- 
nių rašytojų buvo pamėgęs S. Daukantas. Jis čia yra pats 
nusikalęs daug naujadarų, kurių jokiu būdu gyvoj kalboj ne- 
galėjo rasti: žiaminęs kariaunos waldę turieję p. 92; kareiwinėj 
žirgai p. 169; auksinių gaszumū p. 115; veszo sawo rnetinie 
kningo p. 219; Jo bailums numkarinęs pargalęs p. 128... (Iš 
„Giwato Didiujū Karwaidiū senowės... 1846 m.“). 

Vyskupas M. Valančius, būdamas nenutolęs nuo gyvosios 
žmonių kalbos, vartojo -ini-s palyginti žymiai mažiau. Jis ją 
pasivaduoja daiktavardžio kilmininku: „padirbina gražę mede 
bažniczę“ (Ž. w. I d. p. 83); „pradiejes statiti mura katedras 
bažniczę“ (Ž. w. I d. p. 79)... 

Suskaitęs šių Žodžių samplaikas, radau visoje „Žemaičių 
Vyskupystės“ I d. su kilmininkais 45, o su priesaga -ini-s vos 5! 
ia iš senesnių rašytojų išimtį tesudaro S. Daukantas su savo 
dirbtine kalba, labai nutolusia nuo liaudies gyvosios kalbos. 
Todėl P. Jonikas („Šviet. Darbas“, p. 156. 1929 m.) ir Pr. 
Meškauskas „Lietuvių rašomosios kalbos vadovėlis“ II d., p. 
13. Kaunas. 1928 m.) labai klysta, tvirtindamu buvus plačiau 
vartojamą -ini-s senoviniuose mūsų raštuose! Ji dabar tik įsi- 
gali, pavaduodama kilmininkus ir išstumdama kai kur -ina-s 
(plg. medinoji antis : laukinė antis). 

Prūsų kalba ir mums rodo, kad -ini-s ir -ina-s ėjo greta: dei- 
ninan geitlin (Yraut: altpreus. p. 7), deyninan geytien (Traut: 
altpreus. p. 13). Bet Enchridione iš 1561 m. jau nuosekliai yra 
vartojama tik -ini-s: Dengnennis Tawa (ibid p. 35), deinennin 
geitien ir deinennien geitan (ibid p. 37), kėrmeneni skan 
(=stan?) istai (ibid p. 49). Bet čia matome priesagą -eni-s. Čia 
turbūt tėra rašybos reikalas atviram i. 

Latvių kalboje -ini-s šiam reikalui visai nebevartojama. Plg. 
Leskien'o: 

„Im Lettischen ist das alte -ina- -inja- als lebendinges Ad- 
jectivsuffix nicht mehr vorhanden. 

Es gehort aber hierher das allgemeine lettische 
Deminutivsuffix msc. -itsch = -in-ja-s tem. ina... 2. B. wirinsch 
zu wirs Mann, ruoziūa zu ruoka Hand“ (Leskien: Nom. p. 
404). 

Iš tos trumputės apžvalgos jau galime spręsti, kad mūsų 
kalboj -ini-s yra gausiau vartojama ir kad šiandie yra dar la- 
biau gyva priesaga palyginti su latvių ir net su prūsų kalbomis. 
Tiesa, ir mūsų kalboj, kaip pamatysim vėliau, smarkiai plinta 
bendrinėj kalboj tik po D. karo, kada suorganizuotos savo 
mokyklos dėstomąja lietuvių kalba. 

B. -iška-s yra labai mažai pakitusi palyginti su -ini-s. Ji taip 
Pat ne tik lietuvių ir aisčių, bet ir indoeur. kalbų plačiai vaito- 
jama priesaga. 

Ji ta pačia reikšme kaip lietuvių kalboj vartojama germanų, 
slavių ir aisčių kalbose. Tik graikų kalboj reikšmė pakitusi: 
levartojama mažybiniams daiktavardžiams. Ji tesutinkama, 

kaip ir mums rūpimoji -ini-s, tik antrinės darybos žodžiuose, 
daugiausia išvestiniuose iš daiktavardžių arba būdvardžių. 
Tiesa, ir ji pati laikoma dar sudėtine priesaga: -is- 
aukštesniam laipsniui sudaryti ir -go-, anot J. Endzelin'o, 
„enthalt wahrscheinlich das Komparativsuffix -is- so dass 
-isko- (mit dem bekannten wechsel von -sk- und -s/-) eine 
Parallelform zum Superlativsuffix -isto- ware“ (Endzel. Lett. 
Gr. p. 269). 

K. Burgmann'as panašiai nusako: „-is-g0- im Adjectiven 
aus. z. B. got. mannisks „menschlich“, ahd irdisc „irdisch“, al- 
tisc „alt“... antarisc „fremd“ (ander „alius“, lit. dieviškas 
„gottlich“ (dišvas „Gott“), altsl. nebesasko „himmlisch“ (nebo 
„Himmel“). In Griech. wie auch zumteil im Slav. mit 
Deminutivsinn, wie zaioigkos „Knablein“ (Brugm. p. 327). 

Aisčių kalbose ji gausiai iškilusi, ypač prūsų ir mūsų se- 
nesniuose raštuose. Prūsų kalboj sutinkame daug žodžių su 
priesaga -iška-s (prūsų k. -iska-) sudaiktavardėjusių: Ainan 
perroniscon swintan (Traut: altpreus. p. 7); Tou ni tur salobis- 
guan limtwey (Traut: altpreus. p. 11)... Labai daug būd- 
vardžių: prabitscum geiwin (Traut: altpreus. p. 7.); krich- 
stionisguan kirken (Traut: altpreus. p. 25)... Net jungiamos 
priesagos -i1ga-s (pr. k. -ingi-) su -iška-s (pr. k. -iska-): sen wis- 
sen // preweringiskan  (Traut:  alipreus. p. 29); is 
kalsiwingiskan... labbiskan (Traut: altpreus. p. 31)... 

Visai kas kita latvių kalboj: „Allgemein ūblich sind in der 
Volkssprache nur noch einige von Adjectiven abgeleitete 
Adjectiva auf -isks-: liėlisks „groBartig“ zu liėls „groB“, mazisks 
„kleinlich“, garenisks „langlich“ zu garęns...“ (Endzel. Litt. Gr. 
p. 269). 

Nuostabu: daiktavardžiams segama ši priesaga labai retai: 
„Mehr dialektisch und im Volkslied gibt es auch von Sub- 
stantiven abgeleitete Bildungen: būbisks U (lit. b6biškas) 
„weibisch“,... igaunisks „estnisch“...“ 

Bet prieveiksmiams ji dar plačiai vartojama: „Hanfiger 
findet sich dies Suffix in Adverbien auf -iski, -išk'i oder -iskis 
(alte Lok. S. und I. Pl. der Adjectiva auf -isks) und Weiter- 
bildungen auf -išk'is und -išk'igs. Adverbien: labiski... „auf der 

xechte Art“, gariski U „in die Lange“... (Endz.: Lett. Gr. p. 
269). Nominale Umbildungen: melnišk'is (cilvęks U) „ein 
briūnetter  (Mensch)“,  tėviškigs  „vaterlich“,  dieviškigs 
„gotlich““... (Endz.: Lett. Gr. p. 270). 

Iš šių pastarųjų pavyzdžių matyti ir mūsų kalboj nepasi- 
taikomi dalykai: -iška-s, -inga-s. 

Ši trumputė lyginamoji istorinė peržvalga leis lengviau nu- 
statyti -ini-s ir -iška-s priesagas ir griežtai jas atskirti nuo kitų 
joms artimų priesagų. 

Tolimesnis ir platesnis aiškinimas 
teapims tas priesagas, kurios bus 
nustojusios ryšio su savo giminės 
priesagomis ir kartu nustojusios gy- 
vosios darybos (giminė, tekinis...), ir 
tas, kurios bus gyvosios darybos ir 
nuėjusios savo keliais, sudarydamos 
šių dienų priesagų grupes: -Ini-s arba 
-ini-s (su kirčiu žodžio šaknyje) ir 
sutinkamos tik antrinės darybos 
žodžiuose. Čia griežtai išskiriame: 
-inį-s, -inė. 


-iška-s, būdama nesumišusi, to 
griežto skyrimo nėra reikalinga. Jos 
suartėjimas su -iški-s atitinkamose 


vietose bus ir aiškinamas. 


Žodžių daryba mūsų kalboje su priesagomis -ini-s (-inė) 
ir -iška-s (-iška) 
Forminė -ini-s ir -iška-s priesagų dalis 


Aiškindamas forminę šių priesagų dalį, negalėsiu labai 
nutolti nuo viso darbo ir sustoti tik prie vieno kokio fakto. 
Teks pasitenkinti, kad bus tik nurodyta pagal tradicinę 
gramatiką: 1) prie kokių žodžių šaknų ar liemenų tos prie- 
Sagos gali būti segamos; 2) kokio lankstumo bėra tie nauji 
išvestiniai žodžiai tolesnei žodžių darybai ir paprastai grama- 
tinei morfologijai. 

Darbo parankumui -ini-s ir -iška-s teks ir toliau aiškinti 
visai atskirai, nes jos čia niekad nesusikerta, nesusikryžiuoja 
taip, kaip kad jas sunku išskirti semantikoj — gyvos kalbos 
vartosenoj. 

Kad tos priesagos yra būdvardinės reikšmės, pirma 
peržvelgsime visada šių priesagų išvestinius būdvardžius, tik 
paskiau daiktavardžius ir kitas kalbos dalis, kur šios priesagos 
bus randamos. Duodamų pavyzdžių rašyba ir gramatinės lytys 
paliekamos tokios, kokios rastos nurodomuose raštuose. 


A. Priesaga -ini-s (-inė) 
1) Forminė -ini-s dalis 


a) -ini-s (-inė) segama prie daiktavardinių žodžių dalių: 

a)! -ini-s segama tiesiog prie daiktavardžių grynų 

šaknų: 
a) išvestiniai žodžiai yra būdvardžiai: pietinėj 
Amėrikoj (A. p. 47. 1883); Simanas Daukantas gimęs 28 d. 
spalinio mėnesio (A. p. 13. 1883); reikalinga akiniu stiklu (A. 
p. 22. 1883); medinės trobos (A. p. 37. 1883); nepažinojo... 
plytiniū muru (A. p. 37. 1883); pilės... medinės ir žeminės... 
apleistos (A. p. 39. 1883); Granytas — tai musu Jaukinei ak- 
menei (A. p. 74. 1883); iszdygs dorinė spčka (A. p. 76. 1883); 
isz miežinio grudo (A. p. 318. 1885); pagal sziaurės ledinės 
jures (A. p. 405. 1885); žvėrinį žmogų atgrasinęs (A. p. 341. 
1885); į jų naminį pasielgimą (A. p. 18. 1886); piniginis buvis 
(A. p. 21. 1886); Kronolioginis suraszas (A. p. 76. 1886); Al- 
brektas brandeburginis (A. p. 77. 1886); karjčra otelinio tarno 
(A. p. 133. 1886); smiltinis — von Sand, zum Sande gehėrig 
(Krš. ž. II p. 392); Pirfinis — die Wespe betreffend (Krš. ž. II 
p. 429); piewinis — zur Wiese gehėrig (Krš. ž. II p. 310); powi- 
nis — zum Pfau gehėrig (Krš. Žž. II p. 324); rožinis — von Ro- 
sen, zu Rosen gehorig (Krš. Žž. II p. 358); riefutinis — von 
Haselholz (Kiš. ž. II p. 353); Puodas alinis, kur alu lajka 
(Jušk. ž. I p. 12); Bandinė piemėnė (Jušk. ž. I p. 191); Taj 
josios dalinis gyvuolis (Jušk. ž. I p. 289); šakninės sąntarės [g- 
sg.] (Jaun. Gr. p. 1); bažnytiniai drabužiai (Ž. I t. p. 56); 

pasirūpinti metiniais atsiminimais (Ž. I t. p. 287); bankiniai 
bilietai (Ž. I t. p. 343); etnografine Lietuva (Smt. I t. p. 106); iš 
katalikų vidurinio gyvenimo (Smt. I t. p. 86); vietinės kalbos 
mokslas (Smt. II t. p. 231); turi jai religinės ir tautinės įtakos 
(Smt. I t. p. 126); gaisuose ugninių miglų (Krv. I t. p. 21); 
auksinį sapną sapnuoju (Krv. I t. p. 148); juntu tavąjį angelinį 
kvėpavimą (Krv. I t. p. 29); /ėlinis ponaitis (Lzd. P. I t. p. 14); 
apatiniai... drabužiai (Lzd. P. I t. p. 73); veisliniais patinais 
(Vžg. II t. p. 15); smakras... vadinamas keimariniu (Vžg. IX t. 
p. 87); asmeninis apsirūpinimas (Vžg. IX t. p. 77). 
B) žodžiai yra iš seno daiktavardžiai 1) arba sudaik- 

tavardėję būdvardžiai 2): 

1) Tai giesme... senu kapiniu Lietuvos (A. p. 
19. 1883); isz lanku ir kilpiniu szaudė (A. p. 37. 1883); Kauno 
seminarijos knyginėj (A. p. 42. 1883); Geležies szarvai ant 
krutiniu (A. p. 68. 1883); pirsztuotos pirsztinės (A. p. 114. 
1883); pavietinėse marszalku rasztinėse (A. p. 233. 1883); kiau- 
Binis —... fūr kiaūfis, das Ei (Krš. ž. II p. 181); lazdinis ein 
dicker, starker Stock (Kiš. ž. II p. 233); Dedervinė ąnt nėsies 
(Jušk. ž. I p. 304); Danginė, -ės. f. - Wniebowzigcie P. Margi 
(Jušk. ž. I p. 291); kėlinės (Jaun. Gr. p. 14); čia naginės nu- 
trūkusios (Ž.. II t. p. 239); Alinė maž tuščia (Ž. II t. p. 279); 
prie ligoninės (Smt. II t. p. 277); kailinius siūdavo (Smt. II t. p. 
159); iškišęs galvą iš po milinės (Krv. IV t. p. 9); Savo gale 
priešinėje [plg. priešas, priešais: seniems tėvams gyventi skirtas 
butas] (Kxv. IV t. p. 92); pro varpinę eidamas (Lzd. P. I t. p. 
8); pasiėmė bonką geros „ledinės“ (Vžg. IX t. p. 146); Pušinės 
Į=pušinių šakų] nebepasilaužė (Vžg. IX t. p. 111); 

2) vienas virszinis (naczelninkas)... gavęs vietą 
(A. p. 20. 1886); 15 spalinio 1817 m. (A. p. 138. 1883); Gro- 
matu skardinė (A. p. 184. 1883); Auszrinė |= =žvaigždė| (A. p. 1. 
1886); žino tik vardą Perkuno ir Žemines (A. p. 49. 1883); 
kaiminė, s. v. a. kaimenė — die Heerde |=kaiminė banda?] 
(Kiš. ž. II p. 160); sabalinė — eine Mūtze von Zobelfell (Kiš. 
Ž. II p. 363); Ypatinė, -ės, f. - oco60e mkczo (Jušk. ž. I p. 531); 
- Reikia lėkti prie galinės... [=kaimynės| (Ž. I t. p. 56); 
Dabar jau teks naminiais dėvėti, nes tavo krominiai visi skin- 

deliais nutrūko (Ž. I t. p. 94); kapstė kampe už skujinės 
[=šluota] (Krv. II t. p. 123); Argi dabar linksma žolinė (Kiv. 
IV t. p. 63); atbėgo kambarinė (Lzd. P. I t. p. 18) šoninėje... 
verkė kūdikis (Lzd. P. I t. p. 5); panaši daugiau į tošinę 
druskinę (Vžg. IX t. p. 195); tabokinė nosiai (Vžg. IX t. p. 
244); 
a)2 -ini-s segama prie daiktavardžių priešdėlinių šaknų 
(priešdėlis + daiktavardžio šaknis): 
a) išvestiniai žodžiai yra būdvardžiai: 

begalinius iszpustyjimus... padarę (A. p. 118. 
1883); primariniuose miestuose (A. p. 140. 1883); užrubežiniai 
lenkai (A. p. 187. 1883), Nuokampiniuose kaimuose (A. p. 
244. 1883); prieszalinei apsireiszkimai (A. p. 320. 1885); 
pakampinis apgynėjas (A. p. 19. 1886); daug paszaliniu iszgaliu 
(A. p. 77. 1883); prieszakinėse savo skiltise (A. p. 187...); 
priszakinio arba titulinio lakszto jau ji neturėjusi (A. p. 277. 
1883); iGkekfinis — Hurenkind (Kiš. ž. II p. 149); [Kiš. tik jį 
būdvardžiu telaiko. Rodos, galėtų eiti ir daiktavardžiu]; 
užnaginė liga (Krš. ž. II p. 479); vieta... 4žpakalinė... pryčšakinė 
(Jaun. Gr. p. 29); pryŠš... Įšpradinę ę (Jaun. Gr. p. 85); prista- 
tinėta parankinių indų (Ž. I t. p. 111); „nepartinis“ dienraštis 
(Smt. II t. p. 153); pašalinis dalykas (Smt. II t. p. 201); į 
priešakines duris (Krv. VIII t. p. 66); ilgėjosi savo palapinėse 
(Krv. X t. p. 74); bekraštinėse girių gelmėse (Kiv. X t. p. 61); 
begalinis yra pasaulis (Krv. I t. p. 42), tarnas prienginis 
[=prieanginis?] (Lazd. P. III t. p. 82); požeminėje lindynėje 
(Lzd. P. III t. p. 146); 

B) išvestiniai žodžiai yra daiktavardžiai: 

„Panaktinis“, atsiliepė (A. p. 15. 1885); Pilipas 
Ruikis isz Pagumbinio (A. p. 110. 1883); pagalvinis |=toks 
mokestis] (A. p. 20. 1886); jo įpėdinis (pasekėjas) (A. p. 108. 
1883); Išmanginis, -nė — (neaakonnopokgennoe) AuTa (Jušk. ž. 
I p. 602) [plg- šunų iš jo da — Kupiškis|; nenori pati palikti 
be parankinės (Ž.. I t. p. 14); vaidilų įpėdiniai (Krv. VIII t. p. 
79); Priešakinėje turi būti [=trobelėje, priešinėje] (Lazd. P. It. 
p. 76); garsas nuo tolimos Pakalninės (Vžg. IX t. p. 101); gam- 
tos paslaptinėn (Vžg. IX t. p. 102); 

Pastaba: -ini-s pirminės darybos žodžiuose: 
a.) būdvardžiuose: 
[pavyzdžių nepateikta. — Red.] 
B) daiktavardžiuose: 
nuog deszinės į kairę (A. p. 277. 1883); po 
deszinės prieiname mažą ruimą (A. p. 63. 1886); Gal undinė 
miškinį vilioja (Krv. V t. p. 228); Gyvulinė ominė (Vžg. VII t. 
p. 85); 


b) -ini-s (-inė) segama prie būdvardinių žodžių dalių: 
b)! -ini-s segama tiesiog prie grynų būdvardinių šaknų: 
a) išvestiniai žodžiai yra būdvardžiai: 

rudinė sermėga (A. p. 21. 1886); bergždinei 
darbai (A. p. 15. 1883); aklinis langas — ein blindes Fenster 
(Kiš. ž. II p. 5); ilginiai Biaudai (Krš. ž. II. p. 144); Te aukštinis 
kiemas(Jušk. ž. I p. 177); bendrinė visyni lietūojų rašyba (Jaun. 
Gr. p. 2); vartėjam dū pryčgaidės žęfiklu: “ smailfnį (acutus) ir 
“ apričstlnį (circumflexus) (Jaun. Gr. p. 11); rožė pūrinė [plg. 
purus] (Ž. I t. p. 120); nei bendrinės rašto kalbos... (Smt. 
III t. p. 5); teturi moralinę valdžią (Smt. I t. p. 33), be jokių 
naminių vaisių (Lzd. P. II t. p. 113). 

f) išvestiniai žodžiai yra daiktavardžiai: 

Tokius pilekalnius galima matiti Kaupisz- 
kiuose, Naujinelej... [čia tikrinis daiktavardis ir mažybinė prie- 
saga] (A. p. 18. 1883); sziltinė (karsztligė, typhus) (A. p. 111. 
1883); rvirtines apžiurėdamas (A. p. 114. 1883); Po statine gul 
kiaulė [Pastaba: čia ne iš veiksmaž. statyti: stat-o, -ė! plg. čia 
žmonių statinė — nėr kur sėstis. Todėl visi stati stovi); iszgriauti 
Szitus statinius | =pilies sienas] (A. p. 37. 1883); Baltinis — eine 
kalte Wasserguelle (Krš. ž. II p. 420); menkinė — die Zeit- 
kurze: tai gal menkinėjė nusiduoti (Krš. ž. II p. 249); Atstūmk 
ūukštinį (Jušk. ž. I p. 177); Aš dažai geltinius, t. y. geltonus 
siūlus (Jušk. ž. I p. 424); šaltinys (Jaun. Gr. p. 75); šaltinis 
(Smt. I t. p- 69); karštinė svilino (Krv. IX t. p. 128); skausmo... 
Šaltinis (Krv. X t. p. 16); apsirgo šiltinėmis (Lzd. P. III t. p. 
139); šitą gražinį dirbant (Lzd. P. II t. p. 49); pro aukštinį... 
lubų (Vžg. IX t. p. 198); 

b)2 -ini-s segama prie būdvardžių priešdėlėtų šaknų 
(priešdėlis + būdv. šaknis): š 
1) aiški šaknis ir priešdėlis: 
a.) išvestiniai žodžiai yra būdvardžiai: 
Ištaiginis drabužis, t. y. gerai pasiūtas (Jušk. . 
I p. 647); [plg. Endriejave — mano gimtame valsčiuje — 
plačiai vartojamas būdv. taigus ir taigoti = dailiai gražiai 
daryti]; Bernas išgašinis t. y. gašus (Jušk. ž. I p. 576); ifilginis 
— etwas in seiner Art der Lange nach gefertigtes... ifilginė 
marginė (littauischen Frauenrock) (Krš. Žž. II p. 149). 
B) išvestiniai žodžiai yra daiktavardžiai: 
[pavyzdžių nepateikta. — Red.) 
2) labiau su šaknimi suaugę, net be priešdėlių nepa- 
sitaiką žodžiai: 
a.) išvestiniai žodžiai yra būdvardžiai: 
Ištisinei marškinei, t. y. be prydurą (Jušk. ž. I t. 


p. 652); 
B) išvestiniai žodžiai yra daiktavardžiai: 
Apskritinis, -nia, m. KDYTb, KDYTOBOS ABKAKENHHe 
(Jušk. ž. I t. p. 83); ponia parodė ant savo muslinės palaidinės 


ž. 
(Lzd. P. I t. p. 33). 


€) -ini-s segama prie skaitvardžių“: 
€)! -ini-s segama prie kiekinių skaitvardžių: 
a) išvestiniai žodžiai yra būdvardžiai: 

dvylikinis — etwas 12 — theiliges (Krš. ž. II p. 
103); defimtinis — zur Zehn gehėrig oder Zehn enthaltend 
(Krš. ž. II p. 85); ketwerinis — vierspannig (Krš. ž. II p. 180); 
nėra šintinių skaitmenų [=procentų] (Smt. III t. p. 49); 
apvaikszcziojo fukstantinę sulauktuvę (bilčjuszą) (A. p. 252. 
1885); [Čia tukstantinę gali būti ir kelintinių, ir kiekinių skait- 
vardžių išvestinis žodis|; su jos milijoniniu priedu (Lzd. P. II t. 
p. 132); 


* Skaitvardžiuose šaknų paskirstymo nėra. Čia eina šakninės 
darybos vietoje kiekiniai skaitvardžiai, o priešdėlėtų šaknų vietoje 
— kelintiniai. 

B) išvestiniai žodžiai yra daiktavardžiai: 
kas mets palieka po szimtines (A. p. 21. 1886); 
defimilnė — ein Zehntel (Krš. ž. II p. 85); penkinė = penk- 
rublinė (Endriejavas); turi... bent pusę dešimtinės (Smt. III t. 
p. 33); O mes ir tūkstantinės... laivų neturime (Krv. X t. p. 
95); ant keleta dešimtinių (Lzd. P. III t. p. 120); paliko... pen- 
kinę (Vžg. II t. p. 20); 
Retenybė: priešdėlis + skaitvardis: 
pofeftinis — Adį. sechspannig (Krš. ž. II p. 
324); papenkinis, -io Subst. m. ein Fūnfgroschenstūck (Krš. Ž. 
II p. 293); Atsekminis, -nia (Jušk. ž. I p. 145); 
c) -ini-s segama prie kelintinių skaitvardžių: 
a) išvestiniai žodžiai yra būdvardžiai: 
tūkstantinis — zu tausend gehėrig (Kiš. ž. II p. 
469); ketwirtinis — Adj. einen Scheffel fassend (Krš. Žž. II p. 
180); Befdefimtinis — der sechzigste (Krš. ž. II p. 424); pir- 
mfnjai veiksm4žodjai (Jaun. Gr. p. 36); Antrinjai (derivativa) 
skaitljų Ž6djai (Jaun. Gr. p. 120); | 
B) išvestiniai žodžiai yra daiktavardžiai: 
nuog užgavėniū iki szesztinės (A. p. 53. 1883); 
Sekminės — das Pfingstfest (Kiš. ž. II p. 370); afminis, -io, 
subst. m. der Achtehalber (Krš. ž. II p. 23); Aštuontinė, -ės, f. 
BOCbMOH AecaTOKb (Jušk. ž. I p. 11); 
Č) -ini-s labai retai segama ir prie įvardžių priesagotų 
žodžių liemenų: 
a) išvestiniai žodžiai yra būdvardžiai: 
imkimės už savotinio darbo (A. p. 22. 1886); 
B) išvestiniai žodžiai yra daiktavardžiai: 
[pavyzdžių nepateikta. — Red.) 


d) -ini-s (-inė) segama prie veiksmažodinių žodžių dalių: 
d)! -ini-s segama tiesiog prie veiksmažodžių [būtojo 
kartinio laiko] šaknų: 
a) išvestiniai žodžiai yra būdvardžiai: 
Mokslas... isztaiso darines sylas (A. p. 76. 
1883) [kurio laiko, neaišku. Greičiau būt. k. I., plg. daiktav. 

mišinys, kratinys, kūrinys... Tos darybos būdv. retenybė]; 
kankinė wirwė (Kiš. ž. II p. 166); 
B) išvestiniai žodžiai yra daiktavardžiai: 
giminė — visuose raštuose ir gyvoj kalboj 
plačiai vartojamas žodis. [Tačiau jo reikšmė ir kirtis rodo 
esant priesagos -inys, -inė darybos, nes jų sutampa laiko lytis, 
kirtis ir prasmė: kūrinys, mokinė, sukinys (Endriejavas — gal- 
vos sukinįs)| ; (cžiurwinė — ein Feuerspritze) (Kiš. ž. II p. 
74); (eidinė — der Gang, die Gangart vgl. eisena) (Krš. ž. II p. 
105); [šaknis + -d- + -inė?]; Aikinė — die Afterėffnung (Krš. ž. 
II p. 427); ritinis — eine zusammengerollte Rolle (Krš. ž. II p. 
356); (teklnis — das Wagenrad) (Krš. ž. II. p. 451); rezginės — 
von Bast geflochtene Sohlen (Krš. ž. II. p. 352); bezdinė — der 
After (Krš. ž. II p. 46); bėga bėgine (Jušk. ž. L p. 200); Bridinė 
didi par sniegus (Jušk. ž. I p. 235); lipfnė (Jaun. Gr. p. 84); juk 
tekinis ne riestainis (Ž. I t. p. 337); sudūzgėjo tekiniai (Lzd. P. 
III t. p. 164); Apmetęs akimis linkinę [lenkę] (Lzd. P. III t. p. 
15); Norėjo apleisti... dvokiančią lindinę (Lzd. P. II t. p. 28); 
klostinėse įsivyniojo du auksinuku (Vžg. VII t. p. 88); bulbės 
griežinė (Vžg. IX t. p. 218); 
d) -ini-s segama prie veiksmažodžių priešdėlėtų 
šaknų: 
a) išvestiniai žodžiai yra būdvardžiai: 
apsukinė dūonos riekė (Krš. ž. II p. 19); 
Audeklas apyverpinis, t. y. storokas (Jušk. ž. I p. 42); smalkos 
medis yra išbėginis (Jušk. ž. I p. 561); ištekiniai medžiai (Krv. 
ž. I t. p. 44); neištekinis ąžuolas (Vžg. IX t. p. 252); 
B) išvestiniai žodžiai yra daiktavardžiai: 
pakirpinės — pakirpos (Kiš. ž. II p. 288); 
nusiuntinis — ein Abgesandter (Krš. ž. II. p. 278); (pratiėsinė 
— die Segelstange) (Kiš. ž. II. p. 328); (podarinis — wer Haus- 
oder Ackergerathe macht, Schirrmacher (Krš. ž. II. p. 283); 
santiesinis — die Richtschnur (Kiš. ž. II. p. 415); (suskaitinė — 
die Ziffer, Zahl) (Krš. ž. II. p. 415); (Žabąfigai (ž. spąfslai, 


“ Skliausteliuose paimti Krš. pavyzdžiai yra jam pačiam neaiškūs ir 
negirdėti gyvoj kalboj: jis dėl jų netikras. 

pašąfikinė) (Jaun. Gr. p. 69); Pirkau šilkų pavilkinę (Lzd. P. II 
t. p. 110); 
d)3 -ini-s segama prie būtojo laiko neveikiamosios 
rūšies dalyvių liemenų (plg. Rygiškio Jono Liet. k. gram. 1922 
m. p. 131): 
a) išvestiniai žodžiai yra būdvardžiai: 

reikia adytinio ar nertinio virbalo (A. p. 322. 
1885); gimtineis žodžeis... prakalbes (A. p. 128. 1883); įvedi- 
mas pustinės muzikos (trubu) (A. p. 19. 1885); suktine sūpynė 
(Krš. ž. II p. 412); piaustytinis — Adj. durch mehrfacher 
Schneiden bereitet (Kiš. ž. II p. 309); mieftinis — mit Honig 
siiss gemacht z. B. Bier (Krš. ž. II p. 254); Vežimas dengtinis 
(Jušk. ž. I p. 311); Mėrga drėbtinė (Jušk. ž. I p. 343); Darftinys 
veikslas (Jaun. Gr. p. 21); dėdame kentėtinjus dalyvius (Jaun. 
Gr. p. 19); batai veltiniai (Ž. I t. p. 177); lenktinis peilis (Ž.1t. 
p. 336); dirbtinėmis tvoromis (Smt. I t. p. 63); būdavo šulinių, 
slėptinių urvų (Smt. III t. p. 21); girntinio Vilniaus aplankyti 
(Lzd. P. II t. p. 131); rinktinių daržovių (Vžg. II t. p. 15); 
plūktinės krosnies užkarpą (Vžg. IX t. p. 197); | 

B) išvestiniai žodžiai yra daiktavardžiai: 

uždeda tėviszkinę krautinę pinigų  (na- 
tionalbank) (A. p. 166. 1886), Lietuviu asz esmi imntinė 
[=paimta nelaisvėn] (A. p. 75. 1886); Ant briaunos vytinės 
[=tokia valtis] (A. p. 75. 1886); įsimylėję į degtinę (A. p. 91. 
1885); mokytinis VI kl. (A. p. 179. 1883); su gotiszkomsioms 
skaitinems (A. p. 22. 1883); kruftinė — das was kruBtičnė, 
Graupe (Krš. ž. II p. 206); kapotinė — ein Gericht aus gehack- 
tem Fleische bestehend (Krš. Žž. II P- 167); Ten mana augtinė, 
0 če mana gimtinė ir mirtinė (Jušk. ž. I p. 175); visokių kalbų, 
bartinių — nė užmigti negal (Ž. II t. p. 160); be muštinių pasi- 
dalijo (Ž. II t. p. 167); Kas tie batviniai, sėtiniai (Ž. II t. p. 
189); gatvės auklėtiniai (Smt. I t. p. 191); rinktiniais... renkami 
pastumdėliai (Smt. I t. p. 123); sugriebė... savo.irntinę (Krv. II 
L. p. 110); kaip aras pintinėje (Krv. IX t. p. 134); smarkus 
griaustinis (Lzd. P. I t. p. 55); miegodavo drėgnoje urgštinėje 
(Lzd. P. II t. p. 118); užtrauks suktinį (Vžę. II t. p. 88); Mito... 
avižų muštiniais (Vžg. IX t. p. 213); 

d) -ini-s segama prie būtojo laiko neveikiamosios 
rūšies dalyvių priešdėlėtų liemenų: 
a) išvestiniai žodžiai yra būdvardžiai: 

isz prigimtinio stono (A. p. 20. 1883); Norint 
teip tai akmeniū sukrautines gauti dalis (A. p. 48. 1883); laike 
pradėtinio iszguldinėjimo (A. p. 240. 1885); Įžengtinė daina (A. 
p. 191. 1885); prisiektinei advokatai (A. p. 118. 1885); Paslep- 
tines misles [=n. pl] (A. p. 152. 1883); iszlaikytiniame 
(permanentiszkame) magnase (A. p. 320. 1885); atkaltinė 
krasė (Krš. ž. II p. 26); apsuktinė dūonos riekė (Kiš. ž. II p. 
19); pawilktiniai marškiniai (Kiš. ž. II p. 301); (užgawetinė 
sereda) (Krš. ž. II p. 478); (nuotantinės knygos — eine 
Schmdhschrift) (Krš. ž. II p. 280); Apmuštinėj kajlinej v. 
pamuštinis (Jušk. ž. I. p. 56); užbengtinjo laiko kamiėnas 
(Jaun. Gr. p. 161); Neapribėtinys žėdys (infinitivus) (Jaun. Gr. 
p. 123); Aneštiniai jau ėmė mažinties [supr. drabužiai] (Ž.I t. 
p. 310); Priverstinis — tarybos mokymas (Smt. II t. p. 201); ant 
suvertinių vartelių (Krv. I t. p. 181); perprato nesudėtinį... 
gyvenimą (Vžg. IX t. p. 94); nuo įtemptinio darbo (Vžg. IX t. 
p. 57); 

B) išvestiniai žodžiai yra daiktavardžiai: 

pasakodami apie praeitinę senowės (A. p. 7. 
1883); Kad... perdėtinio klausytu (A. p. 68. 1883); ateitinės 
tyrėjams (A. p. 87. 1883); paveiktiniu jaunikaicziai ėjo (A. p. 
159. 1883); girdime... sutartinės paukszteliu (A. p. 8. 1886); 
apie kelias lietuviszkoje kalboje... užbaigtines (žodžiu pabai- 
gas) bylojo (A. p. 23. 1886); (pateptinis — der Gesalbte) (Krš. 
ž. II p. 298); užguldytinis — der Būrge (Krš. ž. II p. 478); i>- 
piautinis — ein Kastrat (Krš. ž. II p. 150); išimtinė — das Aus- 
gedingte, Altentheil (Krš. ž. II p. 149); (apleistinė — die Ver- 
lassenheit) (Krš. ž. II p. 16); Tėvams diūoda išimtinę sūnus 
(Jušk. ž. I p. 582); Atskyrus tų ir kėletą fšimtinjų [=išimčių] 
(Jaun. Gr. p. 40); kad čia kokia išrinktinė būčiau (Ž. I t. p. 
102); išimtinė jų didelė esanti (Ž. I t. p. 286); dviejų straipsnių 
sutartinę (Smt. I t. p. 27); sužadėtinė (Krv. VI t. p. 44); Doras 
žmogus ir parvestinio taip negalabytų (Lzd. P. III t. p. 227); 

d)5 -ini-s segama prie esamojo ir būsimojo laiko 
veiksmažodžių liemenų [tokia daryba didi retenybė): 
a) išvestiniai žodžiai yra būdvardžiai: 
[pavyzdžių nepateikta. — Red.) 
B) išvestiniai žodžiai yra daiktavardžiai: 
iszkėlę ją (pracitinę lietuviu) ant stovinės didės 
idėjos [es. 1. liemuo ar stovis? Pirmas man tikresnis atro- 
do] (A. p. 181. 1883); geras praneszimas ant ateisinės [būs. I. 
vienask. II asm.!]. 

Pastaba: (maudautinė = maudyklė) (Krš. ž. II p. 245); [šis 
keistos darybos žodis: es. 1. vienask. I asm. + -!- + -inė. Re- 
tenybė]. 

Pastaba: -ini-s pirminės darybos žodžiuose, pritapėliuose 
prie veiksmažodinių šaknų: 

po risczios žinginę... pradeda (A. p. 27. 1883); 
pagal savo sąžinę vartoti (A. p. 28. 1883); be tos žinės 
[<žinia?] (A. p. 29. 1885); žįAginė (Jaun. Gr. p. 76); 

Čia dabar keliu antrinės darybos žodį virtinė, kurio šaknis 
sutampa su veiksmažodžio virti šaknimi, tačiau reikšmė yra 
labai nutolusi. Pav.: naikindami virtines prieszgyniu (A. p. 106. 
1883). Virtinė dažnas žodis ir kituose raštuose. 


e) -ini-s segama prie prieveiksmių [čia prieveiksmis vėl ne- 
skirstomas dėl negausumo į sudėtines dalis]: 
a.) išvestiniai žodžiai yra būdvardžiai: 
prasidėjo atgalinis eigis (reakcijonas) (A. p. 43. 
1886); visi aulinkiniai numeriai-išeis taip nutaisyti, kaip prideri 
(A. p. 149. 1883); (wisadinis — fortwohrend bestandig) (Krš. ž. 
II p. 508); gauna nuolatinę pašalpą (Smt. III t. p. 69); 
nuolatinė patyčia (Lzd. P. II t. p. 219); nuolatinės pasakos 
(Krv. VIII t. p. 311); užmiršo tiesioginį savo uždavinį (Vžg. IX 
t. p. 227); nuolatiniu darbininku... netesėjo (Vžg. VII t. p. 
118); : 
B) išvestiniai žodžiai yra daiktavardžiai: 
Dauginis daug laimingesnis (Ž. I t. p. 104). 

Pastaba: Čia terptinas ir prieveiksmis: įkandine — scharf 
auf dem Fusse folgend (Krš. ž. II p. 144); [ž. dz. t. ikonden — 
Endriejavas]. 


ė) -ini-s segama prie prielinksnių: 
a) išvestiniai Žodžiai yra būdvardžiai: 
aplinkiniai laukai (A. p. 201. 1883); daugiau 
aplinkinių žmonių (Ž. II t. p. 102); aplinkiniai piemenys (Lzd. 
P. I t. p. 66); 
B) išvestiniai žodžiai yra daiktavardžiai: 
apie wisokius wisuotinius atsitikimus isz 
aplinkines... pradedama rasziti (A. p. 20. 1883); Aplinkiniai 
šnekėjo (Ž. I t. p. 21); visa aplinkinė nušvito (Lzd. P. III t. p. 
113); 


f) -ini-s segama prie jungtukų: 
a.) išvestiniai žodžiai yra būdvardžiai: 
Vienuolio kadanginis stilius mums pasidaro 
įkyrus (iš žodinės prof. V. Mykolaičio paskaitos). 
B) išvestiniai žodžiai yra daiktavardžiai: 
[pavyzdžių nepateikta. — Red.] 


£) -ini-s segama prie jaustukų: 
a) išvestiniai žodžiai yra būdvardžiai: 
[pavyzdžių nepateikta. — Red. 
B) išvestiniai žodžiai yra daiktavardžiai: 
gužinė, -ės, subst. f. nach Kelch Blinde Kuh, 
Blindekuhspiel [plg. gėž, gūž! Interj., so ruft man eine Gans] 
(Krš. ž. II p. 142). 


Jau iš duotųjų pavyzdžių galime pastebėti priesagos -ini-s 
nepaprastą lankstumą pritapti prie įvairių kalbos dalių. Čia 
tebuvo surašyti pavyzdžiai, kur -ini-s segama prie grynų arba 
priešdėlėtų šaknų. 

Pažvelgdami kalbos dalis, aiškiai galėsime pamatyti, kad 
-ini-s mėgsta būtojo laiko neveikiamosios rūšies dalyvius ir 

ypač daiktavardžius. Sprendžiant iš pavyzdžių gausumo 
nereikia užmiršti, kad šios žodžių grupės yra kalboj labai gau- 
sios. Mano manymu, -ini-s ir paskyrimas-tikslas verčia 
suartėti su tomis grupėmis. Tuo tarpu įvardis, prieveiksmis, 
jungtukas ir jaustukas retai tepasigauna šią priesagą. Bet ji ir 
čia galima, nors šiandieninėje bendrinėje kalboje jos beveik 
nematyti. Tėra tik keli žodžiai atitinkamai pavartoti, kurie yra 
visai nustoję priesagos -ini-s gyvumo, kuris Žymus šiandie- 
ninėje kalboje. 

-ini-s rodo tokio pat lankstumo ir priešdėlėtoms šaknims. 
Priešdėlis čia visai neturi įtakos. Todėl 
-ini-s eina su visais priešdėliais tiek dažnai, kiek dažni yra 
patys priešdėliai tam tikroms kalbos dalims arba atskiriems 
žodžiams. 

Dar čia galėtume priminti, kad šios priesagos išvestinių 
žodžių pirmas paskyrimas-tikslas yra atstoti būdvardžius 
arba juos sustiprinti /saldus : saldinis, rūgštus : rūgštinis] ir tik 
antroj eilėj reikia palaikyti išvestinius daiktavardžius, kurių 
dalis yra tik atskilę nuo daiktavardžių būdvardžiai. 


2) -ini-s lankstumas 
2)! -ini-s santykis su kitomis priesagomis. 


Prieš kalbant apie priesagos -ini-s gramatinį lankstumą, 
verta pirma pažvelgti, koks tos priesagos santykis su kitomis 
priesagomis. 

I (pirma) prie kurių priesagų gali būti -ini-s segama ir II 
(antra) kurios priesagos gali būti prie jos segamos. 


I. -ini-s segama prie kitų priesagų. 


Sunku čia būtų griežtai nusakyti, nes priesaga -žhi-s pasiro- 
do ir čia labai lanksti. Tiesa, ji mėgsta daiktiškumą, griežtumą 
ir aiškumą. Ji ir pritampa prie tų priesagų, kurios daiktiškos. 
Pagaliau čia maža priesagotumo tejaučiama tų žodžių, kurių 
priesagos aiškios, ir dar ne visada, tik kalbininkams. Tokie 

žodžiai, kad ir turėdami skirtingą prasmę, kurią gauna iš prie- 
sagos, šiaip žmonių yra palaikomi nesudėtiniais žodžiais. Kal- 
bos dinamiškumas neturi laiko etimologizuoti atskirą Žodį. 
Jam svarbus skubus kalbinis išsakymo reikalas. Štai jų keletas: 

-ag-a: medžiaginė galybė (Vžg. II t. p. 142); 

-ait-i-s: kunigaikftinis — eine Fūrsten betreffend (Kiš. ž. II 
p. 210); 

-at-i-s(-i): visatinis mokslas (A. p. 275. 1883); Vienatinės 
eilės (A. p. 162. 1886); Vienatinis ryšys (Lzd. P. II t. p. 8); vie- 
natiniu siekimu (Vžę. II t. p. 175); 

-al-a-s: garmalinę (gerklę) paleidęs vis garmasiji (Jušk. ž. I 
t. p. 715); Viralinėje stovėjo... stalas (Vžg. VII t. p. 214); gaiva- 
linės audros (Vžg. II t. p. 146); 

-esn-1-s: Auksztesninis trumpesnis už žemesnįjį (A. p. 146. 
1883); 

-ėj-a-s: geidėjinys sakymbudys (Jaun. Gr. p. 160); įsi- 
jųngėjirys sakymibudjo vietoję (Jaun. Gr. p. 160); 

-ėl-ė(-i)-s: utėliniui valdovui (Krv. V t. p. 109); 

-g-a: pereigines šnėktos (Jaun. Gr. p. 24); išeiginiais ap- 
sivilkęs (Vžg. III t. p. 245); 

-ien-ė: wakarieninis — zum Abendessen gehėrig (Krš. ž. II 
p. 484); 

-ij-a: draugijinė meilė (A. p. 233. 1883); europijiniai atsi- 
tikimai (A: p. 225. 1883; ant... panakvijinės katalikiszkos 
bažnyczios (A. p. 80. 1886); 

-in-ė: kapininis — zum Grabe der zum Friedhof gehėrig 
(Kiš. Žž. II p. 166); 

-in-i(y)-s: kalinines rotas [kariuomenėje] (A. p. 18. 1886); 

-inink-a-s: namininkinis — zur Hausgenossenschaft gehėrig 
(Krš. ž. II p. 266); 

-in-(ti): tai jo mokintinei (A. p. 146. 1883); užmauti ant 
smilinio pirszto mėgintinini (A. p. 323. 1885); TaAkįntinjo 
laiko kamienas (Jaun. Gr. p. 162); aritėlįintinys lįnksnys (Jaun. 
Gr. p. 102); sprėgintitinės (explosivae) (Jaun. Gr. p. 40); kan- 
kintiniai (Ž.. II t. p. 80); jaukintinė (K1v. V t. p. 106); globojo 
savo augintinį (Lzd. P. II t. p. 148); ne tos gryčios augintinis 
(Vžg. IX t. p..274); 

-yb-a: Sargybinis... nežinojo (Vžg. II t. p. 206); 

-yb-ė: Kokpbinjai (gualitativa) (Jaun. Gr. p. 121); sargybinis 
ragas (Krv. VIII t. p. 245); 

-ykl-a(ė): regyklinis — zum Schauspiel gehėrig (Krš. ž. II p. 
349); Skutyklinis — was zum Scheeren gehėrt (Krš. ž. II p. 
386); Ganyklinė, -ės — nnaTa 3a nacrOMue (Jušk. Ž. I t. p. 410); 

-yn-a: Šeimyninės audros (Lzd. P. III t. p. 123); 

-yv: vartoja dalyvinę apysaką (Jaun. Gr. p. 19); 

-išk-ė: parodė... grožybę tėviszkinės kalbos (A. p. 187. 
1885); tėviszkinio mokslo arkyvas (A. p. 186. 1885); 

-ikšt-: (tėwikftinis — erblich. Szyrw.) (Krš. Žž. II p. 455); 

-kl-ė: (duoklinis — die Steuer, den Zins betreffend) (Kiš. ž. 
II p. 101); 

-on-i-s: krikščioninės dorovės pagrindas (Smt. II t. p. 96); 

-0v-ė: rūpinosi jų doroviniu... pakėlimu (Smt. II t. p. 176); 
senoviniu aidu (Krv. VIII t. p. 80); 

-sm-ė: wersminis — die Ouelle betreffend; ihr angehėrig 
(Krš. ž. II p. 499); 

-t-(is): isz Lietuvos... dabartinės atsikėlimu (A. p. 415. 
1885); dabartinjo laiko... (Jaun. Gr. p. 124); sulyginus dabartinį 
laiką (Smt. I t. p. 118); apie dabartinę madą (Lzd. P. II t. p. 9); 
dabartinis valdovas (Krv. VIII t. p. 46); Dabartiniai patrauki- 
mai (Vžg. II t. p. 186); 

-toj-a-s: (waftojinis — das Fuhrmannswesen betreffend) 
(Krš. ž. II p. 491); Rūdytojinys sakymibudys (Jaun. Gr. p. 199); 
turčtojinjo gimtifijo liūksnjo (genetivi possessivi)... (Jaun. Gr. 
p. 102); 

-ukšl-i-s: (penukflinis — zur Mastung od. Futterung ge- 
hėrig) (Krš. ž. II p. 305); 

-ul-i(y)-s: (graudulinis — zum Donner gehėrig) (Krš. ž. II p. 
132); graudulinės žvakės (Lzd. P. III t. p. 52); meilė... gyvulinė 
(Vžg. II t. p. 178); 

-40n-i-s: nuomaruoninis — epileptisch (Krš. ž. II p. 279); 

-u0t-: visuotinio švietimo reikalai (Smt. II t. p. 125); 

-Ur-y-s: viduriniais amžiais (Krv. VII t. p. 64); 

-ut-i-s: widutinis — mittelmassig (Krš. ž. II p. 501); pasku- 
tinis — der letzte (Krš. ž. II p. 296); virszutinę kaltybę atliktu 

(A. p. 248. 1885); žemutines... mokslavietes aplankęs (A. p. 
358. 1885); Pirmutinius mokslus apturėjo (A. p. 243. 1883); 
galutinis — der ausserste, letzte (Krš. ž. II p. 112); aukftutinis 
— der hoch oberste (Krš. ž. II p. 32); Paskutineis metais (A. p. 
49. 1883); (wienutinis — einformig, einhellig (Krš. ž. II p. 
502); Alutinė stiklinė (Jušk. ž. I t. p. 14); kruta iš paskutinės 
(Ž. I t. p. 61); Mano vyras vidutinis (Ž. II t. p. 237); pirnuti- 
nius žingsnius žengiant (Smt. I t. p. 4); nuo galutinio iškrypimo 
(Smt. II t. p/ 254); kraštutiniai žmonės (Smt. I t. p. 190); vie- 
nutinė priedanga (Lzd. P. I t. p. 20); paviršutinė atmaina (Lzd. 
P. I t. p.'22); aukštutinin kuoran (Krv. V t. p. 104); į šalutinį 
kambarį (Krv. VIII t. p. 76); Viršutinės lentos (Krv. II t. p. 
122); nuo paviršutinio... pavidalo (Vžg. IX t. p. 87); 

-uv-ė: (wirtuwinis, -ė, Subst. masc. das Kochen betreffend) 
(Krš. ž. II p. 508); tarė virtuvinė (Ž. II t. p. 96); 

-uv-i-s: liežuwinis — der Zunge angehėrig (Krš. Žž. II p. 230). 

Iš čia surašytų priesagų žodžių galime pastebėti, kad -ini-s 
pritampa prie įvairiausių priesagų. Tačiau šių dienų ben- 
drinėje kalboje ne visos priesagos bepasigauna -ini-s. Tokios 
neįprastos darybos šiandie yra: -ėj-a-s; -esn-i(ė)-s |aukšt. būdv. 
l. priesaga], -ij-a [kur visai šiandie atkrinta: sociologinės teori- 
jos (Smt. I t. p. 51); svetimų žodžių -ik-a [plg. politinės propa- 
gandos (Smt. I t. p. 56)]; -in-ė; -in-i(y)-s [šios dvi ir dėl tarimo 
nepatogumo); -ikšt- [pati reta priesaga]; -išk-ė, -toj-a-s... 

Raštuose neteko rasti -išk-2-s + -ini-s, bet mano tarmėje 
(žemaičių dz.) pasako motniškiniai marškiniai, vyriškinės kel- 
nės. Čia, matyt, žmonių nebejaučiama priesaga -iška-s 
(vyriškas — daikt.). Tenka dar paminėti keletą priesagų, ku- 
rios vartojamos žodžių abstraktumui Žymėti: -um-a-s, -yst-ė... 
Prie jų, kaip sakyta, ir vengiama segti priesaga -ini-s. Aišku, 
didelio griežtumo ir čia negali būti. 


II. kurios priesagos gali būti segamos prie -ini-s. 

Šiam reikalui pavyzdžių maža teradau. Matyt, -ini-s yra ly8 
ir pabaigtinė priesaga. Štai keletas priesagų, kurios segamos 
prie -ini-s: 

-ėl-i(ė)-s: marszkinėlei linucziu (A. p. 45. 1885), Užako... 
šaltinėlis (Krv. I t. p. 80); Geležins jo kilpinėlis (Krv. IX t. p. 
64); Tai smiltinėliai, — Nei rūta auga, Nei lelijėlė (Krv. IV t. p. 
61); garsios giminėlės garbei (Krv. IX t. p. 25); prasvilina jos 
krūtinėlę (Krv. IV t. p. 189); trejetas vaikučių baltais 
marškinėliais (Lzd. P. II t. p. 185); 

-ik-ė: laikrodėlis, pasietas aukso grandinike (Ž.. I t. p. 79); 

-išk-a-s: priesz karsztą meiliniszkai ilgsnų sąjausmą (A. p. 
187. 1883); pirmnutiniszkos tautinės iszkalos (A. p. 346. 1885); 
turės vidutiniszką vėką (A. p. 408. 1885); savo giminiszko ski- 
riaus neatsižadėjo (A. p. 232. 1883); 

-ink-a-s: laukinifikas Landmann; malūninifkas Miller; Lie- 
tūvininkas Litauer (visi iš Leskien: Nom. p. 522); mnari- 
ninkiszka draugystė (A. p. 271. 1885); sumalszyti savininkisz- 
kus godulius (A. p. 133. 1886). 

Leskien'as aiškina priesagą -inka- šiaip: „Das eigentlich 
hier in Betracht kommende -inka- ist immer secundar, wird 
ursprūnglich nur zur Substantivierung von Adjectiven auf 
-ina-s -ini-s verwendet und bezeichnet den Trūger der Eigen- 
schaft, damit aber zugleich die Person, die mit einer bestim- 
mten Sache dauernd zu thum hat oder mit ihr in Verbindung 
steht“ (Leskien: Nom. p. 520). 

Vis dėlto šių dienų žodžių daryboj -ininka-s yra visai 
savarankiška priesaga, gausiai vartojama  išvestiniams 
žodžiams iš daiktavardžių.Taip iš dalies galvota ir Leskien'o: 
„Es versteht sich von selbst, dass nicht jedesmal ein derartiges 
Adjectiv wirklich vorhanden zu sein braucht, sondern -ininka-s 
als fertiges Doppelsuffix auch zu unmittelbarer Abteilung von 
Substantiven aus benutzt werden kann“ (Leskien: Nom. p. 
520). 

Iš surašytų pavyzdžių matyti, kad prie -ini-s labai maža 
priesagų tesegama. Kiek daugiau galima sutikti mažyb. ma- 
lonin. priesagų -ėl-i(ė)-s ir -iška-s. Pagaliau -iška-s tesegama 
beveik tik prie sudėtinės priesagos -ut-ini-s. Vis dėlto priesaga 
-ini-s + -iška-s yra įmanomesnė ir dažnesnė bendrinėje kalbo- 
je negu -iška-s (būdvardinės reikšmės) + -ini-s. 

Patyrus -ini-s santykį su kitomis priesagomis, verta būtų 
iškelti, kiek priesaga -ini-s yra lanksti sudėtiniams žodžiams. 
Ir čia griežtos ribos bus sunku išvesti. Tiriant sudėtiniuose 
žodžiuose priesagos -ini-s gajumą, teks pasitenkinti, kad bus 
nurodyta žodžių šaknys, nes -ini-s paprastai stoja kaitomos 
galūnės vietoje, o nekaitomam Žodžiui -ini-s segamas dažnai 
tiesiog [nuolatinės pasakos (Krv. VIII t. p. 311)], nors ne 
visada /visadinis, dabartinis]. 

Daiktavardis + daiktavardis: 

ant viduržeminės marės (A. p. 70. 1886); nebijojei pusmeti- 
nio darbo (A. p. 235. 1885); ant... sziaurvakarinio kraszto (A. 
p. 73. 1885); kalbamokslinis iszguldimas (A. p. 179. 1883); 
pūsawinis — Subst. m. ein Halbock, ein halbverschmittener 
Bock (Krš. ž. II p. 337); (wyrmotėrinis — Adj. ehelich, die 
Ehefrau betreffend) (Krš. ž. II p. 507); daiktūvardinė apysaka 
(Jaun. Gr. p. 19); bal'sės... nėsburninės (Jaun. Gr. p. 29); Įn- 
vardėvietės... esybėvardinės (Jaun. Gr. p. 100); rytmetinis 
vėjelis (Lzd. P. I t. p. 152); mums gardi ir pusrublinė (Lzd. P. 
III t. p. 87); 

Būdvardis + daiktavardis: 

Baltakalniniame pusiausalije (A. p. 221. 1883); baltsubinis 
— Subst. mob. ein Weissarsch (Krš. ž. II p. 38); Swentmetinė 
diena (Krš. ž. II p. 443); skaistvardinis — Adj. messingen, von 
Messing. (Krš. ž. II p. 376); Didžsubinis, -nė (Jušk. Žž. I t. p. 
321); žalvarinį nitį įdėjau (Ž. I t. p. 341). 

Skaitvardis + daiktavardis: 

1) Kiekiniai skaitvardžiai: 

ant įtaisymo keturkliasinės pavietinės mokslinyczios (A. p. 
63. 1883); Duonelaitis raszė... szeszemierinėmis eilėmis (A. p. 
208. 1883); triszimtmetine szwente [n. sg.] (A. p. 23. 1883); 
dwiratinis — Adj. zweiraderig (Krš. ž. II p. 103); dwigalwinis — 
Adj. zweikėopfig (Krš. ž. II p. 107); vienaskaitlinjų liūksnjų 
(Jaun. Gr. p. 63); vienmarškiniai išlakstė (Ž. II t. p. 280); 
penkrublinę paėmė (Lzd. P. I t. p. 122). 

2) Kelintiniai skaitvardžiai: 

suteiktu visuotiną pirmapradinį... praszvietimą (A. p. 118. 
1886); Pirmbengtlnys laikas (Jaun. Gr.); pirmapradinė figūra 
(Vžg. II t. p. 148). 

Įvardis + daiktavardis: 

dalyje sziosdieninės Vengrijos (A. p. 71. 1886); dalykas 
kasdieninio (A. p. 94. 1886); apie sziandieninį stovi |=stovį| 
(A. p. 189. 1885); anuolaikinė karalienė (A. p. 285. 1883); 
šymetinę vasarą (A. p. 141. 1883); anuometinio gyvenimo (A. 
p. 109. 1883); kasmetinės algos du szimtu rubliū (A. p. 43. 
1883); kasdieninis — alltaglich (Krš. ž. II p. 171); kasmetinis — 
alljahrlich (Krš. ž. II p. 172); su savyveikslinjais veiksmažodjais 
(cum verbis reflexivis) (Jaun. Gr. p. 19); dauglskaitlinjų daik- 
tavardjų (Jaun. Gr. p. 14); kasdieninis apdaras (Ž.1 t. p. 182); 
pakanka kasdieninės duonos rūpesčių (Smt. I t. p. 202); kas- 
dieninės buities (Krv. I t. p. 49). - 

Iš tų įvardinių pavyzdžių matyti, kad čia sudėtiniais 
žodžiais teeina tik santykiniai (kas), parodomieji (šis, anas, 
tas...), savybiniai ir nežymimieji įvardžiai. [Čia nežym. tėra tik 
daugis, kuris gramatikose ir kitu žodžiu palaikomas.] 

Veiksmažodis + daiktavardis: 

sudžiutsubinis — Adj. Jmd. mit verdorrten Hintertheil (Kiš. 
Ž. II p. 411); išpūtsubinis — Cb BbITrHWBIJUMG 3ax0Mb (Jušk. ž. I 
t. p. 619). 

Prieveiksmis + daiktavardis: 

pusiaunaktinis — Adj. mitternachtig (Krš. ž. II p. 338); 
draūgmokiįtinis — Subst. m. ein Mitschiler (Krš. ž. II p. 92). 

Prielinksnis + daiktavardis: 

tažpflikinis — Subst. m. die Arschkerbe (Krš. ž. II p. 449). 

Daiktavardis + veiksmažodis: 

žwakgesinė — Subst. f. ein Lėschnapf (Kiš. ž. II p. 528); 
(saultekinis — Adj. ostlich) (Krš. ž. II p. 367); Žemaitjai 
saulčtekinjai (Jaun. Gr. p. 7); prie linaminės mašinos (Vžg. II 
t. p. 151); pripustė vėpūtinius (Kiv. III t. p. 42). 

Būdvardis + veiksmažodis: 

sėnkrėtinis — Adj. altgedūngt (Krš. ž. II p. 371); ylgdeginis 
— Subst. m. ein Brennpfriem, ein spitzes Brenneisen (Krš. ž. 
II p. 144). 

Skaitvardis + skaitvardis: 

dwifimtinis — Adj. zweihundert betreffend oder enthaltend 
(Krš. ž. II t. p. 103); 

Skaitvardis + veikšmažodis |[būt. I. nev. r. dalyvis]: 

pirmgimtinis — Adj. die Erstgeburt betreffend (Krš. ž. II p. 
314). 

Prieveiksmis + veiksmažodis: 

plačiais pusiauveriniais lentų vartais (Vžg. IX t. p. 196). 

Prielinksnis + būdv. + daiktavardis: 

priebaltmariniame kraszte (A. p. 52. 1883). 

Iš šių pavyzdžių matyti, kad -ini-s segama prie įvairių 
sudėtinių žodžių. Tiesa, daugiau mėgstami tie sudėtiniai 
žodžiai, kur daiktavardis yra determinuotas (pažymėtas) kurio 
nors kito žodžio. Čia vėl iškyla -ini-s ypatybė — laikytis labiau 
prie konkrečių žodžių. Žinoma, ne visos kalbos dalys daro 
sudėtinius žodžius, kur jų turėtų būti mažiausia 9x9=81. Bet 
šis dalykas aiškinti ne šiai temai bepriklauso. 


2)2 -ini-s lankstumas paprastai gramatinei morfologijai. 


Kada sekta, prie kurių kalbos dalių gali būti -ini-s segama, 
visur buvo skirstomi išvestiniai žodžiai į dvi žodžių grupes 
(kategorijas): daiktavardžius ir būdvardžius. Išvestinių žodžių 
gausesni yra būdvardžiai. Vis dėlto reikia pasakyti, kad -ini-s 
rezultatas yra daiktavardis arba būdvardis. Katras iš jųdviejų 
ir kuriuo atveju, bus aiškinama jų reikšmėmokslyje (se- 
masiologijoj). 

Iš tikrųjų kitų kalbos dalių nedaro -ini-s priesagos išves- 
tiniai žodžiai. 

Be to, čia reikėtų atminti, kad iš būdvardžių galima pasi- 
daryti prieveiksmiai. Kai kas taip ir mėgina dabar pasielgti su 
-Ini-s-priesagos būdvardžiais, bet „Auszroj“ ir „Varpe“ beveik 
neteko rasti tokio prieveiksmio. Gal čia būtų vienintelis šis 
pavyzdys: „Kuržemiszka kulturinei istoriszka paroda“ (A. p. 
157. 1886). Šiaip visur tada pasinaudojama priesaga -iškass, 
kuri gausi anuose laikraščiuose. Taip ir šiandie žymi spaudos 
dauguma daro. 

Pagaliau čia reikėtų paminėti būdvardžių laipsniavimas ir 
įvardžiavimas. Šios ypatybės ir labai retai sutinkamos šiuose 
būdvardžiuose. 

Raštuose man neteko rasti laipsniavimo. Įvardžiuotinių 
būdvardžių pasitaiko, bet jų tik keli: dabartinis, vidutinis, 
paskutinis, pirmutinis... 

Štai jie: ąft paskutinjėsjos sąnjamės (Jaun. Gr. p. 63); 
Dabartinieji moksleiviai (Vžg. IX t. p. 83); ąnt vidutinjųnjų a ir 
e (Jaun. Gr. p. 11). 

Matome — tie žodžiai visi priesagotiniai, ir jų reikšmė nėra 
tiek daiktiška kaip kitų -ini-s priesagos žodžių. 

Čia iš jų išsiskirtų šis pavyzdys: įra vidurinjųrijų balsių 
(Jaun. Gr. p. 33). 


-ini-s priesagos išvestinių žodžių linksniavimas ir kirčiavimas 


Išvestiniai žodžiai, kurie virsta daiktavardžiais, yra dviejų 
giminių: vyriškosios ir moteriškosios. Vyriškoji giminė link- 
sniuojama kaip -io- kamienų žodžiai, tariant mūsų mokyklos 
gramatika, pirmąja linksniuote: kilpinis, kailiniai, iškekšinis, 
panaktinis, įpėdinis, aukštinis, tekinis mokytinis, išpiautinis..., 
kurių, tiesa, žymiai mažiau tėra negu moteriškos giminės. 
Moteriškoji giminė linksniuojama kaip -iė-kamieniai žodžiai 
arba pagal mūsų mokyklos gramatikos antrąją linksniuotę. Jų 
yra labai daug: druskinė, kapinės, naginės, alinė, parankinė, 
statinė, karštinė, giminė, degtinė, pintinė, auklėtinė, sutartinė, 
šimtinė... 

Būdvardiniai priesagos -ini-s žodžiai ne visai sutampa su -is 
-ė galūnės būdvardžių linksniavimu: plg. dideli, didi (n. pl.): 
mediniai, dabartiniai; dideliems, didiems (d. pl.): mediniams, 
dabartiniams. Šie būdvardžiai, matyt, teturi tik du linksniu — 
vienaskaitos naud. ir viet., — kuriais skiriasi nuo daikta- 
vardžių. Bet ir šie gali gauti daiktavardžių galūnes: -(i)ui ir -yje 
[plg. Rygiškių Jono liet. k. gr. p. 33. $ 56]. 

Moteriškosios giminės būdvardžių linksniavimas, žinoma, 
nė kuo nesiskiria nuo atitinkamų m. g. daiktavardžių links- 
niavimo: mat mūsų kalboje visų mot. g. 

būdvardžių linksniavimas sutampa su 
atitinkamų galūnių m. g. daiktavar- 
džių linksniavimu. Tik „Auszroje“ keletas pavyz- 
džių pasitaikė, kur iš -iė-kamienių perėjo [į] -/ž-kamienius: 
pietinioj Wokietijoj (A. p. 23. 1883). 

Su -ini-s priesagos žodžių kirčiavimu yra Žymiai prasčiau. 
Jei reikėtų istoriškai peržvelgti, ko ir kaip siekta šių žodžių 
kirčiavimui normalizuoti, būtų visiškai negalima susekti iš 
paprastos ir periodinės spaudos, nes jų tekstai buvo ir yra 
nekirčiuojami. Bendrinės šnekamosios kalbos ir nebuvo, kol 
nesusikūrėme savų mokyklų ir kitokių įstaigų, kur šnekamoji 
kalba būtų lygiai svarbi kaip ir bendrinė rašomoji kalba. 
Tyrinėta tik mokslo reikalams. Daug čia padaryta Fr. 
Kuršaičio ir K. Jauniaus, ypač pirmojo, kuris duoda savo 
vok.-liet. kalbų žodyne kirčiuotus visus žodžius, kurie jam 
gerai pažįstami. Pagaliau jo kirčiavimas ir dabar tebecina 
daug kur pagrindu mūsų bendrinei kalbai. Tiesa, kapsai ir 
zanavykai, iš kurių mokomės ir kirčių bendrinei kalbai, kai 
kur kitaip kirčiuoja. Kaip jie iš tikrųjų kirčiuoja, turiu 
pasitenkinti savo kalbinėmis ekskursijomis į jų kraštą ir kole- 
gomis studentais, iš kurių labiausiai A. Jonikaitis, kaip vie- 
tinis, man padėjo kelionėse stebėti to krašto kalbą. 

Fr. Kuršaitis, kaip ir žemaičių didžioji dalis, rodo beveik 
būdvardžiuose apibendrintą kirtį ant pačios priesagos -ini-s: 
riešutas : riefutinis (Kiš. ž. II p. 353); pleva : piewinis (Krš. ž. II 
p. 310); smiltis ; smiltinis (Krš. ž. II p. 392); grūdas : grūdinis 
(Kiš. ž. II p. 138). Čia tarytum priesaga pasirodo tiek galinga, 
kad ji kirtį nutraukia ant savęs tiek nuo ilgos, tiek nuo trum- 
pos šaknies, nors yra tvirtapradė priegaidė ir šakninio 
kirčiavimo kaip pleva, smiliis... 

Fr. Kuršaitis kirčiuoja žymią daugumą ir daiktavardžių taip 
kaip būdvardžius: jų priesagas. Tačiau jis kirčiuoja šaknį, O 
kartais net ir galūnę. Tokių žodžių daug mažiau. Todėl Les- 
kien'as, radęs sukirčiuotus ndginė, tdrpinė, vadina aanpajas 
Betonung“ (Leskien: Nom. p. 403). 

Kyla dabar klausimas, kada kirčiuojama šaknis, priesaga iI 
kada galūnė. Kuršaičio kirčiavimui nustatyti kokie dėsniai 

nėra lengva. Šakninio kirčiavimo žodžius jis kirčiuoja jų prie- 
sagą ir net galūnę: kiaufinis (Kiš. ž. II p. 181); druskinė (Kiš. 
ž. II p. 96); [plg. kiaūšis, druska — drūskos g. sg.); liepinė (Kiš. 
ž. II p. 230); dedervinė (Kiš. ž. II p. 81); [plg. /lepa, dėderva — 
tokia medžių žievė. Prienai?]; kailiniai (Krš. ž. II p. 160); 
marfkiniai (Kiš. ž. II p. 244); [plg. kdilis — kdilių g. pl,mūrška 
— mūrškos g. sg. — toks užsiklojimas ir šiaip lininė medžiaga. 
Prienai]. 

Iš tų pavyzdžių matyti, kad priesaga kirtį nutraukia ant 
savęs tiek nuo tvirtagalių (kiaūšis), tiek nuo tvirtapradžių 
šaknų. Taip pasielgia ir galūnė: Hiepa — Liepinė; dėderva — de- 
dervinė; kdilis — kailiniai. Kad tokio kirčiavimo žodžių tiek 
maža, manau, kad šiuos bus paveikusi analogija -inys, -inė, kur 
priesagos tevartojamos išvestiniams žodžiams iš veiksmažo- 
džių ir yra visai kitos reikšmės. 

Žymiai daugiau yra mot. g. daiktavardžių, kur kirtis šakny- 
je: tarpinė (Kiš. ž. II p. 449); kėmpinė (Kiš. ž. II p. 177); kilpi- 
nis... (Kiš. ž. II p. 183) [visi šakn. kirč.: tdrpas, kėmpė, kilpa) ir 
net galūn. kirč.: kūpinės (Kiš. ž. II p. 166); nūginė (Kiš. ž. II p. 
265) [plg. kūpas — kapai; nūgas — nagai). 

Iš priesagotų daiktavardžių išvestiniai žodžiai pasilaiko 
kirtį ant priešdėlių: /$kekfinis (Kiš. ž. II p. 149); priefpaskuti- 
nis (Krš. Žž. II p. 331); pūfaltinis (Kiš. ž. II p. 297)... bet 
sanarinis — Adj. (Krš. ž. II p. 365); pryfakinis — Adį. (Kiš. ž. 
II p. 332); pajūrinis — Adj. (Krš. ž. II p. 287). 

Taigi Kuršaitis bus pamėgęs kelis sykius labiau priesagą 
negu šaknį ar galūnę kirčiuoti, net ir tų žodžių, kur paskutinis 
skiemuo prieš priesagą turi tvirtapradę priegaidę (pajūrinis). 
Čia išimtį sudarytų išvestiniai žodžiai iš nev. rūš. būt. dalyvių: 
raBytinė — Subst. (Krš. ž. II t. p. 364); (dažytinis — Adj.) (Kiš. 
Ž. II t. p. 81); darytinis — Adįj. (Krš. ž. II t. p. 79). Bet ir čia ne 
visi: sėtinis — Adj. (Kaš. Ž. II t. p. 372). 

Kaip kirčiuojama šiandie bendrinėje kalboje, būtų labai 
Sunku ką pasakyti. Paėmę kapsų ir zanavykų tarmes pagrindu, 
Pamatytume, kad jie kai kur skirias nuo Kuršaičio. 

Daugelį daiktavardžių, nežiūrėdami jų kilimo, kirčiuoja 
šaknyje: drūskinė, mūlkinė, būlvinė, šiltinė, rūštinė, pleninė, 

nūginės, mėsinė, svlestinė, stoginė, būstinė, vletinė — sodybos 
vieta (Skriaudžiai, Sintautai, Naumiestis, Marijampolė...). 
Teko nugirsti priesagoje ir galūnėje: šalinė, kūlinė — mašina 
kūliams daryti, megztinė — drabužis, kruštinė — grūstų miežių 
valgis..., daržinė, giltinė, naginė... 

Būdvardžius kirčiuoja dvejopai: šaknyje ir priesagoje. Ro- 
dos, šakninio kirčiavimo žodžiai, jeigu jų tvirtapradė prie- 
gaidė, pasilieka kirtį vietoje: molinis, cūkrinis, vietiniai (|?) 
žmonės, o kiti kirčiuojami priesagoje: medinis, geležinis, ar- 
klinis, vasariniai, žieminiai drabužiai. 

Tačiau galima pastebėti, kad būdvardžius iš tikrųjų yra 
linkę kirčiuoti priesagoj: būlvinė — vieta bulvėms dėti, bet 
bulvinė košė, druskinis vanduo: drūskinė — toks indas, dėžė... 


B. Priesaga -iška-s (-iška) 


Šiandie priesaga -iška-s yra nustumta pašalin. Ji nebėra 
tokia gyva, kokia yra buvusi „Auszros“ ir „Varpo“ laikais. Pa- 
galiau ji daug kuo skirias nuo -ini-s. Ji tikrai yra mūsų kalboj 
būdvardinė priesaga [plg. prūsų kalbą šio rašinio 
įžangoj|. Vyriškas ir moteriška daro mažutę išimtį iš tos žodžių 
gausybės, kurie yra būdvardinės reikšmės ir 
būdvardinio lankstumo. Kad vyriškas ir moteriška 
nėra galutinai sudaiktavardėję, galime gražiai matyti iš Krėvės 
raštų, kur giminės galūnės yra būdvardiškos. Tokia ir prasmė! 
Štai keletas: tu ne moteriškas (Krv. V t. p. 10); moteriško ilgas 
plaukas (Krv. IV t. p. 213); [čia tarytum „moteriško 
žmogaus“, plg. ilgo ilgos ir kojos — Endriejavas|; moteriškas 
gali pikta pridaryti (Krv. II t. p. 197); Ne moteriško daiktas 
kištis į ūkio padarus (Krv. II t. p. 194). 

Tačiau ir priesagos -iška-s išvestiniai žodžiai, kaip ir kiti 
būdvardžiai, kartais gali eiti vieni ir atstoti daiktavardį, kada 
ir be jo suprantama: atsirado, teip isz lenkiszko wadinami, 
miestai (A. p. 39. 1883); isz vokiszko iszguldė (A. p. 103. 
1883); Wislab, kas buvo lietuwiszka (A. p., 90. 1883). 

Tuo tarpu Žemaitė, nors būdvardinių giminės galūnių nu- 
stojo, bet gražiai išlaikė tų žodžių įvardžiavim ą: mofe- 

riškųjų. nosys pamėlynavo (Ž. I t.); susikabinęs su moteriškąja 
(Ž. I t. p. 129); moteriškoji pasileido tekina (Z.I t. p. 123). 

Priesagos -iška-s svarbiausia žymė: 

-iška-s būdvardinė priesaga išvesti- 
niams žodžiams iš daiktavardžių. 

Jei ji gali būti segama ir prie kitų kalbos dalių, tai yra tiek 
nežymu, kad tas jos lankstumas šiandie ima nykti. 

Laikydamiesi to paties metodo kaip ir priesagai -ini-s, 
pažvelgsime, kokio lankstumo bus priesaga -iška-s atskiroms 
kalbos dalims ir gramatinei morfologijai. Skirstyti į daik- 
tavardžius ir būdvardžius nebus ko — visi yra būdvardžiai su 
visomis gramatinėmis ypatybėmis. Todėl kartais, trūkstant 
etimologijai pavyzdžių, bus nežiūrima griežtai, kad prie- 
veiksmis, įvardžiuotinio ir aukštesnio laipsnio būdvardis atstos 
paprastą būdvardį. 


1) Forminė -iška-s dalis 


a) -iška-s segama prie daiktavardinių žodžių dalių: 
a)! -iška-s segama prie grynų daiktavardžių šaknų: 

isz doriszku priežascziu (A. p. 131. 1886); lietuviszki ba- 
jorai (A. p. 67. 1886); žmogiszko apszvietimo (A. p. 65. 1886); 
jausmingi ant daiktiszko skaudėjimo... nemato dvasiszko sopu- 
lio (A. p. 46. 1886); Lenkiszkas Lietuvininku prietelius (A. p. 
17. 1886); Spaustuvė... iszduoda serbiszkus rankraszczius (A. 
p. 266. 1885); prie Czeku tautiszko muzėjaus (A. p. 185. 1885); 
iszbudavojo... moteriszką... kliosztorių (A. p. 79. 1886); lita- 
ros... lotiniszkos (A. p. 19. 1883); broliszkos giminės reikalus 
(A. p. 180. 1883); laikrasztis buvo... patriotiszkas (A. p. 178. 
1883); svietiszkos meilės panudo (A. p. 159. 1883); bobiszkas 
pliauszkimas (Varp. N. 1. p. 8. 1889); reikalaujancziu tautiszko 
cenzo (Varp. N. 1. p. 7. 1889); Rusiszki laikraszczei (Varp. N. 
1. p. 5. 1889); pinigiška aristokratija (Varp. N. 1. p. 1. 1901); 
klaipėdifkas — memelisch (Kiš. ž. II p. 188); sėserifkas — 
schwesterlich (Krš. ž. II p. 372); wefpiškas — kalbmasig (Krš. 
Ž. II p. 499); lietūviškos kalbės tyrėjas (Jaun. Gr. p. 1); kiniški 
(conereta) protiški (abstrakta) (Jaun. Gr. p. 13); dieniška švie- 

sa (Jušk. ž. I. p. 311); poniškos veislės [g. sg.] (Lzd. P. I t. p. 
84); be savo asmeniškos laimės (Lzd. P. II t. p. 56); vokiškas 
tavo protas (Lzd. P. II t. p. 60); vyriška galva (Z. I t. p. 84); vy- 
riški ir moteriški drabužiai (Ž. I t. p. 34); moksliško 
ūkininkavimo negalima (Smt. II t. p. 331); lotyniškas priežodis 
(Smt. II t. p. 110); kariška buitis (Krv. VII t. p. 134); Dangiška 
ramybė (Krv. X t. p. 165); gotiško stiliaus (Krv. VI t. p. 55); 
atlyginimas šuniškas (Vžg. II t. p. 208); Mergiški pasielgimai 
(Vžg. II t. p. 140); maskoliška smarkybė (Vžg. IX t. p. 267); 
a)? -iška-s segama prie daiktavardžių priešdėlėtų šaknų: 
Tai neswietiszka intryga (A. p. 85. 1883); neprieteliszka 
ranka gesįta [instr. sg.] (A. p. 90. 1883); begėdiszkai užpuolė 
(A. p. 61. 1883); begėdifkas — schamlos (Krš. ž. II p. 43); be- 
protiškas — unverstandig (Krš. Žž. II p. 44); nendudikas — 
bosartig (Krš. ž. II p. 271); (sąkunifkas — einverleibt) (Krš. ž. 
II p. 364); pajūrifkas — standmassig (Krš. ž. II p. 287); /pralie- 
tūviškai] (Jaun. Gr. p. 111); beprotiški svajojimai (Lzd. P. I t.); 
bedieviškose knygose (Smt. II t. p. 198); bešališki teisėjai (Smt. 
I t. p. 282); begėdiško darbo... reikalauja (Krv. VI t. p. 84); ne- 
mergiška nedrova (Vžg. II t. p. 168); sielos doros betarpiškos 
(Vžg. IX t. p. 79); neprotiškas pasiketinimas (Vžg. II t. p. 100); 


b) -iška-s segama prie būdvardinių žodžių dalių: 
b)! -iška-s segama prie grynų būdvardžių šaknų: 
€mė pasigesti bendriszkos kalbos (A. p. 155. 1883); ta 
knyga... wisizskai pranyko (A. p. 41. 1883); moraliszkuose (?) 
apsiėjimuose (A. p. 19. 1883); objektyviszkam teisingumui 
(Varp. N. 1. p. 5. 1889); beždriškas — theilhaberisch (Krš. Ž. 
II p. 44); glūpifkas — narrisch (Krš. Žž. II p. 128); iš... 
pasyviško veiksm4žodjo (Jaun. Gr. p. 157); Jonas buvo visiška 
gudrybė (Lzd. P. II t. p. 148); jo individuališkų pažiūrų apsau- 
gojimo dėliai (Smt. II t. p. 69); 
b)? -iška-s segama prie būdvardžių priešdėlėtų šaknų: (?) 
[pavyzdžių nepateikta — Red.) 
c) -iška-s segama prie daiktavardžių: 
(wičrifkas — Adj. die Religion betreffend) (Krš. ž. II 
p. 502); 

d) -iška-s segama prie įvardinių žodžių dalių: 
d)! -iška-s segama prie grynų [kilm. 1.] šaknų: 

kuri su musiszką [=-a kalba] ir susilyginti negali (A. p. 
194. 1883); mums prider' jusiškai, ne kaip jums musiškai 
išmoktie kalbet (A. p. 145. 1883); wisifkas — ganzlich (Krš. ž. 
II p. 508); (sūwifkas — eigen) (Kiš. ž. II p. 368); (mūnifkas — 
mir angemessen passend) (Krš. ž. II p. 242); mūsifkas — nach 
unserer Weise (Krš. ž. II p. 264); Jųsiški jaučei (Jušk. Ž. I p. 
688); Aniškas — uxb, uxniūi (Jušk. Žž. I p. 18); Saviški... įrody- 
mai (Vžg. IX t. p. 72); 

Pastaba: Čia reikėtų iškelti su -iška-s tokius žodžius, kurie 
be priesagų visai nepasitaiko arba pavartoti tik kai kurių 
autorių. 

d)2 -iška-s segama tik prie įvardžių priesagotų liemenų 
[priesaga -0n-]: 
neranda kitoniszko dėl musu vardo (A. p. 187. 1883); 
kiekwienas kitoniszkai supranta (A. p. 5. 1883); tur... kitonisz- 
kas... literas (A. p. 21. 1883); kitoniszku keliu (Varp. N. 2. p. 
20. 1889); Jūviškas — uxniū [-v- tarp balsių] (Jušk. Ž. I t. p. 
689); Jus dirbkite aniiniškaj [čia -n- yra kilm. galūnė] (Jušk. ž. 
I t. p. 26); Jijiškas miškas Įčia ir -j- tarp dviejų balsių, o ne iš 
įvardžiuotinio įvardžio] (Jušk. ž. I t. p. 684); kitoniškos... teisės 
(Ž. I t. p. 123); jaunimas dabar kitoniškas (Smt. III t. p. 15); 
galybė ten kitoniška (Krv. II t. p. 208); 


e) -iška-s segama prie veiksmažodinių žodžių dalių: 
e)! -iška-s segama prie esamojo laiko veiksmažodžio lie- 
mens: 
subirbino... apjuokiszką giesmelę (A. p. 218. 1885); 
minifškas und miningas — gedrangt, gehauft (Krš. ž. II p. 257); 
e)2 -iška-s segama prie veiksmažodžių bendraties: 
savo gyvuotiszkumu... pranokti (A. p. 260. 1885); [čia 
dar prie -iška-s priesaga -un-a-s, kurią gali pasigauti visi būd- 
vardžiai su priesaga -iška-s]; 


ė) -iška-s segama prie prieveiksmių: 

ikszioliszku budu eidama (A. p. 415. 1885); ikszioliszki 
politiszki valdymo sistemai (Varp. N.. 1. p. 5. 1885). 

Iš tų pavyzdžių matome, kad -iška-s priesaga yra 
labai nelanksti pritapti prie įvairių 
kalbos dalių. Šiandie, beveik išimti- 
nai, tesegama prie daiktavardinių 
šaknų. 

Šių dienų raštuose -iška-s prie būdvardžių tesegama tik 
prie tų, kurie yra tarptautiniai: pasyvus, individualus... Ir mūsų 
tik visas gauna priesagą -iška-s. 

Panašiai tenka apibūdinti ir įvardžius, kur tesegama -iška-s 
prie savybinių įvardžių, kuriuos dažnai atstoja asmeninių 
įvardžių kilmininko linksnis (mūsų, jūsų...). Tik vienas „kitas“ 
su priesaga -on1- yra šiandie gausiai vartojamas visų rašytojų. 

Veiksmažodžiams ir prieveiksmiams tik „Auszroj“ ir 
„Varpe“ terasta vos keli pavyzdžiai: 

Prielinksnis, jungtukas ir jaustukas 
niekada, matyt, negali pasigauti prie- 
sagos -iška-s. 

-iška-s mėgsta daiktiškus, vaizdžius 
žodžius. 

-iška-s yra tikrai priesaga būdvar- 
džiams iš daiktavardžių išvesti. 

Ji nemėgsta ir priešdėlėtų šaknų. Dažni tėra tik me- ir be- 
priešdėliai, kiti — atsitiktiniai, pavartoti tik atskirų autorių. 


2) -iška-s lankstumas 
2)! -iška-s santykis su kitomis priesagomis. 

I. -iška-s segama prie kitų priesagų. 

-iška-s yra tokia priesaga, kuri reikalauja daikto, kad ir ab- 
strakčios reikšmės. -ini-s abstraktumo nemėgo. Todėl -iška-s 
gali būti segama dar prie įvairesnių priesagų negu -ini-s. 

-ag-a: gerinti medžiagiškas sąlygas (Smt. II t. p. 178); 

-ag-i-s: melūgipkas — liignerisch (Krš. ž. II p. 248); 

-ain-i-s: tėwainifikas = tėwoniBkas (Kiš. ž. II p. 455); 

-ait-i-s: senovės žemaitiškus poterius (Smt. II t. p. 247); 
kunigaikftifkas — fūrstlich (Kiš. ž. II p. 210); Augštditiškas 
linksnjavimas (Jaun. Gr. p. 112); lenkia... žemaitiškas galvas 
(Kiš. ž. II p. 195); 

-al-a-s: veikaliszku paminklų [g. pl.] (A. p. 273. 1883); 

-at-ė: Gyvaūtiszkai... mušti (Jušk ž. I t. p. 439); gyvatiškai šyp- 
sojo (Lzd. P. III t. p. 25); 

-at-i-s: atsk$rus... azijdtiškąrijį kalbyn dvėjetą (Jaun. Gr. p. ' 
27); 

-eg-a: medegiszkas atpildas (A. p. 121. 1885); medegiszkus 
turtus galėtume rasti (Varp. N. 1. p. 1. 1889); 

-ėl-i-s: numirėliškai... raudodama (Krv. II t. p. 115); 

-ėn-a-s: rytėniszkas... budas (A. p. 34. 1886); aigiptėniszki 
paminklai (A. p. 381. 1885); 

-iet-i-s: vokietiszkam bajorui (A. p. 101. 1883); amerikietiškai 
matuojama (Smt. III t. p. 59); 

-ij-a-s: galwijiškas — viehisch (Kiš. Ž. II p. 113); galvijiškos... 
pajėgos (Lzd. P. III t. p. 108); 

-ik-i-s: jaunikifkas — brautigamsmassig (Krš. Žž. II p. 153); 

-im-a-s: tikėjirmiszkus jausmus (A. p. 398. 1885); pagal nusi- 
davimiszką teisibę (A. p. 188. 1883); tikėjimiškuose dalykuose 
(Varp. N. 2. 1901); 

-(y)in-a: sušlijęs su motyniška meile (Smt. II t. p. 146); Ant 
motiniszku keliu (A. p. 177. 1883); 

-in-ė: Žmonys giminiški (Jušk. ž. I t. p. 432); giminiška lietu- 
vio siela (Smt. III t. p. 60); 

-in-a-s: Apie milžiniszkus skarbus (A. p. 12. 1883); prieš... 
milžiniškus žygius (Kiv. VI t. p. 29); 

-ini-s: (naminifkas — zum Haushalt, zum Hause gehorig) 
(Kiš. ž. II p. 266); 

-in-iet-i-s: giminietiško susirinkimo (A. p. 137. 1883); 
- -inink-a-s: matininkifkas — feldmesserisch (Kiš. Žž. II p. 

45); | 
-yb-a: tikybiszki įstatymai (A. p. 71. 1886); 

-yb-ė: rūpesčiai valstybiszki (Smt. III t. p. 6); Szalip pary- 
biszku (subjektyviszku) jausmu (A. p. 320. 1885); Rusų valsty- 
biškumo (Vžg. II t. p. 214); 

-yn-ain-i-s: dėl tėvynainiszku... jausmu (A. p. 406. 1885); 

-yn-a-s: ant kaimyniszku kalnu (A. p. 138. 1886); 

-yn-ė: apdovanojo tėvyniszką raszliavą (A. p. 188. 1885); Isz 
tėvyniszkos dirvos (Varp. N. 1. p. 6. 1889); 

-yst-ė: draugystiszko kuno (A. p. 2. 1886); 

-yt-i-s: samarytifkas — samaritisch (Kiš. ž. II t. p. 365); 

-oj-u-s: rytojifkas — fūr der morgenden Tag bestimmt (Krš. 
ž. II p. 356); 

-ok-a-s: pas kryžokiszkus raszytojus (A. p. 170. 1886); 

-on-i-S: į parapijoniszkus kapus (A. p. 355. 1885); szwiesa 
krikszczioniszkos tikybės (A. p. 63. 1883); tėwonifkas — erblich 
(Krš. ž. II p. 455); grykonifkas — griechisch (Kiš. Žž. II p. 135); 
valszczioniszka paroda (Varp. N. 7. 1889); krikščioniškam 
mokslui (Smt. I t. p. 7); Jie baidos krikščioniško veido (Krv. VI 
t. p. 12); 

-0t-(i-s) (?): pražutis sawotiszkosiės kalbės (A. p. 75. 1883); 
savotiškai laimingas (Vžg. IX t. p. 73); savotiškas įrankis (Smt. 
III t. p. 8); 

-(ujotin-i-(a)-s: laikrasztis butu visotiniszku (Varp. N. 1. p. 
1. 1889); 

-ov-ė: senoviszkos pasakos [n. pl.] (A. p. 79. 1883); Tas 
paprotys... senoviškas (Jaun. Gr. p. 20); Naujoviškos formos [g. 
sg.] (Krv. VIII t. p. 81); 

-t-(i-s): pagal dabartiszką mokestį (A. p. 109. 1886); 

-ul-i-s: gyvuliški šauksmai (Lzd. P. III t. p. 105); 

-wol-i-s: drabužiai vienuoliški (Ž.. II t. p. 298); 

-u(o)men-ė: atlieką kariumeniszkas pareigas (A. p. 74. 
1885); daugiau visuomeniškumo (Smt. III t. p. 13); 

-uotin-i(a)-s: visuotiniškai... žinėtini (Jaun. Gr. p. 122); 

-ūn-a-s: klaidūnifkas — schwarmgeisterisch (Krš. Žž. II p. 
187); . 
-ut-in-i-s: viršutiniškai (Smt: II t. p. 147). 

Iš tų priesagų daugybės ne visos šiandie tėra vartojamos: 
daugelis yra mums jau neįprastos. Pav., -ain-i-s; -al-a-s; -at-1-5 

[slavų k. priesaga]; -eg-a; -ik-i-s; -im-a-s; -in-i-s; -in-ink-a-s; -yn- 
-ain-i-5; -yst-ė; -ok-a-s; -t-(i)-s... šių dienų literatūroje ne- 
bemėgstama. Mat -iška-s yra vartojamas palygi- 
namosioms daikto ypatybėms žymėti. 
Kur žodis dėl priesagų pasidaro nevaizdus, neryškus, ten 
-iška-s ir tolsta. Tačiau griežtumo čia negali būti. Tiek dažna 
priesaga -u/1-a-s nepasigauna -iško. Savaime aišku, kad čia ne 
visos mūsų kalbos priesagos. Bet dar iš to negalime paneigti, 
kad prie likusių -iška-s negali būti visiškai segama. 


II. Kurios priesagos gali būti segamos prie -iška-s. 


-iška-s ir nelabai temėgsta, kad prie jos dar būtų kitos prie- 
sagos segamos. Vienintelė priesaga -wna-s yra nuolatinė. 
Todėl Fr. Kuršaitis rašo ją kartu su būdvardžiu, nelaikydamas 
net žodžiu, kurį reikėtų rašyti iš naujos eilutės. 

Kitos priesagos, kaip pamatysim, nėra gausios ir beveik 
nebevartojamos šių dienų raštuose. 

-au-: powėkifškūuju, -auti = pawokiecziuoju (Kiš. Žž. II p. 
301); 

-ė-; ponai taipat sužmoniszkėjo (A. p. 155. 1883); 

-Ij-a: dvasiškijai [čia segama greičiau prie dvasiškis] (Varp. 
N. 2. p. 13. 1901); 

-yst-ė: del wokiszkystes (A. p. 4. 1883); šio krašto dwasisz- 
kyste (kunigai) (A. p. 122. 1883); 

-um-a-s: pilnas... žwėriszkumo (A. p. 396. 1885); buvę tai 
apasztuolais lietuviszkumo (A. p. 188. 1883); po laukiškumo 
priedanga (Lzd. P. II t. p. 48); savo moteriszkumu maža tepa- 
trauksi (Vžg. II t. p. 168); neišmanydama vidutiniškumo (Vžg. 
IX t p. 16); lenkiškumo baimė (Smt. II t. p. 283); 
visuomeniškumo santykių forma (Smt. II t. p. 85); 

-u0f-: Visi miestai... apvokiszkuoti (A. p. 40. 1885); sulen- 
kiszkuotu [g. pl.] (A. p. 191. 1883); 

Iš pavyzdžių matome, kad tik viena priesaga visur gausiai 
atstovaujama ir šiandie, kitos — tik senovinėje literatūroje ir 
dar tik atsitiktinai pavartotos. 

-iška-s segama prie sudėtinių žodžių, 
kurių šaknys priklauso įvairioms kal- 
bos dalims. 

Daiktavardis + daiktavardis: 

karžygiszki tėwai (A. p. 29. 1883); biidvardiški žodjai (Jaun. 
Gr. p. 17); žodykilmiškai (Jaun. Gr. p. 144); 

Būdvardis + daiktavardis: 

Sengadiniszkas... paminklas (A. p. 278. 1883); sendprusiškas 
tavs (Jaun. Gr. p. 26); didvyriškumai (Smt. I t. p. 261); did- 
vyriški darbai (Kv. VIII t. p. 73); užmiršk mano 
storžieviškumą (Kiv. VIII t. p. 169); 

Skaitvardis + daiktavardis: 

įštarja iė ir uo dvibalsiškai (Jaun. Gr. p. 8); vienašališkai 
galvoti (Vžg. IX t. p. 49); 

Įvardis + daiktavardis: 

tarp visu szendieniszku kalbu (A. p. 185. 1886); isz kasdie- 
niszkuju nusitikimu (A. p. 299. 1883); savytarpiszko pa- 
traukimo (A. p. 47. 1885); Sziandieniszki laikai (Varp. N. 1. p. 
10. 1889); sauwalifkas (Kiš. ž. II p. 368); savarankiškos Lietu- 
vos valstybės (Smt. I t. p. 313); 

Prielinksnis + daiktavardis: 

Ant tarpgentiszko konkurso (Varp. N. 1. p. 6. 1889); 

Daiktavardis + veiksmažodis: 

pasipuoszusi kareiwiszkais... darbais (A. p. 223. 1883); su- 
traukti jo keleiwiszkus... raštus (A. p. 38. 1885); weidmainifškas 
(Krš. ž. II p. 493); Akiplėšiškai atšovė (Vžg. IX t. p. 299); ger- 
bė... stabrneldiškus dievus (Krv. VI t. p. 182); 

Būdvardis + veiksmažodis: 

atžagareiviškai vaikščioti (Vžg. II t. p. 118); šventvagiškoji 
žmogaus ranka (Smt. II t. p. 241); 

Skaitvardis + veiksmažodis: 

viensčdiszkas kolonijas įtaisydavo (A. p. 65. 1886); vie- 
našališkai giria (Smt. II t. p. 190); „pirmeiviškumo“ epidemija 
(Smt. I t. p. 12); 

Įvardis + veiksmažodis: 

ant... vistariszku žiniu (A. p. 69. 1886); Saugyriszki balsai 
(Varp. N. 1. p. 5. 1889); 

Veiksmažodis + daiktavardis: 

(klystwierifkas — irrglaubig) (Kiš. ž. II p. 191). 

Matyt, -iška-s sudėtinių žodžių nevengia, bet ypatingai ir 
nemėgsta. Kai kur čia surašyti visi rasti pavyzdžiai (veiksm. + 
daikt.; įvard. + veiksm.; prielinks. + daikt.). Tačiau ir at- 
stovaujami sudėtiniai žodžiai neturi įvairių pavyzdžių; karto- 
jami visų rašytojų tie patys. Todėl -iška-s segama jau nuo seno 
prie sustingusių tam tikrų sudėtinių žodžių. Naujos darybos 
nėra gyvos. 


2)2 -iška-s lankstumas gramatinei morfologijai. 


Čia priesaga -iška-s pasirodo labai lanksti: jos 
išvestiniai žodžiai gauna visas pa- 
prasto būdvardžio ypatybes. 

1) Tuos išvestinius žodžius galima įvardžiuoti: 

žvėriškasis grapas (Ž. II t. p. 236); slėpė valdiškuosius 
dokumentus (Vžg. II t. p. 206); prie... dvasiškųjų (Varp. N. 1. 
p. 2. 1901); visiškoji jos laisvė (Smt. III t. p. 5); svietiškieji 
vadovai (Smt. II t. p. 167); švietė dangiškąja grožybe (Krv. I t. 
p. 25); nardė savo kardus broliškajam krauje (Kiv. IV t. p. 
107). 

Paradigmos linksniavimui ir duoti nereikia: link- 
sniuojami kaip ir kiti įvardžiuotiniai 
būdvardžiai. Matyti iš duotų pavyzdžių. 

2) -iška-s išvestiniai žodžiai yra laipsniuojami: 

šuniškesni (Ž.. II t. p. 240); naudojasi daug žmoniškesnėmis 
teisėmis (Smt. II t. p. 234); ideališkiausius ar reališkiausius 
pasitenkinimus (Vžg. II t. p. 144); lietuviškiausia yra Trakų ap- 
skritis (Smt. III t. p. 29); 

3) Iš -iška-s išvestinių žodžių daromi prieveiksmiai, kurie 
jau savo ruožtu gali būti laipsniuojami: 

medegiszkai aprupiti (A. p. 394. 1885); lenkiškai vadinos (Ž. 
I t. p. 92); demagogiškai lenkiamės (Smt. II t. p. 40); pasitaisė 
Šventiškiau (Vžg. II t. p. 245); bešališkiau galėtų ištarti (Smt. I 
L. p. 36); Krikščioniškiausiai pasidalijęs (Vžg. IX t. p. 26). 

-žška-s išvestinių žodžių kirčiavimas 


Prof. Jaunius juos laiko nekilnojamo kirčio: dėoriškas. Mano 
turimoji medžiaga buvo nekirčiuota. Fr. Kuršaitis kirčiuoja 
jauniškai: smeftifkas (ž. I p. 391); lietūvifkas (ž. II t. p. 230); 
wePfifkas (Žž. II p. 499); piėmenifkas (ž. II p. 309). 

Kaip matome, kirtis ir galūninio 
kirčiavimo palieka šaknyje ir tos 
priegaidės, kurios yra šaknis. 

Tuo baigiama šių priesagų forminė dalis. 

Pasaulio kalbos ir jų grupės 


Pasaulyje yra daug kalbų. Jų skaičiaus tiksliai nežinome. 
Apskritai sunku kalbas suskirstyti. Tai be galo reliatyvus da- 
lykas: nėra aiškių ribų, kur baigiasi tarmė ir prasideda 
savarankiška atskira kalba. Kalbos mokslui ne tai ir svarbu. 
Jam daug svarbiau susekti kalbos gyvenimą, nustatyti atskirų 
kalbų santykius, jų tarpusavio skirtingumą ir panašumą. Šioje 
srityje kalbos mokslas daug yra jau padaręs. Jis daugelio 
pasaulio kalbų susekė tam tikrą panašumą ir pagal jį suskirstė 
tas kalbas atskiromis šeimomis. Mūsų reikalui šiuo tarpu 
terūpi indoeuropiečių kalbų šeima, kuriai priklauso ir mūsų 
kalba. Neturim čia tikslo vėl minėti visas tas šeimas, kurios 
toliau skaldo pačių indoeuropiečių kalbų šeimą. Tik norėtume 
priminti, kad vieną savarankišką in- 
doeuropiečių kalbų šeimą sudaro ir 
aisčių arba baltų kalbos. Čia mums parūpsta 
vienas įdomus ir mūsų kursui iš dalies svarbus klausimas, kiek 
yra ir kiek buvo aisčių kalbų. Mums kalbininkai pakiša tokius 
tų kalbų vardus: prūsų, lietuvių, latvių, žiemgalių, sėlių ir 
kuršių. Bet ar tai visai atskiros ir savarankiškos kalbos? Bet 
kas pagaliau ir ta atskira savarankiška kal- 
ba? Šis klausimas yra sunkus, bet mums be galo svarbus. 

Ne sykį kalbą siejame čia su tauta ar net kartais ir su vals- 
tybe. Yra čia įvairių priežasčių. Tauta yra etninis (etnologinis) 
vienetas, valstybė — socialinis vienetas. Tauta ir valstybė kar- 
tu ir atokiai siekia vienybės ir tirpdo skirtybes. Štai galingos ir 
didelės tautos ar valstybės praryja mažesnes tautas net taip, 
kad sunku kartais net pėdsakų pastebėti. Tokia pat galinga 
yra ir ta kalba, kurią saugo ir kultivuoja tokia valstybė ar 
tauta. Štai kad ir mūsų kalba daro Lietuvos mažumoms kal- 
binę įtaką. Jau galime kartais išgirsti žydiškai, rusiškai ar len- 
kiškai kalbant ir sakant: miesto valdyba, viršaitis, Laisvės alėja, 
Nepriklausomybės aikštė. Juk juos galėtų išsiversti į savo kalbą! 

Čia suminėti yra žodiniai skoliniai. Kaip matome, tauta ir 
valstybė, siekdama vienybės, tokios vienybės ir darnumo 
reikalauja ir savo vartojamai kalbai. 

Bet tauta ir valstybė nėra esminis dalykas savarankiškai at- 
skirai kalbai išskirti. Juk šveicarai turi vieną valstybę, bet tris 
skirtingas ir savarankiškas kalbas. Tuo tarpu danai, švedai, 
norvegai sudaro visiškai savarankiškas valstybes ir net tautas, 
bet jų vartojamos kalbos yra lyg vienos kalbos tik tarmės, nes 
jie vienas kitą supranta kalbėdami savomis kalbomis. 

Savaime aišku, savarankiškos kalbos esmė turi glūdėti 
pačioje kalboje. Kitas, daug vertesnis kriteri- 
jus yra suprantamumas. Jei Žmonės, kalbėdami 
kad kiek ir įvairiai, susipranta, sakome, kad jie kalba viena 
kalba, bet įvairiomis tarmėmis. Bet kartais suprantamumo 
principas ir galutinai neapsprendžia kalbos savarankiškumo. 
Štai vokiečių kalbos yra tokių tarmių, kad jie nesusišneka, 
vadinas, nebesusipranta. Tačiau mes žinome Vokietijos val- 
stybėje tik vieną vokišką kalbą. Tas pats ir visose didesnėse 
valstybėse ir tautose. Čia jau iškeltinas dar naujas pažymys — 
kalbos kultūros laipsnis. Jei kuria tokia tarme 
būtų parašyta daug literatūros veikalų, kuriuose visos tarmy- 
bės būtų rūpestingai saugomos ir net ugdomos, ji virstų jau 
atskira kalba. Tuo keliu juk nuėjo danai, švedai ir norvegai, 
sukurdami maža kuo besiskiriančias savarankiškas kalbas. 

Kaip matome, iškėlėme jau kelis principus, kurie daro kal- 
bą savarankišką ar palengvina jai susidaryti. Tai buvo tauti- 
nis, valstybinis, kultūrinis ir suprantamumas. Šis pastarasis 
paaiškintinas plačiau. 

Kalbos suprantamumas ir nesuprantamumas nepareina tik 
nuo to, kad vartojami visai kiti žodžiai, tariant garsiniai viene- 
tai, žymėti tam pačiam daiktui. Juk štai mūsų tarmės, geriau 
pasakius, net atskiros vietos kaip įvairiai krikštija mūsų il- 
gakojį, juodnugarį paukštelį. Vieniems jis gardras, antriems — 
garnys, tretiems — gužutis..., o kitiems net ir starkus, iš 
vokiečių kalbos Storch (m.). Tačiau jis, nors ir kas vasarą at- 
skrenda, nepriperi mums naujų lietuviškų kalbų. Viso to 
priežastis, kad tos tarmės neturi savarankiškų semasiologinių 

kategorijų. Tokie reiškiniai yra tik sporadiški, bet nedėsningi, 
nekategoriniai. 

Tą patį turime pasakyti ir apie fonetiką. Juk pajūrinių 
žemaičių + išlikimas arba, geriau pasakius, vėlesnis apiben- 
drinimas jų neišskiria į savarankišką kalbą. Tas pats ir žodžių 
daryboje: sintautinis kunigas vakarų aukštaičiuose ir žemaičių 
plungiškis, rietaviškis kunigas. Čia matome priesagų skirtybę. 
Bet vėl tik sporadinis dalykas, vadinas, daugumos priesagų 
reikšmė yra ta pati: mokykla, skalbykla, važiavimas, vežikas, 
kritikas, artojas, mokytojas, darbininkas, ūžesys. 

Taigi kalba filologo akimis yra ta 
savarankiška, kuri turi kategorinių, 
nesporadinių skirtybių fonetikoje, 
morfologijoje, žodžių daryboje, se- 
masiologijoje ir sintaksėje. 

Dėl suprantamumo ar nesuprantamumo maža tegalėtų 
lingvistas kalbėti. Tai be galo reliatyvus dalykas. Juk tai parei- 
na nuo intelektinės orientacijos ir pastabumo, nuo kalbinio ir 
bendrojo išsilavinimo. 

Tam reiškiniui pavaizduoti, kaip kartais akylas ir greitos 
orientacijos žmogus gali lengvai svetimą kalbą suprasti ar bent 
permanyti ir iš kitos pusės pastebėti aiškius tos kalbos 
fonetinius, morfologinius, žodžių darybos ir sintaksės skir- 
tumus, gali čia mums patarnauti latvių kalba. 

Štai latviai, tardami k ir g prieš į, į, į, e, č ir junginius Hj, dį, 
nuėjo visai kitu keliu. Pvz.: celt, ceju, cėlu, ceĮš „kelias“, cirvis 
„kirvis“, caurs „kiauras“, dzilš „gilus“ (< gilus), dzeguze 
„gegužė“, dzit, dzistu, dziju „gyti“, dziviba „gyvyba, -ė“. 

Štai kuriuo keliu nuėjo ir 4j, dj: pvz.: svešs „svečias“ < 
*svetjas, mežs „medžias“, ryt. a. < *medjas (meža kapi), žaūt 
„Ažiauti“ iš < *djauti, zižu „žindžiu“. 

Pagaliau latviai ima kitaip tarti aistiškuosius š, ž, pvz.: silts 
„šiltas“, sirds „širdis“, zirgs „Žirgas“, zūle „žolė“, zūlot 
„Žaliuoti“. Iš kitos pusės, kaip matėme, š, ž atsirado iš kitų 
fonetinių junginių: šaus — siauras < *sjauras, mazgūt — 
Mmazgūšų — mazgosiu etc. 

Didelių permainų padaro latvių kalboje ir baltiškųjų 
netikrųjų dvibalsių am, en, in, un pavirtimas vienabalsiais, o 
vėliau ir vėl naujais dvibalsiais: /ūoks (loks raš. k.) — lankas, 
ruoka (roka raš. k.) — ranka, valuoda (valoda) — kildytina iš 
valanda. Pagaliau liekt (< *lėkt) — lenkti; liedu (<* ledu) — 
lendu (*list, liedu, lidu); liksms — linksmas; likt, likstu, liku — 
linkti; tūks — lūnkas; sūkties, sūcos, sūcas — sunktis. 

Mortfologijoje skirtybių ir turime. Latvių kalbos daik- 
tavardžiai labiau sutapo su būdvardžiais. Štai galime pamatyti 
iš daiktavardžio sg. n. tėvs, gen. tėva, dat. tėvam, acc. tėvu, 
instr. tėvu, loc. tėvd, voc. tėv, plur. n. tėvi, g. tėvu, dat. tėviemn, 
acc. tėvus, instr. tėviemn, loc. tėvos. 

Turima ir sintaksinių skirtybių. Mums užteks peržvelgti 
kad ir šią liaudies dainelę: 


dzieduėt dzimu, dziėduot augu, 
dziėduėt mūžu nūuodzivuėju; 
dziėduėt iėt dvėselite 

dieva delu dūrzina. 


Pažodžiui ir paraidžiui būtų: 


giedant gemu, giedant augu, 
giedant amžių nugyvuoju, 
giedant eina sielytė 

Dievo sūnų darželin. 


Jau galėjome iš tų pavyzdžių įsitikinti, kad latvių kalba yra 
nuėjusi jau visai savais keliais tiek fonetikoje, tiek morfologi- 
joje, tiek žodžių daryboje, tiek pagaliau ir sintaksėje. Ją 
turime būtinai laikyti atskira savarankiška kalba. Pagaliau jai 
nesvetimi ir kiti atributai: ji juk yra tapusi atskiros tautos, val- 
stybės ir kultūros kalba, kuria šiandie daug parašyta mokslo 
ir dailiosios literatūros veikalų. Vadinas, latvių kalbos nebe- 
galima laikyti tik tarme savo, lietuvių, kalbos. Lietuvių ir lat- 
vių kalbos yra dvynukės seserys, kurios seniau yra buvusios tik 
atskiros tarmės bendroje prokalbėje. 

Kaip matome, kalbos kelias į atskirą savarankišką kalbą 
yra ypatingas: turi tam tikrą istorinę evoliuciją. 


Bendrinės kalbos susidarymas 


Supratus, kas yra atskiros kalbos, nors čia yra daug reliaty- 
vumų, būtų jau metas išsiaiškinti ir tą klausimą, kaip iškyla 
viena kuri kalbos tarmė, nustelbdama kitas ir pati pasidary- 
dama viešoji ar valstybinė kalba. Taip šiandie yra ir su mūsų 
kalba. Juk kaip dabar rašome ir viešai kalbame, ne visi iš 
motinos išmokome taip kalbėti, atvirkščiai, tos kalbos 
daugelis išmokome mokykloje ar bebendraudami visuome- 
niniame gyvenime. Juk taip, kaip mes rašome ir stengiamės 
kalbėti, kalba tik keli apskritys: Šakių, Vilkaviškio ir iš dalies 
Marijampolės. Bet ir tų vietų žmonės ne visi vienodai kalba, 
dar daugiau: jau jie kai kur nutolsta ir nuo mūsų dabar 
mokykloje išmokstamosios kalbos. Vadinas, šitoji kalba, kuria 
dabar visi stengiamės kalbėti, yra kažkaip aukštesnė ir ben- 
dresnė už kurią vieną mūsų kalbos tarmę. Tokią kalbą mes 
vadiname bendrine kalba: ja šnekame ir rašome. 


Mūsų bendrinės kalbos istorija 


Bendrinė kalba ne susyk yra atsiradusi. Ji yra išgyvenusi vi- 
sokių kovų. Pagaliau net ir mūsų kalbos daugelis bendrinių 
kalbų yra žuvę. Keista galbūt, bet taip yra buvę iš tikrųjų. 

Pradeda mūsų literatūrą žemaičiai Mažvydo „Katekizmu“ 
1547 m. Vėliau ne visi rašytojai laikės Mažvydo kalbos. 
Sakysime, M. Daukša sukuria naują bendrinę kalbą, paremtą 
labiau aukštaičių viduriečių tarme, su žemaičių tarmės 
priemaišais. 

Kiek vėliau iškilęs K. Širvydas (1579-1631) panaudoja 
tytiečių ukmergiškių tarmę savo „Punktams sakimu“ (I 1629 
ir II 1644), o taip pat ir „Dictionarium trium linguarum (in 
usum studiosae iuventutis)“ 1629 m. 


167 


Iš kitos pusės Maž. Lietuva gyveno savarankišku gyvenimu. 
Ten vėl kūrės ir žuvo atskirų sričių bendrinės kalbos. Gal iš 
visų labiausiai minėtinas būtų Danielius  Klein'as 
(1609—1666), parašęs „Naujas giesmių knygas“ 1666 m. ir 
kiek anksčiau, 1653 m. lietuvių kalbos gramatiką 
„Grammatica Litvanica“ ir „Compendium Lit- 
vanico— Germanicum“ 1654 m. Tai seniausioji lietuvių kalbos 
gramatika, bet kartu ir rimčiausia. Pasiskaitykime, ką jis pats 
sako apie savo gramatikos reikšmę ir paskirtį (ištraukos iš M. 
Birž. [„Mūsų raštų istorija“, 1920] p. 231 ir p. 232 ir iš J. 
Gerulio „Sen. lietuvių skaitymai“ [1927] p. 302). 

D. Kleinas baigė senesniąją lietuvių kalbos gadynę. 

Ilgai buvo ruoštas „Naujo Testamento“ vertimas, kuris 
išleistas 1701 m. sausio mėn. 18 d. Pričkaus I Prūsų karaliaus 
vainikavimuisi pagerbti. "Tai kolektyvinis darbas, kuriam 
vadovavo Biržų reformatų kunigas Samuelis Bitneris. Jis 
taikytas Maž. ir Didž. Lietuvai. Maž. Lietuvos gyventojai buvo 
nepatenkinti tuo vertimu: mat jis per daug jiems kėdainiškas 
atrodė — ir jie 1727 m. išleidžia iš naujo, taikydami jau tik 
Maž. Lietuvos gyventojams. Ypatingos reikšmės kalbai neturi 
ir kolektyvinis darbas — ištisas Biblijos vertimas, išleistas 1735 
m., vadovaujant Jonui Ouandt. Svarbiausias vertėjas buvo 
Pilypas Rūgys (1675—1749). 

Smulkesnių leidinių ir šiaip lietuviško žodžio rašinių ne- 
minėdami, turime pasakyti, kad jų kalba yra vidurio ir vakarų 
aukštaičių tarmė, vadinas, ne žemaičių, kaip Mažvydas yra 
pradėjęs savo „Katekizmu“ iš 1547 m. 

Nors tie Biblijos vertimai buvo kolektyvinis darbas, į kurį 
buvo įtraukti ir Didž. Lietuvos žmonės, gilių bendrinės rašo- 
mosios kalbos tradicijų nesukūrė. XVIII a. antroji pusė ben- 
drinei rašomajai kalbai jokios reikšmės neturi. Tiesa, Done- 
laitis gyveno ir rašė XVIII a., bet jo raštai išspausdinti tik 
Rėzos 1818 m. Žemaičių bajorų sąjūdis XIX a. pradžioje vėl 
iškelia žemaičių liežuvį — žemaičių tarmę — į bendr. 
rašomąją kalbą. Neturėdami jokios žemaitiškos mokslo 
įstaigos, patys žemaičių bajorai išmirdami numarina ir savo 
žemaitišką liežuvį bendrinei rašomajai kalbai. 

Šalia žemaičių bajorų, tuoj po jų kartos, iškyla grynas vals- 
tietis S. Daukantas, kuris paleidžia į pasaulį be galo daug 
žemaitiškų knygelių. Bet jam buvo lemta likti tyruose 
šaukiančiu balsu: jis per daug griežtai laikės savo pajūrinių 
žemaičių tarmės. Tiesa, jo ortografija, palyginti anuos metus, 
labai tobula. Bet jo raštų fonetiškumas, žodingumas, paremtas 
tik jo tarme, ir pagaliau knyginė dirbtinė sintaksė palaidojo jį 
gyvą — liko be jokios įtakos kitiems rašytojams. 

Visai kitu keliu nuėjo vysk. Valančius. Jis taip pat rašė 
žemaitiškai, bet stengės taip rašyti, kad visi lietuviai, ne tik 
žemaičiai, suprastų. Jo gyva, lanksti ir vaizdi kalba jo raštus 
iškėlė, ir jie padarė žymiai didesnės įtakos kitiems rašytojams, 
bent jo globoje esantiems kunigams. 

Taigi XIX a. vidurys priklauso vėl žemaičių tarmei. Bet tas 
pats ir vėl atsitinka: nesukurdami ir negalėdami sukurti dėl 
politinių sunkumų jokio kultūrinio centro, mirdami nusinešė 
į kapus ir savo tarmę iš raštų kalbos. 


XIX a. antroji pusė 


— pradžia mūsų tautinio sąjūdžio, kurio bangose supamės 
„ ir šiandie. 

Čia iškyla nauji Žmonės. Viso sąjūdžio priekyje stoja 
vidurio ir vakarų aukštaičių tarmės žmonės. Susispiečia visi 
apie pirmąjį lietuvišką tautinį laikraštį „Aušrą“. „Aušra“ 
turėjo tautinių ir kultūrinių tikslų. Ji kviečia į tautinį ir 
kultūrinį darbą visus geros valios žmones. Jos akys nukrypsta į 
lietuvių kalbą ir istoriją. Ir štai pasidaro be galo plati 
kultūrinio ir tautinio darbo dirva visiems. Net įtraukiami čia 
ir svetimtaučiai — dr. Zauerveinas, kuris pasivadino Girėnu 
— ir po eilėraščiais taip pasirašydavo. 

Tokiam margam kolektyvui, iš įvairių tarmių kilusiam, 
reikėjo vieningos rašomosios kalbos. Laikraščio bendradarbių 
kolektyvas pasirodė žymiai gyvesnis ir lankstesnis už tuos 
kolektyvus, kurie rūpinos Biblijos vertimu ar giesmių knygų 
leidimu. Ir tas laikraščio kolektyvas išaugo toks didelis, kokio 
dar niekuomet nebūta lietuviškam žodžiui kelti ir tobulinti. 

Dar svarbiausia, kad jis pasidarė gajus ir visiškai niekada jau 
nebeišmirė. Su tautinės ir kultūrinės vienybės šūkiu buvo 
gyvenimo iškeltas ir vienos rašto, arba rašomosios, kalbos 
reikalas, nes margo įvairiatarmio laikraščio leisti buvo ne- 
galima ir neįmanoma. Ir štai pirmieji raudono rašalo imasi 
„Aušros“ redaktoriai, pirmoje eilėje dr. J. Basanavičius, dr. J. 
Šliūpas, Mikšas ir kiti. Visi, kaip žinome, pritilpę „Aušrą“ re- 
daguoti, buvo ne žemaičiai. Štai vėl po daugelio metų 
aukštaičių tarmė iškyla raštų kalbai. 


Augustas Schleicher'is (1821- 1868) 


Šiuo svarbiu momentu, kada reikia ryžtis vieningai rašy- 
bai, pagarsi visame pasaulyje A. Schleicherio lietuvių kalbos 
gramatika „Handbuck der litauischen Sprache“ 2 tom. 
1856-1857 m. kada išleista pasakos, dainos, mįslės, 
priežodžiai, kuriais A. Schleicheris rėmė savo gramatiką. Jo 
gramatika aniems laikams be galo moksliška ir tobula. Jis čia 
plačiai išaiškina lietuvių kalbos garsus, paskirdamas jos 
fonetikai net 79 puslapius. Jis pirma iškelia tarimą, o paskiau 
pasirenka garsui ženklą — raidę. Jis pirmas duoda savo 
gramatikoje ir lietuvių kalbos sintaksę, tuo būdu giliai įžvelg- 
damas į lietuvių kalbos dvasią. 

Šioji gramatika dr. J. Basanavičiui padarė be galo didelio 
įspūdžio, kad taip čia išgarsinama lietuvių kalba to didžiojo 
mokslininko, ir galutinai nulėmė „Aušros“ rašybą — ortografi- 
ją. O ši gramatika išdygusi iš gryniausio vakarų aukštaičio 
žodžio. Todėl Basanavičius „Aušroje“ ne kartą atsikirsdavo 
puolėjams dėl rašybos, kad jis laikos Schleicherio gramatikos 
nurodytos ortografijos. 

Tiesa, „Aušros“ rašyba buvo netobula ir netiksli. Bet čia ją 
trukdė techniškos kliūtys: nebuvo nuolat pastovaus -redakto- 
riaus, o ypatingai trūko gerų korektorių. Žinoma, nebuvo iš 
pačių lietuvių autoriteto ir įstatymo, kuris nutolstančius ir 
nesilaikančius vienos rašybos sudraustų. Ir dabar juk 
nemokame būti vieningi rašybos dalykuose. 

Bendrinės rašomosios kalbos idėja 


Kaip ten bebūtų, bet „Aušra“ iškėlė tikrai bendrinės 
rašomosios kalbos mintį ne teoriškai, bet gyvenimiškai. 
„Aušrai“ nebuvo lemta mat turėti gerų kalbininkų savo ben- 
dradarbių būryje. Pats gyvenimas vertė aušrininkus ieškoti 
bendrinės kalbos. Ji ir brendo, nors palengva. 


Friedrich (Pričkus) Kuršaitis (1806- 1884) 


yra vienas iš tų Maž. Lietuvos darbininkų, pro kurį tylomis 
negalima praeiti. Tiesa, jis daug kam iš mūsų nepatinka dėl 
savo politinės ir tautinės nuotaikos, bet jo darbai lietuvių kal- 
bai yra tokie dideli, kad jį išmetus pasidarytų tokia spraga, 
lygiai kad namui kokią sieną išgriautum. Jis, teisybė, savo 
rašyba didelės įtakos mūsų raštam neturėjo: mat jo rašyba — 
mišinys gotiško ir lotyniško alfabeto. Bet ką jis parašė, tai to 
pats ir nepainiojo. O jis daug ką žymėjo. Jis pirmasis surado 
mūsų kalbos žodžių kirčiui 3 (tris) priegaides. Jo priegaidžių 
sistema yra ir šiandie mūsų kalbos kirčio mokslui, kurį einam 
mokykloje, pagrindas. Jis geriausiai ištyrė ir suprato ne tik 
mūsų kalbos garsus — fonetiką, bet ir akcentą, į kurį teko 
jam prasiskinti didžius miško tankumynus. Tas jo skinamasis 
kelias buvo dar tiek naujas, kad jam teko susipykti su didžiau- 
siu XIX a. kalbininku A. Schleicheriu. A. Schleicheris, 
pasiskaitęs jo „Beitrage zur Kunde der littauischen Sprache“, 
1843—1849 m., kur dėstomas ir lietuvių kalbos akcentas, 
puola F. Kuršaitį, prikišdamas, kad Kuršaitis per daug subti- 
lus buvęs akcento pagavimuose ir išgirdęs tai, ko nėra. A. 
Schleicheris atsisako sekti Kuršaičio teorijomis. Tačiau 
Kuršaitis, nors žinodamas Schleicherio pasaulinį garsą, ne- 
nusigąsta, bet dar labiau apdirba lietuvių kalbos akcentą ir 
įdeda į savo vertingąją „Grammatik der littauischen Sprache“ 
1876 m., kurios didelė vertė tebėra ir šiandie. Į senatvę, kada 
Pairo kiek ir jo nervai, savo žodyno „Littauisch- deutsches 
Wėrterbuch“ 1883 m. savo charakteringoje prakalboje 
»Vor-und Schlusswort“ pasako: 

„Dieser berūhmte Gelehrte scheint wohl nicht erkannt zu 
haben, dass ein frankisches Ohr wenig geeignet sein dūrfte, 
littauische Laute ganz richtig zu vernehmen“ p. VIII. „Lit. d. 
Wėrterbuch“ 1883. 

Čia Kuršaitis pasako daug tiesos, bet garsiajam 
Schleicheriui gerai sekės ir klaidos platinti ir savo tuo 
neatsargiu sprendimu daug žalos pridaręs lietuvių kalbai, anot 
Kuršaičio. " 

Kuršaičiui tie Schleicherio žodžiai buvo be galo skaudūs. 
Jau seniai po Schleicherio mirties (1868 m.) vis dar jis 1882 m. 
rašytoje žodyno prakalboje skundžiasi ir kelia savo autoritetą 
tuo, kad jis esąs tikras lietuvis ir kad tokia yra jo ir gimtoji 
kalba. Jis čia paima iš savo gyvenimo du labai charakteringus 
pavyzdžius. Dar studentas būdamas, sakęs Karaliaučiuje 
pamokslą lietuviškai. Žmonės, sužinoję būsiant lietuviškas 
pamaldas, grūste prisigrūdo — pilna bažnyčia. Po pamaldų 
einąs pro didžius žmonių būrius. Tik vienas senas Žmogus 
nusiimąs kepurę ir lietuviškai sveikindamas sakąs: „Guten 
Tag, Herr Pudiger! Nehmen Sie mir es aber nicht ūbel, Sie 
mūssen einer der Unserigen sein, denn Sie sprechen ja ganz 
so wie wir sprechen“ p. VIII „Lit. d. Wėrterbuch“. 

Antras panašus įvykis buvęs Tilžėje, kur jis turėjęs pakeisti 
atostogaujantį lietuviškos parapijos kunigą. Tada per jo 
pamokslus net langus žmonės išėmė, kad bažnyčioje netilp- 
dami galėtų lietuviškų pamaldų lauke klausyti. O po pamaldų 
parapija norėjo jį taleriais nupirkti, kad tik jis čia liktų. Jis tų 
talerių neėmęs. Tada žmonės pačiam karaliui parašę 
prašymą, kur sako, kad jic mylėtų tą jaunąjį kunigą, kaip 
lakštingalą. 

Mes sprendžiame apie jį ne iš tų jo atsiminimų, bet iš jo 
darbų. O čia jis yra daug savo pirštus prikišęs, kad lietuvių 
kalba nuėjo tuo keliu, kuriuo ir dabar tebeina. 

Šis „Littauisch-deutsches Wėrterbuch“ buvo paskutinis 
F. Kuršaičio veikalas. Dėl to jis šiam veikalui ir rašo ne tik 
Vor-, bet kartu ir Schlusswort. Tą savo nuoširdų „Schlusswort“ 
baigia šiais žodžiais: 

„So beschliesse ich denn hiermit, dem Volke meiner Ge- 
burt, fiir das ich ein langes Leben redlich gearbeitet, Segen 
wiūnschend meine literarische Tatigkeit fūrs Littauische“ p. 
XII, „Lit. d. Wėrterbuch“ von F. Kurschat. Tais žodžiais mes 
galime ir palydėti Kuršaitį, tikrai savo ilgą gyvenimą skyrusį 
lietuvių kalbai. 


Didžioji Lietuva 
Antanas Baranauskas (1835—1902) 


Didžiojoje Lietuvoje būtų sunku rasti F. Kuršaičio amži- 
ninką, lygų jam. Be abejo, čia paminėtinas būtų A. 
Baranauskas, žymiai jaunesnis už Kuršaitį. 

A. Baranausko kelias į lietuvių kalbą buvo žymiai sun- 
kesnis už Kuršaičio. Kuršaitis — garsiojo Liūdo Rėzos 
(1776—1840) mokinys. Baranauskas — visiškai savamokslis. 
Baranausko kalbininko gal būtume ir nepažinę, jei nebūtų jam 
tekę dėstyti Kauno kunigų seminarijoje homiletiką (šventosios 
iškalbos mokslą, kaip Baranauskas ją lietuviškai išverčia). Lie- 
tuvių kalba, kaip matome, nebuvo jo pagrindinis darbas. Jis 
pats štai kaip pasako apie ją: „lietuwiszkas kalbamokslis yra 
tiek tiktai mano darbu, kiek jis reikalingas mokytiniams, 
kaipo artimoja prieruosza in mokslą szwentosios yszkalbos“. 
Ir taip dvejus metus klierikai turėdavo klausyti to lietuviško 
Baranausko kalbamokslio. Toks didelis paruošiamasis darbas 
rodo, kad A. Baranauskas buvo labai rūpestingas savo darbui 
ir kad jį imdavo iš pat šaknų. Tą lietuvišką kalbamokslį turėjo 
jis progos dėstyti nuo 1867—1884 m., kada jį pakėlė Žemaičių 
pavyskupiu. 

Į tą darbą jis įsitraukė. Susipažino su to meto garsiausiais 
lingvistais, kuriems rūpėjo lietuvių kalba, būtent: A. Schief- 
neriu, H. Weberiu, J. Baudouin de Courtenay, F. Kuršaičiu, 
L. Geitleriu, J. Karlovičiu, E. Volteriu, o su A. Schleicheriu 
susipažino dar užsienyje bestudijuodamas. A. Schleicheris ir 
jam buvo didelis autoritetas, ir jo gramatiką savo darbui 
išsiverčia lietuviškai. Bet jau 1875 m. apie tą gramatiką sako: 

„Matydamas nemažas sprages... raszybą isztaisiau, ir patsai 
jėmiau raszyti lietuwiszką kalbamokslį“. Baranauskas, kad ir 
savamokslis būdamas, kalbotyroje nužengė gana toli. Jis apie 
1873 m. susidaro ir savo rašybą, skirtingą nuo tuometinių 
rašybų. 

1) Jis vartoja lenkiškas / ir w, o svarbiausia, kad jis pirmas 
ima rašyti balsius iš kilmės: rugiai, arkliai, dwasia... (kitų: 
rug(ijei, arkl(i)ei, dwase). 

2) Didelis Baranausko darbas yra ir tai, kad jis iškėlė 
rytiečių garsų kiekybės eilę, sukurdamas pagal ją net kirčio 
teoriją, kuria manė nuversiąs Schleicherį ir Kuršaitį. Deja, ne 
visur jo čia teisingas žodis. Visi dabar žinome, kad rytiečiai 
visus mūsų kalbos trumpuosius balsius pailgina po kirčiu: 

5 s 

pav., vi.sas, kt.tas, sku.tame. Tai Baranausko radinys. Bet jis 
čia per toli nuėjo, tvirtindamas, kad yra mūsų kalboje balsiai: 
ilgi, pusilgiai ir trumpi iš prigimties, nors ant jų kirtis ir 
nekrinta. Jo nuomone, ariū, sekū — a., e. yra pusilgiai ir net 
juos galima girdėti. Jis sukuria morų teoriją, būtent, kad mūsų 
balsiai turi vieną morą (trūkį), dvi moras ar tris moras. Čia 
jau klystama. 

3) Trečias jo nuopelnas (bene svarbiausias), kad jis pirmas 
norėjo parašyti lietuvių kalbos gramatiką su lietuviškais 
gramatikos terminais. Taigi jis praskina visiškai lietuviškų 
gramatikų kelią. Ir štai mūsų gramatika neturi svetimų ter- 
minų beveik nė vieno. Latviai tuo keliu neįstengė nueiti. Jų 
linksnių pavadinimai yra lotyniški: nominativs, genetivs, dativs, 
akuzativs, instrurnentėlis, lokativs, vokativs. 

Baranauskui skiriami šie terminai: balsis, liemuo, būd- 
vardis, skaitvardis, sakinys, rašyba, tarmė... Žinoma, buvo jo 
terminų ir tokių, kurie mūsų dienų nepasiekė: lanktis = lankis 
= linksnis ir beveik visi linksnių vardai: vardlankis, gimlankis, 
duodlankis, skundlankis, taislankis, vietlankis, šauklankis 
(vadintlankis). Neprigijo ir kai kurie priebalsių pavadinimai: 
šmypščiai ($, ž), švilpiai (s, z), čiulpiai (č, dž). 

4) Ketvirtas jo darbas — tarmės. Čia jis bus pirmasis 
sistemingai tyręs visas lietuvių tarmes, savo mokinių klierikų 

padedamas. Jo šie darbai, kad ir turi trūkumų, svarbūs kalbos 
mokslui ir šiandie, ypač rytiečių tarmės. 

Keistos buvo jo pažiūros į bendrinę kalbą. Jis pripažino, 
kad reikia vienos tarmės laikytis rašybai, tariant raštų kal- 
bai, bet šnekamąją bendrinę kalbą jis neigė ir siūlė kiekvie- 
nam kalbėti savo tarme. Tam savo nusistatymui pats pirmasis 
pasipriešino: šnekėjo kauniečių-—suvalkiečių tarme, nes ji 
buvusi pilnesnė. Jis, tapęs vyskupu, bandė pamokslus sakyti 
kiekvienai parapijai jų tarme. Sakęs pamokslą dzūkiškai, bet 
ėmęs per daug dzūkuoti, o dzūkai nusiskundė: „vyskupėlis mus 
šydzina“. 

Bet jis stengės apvalyti mūsų kalbą nuo svetimybių. Jis la- 
bai supyko ant J. Karlovičiaus, kuris mūsų kalbos slavybes pa- 
vadino „civilizacijos geradarybės kvitais“ ir nusiskundė laiške 
Baudouin de Courtenay. 

Dar įdomesnis kalbinis ginčas Baranausko su Kuršaičiu. 
Jiedu, susitikę pas vysk. Valančių, vyskupo Valančiaus klau- 
sinėjami, vienas kitą supeikia. Valančius paklausęs Kuršaitį 
apie Baranausko parašytą, bet nespausdintą lietuvių kalbos 
gramatiką. Kuršaitis, nepažindamas rytiečių tarmių ir ras- 
damas gramatikoje tarmybių, manęs esant lenkų kalbos įtaką, 
kuri sužalojusi lietuvių kalbą, ir pasakęs Valančiui: „Tas pons 
tokius mą stebuklus paskaitė, kad asz pats ir turiu Žmonių 
pasiklaust, beg jie teip kalba“. Kuršaitis ir įsitikino, kad 
Baranausko tiesa. 

Bet Baranauskas ir klausia Kuršaitį: „O delko gi ausys p. 
Kuršaičio neapsitrankė nuo vokiškos kalbos, kuriąja jis aukle- 
tas, mokytas, visą amžių vokiškai tesikalba, vokiškai terašo“. 

Bet iš tikrųjų Baranauskas labiau pažino gyvąją šnekamąją 
žmonių kalbą negu Kuršaitis. O tas ginčas kilo dėl to, kad vie- 
nas ir antras per maža tepažino priešingas tarmes, kuriose 
Oponentai gyveno. 

Nors Baranauskas neišspausdino savo „Mokslą lietuwiszkos 
kalbos“, bet įtakos mūsų kalbai yra daug turėjęs, ypač išau- 
gindamas Kazimierą Jaunių (1848-1908 m.), toli pralenkusį 
Savo mokytoją. 


Prof. kun. Kazimieras Jaunius (1848.V.18- 1908.ITI.9) 


Jaunius yra vienas iš tų žmonių, apie kuriuos visi kalba ir 
jais stebisi, bet nepasako, kas jie iš tikrųjų yra. Jaunių visi 
laiko dideliu kalbininku, kuris toli už Lietuvos sienų garsėjęs, 
ir ne vienas universitetas kviečia sau profesoriumi (Krokuvos 
mokslų akademija, Kazaniaus universitetas suteikė lygi- 
namosios kalbotyros daktaro laipsnį, Peterburgo mokslų 
akademija spausdina jo raštus, Dv. Peterburgo akademija 
pakvietė profesoriauti 1899— 1906). Kitiems jis — kalbininkas 
genijus. Prof. K. Būga ir J. Jablonskis didžiuojasi buvę Jau- 
niaus mokiniai. Deja, mums, nebuvusiems gyvu Žodžiu 
mokomiems mokiniams, yra daug sunkiau spręsti apie Jau- 
niaus darbus ir mūsų reikalui — bendrinei kalbai. O taip tur- 
būt atsitiko dėl to, kaip kad sako prel. Dambrauskas-Jakštas 
savo „Užgesusiuose žiburiuose“ (Kaunas, 1930, pusl. 168), 
kad Jaunius buvęs „išminčius Sokratas, mokslininkas, 
„Stubengelehrtas ir apsileidėlis Oblomovas“, mes pasakytu- 
me, lietuviškas Vingių Jonas, kurio darbas niekada 
nepaskubins. Toliau tam pačiam pusl. 168 sako: „kaip 
Sokratas, taip ir Jaunius nemėgo rašyti. Abudu juodu iš 
prigimimo buvo kalbėtojai, naujo mokslo skelbėjai, tikri 
mokytojai, bet ne rašytojai“. 

Štai tos tikrosios priežastys, kurios ir mums neleis daug 
kalbėti apie Jaunių kalbininką, o dar labiau apie mūsų ben- 
drinės kalbos kūrėją. O tie, kurie jo kalbinį turtą išsinešiojo, 
tik geru žodžiu pamini, bet nenurodo, kas Jauniaus. 

Jaunius buvo žmogus užsidarėlis. Neieškojo, kad jo mokslą 
kas platintų. O kalbos mokslą jis mėgęs taip, kad net ap- 
sileidėliu tapęs. Anot K. Būgos („Lietuvių kalbos žodynas“, 
Kaunas, 1924 m., pusl. IV), „nuo 1903 m. iki 1908 m. vasario, 
vadinas, per penkerius metus tesuspėjo jis perveizdėti tiktai 
pirmuosius 48 puslapius“ (supr. savo parengtos „Lietuviškos 
kalbos gramatikos“, kurią po jo mirties Peterburgo mokslų 
akademija išleido 1911 m. 216 p.). 

Jaunius buvo teoretikas. Kiekvieną problemą jis imdavo be 
galo giliai ir plačiai. Todėl A. Jakštas teisingai pastebi tą jo 

ypatumą ir pateisina: „Tas stengimas pasiekti pilniausią pre- 
ciziją tyrinėjimuose, tas tobulumo geismas (studium perfec- 
tionis), galop — tas noras tarti paskutinį žodį pajudintame 
klausime — buvo tarp kitko priežastis mažo Jauniaus produk- 
tivumo.“ pusl. ibid. 170. 

Išsiaiškinę Jauniaus garsą ir jo tragiškai liūdną galą, žvel- 
kime, kokiu jo paliktu turtu mes naudojamės. 

Jaunius — Baranausko mokinys. O Baranauskas, kaip 
matėm, tesirūpino, kad mes turėtume bendrinę rašomąją kal- 
bą, leisdamas šnekėti kiekvienam savo tarme. Jaunius dar 
toliau nuėjo: jam nesvarbu, kaip turėtume šnekėti ar rašyti, 
bet jam svarbu konstatuoti kalbos faktus ir daryti plačias ir 
gilias mokslines išvadas. Jis net savo svarbiuosius veikalus 
rašė ne lietuviškai, bet rusiškai: 1) „Lietuvių kalbos grama- 
tika“ 1911, 2) „Dialektologičeskije osobiennosti litovskago 
jazyka v Rossienskom ujezdie“, 1893. (Pamiatnaja knižka), 3) 
„Ponieviežskiję govory litovskago jazyka“, 1900, 4) 
„Intonacija glasnych zvukov litovskago jazyka“, 1900. 

Taigi iš jo rašybos mokytis ir norėdami negalėtume. Tiesa, 
jis lietuvių k. gramatikoje vartoja lyg lietuviškus ženklus, 
raides, bet tai yra specialiai Peterburgo mokslų akademijos 
užsakyti ženklai, kuriais jis norėjo sužymėti visus lietuvių k. 
tarmių garsų atliepimus. Todėl net labai tektų abejoti, ar mes 
išmoktume šiais metais laisvai jauniškai rašyti. 

Su Jauniumi mokykloje susiduriame, kai einame lietuvių k. 
akcentologiją ir dialektologiją. Jaunius turėjęs be galo gerą 
ausį nugirsti ir menkiausiems garsų niuansams ir juos vėl 
ištarti taip, kaip tarėjas ištarė (anekdotas apie čigonės 
„saulę“) [žr. p. 53. — Red.). 

Jaunius nustatė akcentologijos terminus, vartojamus dar ir 
šiandie: tvirtagalė ir tvirtapradė priegaidė. Susistemino kirčio 
ypatumus, kuriuos Būga iš dalies pasisavino. 

Jauniaus surastais dėsniais laikomi šie: 

1) Jei pirmykštis kirtis traukias nuo galūnės į šaknį ir tuo 
būdu atsiranda antrinis kirtis, tai jis yra visada tvirtagalės 
priegaidės: 

a) vėgėlė // tarm. vėgėla; 

b) giesmėjė // giesmėj; 

c) naktimi // naktii; sūnumi // sūnum; 
d) galvomis // galvos; naktirūs, sūnums; 
e) laukuosė // laukuos. 

2) Jei pirmykštis kirtis traukias nuo šaknies ar liemengalio 
dar labiau į galūnę, tai naujasis antrinis kirtis yra visada tvir- 
tapradės priegaidės: 

a) gėras // gerleji; gera |! gerėji; 
b) sūulė // saulėtekis; dūrbas // darbymetis; 
kėja // kojūgalis. . 
3) Prieškirtinė ir pokirtinė skiemenų priegaidė. 
a) prieš kirtį ilgas skiemuo yra tvirtagalės priegaidės, 
b) po kirčio ilgas skiemuo yra tik tvirtapradės prie- 
gaidės: 
a) kalnas // kalnai: 
praūsė // praūsiaū; 
varna // vafnėlė; 
b) kdilis // avikdilis; kdlnas // ugnikalnis; 
diena || vidūdienis; šveūtė I/ tarpūšvėntė; 
plaūkti || pėrplūukė. 

Žinoma, Jauniaus „Lietuvių kalbos gramatikoje“ rastume 
ir daugiau dalykų, vertų mūsų pastabų. Bet mūsų tikslas yra 
žymiai siauresnis, kick tas jo darbas yra turėjęs įtakos mūsų 
bendrinei rašomajai ir šnekamajai kalbai. Ir čia Jaunius bus 
turėjęs Žymiai daugiau netiesioginės įtakos, būtent per savo 
didžiuosius mokinius: K. Būgą ir J. Jablonskį. Jaunius yra 
pirmasis rūpestingai tyręs, kas yra lietuviška (žodžiai ir sin- 
taksė), kas iš kitų kalbų pasisavinta. Taigi tuo keliu nuėjo jo 
mokiniai: Būga ir Jablonskis. 


Prof. Kazimieras Būga (1879 —1924) 
K. Būgos darbai mūsų filologijai ir lingvistikai yra be galo 
žymūs, nors jo paties likimas panašus į K. Jauniaus likimą: nė 


visa pasakė, ką jis galėjo pasakyti. Tiesa, Būga čia yra visai 
nekaltas: jį mirtis išplėšė per anksti iš gyvenimo. 

Jo darbai labai platūs, bet nėra tiesiogiai nukreipti mūsų 
bendrinei kalbai kurti. Mat jis, kaip ir Jaunius, ne praktikas, 
bet mokslininkas. Jis didelis etimologas. Pasiremdainas 
žodžių skoliniais ir atskirų kalbų fonetine raida, jis ėmė 
spręsti istorinius ir priešistorinius tautų kultūrinius 
santykius ir aiškinti jų gyvenamąsias vietas. Šios prof. K. 
Būgos teorijos dar iki šios dienos nesusilaukė mokslininko, 
kuris jas iš pagrindų pakeistų — jos tik kiek modifikuojamos. 

Mums šiuo kartu ne tos teorijos rūpi, bet prof. Būgos 
pažiūros ir darbai mūsų bendrinei kalbai, kuria turėtų kalbėti 
ir rašyti visi lietuviai. Kaip matėme, jo didelio darbo svoris ne 
čia. Be to, reikia priminti, kad jis viešai dirbo labai neilgai: 
apie 15 m. Mat jo gyvenimas buvo toks sunkus ir toks 
nepalankus eiti aukštajam mokslui, kad jis matūros egzaminus 
teišlaikė jau būdamas 25 m. amžiaus. Tačiau jis yra spėjęs 
tarti savo žodį dėl mūsų rašybos ir bendrinės kalbos. Būga 
buvo žymiai energingesnis už Jaunių spaudos ir visuomenės 
darbui. Jis 1913 m. išspausdina straipsnį „Dėl mūsų rašybos“ 
(„Draugija“ XIX t., Nr. 76, 350—374 p.). Išleidžia tą straipsnį 
ir atskirai: „Rašybos mažmožiais“ pavadindamas. 

Tuose savo „Rašybos mažmožiuose“ ir vėliau savo raštuo- 
se vartoja kilminę balsių ir priebalsių rašybą. 

Balsiai. Jis rašo: kįla // kyla, svįla // svyla; byva // būva, pyva 
// pūva; kęra, šąla, bala... — rašo, kaip ir Jablonskis. 

Priebalsiai: baugštus, plg. bauginti; augštas, plg. auginti, 
augtas; sluogsnis, plg. slėgti; kibšas, plg. kimba... Tokią rašybą, 
bent mokslo reikalams, vartoję jau prieš karą prof. J. 
Endzelynas, Jurgis Gerulis, R. Trautmann'as ir kiti. 

Būga ten, kur jo buvo dalykas jau ištirtas, buvo labai 
griežtas, bet kas jam dar neaišku ar nesuprantama, tai atvirai 
pasisako. Štai: 

„Kur žodis turi būti rašomas vienu ar dviem žodžiais, man 
nėra dar visai aišku. Šiokiais atvejais laikausi savo šaltinių 
rašybos. Visugeriausią, kuopikčiausią, pergerą, nebegerą linkęs 
€smi rašyti vienu Žodžiu, nes to, rodos, reikalauja ir tasai 
žodžio ištarimas“. — K. Būga. „Lietuvių kalbos žodynas“, 
įvadas, p. VII, Kaunas, 1924. 

Ten pat, kiek toliau, sako: „Skiriamųjų ženklų dėlioti aš 
nemoku, todėl skaitytojas lai ir nemano mokytis jų iš žodyno“, 
p. VII. 

Galiausiai šiais nuoširdžiais žodžiais ir baigia savo pasitei- 
sinimus ir atsiprašinėjimus „Lietuvių kalbos žodyno“ įvade 
VII p.: 

„Mano kalboje, kurią skaitytojas turi šiame įvade ir kituo- 
se mano raštuose, tegu niekas neieško tobulumo, gražumo ir 
sklandumo, nes čia viso to neras. Kalbos aš dar tobulai 
nemoku, stėngiuos pramokti. Duok Dieve, kad nors senatvėje 
išmokčiau! Manau nebūsiant man gėdos, kad mokydamos dar 
neišmokau, nes gėda tėra tik tam, kuris nemokėdamas ir ne- 
simokydamas tarias moks“ — Būga. „Lietuvių kalbos žody- 
nas“, įvadas, VII pusl. 

Nors Būga ir buvo toks labai kuklus net rašyboje, bet jo 
tartasis žodis buvo visur galingas. 

Ir šiandie yra nemaža žmonių, kurie remia būginę, būtent 
kilminę balsių ir priebalsių rašybą ir jos ilgisi. Kalbos prak- 
tikai, ypač mokytojai, labai priešinas būginei rašybai. Tačiau 
šiais metais (1935 m.) vasario 18 d. Rašybos reformos 
komisija nutarė raštuose ir mokyklose įvesti būginę rašybą. 
Tam nutarimui pasipriešino Lietuvių kalbos ir literatūros 
mokytojų sąjunga. 

Nors Būga, kaip matome, turėjo ir turi daug įtakos mūsų 
rašybai, bet jo darbo svoris mūsų bendrinei kalbai yra tas, 
kad jis sugebėjo geriau už visus išspręsti, kurie žodžiai tikrai 
yra skoliniai, ir tai, kurių žodžių daryba yra nelietuviška. 
Tuos klausimus spręsdamas, jis nesitenkindavo kaip daugelis 
savo tarmės turimąja medžiaga, bet jis paimdavo lyginimui 
visas tarmes ir net toli išeidavo už lietuvių kalbos sienų, lies- 
damas net sanskritą ir senąją persų kalbą. Mūsų kiti kalbi- 
ninkai, tarp kurių ir J. Jablonskis, remiasi gryna darybos ar 
žodžių atitikmenų analogija. O toji analogija būdavo ne sykį 
per siaura. Ir štai buvo pradėta mesti net šiokius žodžius: 
priepuolis, boba, užsigeisti, užgaidas, pragyventi... — laikydami 
vergišku vertimu iš slavų kalbų. 

Tuo tarpu nemalonės susilaukė ir tie žodžiai, kurie 
neturėjo mūsų kalboje analogijų: pirmenybė, pirmyn, nuošim- 
tis, protėvis etc. 

Jo čia visų šios rūšies darbų ir nesuminėsime. Jis būtų dar 
daugiau čia nuveikęs, jei ilgiau būtų pagyvenęs. Jaunieji kal- 
bininkai jo kelius suprato ir jais nuėjo. Mums būtų ir ne pro 
šalį prisiminti jo gražų patarimą, kada kalbos dalykais suabe- 
jojame: 

„Ne visa reikia taisyti, kas kartais pasirodo taisytina. Da- 
lyką ištyrę dažnai pamatome, kad mūsų būta visai be reikalo 
įtarta vienas kitas posakis. Abejojamasis arba įtariamasis kal- 
bos posakis ar žodis, iki neištyrus jo šnekamosios kalbos 
tarmėse ir senovės raštuose, nereikia tuojau smerkti.“ 
„Kalbos ir senovės“ 57 pusl. 


Jonas Jablonskis (1860.XII.30— 1930.11.23) 


Jonas Jablonskis visų neginčijamai vadinamas rašomosios 
kalbos tėvu. Tas vardas jo gautas po labai didžių darbų. Tiesa, 
jo gyvenimas, nors ir labai ligotas, buvo kiek geresnis darbui 
negu kitų kalbininkų, kurie jauni mirė. J. Jablonskis spaudos 
darbą dirbo apie 45 metus. Tokie ilgi darbingi metai reikalingi 
ypatingai tada, kad pats darbas yra nukreiptas į plačią 
visuomenę, kada ją reikia ko išmokyti ar įpratinti. Anuo metu 
juk vienintelė priemonė buvo raštas: savų "mokyklų 
neturėjome. Tada J. Jablonskiui ir teko daugiausia rūpintis tik 
raštų kalba. 

Jis pradeda plunksnos darbą net 1883 m. „Auszros“ Nr. 
8/10 straipsniu „Apie jaunus lietuvius“. Tiesa, dėl šio Jablons- 
kio straipsnelio bibliografai abejoja, bet užtat visai ryškus yra 
1884 m. Tačiau Jablonskis negreitai įsitraukia į spaudos 
darbą: yra visai tuščių metų: 1886 m., 1889 m. ir kiti. 

Daugiau ir intensyviau ima jis rašinėti tik nuo 1893 m., ka- 
da kiek žmoniškiau galėjo įsikurti ir susitvarkyti Mintaujoje 
(1888—1896 m.). Tačiau šie jo darbeliai nėra žymūs: jie 
sprendžia tik rašybos dalykus ir tik vieną kitą kalbos mažmožį. 
Pav. 1893 m. „Varpe“ Nr. 8 „Ar reikalingi tam tikri ženklai 

ilgajam i ir uv išreikšti?“, kur gražiais pavyzdžiais išrodo, jog į 
ir ū (y, ū) daug padeda ir žodžių reikšmei susekti. Panašių 
straipsnelių buvo daugiau. 

Tačiau tikrasis jo darbas, kuris suteikia jam garsą, o vėliau 
ir rašomosios kalbos tėvo vardą, yra 1901 m. išleista 
„Lietuviškos kalbos gramatika. Rašytojams ir skaitytojams 
vadovėlis. Tilžėje. Spausdinta pas Otto V. Mauderode. 88 psl. 
Išleista Susivienijimo Lietuvių Amerikoje lėšomis.“ 

Šia gramatika yra nustatyta mūsų kalbos rašyba ir kartu 
duoti pamatai tolimesnei lietuvių kalbos raidai raštuose. Jis 
ten iškėlė jau tuos principus, kuriais vadovavos kalbą taisy- 
damas iki savo mirties. 

Štai jie: 

„Rašomosios kalbos tiesas visuomet įgija kokia-norint vie- 
na tarmė; kitos tarmės priduoda jai tiktai savo geriausius 
mažmožius, tuos grūdelius, kurie rašomoje tarmėje dėl 
kokios-norint priežasties yra išnykę, nebevartojami. Jei rašo- 
moje tarmėje stinga kokio žodžio, kuris yra žinomas tiktai iš 
kitų tarmių, rašytojas turi vartoti tą Žodį, vistiek kame jį 
razdamas; jei raštų tarmėje nėra kokių tikrai lietuviškų 
reiškinių, vartojamų kitose tarmėse, rašytojas privalo naudotis 
kitomis tarmėmis; jei rašytojui yra žinoma, kad jo vartojamas 
žodis beveik visur kitaip bus suprantamas, jis turi kiek 
galėdamas taikintis prie skaitytojų ir visada rūpintis, kad jį 
suprastų daugumas. Teip pasielgiant su kitomis tarmėmis ir 
rašant „viena“ tarme, galima bus tikėtis, juog raštų tarmė bus 
suprantama skaitytojams ir įgis visas „rašomosios kalbos“ tie- 
sas. Taigi šitos gramatikos kalba bus „paprastoji suvalkiečių 
tarmė“, tik bus ji, kur reikiant, ir kitomis tarmėmis sustipri- 
nama ir suremiama“. Citata iš „Jablonskio raštų“ II tomo, 
Kaunas, 1933 m., p. 398. 

Nuo šio momento J. Jablonskis — Kriaušaitis — lyg įsipa- 
reigoja žiūrėti, kad lietuvių kalba būtų saugoma bent lietu- 
viškuose raštuose. Tiesa, tos gramatikos kilmė yra nepaprasta. 
Gyvenime yra iš tiesų daug atsitiktinumų. Atsitiko ir su šia 
gramatika, kad jai rašyti pirmoji iniciatyva yra kilusi iš Petro 
Avižonio, dabartinio medicinos profesoriaus, tuomet buvusio 

medicinos studento. Jis (Avižonis), būdamas vienas iš 
„Kūdikio“ draugijos Mintaujoje kūrėjų ir vėliau beveik 
nuolatinis pirmininkas, aiškiai matė ir suprato, kad lietuvybės 
darbą jaunuomenė turi pradėti, pati pirmiausia gerai išmok- 
dama lietuviškai. Jis, matyt, iš to pareigos jausmo ir būdamas 
gal kiek už kitus gabesnis, ir imasi rašyti tokią lietuvių kalbos 
gramatiką. Avižonis, parašęs tą lietuvių kalbos gramatiką, 
pirmiausia parodė savo buvusiam mokytojui J. Jablonskiui. Jis 
ištaisė kai kur kirčius ir papildė linksniuočių pavyzdžius dar 
naujais žodžiais — tuo darbas ir buvo baigtas, nors gramatikoj 
buvo vartojami lot. terminai, o retesnių žodžių vokiški verti- 
mai. Jai vardas duotas: „Lietuviška gramatikėlė“. 

Tai „Lietuvių gramatikai“ tuoj atsitiko laiminga nelaimė: 
dr. V. Kudirka, pirmasis gavęs ją spausdinti, atsisakė dėl lėšų 
stokos. Pats autorius norėjęs hektografuoti — nusibodę, 
pradėjęs Dorpate spausdinti — rusų valdžios cenzūra neleido. 
Ir ta gramatikėlė 1899 m. atsidūrė Amerikoje, kur buvo 
paskelbtas Susivienijimo lietuvių Amerikoje konkursas. Ten 
konkursą gramatikėlė laimi tik su sąlyga, kad lotyniški 
gramatikos terminai būtų pakeisti lietuviškais, nes ten pradi- 
nių mokyklų mokiniai nesupras. Ir imta 1900 m. vasarą taisyti 
kartu su J. Jablonskiu, kuris tuomet buvo apsigyvenęs 
Žemaičiuose pas Putvinskius Graužikų dvare. Ten ir dirbta 
visą vasarą, o 1901 m. Tilžėje išspausdino mūsų minėtą 
„Lietuviškos kalbos gramatiką“ su lietuviškais terminais. 

1901 m. yra laikomi mūsų šių dienų bendrinės rašomosios 
kalbos metais. To meto žymiausias mūsų laikraštis „Varpas“ 
skendėjo rašybos ginčuose, kuriuose, žinoma, dalyvavo ir pats 
J. Jablonskis. Bet iki jis nebuvo pasirodęs didesniu ir pilnesniu - 
darbu, ne visada buvo laikomas autoritetu. O įsakyti vieną 
kurią rašybą vartoti nebuvo tuomet kam: juk mes net savo 
spaudos laisvės neturėjome. Bet vis dėlto 1903 m. pradžioje 
(vasario mėn.) „Varpas“ priima Petro Kriaušaičio gramatikos 
rašybą, besiskirdamas mažmožiuose, kur gramatikoje nebuvo 
griežtai pasakyta: pav., rašo: širdįs vietoje širdys, sūnųs vietoje 
Sūnūs. Toje gramatikoje jau aiškiai siūloma rašyti a, e, I, U, po 
kurių iškrenta n prieš į, m, nors šZžirv -466ĖŲ 

(nosinius), nes ten balsiai pailgėją. Todėl rašoma ne tik 
kąsnis, ąžuolas, skęsti, skųsti, bet ir kįla, bįra, lįija, spyra, kaip 
vėliau Būgos buvo rašoma. 

Štai tokiu būdu mūsų bendrinei rašomajai kalbai pamatai 
padėti, tik jų bereikia laikytis varant sienas ir vietomis kartais 
palopyti. Tą saugojimo, tvirtinimo ir lopymo darbą J. Jablons- 
kis atlieka savo gausiais straipsniais, vadinamais „kalbos da- 
lykais“ ir tiek pat įvairiomis ir gausiomis recenzijomis, 
kuriomis prieš savo amžiaus galą buvo net įkyręs ir pavadintas 
kai kurių literatų „blusininku“. 

Visai lietuvių kalbos darbui atsideda su didžiausia energija 
ypač Voroneže, kur M. Yčo gimnazijoje buvo mokytojas. Čia 
jis, lyg nujausdamas greit pasibaigsiant karo audras, po kurių 
kils nepriklausoma Lietuva, griebias rašyti lietuviškus 
vadovėlius ar kitų nors kalbą taisyti. Čia jis išspausdina 1917 
m. „Mūsų Rašybą“, kurios laikės ten savo vadovėlius rašy- 
damas. 

Voroneže parašyta ir tik Vilniuje 1918 ar 1919 m. 
išspausdinta P. Kriaušaičio ir Rygiškių Jono „Lietuvių kalbos 
gramatika“. Etimologija. Pirmosioms mūsų aukštesniosioms 
mokslo įstaigoms. Liet. mokslo dr. leidinys. 

Prakalboje jau aiškiai pasakoma, kam ta gramatika 
skiriama, būtent: 

„Čia leidžiame lietuvių rašomosios kalbos gramatiką, 
skiriamą mokyklos reikalui. [...]  (Gramatiką rašome 
neturėdami tuo tarpu prieš akis aiškios savos mokyklos, 
nežinodami gyvo jos reikalo ir programos. Rašome ne vienam 
kuriam mūsų mokyklos tipui“. 3 pusl. Liet. k. gram., 1919 m. 
Toliau jau aiškinasi ir teisinasi dėl gramatikos metodinių da- 
lykų, kur toliau griežtai ir aiškiai pasisako: „Gramatikoje 
duodame tiktai tam tikro kalbos mokslo. Kalbos metodikos iš 
mūsų nereikalaukite“, ibid., 3 pusl. 

Po šių žodžių mums aišku, kodėl Jablonskio vadovėliais 
mokyklos bodėdavosi ir jie tuoj susilaukdavo populiarintojų. 

Toje gramatikoje jis pirmą kartą pavartoja tokią rašybą; 
kuri iki šių dienų yra vadinama jablonskine arba vilniškė, 
kurios ir šiandie dar laikomės. Būtent rašoma: balti, bąla, ba- 

lo, bet biri, byra, biro; spurti, spūra, spuro; skilti, skyla, skilo. 
Taip pat: gesti, gęsta, geso; mažti, mąžta, mažo, bet gristi, grysta, 
griso; tižti, tyžta, tižo; prusti, prūsta, pruso (vietoje į, ų). 

Vilniškė rašyba — Liet mokslo draugijos leidžiamo 
vadovėlio rašyba. Tokios rašybos laikos ir Rygiškių Jono 
„Lietuvių kalbos gramatika“. Etimologija. Vidurinėms mokslo 
įstaigoms. Antras leidimas, Kaunas, Vilnius, 1922 m. 
„Švyturio“ bendr. leid. 

Šios gramatikos prakalboje ir pasako, kad ne jo rašyba: 

„Šitam vadovėliui yra paimta rašyba, kurios laikydavosi 
mūsų Mokslo Draugija, ėmusi leisti karo metu Vilniuje pir- 
muosius vadovėlius mūsų mokyklai. Radęs Lietuvoje tą rašy- 
bą, priėmiau ją ir savo vadovėliui, atsisakęs tuo būdu nuo vie- 
no kito savos rašybos mažmožio. Tos pat rašybos laikaus ir ši- 
tam leidimui“, pusl. 4. Liet. kalbos gramatika, 1922 m. 

Čia jis toks kuklus ne dėl to, kad ši rašyba būtų už jo 
vertesnė, geresnė, tobulesnė. Jam rūpėjo rašybos vienybė. Tai 
vienybei jis čia ir nusileidžia. Kaip jis yra vienos rašybos 
geidęs ir dėl jos šaukte šaukęs, rodo „Mūsų Rašybos“ 1917 m. 
baigiamasis žodis psl. 56—57 [citatą iš knygutės paskaityti]. 

Visur, kaip matome, Jablonskis rūpinos raštu, būtent: 
rašyba, arba parašytų žodžių ar sakinių lietuviškumu — 
taisyklingumu. Tam jo yra skirtos gausios recenzijos ir 
daugybė kalbos dalykų straipsnių. Visa jis taisė remdamasis 
gyvosios kalbos faktais ir jos analogija. Aišku, visos gyvosios 
kalbos faktų neaprėpsi, todėl viena kita klaida, kaip minėjome 
kalbėdami apie Būgą, įsibrovė ir iškilo viešumon. Ta pačia 
analogija besiremdamas, tik kitu atžvilgiu, taisyti ėmėsi daug 
dalykų, kurie analogijų turėjo slavų kalbose. Čia jo žingsnius 
kiek sutrukdė taip pat Būga, kuris į kalbą plačiau žvelgė. 


Bendrinė šnekamoji kalba ir J. Jablonskis 
Kaip matėme, Jablonskis barė tik tuos ir mokė kalbos, 


kurie ką rašydavo ir spausdindavo. Čia kyla klausimas, ar J. 
Jablonskis visiškai nesirūpino mūsų šnekamąja kalba? 

Griežtai pasakyti, kad Jablonskis nesirūpino mūsų 
šnekamąja kalba, negalėtume. Bet nesuklysime pasakę, kad ja 
rūpinos daug mažiau. Čia buvo kelios priežastys: 

1. Neturėjome savo bendrinės šnekamosios kalbos ir jos 
tradicijų. 

2. Jablonskis mūsų po karo sukurtosios mokyklos ir jos 
darbo visiškai nepažino. 

3. Matyt, jam dar galutinai nebuvo paaiškėjusi ir mūsų šių 
dienų mokyklos raida. 

Štai tos priežastys ir bus, kad jis viešai niekur nedrįso taip 
bartis dėl šnekamosios kalbos, kaip jis rūsčiai bardavosi dėl 
rašomosios kalbos. Kad jis yra dar daug abejojęs, kuriuo keliu 
nueis mūsų kalba, galime gerai pastebėti iš jo 1901 m. grama- 
tikos prakalbos, kur jis aiškinasi dėl tos gramatikos 
„paprastosios suvalkiečių kalbos“. Štai jo keli žodžiai: 

„Mūsų tautos žmonės ne visur vienaip kalba: mūsų kalba 
nuo senų-senovės suskydo į kelias tarmes, o tos tarmės — į 
daugybę tarmelių. Kitą-kart rašomojoje kalboje buvo iškilus 
aikštėn rytiečių tarmė; vėliaus daugiausia dirbdavo žemaičių 
rašytojai; Prūsų Lietuvos raštuose — bus jau su viršum šimtas 
metų — vartojama savotiška, Prūsų lietuvių, tarmė; paskutinį 
laiką ėmė rašyti daugybė žmonių „suvalkietiškai“, beveik teip, 
kaip rašoma Prūsų lietuvių raštuose“. Citata iš Jablonskio 
Raštų II tomo. 398 pusl. 

Štai kas jį, patį kilusį iš tų „suvalkiečių“, padrąsino imti 
pamatu gramatikai savo gimtąją ir  augtąją  SU- 
valkiečių —-zanavykų tarmę, kurios jis, žinoma, ir šnekėdamas 
laikydavosi. Tos savo gimtosios kalbos, kaip kartais jis 
pasakydavo, savo motinos kalbos, mokydavo ir visus tuos, 
kurie į jį kalbos reikalu kreipdavosi ar kuriems tekdavo su juo 
kartu dirbti. 

Taigi šnekamosios kalbos jis mokė sokratiškai: gyvu 
žodžiu, o ne raštu. Taip daugelis ir išmoko iš J. Jablonskio 
gražios šnekamosios kalbos, patys nežinodami, kad tokios vie- 
nos šnekamosios kalbos pradėtų mokėti visi tie, kurie baigia 
mūsų lietuviškas mokyklas. Kaip sakiau, šnekamosios kalbos 
tobulinimo akciją jis varė tik siaurame artimųjų ir savo moki- 

nių ratelyje. Tačiau jis jautė, kad šnekamoji ir rašomoji kalba 
mokytam žmogui yra lygiai privalomos. 

Jis, puldamas pasenusį gimtosios kalbos gramatikos 
dėstymą „Gramatikos ir Mokyklos“ straipsnelyje, kuris išleis- 
tas tuo vardu net atskira knygele 1921 m. Šiauliuose, sako: 
„Gražiės sakomos ir rašomos kalbos maža tegirdėdavai iš 
mokinių“, pusl. 7. Vadinas, gimtosios kalbos gramatikos 
pamokose turėtų tų abiejų kalbų išmokyti. Čia jis kaltą randa 
pasenusį gimtosios kalbos dėstymo metodą. 

Kiek vėliau „Lietuvių kalbos vadovėlyje“, skirtame pir- 
mosioms vidurinių mokyklų klasėms, vėl iškelia šnekamosios 
kalbos trūkumus, sakydamas: 

„Pastebėjęs, jog mes daug kas netaisyklingai tariame 
rašomosios kalbos priegaides, šitame vadovėlyje kiek daugiau 
kalbu apie žodžio kirtį, duodu kiek daugiau ir kirčiuotų 
pavyzdžių: mokiniai tuoj kalbos mokslo pradžioje turi įprasti 
gerai skirti savo kalbos kirtį“. Lietuvių kalbos vadovėlis, Ry- 
giškių Jono, Kaunas, 1925 m. „Vaivos“ bendr. leidinys. 

Dabar kyla klausimas, ar mums, įvairių tarmių Žmonėms, 
užtenka išmokti gerai tarti rašomosios kalbos, kaip čia kad 
sako, kirčius — ir jau mes gerai tarsime visus rašomosios kal- 
bos garsus? Į šį klausimą J. Jablonskis niekur savo raštuose 
neatsako. 

Turbūt svarbioji priežastis bus ta, kad Jablonskis nepažino 
mūsų mokyklų ir tų mokyklų lietuvių kalbos mokėjimo. Tam 
reikalui turime puikų jo paties prisipažinimą straipsnelyje, 
pavadintame „Mano pasiaiškinimas“, kuriuo atsako dėl 
įvairių lietuvių kalbos gramatikos, išleistos 1922 m., priekaištų 
A. Vireliūnui, jo lietuvių kalbos gramatiką kritikavusiam. 

Ten Jablonskis sako: „Niekad nėr man tekę mokyti lietuvių 
kalbos m ūsų vidurinėje mokykloje. Bet prieš kelerius metus 
teko, begyvenant toliau nuo dabartinės Lietuvos, ir lietuvių 
kalbos gramatika (etimologija) parašyti tos mokyklos 
reikalui“. (Ten pat toliau sako) „D a ba r tenka ir tos grama- 
tikos kritika išgirsti. Tą kritiką rašo žmogus irgi nedėstęs, 
rodos, gramatikos dalyko mūsų vidurinėje šių dienų mokyk- 

loje“. Citata iš „Jablonskio raštų“ II tomo, 351—352 pusl. 
Kaunas, 1933 m. 

Čia jis atidengia savo ir savo kritiko kortas. Po to jo pasi- 
sakymo daug kas mums paaiški, kodėl J. Jablonskis netaisy- 
davo ir kritikose nepuldavo mūsų šnekamosios kalbos. Jis 
nepažino jos. Iš tiesų, juk jį supo artimieji ir seni jo draugai, 
rusų mokyklos auklėtiniai. Jei kurie jaunesnieji prie jo pritilp- 
davo, tai būdavo dažniausia jau iš prigimimo kalbininkai — ir 
Jablonskio mokslą greit suvirškindavo. Taip tad jis ir ne- 
galėdavo susidaryti jokio tikro vaizdo, kaip yra su lietuvių kal- 
ba mūsų mokyklose. O ko jis nežinodavo, to ir nekeldavo. 

Tad lieka klausimas, kaip mes mokėmės bendrinės 
šnekamosios kalbos. 


Mes ir bendrinė šnekamoji kalba 


Mokytis tarti savo kalbos tenka ne mums vieniems. Visos 
kultūringos tautos, kurios turi savo kalboje rašytinių reikalų, 
moko ir vieno savo kalbos tarimo, kaip savo kalbos rašybos. 
Ypatingai tai aktualu didžiosioms tautoms, kurių kalba yra 
suskilusi į daugybę tarmių, kurios savo ruožtu yra labai viena 
kitai tolimos. Kas iš mūsų nežino žmonių sprendimų tokių, 
kad prancūziškai gerai norėdamas išmokti, važiuok į Paryžių, 
o ne į Marselį, Havrą ar kur kitur; rusų kalbos — į Maskvą, 
lenkų — į Varšuvą etc. Tiesa, čia visur buvo nurodyta tų vals- 
tybių sostinės. Čia tik tas atsitikimas, kad sostinėse dažniausia 
yra ne tik politika, bet ir kultūra kuriama. Tad labai aišku, 
kad tos kultūros kalba turi tapti ta, kuria tos vietos žmonės 
kalba. 

Bet ne visoms viešoms (arba valstybinėms) kalboms tas 
sprendimas tinka. Vokiečių kalbos gražaus tarimo niekas ne- 
siųs mokytis į Berlyną. Daug greičiau išgirsime siūlymą 
važiuoti mokytis vokiečių kalbos į Klaipėdą ir net į Rygą, negu 
į Berlyną. Mat vokiečių kalbos bendroji tartis nėra imta iš 
kurios nors tarmės, kurioje būtų sostinė. Ji yra sutartinė, ir ją 
(tą bendrinę vokiečių šnekamąją kalbą) vadina Būhnensprache; 
pažodžiui išverstume — scenos (teatro) kalba. Tokia vokiečių 

kalbos istorija ir yra. Ja pirmiausia susirūpino teatro žmonės 
— artistai — ir jie nusprendė vokiečių kalbos tartį, maža at- 
skiromis tarmėmis tesiremdami. 

Mes, rodos, ir nesiųstume geros lietuvių kalbos tarties 
mokytis į Kauną — į jo kavines, kur dažniau mėgsta rinktis 
tikroji Kauno publika. 

Latviai ir niekada neparekomenduos savo Rygos gražios 
latvių kalbos pramokti iš eilinių Žmonių. Jie mus greičiau 
nusiųs į Jelgavą (Mintaują). Vadinas, lietuvių ir latvių yra 
paimtos bendrinei šnekamajai kalbai tarmės, kurios nelokali- 
zuojamos sostinių aplinkumoje. Tai vis painios kultūrinės ir 
socialinės priežastys, kurių čia mes plačiau nenagrinėsime. 
Vadinas, mes turime mokytis ne Kauno tarmės, bet, kaip 
Jablonskis sako I-ojoje savo gramatikoje, suvalkiečių, kitų 
žodžiais tariant, užnemuniečių, panemuniečių, Zanavykų, 
kapsų ir t. t. Žodžiu, tų vietų, kur yra dabar Šakių, Vilkaviškio 
ir Marijampolės apskritys. Jei vartosime tarmių moksle įsi- 
galėjusius terminus, pasakytume: turime mokytis zanavykų- 
kapsų tarmės. Nesiimsime čia tuoj tiksliai tų tarmių 
apibūdinti. Tik turėtume čia pasakyti, kad ir mūsų raštų kalba, 
arba tiksliau pasakytume, mūsų bendrinė šnekamoji kalba yra, 
kaip ir kitų tautų, jau nutolusi nuo savo pagrindo. Niekas 
šiandie nesiūlo tarti: md, tė, darbinyks, sodyti, mokyti ir kitų 
smulkmenų. Bet vis dėlto stambieji fonetiniai dalykai imti iš 
ten ir dar daug kur jie ne tik sutampa, bet tik iš ten turime 
mokytis. Vėl grįšime prie senojo klausimo, kaip mes 
mokėmės ar mokomės negalėdami ten nuvykti ir ten gyven- 
dami tos jų tarties išmokti. Čia reikėtų paminėti kelius at- 
vejus, kur tos bendrinės šnekamosios kalbos turėtume ir 
galėtume išmokti. 


I. Mokykla ir bendrinė šnekamoji kalba 
Iš mokyklos paprastai visokių mokslų laukiame ir pyks- 


tame vėliau, kad ko neišmokė ar neišmokome. Bendrinės 
Snekamosios kalbos, žinoma, mes ir norėtume išmokti 

mokykloje. Deja, mokykla šioje srityje yra kiek atsilikusi. Čia 
turime ir keletą priežasčių. 

1. Bendrinės šnekamosios kalbos reikalą ne visi lygiai su- 
prantame ir vertiname. 

2. Nėra bendrinės šnekamosios kalbos tradicijų. 

3. Trūksta mokytojų, mokančių bendrinę šnekamąją kalbą. 

4. Neturime sistemingos ir plačios bendrinės šnekamosios 
kalbos fonetikos. 

Žodžiu, šioje srityje yra dar tų pačių bendrų mūsų mokyk- 
los trūkumų, kurių galime pastebėti ir kituose mūsų mokyklos 
darbuose. Kad ir turėdami tam tikrų sunkumų išmokti mūsų 
bendrinę šnekamąją kalbą gerai tarti, vis dėlto jau laikas ja 
labiau susirūpinti, nes visa tai juk kultūringos tautos pažymys. 
Taigi išmokti vieningos šnekamosios kalbos yra lygiai svarbu, 
kaip kad mokėti ir vieningą rašomąją kalbą. 


II. Rašyba ir bendrinė šnekamoji kalba 


Daugelis ir mano, kad rašyba yra išganymas išmokti gerai 
mūsų bendrinės šnekamosios kalbos tarčiai. Tiesa, turime 
pripažinti, kad mūsų rašyba yra palyginti labai fonetiška ir toli 
pralenkia Vakarų Europos kalbų tradicingas ir konservatyvias 
rašybas. Bet tuo tarpu turime pripažinti, kad visų kalbos garsų 
niuansų šešėlių jokiu būdu negalime išreikšti. Visos dabar- 
tinės mokslinės rašybos, arba kaip jas dažniausia vadina, 
transkripcijos, yra praktikos reikalui be galo sunkios ir todėl 
nevartojamos. O mums vis dėlto ne sykį yra tekę mokytis tarti 
savo kalbos garsus ir žodžius taip, kaip parašyta matydavome. 

Kyla klausimas, ar patenkinamas gali būti mūsų tarimas, 
išmoktas iš kasdieninio rašto? Pasakytume trumpai, kad jokiu 
būdu, nes kiekviena kalba, tarmė ir net atskiras žmogus turi 
savo įprastinę artikuliacinę bazę, pagal kurią jis ištaria visus 
raštuose randamus svetimų kalbų garsus. Pagaliau be galo turi 
didelę įtaką ir atskirų garsų junginiai, kurie kalbose yra be 
galo į įvairūs. 

Štai, sakysime, kas nežino lotynų kalbos I tarimo ginčą: Į 
ar I" tarti prieš a, 0, u garsus. Vakarų Europoj yra patvirtintas 

tik /", o mums — abu lygūs, nes mes turime / ir /'. Man pačiam 
teko turėti praktikos stebėti, kaip to paties dalyko profesoriai 
nevienodai taria klasikinių kalbų garsus ir junginius. Es. |.: 
naučedo, nadebos, za16E0E! (-evo Ir -vi). Futur: 701060600, 
zatdsbosIs, T016E0OEI (S ir Z). 

Turėjau taip pat progos stebėti, kaip ir mūsų atskirų tar- 
mių atstovai taria iš rašto mūsų bendrinės šnekamosios kalbos 
garsus: sėti ir sieti. Iš savo mokinių dar galėčiau daugiau 
pavyzdžių duoti: muotina ir motina; ryt. t.: visas // vysas, skirti // 
skyrti; mergelė || mergelė; vaikas || vajkas; rokiškėnas || 
rakiškėnas. 

Iš tų pavyzdžių matome, kad net aukštesnių klasių moki- 
niai ne visada sugeba ištarti trumpai mūsų bendrinės 
šnekamosios kalbos garsus. Dar geriau galėtume pavaizduoti, 
prisiminę, kaip atskirų tarmių seni žmonės skaito laikraščius: 
jiems beveik nieko nereiškia atskiros kalbos raidės: jie tik 
žodžius gaudo ir taria savaip. 

Kodėl taip įvyksta? Turime išsiaiškinti pirma raidės ir gar- 
so santykius. 


Raštas, raidės ir garsas 


Čia turėtume prisiminti, kad ne visada žmonės vartojo 
garsinį raštą, kurį graikai vadino povyriKį) TEyVA. 

Juk dar yra buvęs ideografinis, arba vaizdinis, raštas, kurio 
pagrindas buvo to daikto vaizdas, apie kurį norime kalbėti ar 
kalbame. Tokia rašyba nieko bendro neturi su kalbos garsais. 
Tada nesvarbus ir tų garsų bet koks žymėjimas. Tačiau dabar 
visos kultūringos tautos turi garsinę rašybą, kur jau žymima 
sutartais ženklais tam tikrus garsus. Taigi mūsų raidės yra tik 
tam tikri garso simboliai. Bet simbolis ir pats daiktas gali 
būti labai tolimi, visai kitos prigimties. Todėl ir nenuostabu, 
kad tas pats simbolis, ženklas, gali tarnauti įvairioms 
sąvokoms. Dabar mums ir gali paaiškėti, kodėl įvairių tarmių 
žmonės skaitydami mūsų vienoda rašyba parašytą raštą, taria 
savaip: žemaitiškai, dzūkiškai, suvalkietiškai, rytietiškai... 

Garsinė rašyba vis dėlto labai didelė kultūrinė pažanga. 
Mes, turėdami tik garsui simbolį, raidę, galime paskelbti visai 
naujų sąvokų, kurios gal siaurame ratelyje tebuvo žinomos. 
Čia laisvas kelias visokiems naujadarams! Bet koks patogu- 
mas čia literatūrai! Vaizdiniame rašte daug sunkiau išreikšti 
savo mintis, jausmus ir norus. 

Tačiau nemanykime, kad visus savo kalbos garsus žymime 
ir dar tiksliai žymime. Aišku, daugumas gali pamanyti, kad 
kiek rašte raidžių, tiek jau to Žodžio ir garsų. Deja, taip nėra. 
Juk tie įvairūs mūsų minėti tarmiškumai rodo, kad yra tos pat 
eilės daug garsų. Sakysime, mūsų /, rodos, yra tik vienam gar- 
sui skirtas. Bet jau iš mokyklos žinome, kad tas / gali būti kie- 
tas ir minkštas. Bet kietumas ir minkštumas yra be galo 
reliatyvus dalykas... Vadinas, tuoj turime sutikti, kad / yra 
kietų ir dar kietesnių, iš kitos pusės — minkštų ir dar 
minkštesnių. Aišku, čia ir galo nerasime. Tuo tarpu mums čia 
tarnauja beveik vienas ženklas: / (li). Žinoma, galėtume tų 
ženklų ir daugiau prasimanyti, nei turime, ir turėtume tada 
puikią fonetinę rašybą. Taip, bet ar praktikos reikalui tokia 
rašyba būtų patogi ir lengvai išmokstama. Aišku, neįmanoma. 
Bet tada galbūt nebereikėtų eiti atskirai fonetikos kurso? Gal 
jį mes galėtume tiesiog išskaityti iš rašmenų? Taip, deja, ne- 
gali būti. Čia galėtume prisiminti muziką. Ji ir vartoja net 
specialius ženklus ir dar visokių pažymėjimų ir žodžių: piano, 
pianissimo, allegro... etc. Išeitų, kad kas jau gaidas paskaito ir 
sugeba groti, gali puikiai pagroti didžiuosius pasaulinius 
kūrinius, kurie mus lygiai stebins, ar vienas, ar kitas asmuo čia 
grotų. Kam tada iš užsienių visokių dirigentų! 

Bet čia vėl pasirodo tam tikras reliatyvizmas, kuris tas 
pačias gaidas kitaip groja, atlieka. Ne visiems piano yra vie- 
nodas... Taip esti ir su rašomais garsais. Rašmuo ir garsas 
savo prigimtyje nieko bendro neturi. Net skirtingais pojūčiais 
juos ir pagauname. Štai kodėl mums reikia šalia rašybos ir 
tarties mokytis. Todėl mes ir eisime atskirai mūsų bendrinės 
šnekamosios kalbos fonetikos kursą. 

Fonetika ir jos rūšys 


Fonetikos uždavinys — ištirti kalbos garsus. Bet kiekvienas 
kalbos garsas turi savo prigimtį, santykį su kitais garsais ir net 
savo istoriją. Todėl šiandie sykiu skaityti visą fonetikos kursą, 
apimantį visas kalbos garsų ypatybes, yra neįmanoma. Uni- 
versitetuose, kuriuose pirmasis uždavinys yra grynas moks- 
linis, dabar skaitoma dažniausia bendroji fonetika, vadinas, 
tokia, kuri maždaug apimtų visų mums žinomų kalbų garsus, 
jų grupes ir ypatybes. Mums šiandie terūpi lietuvių kalba. Jos 
fonetiką čia mes ir norėtume peržvelgti. Pasirodo, kad ir čia 
dar yra painumo. Jei tirsime garsų raidą, turėsime jau istorinę 
fonetiką. Ją mes gal eisim tik su gramatikos kursu. Tačiau jei 
sakysime: lietuvių kalbos fonetiką aiškinsimės, vėl turėsime 
kursą per platų. Juk čia reikėtų tada lygiai respektuoti visas 
tarmes ir iškelti tų tarmių garsinius dėsnius. Todėl mes 
pasirinksime tik bendrinės šnekamosios kalbos fonetiką 
praktiniais sumetimais, kad vėliau jos turėsime mokykloje 
mokyti, ir metodiniais, kad darbas būtų nuoseklesnis ir 
lengvesnis. 


Kalbos garso prigimtis 


Kiekvienas kalbos garsas turi dvi svarbiausias puses: 
genetinę, kai garsas tarytum gema, yra sudaromas, pagami- 
namas, ir geneminę, ką garsas pats pagamina, pagimdo. 

Kad kalbos garsai tampriai yra susiję su Žmogaus prigim- 
timi, pirmąją jo dalį pavadinsime garso fiziologija, o antrąją 
— garso akustika. | 

Eidami nuosekliai prie atskirų garsų, pirma turėsime 
išsiaiškinti bendrąją garsų fiziologiją ir pažinti jos terminus. 
Čia turėsime pažinti kiek ir žmogaus kūno dalis, kurios bus 
mums svarbios aiškinant garsų genetinę pusę. 

Bendroji garsų fiziologija 
Trumpa fonetikos mokslo istorija 


Kasdieniniai dalykai mums rodos per daug aiškūs. Tokia 
yra gimtoji kalba, jos žodžiai, sakiniai ir net garsai. Lygiai 
mums rodos aiškūs ir kalbos padargai, kuriais naudojamės 
žodžius ar atskirus garsus tardami. Jų jau mokomės mokyk- 
lose. Bet ir šiandie visos kalbos padargų smulkmenos nėra 
mums taip aiškios ir mokslui žinomos. Senovėje daug čia 
paklaidžiota. 

Tiesa, visiems iš seno buvo suprantama, kad mūsų kalba ir 
jos garsai yra tam tikro mūsų kūno veiksmo produktas. Bet il- 
gai buvo neaišku, kaip ir kur iš tikrųjų yra gaminami kalbos 
garsai. Vieniems buvo pakaušis, antriems — kakta, tretiems — 
nosis, o kitiems — pilvas arba krūtinė. Čia yra anekdotiškų 
dalykų. Vienas dainininkas ir dainų mokytojas nuėjęs pas gy- 
dytoją susilpus klausai ir taip sakęs jam: „Aš vis dėlto gerai 
girdžiu, ar balsas eina iš krūtinės, ar iš galvos, ar iš skylės 
(Fistel)“. Kitas tos pat profesijos žmogus nusivedęs kartą savo 
mokinį pas gydytoją ir prašęs, kad jo mokiniui praplatintų 
gerklę, nes jis kai kurių tonų neišgiedąs, jų neišspaudžiąs. 

Šie anekdotiški įvykiai nėra imti iš senų laikų. 

Tiesa, fonetika žmonės jau labai seniai susirūpino dėl 
įvairių priežasčių. Juk šiandie mūsų garsų pavadinimai rodo 
graikišką-lotynišką kilmę: /abiales, dentales, gutturales, vocales, 
consonantes, liguidae (I, r,), nasales (m, n), tenues (p, t, k), 
aspiratae (p', V, k'=ph, th, kh), mediae (b, d, g) ir t. t. 

Didžiausi senovės fonetikai buvo indai. Jie skyrė t ir d net 
keturis: dentalis, dentalis aspirata, cerebralis, cerebralis aspirata; 
n: dentalis, palatalis, cerebralis, gutturalis. Kas sanskritą 
mokęsis neatsimena jų sandhi — gretutinių žodžių išgarsio ir 
įgarsio taisyklių: ča ita=četa, mūsų: te+yra=tėra; ne+yra= 
nėra; sū uvėca =sovūca (ji kalbėjo). 

Žinoma, šie visi garsai yra labai paviršutiniškai apibūdinti: 
duotas toks vardas, kokį turi tie kalbos padargai, kurie čia Ia- 
biausiai dalyvauja. 

Iš graikų ir romėnų paveldėtas turtas net tūkstantį metų 
nebebuvo didinamas. Čia prikalbėta daugybė nesąmonių apie 
garsus, raides ir jų darybą. 

ia paminėsime tik kelis vardus, kurie fonetikos mokslą 
pirmyn kiek pavarė. Tai būtų švabas F. Hellwag, kuris savo 
veikalu „Dissertatio inauguralis physico-medica de forma- 
tione loguelae“ 1781 m. duoda gražų balsių aprašymą, pava- 
dintą vėliau balsių trikampiu: 


Tiesa, jis čia ir pradeda dar nuo tokių klausimų: kaip žaltys 
su Ieva kalbėjo, kodėl Babelio bokšto nepastatė etc. 

Kitas žymiai pastūmėjęs fonetikos mokslą į priekį buvo 
Wolfgang von Kempelen, gimęs 1734 m. Presburge. Jo tikroji 
profesija buvo juristo, bet nė jokio darbo ilgai jis nedirbdavo: 
jam nusibosdavo ir būdavo neįdomu. Jis savotiškas, tariant, 
šposininkas. Tos rūšies darbai labiausiai jį domino ir daug toje 
srityje išrado. Jis išrado automatą šachmatams. Jam buvo at- 
daros durys į visų to meto valdovų rūmus. Jo dėmesį atkreip- 
davo kiekvienas mažmožis. Jis kartą išgirdo lyg mažo vaiko 
dejavimą. Nueina ir randa, kad tas garsas eina iš primityvaus 
muzikos instrumento — Dudelsack [„dūdmaišis“. — Red.|. Tą 
Dudelsack stebėdamas ir pats daugiau kalbą tyrinėdamas, 
išleidžia 1791 m. „Mechanismus der menschlichen Sprache“, 
kur nustato tam kalbos mechanizmui pagrindus: tariant, 
svarbiuosius kalbos padargus, kurie esą: 1. dumplės, 
kurios orą duoda, 2. įtaisas (prietaisas), kuris balsą 
gamina, 3. e r dv ė (Žiomuo), kuri balsą rezonuoja. 

Šiuos Kempelen'o principus patvirtino ir vėlesnė fonetika, 
o adams jautrių instrumentų. 

„ Cia vėl padarykime šuolį iki ispano Manuel Garcia, kuris 
išrado 1850-1860 m. laringoskopą (veidrodėlį), 

kuriuo galima tyrinėti įgerklį, kaip matysim, labai svarbų kal- 
bos padargą. 

Apie XIX a. vidurį ir į jo pabaigą išauga didelis fonetikų 
skaičius. Jau pertrūkio fonetikos moksle nebematome. Vieni 
iš tų fonetikų labiau linkę tyrinėti garso fiziologiją ir nueina su 
medikais į anatomiją, kiti — garso akustiką. Anglai ir skandi- 
navai daugiau dirba garso fiziologijai, vokiečiai — garso 
akustikai. 

Iš tų visų reikėtų paminėti prancūzą kanauninką P. J. 
Rousselot (1846—1924), kuris yra tėvas eksperi- 
mentinės fonetikos. Jis pašalina iš fonetikos subjekty- 
vizmą, o jo vietoje pastato objektyvųjį — gamtininko metodą. 
Jis nepasitiki savo tyrinėjimais, savo paprasta akimi, ausimi ir 
jausmu, bet vien — jautriu instrumentu (Eksper. fonetika, I, 
II, 1897—1901). 

Tuo keliu dabar eina daug mokslininkų ir kiekviename 
universitete stengiamasi įkurti fonetikos laboratorija. Šioje 
srityje dabar garsiausias yra turbūt italas Panconcelli- Calcia, 
Hamburgo universiteto profesorius. 

Eksperimentinės fonetikos laimėjimų dar negalime vertin- 
ti, nes nedaug teturime tyrinėjimų. Ji turi trūkumų. Sunku 
pasigaminti tikslų aparatą, kuris nekliudytų ir nevaržytų kal- 
bančio; antra, tas metodas labai sunku taikyti masiniam 
tyrinėjimui. Bet vis dėlto jo vaisiai dideli. Mes, neturėdami tų 
įvairių ir brangių aparatų, stengsimės subjektyviai stebėti savo 
kalbos garsų fiziologiją ir tuos stebėjimus nusakyti ir aprašyti. 


Stambieji kalbos padargai 


Skirstant kalbos padargus stambiomis dalimis, patogiausia 
laikytis Kempelen principo. Tada gauname tris stambiausias 
grupes: 1. oro tiekiamoji grupė (dalis) [plaučiai, kvėpuojamoji 
gerklė]; 2. garsus gaminančioji grupė (dalis) [gerklos, liežu- 
vėlis (melekėlis), liežuvis, lūpos]; 3. garsus formuojančioji 
(stiprinančioji) grupė [įgerklio (gerklų) tuštuma, ryklė, įgerk- 
lis, burnos tuštuma, nosies tuštuma|. 

Plaučiai ir kvėpavimo gerklė 


Mes kalbame oru. Be oro mes negalime kalbėti. Čia 
naudojamės kvėpavimu. Čia būtų pravartu skirti tylųjį, arba 
ramųjį, kvėpavimą ir kalbamąjį kvėpavimą. Kada kvėpuo- 
jame ramiuoju kvėpavimu, tada įkvėpimo ir iškvėpimo fazė 
yra lygios. Kvėpuojame paprastai diafragma. Kalbamuoju 
momentu įkvėpimo ir iškvėpimo fazės nėra lygios. Mes nor- 
maliai kalbame iškvėpdami orą iš plaučių. [...] Iškvėpuoja- 
masis oras renkasi iš plaučių į bronchus, o iš bronchų eina 
kvėpuojamąja gerkle, pasiekia įgerklį (Adomo obuolį), ryklės 
tuštumą, kur suskyla dviem šakom: pro burną ar pro nosį. 
Toks iškvėpuojamojo oro kelias. Iš to kelio svarbiausios vietos 
bus: įgerklis, burnos vidus, nosies tuštuma ir lūpos. 

I. Įgerklis: 

1. žiedinė kremzlė (pamatinė kremzlė); 2. skydinė 
kremzlė; 3. (2) semtukai (Stellknorpel); 4. balso stygos 
(lūpos); 5. morganinės kišenės, 6. morganinės (kišeninės) 
lūpos; 7. balso plyšys (skylė), ryklė. 

II. Nosies tuštuma. 

III. Burnos (tuštuma) vidus: . 

1. burnos tuštuma; 2. liežuvis; 3. gomurys: kietasis, 
minkštasis ir liežuvėlis (melekėlis) [veluzn — burė, uvula — 
vynuogės kekė|. Apačioj: 4. liežuvis: pryšakinė, vidurinė ir 
užpakalinė dalis; 5. alveolė (dantų smegenys); 6. viršutiniai ir 
apatiniai dantys. 

IV. Lūpos: 

1. viršutinė lūpa, 2. apatinė lūpa. 


Kalbos padargai, garsai ir rašmenys 


Minėti mūsų kalbos padargai, iškvėpuojamojo oro 
Veikiami, gamina garsus. Kalbos padargams charakteringa 
yra: 1) ramioji (indiferentinė) padėtis ir 2) jų artikuliacinė 
bazė. Ramioji jų padėtis visai sutampa su tyliuoju kvėpavimu: 
jie tada guli savo vietose taip, kad nekliudytų kvėpuoti. 

Artikuliacinė bazė yra nevienodai suprantama. Ją kartais 
sutapatina su kvėpuojamąja kalbos organų padėtimi. Šiaip ar- 
tikuliacinė bazė suprantama bendra kalbos organų laikysena 
tariant garsus. Plačiau suprantama artikuliacinė bazė aprėpia, 
galima sakyti, visą mūsų kalbamąjį aparatą, siekdama net kal- 
bos smegenų centrą, vadinas, liečia mūsų kalbos jausmą, 
mūsų psichinį nusiteikimą tam tikros spalvos garsams kurti. Iš 
tiesų yra net jau seniai pastebėta, kad ne visos tautos vartoja 
tuos pačius garsus. Juk ir mes neturime savo kalboje f, h, ch. 
Bet dar įdomiau, kad tą patį garsą, dažnai klasinių kalbų, 
ištaria visos tautos savotiškai, priderindamos prie savo kalbos 
įprastinių garsų ir jų artikuliacijos. Šiandie imama aiškinti tai 
ne tik įpratimu, bet ir fiziologine priežastimi, būtent kad ne 
visos tautos savo kalbos padargus, kurie palyginti yra taip 
judrūs, nevienodai laiko kvėpuodami. Vienos tautos Žmonės 
smakrą atkiša į priekį, o liežuvį patraukia užpakalin. Taip 
daro anglai. Tuo tarpu prancūzai smakrą kick patraukia savęs 
link, o liežuvį pastumia kiek priekin. Čia keliamos bendros 
tautos fiziologinės žymės kalbai. Tačiau yra dar daug indi- 
vidualių žymių net toje pat šeimoje. Juk jei to nebūtų, mes 
negalėtume pažinti kurį savo brolių ar kurią seserų tik iš jų 
kalbos. Vadinas, kiekvieno žmogaus kalbos padargai yra 
savotiškai, individualiai suaugę ir tuo būdu duoda skirtingus 
garsus. Tiesa, čia dar prisideda prie kalbos bendra žmogaus 
kūno konstitucija ir nervų sistema, kuri dažnai kalbą daro 
greitesnio ar lėtesnio tempo ir šiaip kalbai duoda įvairių 
spalvų. Vadinas, kiekvienas žmogus turi savo kalbą. 

Kaip tada su rašmenimis? Ar kiekvienas turėsime savo tik 
kalbai tinkamą raštą? Taip maždaug ir turėtų būti. Praktikos 
reikalui, kuris liečia visos tautos visuomenę, padarome čia 
didelį kompromisą, atsižadėdami savo individualių garsų 
žymių. Bet einame dar toliau: ir visa visuomenė atsižada 
žymėti smulkias garsų skirtybes. Žymi beveik, pasakytume, tik 
garsų grupes — fonemą. Štai šiuose skiemenyse: ki, ke, kia, kė, 
ka, ko, ku — grafema „k“ reiškia įvairius garsus, kurių skirty- 
bės jau išeina iš individo tarimo ribų. Išeitų taip, kad čia 
turėtume visur prasimanyti naujus ženklus. Bet tada būtų (4 


198 


ženklų begalybė, kaip kad kalboje, net individo, yra tų garsų 
begalybė. Todėl kiti kalbininkai ir atsisakė ieškoti naujų žen- 
klų garsams, o ėmė, nusižiūrėję į kalbos padargų veikimą ir 
juos visaip išmatavę, žymėti garsus formulėmis, kurios turi at- 
liepti garsų padargų artikuliacijai. Pirmas, rodos, pradėjęs 
vartoti yra danas Jespersen. 


[u] = a3* Bgy3įšoe1E4. 


Tos formulės dėl savo nepatogumo neprigijo ir mokslinėje 
literatūroje. Mokslinėje fonetikos literatūroje, tiesa, vartoja- 
mas savotiškas alfabetas, bet jis sudarytas vis dėlto iš alfabeto, 
ne iš formulių. Šiam alfabetui, jei taip galėtume pasakyti, su- 
vartojami įvairių tautų jau vartojami ženklai ir jie prireikus 
papildomi įvairiais diakritiniais ženkleliais. Dabar visi beveik 
pasaulio kalbininkai fonetikai vartoja 1925 m. Kopenhagoj 
nustatytą transkripciją (Phonetische Transkription und 
Transliteration. 1925 m. Kopenhąg, išleista 1926 m. Heidel- 
berge). Mūsų kalbai šią transkripciją pritaikė prof. J. Gerullis 
savo „Litauische Dialektstudien“ 1930 m. Leipzig. 


Garsas ir garso junginiai 


Eidami savo fonetikos kursą, garsus tirsime ir rašysime 
moksline transkripcija atskirai. Tačiau ir atskiras garsas yra 
tariamas nevienodai. Todėl vieną garsą galėtume dar smul- 
kiau pasiskirstyti ir gautume jame: 1) pratarą, 2) tarsnį ir 3) 
ištarą. 

Pratarų ir ištarų gali būti taip pat 3: 1) pučiamas, 2) 
lengvas (laisvas) ir 3) stipras (aštrus). Mūsų kalboje yra - 
lengvasis prataras, bet ištaras kartais virsta ir pučiamuoju: 
vaikams, neš, vienas. Bet ir čia jau daug individualumo: ne visi 
šiaip taria ir tos pat tarmės žmonės. 

Į garsą galime žvelgti įvairiais atžvilgiais ir visus garsus tuo 
atžvilgiu skirstyti į įvairius skyrius ir grupes. Tačiau čia liesime 
tik tuos, kurie yra mūsų kalboje pastovūs garsai, pereinamųjų 
garsų neteks minėti, jei jie nebus virtę savarankiškais gar- 

sais: pvz.: srovė>strovė; V. Krėvė Mick. sraublys >straublys; 
Nasrėnai > Nastrėnai; viens>vienc|//Įvients (vok. k. namen-t- 
lich <Namen, orden-t-lich <Orden). 


Garsų skyriai 


Garsų paskirstymu dažnai pradedama senoji fonetika. Tai 
būtų netikslu. Bet šiandie nė vienas fonetikos vadovėlis neat- 
sisako nuo kalbos padargų aprašymo ir neapleidžia taip pat 
neapibūdinęs tų padargų veikimo. Tokiu būdu susiduriame su 
garsų prigimtimi ir jų įvairumais jau iš pradžių. Todėl prieš 
tiriant smulkiai atskirus garsus, yra patogu juos suskirstyti 
grupėmis kuriuo nors atžvilgiu, kad lengviau būtų sekti garsų 
eilę ir patogiau juos tirti ir apibūdinti. Žinoma, jokiu būdu čia 
nesiūloma mokykloje pradėti mokyti vaikus, kurie nesupranta 
dar kalbos garso ir jo prigimties, nuo garsų skyrių. 

Peržvelgdami savo mokyklinius vadovėlius, rasime be galo 
įvairiai skirstant ir apibūdinant garsus. 

Kaip matėme, garso ir jo prigimties negalime apimti 
skirstydami vienu kuriuo atžvilgiu. Todėl atsisakysime ieškoti 
tokio loginio universalaus pamato. 

Mes skirstysime garsus penkiais atžvilgiais. Tai bus: 

1. Tariamoji vieta — artikuliacijos vieta; 

2. Tarsena — artikuliacija (Einstellungart); 

3. Artikuliacijos organas — tariamasis organas (liežuvis, 
gomurys...); 

4. Artikuliacijos (oro) srovė (balsinga, nebalsinga, ilga...); 

5. Artikuliacijos rezonansas — tariamasis rezonansas. 


1. Artikuliacijos vieta (tariamoji vieta): 
a) priešburninė (praebuccales); b) burninė (buccales) ir €) 
už (po-) burninė (postbuccales) artikuliacijos vieta. 


a) priešburniniai garsai (praebuceales) 


a) bilabiales: b, p, mm (v) B) labiodentales: f, v 

b) burniniai garsai (buccales) — vocales 
a) dentales B) palatales 


tikrieji dantiniai: d, t | alveolares (dantų smeg.): 
5sŠZŽ04 Čč dz dž n 


šaliniai (laterales): /, r 
priešakiniai: užpakaliniai 
J. A(ch) (velares): g, k 


c) užburniniai garsai (postbuccales) 
uvulares (melekėlis) r laryngales (gerkliniai) A 


2. Tarsena — artikuliacija: 

a) atdarumos (atvirumos) tarsena (visi balsiai); 

b) ankštumos tarsena: j, x, 5, Z, š, Ž, V, f (fricativae); 

c) uždarumos tarsena: d, f, b, p, g, k (occlusivae); 

d) uždarumos-ankštumos tarsena: I, r (occlusivae-fricativae) 
e) uždarumos-atdarumos garsai: m, n. 


3. Tariamasis organas (artikuliacijos organas) 
Lūpiniai Melekėliniai (r€) Balso lūpų (A“) 
apskritiniai (0, 4) plyšiniai (i) 
Liežuviniai 
pryšakiniai,viduriniai,užpakaliniai,žemutiniai vidutiniai, aukštutiniai 
(i, e...) (3. ė) (Uu, ūų, a, 0) (e.,a)  (ė, 0) (i... U...) 


4. Tariamojo oro srovė (artikuliacijos srovė) 
1) Balsas: 
balsingieji garsai: a, €, i, ,0, u..., I, M, A, r; 
nebalsingieji garsai: b, p, f, d, g, k... 
2) Kliūtis: 

1. sprogstamieji (explosivae) garsai: 
bdp tg k 
2. pučiamieji (spirantes-fricativae): 
XS ZŠŽWMI 
3. virpantieji (vibrantes): r, m, n; 
4. nekliūtiniai: a, €, i, 0, U... 
3) Ilgis: 
1. trumpieji: į, 4, 4, €; 
2. pusilgiai: a, 6; 
3. ilgieji: 4, € į 4, V, 0, ė, ū. 
4) Klausytojo įspūdžio atžvilgiu: 
1. staiginiai garsai: p, b, I, d, k, g; 
2. ilginiai garsai: 4, 0, y, 8, Š, Z, Ž..; 
3. atvirieji garsai: a, e, 0, U/ 
4. siaurieji garsai: €, i, į, V. 
5) Balso spalva: 
1. šviesieji garsai: €, i... 
2. tamsieji garsai: a, 0, u... 
6) Garso stiprumas: 
1. garsingi garsai: b, d, g, Z, Ž.. 
2. negarsingi garsai: p, I, K, $, 
7) Garso aukštis (Tonhėhe): 
1. aukštieji garsai; 
2. vidutiniai garsai; 
3. žemutiniai garsai [Įman, glad „patenkintas“]. 


5. Tariamasis rezonansas (artikuliacijos rezonansas): 
1) burniniai (buccales): g, e, i...; 

2) nosiniai (nasales): m, r; 

3) sunosinti (vocales nasales): 4, ę... 


Atskiri garsai ir jų transkripcija | 


I. Atvirumos garsai (nekliūtiniai) balsiai 

Juos taip pavadinome dėl to, kad burnos vidus maža 
teprisideda savo kliūtimis prie jų tarimo. Jie tariami balso 
Iūpomis ir rezonansinėmis tuštumomis. Tiesa, turime čia daf 

kartą priminti, kad žmonių kalbos padargai nėra vienodi, nėra 
vienodos ir jų funkcijos, todėl nevienodi ir rezultatai — garsai. 


[a] = a: sakyti. Tai neutralusis garsas. 

[2] = a, 4: mdtto, bet matyti; žąsis >ža-sis; 
ė>0; gerū >gera; gerū+)ji> geroji; 

[4] = ia: dvasid; 

[e] = e: universitetas (atviras e:); nešti, ne:ša; 

[e] = e: universitetas (siaurokas e); 

[g-] = ė: dę-dę: <dėdė; katę: <katė; 

[i] = i: bristi <bristi: (trumpas ir siauras); 

[i] = į, y: gyvas >gi-vas; šį >$į"; 

[0] = o: istgrijd <istorija; (trumpas ir kiek atviresnis); 

[0] = 0: Igva<lova; 

[u] = u: bžvo<buvo; 


[ų-] = ū, ų: 54-45 <sūnus; sunų: <sūnį; skų:sti. 


Balsių schema 


minkšt. gom. 
melekėlis 


kiet. gom. 
dantys 


L 


II. Uždarumos garsai (fiziologiškai) 
(sprogstamieji garsai) (akustiškai) 


Priešburniniai garsai 
[b] = b: bė-das; 

[b'] =b(i): b'e-da, bėga; 
[p] = p: padas; 

[p'] =P): p'ę-dė. 
Burniniai garsai 

[d] = d: dū'rbas, 

[d] = d: dždę; 

[t] = t: id-kas, 

[VY] = t: Fėrka (Vž-ka); 
[8] = £: gdras; 

[g'] = g: gėras; 

[9] = g(i): gleda; 

įk] = k: kūrras; 

[k'] = k: K'č:ras (k'e-ras), 
[k] = k(i): kd-uras. 


III. Ankštumos garsai (fiziologiškai) 
(pučiamieji garsai) (akustiškai) 


Priešburniniai garsai 

Pereinamieji garsai 

[V] = v: vagis (lūpų dantinis garsas), važdas; 
[V] = v: vėrda (verda); 

[B] =v:... 

[f] =f: fonas |fėnas - A. A.); 

[f] = t: filosofija. 


Burniniai garsai 

[s] =5: sduP'ęs 

[s*] = s(i): s'ylės 

[Z] = z: zučkis, zė-vada; 
[27] =: 21 Ve5 


[š] =š: šakė; 

[š'] = š(i): šiė.nas; 

[Žž] =Ž: žū-das; 

[2] =Ž': Žėm'ę (Ža me); 

[i] = į: jūu, jgnas; 

[x] = ch: xdras; 

[x] = ch: x'ėm'ijė; 

[h ] = h: sik*, po k. Aspiracinis garsas. Mūsų kalboje nėra. 


IV. Uždarumos-ankštumos garsai 

[r] = r: 7d-tas. Diachroninis garsas: čia uždara, čia atdara; 
[r'] = r (i): gr'ėvie,, retas; 

[R] = melekėlinis. Mūsų kalboj nėra; 

[R'] = melekėlinis. Mūsų kalboj nėra; 

[1] = I: /4-pas. Sinchroninis garsas: kartu uždaras ir atdaras; 
[P] = Ii): Vėkt'į; 


[|] = li: duris, Jairkoss. 
Nosiniai garsai 


Jie nosies atdarumos garsai, o burnos uždarumos garsai. 
[m] = m: mėto; 

[m'] = m(i): m'ėtas (m'ė-tas); 

[m,] = mi: mdū-kt'i, v'ėnnėdu; 

[n] = n: nd'ras; 

[n'] = n(i): m'ėr'd; 

[n] = ni: nėuk'ds'i; 

[In] = ng, nk: angė, ažka; 

[n] = ng': angė-le. 

Tariamoji vieta 


Priešburn. Burniniai garsai Pobumin. mal 


B 


"aa Tisa [mi | 


Burna 
Nosis 


C 
NC 
8. 
£ 

Ne 
> 
£ 

Ne 
£ 


Priebalsiai 


Št. 


Ankšt. 
„ 
2 ankštuma 
KO 
uždaruma 


Užd. 

Ank: 
s 
NN 
a 


£ 
£ 
Sklandieji 


Atdarumos 


seuis1ų8 S0g[E4 hiANnjarį 


Garsų junginiai 


Atskirų vienų garsų beveik nevartojame: jie tik atskiruose 
žodžiuose sutinkami. Vieni atskiri garsai gali pasitaikyti paly- 
ginti labai retai: į, o ir jaustukuose ar ištiktukuose: 0, a, ė, d... 
Zi 

Žodžiu, kalbos garsas yra galimas beveik tik garsų jun- 
giniuose. Jau mes seniau paminėjome, kad yra garsų, kurie 
mūsų kalboje nevartojami. Lygiai yra ir tokių garsų junginių, 
nors iš mūsų pačių kalbos, kurie mūsų kalboje yra negalimi. 
Norėdami garsų junginius stebėti, galėtume žodį suskaldyti 
trimis dalimis: pradžia, viduriu ir galu. Vadinas, yra garsų 
junginių, kurie tik galimi pradžioje, kiti — gale ir t. t. 
Sakysime, ms yra mūsų kalboje labai dažnas garsų junginys 
žodžio gale, bet visai negalimas žodžio pradžioje. Tuo tarpu 
sn, Sr, sl, sm... — tik pradžioje. Žodžiu, čia stebėjimų ir jų gru- 
pavimų gali būti be galo įvairių. 


Balsių santykiai ir jų junginiai 


Balsiai, kaip matysime, mūsų kalbos žodžių darybai daug 
lemia, bet jie savo tiesioginiuose santykiuose ir junginiuose 
yra labai paprasti ir visose žodžių dalyse randami. Visiems 
mums gerai žinomi dvibalsiai: ai, au, ei, ie, ui, uo, (oi), bet eu, 
a0, ae — nėra. Visi pirmieji šeši dvibalsiai sutinkami beveik vi- 
sose mūsų kalbos žodžio dalyse: ai-das, au-las, ei-ti, ie-šmas,... 
Uiti, zuikis,... uoga, uodega —- šaknyse, lauk-ai, žin-au, sak-ei, 
pel-ei,... suk-ie-si, ger-ie-ji, sūn-ui, an-u0, ger-uo-ju — galūnėse. 
Priesagose ir visur randame: puš-ai-tė, u0g-ūu-li. 

(ei): atbuleikis, Maldeikis, Mušeikis, Šateikiai; 

(ie): sodietis, miestietis; 

(ui): mieguistas, liguistas; 

(uo): taukuotas, matuoti, jaunuolis. 

Tačiau priešdėliuose ne visi tie junginiai besutinkami: 

(ie): priekaištas, priespauda, prieštarauti; 

(uo): nuoskauda, užuojauta, nuostaba. 

— 


Iš to jau galėtume pasidaryti tokią išvadą: jei šaknyje, prie- 
sagoje ar galūnėje sueina du balsiu, jie visada sudaro dvibalsį. 
Tik kitais dėsniais yra jungiamos atskiros žodžio dalys į žodį. 


Žodžių dalių fonetinis jungimas 


Priešdėlis+šaknis. Dažnai išlieka priešdėliai, kurie baigias 
balsiu, sveiki, jei juos dedam ir prie šaknų, kurios prasideda 
balsiais ar dvibalsiais: pa-aiškinti, pri-ėmė, nu-ėjo, nu-eiti, be- 
eidamas,... Bet yra ir kitų atvejų: ne-ėjo = nėjo, nebe-ėjo = ne- 
bėjo, bet ne-ėmė, nebe-ėmė, ne-esti, nėsti ar nėsti (?). 

Iš to tiek matome, kad susitikus nelygaus ilgio tiems pa- 
tiems balsiams, stengias trumpesnis iškristi. 

Yra ir tokių atvejų, kur suėję du balsiai duoda vieną visai 
kitą garsą: ne-yra = nėra, te-yra = tėra, nebe-yra = nebėra. 

Tiesa, yra ir priešdėlių, buvusių prielinksnių, kurie, rodos, 
mūsų kalboje nepasitaiko prieš balsius: apie, pro... 

Žinoma, čia yra mano tik skuboti metmenys. Tarmėse ir 
šiaip žmonių kalboje gali būti ir kitokių reiškinių. 

Šaknis + priesaga. Šiuo kartu nesileisdami į plačius ste- 
bėjimus, prie kurių šaknų segamos ir tam tikros priesagos, 
galėtume beveik pasakyti, kad čia didelių įvairumų beveik 
nėra, ypač tokių, kurie mums tektų mokykloje aiškinti. 

Tik kasdieninis darbas, dalykas = kasdienis darbas. Tai kal- 
bos ekonomija: trumpumas ir patogumas. Haplologija, kur 
trumpas net visas skiemuo yra išnykęs, plg. pasidarė = pasdarė 
(sinkopė). 


Šaknis, priesaga ir galūnė 


Šiuo atveju, jei sueina du balsiai, stengiamasi jų nekeisti, 
bet įterpti intarpus: 

šaknis+ galūnė: gy-ti : gy-j-a, gi-j-0; groti : gro-j-a, gro-J-0; 
žū-ti : Žū-v-a, žu-v-0, pū-ti : pū-v-a, pu-V-0; 

priesaga + galūnė: /apo-ti : lapo-j-a, lapo-j-o... v(?); gryb-au- 
ti : grybau-j-a, gryb-av-0 < *grybauo; mat-uoti : mat-uo-ja, mar 
av-0 < *matauo; 

plg. dauba // duobė, dubus, dugnas < *dubnas. 

Balsių įvairybių, kurios priklauso visiškai nuo fonetinių 
dėsnių, beveik svarbių mokyklai nebebūtų. 

Paminėtini: davė // devė žem. t. asimiliacija; 

pagalba // pagelba, plg. pagelbėti — analogija, nebe fonetikos 
dalykas; 

apveiz(d)ėti // apveizda < apvaizda — analogija, nebe 
fonetikos dalykas. 


Priebalsių santykiai ir junginiai 


Žymiai įvairesni yra priebalsiai. Kokių junginių yra, visų 
nesuminėsim. Kreipsime dėmesį į tai, kas mums mokykloje 
gali būti svarbu. Jau iš anksto galime pasakyti, kad jie mūsų 
bendrinėje kalboje yra daug įvairesni negu balsiai. Sakysime, 
austi, audžia, audė; jautis // jaučio etc. 

Asimiliacija. Ji be galo svarbi mūsų kalbai. Jų turime dvi: 
1) progresyvi asimiliacija ir 2) regresyvi asimiliacija. Lietuvių 
kalbos progresyvi asimiliacija siauresnė tėra. Lotynų k. *colnis 
> collis, lietuvių k. plg. kalnas, latvių tarmėse kalls < kalns. 

Mūsų kalbai žymiai svarbesnė yra regresyvi asimiliacija. 

Tiek viena, tiek kita asimiliacija gali būti pilnoji ir nepil- 
noji. 


Nepilnoji regresyvi asimiliacija 
1) duslus ir skardus priebalsis duoda abu skardžius 
šaknyse: kas-ti : kazdavo, kazdamas; 
lip-ti : libdavo, libdamas; 
plauk-ti : plaugdavo, plaugdamas; 
peš-ti : peždavo, peždamas; 
priešdėliuose: atdaras : addaras > adaras; 
išgerti : ižgerti. 
2) skardus ir duslus duoda abu duslius: 
„deg-ti : dekti IĮ dega; aug-ti : aukti || auga, auksiu; dirb-ti : 
dirpti // dirba, dirpsiu; pasiryž-ti : pasiryšti |! pasiryžo. 
3) prieš lūpinius garsus b, p pavirsta r į m: 
sanbrūzdis > sambrūzdis, sanbrėška > sambrėška; 

žmoniunpi > žmoniumpi; žydunpi > žydumpi. 
4) dantiniai f, d prieš / pavirsta gomuriniais k, g: 
aūklė < * autlė // auti; 

ženklas < * žentlas // prūsų zeniliuns; 

eglė < edlė // prūsų addle. 

5) prieš m, n virsta p, bį k, g: 

* sepimas > sekmas; 

* dubnas > dugnas, 

* būbnas > būgnas. 

6) priebalsių suminkštėjimas prieš minkštuosius: 
s'k'ėUUb'd < skelbia; 

v'ip“s'į < virsti; 

s'p'jū:ut'į < spjauti // spiauti. 


Pilnoji regresyvi asimiliacija 

1) prieš s pavirsta £, d, 5, Zį 5: 

vyto : vyt-siu : vys-siu > vysiu; 

audė : aud-siu > aus-siu > ausiu; 

kasė : kas-siu > kasiu; 

zirzė + zirz-siu > zirs-siu > zirsiu. 

2) priešdėlių $, ž prieš veiksmažodžių šakninius priebalsius 

s, Šš, Žyra suasimiliuojami: 

š prieš s virsta s: išsemti > isemti, 

Žž prieš s virsta s: užsienis > ussienis > usienis, 
užsukti > ussukti > usukti; 

š prieš š virsta š: iššaukti > išauktį; 

Žž prieš š virsta š: užšokti > uššokti > ušokti; 

š prieš ž virsta ž: išžudyti > ižžudyti > ižudyti. 


Progresyvi asimiliacija 

Nepilnoji: grįž-siu > grįš-šiu > grįšiu, 
vež-siu > veš-šiu > vešiu. 

Pilnoji: nešė: neš-siu > neš-Šiu > nešiu,; 
košė: koš-siu > koš-šiu > košiu. 


Disimiliacija: 
koridorius > tarm. kolidorius; 

marmuras > tarm. marmulas; 
metė // met-ti > mes-ti; 

audė // aud-ti > aus-ti, plg. audžia; 
met-davo > mezdavo; 

aud-davo > auzdavo; 

siųsti < siunsti < siunt-li. 


j garso reiškiniai 

Jis priklausytų labiau tiems garsų reiškiniams, kur vyksta 
palatalizacinė asimiliacija. 

1. Jis senovinėje kalboje buvo daug plačiau vartojamas 
negu dabar: *skaitjau, *skaitjei, *sjūti, labjau, *gerjau, spjauti, 
bjaurus, pjauti, sjauras. 

Galūnėse j tarp priebalsių ir balsių mūsų bendrinėje kalbo- 
je visai išnyko: skaitei, labiau, geriau, keliu < *kelju. 

2. j išliko ir bendrinėje mūsų kalboje žodžių šaknyje po 
lūpinių priebalsių p, b (ir iš dalies po v, m): bjaurus, pjauti, 
spjauti (rytiečių aukštaičių: labjau, gimjau, vėmjau, šlapjau, 
avjų) (?*mjaukti, *mjaukia, *vjauksėti.. -). 

3. Garsų junginys (t, d+j) nuėjo visai kitu keliu. Čia j ne tik 
suminkštino savo kaimynus, bet juos daug asimiliavo taria- 
mosios vietos atžvilgiu, kad £, d išvirto net kitais garsais č, dž: 
*treijas > trečias, *maijau > mačiau, *jautjo > jaučio; *medjai 
> medžiai, *gaidjo > gaidžio. 

Epentezė. Kartais labai suminkštėjus priebalsiui atsiranda 
prieš priebalsį naujas garsas, o senasis gali net išnykti: 

graikų k. baino < banjo (Baivo) — „1) joju, žergiu; išeiti, 
eiti, 2) eidinti, nulipdinti“. 

pilkalnis > pilkainis; 

kuisis < kusis; 

gūti, ūti > guiti, uiti. 

Sinkopė. Tai trumpojo balsio pranykimas tarp priebalsių: 

pasidarė > pasdarė (tarm.); 

vaikamus > vaikams; 

širdimus > širdims. 

Garso 2 junginiai: n+j, |, m, n, r, v, S, š, Ž išnyksta pailgin- 
damas prieš save balsį: sanjunga > sąjunga; šanla > šąla; 
san-matas > sąmatas; san-naris > sąnaris; san-rova > sąrova; 
tenvas > tevas; kensti > kęsti, vanšas > vąšas; anžuolas > 
ąžuolas. 

Bet priebalsis 2 prieš tuos minėtus garsus žodžio galūnėje 
neišnyksta: gyvensiu > gyvęsiu // gyvęs; skinsiu, pinsiu, mokinsiu 
> skysiu, pysiu, mokysiu — išvirsta tik suvalkiečiuose. 

Čia suvalkiečiai (Vilkaviškio, Šakių apskritys) nueina dar 
toliau: jie be 2 sudaro ir veiksmažodžių bendratis ir kitas iš jos 
padarytas formas: sodyti, plg. sodysiu, bet prieš balsius n vėl 
pasirodo: sodina, pina, mokina (?). Negeras jų kirtis mokyti ir 
mokytojas. 

Geminacija. Mūsų kalboje nemėgstama ir nerašoma 
neš-siu > neššiu > nešiu, met-siu > messiu > mesiu... 
suk-kime, aug-kime, suk-k, aug-k. Čia rašybai (tik ne tarčiai!) 
išimtį sudaro priešdėliai: iššoko, perrašyti. 

Metatezė — priebalsių sukeitimas vietomis. Mūsų kalboje 
mėgsta pasikeisti vietomis priebalsiai ks, gz, kš, (gž?) > sk, 28, 
šk, žg: 

drėksti : dreskiu, drėskiau (drėksdamas), 

megzti : mezgu, mezgiau (megzdamas [mazgas]); 

trokšti : troškau, bet trokštu < trokš-stu — prieš priebalsį [5]. 
Tos eilės būtų (prieš priebalsį s) ir šie žodžiai: 

takšoti < takš-so-ti, plg. taško, tėškė |/ niūk-s0-ti; 

barkšoti < barkš-so-ti, plg. barška, barškėti // vyp-so-ti, 
dryb-s0-ti. 

Dar tos eilės būtų: Maskva — Maksva, doleris — dorelis. 

Akcentologijos vardas ir dalykas 


Kiekvienos tautos kalba turi savo muziką, kuri reiškiasi 
tempu, ritmu ir apskritai balso spalva, kuria yra tariami tos 
kalbos garsai. 

vok. k. der Tor ir das Tor (Thor) 

pranc. k. d /a gare 

rusų k. monop, umo. 

Mažiausias gyvos kalbos vienetas, kuris gali būti pastebėtas 
ir svetimtaučių, yra sakinys. Tik sakinys turi ryškią pauzę. 
Šiaip sakinio žodžiai suliejami: kursai esi > kursaijesi 
(kursaijesis) |/ kursesi, ku?s + esū > kursėsu // kursesuo, pagirtū 
tū > pagirtūtu > pagirtūtų. 

Tačiau kalba nėra monotoni. Čia gali pasitaikyti stipresnių 
ir silpnesnių garsinių vietų. Jos gali būti įvairios — iškylančios 
iš viso sakinio: Giraitėj krūmely // dagilis tupėjo. 

Bet ir iš tų žodžių yra išsiskiriančių garsinių dalių balso 
tvirčiu ir aukščiu: Giraitėj krūrnely dagilis tupėjo. 

Jei dar ieškosime smulkesnių garsinių vienetų, be- 
siskiriančių iš gretiminių garsų, rasime: girditėj, lakas, valkas, 
mėilė, meilų. 

Mūsų darbui rūpės žodžio tarimo būdai. Tačiau labiau 
įsiklausę, patirsime, kad neužtenka mūsų kalbai surasti tik 
garsinę žodžio dalį, kuri tariama tvirtesniu ir aukštesniu balsu. 

Mūsų kalba yra muzikali. Ji žymi jau ir tuo, kad ji turi 
gretiminius garsus — ilgus ir trumpus: 

XĖ Ji 

ė ų//u 

ą d //a, d 

eė//eė 

o //0 

E A 

Tų garsų tarime mes girdime ne tik tvirtesnį ir aukštesnį 
balsą, bet ir balso slinktį, kuri nėra vienoda visam išskirtam 
BArsui ar skiemeniui. 

Todėl jei žodžio dalių tarimą tvirtesniu ir aukštesniu balsu 
pavadinsime kirčiu, tai balso aukščio ir tvirčio slinkčiai pava- 
dinti turėsime ieškoti kito vardo. Balso slinktį vadinsime prie- 
gaide. 

Čia aiškiai jau nueiname į tam tikrą garsų tarimo gaidą, 
kurią tyrinėjo ir mėgino nustatyti mūsų kalbininkai pradedant 
Kuršaičiu ir Baranausku. [...] 

Todėl ir mūsų kurso uždavinys nebus tik sekti kirtį ar prie- 
gaidę atskirai. Savo darbą vadinsime ne kirčiavimu, bet akcen- 
tologija. 


Priegaidė ir kirtis: kuo skiriasi ir sutampa 


Balso tvirčio (spūdžio) ir aukščio slinktis, judesys — prie- 
gaidė. 

Balso tvirtis ir aukštis ant kurio skiemens žodyje — kirtis. 

Ženklai. 


Kirčių skaičius žodyje 


šakalys |/ šūkalys, 

obuolys // 6buolys, 

vaikai, dėl, pro, iš, nuo. o 

Kirčiuotas skiemuo žodyje mūsų bendrinėje kalboje tėra 
vienas. 


Priegaidės ypatybės ir jų skaičius žodyje 
Laiko atžvilgiu 


Priegaidė yra balso slinktis (judėsena), kurią dažniausiai 
lydi balso tvirtis ir aukštis. Be abejo, priegaidė yra sąlygojama 
ir laiko. Priegaidei teks skirti ir tokias tarsenas, kuriose jaU- 
sime tik tęsimą, be balso aukščio ir net tvirčio: Zan. vaikai, 
dobilai. 

Ją kiti dėl to ir vadina tęstine. Priešinga priegaidė yra kitų 
ausiai mūsų jau pavadinta tvirtaprūdė priegaidė: brolis, povas 

Šiaip balsiuose gauname net dvibalsius: tėlvs, lė va, Mano 
tėlvs 19 ks bešič dis. 

Visų tarmių priegaidžių ypatybių nesuminėsime. Pvz., rytų 
aukšt. pdntis, koripas, ofitras // dntis. 

Tam tikra skiemenų tarimo muzika jaučiama ne tik 
kirčiuotuose, bet ir kituose žodžio skiemenyse: 

vėgėlė // vėgėlė, 

šūkūlys // šūkalį, 

kailiniai // kailinius. 

Ilgieji žodžio skiemenys, eidami dar prieš kirtį, turi tvir- 
tagalę priegaidę, o ilgieji skiemenys po kirčiu turi tvirtapradę 
priegaidę. Plg. svetimtaučių tarimą. 


Priegaidžių tarimo pratybos 


1. Idimė -d- | laikas 

2. dugti -dū- aiti | 

3. kėikti «di keisti 

4. kletas -Lė- | kietis 

5. uiti -ūl- | muilas, puikų 
6. suolas -K0- | Juokas 


Mišrieji dvigarsiai 


1. kūnda, ūntis -ūf-  kafdis, aAtis 
2. lenkas -ėi-— leūkti 

3. minti "A. mižta 

4. dūnda -ūž- bunda 

5. bėltas, kūltas -dl- | baltis, kaltas 
6. kėlti e žvelgti 

7. dltas o ilpii 

8. dūlkė <a čiulpti 

9. dmžius -dM- | kamipas 

10. pėmpė -ėi- tempė 

11. kimti, rimtas -imM- | imti 

12. dūmti -8M- | kumipas 

13. drklas, dėrbas -di- afdas, kaipo 

14. gėrė, gėrti -Ef- 
15. žimis, girti -if- 
16. dūrti, gūrkšnis -ū7- 
Ilgieji balsiai 

1. bėgti, kerėpla 

2. lygus, skysti 

3. drėžti, drobė, kėšti 

4. rūgti, grūdas, pūti 


Nosiniai balsiai 
1. gžuolas, kąsti 


2. įsirėžti, spėsti, sprėsti 
3. pažįstu, įspĮsta 


keipa, perša 
mifti, kižsti 
skuždas, kužčias 


-ė-, -€- Iėkti, drėbii 
7, -)- Ygis, skystis 
-6-, -O- košė, grožis, sodas 
--, -4- rūgštis, rūkti, dūris 


-4-, -4- są, grąžtas, rįstas 
-ė, -€- gėsta, skėsti, tėsti 
> drįsui, ĮĮsti, tįsti 


4. skįsti -4-, -4- siįsti, atsidūsta 
Trumpieji balsiai 


-ė-, -d- mūno, kūsa, būlą 
-ė-, -€- mės, tėpa 


1. mano, kūsti, bald 
2. mės, tėpti 


Ilgi 4 ir ė esti visada šaknyje, trumpi a ir e — galūnėje. 
Trumpi a ir e šaknyje yra atsiradę mūsų bendrinės kalbos 
tarmėje neseniai ir tuos atvejus galima net sužymėti: 

1. aukštesnio laipsnio būdvardžių priesagose: gerėsnis, 
aukštėsnis...; 

2. savybiniuose įvardžiuose: mano, tėvo, savo; 

3. įvardžiuotinių būdvardžių, įvardžių, skaitvardžių ir daly- 
vių vienaskaitos vardininke: gerūsis, aukštūsis...; mandsis, 
savūsis...; šnekamūsis, atsiųstasis...; 

4. uždarame (pučiamųjų ir sprogstamųjų priebalsių) 
veiksmažodžių bendraties skiemenyje ir iš bendraties padary- 
tose veiksmažodžių lytyse: rmėsti, mėsiu, mėsčiau, mėsdavo, 
mėsk, mėsdamas, mėstas; kasti, nėšti...; 

5. veiksmažodžių, padarytų iš ištiktukų, esamojo laiko 
lytyse: klūpsi, vėpsi, trėpsi, šlėpsi...; 
6. priešdėliuose: 
1) nė-: nėbara, nėneša, nėnešė...; 
2) ėt-: ėtnešu, ūtvedu, ūtvedė...; 
3) pė-: pūkeliu, pavedu, pūvedė...; 
4) prė-: prūnešu, prūvedu, prūvedė...; 
5) ap: ėpneša...; 
7. trumpuose žodeliuose: tas, kūs, nės, bėt, kūd, nėt. 


Priegaidės kaita ir darybinė jos reikšmė 


Priegaidė nėra tik paprasta muzika, nuspalvinanti mūsų 
žodžius švelniais garso niuansais. Ji eina ir žodžių reikšmės 
pareigas. Randame žodžių, kurie vienodai rašomi, bet nevie- 
noda priegaide tariami. Tuo atveju priegaidė yra gyvai susieta 
su žodžių reikšme ir jos išsaugojimu, pvz.: dntis // aitis; aūklė 
(„autas“) // duklė (vaikų aug.); aūkštas // dukštas; aūšti // dušti; 
giAti || ginti; gyvis |/ gyvis; juosta (veiksm.) // jūosti; kaltas // 
kdlias; kietis |/ kletis; merkti // mėrkti (akis); miršta // miršta; 
pūsi // pūsi („sunyksi“);) siūlės (daiktav. d. v.) // siūlės 
(veiksm.); sūris // sūris; veitas // vėrtas (siūlas), kūšė // košė. 

Jau iš tų duotųjų pavyzdžių matyti, kad vienus priegaidė tik 
išskiria, ir jie patys yra labai tolimi savo reikšme ir daryba, o 
kitus žodžius priegaidė išskiria iš tos pat giminės, suteikdama 
tam žodžiui naujos reikšmės: 

daiktav. ir daiktav.: plenas // pičnė; vilkas // vilkė; važpas // 

vėrpa; gyvis // gyviss daigų (-us) |/ 
padūngė; važnas || vūma; lūngas || 
lafigius; kūlnas |/ pakalnė; 

daiktav. ir būdv.: kvaila // kvailas; juddis // jūodas; aūkštas, 

aūkštis // aukštas; tolis // tolimas; lėisvė // 
laisvas; baltis // būltas; mėilė // meilų; 
daiktav. ir veiksm.: brėžis // brėžia; dūris // dūrė; čdis Į/ ėdė; 
kelksmas || kėikti; kūlę |/ kūlė; plūdės |! 
plūdo; rėžis || rėžė; lūžis // lūžo; kaūidis |/ 
kūndo; drąsą || drąsinti; tėisė |/ teisti; 

pėdą |/ pėdinti; vėpla || vėplinti; lėnkė || 
lefikti; važgas |/ vūrginti; šūkis |/ šūkauti; 
griaūsmas || griūusti; mefgą // mėrgauti 
(tebebūti merga); mažčią // martauti 
(„būti marčia — be vaikų“); 

būdv. ir veiksm.: drąsų // drąsinti; kaltas // kaltinti; teisų |/ 
teisinti; laisvas |/ laisvinti; meilų // mėi- 
lintiss paikas |/ paikintų sveikas // 
sveikinti; šiltas /Į šilti; 

veiksm. ir veiksm.: braido // brdidžioti; šaūkti // šūkauti; 
klykti || klykauti; rėkti // rėkauti; daūžti |/ 
dūžėti; mifti || mėrdėti; vesti || vėrtėti; 
skefido |/ skėndėti; kiūtoti // kiūtinti; dūrė 
// dūrini; klėti IĮ kloji (=klojėti); kiūrti || 
kiūni (=kiūrėti); žiūni, sužiūrti IĮ žiūri 
(=žiūrčti). 


Kirtis ir kirčio sistemos daiktavardžiuose 
Dviskiemeniai daiktavardžiai 


Kaitant žodžius yra dažnai nepastovus ne tik kirtis, bet 
„dažnai kinta kirčio vieta ir priegaidė: vaikas, dgs. naud. 
vaikams, dgs. gal. vaikūs. 

Norėdami žinoti žodžio priegaidę, reikia pirma dėl jos susi- 
tarti, kur jos ieškoti. Pasirodo, patogiausia beveik visiems 
linksniuojamiems žodžiams paimti priegaidei nustatyti vie- 
naskaitos galininką, nes šis linksnis kirtį (be kai kurių įvardžių 
— aną) turi šaknyje visiems linksniuojamiems žodžiams. 
Spręsdami kurio žodžio kirtį, visada spręsime pagal vns. gal. 
linksnį. Kokios priegaidės bus vns. gal., tokios pat priegaidės 
laikysime ir tą žodį, nors kituose linksniuose turi įvairias prie- 
gaides. 

Dabartinės kirčio sistemos yra atsiradusios iš senųjų 
sistemų. Manome, kad senovėje kirtis galėjo būti tik dvejose 
vietose: šaknyje ar galūnėje — ir tose savo vietose buvo visada 
pastovus. Tai parodo graikų kalba: 

Vienaskaita Daugiskaita 


6 A6yoc oi Adyoi 
roD Adyou tov AbyoOV 
16) Ab roic AGyOIG 
Tv Adyov trobą AdyoVG 
6 Adys 6 Adyos 

0 Saic oi Igoi 

roD SzoD TOV SE0V 
10 966 rolę eoic 
V SadV TobG SE00G 
o 9Eė 


Tačiau ryškių pėdsakų įrodyti senovinei dvejopai kirčio vie- 
tai turime ir mes savo kalboje: yra dar išlikęs visai pastovus 
kirtis šaknyje: šaukštas, vyras, vama, dntis. Pastovus kirtis 
galūnėje: anės, and, andm, aną, anuo... 

Iš tų dviejų senovinių kirčiuočių — šakninės ir galūninės — 
atitraukiant galūninius kirčius į šaknį ir kai kuriuos šakninius 
nustumiant į galūnę ir visa tai dar veikiant priegaidei, šian- 
dien turime jau 4 kirčiuotes. 


I II 1 E IV 
šaukštas lūpas daiktas daižas 
brėlis pellis Ožys gaidys 


Kelios pastabos dėl I linksniuotės kirčiuočių 


Šaknies ypatumai 

Ilgieji balsiai, grynieji ir mišrieji dvibalsiai kirčio šoki- 
nėjimui turi lygią vertę ir įtaką. Todėl tų šaknų žodžiai gali 
priklausyti visoms keturioms kirčiuotėms, nors jų šaknis yra 
trumpa ir turi net kairinį kirčio bei priegaidės ženklelį. Todėl 
šie trumpašakniai mišriųjų dvigarsių žodžiai atstovauja ati- 
tinkamai kiekvieną kirčiuotę: 


I II III IV 
tiltas tuftas spirgas (spifgas?) durnblas 
būrtas pižštas žirgas piršlys 

kūrmis kumpis pužvas 

žirmis žifigsnis 

miltai šifmis 

lūnkas skufidas 

Čia s4moningai tepaėmėme tuos mišriuosius dvigarsius, 
kurie sudaryti iš į w + I, m, n, r. Savaime aišku, kad mišrieji 
dvigarsiai a, e + I, m, n, r tuo labiau yra artimi ilgųjų balsių 
bei tikrųjų dvibalsių ypatumams. 

Trumposios šaknys — į 4 — kirčio šokinėjimu gretinasi 
visai nuosekliai prie balsių a ir e. Šių šaknų žodžiai tegali būti 
tik dviejų kirčiuočių — II arba IV: 


II IV 
lūpas, plikis kaklas, lizdas 
matas, rūdis kūpas, miškas 
mėdis, ikrai genys 

lūtvis, kiškis kėlias 


Galūnės ypatumai: 

1) I daiktavardžių linksniuotės tik -a- galūnės žodžiai gali 
būti visų keturių kirčiuočių (I vyras, II opas, III kėlmas, IV 
daižas). 

-is galūnės daiktavardžiai yra tik I (žimis, brolis) ar II 
(peilis, kiškis) kirčiuotės. 

-ys galūnės daiktavardžiai yra vėl riboti — tik III (ožys, ar- 
klys) arba IV (gaidys, lydys) kirčiuotės. 

2) -as ir -is niekada neturi kirčio vardininko linksnyje, o -ys 
priešingai — visada kirčiuotas. 

-is galūnės žodžiai II kirčiuotės skiriasi nuo tos pat 
kirčiuotės -2s galūnės tik vienaskaitos viet.: vynė, bet pellyje. 
Čia nulemia skiemenų skaičius kirčiui nukelti į galūnę. 

-js galūnės žodžiai (daiktavardžiai) skiriasi nuo -as galūnės 
savo atitinkamų kirčiuočių tik vienaskaitos vard.: III: kėlmas // 
ožįs; IV: dažžas // gaidys. Mat »įs visada kirčiuojamas. 

-ias galūnės daiktavardžiai maža tesiskiria nuo -as galūnės 
daiktavardžių. Skirtumas iškyla tik viename vienaskaitos viet., 
kur šios -ias galūnės žodžiai gali prisišlieti prie -is ar -ys 
galūnių: II telė ir tėlyje // vefšyje; bet III ir IV kirčiuotės daik- 

tavardžių ir tas skirtumas išnyksta: III velnė ir velnyjė // arklyjė 
ar IV svetė ir svetyjė // gaidyjė. 

Kaip matome, tie skirtumai čia vienaskaitos viet. priklauso 
tik nuo skiemenų skaičiaus — prieauglio. 


Kirčiuočių (paradigmų) radimas 


Kirčiuotei surasti nepatogu linksniuoti visą žodį visuose 
linksniuose ir skaičiuose. Dėl žodžio priegaidės sutarėme, kad 
žodį laikysime tos priegaidės, kokią jis turės vienaskaitos 
galininke. Lygiai ir čia iš dalies reikės sutarimo. Be abejo, 
reikia rasti tokius linksnius, kurie lengviausiai ir tiksliausiai 
išskirtų visas kirčiuotes. Tokie linksniai būtų: daugiskaitos 
naudininkas ir galininkas. Praktikoje laikysimės jų, nors vie- 
toj naudininko galėtume imti net kelis linksnius: daugiskaitos 
kilmininką, įnagininką ir vietininką. 

Štai kaip tie du linksniai gražiai išskiria kirčiuotes: 


I II III IV 
kūulas lūpas kėlmas dafžas 
naud,+ = 4 z 
< NEO 
gal. Į R 5 R 


Daugiskaitos galininkas čia yra būtinas: beklausiams arba 
žmonėms tų tarmių, kurios nebeskiria ryškiai priegaidžių, jis 
padeda atrasti priegaidę: Visų žodžių, kurie turi tvirtagalę ar- 
ba trumpinę (ne dvibalsių) priegaidę, kirtis daugiskaitos 
galininke nušoksta į galūnę: lapūs, miškūs, peiliūs, gaidžiūs, 
kiškiūs, rudžiūs... 

Visų žodžių, kurie turi tvirtapradę arba trumpinę dvibalsių 
priegaidę, kirtis daugiskaitos galininke lieka šaknyje: kdulus, 
kėlmus, tiltus, būrtus... 


Antroji daiktavardžių linksniuotė 


I II III IV 
Ifepa, pėmpė ranka, žvūkė pėda, aikštė diena, gėlė 

galvė (versmė) 
Ifepą, pėmpę rafiką, žvūkę pėdą, dikštę dieną, gėlę 


Šaknies klausimas. Lygindami II linksniuotę su I-ąja, ma- 
tome, kad šaknis turi tą pačią reikšmę: visi žodžiai, kurių 
šaknys sudarytos iš ilgųjų balsių, grynųjų bei mišriųjų dvibal- 
sių, gali priklausyti visoms kirčio paradigmoms (kirčiuotėms); 
tačiau tie žodžiai, kurių šaknys trumpos (sudarytos iš a, e ir i, 
u), gali priklausyti tik II ir IV kirčiuotei: 


Pvz.: II IV 

Vns. vard. bala, dvasiū; lūpė, eglė lazdū, kregždė 
Vns. kilm. būlos, dvūsios; lūpės, čglės lazdos, kregždės 
Dgs. gal. balūs, dvasiūs; lapės, eglės lazdės, kregždės 
Vns. vard. giria, gilė; pupa, plutū riba, žinia, sulė 
Vns. kilm. girios, gilės; pūpos, plūtos ribos, žinios, sulos 
Dgs. gal. giriūs, gilės; pupūs, plutūs ribas, žiniūs, sulūs 


Tiesa, čia nerandame pavyzdžių, kur šaknis būtų e, o 
galūnė — a (tepa?). 


Galūnės ypatybės. I. Nors II-6sios linksniuotės galėtume 
skirti šias galūnes: -a, -ia, -ja, -ė ir -i, pvz.: salė, dvasia, kėja, 
Išpė marti, tačiau jos linksniuojamos savo galūnėmis 
neišsiskiria, bet sutampa: -ia, -ja ir -i su -a, o tik -ė galūnė eina 
atskirai, nors ir jos galūnėje skiemenų skaičiaus priaugimas 
eina tais pačiais dėsniais: dvasioje // Iūpėje, dvūsiomis // 
lūpėmis. 

Beje, ir kirčio atžvilgiu -ė galūnė teišsiskiria nuo -a tik vns. 
vard.: dvasia // lūpė. Tas skirtumas tepastebimas tik II 
kirčiuotėje. 

II. Lygindami II linksniuotę su I-ąja, matysime žymesnių 
skirtumų, nei II linksniuotė skyrėsi savo galūnėmis. 

I kirčiuotės abiejų linksniuočių yra visiškas sutapimas: kir- 
tis vietoje — šaknyje. 

II kirčiuotės vns. vard. kirtis galūnėje: rankū, dvasid (čia 
išsiskiria -ė galūnė!). 
III ir IV kirčiuotės turi visos galūnės (-a ir -ė) kirčius vns. 


vard. gale: 
III galvė, giesmė IV valdžia, katė 
galvos, giesmės valdžios, katės 


Kiti II linksniuotės linksnių kirčiai eina tais pačiais 
dėsniais, kaip ir I linksniuotės, pagal skiemenų priaugimą: 
rafikoje, lūpėje /| pellyje. 

Įdomiausia II linksniuotės daugiskaita: visų keturių kir- 
čiuočių vardininkai kirčiuojami šaknyje: I /fepos, pėrmpės, II 
dvasios, lūpės, III gėlvos, giesmės, IV valdžios, pėlės. Kiti (II 1.) 
daug. linksniai sutampa savo kirčio šokinėjimu su I links- 
niuote. 


Trečioji daiktavardžių linksniuotė 

Jei I ir II linksniuotė turėjo apsčiai žodžių visoms 
kirčiuotėms, tai III-ąja linksniuote prasidės kirčiuočių 
pavyzdžių trūkumas. Čia prasideda kirčiuočių defectiva. 

Štai turimieji pavyzdžiai: 

I I () II() IV 

dntis (paltis) ... širdis (šerdis) ausis (vinis, vagis) 

dūrys 

Šaknies ypatybės. Šaknyje veikia tie patys dėsniai kaip I ir 
II linksniuotės. 

Galūnės ypatybės. Galūnė čia viena — -is, bet dviejų 
giminių: naktis // vagis. Giminės linksniuose teišsiskiria tik vns. 
naud.: nūkčiai // vūgiui. | 

Čia matome skirtumų tarp I ir II linksniuočių skiemenų 
skaičiaus atžvilgiu: /apū, lapė, bet naktimi. Tas skirtumas būtų 
reikšmingas, jei būtų II kirčiuotės pavyzdžių, plg. džrys (usnis, 
anglis). 

Šiaip III linksniuotės kirčio šokinėjimas eina pagal II link- 
sniuotės dėsnius: 


širdis, širdiės : galva, galvos 
širdys š galvos 
ausis, ausies š valdžia, valdžios 

aūsys - valdžios 

Kaip matome, daugiskaitos vardininkai, jei turi galūnėje -s, 
negali turėti toj pat galūnėje kirčio. Ši taisyklė tinka visoms 
linksniuotėms. 


Ketvirtoji daiktavardžių linksniuotė 


| II III IV 

Jėzus tužgus sūnūs viršūs 

(tik v.) cūkrus lietūs (sodžiūs) 
midus dangūs 
rūčius 


IV linksniuotės ypatybės. Ketvirtoji daiktavardžių link- 
sniuotė yra tik vyriškos giminės, bet dviem galūnėm: -us ir - 
ius. Minkštoji galūnė visus daiktavardžius daugiskaitoje nuke- 
lia į I-ąją linksniuotę: račiai = peiliai. Pagal I-osios link- 
sniuotės pavyzdžius tada tie daiktavardžiai ne tik linksniuo- 
jami, bet taip ir kirčiuojami. 


Šaknies ypatybės. Šaknis gali būti ilga (sūnūs) ir trumpa 
(midus) arba ir dvibalsinė: lietūs ir viršūs. Todėl trumposios 
šaknys ir šliejasi savo kirčiu prie tvirtagalės priegaidės šaknų: 
midus, cūkrus. 


Galūnės ypatybės. Mūsų kalbos kirčio šokinėjimui yra 
svarbu skiemenų skaičius žodyje. Šiuo atveju IV-oji link- 
sniuotė artėja į II-ąją: vns. ir dgs. įnagininkas turi tas pačias 
galūnes: ->mi ir -mis: akimi // dangumi, akimis // dangumnis. Šis 
galūnių priaugimas ypač svarbus vns. įnagininkui, kur II-osios 
kirčiuotės kirtis iš šaknies nušoksta į gretimą galūnės skie- 
menį: lūpas — lapu. Čia to nušokimo nebėra: tužgumi, valsiu- 
mi. Vns. įnag. lygiai svarbus ir II-osios kirčiuotės žodžiams, 
kur kirtis į gretimą galūnės skiemenį nenušoksta, o nušoksta 
tik tuo atveju, kai galūnės skiemuo yra negretimas: kėlmu, 
kėlnu, gūlva, bet: širdimi, sūnumi, lietumi. Kaip vns. įnag., taip 

ir kiti linksniai yra kirčiuojami pagal III-ąją daiktavardžių 
kirčiuotę. Tuo keliu eina ir priegaidė: širdims, sūnūms. 


Penktoji daiktavardžių linksniuotė 


V-toji daiktavardžių linksniuotė išsiskiria iš kitų. links- 
niuočių tuo, kad jos linksnių daugumas yra triskiemeniai. Tuo 
būdu jų kirčiavimas sutampa su daugiaskiemenių daik- 
tavardžių kirčiavimu. Dviskiemenis žodis V-ojoje kirčiuotėje 
tėra tik šuo. Jis kirčiuojamas pagal ketvirtąją kirčiuotę. 

Jei mėgintume V-ąją linksniuotę skirstyti pagal mūsų 
nusistatytas dviskiemenių žodžių kirčiuotes, matytume, kad 
daug kur jos tesiskirtų tik priegaidėmis, o ne kirčio vietomis. 


I II III IV 

mėnuo si piemuo akmuo 

sėmens skiemuo raumuo 
ruduo 


Iš tų pavyzdžių matome, kad V-oji linksniuotė pritampa 
prie II-osios linksniuotės savo galūnėmis. Bet kartu čia įsi- 
tikinome, kad III ir IV-oji kirčiuotė tesiskiria tik prie- 
gaidėmis, o ne kirčio vietomis. 


Daugiaskiemeniai daiktavardžiai 


Daugiaskiemeniais vadinsime visus tuos žodžius, kurie vie- 
naskaitos vardininke turės 3 ar daugiau skiemenų. 

Daugiaskiemenių žodžių kirtis, jei šokinėja, liečia tik du 
skiemenis: visišką galūninį ir šakninį, priesaginį ar priešdėlinį: 

1. gžuolas — ąžuolai; 

2. mokyklė — mokyklos; 

3. pasiuntinys — pūsiuntinį. 

Schema: 

Daug turime žodžių, kur kirtis visai nešokinėja. Jis gali būti 
1) priesagoje, 2) šaknyje ar 3) priešdėlyje: 

1) audėjas, nakvynė, beržynas...; 

2) ūdata, vūsara, mėtina, pūdymas...; 

3) nuotaka, pūsaka, sūmbrūzdis... 

Iš tų pavyzdžių matome, kad daugiaskiemenių žodžių 
kirčio šokinėjimą ar pastovumą negalima atspėti iš kirčio prie- 
gaidės, jei kirtis krenta ne ant antrojo skiemens nuo galo. 


Daugiaskiemenių daiktavardžių paradigmos 


Visi daugiaskiemeniai daiktavardžiai gali būti suskirstyti į 
tris grutes. 

1 grutė: su pastoviu kirčiu, kuris gali būti įvairiose žodžio 
dalyse: 

a) šaknyje: pidymas, vūsara, motina, tėviškė, popiežius, 
popierius... 

b) priesagoje: alksnynas, audėjas, audėja, nakvynė, 
dėdienė, karalienė, ligonis (-ies ir -i0)...; 

c) priešdėlyje: sąjūdis, santykis, nuotaka... 

Taisyklė. Atsimintina: jei antrasis skiemuo nuo galo turi 
kirtį ir yra tvirtapradės priegaidės, tai kirtis yra visada pa- 
stovus: ąžuolynas, siuvėjas, prekyba, ruglena, mergditė... 

2 grutė: su kirčiu, šokinėjančiu pagal antrąją dviskiemenių 
daiktavardžių paradigmą (kirčiuotę). Šios grutės kirtis turi 
kristi ant antrojo skiemens nuo galo ir turi būti tvirtagalės 
priegaidės: bajėras, darbinifikas, mokyklą (mokyklė), baidyklė, 
kvailystė... 

3 grutė: žodžiai yra su kirčiu, šokinėjančiu nuo galūnės į 
šaknį ar priešdėlį. Šie žodžiai kirčiuojami taip, kaip trečios 
kirčiuotės dviskiemeniai daiktavardžiai. Priegaidė čia neturi 
jokios įtakos kirčio šokinėjimui: 

I I. gžuolas, -al, pūšaras, -al, kūnigas, -al, kosulys — kosulį, 
geidulys — geldulį, 

II I. dovanė — dovaną, pasagė — pūsagą, giltinė - giltinę; 

III I. obelis — 6belį, atmintis — ūtmintį, išmintis — išmintį. 

Daiktavardžių priesagų kirčiavimas 


Su pastoviu kirčiu priesagoje: 

1. -ditis, -ditė: jaunikditis, mergaitė, pušditė...; bet: žemaitis, 
aukštaitis; 

2. -Ėčia: dukterėčia, ekėčios, vežėčios; 

3. -ėjas, -ėja: audėjas, siuvėjas; 

4. -ėnas, -ėna: kalnėnas, kupiškėnas, sūnėnas, varnėnas, 
velėna, pelėnas (=pelių vanagas); 

S. -fenas, -lena: balžienas, blakstfenas, kamlenas, aviena, 
dobillena, kiauliena, purlena, ruglena; 

6. -ynas, -yna: ąžuolynas, kaimynas, pušynas, skanumynas, 
tankumynas, žmogynas, Jonynas, lentyna, šeimyna, 

7. -yba: prekyba, sargyba, tarnyba, radybos, vedybos; 

8. -ybė: daugybė, gyvybė, biaurybė, piktybė; 

9. -ytis, -ytė: bernytis, brolytis, vištytis, mergytė, pelytė; 

10. -yvė: dažyvė (žem. dažyvė), augyvė, žindyvė; 

11. -(ijonis: ligonis, krikščionis, velionis, Maironis; 

12. -žomenė: diduomenė, jaunuomenė, kariūomenė; 

13. -6vė: bendrovė, daržovė, gerovė; 

14. -iškštis: berniūkštis, velniūkštis, varliūkštė, mergiūkštė. 


Dvejopai kirčiuojamos priesagos: 

1. -ditis, -ditė ir -altis, -altė: ponditis, jaunikditis ir aukštaltis, 
žemaitis; 

2. -lenė ir -ienė: dėdlenė, karalienė, Petrienė ir bulvičnė, 
duoničnė, vakaričnė; 

3. -ūnas ir -ūnas: karaliūnas (?), perkūnas, Puodžiūnas iI 
keikūnas, palaidūnas ir -ūnė: alkūnė, viršūnė, galūnė. 


Daugiaskiemeniai žodžiai su tvirtagalės ar trumposios 
priegaidės priesagomis antrame skiemenyje nuo galo yra 
kirčiuojami pagal antrąją kirčiuotę kaip /pas, pižštas, rankd, 
lūpė: 

1. -alnis, -ė: apvalainis, ketvirtainis, saldainis, riestainis; 

2. -ėlis, -ėlė: brolėlis, senėlis, mergėlė, senėlė, šakėlė; 

3. -ėlis, -ėlė: dobilėlis, vainikėlis, motinėlė, seserėlė; 

4. -ėsiai: griuvėsiai, pelėsiai, puvėsiai; 

5. -ėstas: grebčstas (7), pasėstas, pagrėbstas, skanėstas; 

6. -ičtis, -ė: giminiėtis, sodičtis, miestičtis, piličtis; 

7. -yklė, (-yklą): ganyklė, mokykla, viryklė; 

8. -yklė: kapstyklė, šaudyklė, vėtyklė, baidyklė; 

9. -fnė: kelmynė, dumblynė, klampynė, mėlynė (uoga, mėlynė 
ant kūno), nakvynė, tėvynė, puodynė; 

10. -idė: arklidė, avidė; 

11. -ikas: nešikas, vežikas; 

12. -įstė: kvailystė, moterystė, vaikystė, jaunystė; 

13. -6kas: naujokas, stačiokas, viliokas, bėrėkas (arklys); 

14. -6klė: medžioklė, žvejoklė, kapėklė; 

15. -6klis, -6klė: klajoklis, medžioklis, vijoklis, vilioklis; 

16. -6nė: abejonė, kelionė, svajonė, vilionė, kaponė; 

17. -6tė: mazgėtė, nešiotė, niekėtė; 

18. -6vas: gėrovas, palydovas, valdovas, žinovas; 

19. -uoklis, -uoklė: girtuoklis, girtuoklė (žolė?), švytuoklė, 
žibuoklė, pakaruėklis, svyruėklis; 

20. -uėlis, -uėlė: drąsuėlis, drąsuėlė, jaunuėlis, šykštuolis, 
varguolis; 

21. -u0tė: kirčiuotė, vaizduotė, 

22. -tūkas: degtūkas, pieštūkas, plaktūkas; 

23. -tūvės: vestūvės, išleistūvės. 


Dvejopai kirčiuojamos priesagos 

Kirčiuojamos ir nekirčiuojamos priesagos: 

1. -ininkas ir -iniūkas: Jei pagrindinis žodis yra šakninio 
kirčiavimo, tai priesaga -inifikas kirčio negauna — kirtis lieka 
šaknyje: 

a) bitininkas, mokslininkas, ūkininkas, tarpininkas, viti- 
ninkas. 

Jei pagrindinis žodis yra galūninio kirčiavimo, tai priesaga 
yra visada kirčiuota, ir kirtis yra tvirtagalės priegaidės: 

b) darbinifikas, kalbinifikas, žuvinifikas, daržinifikas. 

2. -žmas ir -umas: gerūmas, gražūmas, saldūmas, šaltūrnas, 
kartūmas... 

Visi šie abstrakčios reikšmės daiktavardžiai, padaryti iš 
būdvardžių, yra kirčiuojami priesagoje. 

Šaknyje yra kirčiuojami tie -unas priesagos žodžiai, kurie 
neturi atitinkamų būdvardžių arba yra įgiję konkrečią 
reikšmę, arba išvirtę tam tikrais prieveiksmiais: dugunas 
„ūgis“, gždumas „vidurnaktis, įmygis“, prūgumas „proga“, 
šūkumas „tarpvietis“, mėžumas „truputis, nedaug“, žūlurnas 
„žalėsis“, skirtumas „skiftas“. 

Prieveiksmiais virtę:  gėrumu „geruoju“, | gražumu 
„gražiuoju“ “, piktumu „piktuoju“.. 

3. -Imas ir -imas: gėrimas (nomen actionis) — pats gėrimo 
veiksmas, grendimas, pranešimas, piršimas... 

Bet: gėrimas „gėralas“, klūusimas „die Frage“, grėndimas 
„išgręstoji vieta“, skynimas „išskintoji vieta“, skyrimas 
„Sklastas“. 

Kaip matome, sukonkretėję šie veiksmažodiniai daik- 
tavardžiai kirtį pasilaiko šaknyje tos priegaidės, kurią turi 
būtojo laiko veiksmažodžio šaknis. 

Visada šaknyje kirčiuojami veiksmažodiniai daiktavardžiai 
su priesaga -ymas: rašymas, skaltymas, mūnymas, ūdymas... 


Priesagos su šokinėjančiu kirčiu į šaknį: 

1. -ufs: čiaudulys — čidudulio, gyvulys — gyvulio, kosulys — 
kosulio, troškulys — troškulio, snaudulys — sndudulio. 

Šaknis turi tokią pat priegaidę, kokią turi atitinkamas 
veiksmažodis, iš kurio daiktavardis padarytas. 

2. -infis: mokinys — mokinio, traukinys — traukinio, brėžinys 
— brėžinio, tinginjs — tlnginio. 

Šie daiktavardžiai išvesti iš veiksmažodžių, todėl ir jų 
šakninis kirtis yra tos pat priegaidės, kaip ir veiksmažodžių: 
mėko —- mdkinio, tingi — tinginio. 

3. -enū: rankena — rafikeną, lokenū, -nos — lokeną 
meškenė, -nos — mėškeną, kiškena, -nos — kiškeną. 

4. -alas: bėralas, gčralas, -al, tepalas, kėpalas, -ai. 

5. -atis: gaišatis, -tiės — gaišatį, kamšatis, -tiės — karnšaiį 
maišatls, -tižs — malšatį, pilnatis — pilnatį. 

6. -esps; ūžesys — ūžesio, dėmesys — dėmesio. 

7. -inas: katinas — katinai, žąsinas - žąsinal, afitinas — anti- 
nal, ūvinas — avinal. 

Šios priesagos kirčiuojamos pagal trečią kirčiuotę, kai jos 
reiškia patinus. 

8. -umnū: aukštumė — dukštumą, lygumė — lygumą. 

9, -urys: duburys — dūburio, sūkurys — sūkurio, švyturys — 
švyturio. 


Priesagos, kurios neturi kirčio: 

1. -astis (I): gyvastis, nėrimastis, elgastis; 

2. -iava (I): gūniava, baūdžiava, painiava; 

3. -liava (I): niūkliava, vėliava, rūšliava; 

4. -ėlis (I) (išveiksmažodiniai daiktavardžiai): išdykėlis, ai- 
siskyrėlis, pabėgėlis, pavažgėlis; 

5. -estis (I): gailestis, mokestis, rūpestis; 

6. -tojas (I): rašytojas, šienūutojas, ieškotojas; bet artėjas I 
par. 

7. -sena (I): bėgsena, eisena, rašysena. 


Sudurtiniai daiktavardžiai 


Sudurtiniai daiktavardžiai skirtini kirčio reikalui į tris 
grupes: 

I. Sudurtiniai daiktavardžiai, sudaryti iš dviejų daik- 
tavardžių su jungiamuoju balsiu, dažniausiai kirtį turi 
jungiamajame balsyje ir tas kirtis yra pastovus. 

1. -d-: arkliūvagis, dalgiūkotis, grėbliūkotis, kirvūkotis; 

2. -6-: žemėlapis, saulėgrąža (saulėtekis, seilėgeris); 

3. -:-: akimirksnis, avikailis, žvakigalis; 

4. -$-: darbymetis, prekymetis, dailyraštis; 

5. -6-: bandėtakis, galvėraištis, sienėtarpis, šilovarnis; 

6. -8-: tarpūkalnė, vidūdienis, viršūgalvis; 

7. -ū-: kojūgalis, galvūgalis. 

Iš šios grutės yra kelios išimtys: piliakalnis (piliūkalnis), pū- 
siasalis (pusiūsalis), rūgiagėlė (rugiūgėlė), ožkabaizdis. 

II. Sudurtinių daiktavardžių, sudarytų iš dviejų daik- 
tavardžių be jungiamojo balsio, dažniausiai kirtį pasilaiko 

pirmasis žodis su tokia priegaide, kokia yra buvusi ir at- 
skirame žodyje. Šių žodžių kirtis taip pat pastovus: didvyris, 
diionkepis, gėrvuogė, pūsbemnis, rūtlankis, šonkaulis, šūnvotė, 
žiūrkžolės, vėjavaikis. 

Išimtys: karžygys — kažžygio, peltakįs — pėltakio. 

III. Sudurtiniai daiktavardžiai, sudaryti iš daiktavardžio ir 
veiksmažodžio, turi dažniausiai kirtį šokinėjantį nuo to žodžio 
galūnės į pirmo sudedamojo žodžio šaknį, nors ten ir būtų 
jungiamasis balsis: auksakalys — duksakalio, duobkasjs — 
diūobkasio, galvažudys — gūlvažudžio, kraugerys — kraūgerio, 
veidmainis — vėidmainio, žmogžudys — žmogžudžio. 

Išimtys: kdiliadirbis, lapkritis, mildažis, šienapjūtė, vėidrodis, 
vėpūtė „vėjarodis“. 

Pastaba. Kai kurie sudurtiniai žodžiai eina būdvardžių ir 
daiktavardžių pareigas. Jie dažnai skiriasi tik kirčiu: šventū- 
dienis (daikt.) — šventadičnis (būdv.), trikampis (daikt.) — 
trikarnpis (būdv.), trikojis (daikt.) — trikėjis (būdv.), savūvalis 
(daikt.) — savavalis (būdv.) (žingsnis); bekėjis, berafikis, be- 
dafbis — yra sudaiktavardėję būdvardžiai. 


+ vs * 


Svetimųjų žodžių kirčiavimas 


Svetimųjų žodžių kirčiavimą visada prideriname prie savo 
žodžių kirčiavimo. Vadinasi, svetimieji žodžiai savo atskiros 
kirčio sistemos nesudaro. Tik čia didžiausias sunkumas — nu- 
statyti svetimame žodyje kirčio vietą ir priegaidę. Čia daug 
kur dar svyruojame. Peržvelgsime keletą priesagų bei 
sudurtinių žodžių: 

1. -amė (II): programa, -ūmos, telegrama, -ūmos, diagramė, 
-ŽMmOS,; 

2. -dntas (I): diktūntas, ekskursūntas, komendūntas, komer- 
sdntas, leitenūntas, praktikantas, variūntas, 

išimtis: muzikafitas; 
3. -ėka (II): biblioteka, bibliotėkos; 
4. -ėlis (II): portfelis; 


232 


5, -eftas (II): apartameftas, argumeūtas, atrarmeftas, depar- 
tameftas, dokumežtas, instrumentas, doceftas, advefitas, stu- 
defitas, prezidefitas, akceftas, inteligefitas, abstineftas; 

išimtys: dgentas, -ai (III) (Skardž.), talentas (I), 
procentas, -ai (I); 

6. -efcija (I): audiefcija, konfereficija, kompeteūcija, kon- 
kureūcija, refereūcija; 

7. -ėsas (II): interėsas, procėsas, progrėsas, regrėsas, komprė- 
sas; 

išimtis: ūdresas, -ai (III); 

8. -ėstras (II): orkėstras, sermėstras, trimėstras; 

9. -ėtas (II): biudžėtas, brunėtas, komitėtas, kabinėtas, 
bukėtas; 

10. -ėtras (II): centimėtras, kilomėtras, termomėtras; 

11. -ind (II): mašinė, -inos, medicina, -inos, ricinū, -inos, 
disciplina, -inos; 

12. logas (II): dialogas, filologas, psicholėgas, teologas, ter- 
minolėgas, nekrologas; 

13. -6las (II): generolas, materiėlas; 

14. -6nas ir -ėnas (II): senesni — čigonas, kapitonas, kle- 
bonas, lavonas, milijonas, vargonai; 

naujesni — gramofėnas, kompanionas (?), telefonas, 
žargonas (?); 

15. -6ras, -6rius (II): bajoras, samavėras; kalendėrius, 
kamendėrius, šinkėrius, sekretėrius; 

mūsų dariniai: pypkėrius, tepliūrius, staliorius, dūdėrius; 

16. -ūnė (II): karūna, -ūnos, tribūna, -ūnos, strūnū, -ūnos; 

17. -ūrū (II): kultūrė, -ūros, literatūrė, struktūrė, manujak- 
tūrė, komendantūra, agentūra; 

18. -ūlas (II): kapitalas, metūlas, signėlas; 

19. -ūcija (I): administracija, agitacija, proklamūcija, ūkcija,; 

20. -izmas (II): socializmas, sofizmas, tragizmas; 

21. -ėktas (II): afėktas, prefėktas, intelėktas, dialėktas, 
prospėktas,; 

22. -ūfas (II): geogrūfas, telegrūfas, fotogrūfas, paleogrūjas. 

Baigiamosios išvados 


Svetimuose žodžiuose, arba svetimybėse, dar neseniai 
patekusiose į mūsų kalbą, o visada trumpas — be kirčio ir po 
kirčiu: filosofas, kontūktas, filologas, ekshėrtas. 

Tų pačių dėsnių klauso ir e: jis po kirčiu, kaip lietuviškuose 
žodžiuose, nepailgėja: afėktas, komitėtas. 

Ypatingo dėmesio yra verti tie moteriškosios giminės 
žodžiai, kurie priešpaskutiniame skiemenyje turi a ar e ir 
galininke bei daugelyje linksnių yra kirčiuoti. Tų žodžių vie- 
naskaitos vardininkas kirtį visada nutraukia į galūnę pagal 
mūsų kalbos dėsnius, nes -a- turi tvirtagalę, 0 -e- — trumpąją 
priegaidę: dramė, drėmos; damė, dūmos; blokada, blokūdos 
(plg. šaka, sagū, rankė); emblema, emblėmos; kolegė, kolėgos, 
karjera, karjėros. 

Iš tų duotųjų pavyzdžių matome, kad svetimybes linkstame 
kirčiuoti dažniausiai priešpaskutiniame skiemenyje. Dar kele- 
tas pavyzdžių, mūsų nepavartotų: hektūras, kontūktas, konflik- 
tas, kompromisas, debiūtas, instinktas, protėstas, herojus. 


Būdvardžių kirčiavimas 
Dviskiemeniai būdvardžiai 


Kitų kalbų būdvardžiai nesiskiria nuo daiktavardžių. Mūsų 
būdvardis yra ne tik skirtingai linksniuojamas, bet skirtingai ir 
kirčiuojamas. Tačiau daug bendrumo yra tarp tų dviejų kalbos 
dalių dar ir šiandie. Seniau ir mūsų būdvardis turėjo tiek pat 
paradigmų (kirčiuočių), kaip ir daiktavardis. Dabar bendrinė 
mūsų kalba bepažįsta tik dvi būdvardžių kirčiuotes, artimas 
daiktavardžių III ir IV kirčiuotei. 


I būdvardžių linksniuotė 


III kirčiuotė 


Vienaskaita Daugiskaita 
Vr. baltas balti 
K. balto baltų 


234 


N. baltūm baltiems 


G. baltą baltus 
Įn. bėliu baltais 
Vt. baltamė baltuosė 
IV kirčiuotė 

Vienaskaita Daugiskaita 
Vr. sėnas seni 
K. sėno senį 
N. sendm senlems 
G. sėną senus 
Įn. seni senais 
Vt. senamė senuosė 


Moteriškoji būdvardžių giminė 


Moteriškosios giminės būdvardžiai yra kirčiuojami taip, 
kaip atitinkamų kamienų daiktavardžiai: 

baltė — galvė // senė - dainė. 

Čia kai kurios tarmės, ypač žemaičiai, taria vns. naud. bal- 
tai, sendi lyg prieveiksmius. Bet būdvardžiai su prieveiksmiais 
nesumaišomi: juos griežtai išskiria priegaidė: baltai (būdv. 
vns. naud.) // baltai (prieveiksmis). 


Bevardė (niekatroji) giminė 


Bevardei giminei trūksta daug linksnių. Tik šios link- 
sniuotės bevardės giminės būdvardžiai turi tą pačią galūnę, 
kaip ir moteriškoji giminė, bet griežtai tos giminės išsiskiria 
kirčiu: bevardės giminės būdvardžių kirtis visada šaknyje: 
gėra, sėna, balta, dukšta. 

Tuo keliu eina ir daugiaskiemeniai bevardės giminės būd- 
vardžiai: ūtdara, duobėta, šiltėka, lūtviška. 

Kaip matome, priegaidė čia neturi jokios reikšmės kirčio 
vietai, nes bevardės giminės būdvardžių kirčio vieta visada yra 
šaknyje, priesagoje ar net priešdėlyje, paprastai ten, kur kitų 

giminių būdvardžių kirtis atšoksta nuo galūnės (į šaknį, prie- 


sagą ar priešdėlį). 
II būdvardžių linksniuotė 


III kirčiuotė 
Vienaskaita 

Vr. brangūs, brangi 

K. brūngaus, brangios 

N. brangiūm, brangiai 

G. brūngų, brūngią 

In. brangiu, brangia 


Vt. brangiamė, brangiojė 


Daugiskaita 

brūngūs, brangios 
brangią, brangią 
brangičėms, brangioms 
brangius, brūngias 
brangiais, brangiomis 
brangiuosė, brangiosė 


Čia reikia dar atkreipti dėmesį, kad yra keli senovinės 
pirmos kirčiuotės būdvardžiai, kurių vns. vard. turi po senovės 
kirtį šaknyje tiek vyriškosios, tiek moteriškosios giminės: 4/- 
gus, lygi; sėtus, sėti; diškus, diški; skaidrus, -i; smūlkus, -; sod- 
rus, -i; tūnkus, -i; vaiskus, -i; vėikus, -i. 


IV kirčiuotė 
Vienaskaita 

Vr. puikūs, puiki 

K. puikaūs, puikios 

N. puikidm, puikiai 

G. pulkų, puikią 

Įn. puikiū, puikia 

Vt. puikiamė, puikiojė 


Moteriškoji giminė 


Daugiskaita 
puikūs, puikios 
puikių, puikią 
puikiėms, puikidms 
puikiūs, puikiūs 
puikiais, puikiomis 
puikiuosė, puikiosė 


Kaip matome, moteriškoji giminė yra linksniuojama ir 
kirčiuojama kaip atitinkamų kamienų moteriškosios giminės 
daiktavardžiai: puiki marti, pati. 

Tik neturime moteriškosios giminės daiktavardžių su 
galūne -i III-čiai kirčiuotei. III-čios kirčiuotės mot. g. būd- 
vardžiai vns. vardininke turi dvejopą kirtį: šakninį ir galūninį: 

lygi // brangi, kaip ir vyr. g. būdvardžiai. Čia žymu dar I būd- 
vardžių kirčiuotės liekanos. 


Niekatroji (bevardė) giminė 


Jei -a, -ia kamienų būdvardžių niekatroji giminė buvo 
kirčiuojama tik šaknyje, tai -1 kamieniai būdvardžiai yra su- 
mišę ir turi galūninį ir šakninį kirtį. K. Būga norėjo dar 
kirčiuoti šaknyje visus niekatrosios giminės būdvardžius, kurių 
šaknys buvo ilgos: baisu, meilu, ryšku, padėru, graūdu... Bet šis 
senovės dėsnis prieštarauja kalbos faktams: daugumas jau 
kirčiuoja tuos būdvardžius tik galūnėje. 

Todėl Pr. Skardžius „Bendrinės lietuvių kalbos kirčiavime“ 
(Kaunas, 1936 m.) duoda tokią apibendrinančią taisyklę: „-u- 
kamienio tvirtapradės šaknies vieni turi šakninį, kiti galūninį 
kirtį, o tvirtagalės šaknies visi kirčiuojami galūnėje, pvz.: 
aišku, brangu, lygu, sotu, švanku, tūnku ir kartū, riebū, rūgštū, 
saldū, sūrū; (čia visur buvo 44 A), drąsū, gražū, keblū, meilu, 
padorū, puikū, sunkū“ (24 psl.). 

Tos taisyklės, artimesnės gyvajai kalbai, ir mes laikysimės. 


III-čioji būdvardžių linksniuotė 
neturi dviskiemenių žodžių. Todėl jos pavyzdžiai bus 
įjungti į daugiaskiemenių būdvardžių eilę. 


Būdvardžių laipsniavimas 


Mūsų būdvardžių laipsniavimas yra nepaprastai svarbus ir 
kirčio sistemai: kai kurie laipsniai turėjo atskirą savo kirčio 
sistemą. Bet iš kitos pusės mums nėra dar aišku, kurios būd- 
vardžių formos yra skirtos laipsniavimui. 

Štai keliolika pavyzdžių, kurie rodo tam tikrą tos kokybės 
laipsnį, nors mūsų gramatikos jų nelaiko atskirais laipsniais: 
siaūras, siaurėkas, siaurutėlis, siaurūtis, siauručiūkas, posiauris, 
apysiauris, pūssiauris, siaurytis, siaurėlėsnis, siaurėsnis, siauriūu- 
sias, siaurą siauridusias, visį siauridusias. 

Iš tų pavyzdžių aiškiai matome, kad čia buvo kalbama apie 
tos pat kokybės tam tikrus laipsnius bei atspalvius. Vieni iš jų 
sudaryti priesagomis, antri priešdėliais, o kiti net iš dviejų at- 
skirų žodžių. Priešdėliniai bei priesaginiai būdvardžiai klauso 
mūsų kalbos dėsnių, kurie jau matomi ir daiktavardžių kirčio 
sistemoje. Pvz., tvirtapradės priegaidės priešpaskutinis 
skiemuo kirtį, kaip ir daiktavardžių, turi pastovų: siaurokas, 
" siaurytis, siauridusias... 

Jei priešpaskutinis būdvardžio skiemuo turi trumpą ar tvir- 
tagalę priegaidę, tai tie būdvardžiai pritampa prie antros daik- 
tavardžių kirčiuotės: siaurūtis, siauručiūkas, siaurutėlis... 

Šių būdvardžių kirtis nušoka į galūnę tik vns. įn. ir dgs. gal.: 
siauručiū, siauručiūs. . 

Iš tos sistemos išsiskiria aukštesnio ir aukštėlesnio laipsnio 
būdvardžiai, ypač Užnemunės ir Panemunės šnektose. Šie 
būdavo ir bendrinėje kalboje linksniuojami šitaip: 


Vienaskaita Daugiskaita 
aukštėsnis, -ėsnė (-esnė) | aukštesni, -ėsnės 
aukštėsnio, -ėsnės (-esnės) aukštesnių, -esniū 


aukštesnidm, -ėsnei aukštesniems, -esnėms 
aukštėsnį, -ėsnę aukštesniūs, -esnės 

aukštesniū, -esnė aukštesnials, -esnėmis 
aukštesniamė, -ėjė aukštesniuosė, -esnėsė. 


Šiandie Pr. Skardžiaus „Bendrinės lietuvių kalbos 
kirčiavime“ siūloma kirčiuoti kaip siaunūtis, tik dar nukeliant 
kirtį ir dgs. vardininke į galūnę: siauresni, siaurėlesni. 

Šiaip linksniuojama: 


Vienaskaita Daugiskaita 

siaurėsnis, -ė5nė -eshi, -ėsnės 
siaurėsnio, -ėsnės -ėsnių, -ėsnių 
siaurėsniam, -ėsnei -ėsniems, -ĖSNĖMS 
siaurėsnį, -ėSNĘ -eSniūS, -€SRĖS 
stauresniū, -€Snė -ėsniais, -ėsnėmis 
siaurėsniame, -ėsnėje -ėsniuose, -ėsnėse. 

Toks linksniavimas priartėja prie tos eilės daiktavardžių 
linksniavimo su išimtimi dgs. vard.: siauresni. Taip linksniuo- 
tinas ir siaurėlėsnis. Šito apibendrinimo mes ir laikysimės, nes 
jis nėra iš piršto išlaužtas, bet paremtas tarmėmis, ypač 
žemaičių ir jų artimesnių kaimynų. 

Priešdėlėti būdvardžių laipsniai pritampa prie atitinkamų 
daiktavardžių kirčiuočių: posiauris, apysiauris, pūssiauris — yra 
su pastoviu kirčiu. 

Toliau matysime, kad, be siaurėsnis, siaurėlėsnis, visi šiokį 
tokį laipsnį reiškią daugiaskiemeniai būdvardžiai pritampa 
prie atitinkamų daugiaskiemenių būdvardžių kirčiavimo. 


Daugiaskiemeniai būdvardžiai 


Daugiaskiemeniai būdvardžiai savo kirčio kilnojimu visai 
sutampa su daugiaskiemenių daiktavardžių atitinkamomis 
kirčiuotėmis, jei tokių kirčiuočių yra. 

Tokiu būdu ir būdvardžiams yra labai svarbu kirčio vieta 
apskritai ir priegaidė, jei kirčiuotas priešpaskutinis skiemuo. 
Todėl daugiaskiemeniai būdvardžiai jau atstovauja visas daik- 
tavardžių kirčiuotes. 

I kirčiuotė: sausidusias, duobėtas, begėdiškas, apygeris, val- 
stybinis; 

II kirčiuotė: medinis, beprėtis, bedvūsis; 

III kirčiuotė: dlkanas, -i, -4, aftimas, -I, -g, dmžinas, -I, - 
(bet dlkanu, -us, aftirmu, -us), Apvalūs, -iu, -ius, nišostabūs, -iu, - 
lu. 

IV kirčiuotė: atkaklūs, -fems, -iūs, palankūs, -lems, -iūs. 

Tiesa, atskiros linksniuotės yra nepilnos: I linksniuotė 
neturi II ir IV kirčiuotės, II-oji linksniuotė neturi I ir II 
kirčiuotės, III-ioji linksniuotė neturi III ir IV kirčiuotės. 


Priesagotiniai būdvardžiai 
I kirčiuotė (su pastoviu kirčiu) 


I linksniuotė 
1. -idusias: geridusias, sausiūusias, greičidusias, 

2. -ėtas: duobėtas, dėmėtas, skylėtas ir dilikėtas, dirsčtas, mb: 
Iėtas, pėlkėtas, sūulėtas priesaga apibendrinta; 

3. -ylas: akylas, ausylas; 

4. -ytas: akytas, dantytas, ausytas; 

5.-yvas: ankstyvas, vėlyvas, senyvas, valyvas; 

6. -ingas: darbingas, džiaugsmingas, galingas it miltingas, stl- 
tingas, pleningas — priesaga apibendrinta; 

7. -iškas: aukštaitiškas, begėdiškas, bedieviškas — priesaga 
nekirčiuota; 

8. -6kas: apstėkas, aukštėkas, baisokas, didėkas; 

9. -6nas: geltonas, -a ir -i, -ų, raudonas. Ši priesaga apiben- 
drinta: būdavo kirčiuojama pagal II-ąją kirčiuotę: geltoni, -, 
-fems, -us ir geltonu; 

10. -6pas: dvejopas, trejopas, šimteriopas, keleriopas; 

11. -6tas: ąsotas, barzdėtas, šakėtas, lapėtas; 

12. -ūstas: ligūstas, miegūstas; 

13. -žotas: gaurūotas, kailiniuotas, kampūotas, kalnuotas. 


III linksniuotė 

1. -ykštis: pernykštis, rytykštis, vakarykštis; 

2. -inis: valstybinis, senovinis, kaimyninis, savaiminis, įvar- 
džiūotinis, sangrąžinis, tiesioginis. 

Priesaga -inis yra nekirčiuota ir turi pastovų kirtį, jei ji 
prisegta prie daugiaskiemenio žodžio su tvirtaprade prie- 
gaide. Visais kitais atvejais (jei žodis dviskiemenis: molis ar 
daugsk. tvirtagalės priegaidės) priesaga -inis yra kirčiuojama, 
ir tie būdvardžiai priklauso II-ajai kirčiuotei. 

3. -iAt-elis: vieniftelis, naujiAtelis; 

4. -ytis: mažytis, gražytis, gerytis. 


II-oji daugiaskiemenių būdvardžių kirčiuotė 


I ir II būdvardžių linksniuotės pavyzdžių su priesagomis 
nėra. 


III linksniuotė 
1. -alnis: avižainis, apskritainis, miežainis; 

2. -ėlis: mažėlis, gerėlis, gražėlis, bet daūgelis, didelis; 

3.-elėlis: maželėlis, gerelėlis; 

4. -utėlis: mažutėlis, gerutėlis, jaunutėlis; 

5.-ičnis: avižičnis, kvietičnis, miežiėnis; 

6. -inis: geležinis, dirbtinis, virtinis, darbinis; 

7. -Iškis: maniškis, mūsiškis, jūsiškis, saviškis; 

8. -įlis: jaunylis, mažylis // jaunėlis, mažėlis; 

9. -(iJūkas: mažiūkas (I 1.) (bet -ai, ne -į; -ams, ne -iems), 
jaunučiūkas, senučiūkas; 

10. -ialis: didžiūlis, mažiūlis; 

11. -ūtis: aiškūtis, gerūtis, margūtis; 

12. -utinis: aukštutinis, pirmutinis, galutinis, vidutinis. 


III-ioji daugiaskiemenių būdvardžių kirčiuotė 
I linksniuotė 
1. -anas: dlkanas, dūrganas, sūrkanas, dovanas; 
2. -imas: aitimas, grėtimas, svėtimas, tolimas; 
3. -inas: dmžinas, dūlkinas, dumblinas, krūvinas, pužvinas, 
taūkinas,... gėninas, vūrinas, tėkinas. Ž 
IV daugiaskiemenių būdvardžių kirčiuotė 
1. -snus: paklusnūs (paklūsnų, -sniūs). 
Priešdėlėti būdvardžiai 
I-oji kirčiuotė 
I-osios būdvardžių linksniuotės pavyzdžių nėra. 
II linksniuotė 
1. at-: atžūlus (?) > atžūlūs : aižūlų. Plg. įžūlus > 
2. į-: įžūlus > įžūlūs : įžūlų. 


III linksniuotė 
1. apy-: apygeris, apyjaunis, apygražis, apytikris; 

2. po-: pojuodis, pėaukštis, posūris; 
3. pus-: pūsgyvis, pūsnuogis, pūskvailis. 


II-oji kirčiuotė 


I ir II linksniuotės priešdėlėtų būdvardžių nėra. 

III linksniuotė 

1. be-: begalvis, bekepūris, bedvasis; 

2. sudurtiniai būdvardžiai: glaustašūkis, ilgakotis, il- 
gaskvefnis. 


III-oji kirčiuotė 


I linksniuotė 

1. p-: ūpskritas; 

2. 6t-: ūtdaras, ūtbulas, ūtviras; 
3. iš-: Išilgas, iširas, ištisas; 

4. pū-: pailgas, paprastas. 


II linksniuotė 

1. ap-: apvalus; 

2. at-: atžūlūs; 

3. pa-: pasalūs, patvarūs; 

4. į-: įžūlūs; 

5. nuo-: nuostabūs (nūostabų). 

III linksniuotė tos rūšies pavyzdžių neturi. 


IV-oji kirčiuotė 


I linksniuotė pavyzdžių neturi. 

II linksniuotė 

1.ai-: atidūs (atidų), atlaidūs (atlaidų), atsargūs; 

2. nuo-: nuolaidūs (nuolaidų), nuosaikūs (nuosaikų ); 

3. pa-: paklusnūs (paklūsnų), palankūs, pamaldūs, panašūs, 
patogūs (patogų), pavydūs, pažangūs; 

4. pra-: prabangūs (prabafigų), prašmatnūs (prašmūtnų). 

Įvardžiuotiniai būdvardžiai 


Įvardžiuotiniai būdvardžiai yra dvejaip kirčiuojami. 

I grutė. Tie būdvardžiai, kurie turėjo pastovų kirtį, tą kirtį 
toje pat vietoje ir išlaiko: išmintingasis, sendviškasis, gaurūota- 
sis, šakėtasis, duobėtasis, geridusiasis, -ioji. 

II grutė. Tie būdvardžiai, kurių kirtis nušoksta į galūnę, 
beveik visur kirtį išlaiko tose pačiose vietose: 


Vienaskaita 

Vr. baltūsis, baltoji puikūsis, puikioji 

K. baltojo, baltosios pulkiojo, puikiosios 
N. baltūjam, baltajai puikiūjam, puikiajai 
G. baltąjį, baltąją pulkųjį, puikiąją 

Įn. baltūoju, balt4ja puikiūoju, puikiąja 
Vt. baltūjame, baltojoje puikiūjame, puikiojoje 
Daugiskaita 

Vr. baltleji, būltosios puikleji, pulkiosios 

K. baltųjų, baltėjų puikiūjų, puikiūjų 


N. baltiesiems, baltėsioms  puiklesiems, puikiėsioms 
G. baltūosius, baltąsias puikiūosius, puikiąsias 
Įn. baltaisiais, baltosiomis puikialsiais, puikiosiomis 
Vt. baltuosiuose, baltosiose puikiuosiuose, puikiosiose 


III linksniuotės įvardžiuotiniai būdvardžiai 


Vienaskaita Daugiskaita 

Vr. paskutinysis, paskutinioji paskutinleji, 
paskutiniosios 

K. paskutiniojo, paskutini6šios paskutiniūjų, 
paskutiniųjų 

N. paskutiniūjam, paskutiniajai paskutinlesiems, 
paskutiniosioms 

G. paskutinįjį, paskutiniąją paskutiniūosius, 
paskutiniąsias 

Įn. paskutiniuoju, paskutiniąja paskutinialsiais, 
paskutiniėsiomis 


/ 

Vt. paskutiniūjame, paskutiniuosiuose, 
paskutiniėjoje paskutiniosiose. 


Taip pat yra kirčiuojami ir aukštesniojo laipsnio 
įvardžiuotiniai būdvardžiai. 


Vienaskaita Daugiskaita 
Vr. baltesnysis, baltesniėji baltesnleji, baltėsniosios. 
Skaitvardis 


Kiekiniai skaitvardžiai 


Skaitvardžiai yra įvairiai kirčiuojami: 

1. vienas, vienė — kaip baltas, balta; 

2. dū, dvi - dviejį, dviem, dū, dvi, dviem, dviejuosė, dviejosė; 

3. trys, triją, trims, tris, trimis, trijuosė, trijosė. 

Likusieji skaitvardžiai turi būdvardžių ar daiktavardžių 
formas ir yra kirčiuojami kaip atitinkami būdvardžiai ar daik- 
tavardžiai: 

4. penki, šeši kirčiuojami kaip sėnas, saisas; 

5. keturi, septyni, aštuoni ir devyni kirčiuojami kaip III kir- 
čiuotės daugiaskiemeniai būdvardžiai: dmžinas, dlkanas, krūvi- 
nas, no:S kirtis septynis nušoka tik į II skiemenį nuo galo; 

6. dešimtis, vienūolika,... devyniėlika, šitas, tūkstantis, mili- 
jonas yra linksniuojami ir kirčiuojami kaip atitinkami daik- 
tavardžiai: 

1) dešimtis — atmintis; 2) vienūolika,... devyniolika — su pa- 
stoviu kirčiu kaip mergditė, savditė; 3) ši/ūtas — kaip vaikas; 4) 
tūkstantis — kaip brolis; 5) milijonas — kaip lavonas, dirvonas. 


Kelintiniai skaitvardžiai 


Kelintiniai skaitvardžiai yra dar artimesni būdvardžiams. 
Jų kirčiuotę nulemia kirčio vieta ir priegaidė. 

1) pirmas — III kirč. 

2) afitras — dešiūtas — IV kirč. 

3) vienuoliktas — devyniėliktas — I kixč. 

4) dvidešimtas — devyniasdeširitas — IV kitč. 
Pastaba. Čia reikia pastebėti, kad kirčiuojamas antras 
[dūrinio. — Red.) žodis. 
5) šimtas, -4a — IV kirč. 
6) tūkstantas — I kirč. 
7) milijonas, -na — I kixč. 


Dauginiai skaitvardžiai 


Dauginiai skaitvardžiai gyvi mūsų kalboje tik 1—9 (nuo vie- 
no iki devynių). 

Jie taip pat linksniuojami kaip atitinkami būdvardžiai: vie- 
neri, vlenerios; ketveri, kėtverios; penkeri, -ios; šešeri, -ios; 
septyneri, septynerios, aštuoneri, aštūonerios, devyneri, devy- 
nerios (dešimnteri, vienuolikeri...) — kaip III kirčiuotės 
daugiaskiemeniai būdvardžiai: apskritas, apvalūs. 

O dveji, dvėjos, treji, trėjos — kaip IV kirčiuotės būd- 
vardžiai: seni, sčnos, sausi, saūsos. 


Kuopiniai skaitvardžiai 


Jie linksniuojami ir kirčiuojami kaip daiktavardžiai: viene- 
tas, dvėjetas, ūbejetas, trėjetas, kėtvertas, peniketas, ščšetas, 
septynetas, aštūonetas, devynetas (dešintetas?) yra linksniuo- 
jami kaip daugiaskiemeniai daiktavardžiai su pastoviu kirčiu: 
afitvožas, ūpdangalas, prūkaitas. 


Įvairūs skaitvardžių išvestiniai žodžiai 


dvigubas, -a, trigubas, ketūrgubas...; dvilinkas,  trilinkas, 
ketūrlinkas...; vieneriopas, dvejopas, trejopas, ketveriėpas... yra 
linksniuojami kaip būdvardžiai su pastoviu kirčiu. 

Kiti skaitvardiniai žodžiai: 

1) pusaftro, pustrėčio, pusketvirto, puspeikto... — nelinks- 
niuojami; 

2) ketvižtis — kaip daiktavardis; 

3) dvlese, trisė, keturiese, penklese, šešlese, septynlese, aštuo- 
nlese — nelinksniuojami; 

4) dvidešimt, trisdešimt, kčturiasdešimt, perikiasdešimt, šė- 
šiasdešimt, septyniasdešimt, aštūoniasdešimt, devyniasdešimt — 
nelinksniuojami. 

Įvardžiuotiniai skaitvardžiai kirčiuojami taip pat, kaip ati- 
tinkami būdvardžiai. Ir skaitvardžių yra dvi grutės: 

1) su pastoviu kirčiu: vienuoliktasis, dvyliktasis,... devynio- 
liktasis, devynidliktoji,... tūkstantasis, milijonasis, milijonoji...; 

2) su šokinėjančiu kirčiu: pirmūsis, -6ji, antrasis, -6ji, trečiū- 
sis, -6ji,... dešimtasis, -6ji — kaip gerasis, -0ji. 


Įvardis 
Įvardžiai yra linksniuojami ir kirčiuojami nepaprastai: jie 


turi savo linksnių ir kirčių sistemą. Iš jų ypač išsiskiria asme- 
niniai įvardžiai: 


Vienaskaita Daugiskaita 

Vr. aš, tū, jis, ji mės, jūs, jie, jos 
K. savės 

N. sdu 

G. savė 

Į. savimi 

Vt. savyje 


Daug įvardžių turime ir vienaskiemenių, kurie turi beveik 
tik priegaides: tas, td, kūs, šis, šl. 

Prie šių (tas, ta) pritampa ir tie įvardžiai, kurie sudėti iš 
dviejų žodžių: kaitomo kas ir nekaitomų — kai, nėrs, bėt, kaž, 
kažin ar ši(s) + tas. 

Jie kirčiuojami šitaip: kas ndrs, bet kūs, kažinkas, kažkės, kai 
kės, kūs nekas. Šitas, šita ir kažinkas turi pastovų kirtį. 

Įdomią kirčio grupę sudaro įvardžiai: anės, and; kuris, kuri; 
katrės, katra,; tatrūs, tatra... 

Jie visi išlaiko nuosekliai galūninį kirčiavimą: 


Vienaskaita Daugiskaita 

Vr. anės, and . antė, anos 

K. and, anės onū, aną 

N. andm, andi anlems, anėms 


G. aną, anį anuos, anės 
Įn. anuo, anė anais, anomis 
V. anamė, anojė anuosė, anosė 


Kitą kirčiavimo grupę sudaro: kėks, kokia; toks, tokia; joks, 
jokia; šioks, šiokia. 

Nors jų vienaskaitos vardininkas vienaskiemenis, bet jie 
kirčiuojami kaip būdvardis baltas, baltė: 


Vienaskaita Daugiskaita 

Vr. tėks, tokiė tokiė, tokios 

K. tokio, tokios tokių, tokią 

N. tokidm, tokiai toklems, tokioms 
G. tokį, tokią tėkius, tokias 

Įn. tokiu, tokia tokials, tokiomis 
Vt. tokiamė, tokiojė tokiuosė, tokiosė 


Bet su ta pačia -oks priesaga sudėtiniai žodžiai Pr. Skar- 
džiaus jau siūlomi kirčiuoti su pastoviu kirčiu: andoks, andkia; 
kitėks, kitėkia; šitoks, šitokia; vienoks, vienokia; visoks, visokia; 
kitų sudėtinių žodžių kirtis: bėt kėks... 

Kitas, visas kirčiuojami kaip gėras, gerė. 

Atskirai reikia paminėti nekaitomus savybinius įvardžius: 
mūno, tūvo, sūvo. Šalia jų gali būti ir kaitomos lytys: mūnas, 
tūvas, savas; manėsis, tavūsis, savėsis, kurie kaitomi kaip būd- 
vardžiai gėras, -, gerasis, -Oji. 

Savybiniai įvardžiai maniškis, -ė, taviškis, -ė, mūsiškis, -ė, 
jūsiškis, -ė linksniuojami kaip būdvardžiai medlnis, medinė: 
mat visur čia antras skiemuo trumpas ir kirčiuotas. 

Kiti įvardžiai 

Tūmsta turi pastovų kirtį. 

„ Niekas Pr. Skardžiaus siūlomas kirčiuoti kaip pižštas, o J. 
Žiugžda (pats kapsas) daugiskaitą kirčiuoja kaip vaikas: 
niekai, nieką, niekūms, niekūs, niekais, niekuosė. 

Pats, pati kirčiuojami kaip gėras, -ė, bet turi savas galūnes. 

Veiksmažodis 


Veiksmažodis yra visiškai gretintinas su linksniuojamomis 
kalbos dalimis. Todėl ir veiksmažodžiuose skiriamos dvi 
stambios grutės: su pastoviu ir su kilnojamu kirčiu. 

Tokį pat svarbų vaidmenį vaidina ir skiemenų skaičius 
žodyje, ir kirčiuotų skiemenų vieta bei priegaidė. 


Dviskiemeniai veiksmažodžiai 


Dviskiemeniais veiksmažodžiais vadinsime tokius, kurie 
esamojo laiko III asmenyje turi du skiemeniu (-is), nors ben- 
dratis su jungiamuoju balsiu gali būti ir triskiemenė: dugti — 
duga, nėšti — nėša... ir tylėti — tyli, kalbėti — kalba, rašyti — 
rūšo, ieškėti — Ieško, žinėti — žino. 

Dviskiemeniai veiksmažodžiai su pastoviu kirčiu 

Jei dviskiemeniuose veiksmažodžiuose kirtis išlieka pa- 
stovus, tai jis turi būti tvirtapradės priegaidės ir ilgos šaknies: 
dugti — duga, bėgti — bėga, dirbti — dirba. 


Vienaskaita Daugiskaita 


Esamasis laikas 


aš dugu mes dugame 
tu dugi jūs dugate 
jis, ji duga jie, jos duga 


[Būtasis kartinis laikas 


aš dugau mes dugome 
tu dugai jūs dugote 
jis, ji dugo jie, jos dugo 


Būtasis dažninis laikas 


aš dugdavau mes dugdavome 
tu dugdavai jūs dugdavote 
jis, ji dugdavo jie, jos dugdavo 

Būsimasis laikas 
aš dugsiu 

tu dugsi 

jis, ji ažgs 


mes dugsime 
jūs dugsite 
jie, jos ažgs 


Tariamoji nuosaka 
aš dugčiau mes dugiume 

tu dugium jūs dugtule 

jis, ji dugtų jie, jos dugtų] 

I pastaba. Tokiu būdu dviskiemenių veiksmažodžių I-osios 
asmenuotės kirtis į galūnę tenušoksta tik geidžiamojoje nuo- 
sakoje: teaugiė, tenešiė, telaukiė, teskelbič. 

II pastaba. Jei veiksmažodžio kirtis yra pastovus, tada 
nekinta ir jo priegaidė nei asmenyse ir nei laikuose ar nuo- 


sakose. 


Dviskiemeniai veiksmažodžiai su kilnojamu kirčiu 

Veiksmažodžių kirtis, nors jis yra kilnojamas, stengiasi būti 
daugiausia šaknyje. Kirtis nukeliamas į galūnę mūsų ben- 
drinėje kalboje tik esamajame ir būtajame laike ir tik vie- 
naskaitos I ir II asmenyje. Be abejo, čia prijungtina ir jau 
minėtoji geidžiamoji nuosaka. 

Jei kirtis yra kilnojamas, jis turi būti tvirtagalės ar trum- 
pčsios priegaidės, bent minėtuose laikuose. 


Esamasis laikas 
Vienaskaita 

aš draudžiū, suku 
tu draudi, suki 

jis, ji draūdžia, sūka 


Daugiskaita 

mes draūdžiame, sūkame 
jūs draūdžiate, sūkate 
jie, jos draūdžia, sūka 


Būtasis k. laikas 


draudžiaū, sukai 
draudel, sukal 
draūdė, sūko 


draūdėme, sūkome 
draūdėte, sūkote 
draiūdė, suko 

Veiksmažodžių priegaidės kitimas 


Maža iš veiksmažodžių šaknies tegalime numatyti, kokio 
kirčio yra tas veiksmažodis. Tiek tik galime pasakyti: jei 
veiksmažodžio šaknis yra trumpa, kirtis šokinės nuo šaknies į 
galūnę: 

-i-: kišti, kišū, kišaū; 

-u-: sūkti, sukū, sukaū; 

-a-: kūsti, kasū, kasiai... 

-e-; nėšti, nešū, nešiai... 

Tokiu pat būdu kilnojamą kirtį turi ir tie visi 
veiksmažodžiai, kurie esamojo ir būt. k. laiko III asmenyje 
turi trumpą kirčiuotą skiemenį arba a, e ir i, u atdari skie- 
menys pakliūva po kirčiu: 

malti, mūla — malū, mūlė — maliaū; 

barti, būra — barū, būrė — bariaū; 

dėti, dėda — dedū, dėjo — dėjau; 

būrti, būria — buriū, būrė — būriau; 

skirti, skiria — skiriū, skyrė — skyriau; 

nėrti, nėria, nėrė. 

Kaip jau minėjome, pastovaus kirčio priegaidė yra 
visuomet tvirtapradė ir nekrutama pagrindinėse 
veiksmažodžių lytyse, iš kurių yra padaromos visos kitos 
veiksmažodžių formos, nekeičiant nei šaknies, nei kirčio su 
priegaide. Kilnojamo kirčio priegaidė gali būti kartais pastovi 
pagrindinėse veiksmažodžių lytyse: 

I. kižpti, kežpa, ki?po; lifikti, linksta, liko; šaūkti, šaūkia, 
šačikė; švilpti, švilpia, švilpė; sūpti, sūpa, sūpo. 

Bet daugiausia ji yra kintama. Tas kitimas gali būti tiek 
įvairus, kad kiekviena pagrindinė forma turi skirtingą prie- 
gaidę: 

II. būti, bžva, būvo; gyti, gyja, gijo; srūti, srūva, srūvo; štyti, 
šąja, šlijo. 

III. Labai dažnas atsitikimas, kad bendratis ir iš kitos pusės 
esamojo bei būtojo kartinio laiko šaknies balsiai kitaip 
pasiskirsto priebalsius, tuo pačiu jau pakeisdami ir tų lyčių 

priegaidę: bendratis atsiskiria nuo būtojo ir esamojo laiko 
lyčių: 

balti, bėla, būlo; lėsti, Iėsa; lčsė; 

būrti, būra, būrė; nėšti, nėša, nėšė; 

kalti, kūla, kūlė;  sėgti, sėga, sčgė. 

mėlti, mala, mūlė; 

IV. Jei bendratis ir esamasis laikas turi trumpą balsį -i- ar 
-u-, kuris būt. k. laike pailgėja, tai bendraties ir esam. L. prie- 
gaidė sutampa — yra trumpoji, o būt. k. laikas gauna tvir- 
tapradę priegaidę: 

skirti, skiria, skyrė; kūrti, kūria, kūrė; 

spirti, spiria, spyrė; kūlii, kūlia, kūlė; 

tirti, tiria, tyrė; dūrti, dūria, dūrė; 

skinti, skina, skynė; dūmii, dūmia, dūmė. 

V. Jei veiksmažodžio šaknį sudaro trumpasis balsis -i- ar 
-u-, o esamasis laikas gauna intarpą -1-, tai tuo atveju ben- 
dratis ir būtasis k. laikas turės tą pačią priegaidę, 0 esamasis 
laikas — visuomet tvirtagalę priegaidę: 

misti, miita, mito; būsti, bufida, būdo; 

kisti, kita, kito; jūsti, jufita, jūto. 

Ilpti, li/npa, lipo; 

(bristi, brefida, brido?); 

VI. Jei veiksmažodžio šaknį sudaro -a- ar -e- ir esamasis 
laikas gauna intarpą -n-, tai esamasis ir būtasis k. laikas turi 
visada tvirtagalę priegaidę, o bendratis trumpą ar tvirtapradę: 

šalti, šąla, šūlo; 

balti, bla, būlo; 

kėrti, kėra, kėro; 

gėsti, gėsta, gėso. 

VII. Tenka net tokią bendrą išvadą padaryti: visi veiksma- 
žodžiai, kurie esamajame laike gauna intarpus, gauna kartu su 
intarpu ir tvirtagalę priegaidę, nežiūrint, kad bendratyje yra 
ilgas skiemuo ir tvirtapradės priegaidės: 

būti, būva, būvo; gyti, gyja, gijo; 

pūti, pūva, pūvo; | pyti, pyja, pijo; 

srūti, srūva, srūvo; šlyti, šlyja, šlijo. 

VIII. Jei veiksmažodis turi ilgą šaknį iš prigimties visose 
pagrindinėse formose, tai jis ir išlaiko tą pačią bendraties 
priegaidę, nors pats skiemuo kinta: 


a) dušti, dušta, dušo; c) aūšti, aūšta, aūšo; 
bėgti, bėga, bėgo; tafpti, tapsta, tafpo; 


b) bliduti, bliūuna, bliovė; grįžti, grįžta, grįžo. 
kauti, kūuja, kėvė; 
griūuti, griduja, griovė; 


Būsimasis laikas 

Būsimasis laikas III asmenyje turi dvi būdingas ypatybes: 

1) Jei būsimojo laiko III asmens galūninis skiemuo yra 
kirčiuotas ir ilgas (balsis ar dvibalsis), tai visi tvirtapradžiai 
kirčiai išvirsta tvirtagaliais: 

rašys (plg. rašysiu); aūs (plg. dusiu); 

lydės (plg. lydėsiu); dirbs (plg. dirbsiu); 

žinos (plg. žinosiu). 

2) Jei veiksmažodis būsimajame laike šakninius y ir ž turi 
tvirtapradžius, tai III asmenyje jie virsta trumpaisiais i ir d: 


dygsiu : digs; pūsiu : pūs; 
gysiu : gis; būsiu : būs; 
rysiu : ris; džiūsiu : džiūs; 


griūsiu : griūs. 
Bet tvirtagaliai išlieka nesutrumpėję: 
mžksiu // myks; dūksiu |/ dūks; 
pyksiu I! pyks; pūsiu || pūs. 


Priešdėliniai veiksmažodžiai 


Jei dviskiemenis veiksmažodis gauna priešdėlį, tai 
priešdėlis gali būti kirčiuotas ir nekirčiuotas: tada kirtis lieka 
senoje vietoje. 

Esamasis laikas 

Paprastai priešdėlis nutraukia kirtį ant savęs, jei 
veiksmažodžio šaknyje yra tik trumpas balsis a, e, i, w: nėkasa, 
nėskiria, nėneša, nėkuria. 

Išimtys: negali (: negaliū, negali), negūli (: neguliū, neguli), 
netūri (: netuniū, neturi). 

Jei veiksmažodžio yra ilga šaknis, tai kirtis, nors ir tvir- 
tagalės priegaidės, lieka dažniausiai senoje vietoje: 

nekalsta (: nekaistū, nekaisti); 

nešaūkia (: nešaukiū, nešauki); 

neveikia (: neveikiū, neveiki); 

netefika (: netenkū, netenki); 

neskaūda (: neskaudū, neskaudi); 

nevičšia (: neviešiū, nevieši). 

Išimtį sudaro tik tie veiksmažodžiai, kurių bendraties 
šaknis yra sudaryta iš /+/, m, n, r ir yra tvirtagalės priegaidės, 
o esamajame laike turi šaknyje -e-: 

netilpti : nėtelpa (: nėtelpu, nėtelpi); 

nevilkti : nėvelka (: nėvelku, nėvelki); 

nekimūšti : nėkemša (: nėkemšu, nėkemši); 

nesliūkti : nėslenka (: nėslenku, nėslenki); 

nelįsti : nėlenda (: nėlendu, nėlendi); 

nepirkti : nėperka (: nėperku, nėperki). 

Niekados priešdėlis esamajame laike neatitraukia kirčio 
-o- kamieno veiksmažodžiuose: nemūto, neskaito, neleško, 
nežino. 

Tvirtapradės šaknies veiksmažodžiai niekada kirčio ne- 
nukelia ant priešdėlio. 


Būtasis laikas 

Būtajame laike veiksmažodžiai niekuomet kirčio nenukelia 
ant priešdėlio II ir III asmenuotėje. 

I asmenuotės veiksmažodžiai kirtį kilnoja ant priešdėlio tik 
tie, kurie būtajame laike yra tvirtagalės priegaidės ir turi 
minkštąsias galūnes -iau, -ei, -ė, -ėme, -ėtė: 

nėšaukiau (: nėšaukei, nėšaukė); 

nėveikiau (: nėveikei, nėveikė), 

nėzirziau (: nėzirzei, nėzirzė). 

Tos pačios I asmenuotės veiksmažodžiai, jei būtajame 
laike turi kietą galūnę, kirčio nekelia ant priešdėlio: 

netikaū (: netikai, netiko); 

neradai (: neradai, nerūdo); 
nesukaū (: nesukai, nesūko). 


Keli priešdėliai 

Jei yra keli priešdėliai ar priešdėlio skiemenys ir 
veiksmažodis kirtį kilnoja ant priešdėlio, tai visada kirtį gauna 
tas priešdėlis, kuris arčiausiai prie šaknies: apsi-meta, ati-deda, 
besi-kelia, nebė-deda, nusi-deda, tebė-deda. 

Priešdėlis per- visų veiksmažodžių, net tų, kurie yra pa- 
stovaus kirčio, nutraukia kirtį ant savęs: pėrkeliu, pėrskaitau, 
pėrbėga, pėraugo. 


Sangrąžiniai veiksmažodžiai 


Sangrąžinė dalelytė -si- gali būti žodžio gale ar tarp 
priešdėlio ir šaknies. Antruoju atveju ji tų žodžių kirčiavimui 
teturi tokią įtaką, kokią turi apskritai priešdėliai, apie kuriuos 
jau kalbėjome. Tuo atveju, kai -si ar tik -s yra žodžių gale, 
pasitaiko, kad I ir II asmenuotės veiksmažodžiai pasilaiko tik 
senąją priegaidę esamajame laike, o kirčio vieta ta pati, kaip 
ir paprasto veiksmažodžio: 

sukuos(i), džiaugiuos(i), tikiūos(i) 

sukles(i), džiaugles(i),  tiklesi(i). 

Bet sukaūs(i), džiaugiaūs(i), tikėjausi, kaip rašaūsi, skaitaūsi, 
žinaūsi... 


Daugiaskiemeniai veiksmažodžiai 


Daugiaskiemeniams veiksmažodžiams skiriame tik tuos, 
kurie yra priesagoti. Todėl pirma peržvelkime atskiras priesa- 
gas, o paskiau ieškosime apibendrinimų. 

1. -6hi // -ūoti. Ši priesaga gali būti kirčiuota ir be kirčio: 

balnėti, balnėja, balnėjo; 

vagėti, vagoja, vagėjo; 

galvėti, galvoja, galvėjo; 

lakidti, lakioja, lakiėjo. 

Bet ir: vėsaroti, vasaroja, vūsarojo; 

kėinoti, kūinoja, kainojo; 

braidžioti, brūidžioja, braidžiojo; 

lūndžioti, landžioja, lūndžiojo. 

Kada šių veiksmažodžių kirčiuojama šaknis, kada priesaga, 
sunku pasakyti. Rodos, tuo atveju, kai šie veiksmažodžiai yra 
išvestiniai iš veiksmažodžių ir turi šaknyje dvibalsį, kirtis yra 
tvirtapradės priegaidės ir šakninis, o jei iš daiktavardžių 
išvesti, tai tie daiktavardžiai buvo šakninio kirčiavimo. 

Tiek yra aišku, kad visų šių žodžių kirtis išlieka pastovus. 

2. -Hoti, -lioja, -Gvo. Šioji priesaga, kaip matome, kinta. 
Todėl ir kirtis neišlieka būtojo kartinio laiko vienaskaitos I ir 
II asmens priesagoje: nušoksta į galūnę: melavaū, melavai. 
Šiaip kitur kirtis lieka savo vietoje — priesagoje, jei priesaga 
kirčiuota. 

a) aimanūoti, aimanuoja, aimanūvo; 

žaliūoti, žaliuoja, žaliūvo; 

kamuoti, kamuoja, kamūvo; 

žygiuoti, žygiuoja, žygiūvo. 

b) baltuoti, baltuoja, baltavo; 

judduoti, juoduoja, juodavo. 

O šie veiksmažodžiai — palengvės kartotiniai — visada 
kirtį turi pastovų ir šaknyje: 

kiūturuoti, kiūturuoja, kiūturiavo; 

kyburiuoti, kyburiuoja, kjburiavo, 

plūduriuoti, „plūduriuoja, plūduriavo. 

3. -duti, -Guja, -Kvo. Ši priesaga gali būti kirčiuota ir 
nekirčiuota: 

a) badūuti, badūuja, badūvo,; 

draugauti, draugauja, draugūvo; 

kariūuti, kariūuja, kariūvo; 

b) rėkauti, rėkauja, rėkavo; 

džiūgauti, džiūgauja, džiūgavo, 

šūkauti, šūkauja, šūkavo; 

virkauti, virkauja, virkavo; 

vyrauti, vyrauja, vyravo. 

ia ir sunku su taisykle. Tik įstangos kartotiniai veiksma- 
žodžiai turi tvirtapradės priegaidės kirtį šaknyje ir pastovų. 

Ši priesaga kinta būtajame k. laike, ir ten kirtis nukeliamas 
vienaskaitos I ir II asmenyse į galūnę. 

4. -$ti, -ija, -ijo. Irgi dvejopai kirčiuojama — šaknyje ir prie- 
sagoje: 

a) kaūlyti, kaūlija, kaūlijo; 

kežšyti, keišija, keišijo; 

Ipkyti, Iškija, Iykijo; 

vaksyti, vėksija, vūksijo; 

b) akyti, akija, akijo; 

pelyti, pelija, pelijo; 

šaknyti, šaknija, šaknijo. 

Pastaba. Jei kirtis šaknyje, jis pastovus; jei priesagoje, nu- 
šoksta į galūnę esamojo ir būtojo k. laiko vienaskaitos I ir II 
asmenyse. 

5. -6hi, -6ja, -Ėjo. Ši priesaga, jei ji yra išvestiniuose 
veiksmažodžiuose, turi visada pastovų tvirtapradės priegaidės 
kirtį priesagoje ar šaknyje: 

a) plėišėti, plėišėja, plėišėjo, 

kėrpėti, kėrpėja, kėrpėjo; 

siautėti, siūutėja, sidutėjo; 

b) akmenėti, akmenėja, akmenėjo; 

jaunėti, jaunėja, jaunėjo; 

liesėti, liesėja, liesėjo. 

6. -inėti, -inėja, -inėjo. Ši priesaga visada kirčiuota ir pa- 
stovaus tvirtapradės [priegaidės| kirčio: 

bėginėti, bėginėja, bėginėjo; 

bylinėtis, bylinėjas, bylinėjos; 

rašinėti, rašinėja, rašinėjo; 

vaikštinėti, vaikštinėja, vaikštinėjo. 

7. -inui, "ina, -Ino. Gali būti kirčiuota ir nekirčiuota: 

a) platinti, plūtina, platino; 

gražinti, gražina, gražino; 

pykinti, pykina, pykino; 

b) bauginti, baugina, baugino; 

gadinti, gadina, gadino; 

gaminti, gamina, gamino. 


256 


Tuo atveju, kai priesaga kirčiuota, kirtis nušoksta į galūnę 
esamojo ir būtojo laiko vienaskaitos I ir II asmenyse. 

8. -dinti, -dina, -dino. 

£4sdinti, gąsdina, gąsdino; 

ėsdinti, ėsdina, ėsdino; 

kiūdinti, kiūdina, kiūdino. 

9. -Enti, -čna, -čno. 

čiurlėnti, čiurlėna, čiurlėno; 

gabėnti, gabėna, gabėno; 

kūrėnti, kūrėna, kūrėno. 

10. -terėti // -telėti, -teria |/ -telia, -terėjo // -telėjo. 

barkštelti. 


Dalyvių kirčiavimas 


Dalyvių kirčiavimas tarmėse yra visai artimas būdvardžių 
kirčiavimui. Tačiau dalyvių mūsų kalboje yra labai įvairių. 
Todėl teks kiekvieną rūšį atskirai aptarti. 


Esamojo laiko veikiamieji dalyviai 

Jie ir būdavo kai kurie seniau kirčiuojami artimai būdvar- 
džiams. Šiandie bendrinėje kalboje skiriame dvi grupes: 1. su 
pastoviu šakniniu ar priesaginiu kirčiu, kuris tiesiog perima- 
mas iš to pat laiko veiksmažodžio formos; 2. su šokinėjančiu 
kirčiu tik į vyriškosios giminės vardininko galūnes. Šiaip ir šių 
dalyvių kirtis linksniuojant lieka pastovus, ten, kur jį turėjo to 
laiko veiksmažodis: priešdėlyje ar šaknyje: dugąs, duganti; bė- 
gą8, bėganti; diodąs, dūodanti, skaitąs, skaltanti; mylįs, mylinti. 

Kilnojamąjį kirtį turi tik dalyviai tų veiksmažodžių, kurie 
kirtį nukelia į priešdėlį. 


Būtojo kartinio laiko veikiamieji dalyviai 

Jie turi kirtį pastovų, šaknyje ar priesagoje, nors tų dalyvių 
veiksmažodis yra kilnojamo kirčio: sūkęs, sūkiusi; nėšęs, nėšusi; 
bet ir nenėšęs, nenėšusi. 

Būtojo dažninio ir būsimojo laiko dalyviai turi bendraties 
kirtį ir priegaidę: nėšdavęs, -usi, nėšiąs, nėšianti; dūodavęs, -usi, 
dūosiąs, -ianti; sakydavęs, -usi, sakysiąs, -ianti. 


Esamojo laiko neveikiamieji dalyviai kirčiuojami dvejopai: 
1) su pastoviu kirčiu III asmenuotės ir daugiaskiemeniai 
veiksmažodžiai: rėšomas, -ma, vadinamas, -ma, gyvėnamas, 
-Ma; 

2) su kilnojamu kirčiu I ir II asm. dviskiemeniai veiksma- 
žodžiai: dirbamas, -mū; kalbamas, -mė; pūtikimas, -mė; 
netūrimas, -mū; pakefčiamas, -md — linksniuojami kaip svėti- 
mas, -md. 


Būtojo kartinio laiko neveikiamieji dalyviai kirčiuojami 
taip pat dvejopai: 

1) kilnoja kirtį tie, kurių veiksmažodžių bendratis tėra tik 
dviejų skiemenų: gdutas, -td; dirbtas, -tū; pirktas, -tū; 

2) su pastoviu kirčiu, kur bendratis yra triskiemenė ar 
daugiaskiemenė: matytas, -ta; mylėtas, -ta; vadintas, -ta. 


Taip kirčiuojami ir reikiamybės dalyviai: pjūutinas, -nė; 
dirbtinas, -nė, bet matytinas, -na; mylėtinas, -na; vadintinas, 
-na. 


Būsimojo laiko neveikiamieji dalyviai kirčiuojami dve- 
jopai: 

1) kilnojamu kirčiu (kaip esam. laiko veikiamieji dalyviai): 
būsimas, -ma; dirbsimas, -ma, bet 

2) matysimas, -ma; mylėsimas, -ma. 


Taip pat kirčiuojami ir pusdalyviai: 

1) dirbdamas, -mū; nėšdamas, -mū, bet 2) matydamas, -ma,; 
vadindamas, -ma. 

Esamojo, būtojo kartinio, būtojo dažninio ir būsimojo 


laiko padalyviai išlaiko tų laikų pagrindinį kirtį [...]. 

Būdiniai kirčiuojami dvejopai, pagal priegaidę: 

-te: 1) neštė, praustė, verstė, bet 2) dirbte, pjūute, rašyte, va- 
dinte. 

-tinai: 1) iš dviskiemenės bendraties gale: būtinai, dirbtinai, 
imtinai, negrįžtinai, pabaigtinai; 

2) šaknyje ar priesagoje daugiaskiemeniai: giedėtinai, 
mainytinai, varytinai. 

Vaizdinė tartis skaitoma dar tik pirmą kartą mūsų univer- 
siteto sienose. Todėl visai suprantama, kad ir pats dalykas 
nėra aiškus, nes neįprastas. Bet vis dėlto lengva suprasti, kad 
vaizdinė tartis lygintina su kitomis tartimis. 

Mūsų universitete prieš dešimt metų pradėta skelbti ben- 
drinė kalba, kuri savaime suskyla į bendrinę šnėkamąją ir 
rašomąją kalbą. Kai kalbame apie bendrinę šnekamąją kalbą, 
tuoj mes susiduriame su bendrine šnekamosios kalbos tartimi. 
Bendrinė šnekamosios kalbos tartis yra priešais statoma 
tarmėms. Bendrinė šnekamosios kalbos tartis yra visų tarmių 
jungėja, vienytoja bendram mūsų tautos kultūros reikalui ir 
patogumui. Tiesa, bendrinė šnekamosios kalbos tartis šiandie 
neina tuo keliu, kaip yra daręs K. Jaunius su mūsų rašyba. Jis 
rašyboje norėjo pavaizduoti visų tarmių garsinius atliepimus ir 
ypatumus. Tokiu būdu jis savo rašybą padarė painią ir visos 
mūsų tautos Žmonėms per sunkią. 

Bendrinė šnekamosios kalbos tartis, kaip žinoma, yra re- 
miama ir organizuojama tik zanavykų ir kapsų tarmės pagrin- 
dais. Vadinas, čia tažmės turi atsisakyti visų savo ypatybių, 
kurios nesutampa su mūsų pasirinktąja tų tarmių pagrin- 
diniais ypatumais. Tokiu būdu bendrinė šnekamosios kalbos 
tartis organizuoja ir ugdo tokį mūsų kalbos garsų tarimą, koks 
yra aptinkamas zanavykų, ypač kapsų, tarmėje. Tiesa, 
mažmožiuose mes esame nutolę, bet apie tai plačiau tektų ki- 
toje vietoje kalbėti. 

Tartį supratus kaip sąmoningą garsų tarimą pagal tų garsų 
pasirinktus ypatumus, lygiai ir vaizdinė tartis yra tokia pat Or- 
ganizuota tartis, tik pagal sakomo žodžio, garso ar sakinio 
vaizdą, kurį sudaro mūsų sąmonėje išgyvenamas vaizdinys ir 
konkretus dabarties daiktas ar reiškinys. Kitaip sakant, 
vaizdinė tartis domėsis, rūpinsis ir tirs tuos garsų, žodžių ir 
sakinių tarimo ypatumus, kurie susidaro tik dėl to, kad žmo- 
gus dažniausiai kalba gyvai ką įsivaizduodamas, jausdamas ar 
norėdamas ir kartu šiomis savo psichikos būsenomis nudažo 
kalbos garsinį įspūdį, perduodamą kitam žmogui. Tokiu būdu 

šio kurso — vaizdinės tarties — uždavinys bus stebėti ir tirti, 
kaip santykiauja kalbančiojo ir jo psichikos garsinė išraiška, 
kuri išryški kasdieninėje mūsų paprastoje kalboje ar ypatin- ' 
gais atvejais. 

Šitaip supratę vaizdinės tarties dalyką, susiduriame su 
mūsų dabartinio darbo ar kurso organizavimo klausimu. Ar 
mes čia būsime pasyvūs stebėtojai, rinksime žinias ir tik 
aprašysime vaizdinės tarties reiškinius, ar mes šį kursą su- 
prasime kaip tam tikrą ir mūsų pačių pasitobulinimą toje 
minėtoje srityje? 

Iš tos istorijos ir tų duomenų, kaip šitas vaizdinės tarties 
kursas atsirado mūsų universiteto katedroje, turėsime pri- 
siminti, kad visa tai įvyko tik dėka tų studentų, kurie pernai 
atliko lietuvių kalbos dėstymo pratybas. Ten visi turėjome 
progos įsitikinti, kad sunkiausias dalykas būsimam jaunam 
mokytojui — skaitymas ir bendrinės tarties ugdymas mūsų 
mokykloje. Be abejo, čia nėra kaltas naujasis kandidatas, kad 
jis nepajėgia: jį taip mokė, ir jis taip moko, nes universitete ir 
to dalyko neišmokė — nebuvo mokoma. 

Ir šituos klausimus bespręsdami, kad jie mums būtų 
aiškesni ir suprantamesni, grįžtelkime į praeitį ir toje 
praeityje stebėkime, kiek pajėgiame pasiekti, kaip santykiavo 
rūšomasis ir skomasis žodis. Katro kultūrai daugiau rūpesčio 
ir darbo įdėta? 

Šiems klausimams spręsti iš pagrindų, kaip mes šiandie 
juos suprantame, praeities duomenys yra nedėkingi savo 
negausumu ir neaiškumu. 

Sustodami ties graikų ir romėnų klasikinės kultūros pe- 
riodu — jo žydėjimo metu, — turėsime sutikti, kad dar ryškūs 
buvo tuomet sakomojo žodžio kultūros elementai ir tradicijos. 
Juk visa „Iliada“ ir „Odisėja“ yra kilusi tarytum tiesiog iš gy- 
vojo žodžio. Visa jų forma ir skambesys tarytum minte mums 
primena garsiuosius jų aoidus ir rapsodus. Juk pačioje 
„Iliadoj“ ir „Odisėjoj“ dainius — aoidas ar rapsodas. Juk pats 
Odisėjus tokiu pat seniu elgeta dainiumi pasirodė savo 
namuose jaunikaičiams! 

pĄ 


Įdomiu ir svarbiu mums dalyku reikia laikyti ir tai, kad 

daug kur sutinkame „Iliados“ didvyrių charakteristikas tokias, 
" kur parodomas kalbėjimo būdas. 

Štai „Iliados“ III giesmėje turime vaizdą, kur Priamo pilies 
bokštuose stebi Trojos gyventojai graikų kariuomenę ir jų 
vadus. Antenoras, charakterizuodamas Menelajų ir Odisėjų 
gražiajai Helenai, taip nusako jų išvaizdą ir kalbą: 


Jai Antenoras išminčius, išgirdęs jos kalbą, atsakė: 
„Žmona, tiesa! Tavo žodžiai yra tai gryniausia teisybė! 
Buvo ir šič aną metą atvykęs gudrus Odisėjus. 

205 Su Menelaju narsiuoju jie buvo tavęs atvažiavę 
Gauti iš mūsų. Aš vaišinau juos pas save ir mylėjau. 
Juodu abu pažinau: ir jų jėgas, ir proto gabumą. 
Štai kuomet jie Trojėnų tarybą abudu atėjo, 
Tai Menelajas atrodė stambesnis, pečių platesnių tik, 

210 Kol jie stovėjo, betgi susėdus — rimčiau Odisėjus 
Mums ten atrodė. Kalbėti ir ginčytis ėmus vyrijoj — 
Greit Menelajas kalbėjo, trumpai, lyg skubėdams, nors 

aiškiai, 

Garsiai ištardamas Žodį kiekvieną: nebuvo daugkalbis. 
Bet kai kalbėt Odisėjus gudruolis pradėdavo, stojęs 

215 Mūsų vyrijoj, tai jis ir stovėdavo tykiai ir žemėn 
Savo įbedęs akis, su skeptru nesišvaistė kalbėdams, 
Bet kuoramiausiai jį laikė, lyg vyras jis paprastas būtų. 
Žiūrint, atrodė jisai ar supykęs, ar koks mažaprotis, 
Bet, kada garsų jis balsą iš savo krūtinės paleidęs, 

220 Žodžiais pradėjo mums žerti, pūga lyg kad žeria piktoji 
Žiemą sniegais — tarp žmonių neberastum lygaus Odisėjui. 
Mes jį matydami nesistebėjome ta jo galybe. 


[Vertė J. Ralys. — Red.) 


Prie šių pastabų, apibūdinančių antikinę kultūrą, bereikia 
priminti visiems žinomus vardus: graikų Demėsthenes — 
gimusį pr. Kr. 384 m. Atikos Pajanijoj ir nusižudžiusį nuodais 
Kalaurijoje Poseidono bažnyčioje pr. Kr. 322 m. spalių mėn. 

12 d. Jis ypač pagarsėjo savo kalbomis žadindamas graikų 
tautą prieš užpuoliką — Makedonijos Pilypą. Tos jo garsiosios 
kalbos, žadinusios ginti Graikijos nepriklausomybę, buvo pa- 
vadintos filipikomis; 

ir romėnų Cicero, Marcus Tullius, gimusį pr. Kr. 106 m. 
Arpinume ir triumvirato nužudytą pr. Kr. 43 m. gruodžio 7 d. 
Jo retoriniai veikalai „De oratore“, „Brutus“. 

Šiais dviem žymių oratorių vardais palydime antikinę 
kultūrą. 

Romos imperijos žlugimas ir tautų kilnojimosi antplūdžiai 
visai nutraukė plačias antikinės kultūros pažines. 

Viduriniai amžiai garsūs savo asketika. Ir štai vidurinių ir 
net vėlesniųjų laikų mokyklų charakteristikai tinka šie E. 
Dracho žodžiai: „Patys prityrusieji mokytojai klausė beveik tik 
to, ką mokinys sako, bet vargu kada paklausdavo, kaip jie tai 
sako, ir manydavo: reikią tik reikalauti taisyklingo mąstymo, o 
taisyklingas (tikslus) kalbėjimas jau pats savaime ateisiąs“ (E. 
Drach. Sprecherz. p. 1). 

Spaudos išradimas buvo toks didelis įvykis, kad žmonės, 
pasakytume, tiesiog apstulbo. Ir čia vėl pamanė, kad dabar 
galėsią viską rašyti ir spausdinti ir gyvuoju žodžiu nesirūpinti. 

Tuo pačiu metu iškilęs humanizmas su antikinės kultūros 
garbinimu kartu prislėgė Europos naująsias tautas graikų ir 
lotynų kalbomis. Išmokti svetimą mirusią kalbą — sunku, o 
dar sunkiau rūpintis jos vaizdiniais tarimo niuansais, kurie 
pageltusiuose lapuose seniai mirę. Pagaliau ar galėjo lotynų 
kalba įsibrauti į kasdieninį naujųjų tautų šeimos gyvenimą? 
Jos abi paliko mokslo kalbomis, o vėliau lotynų kalba sustingo 
universiteto katedrose, nustelbdama gyvąsias kalbas net iki 
XIX amžiaus taip, kad vokiečių didieji rašytojai Goethe ir 
Schilleris, sukūrę vokiečių kalbai meno šedevrus, patys 
nebuvo tos kalbos mokęsi mokykloje, o tik gyvenime. 

Eidami į mūsų laikus turime pasakyti, kad XIX a. pradžia 
dar tebėra lotynų kalbos sukaustyta, o mokyklos veikiamos 
senųjų tradicijų taip, kad ir ten, kur jau prasibrauja gyvoji 
| Žmonių kalba į mokyklas, jai pritaiko mirusių kalbų metodus 

— ir ją ten pat numarina. Prie senųjų mokyklos tradicijų 

reikia dar pridėti, kad XIX amžiaus pradžioje visur dar Žiau- 
riai viešpatavo valdovų absoliutizmas, užgniaužęs žmonių ne 
tik laisvą mintį, bet ir laisvą Žodį platesnėje visuomenėje. O 
žodis be visuomenės negali klestėti ir tobulėti kaip gėlė be 
vandens ir saulės spindulių. 

XIX amžiaus vidurys, o ypač pabaiga taip suskaldo mokslą 
ir pažinimą, kad jį drąsiai galėtume vadinti atominės speciali- 
zacijos amžiumi, kuris dar taip ryškus ir šiandie. Šitame 
amžiuje mūsų sakomojo žodžio kultūrai vėl tenka kraustytis iš 
gyvenimo. Ir vos vos tik beužkliūva operoje, dramoje ir dai- 
navimo mokyklose. Sakomojo žodžio kultūrai nebelieka vietos 
net mokytojų ir kunigų seminarijose. Išmetama iš univer- 
siteto, net iš humanitarinio ir teisės fakultetų. Tai vis speciali- 
zacijos vardu! 

Ir štai atsiduriame nykumoje, iš kur nebežinome išeities. 
Kalbame ir skaitome, nežinodami kam: sau ar kitiems. Ir ne- 
nuostabu, kad mūsų akademikų — su aukštuoju mokslu 
žmonių — tarpe pasitaiko taip, kad iš susirinkusiųjų tarpo, 
nors juos visus vadinkime profesoriais, turi šūktelti netekęs 
kantrybės: „Ar Tamsta sau, ar mums skaitai?“ Tai buvo dar š. 
m. pavasarį (1940 m.). 

Savaime aišku, kad čia kyšo didelė nekultūra. Bet iš kur jos 
gauti? Dr.  Drachas, kalbėdamas savo veikale 
„Sprecherziehung“ apie seminarijas ir universitetus, kad jie 
nieko nedavė jaunam mokytojui, taip nusako: „Kaip teka kal- 
bėjimas žmogaus kūno ir dvasios atžvilgiu, kaip sveikai, tik- 
sliai ir taisyklingai kalbėti, kaip skaityti, laisvai kalbėti, 
meniškai deklamuoti, kaip pagaliau visų šitų dalykų planingai 
mokyti: apie visus šituos dalykus jaunas mokytojas neturėjo 
paprastai nė menkiausio supratimo, jei jis visų tų dalykų 
nebuvo autodidaktas“ (Drach. Sprecherz. p. 3). 

Tokiu jaunu mokytoju yra kiekvienas iš mūsų. Gera ir tiek, 
kad jaučiame čia kultūros nykumą. 

Prisiminę mokyklų ir minėtą pavyzdį, turime pasakyti, kad 
po Didžiojo karo kasmet didėjo gyvojo žodžio, šalia rašytinio, 
reikalas. Platesnis ir laisvesnis visuomenės gyvenimas, 
nuolatiniai susirinkimai, suvažiavimai ar mitingai verstė 

verčia kalbėtojus pakelti savo kalbos kultūrą, nes tuoj patys 
įsitikina nekultūros negerovėmis, kai patys į klausytojų suolą 
pakliūva. , 

Pagaliau naujoji šių dienų pedagogika eina ugdyti pilnuti- 
nio žmogaus su visomis gerosiomis jo galiomis ir sugebėji- 
mais. Visuotinės atskiro žmogaus kultūros besiekdami, būti- 
nai turime susidurti su jo kalba labiau nei su jo apsirengimu, 
vaikščiojimu, mitimu ar elgesiu. Tiesą kalba Diesterweg'as, 
sakydamas: „Kas toną, kuriuo žmogus kalba, laikytų tik 
kažkuo grynai viršiniu, labai klystų. Jis (tonas) yra glaudžiai 
susijęs su vidine individo sąranga (sudėtimi). Šiurkštus žmo- 
gus — šiurkštus ir tonas, ir atvirkščiai. Vidinė nekultūra 
aiškiai pažįstama per kalbos organų nekultūrą... Tikroji 
kultūra eina iš vidaus ir ji būtinai sukultūrina toną: bet taip 
pat ir išorinė kultūra grįžtamai veikia vidinę. Abi jos yra 
glaudžioje sąveikoje“ (A. Moll. Sprache u. Stimme im Bilde, 
p. 1) 

Su Diesterwego nuomone sutikdami, jau nebeklausime, ar 
galimas prigimto žmogaus balso tobulinimas. Beturėtume tik 
klausti, ar reikalingas šių dienų žmogaus balso tobulinimas 
bei kultūrinimas? 

Kaip jau buvome užsiminę, kad šių dienų pedagogika 
reikalauja vispusiško Žmogaus lavinimo, tai žmogaus balsas 
turi, aš manau, nemaža pretenzijų būti gana ryški Žmogaus 
būtybės žymė. Juk kalba ryškiausiai jį išskiria iš gyvulių 
pasaulio ir aukštai iškelia Žmogaus protą ir jo vaidmenį 
gyvenime. Ar šitoji esminė ir ryškiausia Žmogaus ypatybė ir 
galia turi palikti nelavinta, jei mes taip domimės visuotine 
Žmogaus kultūra ir ugdymu? Atsakymas gali būti čia tik vienas 
— Žmogaus kalba ir balsas turi būti lavinami ir tobulinami, 
siekiant vispusiškos žmogaus kultūros. 

Kodėl šiandie to viso nematome? Čia yra daug priežasčių. 
Viena iš ryškiausių ta, kurią sukūrė mokyklos tradicijos, o tos 
tradicijos, kaip minėjome, susidarė dėl to, kad buvo nutraukti 
kultūriniai ryšiai su antikine kultūra per tautų antplūdžius ir 
karus, viską naikinančius. Antra, dėl išradimo spaudos, kuriai 
buvo skirti per dideli ir platūs uždaviniai. Ir trečia, dėl graikų, 

ypač lotynų kalbos įsigalėjimo mokyklose ir universitetuose, 
kur nebeliko vietos gyvajai žmonių kalbai. Tokiu būdu miru- 
sios lotynų ir graikų kalbos išugdė klaidingus kalbos dėstymo 
metodus, tokius, kurie tesirūpino tik raštu ir visai niekino at- 
sineštinį į mokyklą mokinio kalbinį turtą. Prieš šiuos netik- 
slius ir pasenusius metodus pirmas pakėlė balsą Rudolf Hil- 
debrand 1879 m. Kalbėdamas apie vokiečių kalbos dėstymą, 
taip jis sulygino rašomąjį ir sakomąjį žodį mokykloje: 
„Pagrindinis svoris vokiečių kalbos mokyme turi būti ateityje 
dedamas ant šnekamosios ir girdimosios kalbos, ne ant 
parašytosios ir matomosios. Abi kalbos reiškinių formos turi 
vėl slinktelti į savo natūralinį santykį“ (iš Dracho. Sprecherz., 
p. 3). 

Hildebrando norėta ne tik sulyginti rašomąją ir šnekamąją 
kalbą, bet pastarąją dar iškelti. Ir mes su ta mintimi turėtume, 
rodos, sutikti. Šnekamoji ir girdimoji kalba yra kelis kartus 
plačiau vartojama nei rašomoji ir matomoji kalba. Tik mūsų 
mokyklų, kaip matėme, tradicijų dėlei yra nueita klaidingu 
keliu. 

Supratę klaidingas mūsų mokyklų tradicijas ir jas atmetę, 
turime patys aiškiai nusistatyti, ko šiandie reikalaujame iš 
mokyto ir išlavinto Žmogaus. Kokiais reikalavimais turime 
žiūrėti į jo kalbą? 

Didysis vokiečių poetas ir genijus Goethe savo „Regeln fūr 
Schauspieler“ jau 1803 m. drąsiai šaukė: „Joks provincializ- 
mas netinka scenai. Ten turi viešpatauti tik gryna vokiečių 
tartis, kick ji yra sudaryta ir ištobulinta skonio, meno ir mok- 
slo“ (iš Roedemeyer. „Sprechtechnik u. mundartliche 
Aussprache“). 

Šie Goethės žodžiai bus mums reikalingi žymiai platesne 
prasme. Dabar tik pažymime, kad Goethe yra jau prieš šimtą 
metų su viršumi griežtai reikalavęs gražios tarties iš teatro ar- 
prie to mūsų gyvenimo suskaldymo — atominės specializaci- 
jos, kurią jau anksčiau minėjome. Šiandie mes kitaip norėtu- 
me žvelgti į gražią tartį. Ją norime padaryti visuotine visiems 
mokytiems ir išlavintiems žmonėms. 

Kalba, būdama vidinė ir viršinė Žmogaus apraiška, yra 
reikalinga tokio pat rūpesčio, kaip mūsų protas, kaip mūsų 
drausmingas elgesys, vaikščiojimas ar apsirengimas. Kaip 
visais šiais viršiniais ypatumais skiriamės nuo nemokytų, taip 
mokytas ir išlavintas žmogus turėtų skirtis savo tikslia, 
švaria ir gražia tartimi bei tokiu pat 
tiksliu, gražiu ir sveiku balsu. Be tobulos 
balso ir žodžių tarties pažangos mokytas žmogus negalėtų 
pateisinti savo ilgus metus, sugaištus mokykloje. 

Tiesa, čia turėtume sustoti ir paklausti, ko ir kiek mes 
galėtume reikalauti iškiekvieno mokyto žmogaus? 

Aišku, mus gąsdina vėl mintis, kad mokykla gali nukrypti į 
kitą kraštutinumą ir norės reikalauti iš kiekvieno lyg iš gero 
aktoriaus meniškų sugebėjimų. Tą baimę puikiai išsklaido dr. 
Erich Drach: „Kelias visiems žmonėms iš pačių pagrindų yra 
tas pats: kaip galima tiksliausiai išsilavinti pagal dėsnį: kuo 
mažiau suvartoti jėgų vykstančiam normaliam reiškiniui 
(=mano-kalbos procesui), kuo tiksliausiai apvaldant ir 
išnaudojant duotuosius atskiro (=mano-žmogaus) kūno ir 
dvasios pradus“ (Drach. Sprecherz., p. 5). 

Kaip matome, reikalavimai yra maži. Bet mes visi turime 
pažinti savo kalbą ir balsą kad ir tais paprastais amati- 
ninkiškais sumetimais, anot to paties Dracho: „Nors kurpius, 
nemokąs elgtis su yla ir adata, būtų kiekvienam juokingas, bet 
mokytojas ar pamokslininkas, kuris nemoka kalbėti, yra be- 
veik taisyklė be išimčių (orig.=yra savaime suprantamas da- 
lykas)“ (Drach. Sprecherz., p. 2). 

Taip ir mums reikėtų pažinti tą aparatą, kuriuo kasdien 
naudojamės. Labiau įsižiūrėdami į kalbą ir pažindami jos 
pagrindus, aiškiai pamatysime, kad kalba yra psichofizinis 
reiškinys. Kalba viena savo dalimi yra glaudžiai susijusi su 
mūsų sąmone, mintimis, jausmais ir norais. Kalba yra visų tų 
mūsų psichinių būsenų išreiškėja kitiems asmenims. Tai psi- 
chinė kalbos ypatybė ir paskirtis. Bet priemonės, kuriomis 
kalba siekia kitus asmenis, yra fizinės. Mūsų kalbos balsas, 
kuris perduoda mūsų išgyvenimus kitiems Žmonėms, 
priklauso fizikai, anatomijai bei fiziologijai. 

Pats balso garsas, kuris sklinda iš mūsų burnos į klausytojų 
ausis, yra fizinis reiškinys, būtent tam tikras oro bangavimas. 
Tiesa, tas bangavimas yra iš dalies panašus į bangavimą 
vandens, į kurį įmesime akmenį ar kurį kitą daiktą. Panašu- 
mas čia yra tik tas, kad kaip plinta nuo to daikto bangos vis 
platėdamos ratu ir vis mažėdamos savo dydžiu, taip plinta, 
sklinda ir mūsų balsas, išėjęs iš burnos. Bet mūsų balso ban- 
gos skiriasi nuo vandens bangų tuo, kad bangų dydis priklauso 
nuo jų aukščio ir pločio vandens paviršiuje, o mūsų balso ban- 
gos yra ne kas kita kaip pačiame ore sutirštinto ir praretinto 
oro bangos. Kokios tos bangos ir kaip jos ore veikia, yra jau 
grynas fizikos dalykas. 

Mums daug svarbesnė bus mūsų balso anatomija bei 
fiziologija. Kitaip sakant, kalbos garso sudarytojas yra mūsų 
kūnas. Todėl perkelta prasme ir kalbėsime apie mūsų balso 
anatomiją bei fiziologiją. 

Jei mūsų kūnas pats turi visas balso sudarymo priemones, 
tai jau gyvas reikalas pažinti tas pačias priemones ir jų 
veikimą, nuo kurio jau priklauso mūsų balso ypatybės ir 
įspūdžiai, girdimi klausytojų. 

Trečias dalykas, kuris būtinas mums ne tik pažinti, bet ir 
įprasti, yra mūsų bendrinė kalba — jos tartis. 

Kaip matome, vaizdinė tartis, kurios mes norime išmokti, 
nėra kažkas viena ir išskirta iš kitų dalykų bei reiškinių. Ji 
glaudžiai yra susijusi su mūsų psichika, kūnu ir turi pasiduoti 
tam tikriems įprastiniams kalbos garsų ypatumams, kuriuos 
pavadiname mūsų kalbos bendrine tartimi. 

Stambiausios mūsų kurso dalys, kurios sudaro vaizdinės 
tarties pagrindus ir apskritai jais remiasi visa sakomojo žodžio 
kultūra, yra: 

I. Fizinė dalis — garso fiziologija bei anatomija. 

II. Kalbinė dalis — siekiamoji mūsų kalbos bendrinė tartis. 

III. Psichinė dalis — mūsų dvasios (psichės) išraiška iš0- 
rinėmis balso priemonėmis. 

Kaip dar į koncertą neiname turėdami tik gaidas — tuos 
dvasinės išraiškos ženklus, — o rūpinamės dar pirma smuiku 

ir jo suderinimu, kad jis pajėgtų tiksliai perduoti tą minėtą 
dvasinę išraišką, kuri slypi gaidos ženkluose. 

Turbūt ir mums teks panašiai elgtis: pirma pažinsime 
kiekvienas tą savo smuiką, kuriuo kasdien visur ir visada 
esame priversti smuikuoti; antra, pamėginsime suderinti jį 
patį ir kartu suderinti su mūsų kalbos bendrine tartimi, o tik 
vėliau, kai jis bus kaip reikiant paruoštas, skirsime jam mūsų 
dvasinių būsenų išraiškos uždavinius. 


I. FIZINĖ DALIS - GARSO ANATOMIJA, FIZIOLOGIJA 
IR AKUSTIKA 


Kalbėjimas, iš paviršiaus žiūrint, yra tam tikras kvėpavi- 
mas. O pats kvėpavimas fiziologiškai yra angliarūgštės 
pašalinimas iš mūsų kraujo, o deguonies paėmimas. 

Visas šitas didelis ir sudėtingas procesas, be galo reikšmin- 
gas mūsų gyvybei, vyksta mūsų plaučiuose dieną ir naktį be 
Jokio sustojimo. Sveikas suaugęs žmogus ne tik dienos ar nak- 
ties negalėtų išbūti nekvėpavęs, bet jis net per vieną minutę 
kvėpuoja 16—20 kartų. Tokiu būdu kvėpavimas yra oro 
slankiojimas iš oro, iš lauko pusės į plaučius. Šis kvėpavimo 
procesas vyksta be mūsų valios — mums, kaip sakome, giliai 
miegant. Tačiau kvėpavimo procesą galime paveikti taip, kaip 
mes norime: 1. galime kvėpavimą sustabdyti; 2. įkvėpimą ar 
iškvėpimą pailginti. Bet ir čia yra ribos. Kai angliarūgštės 
mūsų kraujyje prisirenka labai daug, mes trokštame — turime 
būtinai įkvėpti. Jei norime mes kvėpavimą, ypač iškvėpimą, 
pailginti, nenorėdami pakenkti savo sveikatai, turime būtinai 
daugiau oro į plaučius paimti. Ramiai kvėpuodami, sakysime, 
miegodami, oro paimame 500 cm3, o stipriai arba giliai įkvėp- 
dami galime į plaučius oro paimti 3500 cm3, o specialiai 
įkvėpdami atskiri žmonės, ypač vyrai, pasiekia iki 6000 cm3. 
Tai vitalinis kapacitetas. Tačiau turime Žinoti, kad ir plau- 
čiuose visada dar lieka neiškvėpto oro — apie 1500 cm3, kurį 
Vadina reziduojančiu oru. 

Kas tą nuolatinį ir taip sudėtingą 
procesą vykdo? 

Žmonės, kvėpavimo pagrindų nepažinodami, mano, kad 
kvėpavimo yra tik vienintelis veiksmingas organas — plaučiai. 
Šių dienų mokslas yra puikiai išaiškinęs, kad plaučiai patys 
neturi jokio veiksmingumo. Jie yra panašūs į kempinę: jie gali 
išsipūsti ir susitraukti. Bet šitiems veiksmams jų pajėgumas 
yra toks menkas, kad jie jokiu būdu nepakeltų ir laisvai, net 
be raumenų įtempimo gulančių pilvo raumenų ar krūtinės 
ląstos. Reikia būtinai dar ieškoti naujų pagalbinių kvėpavimo 
organų. Ilgai ir mokslininkų buvo sustota ties diafragma — 
plėve, kuri skiria krūtinės ląstą su plaučiais nuo pilvo arba 
vidurių erdvės. Šiandie jau įrodyta, kad visų kvėpavimo 
funkcijų diafragma negali atlikti: jos per menki raumens ir dar 
negali judėti visomis kryptimis. Dr. A. Moll, kuris daug čia 
tyrimų yra pats naujai atlikęs, sako: „Iškvėpimui aktingai 
padėti diafragma nieko negali. Jei tik įkvėpimas yra baigtas, 
smegenų įsakymas diafragmai susitraukti pasiliauja; pastaroji 
užminga (=netenka veiksmo arba pasileidžia), ir viduriai 
paima savo pirminę vietą. Taigi diafragma, — baigia jis, — yra 
grynas įkvėpimo muskulas (=raumuo)“ (A. Moll. Sprache u. 
Stimme im Bilde, p. 14—15). 

Visi kiti oro kelio organai — lūpos, burna, ryklės, nosis ir 
pati gerklė — yra per maži ir lygiai silpni, kad galėtų nustumti 
tokį didelį kiekį oro į plaučius ir su tokia dar didele jėga, kad 
iškeltų krūtinės ląstą ir pilvo raumenų sluoksnius. 


Kvėpavimo rūšys iš paviršiaus 


Iš paviršiaus žiūrint į judamąsias mūsų kūno paviršiaus 
dalis, galime ryškiai pastebėti: 1. vieni kvėpuoja aukštai iškel- 
dami pečius (moterys), 2. antri iškelia priekin krūtinę, 3. treti 
meta į priekį pilvą ir 4. ketvirti, iš dalies galime pastebėti, 
plečia šonus, šonkaulius sukdami lyg ratu apie nugarkaulį. 
Tokiu būdu susidaro lyg keturios ryškesnės kvėpavimo rūšys: 
1. pečių kvėpavimas, 2. krūtinės kvėpavimas, 3. pilvo 
kvėpavimas ir 4. šonų kvėpavimas. 

Šiandie jau įrodytas dalykas, kad šitų mūsų kūno dalių 
raumenys yra tikrieji kvėpavimo pagalbiniai organai 

plaučiams, kurie jokiu būdu nepajėgtų jų išjudinti taip, kaip 
mes juos matome judant. Tiesa, čia reikia dar priminti, kad 
diafragma lygiai gerai padeda įkvėpimui. Jos raumenys, pri- 
jungti prie paskutinių (=žemutinių) šonkaulių, yra pajėgūs 
spūstelti iš viršaus mūsų vidurius, kurie, slinkdami žemyn ir 
ten radę dubens ir nugarkaulio kaulus, veržiasi priekin, 
tarytum išgaubdami pilvą į oro pusę. Todėl pilvo kvėpavimas 
yra jungiamas su diafragma, ir sakome: čia yra pilvo diafrag- 
mos kvėpavimas. 

Tai ir viskas apie stambiuosius kvėpavimo pagalbinius or- 
ganus. 

Dabar kyla naujas klausimas, kaip 
jie turi būti suderinti ir paleisti į 
darbą. 

Kvėpavimo suvaržymai (viršiniai). Iš tų minėtų keturių 
kvėpavimo rūšių nė vienos atskirai negalėsime kultivuoti. Šis 
mūsų paskirstymas yra tik praktinis išryškinimas vieningo tik- 
rai pilno, sveiko ir siektino kvėpavimo. 

Jau kalbėjome, kad moterys kvėpuojančios pečiais ir 
krūtine, yra tik nevykęs įpratimas, paskatintas vaizduotės, ins- 
tinkto ar bene daugiausia drabužių, kurie dažnai varžo moterų 
juosmenį visokiais gorsetais. Apie gorsetų kenksmingumą 
kvėpavimui, širdžiai ir net virškinimui yra daug prikalbėta ir 
prirašyta. Aš čia duosiu kiek ilgesnę ištrauką iš dr. A. Moll 
raštų: „Dirbtiniai krūtinės suraišiojimai (suvaržymai — .Ein- 
schnūrung) gorsetais yra, žinoma, pati kvailiausia pasaulio 
mada. Dėl jos krūtinės ir pilvo ėrdvės organai yra suspausti, 
negali atlikti savo veiksmų, žalodami kūną, ir patys daugiau 
arba mažiau išsigema. Taip suvaržytos moters širdis yra visai 
suspausta, ji negali laisvai mušti... Kai dirbtinai suvaržoma 
gorsetais, negali vykti jokia normali kraujo cirkuliacija ir joks 
gilus, bet tik paviršutinis kvėpavimas, kuris nepakankamai 
šviežio oro į plaučius atgabena ir vėl užtenkamai nepašalina 
suvartotą orą. Pažymėtinai nukenčia virškinimas ir reikšmin- 
gai nukrenta gera kūno savijauta. Diafragmos kvėpavimas turi 
būti ne tik vyrui, bet ir moteriai prieinamas kaip pagrindinė 
kvėpavimo rūšis, kuri suvaržytai moteriai neįmanoma. 


271 


Gorsetiniai suvaržymai turi neigiamos įtakės per kvėpavimą 
balsui ir kalbai“ (Dr. A. Moll. Sprache u. Stimme im Bilde, p. 
16—17). 

Kvėpavimo suvaržymai (vidiniai). Pradėję nuo 
kenksmingų gorsetų, turime apskritai pasakyti, kad bet koks 
oro kelio ar plaučių aplinkumos suvaržymas yra kenksmingas 
ne tik apskritai mūsų kūnui ir sveikatai, bet ypač kvėpavimui 
ir kalbai. Čia nusikalsta ir vyrai savo aukštomis ir kietomis 
apykaklėmis ir vasarą diržais, stipriai suveržtais per juosmenį. 

Tokiu būdu mes prieiname čia kartu ir prie tų trukdymų, 
kurie eina ne iš viršaus, kaip anksčiau kalbėjome, bet iš 
vidaus. Kvėpuojant bet koks mėšlunginis, dažnai netikslus 
raumenų trukdymas yra kenksmingas ir varginąs dalykas. Dr. 
A. Moll, kalbėdamas apie netikslius kvėpavimus, sako: „Be 
krūtinės ląstos raumenų, yra įtempti kaklo ir rankų. Dažnai 
dar taip pat įgerklio raumenys netiksliai įkvepiant yra klaidin- 
gai paleidžiami į darbą“ (A. Moll. ... p. 18). 

ĮParodyti tik netaisyklingus kvėpavimo pavyzdžius. Pa- 
tikrinti ir klausytojus, ar nėra kurio įtempti raumenys ir 
mėšlungiškas įkvėpimas. 

Siektinas kvėpavimas — raumenys. Taigi mes, tvarkydami 
savo kvėpavimą, sieksime tik normalaus kvėpavimo, iš kurio 
būtų pašalinti visi netikslumai ir kenksmingi priedai. Nor- 
malus kvėpavimas turi būti pilnas, kad būtų išnaudota visa 
plaučių talpa. Dr. E. Drach šiaip nusako sveiką, gilų ir pilną 
kvėpavimą: „Normaliai pilnam giliam kvėpavimui yra sujung- 
tai vartojami krūtinės, šonų ir pilvo diafragmos kvėpavimas, 
kur dažniausiai abu judesiai — pildymas ir tuštinimas — tam 
tikru laiku pradedamas nuo apačios ir varomas į viršų“. 
(Drach. Sprecherz., p. 9). 

Kalbėdamas toliau apie visokius prasimanytus „meniškus 
kvėpavimus“, taip aiškina: „Pirmas uždavinys šiaip skamba: 
grąžinti normalų pilną kvėpavimą. Savarankiško „kvėpavimo 
meno“ arba „meno kvėpavimo“ nėra; dalykas pasilieka tas 
pats, ar bus dirbama kasdieniniam šnekėjimui, ar profesiniam 
kalbėjimui arba meniškam deklamavimui, tik tam tikru atveju 
slypi laipsniškai aukštesni tikslai“ (Drach. Sprecherz., p. 9). 

[Parodyti visų rūšių kvėpavimą. Patikrinti klausytojų 
kvėpavimo judesius — nuo žemo aukštyn.| 

Tokiu būdu, pradėdami kvėpavimo veiksmą nuo apačios, 
galime daugiausia — didžiausią kiekį — oro įkvėpti. [Patikrinti 
su klausytojais. Geras daiktas čia spirometras.| 

Taigi nėra jokių kitų galimumų pagausinti oro kiekiui, 
kuris taip reikalingas gražiam kalbėjimui ir dainavimui, kaip 
tik išnaudojimas visos plaučių talpos. Ir čia kvėpavimas, kaip 
matėme, turi būti pradedamas ne iš viršaus, bet iš apačios. 


Kvėpavimo rūšys oro srovės atžvilgiu 


[Duoti studentams perskaityti V. Krėvės „Dainavos šalies 
padavimus“ žiūrint tik oro srovės ištekmę ir derinimą su 
skaitinio turiniu.] 

Jeigu skaitome ar kalbame, lengvai galime įsitikinti, kad 
kalbos garsams sudaryti naudojamės oru, kurį įtraukiame į 
plaučius. Nuostabu, kad mes kalbame tik tuo atveju, kai tas 
oras yra iš plaučių išstumiamas — iškvėpiamas. Vadinas, nesi- 
naudojame oro srove, kai ją tik dar traukiame į plaučius. 
Pasakoja, kad davatkos, kurios mano, kad Dievas biznieriškai 
vertina jų maldą — pagal poterių skaičių — kalbančios pote- 
rius ne tik iškvėpdamos, bet ir įkvėpdamos. Šiaip natūraliai 
niekas, rodos, nekalba. Mat ir kalbėti negalime: taip yra su- 
tvarkyti mūsų kalbos padargai, apie kuriuos kalbėsime vėliau. 

Tokiu būdu matome, kad kvėpavimas turi kelis svarbius ir 
sunkius uždavinius. 1) Pirmas uždavinys, be abejo, yra tas, kad 
kvėpavimas turi palaikyti mūsų gyvybę, suteikdamas per 
plaučius mūsų kūnui ir kraujui deguonies, kuris palaiko 
nuolatinę mūsų kūno šilimą, kurios dėka vyksta daug gyvy- 
binių procesų. 

2) Antras kvėpavimo uždavinys — teikti oro mūsų kalbos 
garsams sudaryti. 

Iš tų dviejų uždavinių sugretinimo jau savaime aišku, kaip 
tiksliai turime suprasti kvėpavimo vyksmą ir kaip rūpestingai 
turime pasiruošti tiems abejiems uždaviniams. 

Todėl galime pasakyti, kad turime dvi rūšis kvėpavimo. 

1) Pirmoji kvėpavimo rūšis teikia tik mūsų kūnui reika- 
lingo deguonies ir tokio kvėpavimo oro srovė yra lygi tiek 
įkvepiant, tiek ir iškvepiant. 


Įkvėpimas "47 Iškvėpimas 


Šiokį kvėpavimą galime pavadinti ramiuoju, arba 
miegamuoju. Be abejo, ir šis kvėpavimas nėra visų individų 
vienodas laiko ir oro kiekio atžvilgiu. Suaugę ir stambūs vyrai 
daugiau paima oro į plaučius ir kvėpuoja žymiai lėčiau nei 
vaikai ar silpnesnės moterys bei vyrai. Svarbus mums čia tik 
įkvėpimo ir iškvėpimo santykis, kuris ramiajame, arba 
miegamajame, kvėpavime yra lygus. 

2) Antroji kvėpavimo rūšis turi atlikti ir pirmosios pareigas 
ir kartu sudaryti reikiamus kalbos garsus. Skaitant, kalbant ar 
dainuojant sąmoningai tėra rūpinamasi skaitiniu, kalba ar 
daina bei jos melodija. Todėl ir kvėpavimas yra palenkiamas 
skaitymo, kalbėjimo ar dainavimo uždaviniams. Tokiu būdu 
ramesnis kvėpavimas pakinta — yra deformuojamas: jo 
įkvėpimas pasidaro trumpas, o iškvėpimas — ilgas ir nelygus. 

Todėl paprasčiausias kalbos, ar šnekamasis, kvėpavimas (šį 
terminą toliau ir tevartosime vietoje trijų — skaitymo, kal- 
bėjimo ir dainavimo) yra trumpo įkvėpimo ir ilgo iškvėpimo. 


Įkvėpimas "1 Iškvėpimas 


Be abejo, tiesus brūkšnys nėra tikslus vaizdas: šnekamasis 
iškvėpimas niekad nėra ir negali būti toks lygus oro kiekio ir 
pauzų (stabtelėjimo) atžvilgiu. Jau vien atžvilgiu pauzų, kurios 
yra kiekviename ir trumpame pilname sakinyje, tikslesnis 
vaizdas būtų šioks: 


Įkvėpimas Iškvėpimas 

Jei norėtume dar pavaizduoti ir iškvepiamo oro kiekį, 
tektų bent šiaip vaizduoti: 


Įkvėpimas Iškvėpimas 


Paprastai kalbėdami, ypač pradžioje ar po didesnių pauzų, 
įkvėpę stabtelėjame lyg pasiruošdami ar minties ieškodami. 
Tada vaizdas, nežymint oro srovės kiekio, būtų šioks: 

Stabtelėjimas 


Įkvėpimas Iškvėpimas 


Beveik ir aiškinti jau nebereikia, kad šnekant iškvėpimo ir 
stabtelėjimo ilgiai nėra lygūs. Tarp jų gali būti įvairiausias 
santykis: “ 


Tai maždaug būtų pilnas scheminis šnekamojo kvėpavimo 
vaizdas. Kaip matome, šnekamasis kvėpavimas yra be galo 
sudėtingas, o tiksliai norint atlikti — ir sunkus. Bet visada 
turime atsiminti, anot Dracho, kad „kalbos technikos atžvilgiu 
tikslus kvėpavimas nėra kas kita kaip apvaldytas ir visai 
išnaudotas natūralusis kvėpavimas“ (Drach Sprecherz., p. 14). 

Jei anksčiau turėjome pratimus — gerai patirti ir pajusti 
tiksliesiems kvėpavimo raumenims (krūtinės, šonų ir pilvo), — 
tai dabar, dirbdami tais pačiais raumenimis, turėsime patį 
kvėpavimą sutikslinti ir priderinti skaitymui, kalbėjimui ar 
dainavimui. 

Kvėpavimo pratimų šūkis ir užda- 
viniai - tikslumas, ilgumas ir stiprumas. 


Pratimai neįtemptais kvėpavimo raumenimis 


1 pratimas. Atdara burna ir nosis. Įkvėpti 1—3 [kartus] 
(vidutiniu greičiu) ir iškvėpti taip pat per burną ir nosį, 
stengiantis kuo ilgiausiai užtekti oro. 

1 


Vaizdas: > 
J 


Šį (1) pratimą atliekant, skaičiuoti vedėjui iki paskutinio 
praktikanto, ar jis pasieks 50—60. Galima studentams patarti 
stengtis vienu įsikvėpimu kiek galima daugiau suskaičiuoti: 1, 
2...40, 41...50, 51..., aiškiai tariant skaičių žodžius. 

2 pratimas. Įkvėpti pro burną ir nosį sykiu vidutiniu 
greičiu. Kiek galima ilgas stabtelėjimas ir greitas iškvėpimas 
pagal savaimingą krūtinės ir pilvo raumenų spaudimą. 

Vaizdas: 

a) 1.2.3.4.5.. 

1-3 1-2(3) 


b) Tas pats 2 pratimas, bet iškvėpti kiek galima ilgesniu 
tarpu. Iškvėpti S ar F garsu. 


Vaizdas: 1.2.3.4. 5... 
1-3 

c) To paties 2 pratimo b), bet kiek galima ilgiau pabūti be 
oro — neįkvėpti ir staiga įkvėpti. 
Vaizdas: 1. 2.3. 4.5. 6... 


1, 
1. 2.34... 


1.2. 3.4. 5. 6. 7... 
d) To paties 2 pratimo b), tik įkvėpti stengtis ilgai ir lėtai. 
Vaizdas: 1.23. 
1.2.3... 


1.2.3.4.5... 


1.2. 3.4. 5... 


3 pratimas. 

a) Įkvėpti normaliai: dabar tik 1—2. Iškvėpti ritmiškai — 3 
pauzomis, visai mažais stabtelėjimais. [Pauzas daryti ne 
įgerklį ar burną uždarant, o sulaikant kvėpavimo raumenis: 
krūtinės, šonų ir pilvo. 

Vaizdas: 


1-2 


b) Padidinti laiką pauzoms: 
Vaizdas: > 1-2 


c) To paties 3 pratimo b), tik įkvėpti su pauza. 

Vaizdas: 1-2 


d) To paties 3 pratimo a), tik ritmas kitas iškvepiant ir 

pauzoms. 
Vaizdas: 1-2 
“ = 143 


Šios rūšies pratimai santykio atžvilgiu gali būti įvairūs. 
(Parinkti 5 sakinius su pauzomis.) 

4 pratimas. Iškvėpti tam tikrais spūdžiais, kalbos padargus 
sudedant S ir F garsui. 

a) Vienu pakilimu ir be pauzų: 


4 1-2 
NA “ 
Ne 
b 1-2 
) 2 


Gali būti ir čia įvairių pratimų: su pauzomis ir ritmu. 
(Mūsų priegaidėms!) 

Pratimai įtemptais kvėpavimo raumenimis 


5 pratimas. Įkvėpti lėtai. Kai įkvėpus pajuntamas spaudi- 
mas krūtinės, šonų ir pilvo raumenų, tokiu pat raumenų 
spūdžiu (ne balso!) stengtis ir iškvėpti: 

a) 2 


b) Tas pats Pralinas ritminis: 


č 
"AN 


6 pratimas. Dalinis kvėpavimas su raumenų spūdžiu. 
Įkvėpti paprastu būdu pilną talpą, 0 iškvėpti tik 
diafragma —pilvu, kai tuo pačiu metu krūtinė palieka įkvėpi- 
mo būvyje (stovyje): 

a) b) Iškvėpti tik krūtine: 


H 
7 pratimas. Spūdžio ritminiai pratimai taip pat su įtemptais 
Iaumenimis: 1-2 19 
a 


AŽ 
1 ir 3 iškvėpti 
lygaus spūdžio 

8 pratimas. Įkvėpimas suvaržytas. Taip ugdo kvėpuojamų 
raumenų pajėgumą ir tų raumenų veikimo jutimą. 

a) Įkvėpti prispaudus lūpą prie viršutinių dantų taip, lyg 
tartume F. Jaučiamas diafragmos veikimas. 

b) Įkvėpti sudėjus lūpas P garsui tarti. Jaučiamas beveik 
visuotinis smaugimas. 

c) Iškvėpus visą orą dar stengtis garsiai nusijuokti. Jausime 
diafragmos raumenų veržimą. 


Kalbos padargų mankšta ir izoliaciniai pratimai 


Kaip atskirai, izoliuotai nuo kalbos (skaitymo, kal- 
bėjimo...) uždavinių buvo atliktos visos dažniausiai kalboje 
pasitaikančios kvėpavimo rūšys, taip lygiai šiame skyriuje 
mėginsime izoliuoti kalbos padargus ir patikrinti jų veikimą. 
Kaip nuo atskirų kalbos uždavinių izoliuoti kvėpavimo prati- 
mai davė mums gerą progą stebėti kvėpavimo raumenis ir 
tikrinti jų veikimą, taip lygiai izoliuoti kalbos padargai gali 
mums tiksliau ir ryškiau parodyti savo veikimą ir to veikimo 
trūkumus bei kliūtis. 

Jorgen Forchhammer, kalbėdamas apie įžanginius prati- 
mus, arba priešpratimus, sako: „Kad pirmiausia būtų duoti 
bendrieji pagrindai, įterpiame prieš tikruosius balso ir garsų 
pratimus kelis priešpratimus, kurių tikslas — kalbos padargus 
išlavinti ir padaryti lanksčius sąmoningai valiai anksčiau, nei 
ateis balso tvarkymas, kaip iš esmės apsunkinąs momentas“. 
(Jorgen Forchhammer. Stimmbildung, Zweites Band, p. 2). 

Izoliuoti kalbos padargai geriausiai parodo savo klusnumą 
ar neklusnumą mūsų valiai. Todėl ir visas mūsų dėmesys per 
šiuos pratimus turi būti sutelktas išmokti, kaip sako Jorgen 
Forchhammer, „savo muskulus sąmoningai atpalaiduoti, ir tie 
(pratimai) turi kartu suteikti jausmą pajusti skirtumui tarp 
muskulatūros aktyviteto ir pasyviteto“. 

Vadinas, kartu čia turėsime kreipti ypatingą dėmesį į tai, 
kad gerai pajustume tą padėtį, kai raumenys yra tikrai al- 
palaiduoti, nes iš jos turėsime vėliau pradėti nustatytus 
veiksmus kalbos garsams sudaryti. Antra, raumenų palaidumo 


280 


jutimas padės mums izoliuoti ir nereikalingus raumenis, kurie 
savo veikimu, jei jo nereikia, labai kliudo veikti kitiems 
raumenims, kuriems yra duotas koks tikslas bei uždavinys. 

Kaip kvėpavime lėtas iškvėpimas yra paruošė oro 
tausojimui (taupymui, ekonomikai) kalbant, taip vartojimas 
kalbant tik pačių reikalingųjų padargų ir raumenų yra mūsų 
kalbėjimo pajėgumo tausojimas ir kartu tikslinimas, kad ne- 
būtų nesąmoningai iškraipyti atskiri garsai ir jų junginiai. O 
garsų iškraipymas yra jau savaime apsunkinimas suprasti kal- 
bančiojo minčiai, jausmui ir norams. 


Atskiri kalbos padargų pratimai 
Pradedamoji kalbos padargų padėtis 


Kiekvienu atveju, kai tenka kas tarti — artikuliuoti, turime 
žinoti pradžią ir kryptis, kuriomis turi veikti mūsų kalbos 
padargai. Šitą pradedamąją kalbos padargų padėtį dažnai kiti 
vadina artikuliacine arba neutraliąja baze. Artikuliacinė bazė 
kartais taikoma atskiros kalbos padargų laikysenai charakteri- 
zuoti. Todėl mes vartosime savo reikalui šiuos terminus — 
neutralioji bazė arba pradedamoji kalbos padargų padėtis. 

Kaip ją gauti, sudaryti? 

Neutralioji bazė turi būti visai palaidais raumenimis su- 
daroma: joks raumuo, talkinąs kalbos padargams, neturi būti 
įtemptas. Tokią kalbų padargų laikyseną gauname tuoj po 
nusižiovavimo arba po didelio nustebimo, kur burna savaime 
pasidaro pravira ir oras eina kartu ir pro nosį, ir pro burną. 
ĮParodyti paveikslą] Aprašydami gautume šiokį vaizdą: 
„Apatiniai žandai palaidai nukabę, apatinė lūpa, priešingai 
visai atpalaiduotai smakro muskulatūrai, laikoma taip aukštai, 
kad ji dengia apatinius dantis. Tuo pačiu metu liežuvį laikome 
kaip galima plačiau ir palaidžiau priekinėje burnos dalyje 
taip, kad jo kraštai aplink liestų iš vidaus skruostus, burnos 
vingį (kampą) ir pakeltą apatinę lūpą“. (Patikrinti studentus.) 
(Jėrgen Forchhammer. Stimmbildung, Zweites Band, p. 
10-11). 

Žandų pratimai 


1. Statmeniniai apatinio žando judesiai — prasižioti pla- 
čiausiai (4—5 cm). (Patikrinti.) 

2. Tie patys judesiai, kaip 1 pratimo, tik su uždaromis 
lūpomis. (Patikrinti studentus.) 

3. Apatinio žando palaidas atkritimas (tik pagal jo svorį!) 
— ir vėl pakelti. (Pavojinga — riešutų kramtikams vok.-liet. 
karosams!) 

4. Apatinis žandas iš uždarumos nuleidžiamas ir pake- 
liamas laipsniškai — kampais: 5 mm, 10 mm, 15 mm, 20 mm, 
25 mm. | 

5. Apatinį žandą a) uždaromis ir b) atviromis lūpomis 
stumdyti pirmyn ir įtraukti atgal be lūpų raumenų dalyvavimo 
(plg. garsų: S, Š ir V, F tarimą) (>20 mm). 

6. Apatinį žandą a) uždaromis ir b) atviromis lūpomis 
kairėn ir dešinėn judinti be savaimingų lūpų ir liežuvio ju- 
desių. 

7. Ramiai laikant apatinį žandą (net pirštu parėmus, jei 
reika), pakelti ir nuleisti viršutinę galvos dalį. (Taip darome 
stipriai šaukdami ir garsiai dainuodami.) 


Lūpų pratimai 


Priebalsiams 

1. Iš ramios nuolatinės padėties kilnoti apatinę lūpą prie 
viršutinės. Smakro ir viršutinės lūpos raumenys neįtempti ir 
be savaimingo judesio. Iš pradžią lėti, paskui greiti judesiai. 
(Plg. ma-me-ma.) 

2. Tas pats pratimas, bet kartu su apatiniu žandu ir žemiau 
nuleidžiant (didesniu žandų kampu) abu organus. (Plg. ma-ma 
-me.) Liežuvis turi nejudėti. 

3. Iš ramios nuolatinės padėties apatinį žandą su lūpa pa- 
traukti, kad apatinė lūpa liestų viršutinius dantis (V-F 
padėtis). Kilnoti tik apatinę lūpą, be žando. Pradžioje lėtai, 
vėliau greičiau. (Plg. va-va-va ir f3-f3-f3.) 

4. Tas pats pratimas, tik jau kartu su apatiniu žandu ir 
didesniu žandų kampu. Lėtai — greičiau. (Plg. ve-ve-ve ir f3-f0 
2 


Balsiams 


5. Iš ramios nuolatinės padėties viršutinę lūpą kilnoti 
aukštyn lyg i. Apatinis žandas lieka nejudrus ir viršutinė lūpa 
nuleidžiama tik raumenų atpalaidavimu. Tikslus — mažutis 
šyptelėjimas. (Plg. i, į, i.) 

6. Tas pats pratimas, bet burna pradara lyg garsui a (d=e?) 

7. Iš ramios nuolatinės padėties abi lūpas vamzdžiu čiaupti 
taip, kad tarp jų liktų vamzdžiukas tik 5 mm. Smakro, žandų, 
kaip ir liežuvio, raumenys turi likti neįtempti. (Plg. Ž ir tik iš 
dalies ū.) 

8. Iš ramios nuolatinės lūpų padėties ir nuleisto žemyn 
apatinio žando lūpas čiaupti dideliu vamzdžiu, kad tarp jų lik- 
tų 20—25 mm. Lėtai — greitai. (Plg. 0 ir tik iš dalies 0.) 

9. Iš ramios nuolatinės apatinio žando padėties ir pakeltos 
viršutinės lūpos lyg garsui i abi lūpas čiaupti vamzdžiu ir vėl 
atleisti į pradėtąją padėtį. Šypsotis! (Plg. Z-—i7.) 

10. Iš nuleisto apatinio žando (lyg d garsui) ir pakeltos 
viršutinės lūpos (lyg garsui i) čiaupti lūpas vamzdžiu. (Plg. 
a-o-a ir iš dalies 4//e—0—d//e.) 


Balsiams ir priebalsiams 


11. Iš ramios nuolatinės padėties (uždara burna) truputį 
nuleisti apatinį žandą ir kartu kelti viršutinę lūpą (lyg č gar- 
sui). (Plg. mi—mi-mi.) 

12. Iš ramios nuolatinės padėties (uždara burna) kaip 11 
pratime apatinį žandą nuleisti labiau žemyn ir lūpas mažiau 
platyn teįtempti (lyg ė garsui). (Plg. mė-mė-mė ir 
mū-mū-ma.) 


E Palyginamųjų balsių negalima tarti, nes juk liežuvis visur turi likti 
pasyvus. 

13. Iš ramios nuolatinės padėties apatinį žandą nuleisti (lyg 
ū garsui) ir lūpas čiaupti (lyg ž garsui). (Plg. mi —mū-—mū.) 

14. Iš ramios nuolatinės padėties apatinį žandą žemiau 
leisti nei 13 pratime ir lūpas čiaupti didesniu vamzdžiu. (Plg. 
mo-mMo-mMo.) 


Liežuvio pratimai 


Liežuvio pratimai tam pačiam yra skirti: pašalinti nereika- 
lingus, dažnai priešingus veiksmus, padaryti liežuvį lankstų, 
judrų ir juntamą visose padėtyse, ypač reikiamose garsui tarti. 


Liežuvio atpalaidavimas ir į priekį pastūmėjimas 


1. Palaidas liežuvis plačiai ir toli iš burnos iškišamas ir vėl 
atitraukiamas į pirmykštę padėtį. Liežuvis turi būti taip 
plačiai padribęs, kad visada liestų burnos ir lūpų kampus. 
(Pirma lėčiau, paskui greičiau.) 

2. Nuleidus palaidai apatinį žandą, atremti liežuvio smai- 
liagalį į apatinių dantų užpakalinę plokštumą ir išversti į 
priekį pro dantis liežuvio nugarą ir vėl grąžinti į pradėtąją 
padėtį. (Pirma lėčiau, paskui greičiau ir vis Žiūrėti, kad 
neprisidėtų nereikalingi judesiai.) 

3. Priekinę liežuvio dalį, atrėmus jo smailiagalį į apatinius 
dantis, pakelti į d—:—n tarimo vietą ir stumdyti kaip galima 
plačiau priekin ir atgal. Liežuvio smailiagalis turi visada 
pasilikti liečiąs apatinius dantis, o apatinis žandas juda visai 
pasyviai, nesavaimingai pagal liežuvio judesius. (Pirma lėtai, 
paskui greičiau.) 

4. Užpakalinė liežuvio dalis pakeliama prie gomurio 
7—g-k tarčiai ir stumdoma į priekį ir užpakalį, vaizduojantis 
ang-eng—ing tarimą. Ir čia svarbu ypač justi raumenų padėtį 
ir judesius. (Lėtai-— greičiau.) 

5. Liežuvio smailiagalį, platų ir plokščią, išlenkti į priekį 
taip, kad apatinė liežuvio plokštuma liestų viršutinių dantų 
antdantį, ir stengtis liežuvio masę išgaubti tarp dantų. Tokioje 
padėtyje liežuvį judinti taip, kad visada liestų antdantį. 

Liežuvio smailiagalio judrumui ir valdymui skirti pratimai 


6. Liežuvio smailiagalį švitruoti (švytuoti) tarp burnos 
(lūpų) kampų. (Greitai — be atitraukimo judesių.) 

7. Liežuvio smailiagalį sukti išilgai lūpų pakaitomis abiem 
kryptimis. (Pirma lėtai, paskui ypač greit. Netrūkčioti atgal.) 

8. Iš atpalaiduotos apatinio žando padėties liežuvio smai- 
liagalį, platų ir palaidą, kilnoti į šias artikuliacines vietas: 

a) prie viršutinės lūpos (labialis); 

b) prie viršutinių dantų ašmenų (interdentalis); 

c) prie viršutinių dantų užpakalinės plokštumos 
(postdentalis); 

d) prie antdančio (alveolaris); 

e) prie kietojo gomurio (palatalis); 

f) prie minkštojo gomurio (velaris). 

Šiuos pratimus taip reikia atlikti, kad liežuvis liestų burnos 
kampus ar iš vidaus žandus ir sudarytų visišką uždarumą. 

9. Liežuvį stumdyti lėtai visomis 8 pratimo padėtimis ten ir 
atgal. (Lėtai — svarbu justi visas padėtis.) 

10. Liežuvio smailiagalį, platų ir palaidą, nutraukti pagal 
apatinių dantų podantį ant burnos dugno ir vėl grąžinti į 
pirmykščią padėtį. (Priemonė kovoti su šveplumu..) 


Liežuvio platumui, plokštumui ir išgaubimui skirti šie pra- 
timai 


11. Liežuvį sulenkti piltuvėliu, iki liežuvio kraštai liestųsi. 
Tokios formos liežuvį iškišti ir įtraukti, spaudžiant iš šalių 
lūpomis ir burnos kampais. (Lėtai — greičiau.) 

12. Liežuvio smailiagalį, platų ir palaidą, pakelti prie ant- 
dančio, o vidurį įgaubti žemyn šiais laipsniais: 

1) ni-ni-nt, 

2) nė-nė-nė; 

3) na-na-na; 

4) nė-nė-nė. 

(Jei nesiseka, pamėginti tarti.) 

Liežuvėlio pratimai 
(Minkštojo gomurio) 


„Liežuvėlio judesiams pajusti tartina šnibždamu balsu: 


B- T 8-1 8-1. 

2. Tarti dusliuosius ankštumos garsus ir tikrinti veidrodėliu 
bei nosies užspaudimu oro srovės pasiskirstymą: 

f, Šš ch. 

3. Tas pats pratimas su skardžiaisiais priebalsiais: 

wLIZŽ r. 

4.'Tas pats pratimas su balsiais: 

IAA 

2) Uu 

3 ė, 6; 

4), e, a. 

5. Silpniesiems, kurie nevaldo liežuvėlio ir nejaučia jo ju- 
desių, galima naudotis žiovavimu. 


Balso liipų pratimai 


Balso lūpų mes nematome, bet gerai juntame raumenų 
veiksmus ir klausa juos galime puikiai pasekti. 

1. Plačiai atidaryti balsaskylę. Įkvėpti ir iškvėpti be jokio 
garso ir šlamesio, kuris būtų panašus į garsą. Įkvėpiamą ir 
iškvėpiamą orą justi trinantis į oro srovės kelio sienas, ypač į 
gomurį. Kelias turi būti laisvas ir gilus iki „pilvo“. 

Visiškas balsaskylės atdarumas = h. 

2. Tvirtai uždaryti balsaskylę. Jos uždarumą patikrinti 
spūsteliant pačiam ar pašaliniam pilvo raumenis. 

Visiškas balsaskylės uždarumas = ?. 

3. Visai atdarą balsaskylę uždaryti (įgerkliniam) garsui [2]; 
sykiu ar truputį pirma paleidžiant oro srovę: 

h5; hš; h5..., kur h nėra garsas, bet balsaskylės atdarumos 
ženklas. 


286 


4. Visai uždarytą balsaskylę tuoj atidaryti (įgerkliniam) 
garsui [>], tuoj paleidžiant jau sutelktą oro srovę: 

75; 23; ?5..., kur Pyra balsaskylės uždarumos ženklas. 

5. Trečio ir ketvirto pratimo junginys: 

h5; 25; k3; P5... 

6. Tas pats 5 pratimas be garsų, tik naudojantis oro srove 
pasitikrinti, o vėliau stengtis tą patį pratimą atlikti juntant tik 
pačių raumenų veikimą. 

h-?P-h-?-h-?.. 

Šį pratimą galima pasitikrinti pačiam spūsteliant pilvo 
raumenis. 


II. KALBINĖ DALIS 


Nuosekliai patikrinę ir paruošę kalbos padargus, turėtume 
tuojau pradėti taisyklingai tarti garsus ir įprasti į jų tarimą. 
Tačiau to negalime padaryti, šio to nepasiaiškinę plačiau dėl 
to, kad mes dar net iki šiol neturime vadovėlių, kurie aiškiai 
nusakytų garsų tarimo normą ir nurodytų smulkiai kalbos 
padargų veikimą. 

Norėdami garsų tarimo normą ir kalbos padargų veikimą 
išsiaiškinti, turime būtinai prisiminti mūsų bendrinę kalbą ir 
jos istoriją. 

Visos kultūringosios tautos turi savo spausdintą literatūrą 
ir tam tikrą kalbos garsų tarimo normą, kurios siekia 
mokykla ir kitos mokslo bei mokymo įstaigos. Tačiau kiek- 
vienos tautos kelias į šią kultūros apraišką yra skirtingas. 
Viskas priklauso nuo socialinių ir kultūrinių sąlygų to meto, 
kada literatūra ir bendrinė kalba pradėta kurti ir taikyti tautos 
reikalams. Jei tautai buvo kas primesta iš šalies, tai tauta 
galėjo priimti iš šalies ir to dalyko tam tikras kalbines formas, 
kurios pasidarė normomis ir visiems skirtingiems tos tautos 
kitiems dalykams. 

Taip atsitiko su rusų tauta. Ji priėmė krikščionybę iš 
pietinių slavų tautų. Su krikščionybe, kaip su tam tikru atskiru 
dalyku, atėjo ir raštas. Bet šitas raštas ir kalba buvo, kad ir 
artima, bet svetima rusams ir jų kalbiniams įpročiams. Tačiau 

tas raštas ne tik laikėsi cerkvėse, bet jis brovėsi į pilietinį 
gyvenimą — ir juo ilgai buvo rašomi valstybiniai aktai ir net 
didžiausi valstybės metraščiai. 

Bet vėliau vis dėlto buvo atsisakyta ir valstybiniams bei ki- 
tiems reikalams pradėta vartoti tik rusų kalba. Cerkvės at- 
sineštinė kalba liko cerkvėje iki šių dienų. 

Bet rusų tauta gyveno ir gyvena dideliuose žemės plotuose 
ir suskilusi įvairiomis tarmėmis. Kuri tarmė nulėmė? Ir tuoj 
aiškiai matyti, kad laimėtoja išėjo toji tarmė, kur buvo su- 
spiestas kultūrinis gyvenimas. Maskva — rusų tautos valdymo 
ir kultūrinio gyvenimo centras. Taigi, pasakytume, Maskvos 
tarmė tapo literatūrine ir kartu valstybine ir kultūrine kalba. 
Tokiu būdu šitoji tarmė, apimdama visas svarbiausias, be 
bažnyčios, rusų gyvenimo ir kultūros sritis, tapo visiems 
rusams bendrine kalba. Ja buvo rašomi literatūros veikalai ir 
valstybės bei visuomenės raštai. Tos kalbos mokės ir rusų 
mokykla, ir net visos carinės Rusijos pavergtos tautos. 

Panašiu būdu susikūrė prancūzų ir iš dalies lenkų ben- 
drinės kalbos. Vadinas, pačiu stipriausiu tautos kultūrėjimo 
metu, koks yra bendrinės kalbos kūrimas, buvo vienas vado- 
vaujamas centras. Kitu keliu nuėjo vokiečių kalba, nes 
Vokietija raštijos plitimo metu buvo suskilusi smulkiomis 
kunigaikštijoms. Liuteris savo Šv. Rašto vertimu padėjo 
pagrindus vokiečių raštų kalbai, o bendrinė šnekamoji kalba 
tesuorganizuota tik XIX a. pabaigoje, o jos tarimo aprašymas 
tepaskelbtas Siebs'o 1910 m. [I leid. 1898 m. — Red.|. Koks 
didelis vokiečių bendrinės kalbos atsilikimas palyginti su 
prancūzų ir net su rusų, lenkų kalbomis. Nėra labai vienalytė 
vokiečių šnekamoji kalba ir šiandie, nes ji yra tikras pietiečių 
(žodžių formų), o šiauriečių (tarties, tarmių) lipdinys, 
neparemtas nė kuria gyva tarme. 

Kaip mes susidarėme savo bendrinę kalbą, kurios tarimo 
normų turėtume siekti ir savo šiame kurse? 

Gyvoji, arba šnekamoji, tautos kalba yra seniausia tos 
tautos dvasinio ir kultūrinio gyvenimo apraiška. Bet gyvoji 
žmonių kalba yra tokia kintama, kad visai nežinome, kaip tau- 
ta kalbėjo tais senais laikais, kai dar keli šimtmečiai ją skyrė 

nuo jos raštų kalbos. Tik iš dalies gali vietovardžiai ir asmen- 
vardžiai priminti mums tuos senuosius laikus. 

Ir mūsų raštas, kaip ir daugelio Europos tautų, nėra senas. 
Jis ir mums, kaip ir kitoms tautoms, atėjo kartu su 
krikščionybe. M. Mažvydo katekizmas 1547 m. pradeda mūsų 
raštiją, išlikusią iki šių dienų. 

Bet M. Mažvydo katekizmas nenulėmė mūsų bendrinę 
rašomąją kalbą: rašė ilgus metus kiekvienas rašytojas savo 
tarme (Daukša, Širvydas). Daug labiau mūsų bendrinei 
rašomajai kalbai lėmė Maž. Lietuvos kiti raštai (D. Kleino 
„Grammatica Litvanica“ 1653 m.), o ypač Maž. Lietuvoje 
padėjo susidaryti bendrinei raštų kalbai Šv. Rašto vertimai: 
1701 m. sausio mėn. 14 d. „Naujasis Testamentas“, kuris buvo 
verstas Maž. ir Didž. Lietuvos bendromis jėgomis ir skirtas 
visai Lietuvai. Maž. Lietuvos žmonės buvo nepatenkinti šiuo 
vertimu ir jie 1727 m. pasigamina sau kitą, o 1735 m. išleidžia 
visos Biblijos vertimą, vadovaujant vok. Jonui Ouandtui. Šitie 
šventraščiai iki šių dienų lietuviams yra bendrinė bažnytinė 
kalba, kuri turi, lyginant su šių dienų mūsų raštų kalba, daug 
archaiškumų. Apskritai to krašto lietuviai ne visada tenori 
pripažinti mūsų bendrinę kalbą. 

Mat jei nėra vieno ir pastovaus kultūros centro, ima ben- 
drinės kalbos gyvenime reikštis tam tikrų nesutarimų. Dabar- 
tiniame mūsų gyvenime to nepastebime, nes Maž. ir Didž. 
Lietuva dabar neina lygiomis lietuviškos kultūros kūryboje. 
Tačiau XVI, XVII, XVIII ir net beveik XIX šimtmetyje 
mūsų lietuviškam kultūros gyvenimui vadovavo Maž. Lietuva 
su savo centrais Karaliaučiuje, Tilžėje, Ragainėje ir 
Klaipėdoje. Kai Klaipėdos kraštas buvo prijungtas prie 
Didžiosios Lietuvos, matėme, kad tam kraštui buvo ne tik 
speciali spauda su gotiškomis raidėmis, bet buvo skirtingas ir 
jos žodynas ir sintaksė. Net jų inteligentai buvo tos nuomonės, 
kad jie apie Vakarų Europos kultūrą spręsti ir ją atstovauti 
lietuviškam gyvenimui turi daugiau pagrindo ir teisių nei 
Didž. Lietuva. Nesileisdamas į kalbines smulkmenas — tai 
būtų didelis nutolimas, — priminsiu, kad ir mane nuolat taisy- 

davo, kad ne Paryžius, popiežius, Rymas..., bet Parisas, papė, 
Romė (Petrapilis - Maskva, Varšuva — Krokuva!). 

Platus visuomeninis bendrinės kalbos reikalas tepajusias 
tik „Aušros“ metu. Tada tikrai suprasta, kad reikia visai tau- 
tai turėti vienodą raštą, neišmargintą tarmėmis. Kasdien 
didėjąs bendradarbių kolektyvas šaukte šaukė vienodumo. Ir 
čia „Aušros“ redaktoriams turėjo begalinę įtaką Maž. Lietu- 
vos kalbinės raštų tradicijos, ypač Aug. Schleicherio 
„Handbuch der Litauischen Sprache“ 2 tom., 1856— 1857 m. 

Visų šitų raštų kalbinis pagrindas buvo Maž. Lietuvos 
aukštaičių vakariečių tarmė, kuri artimiausia yra mūsų dabar- 
tinei raštų kalbai. 

J. Jablonskis, rašydamas 1901 m. „Lietuviškos kalbos 
gramatiką“, yra aiškiai jutęs Maž. Lietuvos raštų įtaką ir pasi- 
sakęs, kad jo gramatika rėmėsi aukštaičių Maž. Lietuvos rašto 
tradicijomis, kurios siekiančios net 200 m. praeitin. (Plg. 
„Naująjį Testamentą“, 1701 m.) 

1901 m. J. Jablonskio „Lietuviškos kalbos gramatika“, su- 
traukusi visus svarbesniuosius „Aušros“ ir „Varpo“ gadynės 
kalbinius klausimus, yra tikrai mūsų bendrinės raštų kalbos 
pagrindas. 

Kaip būtų su bendrine šnekamąja kalba? J. Jablonskis, 
mūsų raštijoj išdirbęs apie 40 metų ir parašęs daugybę Ie- 
cenzijų ir straipsnių, niekur nekėlė bendrinės šnekamosios 
kalbos reikalo. Mat ir čia reikia gyvenimiškų priežasčių ir 
paskatų. 

Visas beveik J. Jablonskio dirbtasis laikas buvo be galo 
skirtingas nuo šių dienų mūsų gyvenimo. Ilgus metus jo dirbta 
net spaudos draudimo metu, o vėliau, leidus spaudą, 
šnekamoji kalba nebuvo įsileista pilietinėmis teisėmis nei į 
mokyklą, nei į įstaigas. Visuomeninis gyvenimas buvo taip pat 
prislopintas. Vadinas, gyvasis žodis dar savo teisių neturėjo. 
Jei taip, tai bendrinės šnekamosios kalbos organizatoriui 
reikėjo būti dideliu pranašu ir nemažu prasiveržėliu gyveni- 
mui už akių. Tokie nebuvo nei A. Baranauskas, nei K. 
Jaunius. Atvirkščiai, A. Baranauskas tenkinos tik bendrine 
raštų kalba, o liepė kiekvienam šnekėti savo tarme, nors pats 

to neištesėdamas. Jaunius tokiais praktiniais kalbos klausi- 
mais visai nesidomėjo ir nesirūpino. 

Tik nepriklausomas mūsų valstybės ir tautos gyvenimas 
iškėlė bendrinės šnekamosios kalbos reikalą. Mat didžiausi ir 
stipriausi veiksniai kurtis bendrinei šnekamajai kalbai yra 
mokykla bendra programa visai valstybei ir prižiūrima vieno 
ir to paties centro, kariuomenė, kurioje atstovų yra iš įvairių 
tarmių, iš dalies bažnyčia, o pagaliau platus visuomeninis 
gyvenimas: organizacijos, turinčios padalinius visame tautos 
gyvenamame plote ir vieną centrą, parlamentas, atstovaująs 
visam kraštui ir visiems sluoksniams, ir pagaliau platus ir gau- 
sus kultūringo teatro tinklas su sava drama ir opera, kurios 
paprastai jautriausios yra gyvam žodžiui. Lengva suprasti, kad 
tokias sąlygas mūsų kalba telaimėjo tik mūsų tautos ir valsty- 
bės nepriklausomybės metu. 


Koks mūsų šnekamosios kalbos pagrindas 


Mūsų šnekamoji kalba nėra dirbtinė, bet turi savo 
pagrindą vakariečių-pietiečių tarmėje. Iš kapsų ir zanavykų 
imame savo bendrinei šnekamajai kalbai morfologines ir 
fonetines lytis. 

Tiesa, teoretiškai maža mes tebuvome apsisprendę, kurios 
tarmės šnekėdami turėtume laikytis. Čia įvyko laimingas dve- 
jopas sutapimas. ' 

1. J. Jablonskis jau prieš Didįjį karą buvo įgijęs didelį 
autoritetą rašomosios kalbos klausimais. Jis pirmas, galime 
sakyti, sutvarkė mūsų palaidą iki tol sintaksę ir žodžių darybą 
suderino su lietuviška jų reikšme. Dėl šių savo darbų jau anais 
priespaudos metais buvo vadinamas trumpai „mūsų kalbos 
tėvas“. Jis nebuvo koks mūsų kalbos pramanytojas ar sudary- 
tojas, bet tik autoritetingas tvarkytojas. 

Sintaksės srityje J. Jablonskis neturėjo ir neturi sau lygių. 
Čia jo nuopelnai buvo ir pasiliks dideli. 

Kiek jis teoretiškai ir praktiškai sprendė mūsų rašomosios 
kalbos klausimus, tiek jis beveik visai, galėtume sakyti, ne- 
sidomėjo šnekamąja kalba. Jis pats tik pasisakydavo, kad jis 

kalbas taip, kaip jo motina kalbėjo. Štai čia ir buvo tas laimin- 
gasis sutapimas: jo motina ir jis kalbėjo kaip tik švariausiai 
zanavykiškai, iš kur jau seniai imtas ir mūsų raštų kalbos 
pagrindas. 

Prof. V. Ernitz žymus blaivybės 
apaštalas visoje Europoje. Ilgus metus 
būdamas tarptautinės  priešalko- 
holinės lygos nariu turėjo progos 
pažinti įvairius kraštus ir tautas ir jų 
darbą blaivybės srityje. Jis laikė š. m. 
lapkričio 26 d. blaivybės paskaitą uni- 
versitete šiokia tema „Reikšmė ir 
uždaviniai akademiškos inteligentijos 
abstinencijos darbe“. 

Žmogaus kūnas sudėtas iš mažų celių (narvelių). Celės iš 
vienos kūno dalies pereiti į kitą negali: smegenų celės 
pasilieka smegenų, rankų raumenų celės pasilieka taip pat 
savo vietoje ir t. t. Smegenys — svarbiausia mūsų organizmo 
dalis. Jie turi būti kuo sveikiausi. Bet mes dažnai užmirštame, 
kad alkoholis ardo smegenis. Kad tie dalykai žmogui yra 
kenksmingi, tai jau supranta ir yra prityrę visi žmonės. 

Žmogaus kūnui galime prilyginti valstybę. Ji yra sudaryta 
atskirų piliečių. Piliečių sveikumas, darbštumas ir sąžiningu- 
mas padaro valstybę galingą ir tvirtą, jokių priešų nenu- 
veikiamą. Bet žmonės girtuokliaudami ir rūkydami gadina 
savo sveikatą, nustoja doros, netenka sąžiningumo, ištyžta, 
pasidaro tikri lepšiai, be valios ir pasiryžimo. 

Tauta nuo pražuvimo reikia gelbėti! 

Žinoma, visų pirmiausia turi rastis blaivių žmonių, kurie tą 
darbą atliktų. Aišku, kad inteligentai, kurie iš visuomenės, 
mokslus beeidami, daug naudos yra gavę. Be to, inteligentai 
valstybės gyvenime iš tikrųjų sudaro jos smegenų celes. Jei 
sveiki, darbštūs, dori ir sąžiningi bus inteligentai, valstybė 
galės stiprėti, kilti kultūroje ir nuveikti didelius darbus. 

Valstybę sudaro ne vieni inteligentai, bet visa tauta. Todėl 
tauta turi liautis girtuokliauti. Mes žinome, kad ji pati netaps 
vieną gražią dieną blaivi lig vieno. Daug blaivinimo darbo 
Ieikia įdėti, kol mes galėsime išleisti įstatymus, kurie draustų 
degtinės gaminimą ir vartojimą. Tam reikia surinkti balsų 

daugumą. Mums lietuviams reikia, kad mažiausia 11/5 mil. 
žmonių būtų blaivūs ir balsuotų už visišką svaigalų 
panaikinimą. 

Tautą apiblaivinti - sunkus darbas. Mūsų žmonės geria vi- 
sokios „anodijos“, silkės uodegą užkandžiui pasidėję, lauke 
pasistatę kumelpalaikę, kuri vos menkutes tuščias roges 
pavelka. Amerikoje jau seniai žmonės nubalsavo ir panaikino 
svaigalų gaminimą ir viešą vartojimą. O mes kur žengiame, ar 
ką darome...? Skurstame, vaikščiojame nudriskę. O mūsų 
mažai tautelei ypač reikia apsukriai, tvirtai ir išmokslintai 
būti! Tauta, nors maža, jei susipratusi, dora ir išmokslinta, 
nežūna! 

Neduokim blogo pavyzdžio jauniems. Apsaugok, Viešpatie, 
nedarykime judošiško darbo versdami gerti. Nemanykite, kad 
kas negeria ir negers. Galvijai ramiai laikos, kol tvorą pra- 
laužia, — paskui nebesulaikysi. Atsiminkime, su mumis ar ne 
taip pat yra? Prisipažinkime, jog daug blogų įpročių laikomės 
todėl, kad jau išmėginta, įprasta, ką bepadarysi!... 

Visi matome pražūtingus girtuoklystės vaisius. Visi tad ir 
stokime į kovą su ja! 


Žemaičių prietelius, 1928 02 05 


Kai šventėme 10 metų mūsų nepriklausomybės sukaktuves, 
pamatėme, kad daug kas atlikta, bet dar daugiau turime 
padaryti per ateinantį dešimtmetį. Lig pilnos mūsų 
nepriklausomybės ir tvirto atsparumo dar daug ko mums 
trūksta. 

Ypač yra užmirštas tautos blaivinimo darbas: jis paliktas 
vienai Liet. kat. blaivybės draugijai. Bet, kaip mes žinome, ši 
draugija suburta prieš didįjį karą (1908 m.), todėl jos pama- 
tuose yra prieškarinis nusistatymas. Anuo metu Blaivybės 
draugijon lietuviai buvo suburiami daugiau ar mažiau savo 
tautinio darbo dirbti. Kitų organizacijų tuolaik, taip visiems 

žinomų ir prieinamų, nebuvo. Todėl tais sunkiais priespaudos 
laikais mūsų žmonės grūdos į šitą organizaciją, pasižadėdami 
būti dar ir šioki toki blaivininkai (su saiku degtinę gerią). Bet 
šiandien kiti laikai. 

Šiandien mes — laisvi! Kultūrinį darbą galime dirbti, kiek 
norime, ir išplėsti taip plačiai, kaip galime. Tuo tarpu mūsų 
blaivininkų jėgos pakrikusios: mes esame išsisklaidę įvairiose 
organizacijose ir neturime, be idėjos, nė kokio ryšio tarp 
savęs, — dirbame kiekvienas sau. 

Mums, blaivininkams, rūpi mūsų pačių ir tautos blaivumas. 
Mes negalime žiūrėti į milžiniškas, kasmet po 100 milijonų 
litų išleidžiamas sumas tam alkoholiui, kuris atima Žmonėms 
sveikatą, sunaikina dorą, užmigdo sąžinę, paverčia į tinginius 
ir ištižėlius — tiesiog kartais į bjauresnius už keturkojus. 

Mūsų blaivusis katalikiškasis jaunimas, susirinkęs L. k. 
blaivybės dr-jos konferencijoj š. m. vasario 19 ir 20 d., aiškiai 
pasakė, kad mums reikia tauta gelbėti nuo pražuvimo ir susi- 
jungus bendrai kibti į išganingą blaivinimo darbą, kad mes 
turime surinkti visų katalikiškų organizacijų abstinentų sekci- 
jas į vieną ir su L. k. blaivybės dr-ja sudaryti bendrą 
priešalkoholinį frontą. Kaip, kokiu būdu tą frontą sudaryti — 
nesuspėta aptarti ir palikta kiekvienos organizacijos 
nuožiūrai. Jaunimas iš savo tarpo išsirinko tam vykdyti 3 as- 
menų komitetą, kuris turbūt išleis savo atsišaukimus į jaunimą 
ir visuomenę. 

Šis darbas, kiekvieno atskirai varomas, tik merdėtų ir 
visuomenės gyvenime jokio gyvumo ir svarbumo neparodytų. 
Mes turime blaivinimo idėją iškelti aukštai ir jos darbą pa- 
statyti pirmoje vietoje. Tada nežus kasmet milijonai litų, 
nebus mėtomas Žmogaus turtas į purvą, nebus niekinama 
sveikata, dora ir sąžiningumas. Tik nublaivinkime tautą! 

Jei laikraščiai piktinasi dėl kelių nesąžiningo valdininko 
išaikvotų litų, tai tuo labiau ir smarkiau laikraščiai turėtų pik- 
tintis girtuoklyste, kuri sunaikina milijonų vertės turtą, tautos 
sveikatą ir dorą. Prie blaivinimo idėjos skiepijimo kiekvienas 
doras laikraštis privalo prisidėti. Aš tikiu, kad „Žemaičių 
prietelius“ bus mums šioje srityje apaštalas. 

Tad sukruskime, lietuviai katalikai, į darbą, kad, švęsdami 
20 metų mūsų nepriklausomybės sukaktuves, būtume visi 
blaivūs ir kad to pragaro vandens nė kvapo nepaliktų mūsų 
krašte! 

Grąžinkime Lietuvai šventosios vardą! 


Žemaičių prietelius, 1928 07 13 


Tik dėl blogų kelių kai kuriais metų laikais negalima 
provincijoj visų reikiamų prekių gauti arba reikia mokėti net 
du kartus brangiau. Blogi keliai yra didelis ir kultūros stabdis. 
Žmonės prūsta tik judėdami, lengvai susisiekdami, nebaidomi 
didelių dėl kelių vargų. Taigi prie geresnių kelių ir kultūros 
plitimas yra spartesnis ir lengvesnis. 

tai viena nuotrupa iš Žemaičių krašto. Prieš Didįjį karą 
prekybos punktai buvo Šiauliai vidurio žemaičiams, o 
Mažeikiai — Paprūsei. Po Didžiojo karo, ypač prijungus prie 
Lietuvos Klaipėdos kraštą, prekybos keliai pasuko kita link- 
me. Didžiąją Žemaičių krašto dalį patraukė Klaipėda. 
Klaipėda, būdama vienintelis Lietuvos prekybos uostas, liks ir 
toliau prekybos centru. Valdžia tai gerai suprasdama, sumanė 
sujungti Klaipėdą Šiauliai- Kretinga geležinkeliu su visa Lie- 
tuva. Apie tai yra daug kalbėta ir dabar tebekalbama, nes ši 
linija tebėra nebaigta — tesiekia Telšius. 

Bet ūkininkams ir smulkiems miesčiukų pirkliams yra daug 
naudingesnis plentas. Juk dabar visas beveik Žemaičių kraštas 
be plento! Didžiausio judėjimo arterijos mazgai yra Rietavas, 
Endriejavas, Vėžaičiai ir Gargždai. Per šiuos miesčiukus einą 
keliai jungia patį Žemaičių krašto vidurį — Varnių apylinkes 
ir gretimus miesčiukus su Klaipėda. Šio didelio ploto prekybai 
tėra tik keliūkščiai. Tarp Rietavo ir Endriejavo yra kuni- 
gaikščių Oginskių darytas, tik jau paskendęs plentas — brukis, 
vis dar išvažiuojamas. Bet nuo Endriejavo iki Vėžaičių — tikra 
klampynė ne tik sunkvežimiams- automobiliams, bet ir 

paprasti žmonių vežimiukai skendėja. Negalima jo tinkamai 
nė pataisyti, neturint artimai žvyro. Daug jau paduota 
prašymų, įvairiais būdais kreiptasi į valdžią. Tik dabar žmonės 
džiaugiasi sakydami: bus jau išklausytas mūsų meldimas, nes 
jau kelius matuoja ir tarias valsčių seniūnijos, kaip ir patiems 
žmonėms prie to darbo prisidėti. Pasirodo, kad yra net tokių 
seniūnijų, kur žmonės jau tiek vertina gerus kelius, kad nutarę 
net nuo 1 ha žemės privežti plentui po 1 kub m. akmenų! 
Taigi čia plentas, kuris jungtų Šiaulių—- Kelmės —- Tauragės 
plentą per visą Žemaičių kraštą su Klaipėda yra būtinas ir ne- 
atidėliotinas. 


Lietuvos aidas, 1930 02 08 


Žmogui suklysti, nors ir nemalonus, bet paprastas ir 
dažnas daiktas. Bet ir priešingai: kiek žmogus, dažniausiai 
nenorėdamas ir nejusdamas suklysta, tiek jis veržias ir ieško 
tiesos. Nemaža suklydome nepriklausomą mūsų tautos 
gyvenimą atstatydami. Ne iš noro, bet iš nemokėjimo, nes 
pirmą sykį teko mūsų rankoms šioks darbas dirbti. Daug 
klaidų yra ir mūsų mokykloje. Iš jų daugybės čia teiškelsim 
vieną — mūsų kalbos per mažą vertinimą. 

Jei kam reikia duoti tautos sąvoka, dažnas neapsieina be 
vieno pažymio, turbūt ir šiandien svarbiausio, jei filosofiškai ir 
ne visai esminio — kalbos. Mūsų rašytojas kun. M. Daukša 
net XVI a. savo „Postilės“ prakalboje yra parodęs geresnį 
gimtosios kalbos supratimą, negu šiandien pajėgiame suprasti 
ir vykdyti. Jis jau tada sakė: „Ne žemės derlumu, ne drabužių 
įvairumu, ne šalies gražumu, ne miestų ir pilių tvirtumu gy- 
vuoja tauta, bet labiau išlaikymu ir vartojimu savo kalbos, kuri 
didina ir išlaiko bendrumą, santaiką ir brolišką meilę. Gimtoji 
kalba yra bendras meilės ryšys, vienybės motina, pilietiškumo 
tėvas, valstybės sargas. Sunaikink kalbą, — sunaikinsi san- 
taiką, vienybę ir dorovę“. Ir iš tiesų, į kurį stulpą būtume 

įsikibę, kurdami savo nepriklausomybę, ir tiek laikęsi ir 
kovoję dėl savo tautos gyvybės, jei ne į gimtąją kalbą, kuri 
buvo mūsų brangiam didelio proto rašytojui viskas ir tais 
senais laikais. Ji bus didžiausią vaidmenį suvaidinusi ir šiai 
mūsų gyvenimo erai. Tačiau to nenorim ar nemokam suprasti. 

Mokyklose, kur ji turėtų būti šeimininkė, pastatyta greta 
svetimųjų kalbų... ir dar daugelio net niekinama: ji sunki, 
neišmokstama, niekam netikusi... Jos prigimtosioms teisėms 
apginti, gyvendami jau antrą nepriklausomybės dešimtmetį, 
dar jokio įstatymo nesusilaukėme. Jos rašomieji darbai 
mokyklose net įstatymu sulyginti su lotynų kalbos ekstempo- 
rale, svetimų kalbų ir net matematikos rašomaisiais darbais! 
Tai didžiausias gimtosioms kalboms mokyti metodo nesupra- 
timas ir savos kalbos paniekinimas net mokyklose. Todėl toks 
jos likimas ir viešame gyvenime... 

Taip elgėmės iš nesupratimo ir nemokėjimo jos vertinti ir 
ginti. Ir nebuvo kam jį ginti! Kam iš mūsų yra tekę dėstyti 
mūsų kalba rusų laikais šių dienų teisėmis? Ir kokie tada buvo 
jos uždaviniai ir tikslai anų laikų visuomenės gyvenime? Ar jie 
lygūs su šių dienų uždaviniais, kada jai reikia tarnauti ne tik 

+ dūminių pirkelių žmonelių šnekučiavimuisi, bet ir aukštosios 
mokyklos profesorių, tautos ir valstybės protams! Ji neseniai 
taip laureuota ir pakelta į tokį kalbos teisinį laipsnį. Bet mūsų 
mokyklose jos teisinė ir mokslinė pažanga mažoka, ir tos dis- 
proporcijos sopėjimą jaučiame visame gyvenime. Tam vaistas 
— tinkamai suprastas gimtosios kalbos dėstymas ir ugdymas 
mūsų mokyklose ir jos teisinė būklė visuomenės gyvenime, 
kur jos grynumas būtų apsaugotas. 

Šiandien visi skundžiamės, kad mūsų mokyklų mokiniai 
maža tenusimano savo gimtojoj kalboj. Mokytojai skundžias 
— negalį nieko daugiau padaryti. Dėl mažo atlyginimo moky- 
tojai pasiima daug pamokų. Kalbą dėsto lengviausiu iš moky- 
tojo pusės būdu — analitiniu metodu, kuris buvo naudojamas 
ankstybais viduramžiais dėstyti lotynų kalbai, kuri jau tada 
buvo mirusi ir svetima visiems kraštams. Šis metodas, jei dar 
pakenčiamas šių dienų lotynų kalbos dėstymui, — gimtajai 
kalbai yra peilis. Jis jąją marinte marina ir mokinį baidyte at- 

baido nuo jos. Iš tiesų paklaustas mokinys, kas tau sunkiausia, 
visada atsakys — lietuvių kalba. Šiandie mokinys dirba ir bijo 
netaisyklingų sakinių ir žodžių; 0 jų tačiau neišvengia, ir jo 
kalba tikrai prasta. Atsitinka taip todėl, kad mokinys kalbos 
gryninime ir tobulinime paliekamas pasyvus. Jam duodami 
receptuoti pakaitalai, kuriuos kartais pirmą sykį girdi. Juos 
išmoksta be jausmo ir vaizduotės, lyg papūga kalbėti. Toks 
mokinys visą gyvenimą, kada norės kalbėti ir rašyti taisyklin- 
gai, jausis jų supančiotas. Tam pašalinti reikia įtraukti pačius 
mokinius į kalbos ugdymą, kad jie pajustų, jog kalba yra 
gyvas organizmas, kurio tobulinimui 
nėra ribų. Mokinys, baigęs aukštesniąją mokyklą, turi 
būti jau savo kalbos drąsus meisteris ir jos taisyklingumo tik- 
slus barometras. To galėsim pasiekti, jei vartosime pato- 
giausią, lengviausią gimtajai kalbai mokyti ir sutaikomą su 
darbo mokyklos principu — euristinį -sokratinį metodą (grai- 
kų: sdpioyo — randu, išrandu, patiriu). Šis metodas daug 
daugiau reikalaus iš mokytojo darbo ir atsidėjimo. Be 10, jam 
reikės būti ir geru psichologu, logiku ir pedagogu. Bet tada ir 
darbo vaisiai bus kiti. 

Pagaliau kalbos tikslas ir uždaviniai — pradedant nuo vos 
- keletą žodžių mokančio vaiko ir baigiant žodžio meno geni- 
jais amžino atminimo rašytojais — yra tie patys: žodį paversti 
kūnu ir atvirkščiai — kūną paversti žodžiu. Vadinas, juodu 
vienas antrą turi pakeisti, pavaduoti. Taigi atvaizduoti ir per- 
duoti kitam tą tikrovę, kurią mes juntame psichiniais ir fizi- 
niais pojūčiais, tokią pilnutėlę, kokia ji yra mumyse arba mus 
supančiame pasaulyje, — yra nepasiekiamas kalbos menas, 
kyląs tiesiog iš pačios teisingai suprastos kalbos. Be to, vaikų 
mąstymas yra daiktinis ir be galo nejudrus. Tokį mąstymą 
reikia paversti abstraktiniu: daiktų pasaulį pakeisti žodžiais. 

Nesigilindami į šių metodų ir kalbos tikslų bei uždavinių 
smulkmenas, turim pripažinti, kad šiaip dirbant reikės rašyti 
daug rašinių. Juos berašydami ir beaiškindami mokykloje, 
galime žymiai pagerinti tarmę ir parodyti šnekamosios kalbos 
ypatybes, jos psichines funkcijas, loginę santvarką ir kita. 
Tačiau didžiausia nelaimė dėstytojams, kad jų šis mokomasis 

ir kūrybinis darbas, kokie yra gimtosios kalbos rašiniai, te- 
sulygintas su kontroliniais matematikos, svetimų kalbų ir kitų 
dalykų rašto darbais, kurie teduodami per metus vos tik kelis 
kartus. Tuo keliu pagal įstatymą nueina ir gimtosios kalbos 
dėstytojai ir teduoda taip pat per metus (visai teisingai atly- 
ginimo atžvilgiu) ar tris rašomuosius darbus. 

Nekalbam apie tai, kad lietuvių kalba neseniai virtusi 
krašto aukščiausia — dėstomąja, valstybine ir kultūrine — kal- 
ba turėtų būti dar savotiškoje išimtyje tarp kitų mokslų, kurie 
amžiais kuriami visų tautų. Be to, šių dienų mokytojas turi 
būti ne tik pedagogas dėstytojas, bet ir kalbininkas moksli- 
ninkas, kuris parsinešęs iš kaimo žalią medžiagą, turi mok- 
sliškai perprasti ir tuoj duoti mokiniams. Paveikslinių raštų 
maža. Tai vis „dykai“ išeikvoja mokytojas savo jėgas, kurių 
pritrūksta kalbai metodiškai dėstyti. 1928 m. lietuvių kalbos 
ir literatūros mokytojų konferencija aiškiai konstatavo šį faktą 
ir proporcingai, pagal darbą, reikalavo atlyginimo. Visa nuėjo 
ir dabar tebeeina negirdomis. Kalba ir šiandien tebe- 
siskundžiame. Iš tos balos išbristi reikėtų sumažinti lietuvių 
kalbos pamokų normą, pakėlti atlyginimą už pamoką ir su- 
tvarkyti rašomuosius darbus taip, kad būtų už juos bent mini- 
malus teisingas atlyginimas. Pagaliau ir klasės yra tiek gausios 
mokinių, kad jų skaičius laikos apie 40—50 mokinių. Todėl 
darbas neįmanomas. Šiandien aukštesnių klasių mokytojas 
duodamas per mėnesį nors du rašiniu, tegul būna ir tos klasės 
normalios (viso 100), turės ištaisyti mažiausia 600—1200 
puslapių, rašytų įvairiomis rašysenomis. Už tą darbą atlygini- 
mas — 12-16 It.! Mokytojas gali pataisyti su psichologine, 
logine ir kalbine kritika, atsimindamas individualius kiekvieno 
mokinio stiliaus ir kalbos trūkumus, daugiausia 20—30 psl. 
per valandą, po kurios jis bus tiek jau pavargęs, kad antros be 
jokio poilsio nebeišdirbs. Šiuo atveju jam reikės tokių valandų 
30—60. Be to, darbas yra be galo nesveikas akims ir varginan- 
tis. Taigi rašiniams taisyti mokytojas sugaišta kasdien beveik 
tiek pat laiko, kiek ir mokykloje. Už tai atlyginama keliais 
centais! 

Be rašinių rašyti neišmokysime. Scribendo discimus 
scribere — seniai žinomas romėnų didaktinis dėsnis. Čia kal- 
tinti vienus tik mokytojus, kad jų metodai nevykę ir kad 
mokinių neišmoko kaip reikiant kalbos, rodos, būtų neteisin- 
ga. Čia klaida ir viršūnių, kad jų žiūrima į gimtosios kalbos 
(liet. k.) dėstymą „pasenusiu metodu“. 


Rytas, 1930 08 23 
Parašas: A. Aš. 


Iš laikraščių sužinojom, kad mūsų mokyklos bus reformuo- 
jamos. Tam jau sudaryta net komisija, kuri darbą pradėjusi. 
Tai be galo svarbus ir reikšmingas dalykas. Mokykla — svar- 
biausia mūsų tautos dvasios ugdymo įstaiga, didysis mūsų 
tautos kultūros pamatas. Joje tiesiami mūsų kultūros ir 
visuotinio tautos veikimo keliai. Todėl ir nenuostabu, kad nuo 
pat tautinio mūsų atgimimo rūpinosi mūsų kultūros darbi- 
ninkai pirmiausia mokykla. Jų gerai justa, kas svarbiausia tau- 
tai ir jos šviesiai kultūringai ateičiai. 

Paskaitę senutę „Auszrą“, kiekviename jos numeryje su- 
tiksime rūpesčių, kuriais sirgo ano laiko mūsų tautinės 
kultūros darbininkai. Jie negalėjo dar vaizduotis konkrečiai 
savo mokyklos. Todėl jiems rodės, jei mokykla bus lietuviška, 
tai jau tuo pačiu bus gerų geriausia. Šiandie aušrininkų sieki- 
mai, kad ir siauresne prasme, jau baigti. Ši diena stato 
mokyklai naujus reikalavimus. Šiandie ypač svarbu mokėti 
naudotis paskutiniais pedagogikos mokslo duomenimis ir 
sugebėti praktikai taikyti. Šių dienų mokykla turi būti mo- 
derniška, lanksti, sugebanti eiti kartu su mokslu, kūrybiška ir 
spalvinga tautinėmis savybėmis, kurias sudaro mūsų tautos 
rasė, jos kultūrinė ir visuomeninė praeitis ir tautos artimieji 
siekimai ir uždaviniai, glūdį ir tolimoj ateity. 

Nežinodami platesnių komisijos siekimų ir, be to, ne- 
galėdami šiame trumpame straipsnyje liesti visuotinės 

mokyklų reformos pamatų, teiškelsime čia palyginti labai 
mažą dalykėlį, kurio senoji mokykla ir jos nuostatai nemokėjo 
suprasti. Nuo tos klaidos skaudžiai kenčia pats mokyklos dar- 
bas ir mokinių mokslingumas. 

Be bendros mokyklos santvarkos, be dalykų programos, 
yra be galo svarbus metodas ir priemonės, kurios savaime 
kyla iš dėstomojo dalyko ir mokymo tikslų. Smulkmenose čia 
sutarimo nėra, ir niekas to nereikalauja. Tačiau yra metodo ir 
priemonių tokių pagrindinių dalykų, dėl kurių neabejoja ir 
kitų dalykų dėstytojai arba šiaip mokyklos žmonės. Sakysim, 
ar kam gali ateiti į galvą šiandie tvirtinti, kad aukštesnėms ir 
vidurinėms mokykloms visai nereikia savo knygyno. Kas pa- 
galiau tvirtins, kad fizikos ir chemijos galima ir reikia mokyti 
be laboratorijos, geometrijos — be brėžinių ir t. t. Rodos, visi, 
kuriems teko ar tenka dirbti mokykloj, dėl tų priemonių ir 
metodo puikiausiai sutaria. Tačiau ne visur yra darbo 
paskirstyme ir įvertinime nuoseklumo. 

Štai skaudūs trūkumai. Nuo pat nepriklausomybės pirmųjų 
dienų dejuojam ir sunkiai sergam savos kalbos nemokėjimu. 
"Seniau tarėmės neturį specialistų. Tai tiesa... Šiandie jų 
. trūkumas žymiai sumažėjo, tačiau mokykla proporcingos 
pažangos čia nepadarė. Be visų kitų kliuvinių svarbus bus 
požiūris į kalbą ir jos išmokymo priemones. 

Mes, rodos, iš kiekvieno inteligento, kad ir baigusio tik 
gimnaziją, reikalaujame, kad jis mokėtų laisvai, stilingai, nuo- 
sekliai ir taisyklingai reikšti savo mintis, jausmus ir šiaip psi- 
chines būsenas raštu savo gimtąja arba dėstomąja kalba. Ta- 
čiau to nėra — visi skundžiamės. Didžioji klaida čia bus ta, 
kad mes į mokyklos rašinius pažvelgėme, laikydami juos ne 
mokomąja, bet tik tikrinamąja priemone. Taip, aišku, nė vie- 
nas mokytojas nemano, bet jis iš savo darbo turi įsitikinti. Jo 
darbas senais nuostatais tiek tevertinamas, kad jis daugiausia 
galėtų duoti per metus 3 taisomus rašinius. Šioji klaida 
skaudžiai kamuoja mūsų kalbos dėstytojus, kurie yra priversti 
dirbti čia kelis sykius daugiau, negu iš jų sąžiningai galėtume 
reikalauti. Dar nemalonesnis dalykas, kad be darbo, kurio 
neaprėpia ir nespėja, girdi ne sykį iš visuomenės ir vadovybės 

nepasitenkinimų, kurie nėra sąžiningai pagrįsti. Ir čia reikėtų 
būti nuosekliems! Ar ir šiandie neduosim savo kalbai, kuri 
tiek metų iškentėjo pavergta, o tautiškai atgimstant buvo vie- 
nintelė mūsų stiprybė, — mokyklose tokių teisių ir sąlygų, 
kuriomis naudojasi kultūringų tautų kalbos, kad ir turėdamos 
nuo seno įvairiausių vadovėlių ir plačiausią literatūą? 

Štai vienas mažas dalykėlis. Pasidairę pačioj mokykloj, 
rasim jų daugiau. Jie tik tariami mažmožiai, bet šių dienų 
mokyklai nebepakenčiami. Tik šiandie juk laisvai galime 
susirūpinti savo kalba ir literatūra ir jų kūrybiškumu. Kol 
jaunuomenės neįpratinsime pamėgti savo kalbą dar mokykloj, 
tol ir toliau dar vis mus mokys svetimieji mūsų kalbos ir li- 
teratūros. 

Taigi liestini reformos i ir tie „smulkūs“ dalykėliai. 


Lietuvos aidas, 1933 02 27 
Parašas: A. Buivydaitis 


Šių dienų gyvenimas yra taip susmulkėjęs, kad visur reikia 
didelio atsargumo ir rūpestingumo ir mažiausiose smulk- 
menose. Šių dienų gyvenimas yra griežtas ir mažmožiuose. Jei 
kuriam čia pasitaiko padaryti klaida, dažnai tam vėliau reikia 
dešimteriopai nukentėti. 

Mūsų tauta, ilgus metus vergavusi, tapo lepšiška — sau ne- 
be griežta. Taip esti kiekvienam Žmogui, kuris už savo darbą 
nejaučia atsakomybės. Todėl įpratome laukti įsakymų ir kar- 
tais griežtų nurodymų. Autokritikos visai netekome. Autokri- 
tikos mums trūksta ypač intelektiniuose darbuose. Mes 
nemokame savo dvasinių jėgų ir kūrybinės energijos ekono- 
mingai ir rūpestingai eikvoti arba taupyti. Todėl pasidarėme 
intelektiniuose darbuose nepatvarūs ir negilūs. Čia reikia re- 
formų, ypač privačiam gyvenimui. Juk namie mes ilsimės, 
taupome energiją ir planuojam savo darbus. Kas gyvena gilų 
intelektinį gyvenimą, tas lengvai patirs, kad namie ir pats 

kūrybinis darbas koncentruojamas. Įstaigai belieka šabloninis 
arba formalusis darbas, dažnai jau namie rūpestingai su- 
planuotas. Toks yra mokytojo, advokato ir kitų darbas. Kiek 
namie mokame ekonomiškai elgtis su savo intelektinėmis 
jėgomis ir kūrybine energija, tiek mes būsim kūrybiški ir 
viešame darbe. Čia reikalinga gyvenimo higiena, kuri liestų 
ne tik kūną, bet ir žmogaus dvasines jėgas. 

Kur tos kenksmingos bacilos? Čia nekalbėsime, kad ne visi 
žmonės lygūs. Dar skirtingesni jų palinkimai ir jėgos at- 
skiriems darbams. Čia rasime daugybę žmonių tipų, kurie pa- 
reina nuo įvairiausių sąlygų. Iškelkime aikštėn čia tai, kas 
visiems bendra. Tai bus įvairūs papročiai, susikūrę taip pat vi- 
sokiausiose sąlygose. Taip papročiai pareina nuo įvairiausių 
sąlygų, kad daugelis jų yra sveiko proto žmogui nepateisinami 
ir nesuprantami. Dar nuostabiau — tais iracionaliais 
papročiais užsikrečia visa tauta ir dažnai paskiau nuo jų pati 
žūsta. 

Mūsų tautai yra nesavas, bet iš rytų, dažnai ir iš vakarų at- 
neštinis girtavimas — svaiginimasis, jau šiandien pasiekęs vi- 
sus tautos sluoksnius ir pavergęs tautos dvasią. Ypač šie Ža- 
lingi tautos sveikatai ir kultūrinei kūrybai papročiai įsigalėjo 
mūsų vergovės metais, kada tauta buvo atstumta nuo 
atsakomingo ir kūrybinio darbo. 

Juo žmogui daugiau atsakomingumo ir kūrybingumo, tuo 
labiau jam reikalinga budri, blaivi ir patvari dvasia. 

Tačiau lepšiškumo ir negriežtumo dvasia tiek toli nuėjo, 
kad mes net į teisių kodeksą įsitraukėme palengvinimų tam, 
kuris neblaivus bloga padarė. Vadinas, neblaivus žmogus turi 
tam tikrų privilegijų, kurių trūksta blaiviam. Paradoksiškai 
skambėtų, jei pasakytume, kad mes kuriame girtuoklių 
kultūrą! Jie čia privilegijuoti! Sąmoningai, aišku, mes to 
nedarome, tačiau šie žalingi visais atžvilgiais papročiai 
pavergė mūsų protą ir jausmus — ir imame „girtai“ galvoti ir 
jausti. Tai baisus paveldėjimas tautai, kuriai daugiausia reikia 
blaivumo, energijos ir kūrybinių jėgų. Toks mūsų tautos 
pašaukimas ir likimas tarp Rytų ir Vakarų kultūrų. 

Todėl mūsų jaunuomenė, studentai, pasuko tikruoju keliu, 
organizuodami puikų paskaitų ciklą iš opiausios srities — iš 
svaigalų žalingumo kūnui ir dvasiai. Besimokančiai visuome- 
nei ir turi rūpėti savo ir tautos sveikata ir kūrybiškumas. 
Nesmagu ir sunku ištižėlių tautai vadovauti, bet dar nemalo- 
niau ir sunkiau tautai būti vadovaujamai patižėlių ir dvasios 
suglebėlių vadų. 

Studento pirmoji pareiga — rūpestingai išsiugdyti blaiviam, 
patvariam, energingam ir kūrybiškam, o specialybė tada 
savaime bus lengva ir maloni. To nuoširdžiausiai ir linkime. 


Lietuvos aidas, 1933 06 26 


(Joniko „Kalbinio auklėjimo skurdui“) 


Puikiai autorius junta tą skurdą, ryškiai jį ir pavaizduoja. 
Mums, kalbininkams mokytojams, rodos, bereiktų tik džiaug- 
tis. Bet mūsų veidas apsiūkanuoja skausmu, kada matome, 
kaip nedrąsiu šešėliu praslenkama pro tikrąsias skurdo 
priežastis. 

Autorius čia lyg tematytų, kad patys mokytojai nerodą 
pamėgimo savo dalyko, kurį nori tiekti savo auklėtiniams. 
Dar, autoriaus nuomone, pakeiskime kalamąjį metodą 
auklėjamuoju kalbiniu — tai ir viskas: turėsime idealią kalbi- 
nio auklėjimo ir lavinimo mokyklą. Kita visa — tik smulk- 
menos. Deja, gyvenimas rodo visai ką kita. Žino ir nujaučia ir 
autorius; tik jis šešėliu praeina. 

Būkime atviri ir nuoširdūs. Tiksliai autorius yra pastebėjęs 
universitete ir šiame straipsnyje pažymėjęs, kad studentai 
vengia imti studijuoti lietuvių kalbą. Tik dar abejoja, ar vieni 
medžiaginiai sumetimai nusverią. Taip, autorius kaip tik matė 
universitete tuos, kurių nenusvėrė medžiaginiai sumetimai. 
„Nusvertųjų“ būtų tekę ieškoti kituose fakultetuose, kuriuose 
ne mokyklai ruošiami darbininkai. Taigi turėsime vieną 

priežastį, kad ekonominiai sumetimai dažnai ir didelius 
pasiryžėlius išvaiko iš lietuvių kalbos seminarų, dar visai 
nemačiusius mokyklos darbo. Dar autoriui būtų buvę pravartu 
suminėti, kad jų ir mokykloje, jau pasidarbavusių keletą metų, 
ši gangrena nesiliauna ėdusi ir, pasitaikius gerai progai, juos 
dažnai išgraužia visiškai iš mokyklos, nors jie mokyklos darbą 
ir labai buvo pamėgę. Prireikus rasime gražių pavyzdžių. Taip, 
ši priežastis yra skaudi mokytojams, kurie ruošės tiek pat, 
kaip ir kitų inteligentinių profesijų darbininkai. Tad ir čia ne- 
drumskime upėje vandens, jei norime jos dugną matyti! 

Antra labai svarbi ir skaudi priežastis, kad nesiruošiama 
(liet. k.) mokytojais, — nepedagoginė ir nekūrybinė mūsų 
mokyklų vidujinė santvarka. Mes dar nesukūrėme ištisai savo 
mokyklai įstatymo, kuris atsižvelgtų į pedagoginius ir į plačius 
principinius jau mūsų mokyklos tikslus, kurių vaisių su ma- 
lonumu vartotų ne tik šių dienų žmonės, bet ir būsimos kar- 
tos. Čia labai svarbu, platu ir įvairu, ir to mes čia, trumpame 
straipsnyje, plačiau neliesime. 

Trečia priežastis būtų ta, kad mūsų mokykla ir jos darbi- 
ninkai neturi atitinkamos vietos mūsų tautiniuose ir valstybi- 
niuose reikaluose. Tautų mokyklos, kaip ir mūsų, yra tautinės 
mokyklos pirmasis ir trečiasis pamatas. Tuo tarpu mūsų 
mokykla, stipriai dar gyvendama rusų mokyklų tradicijomis, 
nepajunta tarytum savo svarbumo ir nemoka ginti savo aukšto 
pašaukimo tautiniuose ir valstybiniuose dalykuose. Todėl 
mokyklai nematome tiek rūpesčio ir pagarbos, kiek jai 
reikėtų. Jai užtenka trupinių nuo kitų stalų. Dar mūsų ne- 
sirūpinama jai darbininkų, atranka. Joje tarytum gali dirbti 
visi, kurie kitur negavo darbo ar buvo netinkami. Pedagoginio 
pasiruošimo ir dabar ne visada griežtai žiūrima. Apie 
pašaukimą ir kalbos negali būti. Tokiu savęs negerbimu 
mokykla pati save žudo. Čia jau ir ketvirta priežastis: mokykla 
turi save gerbti ir iš kitų pagarbos reikalauti. Juk ji nėra 
viešbutis svečiams ir darbo birža bedarbiams! 

Rastume dar daugybę smulkesnių mokyklos skurdo 
priežasčių ir tų priežasčių, kurios nubaido geras jėgas nuo 
mokyklos dirvono. 


306 


Dar tik žvilgterkime į kalbinį skurdą. Kad dar neturime 
savo kalbai dėstyti tinkamai pasiruošusių žmonių, jau aišku iš 
to, ką anksčiau pasakėme. Kodėl snaudžia tie, kurie jau 
pasiruošę ir mėgsta pačią kalbą ir mokyklą? P. Jonikas jų 
darbu jau iš anksto būtų patenkintas. Bet jis nustebs iš jų 
išgirdęs, kad jie yra dar labiau negu jis nepatenkinti savo 
darbo rezultatais ir tuo kalbiniu skurdu! Čia nemaišykime 
rezultatų su pačiu darbu ir mokytojo pašaukimu ar gabumu. 
Jie nėra visada tiesiog proporcingi. Geriausiam menininkui 
atimkime dažus ir teptuką — iš jo gražaus paveikslo nesu- 
lauksime. O mokytojui čia dažus ir teptuką pakeičia darbo 
sąlygos. 

Štai — scribendo discimus scribere — romėnams buvo 
aišku: gimtajai kalbai rašinys yra mokomoji priemonė, o ne 
tikrinamoji, kaip iki šiol kad pas mus esti. Juo dažniau 
rašysime, juo geriau — nedaug betaisytinas šūkis. Mokytojas 
tai gerai žino, bet rašinių „vengia“ prieš savo pažiūras. Kaip 
mokytojas nevengs, kad gimtosios kalbos rašiniai pagal 
įstatymą lygūs lotynų kalbos extemporalei ar matematikos 
tikrinamiesiems darbams! Čia gimtosios kalbos mokytojui 
labai skaudi įstatymo klaida! Todėl jis ir su geriausiais norais 
negali ištesėti duoti per trimestrą 6—10 tikrinamųjų rašinių 
klasei. Pasivaizduokime. 

Sakysime, tegu mokytojas turi 6 kl. (norma!), o jose moki- 
nių dabar daug kur 35-60 su viršum. Imkime 40 mokinių 
klasėje. Ir štai gauname vienkartinį darbą iš 240 sąsiuvinių, o 
juose dar keli puslapiai rašinio. Imkime kad ir 3 — ir tuoj 
turėsime 720 pusl. rankraštinio teksto. Tai jau ir romano 
daug, o čia juk taisytini mokinių rašiniai! O per trimestrą po 6 
rašinius — jau 4220 pusl.! Aiškiau ir būti negali. Rodos, aišku, 
kad čia mokytojas ne mažesnį „skurdą“ kenčia, kaip ir pati 
kalba! 

Jei be rašinių galima būtų išmokyti mokinius vaizdžiai, 
sklandžiai, tiksliai ir nuosekliai raštu reikšti mintis ir jausmus, 
tai toks metodas mums būtų labai pravartu. Auklėjamasis 
kalbinis metodas, rodos, nuo rašinių neatsisako. Jei taip, tai 
gausime amžiną skurdo ratą — skurdas mokytojui arba kalbai. 

Žodžiu, keisti dar reikės: arba metodą, arba mokytojo darbo 
sąlygas, šiaip katram skurdo neišvengsime. Tik dėl kalbinio 
skurdo. 

Aiškindamiesi viską aiškinkimės atvirai iš pagrindų ir 
nuoširdžiai. Ar tai bus mums malonu ar nemalonu tiesa 
pasakyti, bet vis dėlto geriau, negu save ir kitus klaidinti. Juk 
ką galėsime, tą ir padarysime. 

Toks mat tikrasis kultūros ir mūsų mokyklos tobulėjimo 
kelias. 


Rytas, 1934 07 20 


Mūsų kaimo kultūrinimas buvo ir bus svarbiausias mūsų 
tautos uždavinys. Kaimas yra ir liks dar ilgai tikrasis mūsų 
tautos kultūros veidas. Jojo kultūra rūpinamės ir sielojomės, 
bet ryškesnio kultūros žingsnio čia nepažengiame. 

Daugelis tautų pradžios mokyklą padarė 6—8 ir net 10 
metų. Tuo dar nesitenkina: steigia įvairius vakarinius kursus, 
kur jaunimas galėtų po dienos darbo atsikvėpti ir pasilavinti. 
Pradžios mokykla ir galiausiai įvairūs kursai turi jaunimą savo 
globoje kartais net per 16 metų. Tai labai svarbu: jaunimas 
pamėgsta laikraščius, knygas, užsikrečia tautos siekimais ir 
tiesiog įpranta į kultūringą gyvenimą. Kai kurios kultūros 
žymės pasidaro ir gyvenimo būtinybe. Iš tų kultūros žymių, be 
abejo, pirmą vietą reikia skirti knygoms ir laikraščiams. 

Apie tokias pradžios mokyklas ir kursus mes tik svajojame. 
Reikia žiūrėti patogesnių ir pigesnių priemonių prasiskverbti į 
kaimą. Čia jau kaimo knygynėlių organizavimas ir keliamas 
švietimo ministerijos. Tai bus nepaprastai pravartu. Iš tikrųjų 
daug yra mūsų kaimo jaunimo, pamėgusio mokslą ir jo draugą 
— knygą. Kaimo sąlygos neleidžia kartais ir gabiems 
jaunuoliams pasiekti aukštesnio ar aukštojo mokslo, nors ne 
vienas iš jų tiktų į rimtus kultūros darbininkus. Tačiau mums 
svarbu čia ne atranka, bet visas kaimas. Kultūros vaisiais turi 

būti sotinami, kiek galima, visi žmonės. O mums juk rūpi ne 
tik kaimui kultūros vaisius perduoti, bet gyvai su juo 
kultūringai ir pastoviai santykiauti. Reikia išjudinti plačiuo- 
sius mūsų kaimus mūsų tautos siekimams ir uždaviniams! 

Čia jau laikraščių beveik niekas nepavaduos. Juk, rodos, 
laikraščių apsčiai ir turime. Daugelis jų tiesiog kaimui 
skiriami. Tačiau kaimas alksta laikraščių. Kaimas trokšta iš 
laikraščių pilnutinės kultūros, kokią jie privalėtų duoti. Šių 
eilučių autoriui jau ne sykį teko girdėti pačius kaimiečius 
nusiskundžiant gausiausiai tarp jų praplitusiais laikraščiais. 
Jie tiesiog prašyte prašo įrašyti ir kitų laikraščių, kurie ne tik 
nuolat apie ūkį, karves ir kiaules kalbėtų, bet kad liestų ir 
žmonių gyvenimą. Štai šitas žmonių gyvenimas, plačia prasme 
suprastas, nėra mūsų laikraščių, kaimui skiriamų, kaip 
reikiant pagautas. Kaimas — tie patys žmonės. Jie ir nemėgsta 
kasdieniškumo, kaip mes nemėgstame, kad laikraščiai ir Žur- 
nalai tik nuolat nurodinėtų, kaip valdininkui sėdėti, vaikščioti, 
pieštuką drožti, gulsčiomis ar stačiomis raidėmis rašyti etc. 
Kaimas ir nori, kad jo pilką padangę pratiktų skaistūs spindu- 
liai, kurie jį pakeltų, paguostų, sustiprintų, parodytų jo vertę ir 
įkvėptų pasiryžti didesniems ir aukštesniems darbams. Ga- 
liausiai svarbu, kad jis suprastų ir jaustų, kad jo kasdieniniai 
darbai tam tikrais atvejais pasiekti tikro heroizmo, kur 
pasirodo žmogiškoji vertė ir didybė. 

Iš tikrųjų, peržvelgęs keletą laikraščių, turėjau rankas 
nuleisti ir nieko naujo jiems negalėjau pasiūlyti. Pasirodo, kad 
mūsų labai susirūpinta tik materiale kultūra. Dvasios 
kultūros reikalai visai užmesti arba nesuprasti, taip, kad jie 
būtų naudingi ir tiktų mūsų kaimui. 

Štai šios mintys paskleistinos kaip tik tuo metu, kada 
planuojami kitų metų spaudos kultūros darbai. 

Mano manymu, kad atėjo laikas leisti kaimui ir platesnei 
visuomenei ne paprastus laikraštukus, bet susirūpinti 
populiariu žurnalu. Tai visai atrodo realu ir net būtina. Juk 
mūsų šviesuomenė turi daugybę žurnalų. Net vieni mokytojai, 
maža mūsų šviesuomenės dalis, leidžia kelius žurnalus. Pa- 
galiau kaime pamėgusių knygą ir laikraščius skaičius nuolat 

didėja. Daugelis, baigę vidurines mokyklas arba kelias gim- 
nazijos klases, grįžta į kaimą. Galiausiai didėja ir lietuvių 
amatininkų ir pirklių skaičius. Pravartu būtų toks Žurnalas ir 
žemesnių kategorijų valstybės tarnautojams. Štai bazė žurnalo 
tiražui yra gana didelė. Kur dar kiti būriai, ištroškę šviesos, 
bet čia nesuminėti! 

Koks tas žurnalas turėtų būti? Jau anksčiau minėta, kad 
toks žurnalas turėtų daugiau dėmesio kreipti į patį žmogų ir 
tuos jo darbus, kur pasirodo žmogaus vertė ir tikras 
žmoniškumas. Dvasinė žmogaus kultūra turi gaubti 
medžiaginę kultūrą, kuri pirmosios dažnai yra tik priemonė. 
Antra, labai svarbu išjudinti ir tą Žmogaus energiją, kuri 
keistų mūsų šiurkštų, brutalų gyvenimą žmoniškesniu, 
skaidresniu ir prasmingesniu. Čia negalėtume vilioti arba 
gundyti kultūros erzacais, kurių jau tiek gausu mūsų miestuo- 
se. Turėtume kelti pasiaukojimą, kilnumą ir pasiryžimą, kad 
įsiviešpatautų mūsų tautoj kilnus dvasios heroizmas. 

Savaime aišku, kad toks žurnalas turėtų būti visos tautos ir 
visai tautai. Jis neturėtų pasiduoti dienos sumetimams. Jam 
reikėtų eiti ne tik mūsų tautos kultūros sargybą, bet skinti ir tą 
kelią, kuriuo teks tik būsimoms kartoms keliauti. 

Šiaip nuoširdžiai supratę ir solidariai pasiryžę, galėtume 
sutelktomis jėgomis imtis ir darbo. Jei kam atrodytų geriau ki- 
taip, būtų ir pravartu išgirsti visiems. Mano manymu, reikėtų 
čia pirmiausia imtis iniciatyvos žurnalistams ir mokytojams, 
prie kurių prisidėtų visi tie, kuriems rūpi mūsų tautos dirvonai 
plėšti. O toks žurnalas būtų nauja, bet gera ir būtina priemonė 
mūsų tautos kultūrai kelti ir jos lygiui parodyti. 


Rytas, 1934 1215 


— Mokyklos reforma nustatys mokyklai rėmus, bet 
mokyklos dvasia pasiliks po senovei mokytojas, — maždaug 
šiais žodžiais kalbėjo ponas švietimo ministeris atidaromamė 

pedagoginės savaitės žodyje. Pažvelkime čia kiek plačiau į 
tuos du labai svarbius momentus. 

Visur, matyt, pasigendama tokios tos vidujinės ugnies, 
kuri, kad ir maža kibirkštėle perėjusi į kitą Žmogų, sukeltų 
pasiryžimo, darbo ir valios gaisrą. Kokie mes esame bejėgiai, 
jei tos dvasios nėra. Visi ieško ir ilgisi žmogaus dvasios. Nė 
vienas žmogus be jos nėra mums patrauklus, skatinąs ir vilio- 
jąs į dorą ir pasiryžimą. Tos dvasinės šilimos ne visos profesi- 
jos lygiai ir reikalauja. Juk yra profesijų, kurioms rūpi 
pasaulis, esąs tik šalia Žmogaus. Net neliečia tiesiogiai ir 
žmogaus kūno. Jos formuoja aplinkos daiktus, kad būtų jie 
žmogui patogesni ir naudingesni. Tų profesijų formuojamoji 
medžiaga ir forma pasilieka objektyviame pasaulyje, tiesiogiai 
nekliudydama žmogaus dvasios. Iš tos profesijos darbininkų 
dažnai ir tereikalaujama, kad jie pažintų daiktų savybes ir 
sugebėtų duoti daiktams formas, naudingas ir patogias 
žmonėms vartoti. 

Visai kitas pasaulis rūpi mokytojui. Visose kultūringose 
tautose šiandie net įstatymais reikalaujama, kad mokytojas ne 
tik perduotų praeities patirtį ir dabarties Žinias, bet kad kartu 
ir auklėtų — formuotų jaunosios kartos dvasią. Štai mokytojo 
tiesioginė pareiga duoti žmogaus dvasiai formą ir suteikti 
kartu tos nuolatinės energijos, kuri stiprintų, skatintų jau 
savaime patį žmogų augti, tobulėti ir gerėti. Kokios tad moky- 
tojo sunkios pareigos! Koks tada turi būti pats mokytojas ir 
kokių turėti, tariant, inžinieriškų sugebėjimų rasti formai ir 
paleisti tai nuolatinei ugdančiai energijai, kuri žmogaus dvasią 
formuotų dinamiškais pavidalais tam tikrai linkme, kuri veda į 
individo, tautos, valstybės ir visos Žmonijos aukštuosius 
uždavinius ir siekimus! 

Ir čia kyla nemaldoma mintis, kaip galėtume išsiugdyti 
tinkamų žmonių mokyklai, kurias savo tautos jėgas turėtume 
jai skirti. 

Visi gerai žinome, kad čia vėl susidursime su žmogumi ir jo 
dvasia, kuriai netinka objektyvaus pasaulio modeliai. Ir dėl to 
mokytojų pasigaminti negalime, bet tik išugdyti. Kur kad ir 
augalai auginami, ten jau dėmesys nukreiptas į klimatinę 

aplinką ir kitas sąlygas. Taip turėtume žvelgti ir į mokytoją. 
Juk žmogaus esmės tuo labiau pakeisti negalima. Čia žmogui 
augti ir tobulėti gali būti sudarytos tik patogesnės sąlygos, 
kurios labiau atitiktų patį žmogų, pasiektų jo dvasią ir kreiptų 
ta linkme, kurioje teks ateityje dirbti. Savaime aišku, kad ir 
čia yra nelygybės, kaip kad ir augalų įvairių rūšių. Į tai dėmesį 
būtinai turėtume atkreipti ir mūsų būsimoje mokyklų sant- 
varkoje. Deja, čia nėra paprastas, kaip augalų, rūšiavimas tik 
profesijomis. Negalima ir įstatymais nurodyti griežtų normų 
žmogaus paskirčiai — jo profesijai. Čia įstatymas tegalės būti 
patogesnių sąlygų sudarytojas. Jojo skatinama turi vykti 
natūrali atranka profesijoms. Reikia čia ir nepaprasto 
budrumo ir apdairumo, kad kiekviena profesija, reikalinga 
tautai ir valstybei, gautų savo dalį, kitų nenuskriaudžiant. 

Tai ypatingai svarbu mums dabar, kuriant naują ir savą 
mokyklų santvarką. Turėtume įsigilinti į mokytojo darbo 
esmę, jo sąlygas, į mokytojo pareigas ir uždavinius. 

Mokytojas — mokyklos dvasia. Ar mokytojas ne tas pats 
žmogus, kaip ir daugelis kitų? Bet vis dėlto, anot pono minis- 
terio, turi būti gyva pedagogo dvasia mokykloje. Kaip tą gyvą 
pedagogo dvasią galėtume išlaikyti? Ir čia pasirodo — įvairūs 
cirkularai yra bejėgiai. Gyvai pedagogo dvasiai išlaikyti reikia, 
be pašaukimo, ir atitinkamų sąlygų. To reikalauja pats mūsų 
gyvenimas ir tautos uždaviniai. Tad būtinai turime tobulinti ir 
būtinas sąlygas mokytojo darbui ir gyvenimui. Jo darbas ir 
gyvenimas negali pakliūti rutinon. Jis turi būti nuolat naujas ir 
kūrybiškas. Juk mokytojas turi skatinti ne žodžiais kitus į 
naujas ir gražias kultūrines sritis, bet savo darbu ir gyvenimu. 

Taigi mokytojo psichika, priklausanti nuo įvairių sąlygų — 
kultūrinių, teisinių, ekonominių ir kitų — turi būti išstudijuota 
ir tinkamai suprasta, kitaip liks mokyklos rėmai, bet dvasios ir 
kūrybos joje nebus. 


Lietuvos aidas, 1935 01 28 
Parašas: Bd. 

Neseniai įsikūrusi lietuvių kalbos ir literatūros mokytojų 
sąjunga kreipėsi į švietimo ministeriją, kad sudarant lietuvių 
kalbos ir literatūros programą būtų kviečiamas ir sąjungos at- 
stovas, kuris galėtų pareikšti mokytojų pageidavimus. Be to, 
pareiškė švietimo ministerijai lietuvių kalbos ir literatūros 
mokytojų suvažiavime kilusį susirūpinimą, kad kuo greičiau- 
siai būtų nustatyta suūvienodinta rašyba. Sąjunga susitarė su 
„Gimtosios kalbos“ redaktoriais, kurie pasižadėjo duoti savo 
žurnale vietos mokytojų keliamiems lietuvių kalbos ir jos 
dėstymo klausimams. 

Centro valdyba ypatingai susirūpinusi mokykline lite- 
ratūra. 

Valdyba yra numačiusi, be to, kasmet leisti mokykloms 
taikomas literatūrines monografijas. Darbas jau pradėtas. 

Lietuvių kalbos ir literatūros mokytojų sąjunga nori suburti 
lietuvių kalbos ir literatūros mokytojus moksliniam bei meni- 
niam lietuvių kalbos ir literatūros lygiui kelti mokyklose ir 
ugdyti tautinę bei visuotinę lietuvių tautos kultūrą. Sąjunga 
rūpinasi lietuvių kalbos ir literatūros dėstymo metodais, 
priemonėmis ir sąlygomis ir — kultūriniu, teisiniu, 
ekonominiu ir profesiniu lietuvių kalbos ir literatūros mokyto- 
jų būviu. Sąjungon buriasi ir Kaune, ir provincijoje dirbą 
mokytojai. 

Dabar sąjunga turi jau apie 100 narių. 


Lietuvos aidas, 1935 04 15 
Be parašo 


Dažnai į visai siaurą privatų gyvenimą dėmesio 
nekreipiama. Bet tuo tarpu visi žinome, kad nuo to siauro pri- 
vataus gyvenimo visiškai priklauso ir mūsų viešasis, net vals- 

tybinis ir kultūrinis veikimas. Tai visi esame išgyvenę ir dar 
išgyvename. Todėl ne sykį didžiųjų Žmonių gyvenimą skel- 
biame ne tik jo tėvais pradėdami, bet toli eidami ir į senelius 
ar gimines — ir ten ieškome tų priežasčių, kurios sukūrė tokią 
asmenybę. Privatusis gyvenimas, kaip matome, arba tėvų pa- 
stogė, yra verta mūsų dėmesio. Juk ten sukuriami mūsų 
kultūros gemalai — širdis ir protas! 

Kalbėdami apie kurios tautos kultūrą, negalime pasiten- 
kinti suminėję tos tautos plačiuosius miestus, puošniuosius 
namus, dailiuosius kelius ar kita. Visada visų tautos kultūros 
centre pasilieka pats Žmogus. Jis yra tikrasis kultūros ir 
sandėlis, ir ugdytojas. Todėl tautos auklėjimas, kuris rūpinas 
tautą pakreipti naujais kultūros keliais, pirmiausia pradeda 
nuo žmogaus. O žmogus savo kultūrinį lygmenį ar pajėgumą 
parodo visur — ir siaurame šeimos ratelyje, savo kaimynų 
pažįstamų tarpe, ir viešame — valstybiniame ar kultūriniame 
— gyvenime. Štai kodėl suprantamesnis tampa visų auklėtojų 
šūkis — pradėti tautos perauklėjimą nuo šeimos. 

Platus yra ir šeimos gyvenimas. Juk šeima socialinio 
gyvenimo užuomazga ir kartu pagrindas. Čia žmogus išgyvena 
visus jausmus ir lūkesčius, kurie gali jo laukti ir viešame 
tolimesniame gyvenime. Ši tema — tėvai ir vaikai — yra be 
galo plati. Šiuo kartu norėtume daugiau dėmesio atkreipti tik 
į vieną dalyką — kaip vaikai tėvus pakeičia ir užima jų vietas 
ir pareigas. Tai labai svarbus gyvenimo reiškinys, sukeliąs 
kartais didžių šeimos sukrėtimų. Tiesa, tas kartos karta 
pakeitimas yra tvarkomas senų papročių, kurie ir mūsų krašte 
ne visur yra lygūs, o tuo labiau ne visi lygios vertės. Tad ar 
nebūtų galima mūsų šviesuomenės rūpesčiu daryti tiems 
papročiams teigiamos įtakos? Rodos, kad būtų galima. 
Viešasis gyvenimas yra labiau tvarkomas įstatymų negu 
papročių. Čia daug įdėta šalto proto. Daug kur ir tiksliau 
padaryta. Atsakingose ir sunkiose vietose, kur reikalingas 
nuolatinis gyvumas, energingumas ir kūrybingumas, yra nu- 
statyti metai, be kurių negalima ten pakliūti, bet kartu 
pažymėti ir tie metai, po kurių reikia tą vietą palikti. Vadina- 
si, bent tuo būdu visuomenė kiek apsisaugo nuo individualių 

silpnybių, kurios liečia viešąjį gyvenimą. Kaip yra mūsų kaimo 
šeimoje? Čia beveik galingos tik senos tradicijos, kuriose vie- 
tomis yra nemaža egoizmo, savo vaikais nepasitikėjimo. 
Suaugę vaikai negali normaliai sukurti šeimų. Turi laukti tėvų 
mirties, kad ūkį galėtų paveldėti ar savarankiškai pradėti kuo 
verstis, nes šiaip dar suaugusius varžo tėvams paklusnybė, 
kuri kartais yra labai primityvi. Tačiau ji sugaišina vaikams 
didelę gyvenimo dalį, priverčia išeikvoti jėgas, o kitą pastumia 
nueiti slidžiais keliais, nes nėra kam aukotis ir jėgas skirti. O 
tai žmogaus gyvenime be galo svarbu. Štai čia nesutikimai, 
barniai ir net peštynės, kurios dažnai ir teismus pasiekia. Be 
abejo, daug gyvenimo piktžolių įsiveisia, kad nežino, nesu- 
pranta tikro šeimos gyvenimo ir pareigų. Daug čia galėtų 
padėti kunigai, mokytojai, kiti šviesuoliai, o ypač čia būtų 
naudingos kaimui tinkamos pedagoginės knygelės. , 

Savaime aišku, kad žinojimas dar toli šaukia iki vykdymo. 
Daug mes gerų darbų žinome, bet maža jų įvykdome. Bet vis 
dėlto yra žmonių, kurie tomis žiniomis sąžiningai ir valingai 
naudojasi. Daug kur kaime galima sutikti senelių, kurie saugo 
ne tik žodžiais, bet ir darbais kokio išmintingo kunigo ar šiaip 
šviesuolio vertingą patarimą. Bet, žinoma, visus patarimus 
turi lydėti ir mūsų nuoširdūs darbai ir čia, ir kitose gyvenimo 
srityse. 

Dar daug galėtų padėti ir pomokyklinis auklėjimas, kuris 
galėtų iškelti ir suaugusių gyvenimo reikalus. Jo mes tikrai 
nuoširdžiai galime laukti. Iš tikrųjų, 14 metų vaikas dar ne- 
tinka spręsti ir suvirškinti suaugusių gyvenimo klausimus. Jis 
neturi ir reikiamų jausmų. 

Taigi pomokyklinis auklėjimas ir suaugusių planingas švie- 
timas daug galėtų prisidėti prie kaimo auklėjimo trūkumų 
pašalinimo. Palengvėtų tada pats savaime pats gyvenimas, 
kuris tik materialiais saitais negali būti tvarkomas. Daug čia 
reikia širdies, geros valios ir išminties. Jei susirūpintume |a- 
biau čia iškeltais klausimais, palengvėtų tėvų ir vaikų 
santykiai. Daug apnyktų viešosios tos dvasinės negerovės 
žymės. Jei dabar pasidairai po kaimą ir pamatai apskurusį 
ūkį, tuoj lengvai gali patirti to matomo skurdo priežastis — 

jos visos yra dvasinės: nesantaika tarp vedusių ar tarp tėvų 
ir vaikų. Jei krizės banga pagavo kurį ūkį, to iš paviršiaus 
nematysi: jis net kartais bus dar dailesnis, gražesnis, tik sko- 
lose paskendęs. 

Kaip sakėme, iš tų nuskurdusių ūkių dažnai kyšo tėvų ir 
vaikų nesantaika. Tėvai seni, netekę fizinių ir dvasinių jėgų, 
valdo aprėpę savo ūkį ir suaugusiems vaikams net pastogės 
kartais ten nėra. Jie bus tėvų kartais ko nepaklausę ir nustoję 
visiškai pasitikėjimą. Štai dvasinis tos šeimos skurdas pradeda 
kyšoti viešai ir badyti akis svetimiems ir praeiviams. 

Vasaros metas ir būtų proga visiems mūsų inteligentams, 
išėjusiems iš kaimo, tas žaizdas apžiūrėti, pasižymėti, patirti 
jų priežastis ir pradėti gydyti. Jei jau sergančiųjų ligonių ir 
nepagydytume (nes jų ir amžius senas), tai, priežastis patyrę, 
galėtume užbėgti kitiems, dar nesusirgusiems už akių, kad 
būtų ligos išvengta. 

Šitos tariamo „privataus“ gyvenimo žaizdos skausmingos ir 
žalingos visai mūsų tautai. Jei prieš karą šeimos dvasiniu ir 
fiziniu sveikatingumu beveik tesirūpino tik kunigai, tai šiandie 
jau metas susirūpinti šeimos vėžiais visiems, kuriems rūpi 
šviesesnė mūsų tautos ateitis. 


Vakarai, 1936 07 09 
Parašas: A. Ašm. 


Keistokai gal atrodo ši tema! Ar lietuvių kalbą mokyklų re- 
forma manytų nuskriausti? Atvirkščiai — tik sustiprinti! Deja, 
šių dienų mokyklos praktika įspėja ir ateičiai, kad lietuvių 
kalba gali būti netinkamai įvertinta šiais atžvilgiais: 1) moks- 
liniu, 2) metodiniu ir 3) tautiniu. 

1) Moksliniu atžvilgiu. Iki šių dienų lietuvių kalbos moky- 
tojų trūkumas yra dar stipriai jaučiamas. Todėl nenuostabu, 
kad pasivaduojama kaimo logika: jei moki kalbėt, tai gali 
mokyti tos kalbos ir kitus. Lietuvių kalba daug kur ir dėstoma 

tik „kalbančiųjų“, kurie kalbos mokslo bet kokio nėra ragavę. 
Iš tos balos, manomės, išbrisime, kai susilauksime Žmonių, 
baigusių mūsų universitete lituanistikos dalykus. Pasirodo, 
kad ir čia daug vilčių dėti kalbos reikalui negalėsime. Tuose 
lituanistuose yra pastebimas žymus skilimas ne iš blogos 
valios, bet pagal savo specialybes. Mat lituanistų turime: lite- 
ratūrininkų, kurių pagrindinis dalykas — literatūra, ir kalbi- 
ninkų, kurių pagrindinis dalykas — kalba. O pastarųjų labai 
maža: rankos pirštų užtektų jiems suskaityti. 

Savaime aišku, kad žmogus renkas ir rūpestingai išstudi- 
juoja savo mėgstamąjį dalyką. Nemėgstamas dalykas, silpniau 
tepažintas universitete, gyvenime dar labiau nublunka. Dėsty- 
tojas ima vaduotis „gyvenimo praktika“, vadinas, kiek tam 
gyvenimui reikia. Ir pasirodo, kad tam gyvenimui labai mažai 
tereikia: tik pramokyti taisyklingos rašybos! 

Šiai didžiai bangai įsisiūbuoti padeda ir mūsų dabartinė 
programa, kuri ir visur temato rašybos dalykus. 

Ar rašyba visą kalbą išsakome? Ar rašyboje visas kalbos 
ypatybes galima sužymėti? Aišku, kad rašyba turi savo 
paskirtį. Pagaliau į rašybą suvestas kalbos mokslas netenka 
sistemos, o tuo pačiu jis išnyksta, tik lieka rašybos mokymas. 
Be kalbos mokslo ir rašyba yra sunkiau išmokstama, o 
daugelis jos dalykų lieka ir visai nesuprantamų: rašoma taip 
todėl, kad taip rašyti liepiama. Neginu dabartinės mūsų rašy- 
bos. Kad ir kokią rašybą susikursime, vis ji turės būti su kalba 
susijusi, tačiau visos kalbos ji niekada neišreikš. Kalbos moks- 
lo šalia rašybos visada reikės! 

Dabartinė mūsų programa yra visai netinkama: ji visa 
pasako ir nieko nepasako. Ją skaitydamas, kiekvienas išskaito 
tik savo programą. Todėl vidurinėse ir aukštesnėse mokyklose 
dėstoma kaip išmanoma. Vadovėlių pagal tą programą nėra 
ir būti negali. Jai trūksta: a) kalbinės sistemos, b) metodo ir c) 
ryškumo. 

Reformuojama programa vėl gali nukentėti ir pasiduoti 
„gyvenimo praktikai“ — rašybai. 

Kas naujojoje programoje dėtina ir kaip metodingai su- 
sistematizuotina, jau ne šio straipsnelio dalykas. Tikimės, kad 

mokyklų reformos komisija mokės pasikviesti kalbininką, 
pažįstantį mokyklą, lietuvių kalbos programai tvarkyti arba 
nors kitu būdu šią spragą užkišti. 

2) Metodiniu atžvilgiu. Programoje, be mokslo medžiagos, 
būtinai nusakytinas ir metodas. Dėstydami nenuosekliai ir 
nesistemingai, žeminam patį dalyką ir išdarkome mokinių 
charakterį. Tada mokinys, kalboje nepajutęs mokslinės dis- 
ciplinos, palaidai ima galvoti ir kituose atvejuose, o be siste- 
mos pačios kalbos ypatybių pajusti ir stebėti jokiu būdu ne- 
sugebės. Čia vėl galėtume prisiminti savo negarbingos netoli- 
mos praeities vargo mokyklą: išmokydavo dvi ar tris litanijas 
skaityti — ir viskas. Toks mokinys nė kitų knygų tam pačiam 
dalykui skaityti nepaims ir toje pačioje knygoje kitų dalykų 
nepaskaitys. Ar iš nemetodinio ir nesisteminio kalbos mokslo 
turės mokiniai kokios naudos, šis pavyzdys ryškiai pasako. 

Parašyti programoje galėsime ir gerų dalykų, bet reikia 
sąlygos ir išeitis numatyti. Ištisinis metodas to reikalauja. Bet 
kaip reikia nustebti, kad kitoje vietoje, o ne programoje, gim- 
tosios kalbos rašiniai prilyginti matematikos tikrinamiesiems 
darbams ir lotynų kalbos extemporalei! (Čia turima galvoje 
atlyginimą.) Ar tai tiesa? Jau romėnai sakydavo: scribendo 
discimus scribere! Rodos, turėtų jau ir mums būti aišku, kad 
rašiniai yra ištisinio gimtosios kalbos metodo būtiniausia ir 
svarbiausia dalis. Tik rašiniuose ir įvairiausiuose pratimuose 
gali puikiai pasireikšti euristinis metodas, be kurio gimtosios 
kalbos mokymas yra negalimas. Čia tik beveik vienintelė pro- 
ga mokiniui savarankiškai išstudijuoti ir gražiai suprasti 
žodžio reikšmę, aspektus, darnumą sakiniui, sakinio tikslumą 
ir galiausiai pajusti sakinių virtinę, kuria teka gimtosios kalbos 
dvasia: mąstymas, vaizdas ir jausmas! 

Šis skaudus mokytojams gimtosios kalbos metodo nesu- 
pratimas ir neįvertinimas tebeslegia iki šių dienų visus jų tuos, 
kurie norėtų išmokyti gimtosios kalbos savo mokinius. 
Skųstis, rodos, mokinių nežiniomis mokame, bet priežasčių 
suprasti nedrįstame. 

Dar būtų keltina metodiniu atžvilgiu jau bendresnė mūsų 
mokyklų liga — mokinių gausumas klasėse. Tokiose klasėse ir 

rašybai išmokyti mokinių individualizuoti negalima. O kur 
stilizavimas, kuriame mokinys tik pamato tos kalbos šilimą, 
gaivų lankstymą ir kalbos dvasios galybę! Ne be reikalo kar- 
tais ir bodimės savo kalba, kai jos nepažįstame, o pažinti 
tokiose sąlygose labai sunku. Čia žmonės ir teisingai pasako: 
pažinsi — pamilsi! Deja! 

Mokyklų ir programų reformuotojai turėtų čia susimąstyti. 
Ar ir mums lietuvių kalbos mokytojus neprilyginti kultūringų 
kraštų atitinkamiems mokytojams, kuriems teleidžiama turėti 
savaitinių pamokų 18. Atsiminus, kad jam daugiausia tenka 
dirbti ir mokykloje nekategorinio darbo, kurio kiti vengia ir 
negali dėl savo specialybės kitos paskirties, padidintas atly- 
ginimas nekeltų kitų mokytojų pavydo. Juk ir šiandie aišku, 
kad fizikos, gamtos, chemijos ir kitiems kabinetams vesti 
išleidžiami atskiri pinigai yra būtini, nes to reikalauja tų da- 
lykų dėstymo metodas. Ir niekas, rodos, neprieštarauja. 
Padidinti reikalavimai, kurių išvengti negalima, dar labiau 
išlygins tą skirtumą. Rodos, mūsų nutolta, bet iš tikrųjų išti- 
sinis gimtosios kalbos metodas praktikoje dėl šių netobulumų 
labai nukenčia. Ar tobulus rastume anuos kabinetus, jei 
mokytojo nuožiūra ir jo lėšomis jie būtų tvarkomi? O dėl to 
jau nukentėtų dėstomasis dalykas ir mokymo metodas? Juk 
čia ir tik metodas?! 

3) Tautiniu atžvilgiu. Nepažinęs mokinys kaip reikiant savo 
gimtosios kalbos ypatybių, kurios jo kalbą išskiria iš kitų kalbų 
ir padaro pasaulio kalbų šeimoje vienintelę, nepamėgs ja 
didžiuotis ir domėtis, o ją palaikys tik priemone susižinoti. O 
kaip priemonę, nesusijusią organiškai su kalbančiuoju, gali ją 
kiekvienas numesti šalin ir svetimą [kalbą] pasiimti. Mes taip 
greit nutautome svetimų rankose todėl, kad nepažinome savo 
kalbos ir jos vertybių. O savo kalba didžiuotis turėtume kuo! 
Ji šių dienų kalbos moksle stoja šalia graikų, lotynų, indų ir 
kitų kalbų viena, ir be jos neįmanomas joks rimtesnis kalbos 
mokslas. Mes ir ją pažinome ir tesupratome beveik tik iš 
svetimųjų rankų. Gal dėl to jos ir nemokame dar įvertinti? 
Jeigu mūsų literatūra visuotinėje literatūroje neturi dar sau 
vietos, tai mūsų kalba jau seniai yra laimėjusi garbingą vietą! 

Svetimiesiems ji yra įdomi mokslo reikalui, o mums, be 
mokslo vertės, turi dar kitokios reikšmės. Kalba yra mūsų 
praeities ir kultūros veidrodis. Joje mes patys save matome ir 
kiti mus mato. Sudeginkime visus istorijos dokumentus — 
kalba mums atvers netolimos mūsų praeities skaudžią Žaizdą, 
o žilos senovės — mūsų didybę! Kur istorijos dokumentas 
nepasilieka, tą praeitį išskaito tik kalbininkas ir archeologas! 
Juk ir mūsų prof. K. Būga, buvęs tik kalbininkas ir miręs jau 
beveik prieš 10 metų, dar iki šiol tebemoko mūsų istorininkus 
praeities! 

Ne sykį savo kalba ir morališkai stiprinamės. Netolimoje 
praeityje, kada mūsų žemę trypė atėjūnai pavergėjai, mes vie- 
nintelį turtą beturėjome — kalbą. Ją supratome ir įvertinome 
— atgijo ir mūsų stiprybė, kuria kvėpuoja lyg pati kalba. Kaip 
kad atskiras žmogus savame kailyje yra drąsus ir nė su kuo 
nenorėtų mainyti, nors savo būkle ir vargšas būtų, taip lygiai 
ir tauta tegali būti stipri, energinga ir kūrybinga, kai ji turi 
savo kalbą — ryškiąją tautinės individualybės žymę, jungiančią 
visus į tautinį vienetą. Juk tik kalba ir tesujungia visus tautos 
narius organiškon vienybėn! Kas nutolsta nuo kalbinės vieny- 
bės, tas didžiausiai nutolsta ir nuo tos tautos, kuri šia kalba 
šneka. Ar tik ne labiausiai bus prisidėjęs kalbinės vienybės 
pakrikimas netekti trečiai mūsų teritorijos daliai? Įsibrovus 
svetimai kalbai, braujas kartu su ja ir tautos kultūra, jos 
būdas, papročiai ir jos tautiniai siekimai. 

Ne visur jaučiamės sužymėję gimtosios kalbos ypatumus, 
reikšmingus tautos gyvenimui. Tačiau tikslus gimtosios mūsų 
kalbos įvertinimas turbūt svarbiausias yra šiandien. Juk 
neseniai beveik visą auklėjimą pasukome tautiniu keliu, 
manydami čia rasią mūsų tautai gyvybės, energijos, drąsos ir 
kūrybos. Ir, rodos, nesuklydome! Jau šiandien auklėjimas vie- 
nalytiškesnis tampa, nors tuo keliu pirmosios pėdos tepramin- 
tos. Reikėtų manyti, kad šis kelias bene bus vienintelis į mūsų 
tautos savą kultūrą ir į mūsų žmonių dvasios didybę! Bet čia 
vėl gimtoji mūsų kalba antratiek pasirodo svarbesnė. Ji visus 
tautos narius lygiai glaudžia po savo sparnu, nežiūrėdama jų 
turto, amžiaus, luomo ir net mokslo. Gimtoji kalba — visos 

tautos narių kasdieninė duona. Todėl mokykloje net istorija ir 
geografija dėl savo reikšmės ir vartojimo ribų siaurumo turi 
nusilenkti gimtajai mūsų kalbai ir duoti tinkamą jai vietą. 

Šį svarbų mūsų tautai klausimą senieji mūsų tautos vadai 
yra išsprendę jau prieš 50 metų, o mūsų praktika?!... 


Rytas, 1934 09 (03 


Mūsų universitetas ėjo ir tebeeina dvejas pareigas: dirba 
mokslo darbą ir rengia darbininkus kasdieniniams gyvenimo 
reikalams. Žinoma, šitas dvilypumas labai sunkina jo darbą. 
Tačiau dabartinėse mūsų sąlygose negali pamiršti ar visai 
apleisti nė vienos iš tų pareigų. Mokyklos reforma, kiek mums 
žinoma, jo taip pat neatpalaiduos nuo tų dviejų pareigų. Jo 
nepadarys grynojo mokslo įstaiga ir tuomet, kada bus įkurtas 
pedagoginis institutas: jam paliks rengti mokytojus dabartinei 
aukštesniajai arba būsimai vidurinei mokyklai. Tą jo darbo 
sritį čia ir tenagrinėsime. Kaip matome, universitetas turi ir 
turės daug rūpesčio ir pareigų mūsų mokykloms. Todėl jam 
rūpės, kad jo išleidžiamieji žmonės būtų tikrai pasirengę 
praktikos darbui, kokio iš jų pareikalaus mokykla. 

Jau šiandien nėra paslaptis, kad mokytojai, pradėję darbą, 
labai nusiskundžia, kad universitete negavę to, ko dabar jiems 
čia reikią. Šių metų pradžioje suorganizuota pedagoginė 
savaitė gražiai parodė, su kokiu dideliu alkanumu ir net 
godumu veržias mokytojai pamatyti ir suprasti, kaip iš tikrųjų 
mokykloje reikėtų dirbti. Tas pulte puolimas pamatyti prak- 
tiškojo mokyklos darbo ryškiai pasako, ko jie nėra gavę 
anksčiau ir ko dabar taip trokšta. Tai ir bus plačia prasme me- 
todiniai dalykai, kuriais mūsų mokyklos labai dar tebeserga. 

Kokių čia priežasčių būta? Turbūt nesuklysime pasakę, kad 
universitetui dar labai trūksta Žmonių, kurie pažintų 
mokyklą ir jos darbą ne tik iš knygų, bet ir būtų su pamėgimu 

dirbę keletą metų atitinkamoje mokykloje, kurios praktiško 
darbo dalykus imas dėstyti. Gal čia pasakytume, kad univer- 
siteto pareiga skelbti tik grynus ir tos srities teorinius mokslo 
dalykus? Bet čia vėl, anot žmonių, lazda dviem galais. Kaip 
gali žmogus drąsiai kalbėti apie tai ir net skelbti savo teorija, 
ko nėra pats patyręs. Juk kaip tik pirmieji šalutiniam ir gryna- 
jam mokslui yra svarbiausi. Universitetas, norėdamas ir čia 
pasiekti geresnės savo darbo kokybės, būtinai turėtų 
susirūpinti rasti ir pasirengti tokių žmonių, kurių mokslinės 
kvalifikacijos patenkintų jo (universiteto) reikalavimus ir būtų 
patyrę ar bent gerai pažinę atitinkamos mokyklos darbą, kurio 
metodiniai dalykai teks dėstyti studentams. 

Šituos reikalavimus gyvenimas diktuoja. Sine ira et studio 
pasakysime, kad ši apleistoji sritis skaudžiai atsiliepia visai 
mūsų mokyklai. Kokių galėtume griebtis priemonių? Savaime 
aišku, kad universitetas, pats pasirūpindamas arba pasireng- 
damas įvairioms sritims savo bendradarbius, privalo pats turė- 
ti kokį nors planą, kuris patenkintų jį ir gyvenimo reikalavi- 
mus. Čia gal kristų į akį, kad jo labiau tesirūpinama moksline 
sritimi. Net kartais per mažai tekreipiama dėmesio, kiek tuo 
bus pasitarnauta mūsų gyvenimui. 

Sakysime, mokyklai būtų pravartu, kad universitetas drįstų 
pasirinkti siunčiamų į užsienius kandidatų ir iš tų, kurie jau 
keletą metų būtų dirbę mokykloje, baigę universitetą. 
Žinoma, čia būtų pravartu susižinoti su švietimo ministerija, 
kiek pasirinktasis kandidatas yra tinkamas praktiškam 
mokyklos darbui. Tokių žmonių darbas užsienyje būtų pro- 
duktingesnis. Tai vienas momentas. 

Kitas, mūsų nepraktikuotas, dalykas būtų — sueiti į 
glaudesnius santykius su aukštesniąja mokykla praktiškam 
darbui. Tiesa, šiokių tokių santykių yra ir dabar. Kai kurie 
profesoriai, dėstydami kurio dalyko metodiką, stengias stu- 
dentams parodyti praktikos pamokų arba net duoti ir patiems 
studentams jas vesti. Tačiau čia yra daug nepatogumų ir 
trūkumų. 

Pamokų tik rodymas, kaip buvo praktikuota, nemaloniai 
paliečia tuos, kurie leidžia studentams atvykti į savo pamokas. 

Mokytojas nežino, kas ir kaip buvo aiškinta jiems universitete. 
Tada ir visai negalima suderinti teorijos su praktika. Pagaliau 
nemalonu mokytojui ir tai, kad darbas bus nagrinėjamas jam 
nedalyvaujant, kitų žmonių, kurie jo darbo sąlygų visai 
nepažįsta, kaip kad ir jis nepažino savo stebėtojų. Todėl čia to 
darbo vaisiai gali būti labai menki. 

Antrasis atvejis — duoti patiems studentams pamokas vesti 
— ir nėra patogiausias. Nepaprastai sunku tada suderinti uni- 
versiteto ir gimnazijos einamasis kursas. Be to, studentai 
nepažįsta visai tos mokyklos ir mokinių. Iš anksto jiems negali 
būti paaiškinta, nes nėra progos. Todėl pamokos vedimas 
pasidaro labai formalus ir nieko beveik neduoda studentui, 
vedusiam pamoką, ir tą pamoką stebėjusiems. Vietoje tų 
nurodytųjų dviejų momentų, kurie jau Kaune praktikuota, 
būtų galima pasiūlyti trečią: kad studentas matytų derinant 
teoriją su praktika, kada pats metodikos dėstytojas vestų 
pamoką, ir kad būtų leidžiama patiems studentams vesti 
pamokas ir tuo būdu pajusti pedagoginį vyksmą. Šis būdas 
būtų geriausias: jis pasiektų labiau savąjį tikslą. Tačiau reikėtų 
čia kiek pakeisti universiteto ir aukštesniosios mokyklos 
santykius. Jau suprantama, kad čia metodikos dėstytojas 
turėtų dirbti kurioje atitinkamoje mokykloje ir universitete, 
nors kad ir periodiškai. Gyvenimiškų kliūčių čia nebūtų, tik 
nedidelių formalių pakeitimų universitete ir iš dalies 
aukštesnioje mokykloje. 

Gal čia reikėtų vieną aukštesniąją mokyklą skirti univer- 
siteto bandomosioms pamokoms ir kitiems jo pedagoginiaims 
reikalams? Aišku, kad tokioje mokykloje neturėtų būti pro- 
Tesoriai ir studentai vien svečiai, kuriems tik laikas mokykloje 
sugaištamas. Dabartiniuose santykiuose ir sąlygose būtų visai 
neįmanoma. Bet nieko čia nėra sunkaus. Nereikalinga ir ypa- 
tingų didelių išlaidų. Tokis glaudus universiteto bendradar- 
biavimas su mokyklomis galėtų praskinti naujus kelius mūsų 
tautos pedagogijai (ugdomajai pedagogikai), o ypač daug pasi- 
tarnautų ir lituanistikai ir neleistų jai iškrypti iš vėžių pirmose 
darbo dienose, kol dar nėra tradicijų ir neišdirbti tinkami me- 
todai. 

Antra vertus, galėtų tokiu būdų susidaryti ir net sudaroma 
būti mokytojų, gerų pedagogų, atranka. 

Reikėtų tikėtis, kad būsimasis pedagoginis institutas bus į 
tai savaip dėmesį atkreipęs, nes jam tai būtina. Jei pedagogi- 
nis institutas, kaip matyt, visai universiteto nepavaduos, tai 
būtų pravartu susirūpinti šia sritimi ir universitetui. Tada jo 
darbas būtų naudingesnis, vaisingesnis, o tai gyvai pajustų ir 
mūsų mokyklos, o per jas ir visa tauta. 


Vairas, 1935. Nr. 3. P. 358—359 


Daugeliui mažų tautų, kurios kad ir savo valstybę turi 
sukūrusios, yra neišvengiama svetimos kultūros įtaka. Tiesa, 
šių dienų kultūra sienų nežino: jai neilgas ir kelių tūkstančių 
kilometrų kelias. Tačiau jos plitimas, kaip kad ir jos kilimas, 
nėra visur lygus. Tam tikras derlingas dirvas kultūrai sudaro 
atskirų tautų istorija, tų tautų būdas ir įvairių kultūrų santykis. 
Mūsų tautai geografinė vieta kultūros plitimo ir kilimo 
atžvilgiu yra be galo gera: mus supa įvairių tautų kultūros. 

Mūsų Klaipėdos kraštas yra ypatingas. Jis tepažįsta beveik 
tik dvi kultūras — vokiečių ir lietuvių. Senoji to krašto kultūra 
yra buvusi visiškai lietuviška. Šiandien jame daug vokiškos 
civilizacijos. Tas vokiškos civilizacijos blizgėjimas ne vieną ir 
apgauna. Norėdami to krašto tikrąją kultūrą pažinti, turime 
kreiptis į jo žmonių būdą, papročius, religingumą ir kita. Čia 
rasime be galo daug lietuviškumo, kuris ilgus šimtmečius 
skyrė to krašto žmones nuo atėjūnų vokiečių. Tik gaila, kad 
dabar čia drovimasi to lietuviškumo, jo vengiama, norima net 
ryšius nutraukti. Tai kaltė vokiečių civilizacijos, kuri tą kraštą 
atskėlė nuo bendro lietuvių kamieno. Kelių šimtmečių verga- 
vimas svetimai kultūrai ir valstybei negreit išnyksta. Pėdsakai, 
be abejo, ir toliau paliks. Reikia čia pagalbos iš šalies. Tokia 
rimta kultūrinė pagalba tik prieš keturius metus tepradėta. O 
padėti atsigauti iš svetimos kultūros labai sunku. 

Kultūros tiesioginiai skolinti kaip pinigus negalima. Ji turi 
būti išgyventa. Kol žmogus kultūros neišgyvena, kol ji 
neįsilieja ne tik į jo protą, bet ir į jo širdį — valią, tol 
kultūrinės kūrybos toje atmosferoje negalima laukti. Jis čia 
galės gudriai vaidinti ir tuo tik veidmainiauti. 

Pirmas ir svarbiausias dalykas suartinti, suvesti į pažintį 
bent tas kultūrines sritis, kurios efektingesnės, kuriose daug ir 
civilizacijos žymių. Toks artimumo darbas iš pradžių tik ir 
galimas. Tuo keliu jau gerokai nueita: įsteigtos kelios 
aukštesniosios mokyklos, dvi aukštosios ir numatoma įkurti 
amatų mokyklą. Šios kultūrinės įstaigos gali dar pareikalauti 
ir naujų įstaigų, kad jų darbas būtų sėkmingesnis. Po šio etapo 
reikėtų laukti, kad tos dvi kultūros imtų lietis krūvon ir kad 
kiltų aktingas jų bendradarbiavimas, kuris išeitų iš mokyklos 
sienų į gyvenimą. 

Čia, be abejo, yra dar daug kliūčių, net sąmoningai 
sprendžiamų. Tiesiog stengiamasi tarp jų išmūryti kinų sieną. 
Tokios neigiamos to krašto kultūrai pastangos kyla dėl to, kad 
čia dar vokiškoji civilizacija yra galingesnė ir net įstatymais 
apsaugota. Tuo tarpu antroji čia palikta tarytum už įstatymų 
ribų. 

Niekas nenori išnaikinti vokiškos kultūros. Tik Klaipėdos 
kraštui būtų daug naudingiau, kad jame lygios būtų bent savo 
teisėmis abi kultūros. Tuomet kultūrų rungtyniavimas kels 
žymiai sparčiau bendrą to krašto kultūrą negu vergavimas vie- 
nai kuriai. Tuos žodžius patvirtina kitos tautos, ypač šveicarai, 
kurie sudėti net iš trijų tautų ir nuolat dar veikiami ir maiti- 
nami tų savo didžiulių tautinių kamienų, nuo kurių jie seniai 
atskilo. Bet šiandien jau kiekvienas šveicaras lieka tik švei- 
caras. Jis net išdrįs pats kalbėdamas vokiškai ar prancūziškai, 
perspėti nepažįstamąjį, kad jis nei vokietis, nei prancūzas, bet 
šveicaras. Keista atrodo tokia šveicaro nuotaika. Kodėl? Is- 
torija, subloškusi tų tautų mažas daleles krūvon, nedaug te- 
pasako. Čia daugiau nulemia žmonių gera valia. Kiekvienas iš 
jų per šimtus metų yra dėjęs savo kūrybinį darbą į krašto 
kultūrinį aukurą taip rūpestingai ir geru noru, kad šių dienų 
šveicarui drąsu pasakyti nepažįstamam: „Mūsų krašte 

aukštesnė kultūra ir geriau negu kaimyniniame...“ Dėl šio jų 
pasididžiavimo retas tedrįs ginčytis. 

Štai tų trijų kultūrų įtaka ir gera žmonių valia savo kraštui 
yra sukūrusi uolotuose kalnuose aukštesnę kultūrą, negu ji yra 
kaimynuose, valdančiuose ir derlingus žemės plotus. 

Taigi kultūrų įtaka kraštui nėra savaime žalinga, jei aklai 
jai nevergauja. Reikėtų tų kultūrų sankryžą vertinti psicholo- 
giškai. Amerikos prezidentas Wilsonas bus gerai pastebėjęs tą 
psichinį momentą socialiniame gyvenime, sakydamas: „Jei 
nori būti geras visuomenininkas, venk savo draugų, o bičiu- 
liaukis su savo idėjos priešais!“ Wilsonas, taip sakydamas, ne- 
galvojo apie kokį šnipinėjimą ar išdavimą, bet apie žmogaus 
dvasinę prigimtį, kurios kultūra yra galima tik tokiose sąly- 
gose, kur ji nuolat skatinama, o ne migdoma pataikavimu ar 
vergavimu. 

Mūsų Klaipėdos krašte, kur susibūrusios yra dvi tautybės ir 
kultūros, rodos, anot Wilsono, būtų geriausia dirva tarpti 
kultūrai ir civilizacijai. Tik bereikėtų sulyginti čia tas dvi 
kultūras praktiškai, kad tarp jų galėtų kilti aktingas bendra- 
darbiavimas, naudingas visam kraštui. Būtinai reikės pridėti ir 
geros valios: jei kas gera kitur ir naudinga mūsų kraštui, tik 
tada imkime. Bet vergiškai neparduokime savo dvasios už 
blizgutį! 

Jei šiuo nužymėtu keliu, kurio linkėtume, pasuks mūsų 
Klaipėdos krašto gyvenimas, tikrai galėsime gėrėtis ir po kelių 
dešimtų metų gražiais savo kultūros vaisiais, mūsų pačių 
pastangomis ir gera valia sukurtais. 


Vakarai, 1936 04 21 
Parašas: A. Ašm. 


Teoriškai šis klausimas lengvai išsprendžiamas ir jau 
išspręstas. Tačiau praktiškai rodo didžių sunkumų, apie 
kuriuos būtų verta čia pakalbėti ir rimtai jais susirūpinti. 

Praktiškai iš tiesų sunku žmogui mokėti dvi kalbas lygiai 
gerai. Gimtoji kalba jam bus ne tik mielesnė, bet ir lankstesnė 
įvairioms mintims ar jausmams išreikšti. Tai ir natūralu. Bet 
gyvenime vis dėlto reikalinga mokėti abi kalbas. Čia, be abejo, 
turi būti nustatytas antros kalbos mokėjimo tam tikras 
laipsnis, ypač valdininkams, kurių tarnyba verčia santykiauti 
su abiejų krašto kalbų žmonėmis. Jie turi gerai pažinti tos 
kalbos gramatikos ir sintaksės pagrindus ir mokėti tiksliai 
išsireikšti raštu ir žodžiu. Negalima pagaliau nemokant 
tinkamai antros kalbos būti taip neapdairiam ir siau- 
raregiškai tikėti, kad antroji kalba konstrukcijos atžvilgiu yra 
tokia pat kaip ta, kurią aš moku. Toks neišprusimas, menkas 
išsilavinimas ar net nekultūringumas kyšo kad ir iš tokio 
rašto, rašyto jau 1936 m.: „Pranešame, kad (pavardė — 
klaidingai parašyta) šeimininkavime susirgęs skarlatina 
kūdikis (vardas; čia gimnazistas — tik kūdikis) ir kad reikia 
atlaikyti jo brolius ir seseris nuo, mokyklos apsilankymo“. 

Taip gali drįsti rašyti tik menkos kultūros žmogus, neger- 
biąs pats savęs ir to, kuriam rašo. Kiekvieno kultūringo 
žmogaus rūpestis, kad jis būtų vertas to vardo visur, kur tik jis 
minimas. 

Galėtumėm pasakyti, kad čia reikia tik geros valios. Taip, 
gera valia daug galima padaryti. Tačiau patiems vieniems ne 
visada yra tiek atidos, rūpesčio ir net sąlygų, be kurių neįma- 
noma gerai išmokti ir antroji kalba. Direktorija turėtų čia 
pirmiausia susirūpinti ir praktiškai tą klausimą išspręsti. Pir- 
mas jos žingsnis turėtų būti didelis atsargumas priimant tar- 
nautojus, kad mokėtų abi kalbas ir negadintų jos vardo ir 
autoriteto. Esamiems valdininkams turėtų būti ne tik egzami- 
nai paskelbti, bet ir padėta, kad jie galėtų pasiruošti juos 
išlaikyti. Paimkime, pavyzdžiui, pradžios mokyklų mokytojus, 
kurie visai nemoka kalbos ar labai maža. Švietimo Ministerija 
seniai organizuoja nors ir gerai paruoštiems mokytojams 
įvairius pasitobulinimo kursus. Čia tuo tarpu turime didžiau- 
sią spragą — tiesiog nenormalumą! Mes darome tada didelį 
vargą ir net žalą tiems, kuriuos mokome — ir pagaliau 
neišmokome net valstybinės kalbos. Tokių skaudžių skundų 

teko apsčiai girdėti iš tų, kurie šiuo atžvilgiu nuskriausti. 
Padarytoji žala juos lydi toliau ir dėl to gyvenime turi daug 
nemalonumų. Pyksta tada jie ant mokytojų ir ant visų tų, 
kuriems šis reikalas buvo pavestas. 

Be abejo, mokytojų, kaip ir kiekvieno valdininko, sąžinin- 
gumas, kultūringumas ir gera valia daug gali padaryti. Jie 
galėtų ir patys imtis iniciatyvos, kad direktorija sudarytų sąly- 
gas išmokti žmoniškiau valstybinę kalbą. Bet kartu čia yra ir 
direktorijos pareiga, nes ji prižiūri visų darbą, o pastebėjusi 
trūkumus — turi juos tuoj ištaisyti ir pašalinti. 

Šiuo metu, kada Švietimo ministerijos yra pristeigta daug 
vertingų lietuviškų net aukštųjų mokyklų pačioje Klaipėdoje, 
praktiškai klausimo išsprendimas žymiai palengvėja, negu tai 
buvo prieš kelerius metus. Čia bereikia tik pačiai direktorijai 
apdairumo, rūpesčio ir geros valios. 


Vakarai, 1936 04 26 
Parašas: A. Ringys 


Jau iš seno žmonių gyvenimas yra tiek įvairus, tiek daug 
jame visokių darbų, kad jokiu būdu vienas žmogus jų visų ne- 
gali aprėpti. Kada mūsų gyvenimo reikalai įvairėja, kelia 
naujus darbus ir naujus reikalavimus. Tie nauji reikalavimai 
yra dažnai tiek aukšti, kad reikia atsidėti tik vienam darbui, 
kad jį galėtum žmogus tobuliau atlikti. Tokiu būdu susidaro 
žmonių grupės, kurios dirba tik vieną kurį darbą, nors tuo 
darbu sau tik mažutę reikmenų dalį tepasigamina. Tos grupės 
— šių dienų įvairios profesijos. 

Šiuo kartu kalbėdami apie profesinį susipratimą, 
nenorėtume daryti tų klaidų, kurios seniau dažniau, šiandien 
kiek rečiau pasitaiko. Tos klaidos kyla tada, kai viena pro- 
fesija ima skelbti esanti išrinktoji ir jai visos kitos turi nusi- 
lenkti ir tarnauti. Kartais, tiesa, į šias klaidas pakliūvama be 
blogos valios, kada tenka kuriai nors profesijų organizuotis, 

susitelkti savo reikalų ginti. Tuomet skambūs šūkiai kai 
kuriuos suklaidina. 

Šioks profesinis susipratimas ir organizuotumas nėra peik- 
tinas, jei jis kitų sau lygių profesijų neniekina. Tačiau dar to 
maža. Juk šiandien jau imame net užsnūsti, pamiršti kitas pa- 
reigas, sakydami: „Kas man rūpi, aš atlieku savo pareigas“. 
Šioks profesinis užsidarymas šiandien negalimas ir net labai 
žalingas. Juk mes dar turime pareigų tautai ir valstybei. Tad 
profesinis susipratimas turi būti žymiai platesnis. Jis turi 
išsiaiškinti savo santykių su kitomis profesijomis, suderinti 
savo darbą su tautos ir valstybės uždaviniais ir siekimais. Kaip 
matome, į profesinį susipratimą turi įeiti svarbiausi valstybės 
uždaviniai ir aukščiausi tautos siekiai. 

Šiuo metu ir mūsų kraštui, ypač pajūriui, tenka atlikti 
svarbių tautos ir valstybės uždavinių, kurių pasisekimas 
priklauso lygiai nuo visų. Tad ir pravartu šiandien prisiminti ir 
pamąstyti, ar rūpestingai atliekame savo pareigas tautai ir 
valstybei. 

Viešas mūsų pasirodymas sprendžiant tautos ar valstybės 
reikalus yra retas dalykas. Plėsdami savo profesinį susipra- 
timą, turime atsiminti, kad ir mūsų labai privatus darbas ar 
elgesys ne sykį nulemia ir viešuosius stambius reikalus. 
Turime tada ieškoti ir atskiro žmogaus gyvenime vertingų 
darbų kurie jį keltų, aukštintų ir kitus patrauktų jais gėrėtis. 

Šitas šūkis, kad žmogus vertingu žmogumi būtų, yra gražiai 
jau iškeltas ir mūsų tautos žadintojų — aušrininkų. Jie aiškiai 
matė, kad tautos stiprybė priklauso nuo atskiro Žmogaus 
dvasinės stiprybės. Pagaliau ir pats Žmogus gali savo 
žmoniškumu savaime būti vertybe. Šiokią žmogaus vertybę 
puikiai nusakė mūsų didysis aušrininkas dr. V. Kudirka: „Kad 
tu nesupelytum ir neitum į kapą be likusio ženklo, kad žmo- 
gumi buvęs!“. 

Šis veržimasis į žmoniškumo idealą yra beveik įgimtas. Tik 
gaila, kad jis reikalauja iš žmogaus daug jėgų, o ne sykį ir iš 
šalies paskatinimo. Profesinė organizacija ir turi būti pirmoji 
skatintoja to žmoniškumo, burti aukštesnes vertybes negu tos, 
kurios mums reikalingos kasdieniniam mūsų kūno gyvenimui. 

Šioks profesinis susipratimas turi būti ypatingai aktualus ten, 
kur susiduria dvi tautybės, kur iškyla tautos ar valstybės 
reikalai. Kartu malonu pažymėti, kad dabar vis labiau įvairios 
"profesijos įsideda į savo darbo ir siekimo planus ir plačius 
kultūrinius reikalus. Gražu taip pat, kad kiekviena profesinė 
organizacija, kultūringai veikdama, toleruoja ir kitas tokias 
pat profesijas. Todėl ir visai šiandien suprantamas šūkis, kad 
profesinis susipratimas turi apimti ir visos tautos ir valstybės 
uždavinius ir siekimus, kad tauta galėtų atlikti savo 
pašaukimą darniu visų veikimu, kad ji, anot V. Kudirkos, ne- 
supelytų ir neitų į kapą be likusio ženklo, kad tauta buvusi. 


Vakarai, 1936 05 12 


Gera, kad susidaro žmonių būreliai, kurie tiria, stebi tautos 
turtus, brangina juos ir kitus skatina pažinti ir sunaudoti visos 
tautos gerovei. Malonu, kad ir jūra turi tokį būrelį, su 
pasiryžimu varantį drąsią vagą per praeities dirvonus į 
saulėtus ateities laukus. 

„Jūra — vienas iš didžiausių tautos turtų, vertesnis už ak- 
mens anglis ir auksą“, sako J. Brunhes (La Geographie hu- 
maine, 67 p.). Keistas mokslininko sprendimas turi tarytum 
savo šaknis giliai kur paslėpęs. Jis mat ne tik uostuose skai- 
tomą auksą turėjo galvoje. Niekas neabejoja šiandien, kad 
gamtinė aplinka daro žmogui didelės įtakos. Jūra, didžiausias 
gamtos gaivalas, pagauna visą Žmogų, sukelia jo jausmus, 
įtempia jėgas, skatina veikti, kovoti ir nugalėti. Seniausia 
žmonijos praeitis, legendų išpuošta, rodo, kad žmogus, 
pavergęs galingąjį siaubūną, jau didingai supasi jo galingose 
bangose ir veržiasi į savo tikslą. Ir kaip tai gražu savaime! 

Jūra nėra mūsų tautai gražioji legenda. Ji skalauna mūsų 
gintarinį krantą. Ji seniau mums, gaila, tik romantiškai 
šnekėjo, kad jos dugne yra nuostabūs gintaro rūmai, kuriuose 
gyvenanti jūros karalaitė. Bet kas panorėdavęs jos rūmus 

išvysti, negrįždavęs daugiau gyvas į žemę kaip Maironio 
Kastytis. Šiandien jos kalba pakito. Ir mes pasigendame šių 
dienų jos gražios legendos, kuri mums atskleistų naujus turtus 
ir parodytų kitus nuostabius pasaulius. Kalba ji ir šiandie, tik 
reikia jos kalbą suprasti. 

Ar nereikia tad pažinti, ką jūra šneka, dar mokyklos suole? 
Ar nereikia išmokti jos paslaptingos kalbos, kad pažintume 
tuos pasaulius, kuriais teturi laimės gėrėtis tik jūros tautos? 
Mūsų tauta — nuo amžių jūros tauta. Ir didžia nuodėme 
nusidėtume tautos pašaukimui, jei neatliktume tų pareigų, 
kurias likimas mums lėmė. 

Mokyklos darbas, kol sėdime jos suoluose, yra kitoniškas. 
Tikroji mokykla — gyvenimas. Tačiau tos dvi mokyklos 
neturėtų viena kitai prieštarauti. Jos turėtų viena kitą pa- 
pildyti, paskatinti ryžtis, sutelkti energiją ir išugdyti jėgas. 

Pirmosios mokyklos uždavinys yra ieškoti jaunuolyje 
paslaptingų jėgų, jas sutelkti ir išugdyti didiems pasiryžimams 
ir žygiams. Liūdna auklėtojui, kad jis antroje mokykloje — 
gyvenime — negali parodyti tų sričių, kur jaunuolių sutelk- 
tinės jėgos didiems žygiams galės būti realizuotos. Jojo energi- 
ja ir pasiryžimas tirpsta tada kaip pavasario sniegas. Jis 
sveikas tampa paliegėliu. Čia prasideda skaudi jaunuolio tra- 
gedija auklėtojo akyse. Tie tautos auklėtojai, kurie išsprendžia 
šį sunkų klausimą, išgelbsti visą tautą nuo letargo. Ne be 
reikalo ieškome įvairiausių vaistų, kurie duotų tautai dina- 
mizmo, išplėstų jos jėgas ir parodytų dar neribotus kūrybos 
klodus, kurie šauktųsi drąsių pasiryžėlių. Jūra — geriausias 
vaistas tautai iš letargo gydyti ir suteikti jai didžiausio veiklu- 
mo. Kiek čia platybės, kiek čia neribotų plotų ir nenusakomų 
galimybių! Tik pažinkime ją ir duokime jaunuoliams pažinti! 
Nebūkime čia neišmanėliai ligonys, trypią po kojomis vais- 
tingąją žolelę, kuri mus nuo mirties saugo. Nemindykime 
žolės, kurios sultimis visa tauta atsigaus, pajus savo energiją ir 
atgaus jėgas gyventi ir kurti, o savo kūrybą po visą pasaulį 
išnešioti, kad visi žinotų, jog mūsų tauta nesupelėjo ir nenuėjo 
į kapus be likusio ženklo, kad tauta buvusi. Tik būkime 
sąmoningi jūros! Pažinkime ją ir supraskime, kad ji mūsų 

tautos garbingame pašaukimo vainike yra pati gražioji gėlė. 
Jos vertė neįkainojama. 

O mokyklos uždavinys ir būtų supažindinti, atskleisti tuos 
nepažįstamus turtus, kuriuos jūra mums teikia. Ne šio 
straipsnio dalykas yra čia apskaičiuoti, paversti viską mili- 
jonais ir dar parodyti, kiek laipsnių dar galime pakopėti pa- 
jūryje aukštyn, kiek čia dar turime laimėjimų. Čia 
pasakytume, kad jūra mums lyg žydų tautai pažadėtoji žemė, 
kuriai pasiekti nebuvo jokių kliūčių. Nugalėkime ir mes 
kliūtis! Jeigu pavergto Vilniaus kiekvienas akmuo kalba apie 
garbingą mūsų praeitį, tai kieviena jūros banga mums šnera 
apie didingą ateitį. Jei rausiamės praeitin, kodėl mums ne- 
siveržti ateitin? O kelias į ateitį tik per jūrą! Tat sunku rasti 
mokykloje konkretesnį ir didingesnį už jūrą auklėjamąjį veiks- 
nį mūsų jaunajai kartai. Jei mūsų praeitis čia daug padarė 
klaidų, kaip mėgstama sakyti, tai mes bent jų nekartokime. Jei 
įsigali gražus paprotys skirti svarbiausiems tautos uždaviniams 
mokyklose bent po valandą, ir jūra tikrai verta tokios valan- 
dos. Čia bus didelis auklėjamasis darbas: bus padėtas pamatas 
dabarčiai ir ateičiai. Sukurkime naują jūros legendą dar 
mokykloje, kad rastųsi šių dienų pasiryžėlių ir drąsuolių ne 
romantiškai karalaitės užliūliuotam gintaro rūmuose mirti, 
bet dinamiškai veikti, kovoti ir laimėti jūros platybėse! Čia 
jaunuomenei parodykime kelią! 


Jūra, 1936. Nr. 5. P. 15 


Klaipėdos krašto mokyklų draugijos darbo dešimtmetis 
sujudino visą Lietuvą ir labai toli nuskambėjo. Džiugiausia 
buvo Klaipėdoje. Džiaugsmas pagavo širdis visų tų, kurie 
matė žygiuojant gatvėmis gražias moksleivių eiles ir klausėsi 
jų skambiųjų dainų. Visai teisingai prof. Gaigalaitis šią šventę 
pavadino džiaugsmo švente. Kaip Martynas Jankus, 
per Akademinę jūros dieną matydamas vyresnio jaunimo 

pulkus prie jūros, stebėjos ir šaukė liudininkais net mirusiuo- 
sius, jog jie „Aušros“ laikais net pasvajoti neišdrįsę, ką jis 
dabar savo akimis matąs. Šis nuostabus, ašaras išspaudžiąs 
džiaugsmas, senesniosios kartos džiaugsmas jaunajai kartai 
yra tiesiog nesuprantamas. Jaunoji karta neišgyveno ir nejunta 
to skirtumo, kas buvo ir kas dabar yra. Ir čia nenoromis pri- 
simeni Žmogus mūsų tautos kelius, vietomis didžiai erškėtin- 
gus, akmeningus ir vietomis kelio vardo nevertus. 

Ne tuo pačiu metu pabudo visų tautų tautinė 
sąmonė. Bet mūsų tautai ir čia kelias buvo skirtingas. Jei 
kitoms tautoms tereikėjo suprasti, kas yra tauta, tai mums 
reikėjo savo tautą plėšte atplėšti iš kitų tautų glėbio. Istorija ir 
kultūra privertė mūsų tautos dalis suaugti, sutapti su kitomis 
tautomis — pietuose su lenkais, vakaruose su vokiečiais. To 
suaugimo buvo susidariusios net savotiškos tradicijos, kiekvie- 
nai tautos daliai skirtingos. Jos buvo net viešai skelbiamos. 
Lietuvių su lenkais sutapimas buvo gražiausiai išreiškiamas 
"šia formule: gente lituanus, natione polonus. Šiai minčiai nusi- 
lenkė ne vienas anų laikų garbingas vardas. Juk Adomas 
Mickevičius sugebėjo tą mintį net dar ryškiau parodyti savo 
kūryba. Jis, tiesa, didis ir galingas savo kūryba mūsų tautos 
gyvybinių sulčių atsigėręs, bet jau lenkiškam žodžiui skiria 
laurus. Ir Ad. Mickevičius sudaro taip galingą srovę, aukštin- 
damas tų dviejų tautų bendrą likimą, kad ji į savo verpetus 
pagauna ir lietuviško žodžio atstovus. Ir štai matome Kle- 
mentą, Valiūną ir net Stanevičių ir Pošką kultūros javą pilant 
į bendrą tų tautų aruodą. O iš bendro aruodo laimi tik ga- 
lingesnieji. Simanas Daukantas pirmas pastebi, kad šis kelias 
ne kelias mūsų tautai. Ir jis pirmas stipriai atsispiria, kad ir 
netriukšmingai, prieš tą galingą srovę, kuri sunaikino tiek 
gražių mūsų kūrybinių jėgų ir brangaus turto. Jo balsas neliko 
tyruose šaukiąs. Pagautas jo balso aidas realiais ir vertingais 
darbais aušrininkų įkūnytas tiek, kad net iš to aido galėjo 
išdygti nepriklausoma tautinė lietuvių valstybė, kurios, be 
abejo, ir pats S. Daukantas nebesitikėjo. Štai kur nueinama, 
jei randama tikrasis kelias, jei išgirstamas tautos balsas. 

Visai kitoks mūsų vakarų dalies likimas. Ji niekada 
neturėjo progos kalbėti kaip lygus su lygiu su savo vakarų 
kaimynu nuo to laiko, kaip buvo padėti žvangantys kovos 
ginklai. Čia istorija plėtojas lyg tais pagrindais, kuriuos mums 
iškelia pasakėčia apie liūtą, vilką ir šunytį. Šunytis nepavojin- 
gas liūtui. Atlaidus ir liūtas šunyčiui, jei šis jo gausaus grobio 
kąsnelį atsikanda. Liūtas šunyčiui nebe plėšrus žvėris, bet 
gailestingas tėvas. Tik jo reikia neerzinti ir su ašaromis 
prašyti, ir jis bus išmeldžiamas, jei jo gailestingoji širdis ir 
rūpestingasis protas ras, kad tas kąsnelis yra abiem gardus. 
Taip čia, vakaruose, prašyta melsta su ašaromis ilgus šimt- 
mečius, kad būtų palikta mokykloje ir bažnyčioje nors kalba. 
Kitaip ir nebuvo galima. Tie prašymai buvo tenkinami visai 
taip, kaip toje pasakėčioje. Ir taip nejučiomis kaizeris pasi- 
darė daugeliui tėvas, o kai kuriems, tik kitu pavadinimu, toks 
ir šiandien jis tebėra. 

Štai ar ne džiaugsmas senajai kartai, kurių eilės taip buvo 
praretėjusios, išvysti tūkstantinę gyvą atžalą. Jie ir visai teisin- 
gai džiūgavo iki džiaugsmo ašarų. Jie matė jaunuolių būrius, 
kurie staiga praregėjo ir išvydo, kas jie esą. Šis stebuklas įvyko 
tiklietuviškoje mokykloje ir taip greit — tik per 
10 metų! Ne be reikalo vienas klaipėdietis atsiduso ir tarė 
savo draugams: „Kažin kokia būtų šiandie šventė, jei mes po 
didžiojo karo būtume turėję bent 50 akademikų, kurie būtų 
galėję visoms gyvenimo sritims kaip reikiant vadovauti?“ Ir 
visai teisingas 'atsidusimas. Jei šie 50 vadų būtų turėję 
reikiamą skaičių padėjėjų, ši šventė būtų buvusi visų 
Klaipėdos mokyklų šventė. Tai giliai jautė visi, kurie matė tas 
gražiąsias moksleivių eiles, žygiuojančias į sporto aikštę. 

Šie jaunuoliai yra tikras kultūros avangardas. Jie yra dide- 
lis pasitenkinimas ir džiaugsmas tiems, kurie yra prisidėję prie 
to būrio gausėjimo. Dar daugiau: čia yra atspėta užduotoji 
mįslė, kad tos dvi tautos dalys galėtų labiau susiglausti, išug- 
dyti bendras savo jėgas kasdieniniam darbui ir šventiškai 
kūrybai. Čia pasukta tikruoju keliu: lengviau jauną užauginti, 
negu seną perauklėti. Tegu bus senųjų dabartis, bet užtat 
jaunųjų ateitis, — ta ateitis, nuo kurios senosios kartos dalis 

per amžius nutolo, o šiandien budinama kartais šiurkščiai 
šiaušiasi prieš savo kraujo brolius, o lenkiasi atėjūnams. 


Vakarai, 1936 06 12 
Parašas: A. Ringys 


Knyga nėra paprasta prekė. Ji ir mūsų visuomenėje iškovo- 
jo sau teisių ir susirado daug draugų. Ją reklamuoja su 
didžiausiu nuoširdumu periodinė spauda. Daugybės kultūrinių 
organizacijų gyvenimas būtų tuščias, jeigu jo nelydėtų knyga. 
Knygai šilto žodžio nepagaili ir mokytojas, ir kunigas, ir 
kiekvienas šviesuomenės narys, kuris vadovauja visuomenei. 
Ir visi dabar jaučiame, kad duste uždustume, jeigu kurią dieną 
mums būtų knygos atimtos. 

Ir iš tiesų juk knyga yra savaime dažnai kultūrinė vertybė. 
Dar daugiau: ji yra sociali kultūros vertybė. Per ją mes ben- 
draujame su pažįstamais ir nepažįstamais, su gyvais ir miru- 
siais net prieš kelis tūkstančius metų, su savo ir su tolimųjų 
kraštų žmonėmis. Visi šiandien suprantame, kad kultūros 
siekti be socialaus gyvenimo yra tiesiog neįmanoma. Knyga ir 
yra ne tik kultūrinė vertybė, priemonė, bet ir ištikimas 
draugas, dažnai vienintelis mūsų gyvenimo vadovas. Yra 
knygų, kurios šventomis vadinamos. Jas skaito milijonai 
žmonių ir randa jose savo dvasiai kultūrinės stiprybės ir 
aukštų idealų. 

Ir nenuostabu, jei mes su gailia pašaipa pažvelgiame į tuos 
inteligentus, kad ir universiteto diplomus turinčius, jei jų 
lentynose knygų nematyti. Toks žmogus nebe inteligentas, bet 
sausas amatininkas, virtęs mechaniniu automatu. Nors ir 
šiokių mūsų visuomenės tarpe netrūksta, bet yra nemaža ir 
tokių, kurie gyvai jaučia kūrybingo gyvenimo pulsą ir patys 
veržiasi į kūrybinį gyvenimą. Šie žmonės tampa nuolatiniai ir 
nuoširdžiausi knygos draugai. Jiems kiekviena knyga yra 
brangi kaip kūrybos pastanga, nors ir menkos ji būtų 

kultūrinės vertės. Jie ir sudaro pastovų skaitytojų būrį. Jais, be 
abejo, mes džiaugiamės ir didžiuojamės. Juo daugiau jų būtų 
mūsų tautoje, tuo sparčiau kiltų ir mūsų kultūra. 

Tačiau mūsų knygynai ar knygų leidėjai yra labiausiai juos 
užmiršę. Knygai paskleisti po plačią visuomenę skelbiami jau 
antri, rodos, metai pigiųjų knygų mėnesiai. Jie turbūt ištuština 
kiek knygų sandėlius. Galbūt knyga patenka vienam kitam, 
kaip aklai vištai grūdas. Tuo beveik visas darbas ir baigiamas. 
Ar daug kultūrinės naudos duoda mūsų tautai pigiųjų knygų 
mėnesiai, sunku pasakyti. Gal jie vieną kitą pritraukia prie 
knygos ir paskatina ją pamėgti. Bet lygiai šiandien pastebime 
ir neigiamybių. Jei susidarys pigiųjų knygų mėnesių tradicija, 
bus kartu sudaroma ir kita tradicija tuoj nepirkti išleistųjų 
knygų. O šioji tradicija, aišku, bus atpratinamoji nuo knygos 
priemonė. Tas, kuris gyvai domisi mūsų kultūriniu gyvenimu, 
tuoj ir norės pamatyti amžino kultūrinio pavasario kregždę — 
knygą. Šiuo kartu jis bus sulaikomas iki pigiojo knygų mėne- 
sio. Savaime jau aišku, kad nuolatiniai knygos skaitytojai ir 
pirkėjai, kurie tikrai nuoširdžiai domisi ir rūpinasi mūsų 
kultūriniu gyvenimu, būtų labiau patenkinti, kad knygos 
pigumas būtų pirmaisiais mėnesiais po jos pasirodymo. Šioji 
knygų pigumo tradicija būtų kultūringesnė, ypač naudingesnė 
visai mūsų tautai, nes ji skatintų visus į dinamišką kultūrinį 
gyvenimą, kokio mums ypatingai reikia. 

Tiesa, sunku šiandien praciti dar pro vieną „tradiciją“ 
mūsų knygų gyvenime. Šioji „tradicija“ — baimė knygų kata- 
logų, pigiausios spausdintos reklamos. Ir patys pagaliau kny- 
gynai gali pajusti tą žalingą spragą visiems — pardavėjams ir 
pirkėjams. Jei pirkėjas yra skrupulingas dėl knygos išsirašinėti 
iš laikraščių skelbimėlius arba yra fenominės atminties, nuei- 
na į knygyną po kelių mėnesių po knygos pasirodymo ir 
paprašo tos knygos, gauna ne sykį neigiamą atsakymą: visai 
jos nebėra ar nebuvo. Nepatiki šiems žodžiams — ir nueina 
dar į kitą, kur randa senesnį ir geros atminties knygų par- 
davėją, ten ir nusiperka ieškomą knygą. Čia mums pirkėjams 
yra knygynų ir knygos leidėjų apsileidimas, kad negali jie susi- 
tarti kasmet išleisti knygų katalogėlius, kurie būtų didelis pa- 

togumas visiems — pirkėjams ir pardavėjams — ir graži 
kultūringa reklama. Užsienių leidyklose ar knygynuose 
nusipirk vieną knygelę, — tave reklaminiai katalogai ir 
užsienyje lankys kelerius metus. Mūsų krašte!?.. ir vežimą 
knygų pirkęs negausi net pasenusio katalogo! Jo visai nėra! 

Šios kelios pastabos norėtų prisidėti prie knygų plitimo 
mūsų visuomenėje. Tuo pačiu jos kelia ir naujas knygų 
platinimo priemones, kurios kituose kraštuose turi jau gražias 
tradicijas, malonias ir patogias pirkėjams skaitytojams ir pa- 
tiems pardavėjams. Laukiame ir iš mūsų knygynų ir knygų 
leidėjų! . 


Vakarai, 1936 06 30 
Parašas: A. AŠM. 


Mokyklų atostogos parodo pačią mokyklų santvarką ir 
krašto tradicijas. Todėl atostogos įgyja svarbios reikšmės ne 
tik mokyklų siaurame rate, bet ir visuomenės gyvenime. Juk 
yra maža šeimų, kurios neturėtų ryšio su mokykla: mokos ten 
sūnus ar duktė, brolis ar sesuo. Vadinas, mokyklų atostogos 
ar šventės yra daugeliui šeimų savotiškas įvairumas ir šventė. 
Tuo būdu mokyklų gyvenimas veikia ir visuomenės gyvenimą. 

Pagaliau mokykla turi ir ypatingų uždavinių. Ji tarytum 
švenčia ar mini daugelio įvykių sukaktuves, kurių plačioji 
visuomenė nė neprisimena. Apie tas šventes, kurios turi 
mokomos ir auklėjamos reikšmės ir nesudaro normalaus 
mokslo eigos, čia šiuo kartu nekalbėsime. 

Svarbiausia, be abejo, yra poilsio atostogos ar šventės. 
Atostogos ir šventės, ypač bažnytinės, yra sąmoningai 
jungiamos. Bažnytines, ypač didžiąsias, šventes mokinys gali 
gražiausiai švęsti namie savųjų tarpe, ypač kai jos turi senas 
simbolines tradicijas, kurios tiesiog su pačia mokykla nieko 
bendro neturi. Tokios yra Kalėdų ir Velykų atostogos, varto- 
jamos visuose kultūringuose krikščioniškuose kraštuose. "Tarp 

šių šventinių atostogų yra įmaišyta dar mažesnių kelių dienų 
pertraukos, taip pat su kokia tradicinga diena susijusių. 
Didžiausios Lietuvoje tokios būtų Visų Šventės ir Užgavėnių 
atostogos. Visų svarbiausia yra vasaros atostogos — gryno 
poilsio atostogos, kurių pabaiga daugelyje kraštų pradedami 
nauji mokslo metai. 

Šiuo kartu nenorėtume plačiai kalbėti apie įvairių atostogų 
tikslumą ir racionalumą sveikatos atžvilgiu. Čia daugiau 
mums rūpėtų iškelti mūsų, ypač Klaipėdos krašto atostogų 
trūkumus, kurie taip jaučiami mokykloje. 

Pirmiausia turėtume susirūpinti, kad atostogos būtų pa- 
stovios, dažnai nekaitaliojamos. Antra, atostogos turi būti 
suderintos įvairių mokyklų tipų tarpusavyje, kad mokiniui 
nebūtų gaišinamas mokslo laikas. Tokio suderinimo kartais 
reikia net su kitų kraštų mokyklų atostogomis. Trečia, kad 
pačios atostogos būtų racionalios, neatsitiktinės, kurios labai 
trukdo rimtą mokyklos darbą. 

Klaipėdos krašte, gaila, atostogų pastovumo nėra. Lietu- 
viškoji Direktorija Klaipėdos krašto atostogas pakeitė, 
norėdama suderinti savo krašto atostogas su visos Lietuvos 
mokyklų atostogomis. Tai buvo išmintingas darbas. Mokyk- 
lose, kaip ir šiaip visuomenės gyvenime, yra nuolatinis judėji- 
mas. Tą judėjimą mokyklose ypač reguliuoja įvairios svar- 
besnės atostogos ar nauji mokyklos metai. Tai čia to suderi- 
nimo ir yra didelis racionalumas, svarbus ir naudingas visai 
Lietuvai. 

Šioji Direktorija vėl pakeitė atostogas, suardydama 
minėtą suderinimą. Kodėl — motyvų iki šiol negirdėti. Bene 
bus tuščias beždžionavimas: tokias atostogas paliko vokiškoji 
mokyklų sandara. Bet ar dabar jos kam tokios naudingos? 
Juk tokios, kokios yra dabar skirtos vasaros atostogos, yra 
visai neracionalios. Jos nusitraukia toli į vasarą ir per anksti 
pradedamos rudenį. Gal manyta, kad taip bus daugiau nudirb- 
ta, išmokta!? Taip galėjo pagalvoti tie, kurie nėra skaitę ele- 
mentariausios paidologijos ar higienos vadovėlio, o mokyklos 
kaip mokytojai visai nematę. Šiam didžiam trūkumui pašalinti 
yra sugalvotos lyg „sveikos“ priemonės — karščių atostogos. 

Jos taikomos ir aukštesniosioms mokykloms, kurias čia dau- 
giausia ir turime galvoje. Iš tiesų, kas pažįsta keletą mokyklų, 
nėra tas radęs kvailesnių dalykų, kaip tas karščių atostogas! Jo 
duodamos tik dienos daliai, kada, mokiniams susirinkus į 
klases, pasirodo negalima dirbti dėl karščio. Tokios tat 
„atostogos“ ir prasideda apie birželio 15 d., dažnai ir prieš, ir 
tęsiasi iki liepos 1 dienos, kada jau pradedamos vasaros 
atostogos. Vadinas, čia yra nei darbas, nei atostogos, tik 
tuščias gražaus atostoginio laiko gaišinimas. Negali 
išvažiuoti nei mokytojai, nei mokiniai. Mokiniai, tiesa, 
„Spėdami“ tas karščių atostogas, ima mokyklos nebelankyti. 
Kitą dieną neateina kartais nė trečdalio. Koks tada rimtas 
darbas galimas, jei dar kiekvienas mokinys galvoja, kad po 
2-3 pamokų prasidės „atostogos“, o ryt dėl tų „karščių atos- 
togų“ vėl gali šios pamokos nebūti, nes ji yra ketvirta ar penk- 
ta! Vadinas, tikrųjų vasaros atostogų trumpinimas, pakei- 
čiant jas visokiomis neaiškiomis karščio atostogomis, yra 
visai nepedagogiška! Juk tai ardo mokinių charakterį ir dar- 
bo nuotaiką! Daug naudingiau būtų Klaipėdos kraštui, kur 
daugumas mokinių iš kaimo, kad tokios karščių atostogos 
būtų visai panaikintos, o padarytos pustrečio mėnesio vasaros 
atostogos, per kurias vyresnieji mokiniai galėtų puikiai padėti 
savo tėveliams ūkio darbuose. Tai tikrai būtų racionalus poil- 
sis! Tokias atostogas turi daugumas kultūringų šalių: švedai, 
latviai, prancūzai, šveicarai ir kiti. 

Mokslo metus skaldyti trumpomis ir dažnomis atostogomis 
taip pat nėra gera. Mokinys negali pasijusti visiškai laisvas ir 
ramus, kaip reikalinga poilsiui. O mokytojai vėl negali kur 
nuvažiuoti, pasižiūrėti, pastudijuoti ir tuo būdu dar labiau 
pasilavinti savo rimtam ir atsakingam darbui. Pagaliau dažnos 
atostogos yra negeros ir tuo, kad mokiniai grįžta išsiblaškę ir 
staiga negalima pradėti jokio rimto darbo. Juos reikia pirma 
grąžinti į darbo nuotaiką, pakartojant jau išeitą kursą. O 
nuolatinis tūpčiojimas vietoje yra visai nepedagogiška. 
Žodžiu, mokyklos tvarkai daug geriau, kada dirbama — dirb- 
ti rimtai ir drausmingai, o atostogauti — visai laisvai ir 
ramiai, jau tik tėvų globoje ir žinioje. 

Čia iškelti trūkumai, rodos, turėtų versti atsakingus 
žmones pagalvoti, o nesivaikyti visai neracionalių madų iš 
kaimynų, ypač kad Didž. Lietuvos mokyklų atostogų visai mo- 
tyvuotai pageidavo ir daug krašto mokyklų. Šitokis atostogų 
suderinimas ne tik būtų racionalus mokslo darbui, bet daug 
kam palengvintų iš vienos mokyklos į kitą vaikų perkėlimą, 
kuris gyvenime yra neišvengiamas. 


Vakarai, 1936 07 18 
Parašas: A. Ringys 


Kuršių Neringa laukia antrojo Rėzos 


Neringa juk Klaipėdos pašonėje! Juo labiau ją pažįsti, tuo 
ji slaptingesnė ir įdomesnė. Bet daugelis iš mūsų ją tepažįsta 
iš jos baltųjų kalnų, tų judriųjų kalnų, kurie didžią Neringos 
istoriją slepia po savo kojomis. Ten Neringos žmonių kartų 
istorija, ten Neringos paslaptis! Tą Neringos paslaptį saugo 
kopininkai — tie kuklūs, nuoširdūs žvejai. Jiems ji brangi! 

Ir tą Neringos istoriją pina karta iš kartos. Pašaliečiui tiek 
pat įdomūs ir tie Žmonės, kaip ir baltieji kalnai, į kuriuos 
pirštu parodo senas Žvejys: 

— Po šiuo kalnu guli mano tėvų tėvai. Šiose kapinėse tik 
3—4 kartos dar tesulaidotos. 

Ir nuves tave ten, kur buvęs didelis kaimas, parodys tą vie- 
tą, kur ilsis po baltųjų kopų kojomis jo tėvų tėvai. O ten 
keleivio akyse raibsta tik saulėti smėlio kalnai, tokie ramūs ir 
didingi, kada juos saulutė kepina, o niūrūs ir rūstūs, kada 
juodi debesys apdengia dangų ir sujungia savo galingais spar- 
nais mares ir jūrą į bendrą kovą prieš baltuosius. Ir, rodos, jie 
jau nebeatsispirs, tikrai nugrims į jūros dugną nuo blyks- 
telėjusio žaibo! Praėjo audra. Ir jie dar didingiau tarytum ke- 
lia savo galvas, lyg jiems tik skirta su audromis kovoti, rodyti 
savo galybę akyse žmogaus, menko, bedrebančio nuo audros 

ir vėjų po pakrypusia į rytus skurdžia pušele. Šiaip čia gamta 
iškrečia savo „karaliui“ skaudžią pajuoką... 

Ir tie žmonės, kurių tėvų tėvai guli po baltaisiais kalnais, 
tiek ramūs, taikingi ir nuoširdūs, taip, rodos, ir junti, kad jų 
tikroji mokytoja yra gamta, kuri kartais švelni ir maloni, bet 
dažnai, matyt, parodo ir kietą ranką... Ir iš tikrųjų nieko 
nerasi ir jų trobelėse, kas galėtų priminti puikybę ar didybę. 
Jų ištikimiausias ir maloniausias paguodos draugas — Biblija 
ir giesmių knygos. Jos tokios pat — juodos, odiniais kartais 
viršeliais, bet be jokių blizgučių ar papuošalų. Lyg viskas 
suderinta su kuklia žvejo dvasia ir sunkiu jo amatu! Ima lyg ir 
tave supti kitas pasaulis, tokis pasaulis, kuris kyla lyg iš užbur- 
tos Neringos istorijos, kuri, rodos, yra sustojusi ties Pervalkos 
ir Preilos dangumi! Tiesi į tas juodas knygas savo lyg 
nusidėjėlio rankas, nori atversti senąją praeitį ar atrasti kelią į 
tą pasaulį, iš kurio lyg per apsirikimą ar šventvagystę esi at- 
siradęs. Nespėji vakaro prieblandoje savo žvilgsnių priside- 
rinti prie žaibo blykstelėjimo, kad galėtum išskaityti paimtas 
knygas, kai senas Žvejys prataria: 

— Čia lietuviškos giesmės. Mums tėvai tik lietuviškas kny- 
gas paliko, nors namieje, savųjų tarpe, šnekame kartais ne lie- 
tuviškai, bet kuršiškai. Taip ir, rodos mums, kad Dievui mels- 
tis geriausia lietuviškai, nors Jis visas kalbas supranta. Tokie 
ir mūsų surinkimai — visi jie lietuviški. Mes kunigo neturime. 
Kartais per mėnesį sykį atvažiuoja, bet jis mums sako 
vokiškai. Tik vienas misijonierius yra, kuris mums gražiai lie- 
tuviškai pamaldas pasako. Bet jis ne kasmet atvažiuoja. O 
mūsų kunigams, matyt, politiko dūmai akyse maišosi. 

Baigia senis žvejys tamsioje vasaros vakaro prieblandoje ir 
giliai visa krūtine atsidūsta, lyg norėdamas iškvėpti visą 


„skausmą, kurį jam dabartis burtininkės pirštais audžia. Jam, 


jau puskelėje į kapus, nemalonu matyti ateitis, kuri po savo 
kojomis, kaip tie baltieji kalnai, pamins visa, kas jam buvo 
brangu... ir tas lietuviškas knygas, kurias kieti nuo darbo 
pirštai užverčia ir, rodos, lyg amžinai, lyg po kalnu paslepia 
giliems amžiams... 

Taip baigias senoji Neringos romantika, mums buvusi 
brangiausia. Dabar kiti vėjai pučia. Neša jie į kapus lietuvišką 
žodį, neapverktą, neapraudotą, tik senųjų sunkiais atodūsiais 
palydėtą. 

Ir taip susimąstai keleivis: 

— Ką rodys jaunieji, kas bus jiems tėvų palikta? Ar neteks 
jiems dangstytis rūbu, įpirštu svetimųjų, kurie bus iš jų švent- 
vagiškai visą tėvų praeitį pavogę? Ar tada nepasijus išspirti 
lyg iš kelmo — be tėvų, be praeities? 

Ir gaila pasidaro, kad tai viskas vyksta dabar. Dabar 
plėšiamas brangiausias tėvų turtas iš jų rankų tų, kuriems 
svetimos tos šventos lietuviškos giesmių knygos. Ir kokiu 
perkūno žaibu trenkia, kad tiems atėjūnams paduoda ranką 
savi jaunieji. Jie grasymais ir bauginimu ne sykį atplėšiami 
nuo tėvų ir vedami naujais keliais, kur maišoma su purvais 
brangioji jų tėvų praeitis, jų vargų vargai ir lietuviški 
atodūsiai, kuriuos taip mielai lydėdavo Aukščiausiajam jūros 
bangos ir baltieji kalnai. 

Tai aimanavo senosios Neringos, kurios didžioji praeitis po 
smėlio kalnais. Bet čia sušvinta ir viltis. Ar toji Neringa, kuri 
ištveria šalčius, karščius ir audras, ar toj Neringa, kurios ne- 
sunaikino Napoleono karių baisioji ugnis, — neištvers ir tuos 
naujus vėjus, kurie Neringą pirmą kartą aplanko iš vakarų? 
Taip, ji ištvers. Ji tik laukia naujų Rėzų, kurie suprastų ir 
atjaustų jų amžių vargą, ataustą pasakose, padavimuose, kal- 
nų ir įlankėlių varduose. O tie vardų vardeliai, kuriais kiekvie- 
na pėda nužymėta, vaizdžiai kalba ir daug pasako apie tuos, 
kurie juos praminė. Atsiras dėkingas sūnus, kuris, vaikščio- 
damas išmintais tėvų takais, pajus varduose užburtą praeitį ir 
atiduos pagarbą ir darbą tiems senų senoliams, kurių 
lūkesčiais jis šioje žemėje išaugo. 


Vakarai, 1936 07 21 
Parašas: Aš. 

Apmarintas ir gyvas smėlis. — Taikoje su briedžiais. — „Das 
Geld wird nicht gewechselt“. — „Mums tėvai tik lietuviškas kny- 
gas paliko“ 


Neringa — visų, mylinčių gamtą ir kraštą, svajonė. Tik jos 
pilno grožio nemato tas, kuris leidžias marėmis į Juodkrantę 
ar Nidą garlaiviu. Neringos grožis joje pačioje ir iš jos. Jau tik 
iš Klaipėdos persikėlus į Smiltynę, tuoj kalniukas, buvusi gy- 
vojo smėlio kopa, duoda tokią puikią padairą, kad viską matai 
po savo kojomis — ir Klaipėdą, ir mares, ir jūrą! Tikras Lietu- 
vos Neapolis! Nuo čia kelias leidžiasi žemyn ir taip pamariais 
eina iki pat Juodkrantės. Tai pašto kelias, taip pat vienišas, be 
žmogaus, kaip ir visa Neringos gražioji gamta. Važiuok čia 10 
kilometrų, nesutiksi žmogaus, nepamatysi ir jo pastogės — 
kad ir mažutės pirkelės. Tai vienintelis turistams automobili- 
ninkams įdomiausias kelias, bet draudžiamas... Draudžiamas 
jis dėl to, kad čia visur gali vėl atgaivinti žmogaus koja gyvąjį 
smėlį, skurdžių pušaičių dabar sukaustytą. Ir neliks tada vėl 
dailiojo kelio... 

O smėlis čia negailestingas. Tik už Juodkrantės — jis dar 
laisvas, žmogaus ranka jo dar nesuvaldžiusi. Toji laisvojo 
smėlio karalystė siekia Pervelką ir Preilą — Neringos širdį. Jo 
ploto toli per 10 kilometrų. Jokios Nidos nereikia, kad jo 
viešpatavimo visą grožį pamatytum!. 

Gyvasis smėlis puikus ne tik akiai, bet įdomus ir ausiai 
savo gyvais pasakojimais. Beveik kiekvienas smėlio kalnelis — 
kapinės kurio nors kaimelio. Netoli Juodkrantės — Nagliaus 
kaimas palaidotas, prie Pervelkos — milžiniškas Agelio kai- 
mas su savo kapinėmis po smėliu, tarp Pervelkos ir Preilos — 
garsusis Karvaičių kaimas. Visur pilna po kalneliu vietovių, 
kur žmonių vargta, rūpintasi ir kovota. Pati Pervelka dar 
neseniai „persivilkusi“ į tą vietą, kur dabar drykso pamariuo- 
se, kelių topolių ir berželių priglausta. 

Ten, kur žmogus nuvargo bekovodamas su gamta, — 
briedžių ir elnių karalystė. Jie čia gal retai bemato žmogų, bet 

jo, kaip svečio, jie ir nebijo. Pikto jie nedaro ir žmogui. Tik 
kartais per daug kelyje sustoja, norėdami iš arčiau prisižiūrėti 
retų svečių... Jų sostinė — Pervelka. Ten jiems daug „ežerų“ 
(pelkelių), kaip pervelkiškiai sako. Čia ir žolės daugiau, 
gražesni ir krūmeliai, bet labiausiai turbūt juos vilioja tie 
„ežerėliai“ — gėlus vandenėlis. Į jį takai suminti. 

Tik kaitrią saulėtą dieną ramus pašto kelias per briedžių ir 
elnių karalystę. Jie visi krūmeliuose kovoja su įkyriais 
vabzdžiais. Ir smalsuoliams bėda: jų turi ieškoti krūmuose. 
Dėl to čia po krūmus kelių keleliai. Tik juos išvydęs, keleivis 
gali suprasti, kad jis Pervelkos padangėje. Šiaip jos nematyti. 
Ji pasislėpus anapus kalnelio pamariuose. 

Pervelka ir Preila žvejų kaimeliai — tikri ramybės uostai, 
nepanašios į savo išponėjusias sesutes Nidą ir Juodkrantę, 
kurios praeitą savaitgalį išdidžiai uždarė duris visiems, kurie 
nors bent menkutės nakvynės ieškojo. Čia Karaliaučius, Dan- 
cigas, Leipcigas, Berlynas... viešpatavo. Jos išdidžios ir puikios 
net pirmiesiems svečiams. Retam tepravėrė duris už 10—12 It. 
Čia šiais metais visur 10—2076 brangiau. 

Tik vienas dr. Schacht'as buvo joms baisus. Ar jis 
neužsirūstins prieš markes, kurios pavirto į litus? Ir vėl jį 
išmeldžia po tūkstantėlį vieną kitą. Bet šiurpusis paštuose 
parašas — „Das Geld wird heute nicht mehr gewechselt“ — 
retai tebūdavo nuimamas. Ir neilgam. Jei tas parašas liktų 
amžinai kaboti, tuoj išdidžiosios sesutės būtų pamestos, nes 
markė pusė markės bebūtų. O ji čia be to parašo galinga: ji 
padaro savo savininkams ne kurortą, bet pigiausią pragyveni- 
mo vietą. Juk už markę visur puikūs pietūs (2,50 lt.)! Gaila, 
kad jų teleidžia čia įsigabenti kiekvienai galvai, nors mėnesio 
amžiaus, tik po 200. Bet per šeimą — jau suma, o pavertus į 
litus — dar gražesnė sumelė! Dėl to puiku, gražu ir gyva visur. 
Tik audra porą dienų sulaikė visus drąsuolius ant kranto. O 
šeštadienį ir sekmadienį vėl atgijo „senovė“ — laisvė. 

Briedis ir žvejys — Neringos simboliai. Tik čia jų dviejų 
sodybos kartu! Nėra pagaliau čia nei ribų, nei tvorų! Kaimy- 

nas kaimyno turbūt neskriaudžia. Pagaliau jie ir Dievą vienaip 
garbina: vienas — po savo stogeliu, kitas — po savo krūmeliu. 
Nežino čia nė katras ir bažnyčių. Retas svečias ir kunigas. Juk 
Dievo Apvaizda visur ir visiems. Tik puikuolės Nida ir Juod- 
krantė pametė „senovės“ papročius: pasistatė raudonas 
bažnyčias, pasikvietė kunigužius, kurių kalbos pačios nesu- 
pranta. O Dievą garbinti, pasirodo, čia skirta tik lietuviškai... 

Nueini į žvejo pirkelę. Įsikalbi apie viską. Džiaugias Žvejai, 
kad šiemet puikūs metai žvejybai. Tik žiema buvusi pikta ir 
mares padariusi nei ledą, nei vandenį. Taip žiema išniekinusi 
žvejo klėtį. Jau badas beldęsis į duris. Tik tolimoji Kauno 
valdžia pirmoji išgirdusi giltinės žvangesį ir atsiuntusi net porą 
šimtų centnerių miltų. Taip giltinė ir išvyta iš namų — be 
šūvio ir kardo. 

Vakaras. Nematytoji audrų dienos saulė, matyt, visai 
nugrimzdo į jūrą. Žvejo trobelėje dar anksti jau tamsoka. Tik 
vėjas ūžčioja ir kelia pirkelės stogą. Lietus barbena į langą. 
Ant stalo kelios apdėvėtos juodos storos knygos. Verčiu 
vardinį puslapį. Žiūriu ilgokai — tamsu. Senas žvejys nekan- 
trauja: 

— Čia Biblija ir šventos giesmių knygos. Jos visos lietu- 
viškos. Mums tėvai tik lietuviškas knygas tepaliko. Mes namie 
dažniausiai kalbam kuršiškai, suprantame ir vokiškai, bet 
meldžiamės tik lietuviškai. Taip mums tėvai paliko... 

Įdomu ir jauku pasidarė trijų kalbų krašte, kur lietuviškai 
meldžiamasi. Tokie lietuviški be kunigo esą ir jų susirinkimai. 
O kunigų akyse dabar „politikės dūmai maišos“. Baigė senis 
žvejys savo graudžią kalbą ir storais nuo darbo pirštais užvertė 
paskutinius lapus knygos, kurią jam tėvai paliko. Kurias tėvų 
paliktas knygas rodys svečiui jaunoji karta, kuri tėvų šventų 
giesmių nebesupranta? 


XX amžius, 1936 07 22 

Visiems dar gerai atsimenamos įvairios rinkliavos 
Klaipėdos mieste. Jų šį pavasarį ypatingai daug buvo. 
Rinkikai — daugiausia mokyklinio amžiaus vaikai. Kas nuo- 
stabiausia — prašnekinti lietuviškai, jie nesupranta, o lietu- 
viškai žodžiu atsakyti labai retas tesugeba. Daugumas jų 
parodo tik ant rankos užrištą juostelę, kur parašyta dviem 
krašto kalbom rinkliavos tikslas. Tikrai keista! Kaip tat gali 
būti, kad tie vaikai ar jaunuoliai yra juk jau krašto autonomi- 
nes mokyklas lankę ar jau baigę, o lietuviškai nemoka! Kokia 
čia priežastis ir kieno kaltė?! Tik jokiu būdu čia priežasties ar 
tos kaltės nebus galima ieškoti statute. Jis aiškiai sako, kad 
abi krašto kalbos turi būti mokykloje išmokomos. Dar dau- 
giau: juk lietuvių kalba yra valstybinė kalba, kurią turi mokėti 
visi piliečiai, o ypač turi jos išmokti visų mokyklų mokiniai, 
kurie mokosi Lietuvos Respublikos teritorijoje. Vadinas, čia 
nusikalstama abiem principams: ir autonominiam, ir valstybi- 
niam. Pasirodo, šis reiškinys yra labai platus: jis pastebimas ir 
visame krašte. 

Tad šių priežasčių reikėtų rūpestingai ieškoti, o suradus 
tuoj pašalinti, nes šis reiškinys nedaro garbės nei Lietuvos 
valstybei, nei Klaipėdos krašto autonomijai, kuri šiuo atveju 
nesilaiko statuto, kuris tiek jai yra palankus. 

Žinoma, čia priežasčių yra kelios. Bet jos nėra tokios 
painios, kad jų nebūtų galima pašalinti. 

Pirmoji priežastis čia galėtų būti ta, kad Direktorija, 
paveldėjusi daug senų mokytojų, nelietuvių, ir kilusių ne iš 
Klaipėdos krašto, kurie lietuviškai nemokėjo ir, be abejo, iki 
šiol „neišmoko“. Bet čia kartu kyla klausimas, ar jie negalėjo 
išmokti? Juk jau kalbas tvarkąs statutas veikia per dešimtį 
metų! Per dešimtį metų ir negabiausias galėjo puikiai išmokti 
lietuvių kalbą. Čia tik reikėjo rūpesčio patiems mokytojams ir 
Direktorijai, kuri mokytojų darbą prižiūri. Valdininkų įstaty- 
mas, kuris leidžia skirti tarnautoją iki gyvos galvos, nesako, 
kad valdininkas turi apsileisti savo darbe ir apkerpėti. Paga- 
liau ir patys geros valios senieji mokytojai pajuto, kad darbo 

sąlygos pakito, o prie jų dirbančiam reikia visada prisitaikinti. 
Jei patys mokytojai neparodė iniciatyvos privačiai ar kaip or- 
ganizuotai pramokti lietuvių kalbos, tai tos iniciatyvos, be 
abejo, turėjo ir turi imtis Direktorija. Švietimo ministerija, 
kuri turi geriau paruoštų mokytojų, vis dėlto rūpestingai dar 
steigia lavinimosi kursų, kuriuose galėtų mokytojai pasilavinti 
ir kartu patys dirbdami tuose kursuose parodyti ir gražią savo 
pažangą. Tokius kursus Švietimo ministerija kartoja jau kelin- 
tus metus net aukštesniosioms mokykloms, kur dirba 
akademikai. Direktorijai suruošti pradinių mokyklų mokyto- 
jams lietuvių kalbos kursus yra daug lengviau. Juk čia kursuo- 
se būtų dėstomi daugiausia tik elementariniai lietuvių kalbos 
dalykai. Nebūtų vargo ir su lektoriais. To rūpesčio iki šiol vis 
dar nematyti. 

Kad vaikai lietuvių kalbos neišmokomi, yra ir kita priežas- 
tis — per maža mokyklos darbo priežiūra. Nesąžiningų 
žmonių yra visur. Netrūksta jų ir mokytojuose. Kartas nuo 
karto iškyla vieno kito ir valstybinis nelojalumas. O kultūrinio 
nelojalumo yra žymiai daugiau. Čia ir progos pademonstruoti 
savo kultūrinį nelojalumą yra žymiai daugiau, ypač mokykloje. 
Vaikų akyse išniekinama lietuviška kultūra ir tada lyg dar 
klausiama, ar verta mokytis lietuvių kalbos. Ar bereikia čia 
atsakymo, kaip jaunieji „sprendėjai“ čia nubalsuos! Daugelis 
jų visko (ir vokiečių kalbos!) atsižadėtų, kad tik mokytis 
nereikėtų! 

To dar maža, kad įgrasoma, kad lietuvių kalba sunki, 
niekam tikusi ir nereikalinga. Bet, pasirodo, esama ir mokyto- 
jų, kurie drįsta keisti ir pamokų tvarkaraštį taip, kad lietu- 
vių kalbai nelieka nė vienos savaitinės pamokos, nors ji vi- 
sose mokyklose yra dėstomasis dalykas kaip aritmetika, is- 
torija ar kiti dalykai. Šitoks pamokų tvarkaraščio iškraipymas 
yra visais atvejais draustinas. Šiuo savo elegesiu mokytojas 
niekina visų mokyklų santvarką ir darbo planus. Čia turėtų 
susirūpinti ir mokyklų patarėjai, kurių žinioje šis reikalas yra. 
Tie mokyklos darbo nenormalumai ir geriausių norų mokiniui 
neleidžia žmoniškai pramokti lietuvių kalbos. Šie trūkumai 
pradinėse mokyklose. Jie turi ir vėliau didelės įtakos darbui, 

kurį tenka dirbti jau gimnazijos suole. Yra mokinių, kurie 
nemoka elementariausių lietuvių kalbos dalykų, net prie kurių 
raidžių yra nosinės dedamos! Ar pakenčiamas toks net 
aštuonerių metų darbas? 

Ne geriau su lietuvių kalba ir gimnazijose. Ten ji dėstoma 
kaip kokia graikų ar lotynų kalba, nes patys mokytojai 
parenkami tie, kurie lietuvių kalbos egzaminus išlaikė 
Vokietijoje. Ar čia vėl ne keistenybės?! 

Žodžiu, šioje srityje vargu kas greitai pagerės, jei iš skiria- 
mojo valdininko nebus reikalaujama tinkamų patikrinamųjų 
lietuvių kalbos egzaminų. Šie čia suminėti trūkumai, skaudžiai 
pažeidžią lietuvių kalbą, kuri vis dėlto yra valstybinė, 
reikalaute reikalauja pastovių lietuvių kalbos patikrinamųjų 
egzaminų, be kurių negalėtų būti joks tarnautojas skiriamas į 
viešųjų įstaigų tarnybą, kur ir lietuvių visuomenė turi reikalų. 
Neturėtų būti svarbu, ar tam valdininkui teks susidurti su 
klientais, ar ne. Čia svarbiau visiems bendra tvarka ir darnu- 
mas negu kokios išimtys, kurios yra taip pat ir tarnautojui 
nepastovios. 


Vakarai, 1936 07 24 
Parašas: A. Ringys 


Šių metų liepos 29 d. paskelbtas naujas pradžios ir viduri- 
nių mokyklų įstatymas. Kad ir nepaliečiama iš pagrindų šiuo 
įstatymu mokyklų santvarka, tačiau jame yra daug naujumo. 
Jau mokyklų tiksle aiškiai iškeltas auklėjimas: ugdyti jaunimo 
dvasios bei kūno jėgas, mokyti jį Lietuvą mylėti, branginti ir 
jai aukotis. 

Visos mokyklos pavedamos Švietimo ministerio priežiūrai. 
Mokyklų steigimas ir laikymas paliktas ir privačiai iniciatyvai. 
Jas gali steigti ir laikyti: vietos savivaldybės, visuomenės or- 
ganizacijos ir atskiri Lietuvos piliečiai. Švietimo“ ministeris 
leidžia joms veikti, jei jis pripažįsta, kad butas, inventorius ir 


348 


mokslo priemonės yra tinkamos. Privačių mokyklų mokyto- 
jams skirtas tas pats mokytojo cenzas, kaip ir valstybinių 
mokyklų mokytojams. 

Šis įstatymas numato atskiras mokyklas ir mažumoms. Jei 
atsiranda mokyklos apylinkėje 20 mokinių vienos tautybės, 
jiems dėstoma jų gimtoji kalba kaip atskiras mokslo dalykas. 
Jei susidarys toje apylinkėje 30 mokinių (mažiausias skaičius 
ir valstybinėms mokykloms!), bus steigiama tai mažumai at- 
skira mokykla su jų tautybės dėstomąja kalba. Žydai gali 
pasirinkti ir hebrajų kalbą dėstomąja. 

Pradžios mokykla bus dviejų laipsnių: pirmasis 4 mokslo 
metų, antrasis — 2 mokslo metų. Kiekvieną laipsnį baig- 
damas, mokinys laiko egzaminus ir gauna išlaikęs 
pažymėjimą. Pradžios mokslas visiems privalomas iki 16 metų 
amžiaus, jei neturi fizinių ir psichinių trūkumų. Šiems gali būti 
steigiamos atskiros mokyklos. 

Naujenybė — pradžios mokyklos mokytojai bus net kelių 
laipsnių: jaunesnieji mokytojai, mokytojai ir vyresnieji moky- 
tojai. Šie paskutinieji galės būti dar dviejų laipsnių. Į ati- 
tinkamus laipsnius kels Švietimo ministeris savo nustatyta 
tvarka pagal mokytojo mokslo cenzą ir mokyklos darbo prak- 
tiką. 

Mokytojus skiria ir atleidžia Švietimo ministeris. Privatinių 
mokyklų laikytojai teikia savo kandidatus tik Švietimo minis- 
teriui tvirtinti per mokyklų inspektorius. 

Toliau šiame įstatyme yra tiksliau apibrėžtas mokyklų 
laikymas. Mat savivaldybės ir valstybinėms mokyklos turi 
duoti ar nuomoti būstus, samdyti sargus, gaminti, suvežti ir 
suskaldyti kurą, teikti šviesą ir apmokėti smulkias ūkio ar in- 
ventoriaus išlaidas, kurios nėra didesnės vienai mokyklai per 
100 litų. 

Vidurinių mokyklų įstatymas daug kuo panašus į pirmąjį. 
Ir čia tas pats mokymo ir auklėjimo tikslas. Vidurinės 
mokyklos, kurios vadinamos gimnazijomis, „bus atskiros 
ir tvarko Švietimo ministeris, tik jų tikslą nustato Ministerių 
kabinetas. Mažumos galės turėti ir vidurines mokyklas savo 

tautybės dėstomąja kalba. Ministerių kabinetas galįs leisti 
steigti gimnaziją ir nelietuvių dėstomąja kalba su teise priimti 
į ją visų tautybių mokinius. Šiaip mažumų mokyklos negalės 
priimti kitų tautybių mokinius. 

Vidurinės mokyklos bus vieno tipo: visos su lotynų kalba. 
Svetimosios kalbos bus prancūzų, anglų, rusų ir vokiečių. 
Kiekvienoje gimnazijoje mokoma dviejų šių minėtų kalbų. 
Kuri kalba bus pagrindinė, įstatymas nepasako. Šiaip, rodos, 
labiau linkstama į prancūzų kalbą. 

Mokslas bus išeinamas per 7 metus. Galės būti mokyklos 
steigiamos atskirai su 3 pirmosiomis klasėmis. Jos vadinsis 
progimnazijomis. Kiti nuostatai palikti senieji, tik tiksliau 
nusakyti ir apibrėžti. 

Vidurinių mokyklų mokytojai bus trijų laipsnių: jaunesnieji 
mokytojai, mokytojai ir vyresnieji mokytojai. Visiems reika- 
lingas aukštojo mokslo cenzas. Jaunesnieji mokytojai, padirbę 
2 metus mokykloje, keliami į mokytojus; mokytojai, sėkmingai 
padirbėję vidurinėje mokykloje dar 5 metus, gali būti pakelti 
Švietimo ministerio į vyresniuosius mokytojus. Toliau eina, 
kaip ir senojoje mokykloje, inspektoriai ir direktoriai, kuriems 
mokytojo cenzas taip pat privalomas. 

Vidurinėse mokyklose už mokslą taip pat bus mokama. 
Nuo mokslo mokesčio bus atleidžiami neturtingi gero elgesio 
ir pažangūs mokiniai, bet ne daugiau kaip 1576 visų mokinių. 

Be bendrosios eilės, nuo mokslo mokesčio atleidžiami 
pradžios mokyklos mokytojų, karių, kurie nustojo sveikatos ar 
gyvybės, kariuomenės savanorių kūrėjų vaikai. 

Aplamai naujasis įstatymas yra daug tobulesnis ir tikslesnis 
ir mokyklos vidaus santvarkoje, kuri tik svarbi mokyklos dar- 
bininkams. Tiesa, įstatymas reikalingas dar daug naujų vyk- 
dymo taisyklių, kurias išleis Švietimo ministeris. Po šių Švie- 
timo ministerio taisyklių turėsime visai naują mokyklų sant- 
varką. Ypač kiekvienam krinta į akis, kad pradžios mokyklos 
bus pailgintos iki 6 pradžios mokyklos skyrių, kuriuos galės 
lankyti jaunuomenė iki 16 metų. Nors gimnazijos tebus dar tik 
7 metų, bet vis dėlto mokslas į universitetą (aukštąsias 
mokyklas) bus vieneriais metais pakeltas. 

Naujasis įstatymas pareikalaus, be abejo, iš valstybės iždo 
daug lėšų. Bet džiugu, kad jos bus skiriamos visos mūsų tautos 
kultūrai kelti. Kultūrinis lenktyniavimas jaučiamas visose 
tautose. Mes ir pasukome dar labiau tuo keliu, kuris veda į 
tautos politinę nepriklausomybę ir kultūrinę garbę. 


Vakarai, 1936 08 05 
Parašas: A. Ašm. 


Keistas sugretinimas: kontinentinė stagnacija ir jūrinė di- 
namika. Šio keisto sugretinimo niekas nesisavina — nei ge- 
ografas, nei gamtininkas, nei pagaliau ir pats jūrininkas. Šioks 
keistas sugretinimas tekyla tik žmogaus dvasioje, pagautoje 
siaubingos jūros įspūdžio, kada jis mato kartu ramiai bedryk- 
stantį sustingusį žemyną. Tuo sugretinimu reiškiamas ir 
didysis jūros įspūdis žmogui, kuris pirmą kartą išvysta jūrą, tą 
neramiąją platybę ir gilybę, poetų žodžiais betariant. 

iuo kartu mums rūpėtų rasti žmogaus dvasios ypatybių, 
kurias sukuria jūra ir kontinentas, ir kiek dar tos Žmogaus 
dvasios ypatybės gali būti ugdomos. Tačiau kartu norėtume ir 
pasakyti, kad fiziniai reiškiniai ne visada turi ryškių ir dvasinių 
pėdsakų, kuriuos galėtume stebėti, lyginti ir net eksperimen- 
tuoti. Todėl ir mūsų stebėjimas turi eiti aplinkiniais keliais, 
bet, žinoma, tais, kurįe žmogaus dvasią lenkia į jūrą ar konti- 
nentą. Antra, šių dienų civilizuoto žmogaus santykis su gamta 
yra visai kitas. Jis yra ne tik tų pačių įspūdžių tarytum kitaip 
veikiamas, bet ypač svarbu, kad jis tuos įspūdžius kitaip 
vertina ir kitaip į juos reaguoja. Todėl jūra ar kontinentas 
natūraliausia veikia tik primityvų žmogų. Jo ir gausime 
paieškoti. 

Kalbėdami apie jūrą ir vadindanti ją dinamika, daug kur 
perdedame. Rodos tada — duok tik jūrą, o ji per kelerius me- 
tus padarys žmones veikliausius, energingiausius — di- 
namiškiausius. Taip, deja, nėra. Daugybė tautų gyveno ir 

gyvena prie jūos, tačiau ne visos pagarsėjo, ne visos pagaliau 
ir dabar garsi. Yra tam tikrų priežasčių 

Kaip kontinentas nėra lygios vertės žmogaus dvasiai, tokia 
pat yra ir jūra. Lygumos ir pelkės, sakoma, migdo žmogaus 
dvasią, kelia pasibjaurėjimą, silpnina energiją ir slopina 
pasiryžimus. Miškai, ypač kalnai, upeliai ir ežerai verčia 
žmogų pabusti, pažvelgti ne tik pasigėrėjančia akimi, bet ir 
grumtis su jais, suprasti jų įvairumą ir naudingumą. O 
žmogaus dvasia ieško įvairumo, 0 įvairumas yra tikrasis jos 
penas. Ji pajunta jį, ji išgyvena jį, ji ima ieškoti ir neberimti be 
naujų paveikslų, be naujų įspūdžių. 

Tas pats ir su jūra. Ji savo neramiąja platybe įspūdinga, bet 
kartais neįvairi. Jai gražią, įdomią ir naudingą formą suteikia 
tik kontinentas. Nelygūs pakraščiai, priraityti įvairių įlankų ir 
iškyšulių, suskaldo vienodąją ir beprasmiškąją primityviam 
žmogui jūros platybę. Ji tada savo įlankomis pasidaro vertin- 
gas kliuvinys žmogaus dvasios ir kūno jėgoms išmėginti ir 
vertingai tą kliuvinį nugalėti. Štai kodėl mes neturime praci- 
ties, garbingos jūros žygiais. Mūsų jūra — ne graikiškoji, pilna 
salų salelių. Mūsiškė griežtai ir aiškiai atsiskyrė nuo žemyno. 
Jūros ir žemyno riba — riba ir mūsų ano meto pasauliui. Štai 
kodėl Palanga — svieto pabanga. Šis Žemaičių sprendimas nėra 
tik skambus posakis, bet yra kartu ir mūsų dvasios puikus diag- 
nozas. Kitaip ir būti negalėjo. Tai natūraliausia jūros 
„dinamika“, žinoma, tik kabutėse, kuri veikė nepermaldauja- 
mai mūsų anų laikų kultūros dvasią ir mūsų protėvių pažiūras 
į jūrą. 

Jūra — beribė, jūra — galybė, jūra — neišmatuojamoji, jūra 
neapsakomoji, yra grožis ir pasigėrėjimas tik žmogui, 
stovinčiam saugiame jos krante. Į jūrą leistis, ir tik į jūrą, bė 
jokio intereso, o su pavojumi gyvybei — ilgus šimtmečius 
nebuvo ir nėra tokių „sportininkų“. Į jūrą leistis — turi būti ir 
intereso. Suprantamas tada garsusis Odisėjo keltas tik Agėjo 
jūroje, kur debesų varinėtojas Zeusas galėjo dievų pasiun- 
tiniui Hermėjui pasakyti: 

„Grįžti privalo kantrus Odisėjas protingas 
pats vienas, 

Savo spėkomis, be pagalbos dievų ir žmonių 


trumpaamžių, 

Didelio vargo prityręs ant kelto, paties 
padaryto, 

Turi jisai dvidešimtoj dienoj į derlingąją 
Scherją, 

Žemę Feakų, atvykti - žmonių artimiausių 
dievaičiams. 

Jie Odisėją širdingai, kaip pusdievį 2 
kokį pagarbins, 

Jam pagrįžimą parūpins į gimtąją mylimą 
šalį“. 


Šios eilutės, pasakytos net pagrečiui penktoje „Odisėjos“ 
dainoje, parodo giliausią anų ir šių laikų jūrininko sielą ir 
išmintį — tikrą jo filosofiją, kuria jis gali žvelgti į 
„dinamiškąją“ jūrą. 

Kiekvienas jūrininkas, kuris drįsta leistis į jūros platybes, 
turi būti kantrus, protingas. Maža to — ir vargo nebijąs. Bet ir 
tai dar ne viskas: jo vargas turi turėti ir pabaigą. Jis turi Žinoti, 
kad jis nežus jūros platybėse be likusio ženklo, kad jis ką 
pasieks ir kad pasiektas krantas bus vertas jo vargo ir 
rūpesčio. Vargas, viltis ir laimė — tai trys likimo žvaigždės, 
kurios lydi ir šiandie kiekvieną jūrininką. 

Grįžkime į savąją padangę. Ar Odisėjo laikais daug galėjo 
duoti mūsų jūra vilties ir užtikrinti išganingąjį krantą, jeigu 
vairą būtume pasukę pačion jos platybėn? Kokią būtume mes 
pasiekę vaišingąją šalį, kur būtų mus lyg pusdievius pagar- 
binę? Šiomis mintimis pasieksime anų laikų savo protėvių 
dvasią ir lengvai suprasime jų paliktąją filosofiją, kuria jie 
žvelgė į jūrą. O ji — Jūratė ir Kastytis, Palanga — svieto 
pabaiga. Vadinas, svieto pabaiga arba tragedija. Ir tuo nesite- 
bėkime. Jie neturėjo 270 salų savo pašonėje, kur be kompaso, 
saulės, mėnulio ir žvaigždžių būtų skynę per jūros bangas sau 
kelią, lydimi vilties ir ieškodami laimės. Nebuvo Archipelago, 
nebuvo ir Odisėjų. Tai receptas mūsų senovės defektams, kurie 
jau palydėti į kapus. 

Štai kodėl senąją mūsų dvasią yra labiau palietusi konti- 
nentinė stagnacija, negu jūrinėdinamika. Neužteko seniau 
jūrinei tautos dinamikai tik jūros ir kontinento. Jūros ir konti- 
nento santykis buvo ir dar beveik tebėra pats svarbiausias. O jis 
buvo mūsų protėviams labai nepalankus: atviroji jūra nieko 
neviliojo ir negalėjo vilioti. 

Čia buvo peržvelgtos tik tiesioginės gamtinės jėgos, kurios 
veikė mūsų protėvių dvasią ir kristalizavo kontinentines jos 
ypatybes, kurios mus atitolino nuo jūros, kartu su istorinėmis 
aplinkybėmis pakirsdamos jėgas ir pasiryžimą veržtis į jūrą. 

Šiandien jau kiti laikai. Naujos saulės ir Žvaigždės jūri- 
ninkai. Nauja ir salų sąvoka. Kitoks archipelagas — kitokie 
Odisėjai. Kitaip ir mes turime žvelgti į jūrą. Kitaip ir jūra 
skalauna mūsų šalies krantus. Kitaip veikia jūra mūsų dvasią 
— kitaip reaguokime ir mes į ją. 

Praplėskime jūros krantą, padidinkime jos bangų ūžesį. 
Tegu kiekvienas ją mato, tegu kiekvienas ją girdi. Tegu veikia 
ji mus visus. Tegu ji mus vilioja, tegu ji mus žavi — ir išug- 
dysime tada savo dvasios tuos ypatumus, kurie lydėjo 
pasakiškąjį Odisėją po jūros platybes. Betgi Odisėjas nebuvo 
tik romantikas. Jis ne mūsų Kastytis baltutytis. Jam vargas bu- 
vo tikras draugas. Darbo ir vargo pas mus yra apstu, kai 
grįžtelėjame veidu į jūrą. Bet lygiai mus kaip Odisėją viltys ir 
laimė lydi, kai mes į šių dienų jūrą leidžiamės. Tiesa, ne su ta 
viltim, kad rastume tik ramų vaišingą kraštą, kuris, mūsų 
pasigailėjęs, apdovanotų variu, brangiuoju auksu irkitomis 
gėrybėmis, bet su ta, kad ir mes jam atgabensime gėrybių, 
naudingų jo kraštui. Tuo keliu tada mes pasuksime iš Kastyčio 
romantikos ir iš Odisėjo nelaukto vargo ir netikėtos laimės. 
Šiandien mums jūra ne tik graži romantiškai, bet ir naudinga 
realiai. Ugdydami savo jaunuomenės jūrinį idealizmą, 
pasukime ir į realizmą. Parodykime, kiek čia platumo, kiek 
vilčių ir kiek realios naudos, reiškiamos jau skaitmenimis, ne 
tik žodžiais. 

Tik šiandien ir galime pradėti plėšti savo kontinentinės 
stagnacijos dirvonus, kuriuos nuo amžių užleido pati gamta, 0 
užželdė istorinė likimo ranka. Pasigaudami, kaip sakėme, di- 

namiškos jūros įspūdžio, pasidarykime ir mes dinamiški. 
Sąmonindamiesi jūros vertę, ugdykime ir jaunuomenės 
linkimą į realią, bet naudingą kovą su jūros bangomis. Konti- 
nentinė stagnacija ir jūrinė dinamika jau mūsų rankose, kada 
mes supratome tas jėgas, veikusias savaip amžius mūsų dva- 
sią. Jei, supratę veikiančias mus įvairias jėgas ir jų priežastis, 
būsime sąmoningi ir savo tautos likimo uždaviniams, visokias 
stagnacijas galėsime paversti dinamika, nes moderniojo 
žmogaus dvasia laisva nuo visokių gamtos jėgų. Ir su viltimi, ir 
pasitikėjimu jau galime ir šiandien žvelgti ateitin, kada lietu- 
viškoji Mūza pagarbins šių dienų mūsų jūros vyrą, prityrusį ne 
tik vargo, bet džiaugsmo ir laimės didžiausios, nes vairas jau 
pakreiptas pačion jūros platybėn. 


Jūra, 1936. Nr. 8. P. 3—4 


— Gerbk pats save, gerbs tave ir kiti, — yra sena mūsų 
tautos patarlė. Joje daug išminties, o jos reikšmė kasdien 
didėja. Mat gyvenimas pasuko kitu keliu: paniekino tradicines 
luomines pagarbas, o paliko pačiam Žmogui savo dvasios 
jėgomis įsigyti pagarbos žmonėse. Tokiu būdu šiandien atsi- 
sakoma senovinių pagarbos fortų, už kurių slėpdavosi įvairūs 
„gerbtini“ luomai, nors jie būtų didžiausi dvasios paliegėliai. 
Dabar naujas šūkis — visiems atviras kelias į gyvenimo areną, 
o ten dirbkite ir garsėkite gerais darbais ir didvyriškais pasi- 
aukojimais visos tautos žmonių akyse ir širdyse. Tai šių dienų 
asmens teisių, pareigos ir pagarbos šūkis. Jis įteisina asmenį, 
bet ir įpareigoja, o pagarbą laimės tas, kuris geriausia atliks 
savo pareigas, žiūrėdamas visuomenės, tautos, valstybės 
siekimo ir uždavinių. Tas pareigas atlikdamas ir parodydamas 
didelį žmoniškumą, laimės visų, ne tik savo tautos, nuoširdžią 
pagarbą. 

Tas pats tenka pasakyti ir apie tautas. Bet tautos be 
žmonių nėra, kaip nėra žmogaus, kuris neturėtų savo tautos. 

Todėl jų santykiai yra nuolatiniai ir pastovūs, o nuo jų atsi- 
palaiduoti ir norint negalima, lygiai kaip negalima išvysti 
pasaulio be tėvo ir motinos. Tai gamtiniai dėsniai, kurie 
saisto mus kiekvieną ir skiria mus mūsų tautai. 

Bet žmonėms neužtenka eiti tik gamtos dėsniais. Kiekvie- 
nas Žmogus savo elgesiuose ir siekimuose šalia gryno gam- 
tiškumo jaučia nuolat ir žmoniškumą, kurio neturi augalai ir 
gyviai, kad ir aukščiausios rūšies būtų. Šitas žmoniškumas ir 
stato mus visai į naują kelią mūsų tautos atžvilgiu. Jis suteikia 
mums būdingų dvasinių ypatybių, kuriomis mes išsiskiriame iš 
kitų tautų, bet ir pareigos jas tobulinti, jei gerbiame savo tautą 
ir ja rūpinamės. Šitas pajutimas pagarbos savo tautai yra 
mums didžiai reikalingas šiuo metu, kada esame pradėję viešą 
visiškai laisvą savo tautos gyvenimą, o prieš akis turime 
daugybę svarbių darbų. 

Savaime aišku, kad visų dorybių šaknys glūdi pačiame 
žmoguje, jo sielos gelmėse. Jos dažnai augte yra suaugusios su 
žmogumi ir kartais nebereikalingos jokio dėmesio jo 
poelgiuose. Nors šis tvirtinimas yra perdėtas, nes visiškai 
tobulą žmogų vargu galėtume rasti, vis dėlto yra žmonių, apie 
kuriuos pasakome — padorus žmogus. Tai tokį žmogų dažnai 
iškelia tik siauros šeimyninės ar profesinės ypatybės, kurių 
dar per maža garbingam tautos gyvenimo nariui. O šias tautos 
dorybes reikia rūpestingai atskirai įsigyti. Ypatingai svarbios 
jos ten, kur nuolat santykiaujama su kitomis tautomis. 

Deja, tautinių dorybių, ypač tautinės savigarbos, mes dar 
maža teturime. Čia yra daug priežasčių. Pirmiausia mus vis 
dar slėgia buvusioji tautos nelaisvė — vokiečių ar rusų vergi- 
joje. Mes savojo gyvenimo vis lyg dar nematome, 0 ypač 
nepažįstame ar neatskiriame savo tautos vertingų ypatybių ir 
jos kultūrinių gėrybių. Tokiu būdu mes vis dar gyvename lyg 
kultūrinę vergystę ir tautinį aklumą, o dėl to ir pagarbos ne- 
galime pajusti savo tautai ir jos nueitam istoriniam ir 
kultūriniam keliui. Gerbti tai, kas nežinoma, be abejo, ne- 
galima. Labai gaila, kad mes dar daug ko savo tautos 
nežinome. 

Dažnai paniekiname savo kalbą ir griebiamės svetimos net 
ten, kur mes savąją turėtume vartodami pagerbti. Kodėl? Gal 
mūsų kalba yra savaime menkesnė už kitas? Tik gal tam, kuris 
per maža ją ir kitas kalbas tepažįsta. Bet tuo jau niekinama 
pats save. Nerdamasis iš savo tautos kailio, toks parodo tik 
savo tuštumą, nekultūringumą bei laukinumą. Jam, matyt, yra 
dar nesuprantamas tautų įvairumas ir neaišku, kad tautos ver- 
tumas nuo jo paties pareina. Juk jo poelgiai ir darbai 
vaizduoja tautą, kuriai jis priklauso. O tokiu silpnavaliu 
dezertyru, be abejo, nesidžiaugs nė kita tauta. Todėl yra or- 
ganizacijų kaip kariuomenė, kuri net bausmėmis draudžia 
niekinti savo vardą atskiro žmogaus tuštumu ar apsileidimu. 
Mus čia gali sudrausminti tautinė savi garba. 

Turime net savo tarpe tokių, kurie nepažįsta ir per maža 
pagal savo pareigas tepažįsta jau mūsų tautos sukurtąsias 
vertybes. Bjauriausias yra tas apriorinis neigiamas sprendi- 
mas. Šioks žmogus, ir ieškodamas sukurtų gėrybių ir vertybių, 
neras, nes joms bus iš anksto pasidaręs aklas — deltonistas, 
kuris ne viską mato, nors šiaip ir sveikos jo akys. Tai labai 
liūdnas, bet dažnas reiškinys mūsų krašte. Tai buvusios mūsų 
tautos vergystės vėžys, kuris nejučiomis ir nematomai vargina 
ir naikina mūsų tautos organizmą — jos drąsumą, ryžtingumą 
ir kūrybingumą. Tokios dvasios žmogus — tautos puvėsis, nors 
pats to gal ir nejustų. 

Mūsų tautos intuicija asmens savigarbai yra visiškai sveika. 
Tokia pat ji yra ir tautinei savigarbai. Tik mes per maža 
kreipiame dėmesio tam tikrose svarbiose vietose, kur iš mūsų 
poelgių yra teisiama ir dažnai smerkiama mūsų tauta, o labai 
dažnai net ir prieš mūsų valią. Ta liga dažniausiai serga mūsų 
šviesuomenė, kuri tuo tarpu labiausiai išplatina svetimųjų 
akyse savo tautos neigimo ir niekinimo bacilas. Jai mat atvi- 
ras, platus visuomeninis ir profesinis kelias, kurį gali stebėti 
tūkstančiai svetimųjų. Žinoma, daug klaidų ar ydų išplati- 
name laikydami viską „privatissimum“. Bet kur baigias as- 
mens, o prasideda tautos ypatumai, ribos nėra. Visa, kas tau- 
tiška ar asmeniška, yra mumyse, o mes savo darbais ir poel- 
Biais save ir savo tautą sykiu parodome. Tad šiame mūsų 

kampelyje tautai nuo purvų apsaugoti bene geriausias, O ypač 
reikalingiausias vaistas — tautinė savigarba. 


Vakarai, 1936 09 12 
Parašas: A. Ringys 


Argi duodu tik dėl to, kad man duotum? (Do ut des)? 

Šiuo keistoku klausimu norėtume iškelti mūsų tautos ir 
valstybės gyvenimo problemą, kuri vis dar tebėra labai svarbi 
net ir antram mūsų nepriklausomo gyvenimo dešimtmetyje. 
Šioji problema — mūsų tautinio ir valstybinio gyvenimo 
tvirtėjimo laidas ir jo stabdžiai. Mat ne visi sutikome savo 
tautos nepriklausomybę lygia nuotaika ir pasiryžimu. Pati 
tauta, būdama dviem stambiom dalim suskaldyta, brendo 
nepriklausomybei įvairiose kitų tautų kultūrose. Pats politinis 
gyvenimas ir žmonių nuotaika buvo be galo nelygi. Kada 
pradėjo brėkšti mūsų nepriklausomo gyvenimo kovų rytas, jis 
turėjo būti visų sąmoningai ir ryžtingai sutiktas. Deja, ano 
meto gyvenimo aplinkybės neleido visiems su ginklu rankose 
stoti eilėsna, kur nėra pirmųjų ir paskutiniųjų, o yra visiems 
bendras uždavinys, nors atskiro žmogaus būtų ir gyvybė paau- 
kota. O tų gyvybių paaukota daug, kad būtume išvaduoti iš 
svetimųjų jungo. Tų kruvinų aukų anuo metu reikalavo mūsų 
tautos likimas. 

Argi šiuo metu jokios aukos nebereikalingas mūsų tautos 
likimas? Ar galime spręsti savo asmens ir tautos reikalus anuo 
romėnų posakiu: duodu, kad duotum? Be abejo, ne. 
Tačiau mūsų dvasioje yra ir ano posakio nuotaikos. Bet kas 
pagaliau tam kaltas? Visi ir kiekvienas, o labiausiai tas, kuris 
mato ir rankas nusiplauna, esą ne jo reikalas. Jei kas suge- 
bame daugiau, turime ir pareigų daugiau: taisyti kartais tai, 
ko kiti nesugeba. Nuo mūsų bendro pajėgumo, rūpestingumo 
ir darbštumo gali gerėti ir visos tautos gyvenimas. Jokiu būdu 
negalime atsitraukti nuo bendro kūrybinio darbo, kurio 

reikalauja mūsų tauta ar valstybė. Kūrėjo mat toks likimas: jis 
retai tedirba užsakomas. Tokių kūrėjų yra ir jų reikia tau- 
tiniam ir valstybiniam gyvenimui, o ir kultūros sričiai. Jokiu 
būdu, nieko neveikdami, negalėsime susilaukti visuomenės 
kvietimo prie rimto darbo, kurio pati visuomenė, mūsų nuo- 
mone, nenuvokia. Sprendžiant gyvus tautinius ar valstybinius 
reikalus, negali būti dviejų partnerių — kvietėjas ir 
pasisiūlytojas labai plačia šių žodžių prasme. Gyvenimas etatų 
negamina, bet iškelia tik patį reikalą gerų Žmonių valia. Todėl 
platūs mūsų tautos gyvenimo ir kultūros reikalai yra mūsų 
visų tautiečių rūpestis, nors jie būtų toli už etatinių ar katego- 
rinių pareigų. 

Tas pats tenka pasakyti ir apie atskiras krašto sritis. 
Nesvarbu, kada jos stojo prie bendro tautos nepriklausomo 
gyvenimo darbo. Atsakingumas už tautos likimą ir jos kultūrą 
yra visiems lygus. Negalime laukti iš pirmųjų kažin kokio kvie- 
timo ar sėkmingumo garantijų. 

Tad šioji drąsos, ryžtingumo ir darbo auka yra ir visuomet 
bus reikalinga, kol mes gyvensime savo tautos gyvenimą ir 
kursime savarankišką kultūrą, kurios pirktis negalima. 


Vakarai, 1936 09 12 
Parašas: A. R. 


Esti momentų, kada mes kuo labiau kiek susirūpiname. 
Kai rinkome miesto seimelį, visi tada apie miestą ir tekalbėjo- 
me. Bet ir tada, pasirodo, miesto augimui pagrindinių dalykų 
neiškėlėme. Peikėme nesutvarkytus gatvių grindinius. To ma- 
ža. Gatvių grindinius pergrįsti nėra taip be galo sunkus ir pai- 
nus darbas, kuris daug lėšų pareikalautų. Miesto plano kūri- 
mas ateičiai yra vienas svarbiausių darbų, kada nujaučiame 
greitą miesto augimą. Kas čia padaryta? Iki šiol nieko nema- 
tyti. Naujų ištiestų gatvių, dar namais neapstatytų, nė pėdos. 
Tiesiamos naujos gatvės ir nepasižymi dailumu ir ryškiu pla- 

ningumu. Bet ištiestos tik antraeilės gatvės, bet ne arterinės. 
Tos jau senesnės. Bet nepavėluoto rūpesčio dar reikalinges- 
nės, nes jos dabar vingiuotos ir be galo siauros. Pavyzdžiui, 
Liepojos gatvė su savo daliniais kitais pavadinimais į ką dabar 
panaši? Ji vis dėlto miesto viduryje ir pagrindinė gatvė. Tokia 
pat vingiuota siaurutė gatvė eina ir pauosčiu. Juk ten yra stai- 
giausių pasisukimų, kurie kiekvienu momentu gali baigtis ir 
dabar kruvina katastrofa. Tokių pat bjaurių užsukimų pilnos 
ir tos gatvės, kurios išeina iš miesto į didžiuosius plentus. Štai 
Tilžės gatvė, kuri metai po metų susilauks Kauno tiesioginio 
ir greito susisiekimo autobusais ir automobiliais, taip pat 
nesutvarkyta. Kaip ji juos priims? Kaip ji ateičiai rengiama? 

Vadinasi, senosioms gatvėms sutvarkyti reikia ryškaus ir 
plataus miesto plano iš anksto. Kitaip bus išmetama net mili- 
jonai, lopant praeities klaidas. Juk daug namų teks tuomet 
nugriauti, kad būtų galima žmonišką gatvę padaryti. O 
Klaipėdos augimas be galo aiškus. To neslepia ir miesto 
burmistras. Tad būtų galima dabar paklausti, kelioms dešim- 
tims ar šimtams tūktančių gyventojų miesto planai ir matavi- 
mai parengti? Iš miesto viršutinio tvarkymo to nematyti. Čia 
Kaunas galėtų Klaipėdą daug ko pamokyti. Taigi senųjų gat- 
vių platinimas ir tiesimas yra jau dabar be galo svarbus. O 
greit jis gali būti ir pavėluotas. 

Kitas taip pat svarbus miesto reikalas, kuris per dieną neį- 
vykdomas, — visokių rūkstančių ar dvokiančių įmonių iškėlimas 
į priemiesčius. Dabar tik pasidairykime Liepojos, Simano Da- 
cho, Palangos ir Kanto gatvių apylinkėse. Kiek ten mažučių 
fabrikėlių, kurie kasdien rūksta ir gadina miesto orą pačiame 
centre. Jie taip pat būtinai iškeltini. O jiems terminas išsikelti 
paskelbtinas net šiandien, nes viena diena ir jie neišsikels. 

Tiesa, yra dar keistesnių dalykų ir visiškai nemiestiškų. 
Kanto gatvės pradžioje, dešinėje jos pusėje, yra net arklidės, 
iš kurių išverčiamas mėšlas čia pat į kiemą ar gretimą daržą, 
kurį matome net iš miesto knygyno. Ar tai vieta arklidėms 
miesto centre? Jos, tiesa, dar mūrinės. Tai rūpestis jas 
panaikinti dar didesnis. 

Tokių panašių trūkumų pilnas miestas. Jų nepašalinęs, 
miestas nebus vertas kultūringo miesto vardo. Tačiau šie 
trūkumai šalintini palaipsniui per metų metus. Vieneriais 
metais niekas negalės miesto perstatyti visai iš naujo. Bet 
miesto ūgiui linkmės aiškios ir šiandien. Visas miesto centras 
buvo ir liks prie Nemuno- Kuršmarių žiočių, o iš čia turės eiti 
didžiojo miesto arterijos į krašto gilumą. Tai šie iškeltieji da- 
lykai ne vienos dienos rūpestis, ypač kad Klaipėdos miestas 
labai nevykusiai išplanuotas ir daug čia reikalinga pakeitimų, 
kad jis galėtų virsti patogiu ir gražiu didmiesčiu. Tad 
Klaipėdai, vieninteliam Lietuvos uostui, virstančiam did- 
miesčiu, ar daug padaryta, kad jis būtų ateityje gražus ir pa- 
togus miestas visais atžvilgiais? 


Vakarai, 1936 09 22 
„Parašas: A. Ringys 


Mūsų dienų spauda yra pasidariusi tokia plati ir įvairi, kad 
jos visos ir aprėpti neįmanoma. Šiuo kartu norėtume iškelti ir 
pasvarstyti tik dienraščių klausimą, kuris kasdien aktualėja, 
paliesdamas visus mūsų tautos sluoksnius. Be abejo, dienraš- 
čių plitimas augs kartu su technikos tobulėjimu ir spausdini- 
mo lengvėjimu, o prie to viso derinas ir paštas. Dienraščių 
ateitis šiuo atžvilgiu graži. Tad jais rūpintis turi kartu didėti ir 
mūsų rūpestis. 

Pirmasis klausimas turėtų būti, koks yra dienraščių tikslas? 
Kam jie leidžiami ir taip rūpestingai platinami? Ar iš tikrųjų 
dienraščio skaitytojas savaime jau keltinas į aukštesnį kultūros 
laipsnį, kad jis dienraštį skaito? Tai pirmieji mūsų klausimai. 

Kad šie klausimai nėra aiškūs ir patiems dienraščiams, tai 
turbūt iš dalies parodo ir jų tų visų klausimų nutylėjimas. Ma- 
tyt, čia daugiau dar pasitikima pramintais keliais, kuriais pap- 
rastai lengviau važiuoti. Lengva tada ir pasiteisinti: „Taip se- 
niau buvo, taip ir dabar visi daro“. Tik klausimas, ar tas ramu- 

mas yra kam naudingas? Be abejo, ne. Tad ir reikėtų pirmiau- 
sia visu platumu iškelti klausimą, ar dienraščiams vertėtų 
skelbti tik visokias „naujienas“ iki tokių niekiukų, kuri tarnai- 
tė acto išgėrė, kad sunkvežimis kam dviratį sulaužė ar galiau- 
siai kas prisigėręs į griovį įvirto. Be abejo, tai gyvenimo reiš- 
kiniai, kartais dažni iki didžiausio nuobodumo. Kad šitokio 
lapo, kur tik tokios plikos žinios surašytos, neverta imti nė į 
rankas kultūringesniam Žmogui, tai ir be žodžių aišku. Pasida- 
ro, tiesa, ir pačiam dienraščiui tvanku nuo tokių žinių. Tada 
jis bėga į užsienius naujienų ieškoti. Ir, žinoma, ta kelionė 
dažnai liūdnai baigiasi. Skelbia tas pačias žinias iš užsienio 
skaitytojui iki pikčiausio suerzinimo savo tuštumu. Kad tokios 
žinios yra reikalingos tam tikrai statistikai, visi galime sutikti. 
Tad ir jų skelbimo formą reikėtų keisti: leisti atskirus biule- 
tenius. Juk niekas turbūt nesutiks, kad tų žinių prisiskaitę, 
žinoma, jau mes tiek sukultūrėjame, kad tokiam žmogui reikia 
ieškoti net kokio garbingo vardo — jis inteligentas. 

Tad čia galime iškelti paradoksišką klausimą, ar dienraštis 
turi kokių kultūrinių tikslų bei uždavinių? Jeigu taip, tai ir jo 
visa struktūra turi kisti pagal jo uždavinius. Viena, jis negali 
pasidaryti tik atliktų darbų žinių gaudytojas ir tuščias jų skel- 
bėjas iki kriminalinio dumblo. Antra, jam negali pakakti 
praeities — jis turi praregėti kiek ir ateities spindulių. Juk 
dienraštis yra lyg visuomenės vadas. Jis mėgsta pirmas viešai 
prabilti. Trečia, dienraštis, varydamas kultūros barą, turi 
būti pats platus ir paliesti visus tautos sluoksnius ir būti 
jiems visiems atdaras. 

Tai būtų trys pagrindiniai klausimai tam dienraščiui, kuris 
jaučias turįs ir kultūrinę misiją. Deja, mūsų dienraščiams daug 
trūksta iš šių suminėtų ypatumų. Taip atsitinka dėl įvairių 
priežasčių. Viena svarbiausių priežasčių būtų jau ta, kad pats 
klausimas nediskutuojamas, lyg dienraščiai būtų jau pasiekę 
absoliučią tobulybę. Pagaliau, jei tas klausimas ir diskutuoja- 
mas uždarame laikraštininkų ratelyje, tėra toks darbas dien- 
raščiui mažos vertės. Jo gal pakaktų, jei dienraštį spausdintų 
ir skaitytų tik patys laikraštininkai be jokių pretenzijų su savo 
laikraščiu į plačiąją visuomenę, kuri taip pat mąsto, galvoja ir 

sprendžia gal ne blogiau nei patys laikraštininkai, kurie juk ir 
norėdami negali būti visų sričių nepalyginami autoritetai. Ties 
šiuo klausimu verta susimąstyti. 

Antras klausimas — kultūriniai dienraščio uždaviniai. Jau 
paneigėme, kad tuščias žinių, ypač kriminalinių, skelbimas, 
nėra jokia kultūra ir joks kultūrinimas. Deja, jos mūsų dien- 
raščiuose beveik vyrauja. Keistai atrodo ir milžiniški teismų, 
taip pat dažniausiai kriminalinių, aprašymai be jokios sintezės 
ir kultūrinių ar visuomeninių išvadų. Ar tai tuo skelbiama 
mūsų tautos padugnėms pagarba ar užuojauta, reikšminga 
morališkai tik nuteistiems, sunku suprasti. Negi dienraštis 
būtų savotiška kriminalistų mokykla? 

Čia, tiesa, yra dar naujas kevalas, kurio dienraščiai neįjėgia 
perkasti, sena ir primityvi politinė siau- 
raregystė. Tai be galo reikšminga vienai ir kitai pusei. Jei 
tas politinis siauraregiškumas ir tuo būdu klausimų sprendimų 
primityviškumas yra kam nors naudingas, tai tik ne skaityto- 
jams ir ne mūsų krašto kultūrai. Kodėl čia nemokame 
sukultūrėti ir pakilti iš to naiviškumo, kuriuo viską giriame ar 
peikiame, sunku pasakyti. Tik skaitytojams iš to viso ir mūsų 
krašto kultūrai yra skaudi mizerija, be abejo, jokiu būdu 
nepirština iš to kultūrintis ar auklėtis. Jei ir čia dienraštis 
neįjėgia būti tiek kultūringas ir morališkai tolerantingas kitų 
nuomonei, tai jis vėl vertas platinti tik siaurame savųjų tarpe, 
kol tautos kultūrai ir moralei saugoti tam tikri organai, jei jie 
būtų, galutinai jį neuždarytų. Turime nepamiršti, kad moralė 
žmonėms tėra viena. O jos turime laikytis visur, ypač ten, kur 
peršamės kitiems. Tai sena ir indų moralistų išmintis. 

Tuo pačiu jau lengvai čia išsprendžiamas ir trečias klausi- 
mas. Kaip kad visos tautos kultūros dirvonai yra atviri visiems 
pasiruošusiems ir sugebantiems juos plėšti, taip ir kultūringo 
laikraščio puslapiai turi būti atviri nuoširdiems mūsų tautos 
kultūros darbininkams. 

Kartais pasireiškiančios redakcijos barikados yra dienraš- 
čio sunki liga, be operacijos neišgydoma, nes ji laikraščiui visais 
atžvilgiais pakerta kelią į visą tautą, 0 ypač paraližuoja 

morališką dienraščio pretenziją būti garbingam ir visų skai- 
tomam. 

Tai skaitytojo balsas. Nekėlėme problemos, kaip kultūrin- 
gas dienraštis turi būti organizuotas ir kokie turi būti jo 
auklėjamieji ir kultūriniai uždaviniai mūsų tautai. Čia 
norėjome iškelti tik pačią problemą, ar dienraštis yra tik plikų 
žinučių skelbėjas, ar jis turi kokią kultūrinę misiją, 0 nuo jos 
atsisakydamas, ar nevirsta tik politiniu plakatu, platinti vertu 
tik siaurame savųjų tarpe, — ir pagaliau ar tik vienos redakci- 
jos darbas ir rūpestis iškelti ir varyti visus tautos kultūros 
barus, nesikviečiant talkon ir pačių to dienraščio skaitytojų, ir 
tuo būdu vis dėlto dar pasilaikyti ir toliau moralią pretenziją 
būti visų skaitomam? 

Šie klausimai turėtų mus paskatinti susimąstyti dabar, šių 
metų gale, kad kitais metais darbą pradėtume varyti, jei ne 
naujomis vėžėmis, tai bent daug klaidų ir trūkumų išvengę. 
Reformuojame viską. Nenustebkime, kad reformų reikalingi 
ir mūsų dienraščiai, kad jie būtų mūsų kraštui bent kiek 
naudingesni ir būtų tikrai verti tos pagarbos, kokią iki šiol 
jiems teikiame. 


Vakarai, 1936 10 15 
Parašas: A. Ringys 


Valstybinis Klaipėdos teatras šiemet viešai tepasirodė tik 
spalių mėn. 16 d., pasirinkęs šeštųjų metų pradžiai P. 
Vaičiūno „Prisikėlimą“. Išsiilgusių teatro mėgėjų prigužėjo 
tiek daug, kad jau gerokai prieš vaidinimą pritrūko sėdimų 
vietų. Visų nuotaika buvo šviesi. Ją dar sustiprino kabą 
sienose paveikslai ir diagramos, kurios vaizduoja jau nueitą 
kelią. Žodžiu, šis vakaras ne tik vaidinimas, bet ir maloni 
šventė. 

Prieš uždangos pakėlimą prabyla pats teatro direktorius p. 
Stanulis į susirinkusiuosius. Prisiminęs teatro įsikūrimą, jis, be 
kitko, pasakė: „Ryžtamės eiti naujesniais ir tvirtesniais keliais. 
Tiesa, dirbome ir anksčiau. Lankėmės kaimynuose latviuose 
ir ten neužmiršome nusikėlusių savo brolių. Su kaimynais 
susidraugavome, brolius paguodėme. Todėl šiandien Jelgavos 
ir Rygos teatrai mūsų draugai. Ką mes šiaip dirbome ir kiek 
nuveikėme per tuos penkerius metus, iš dalies galite pamatyti 
mūsų čia kuklioje parodėlėje. Į šeštuosius metus žengiame 
pasiryžę dirbti mūsų tautos ir valstybės garbei!“ 

Ta p. Vaičiūno pjesė buvo Klaipėdos teatrui ir premjera, ir 
sezono atidarymas, ir penkerių metų darbo sukaktuvės. Šį 
momentą gerai pajuto aktoriai ir gražiai jį realizavo, įdėdami 
daug darbo ir parodydami jam tikrą nuoširdumą. Todėl švel- 
nus ir darnus vaidinimas malonus buvo žiūrėtojams. Kiek kita 
kalba būtų apie patį veikalą. Pats toks vardas dvejopai pel- 
nytinas: skulptoriaus Alnos kalama tokio vardo statula ir pa- 
galiau... „prisikelia“ pats Alna. Taigi dvigubas „prisikėlimas“. 
Kadangi pjesės turinį „XX amžius“ yra davęs anksčiau, čia tik 
paminėsime, kad ji prasideda gražia drama, beveik tragedija, 
kurioje iškyla idealistiškas skulptoriaus Alnos paveikslas, 
paskui nežinia kodėl pasukama į komediją ir baigiama farsu. 
Ar tuo nenusižengiama meniškumui? Juk taip svetima ir 
tolima gilios širdies skulptoriui Alnai gulti į karstą, kad tik jis 
už savo kūrinį brangiau gautų! Maža įtikinamo meniškumo ir 
jo laimėtos Paryžiuje premijos pasidalinime prie jo karsto. 
Vargu rasime tokių skolininkų, kurie, užpakalius susukę 
mirusiam, triukšmingai, lyg turguje dalintų[s] jo sunkaus 
darbo vieninteliu laimėjimu ir dar svetimame krašte. Niekam, 
rodos, nebuvo reikalingas skulptoriaus ir prisikėlimas, kad jo 
buvusi žmona nepasiglemžtų jo laimėtų pinigų, kaip lygiai 
nereikalinga prisikelti menininkui, laimėjusiam jau pasaulyje 
vardą ir pagarbą, kad galėtų vesti antrąją žmoną. Tai farsas, 
daug ką į niekus paverčiąs, baigia gražiai pradėtą tragediją. 

Tokios pjesės vaidinimas sudarė artistams šiokių tokių 
sunkumų: jie ne visur galėjo kurti vieningų charakterių. Pav., 
skulptorius Alna- Kačinskas ir buvo tragiškas. Ir puikiai būtų 

išplėtotas tas tragiškumas, jei į pabaigą nebūtų priverstas nei 
iš šio, nei iš to išdaigas rodyti. Puikus būtų „Prisikėlimas“, jei 
skulptoriaus mirtis būtų jo darbų prisikėlimas. To visi ir 
laukė. Didingas prometėjiškas būtų ir Alna! Kačinskas padarė 
visa, kas buvo galima. Irma- Bindokaitė, skulptoriaus žmona, 
buvo beveik vienintelis komiškas tipas. Ji išliko savyje vienin- 
ga. Užtat vietomis buvo sunku derintis prie viso kolektyvo. 
Įdomus ir gražus tipas senelis Algaudas gėlių augintojas. Jį 
vaizdavo Juknevičius, parodydamas didelių vaidybinių suge- 
bėjimų ir pasiekdamas aukšto meniškumo. Kačinskas ir Juk- 
nevičius buvo to vakaro ne tik centriniai personažai, bet ir 
meniški vaidybininkai. Jie tikrai malonus siurprizas Klaipėdos 
teatro publikai. Prie jų gražiai derinosi ir kiti: Bar- 
va- Tvirbutas, turtingas ir ištvirkęs vyras, moterų viliotojas. 
Mara-—Jakavičiūtė, čigonės duktė, parodžiusi geraširdės čigo- 
nės sugebėjimų ir drąsos. Sesuo Angelija-—Pinkauskaitė, siau- 
raregė vienuolė. Cilė—Juckevičiūtė, Algaudo duktė, tikra jo 
širdies atžala. Reporteris-Čglis, savo neatsargiu reportažu 
paskelbęs visuomenei skulptoriaus mirtį ir tuo jį sugundęs 
„mirtimi“ išmėginti savo pasisekimą, pavaizdavo sensacijas 
gaudantį reporterį, šiaip savo judesiais ir kalba pasikartoda- 
mas. Irmos motina - Platušaitė, trys ponai, visuomenės atsto- 
vai — Rudzinskas, Valentinas, Velička, policininkas ir kartu 
žmogus iš Centro- Ivanauskas, tarnaitė- Petravičiūtė, čigo- 
nas- Grybauskas — atliko savo mažus uždavinius visai dar- 
niai. Tik policininkas per daug naivus ir sugriuvęs. Bet čia jau 
režisūros dalykas. 

Tai toks „Prisikėlimas“ Klaipėdoje. Pastatymas ir režisūra 
paties teatro dir. J. Stanulio. Darbo įdėta daug. Apskritai pir- 
masis Klaipėdos teatro žodis buvo reikšmingas, tvirtas, ryžtin- 
gas ir teikiąs daug vilčių Klaipėdos meno pasauliui. Tikrai 
teatras atrodė pasilsėjęs, sustiprėjęs ir atsigaivinęs naujomis 
jėgomis. 


XX amžius, 1936 10 20 
Parašas: L. Žvaginis 

Šiuo metu didžiausias miesto policijos rūpestis saugoti 
žmonių moralę ir sveikatą — juos iškraustant iš gyvenamų 
namų į gatvę. Tikrai keistas vaistas, matyt, tinkamas gydyti 
nuo visų ligų. 

Šį savo „kilnų“ darbą remia kažin kokiu senu magistrato 
įsakymu ar nutarimu, matyt, iš tų laikų, kada nebuvo dar 
jokios butų stokos. Šiandien šis įsakymas grąžintinas per tą 
pačią policiją magistratui, kad pasirūpintų spartesne miesto 
statyba ir pigiųjų butų kolonijomis. Šis darbas tikrai turėtų 
būti pirmasis magistrato rūpestis. 

Gražaus darbo yra ir policijai, kol miestą bent kiek ap- 
tvarkys. Apie švarą ir kitus trūkumus jau daug kalbėta. Šį 
kartą kaip tik norėtumėm pakalbėti apie žmonių sveikatą ir 
moralę, kur policijai daug darbo, tik ji ne nuo to galo pradeda. 

Ar mes žinome, kad mūsų miestas garsi girtųjų dainomis, 
triukšmu ir bjauriomis peštynėmis? Tos peštynės brutalios ir 
žiaurios, kad jos baigias kitam ir mirtimi. Kiek čia daug 
nemoralės, kiek daug žalos sveikatai, o kiek pagaliau mora- 
linės ir medžiaginės skriaudos tai šeimai, kurios tėvas vienas 
prašvilpia visą savo uždarbį, gyvuliškai dar kitų akyse pasielg- 
damas. Ir pirmiausia kiekvienam svečiui tai krinta į akis, kas 
tik pakliūva į Klaipėdą penktadienio, šeštadienio ar 
sekmadienio vakarais. Visi svečiai tada stebisi jos nekultūrin- 
gumu ir policijos neapdairumu ten, kur jos ypatingai reikia. 
Šitoks mūsų miesto vaizdas įžeidžia visus to miesto padorius 
gyventojus. Kiek, be to, moralinio papiktinimo jaunajai kartai! 
Štai šį praėjusį sekmadienį, grįžtant apie vienuoliktą iš teatro, 
šlykštu eiti net Liepojos gatve: pilna šlitiniuojančių girtuoklių 
ir apteršti visi šaligatviai. Kur tada miesto kultūra, kuria taip 
mėgstame girtis? 

Ar čia nereikėtų nukreipti visus įsakymus dėl Žmonių 
moralės ir sveikatos? Ar nebūtų vertas įsakymas, kad girtas 
gatvėse šlitiniuodamas nedrįstų pasirodyti? Būtų galima 
tokius ir bausti, kurių bausmių lėšos eitų į tokį fondą, iš kurio 
būtų šelpiamos tos neturtingos šeimos, kurios negali pasi- 

samdyti padoraus buto dėl savo mažų uždarbių, o dabar 
mėtomos į gatvę. 

Iš viso reikėtų susirūpinti apšvarinti mūsų miestą nuo 
šlykštybių ir brutalumų, iš kurių kyla žymiai daugiau mora- 
linės žalos negu iš ankštų, bet padorių šeimų butų. Štai šios 
savaitės pirmadienį didžių triukšmų buvo atitraukti nuo savo 
darbo Kanto gatvės gatvės gyventojai ties naująja mokykla, 
kur susipešė iki kraujų du darbininkai. Policijos nei balso. 
Mokyklinio amžiaus vaikų būrys seka šitas kruvinas „tikrų 
klaipėdiečių“ muštynes. Gal, policijos akimis žiūrint, tai buvo 
moralės ir sveikatos pavyzdžiai mūsų mokykliniam jaunimui? 

Taip, mieli ponai, būkime nuoseklesni, jei norime ką 
tvarkyti ir rūpintis visų miesto gyventojų reikalais. Daug 
moralinio papiktinimo, kaip matote, yra gatvėse, kur tikrai 
policijos vieta ir uždavinys šias šlykštybes pašalinti. Šeimą 
tvarkyti policinėmis priemonėmis kultūringi žmonės griebiasi 
vėliausiai, kada gatvėse ir viešose vietose yra tvarka. 


Vakarai, 1936 11 01 
Parašas: A. R. 


(XX) Šiemet Klaipėdos teatras dar gyviau jaučiamas negu 
pernai. Jis jau pasidarė Klaipėdai toks būtinas, kad be jo sun- 
ku ir Klaipėdą įsivaizduoti. Be abejo, visuomenė priprato ir 
pamėgo teatrą, bet ne mažiau yra nuopelnų ir paties teatro. 

Teatras ne tik dirba pats „savo“ darbą intensyviai, pastatęs 
iki šiol jau dvi premjeras, bet ieško naujų kelių teatrui ir į 
visuomenę. Teatras ir čia pradeda pirma nuo savęs. Menas 
labiau vilioja ir patraukia žmones. Bet menui ir ribų nėra. Štai 
ir išdygsta pirmadienio vakarais 

studijinės valandėlės 
patiems aktoriams pasitobulinti ir pažinti plačiau teatrą ir jo 
kūrybinį darbą. Joms vadovauja aktorius — režisierius 
Juknevičius, šiemet tik grįžęs iš Maskvos dailės teatro studijų. 

Sakomajam žodžiui ir ypatingas dėmesys kreipiamas. Šiam 
darbui vadovauja akt. H. Kačinskas. Savo rūpesčiu teatras 
įsisteigė ir biblioteką—skaityklą, kuriai kiekvienas skiria 2 
savo algos. Tai čia, pasakytume, jų „respublikos“ darbas. 

Bet štai šiomis dienomis išėjo iš savo pastogės į studentų 
prieglobstį be rampų ir šviesų, o tik gyvu savo žodžiu. Čia ak- 
toriai buvo sutikti lygiai maloniai, kaip ir pačiame teatre. Jau 
spėjo paskaityti Grybauskas apie aktoriaus kūrybą, o šį sek- 
madienį jau skaitė ir p. H. Kačinskas, 

kaip rasti gyvą žodį eilėraščiuose. 

Pedagoginio instituto studentų, kurių rūpesčiu šis gražus ir 
jiems naudingas darbas vyksta, buvo sutikti artistai labai 
nuoširdžiai. Lietuvių kalbos lektoriui padedant, stengiamasi, 
kad šis darbas tikrai būtų studentams naudingas ne tik siau- 
ram mokyklos darbui, bet ir tam jų visuomeniniam darbui, 
kur jie be etatų ir atlyginimo taps „teatro direktoriais“. Todėl 
be šių minėtų artistų, kurie ir toliau varys savo darbą, kiek 
laikas ir sąlygos jiems leis, parodys p. Tvirbutas nesudėtingo 
grimo tikslą ir techniką ir p. Juknevičius papasakos, kaip sta- 
tomi veikalai, ypač kaip jis bus statęs laukiamą premjerą 
„Viltį“ iš olandų žvejų gyvenimo. 

Kaip matome, teatras dirba išsijuosęs ne tik savo darbą, 
bet ir išeidamas į visuomenę. Net šiomis sąlygomis 

teatras yra pasiryžęs dar šiais savo darbo rnetais duoti, 
be „Vilties“, keturias premjeras. 

Kad šie darbai yra didelis lietuviškos kultūros indėlis pa- 
jūriui, ir be žodžių jau aišku. Čia ir benorėtum tik palinkėti 
gražios kloties lietuviškojo žodžio darbui ten, kur jis buvo kiek 
primirštas. 


XX Amžius, 1936 11 10 
Parašas: L. Žvaginis 

Lapkričio 17 d. įvyko Visuomenės s-gos Klaipėdos skyriaus 
metinis susirinkimas. Šiame susirinkime, be įdomių dviejų 
pranešimų ir skyriaus metinių darbų, kilo klausimų ir net 
pasiūlymų, ties kuriais verta visiems geros valios lietuviams 
sustoti ir pamąstyti. 

Šis pašalinis balsas kyla iš tų pačių sumetimų, kuriais turi 
rūpintis kiekvienas lietuvis, ypač inteligentas, kad šių dienų 
tautiniai, kultūriniai ir net politiniai laimėjimai ar pra- 
laimėjimai mūsų pajūryje kris ateityje ant mūsų visų, kurie 
sudarome šių dienų visuomenės kartą. Pasiteisinti tada nebus 
galima, kad aš nebuvau tada „atsakingas“ visuomenės narys. 
Tokia nuotaika mėginsime dirstelėti čia į Visuomenės sąjun- 
gos darbus. 

Kad tokia Visuomenės sąjunga reikalinga, niekas to negali 
beginčyti. Ji tikrai jungia ir sujungia Klaipėdos lietuviškąją 
visuomenę. Gražų ji egzaminą išlaikė per paskutinius 
Klaipėdos miesto seimelio rinkimus. Daug yra ir kitų vertingų 
jos darbų. Bet ne metas dar ant laurų gulti. Ir štai metiniame 
susirinkime jau buvo iškelta mintis, tik neišdiskutuota, kas 
daryti, kad sąjunga visada būtų gyva ir turėtų darbo ne tik 
prieš visokius seiminius rinkimus. Ši mintis būtų, mūsų 
manymu, labai svarbi ne tam, kad vėliau metiniuose susi- 
rinkimuos- būtų kuo pasigirti ar pasididžiuoti, bet kad yra be 
galo daug realaus darbo. Jei sąjunga yra tikrai vyresniųjų 
visuomenės narių, tai jos pareigos labai išplinta ir išsišakoja. 
Ji jau savaime atsakinga ir už jaunimo organizacijas. Joms 
tiesioginė parama turi eiti iš jos. Ir čia turi vykti glaudus ben- 
dradarbiavimas. 

Maža to: ji organizuotai atstovauja net visą Klaipėdos 
krašto lietuviškąją visuomenę. Tad čia kyla ir nauja pareiga 
pradėti rūpestingiau organizuoti ir tvarkyti tą visuomenę, 
kurios šaukiasi rinkimo metu. Ši neorganizuotoji visuomenės 
dalis turi būti įjungta į tuos mūsų tautos uždavinius, kurie 
skirti atlikti mūsų kartai. Jų idėjomis turi misti kiekvienas lie- 
tuvis ir savo darbais atlikti tautos nario kultūrines ir 

visuomenines pareigas. O čia daugeliui žmonių reikalinga pa- 
galba. Juk pagaliau visuomeninis veikimas auklėja ir pačią 
visuomenę. Čia neišvengiamai kyla reikalas dažniau susirinkti 
ir aiškintis tuos klausimus, kurie tiesiogiai liečia tokią 
visuomenės organizaciją ir jos pareigas, o per ją ir visus šio 
kampelio lietuvius. 

Tokiai organizacijai verta išplėsti ir informacinę sritį viena 
ir kita linkme. Ji rastų daug darbo beinformuodama naujai at- 
vykstančius lietuviškos visuomenės narius apie vietos sąlygas 
ir uždavinius. Tuo ji apsaugotų nuo daugelio klaidų ir kitų 
painiavų lietuviškos visuomenės narius, kurie vėliau ar anks- 
čiau yra priversti ieškoti jų pagalbos. Bet šios klaidos sudaro 
neigiamybių bagažą, kuris atgraso tuos, kurie tebesvyruoja. 
Čia nukenčia ir visi tautiniai ir valstybiniai uždaviniai. Tuo ka- 
sama duobė, kuri neleidžia susiglausti buvusioms išskirtoms 
tautos dalims. 

Informacine stoka turime nusiskysti ir kita linkme. 
Pavyzdžiui, iki šiol nesutvarkytas valdininkų judėjimas iš 
" autonominių įstaigų ir atvirkščiai. Juk dažnai atskiram as- 
meniui daug tenka nukentėti, bet viena kregždė pavasario ne- 
sudaro... Kiek čia žalos mūsų laukiamam suartėjimui, ne 
visada tinkamai pagalvojame. Žodžiu, yra dalykų, kuriems 
reikia studijų. 

Šiaip užsimodami ateities darbams, daug padarytumėm ir 
mūsų tautos dalių suartėjimui, padėtumėm išsiaiškinti 
gyvenimo keliamus vietos klausimus ir būtų informuoti visi 
lietuviai, kuriems rūpi mūsų visos tautos likimas, ir kartu 
atsakingi asmenys. Suintensyvindami visuomeninį darbą 
Klaipėdoje ir Klaipėdos krašte, auklėtumėm ir padėtumėm 
auklėtis vadams ir plačiai visuomenei, kurios taip pasigenda 
šių dienų modernus valstybės gyvenimas. Be visuomeninio 
veikimo nėra progos ir sąlygų auklėtis nei vadams, kad jie ore 
nepakibtų nuo visuomeninių reikalų, nei pačiai visuomenei, 
kad ji būtų pajėgi prisidėti prie kūrybinio tautinio ar valstybi- 
nio darbo. 

Čia iškeltos kelios pastabos, kurios gali būti svarbios pačiai 
Visuomenės sąjungai, o ypač jomis būtų verta pamąstyti 

kiekvienam šio kampelio lietuviui inteligentui, kuris neturi 
teisės jaustis neatsakingas, jei nėra kur viešai išrinktas ar 
paskirtas. 


Vakarai, 1936 11 21 
Parašas: A. R-ys 


Jau netoli 1937 m. Periodinėje spaudoje didelis sąjūdis. 
Kasdien iškyla naujų reikalų ir įvairių klausimų, kuriuo keliu 
turėtų eiti periodinė spauda kitais metais. 

Mūsų spaudos tradicijos yra be galo gražios. Į spausdintą 
žodį mes žiūrime su didele pagarba ir meile. Ji plačiųjų mūsų 
tautos sluoksnių vis tebelaikoma didžiąja mokytoja, kurios 
turi būti paskutinis ir pirmasis žodis sunkiuose mūsų asmens 
ar tautos reikaluose. 

Šios gražios mūsų spaudos tradicijos tol liks gyvos, kol mes 
jas ištesėsime. Ir štai dabar turime ištesėtojų didžių 
susimąstymų dienas. Tas susimąstymas toks turi būti įvairus ir 
sudėtingas ir toks gilus, koks yra pats gyvenimas su savo 
sunkiais klausimais. Nesileisime į kitus šiuo momentu be galo 
aktualius klausimus, norėtume čia kelti beveik naują klausimą 
— spaudos provinciškumą, spaudos ryšį su giliu kraštu. 

Sunkus yra klausimas, kam turi tarnauti periodinė spauda. 
Ją kiti nori nuvainikuoti ir atimti mūsų minėtą jos garbę: ją 
nori paversti paprastu menkų įvykių, ir dažnai nekultūringų, 
žiniaraščiu. Tokia be dvasios ir gyvybės spauda nebūtų verta 
nei mūsų pagarbos, nei tos minėtos meilės. Spauda turi 
kvėpuoti gyvybe. Jos paskirtis kaip tik turėtų būti ta, kad ji 
tautą gaivintų giedrios nuotaikos ir kilnių siekimų noru. Ji turi 
tarnauti kilniajai žmogaus prigimties daliai. Ji turi padėti kurti 
pilnutinį žmogų, kurio pasigenda kiekviena tauta ir valstybė. 
Čia kaip tik spaudai kyla naujų uždavinių. Ji turi griebtis visų 
jai galimų priemonių, kad ji labiau pasiektų žmogų — jo širdį 
ir protą. Ne tik jai čia rūpės paieškoti vertingo dvasinio peno, 

kuris kūrybingai nuteiktų žmogų, bet jai teks pasirūpinti tais 
keliais, kur žmogaus giedri nuotaika ir kūrybinga mintis taptų 
vertinga ir naudinga ir kitiems. Čia laikraštis virsta tikra 
mokykla, kur ne tik duoda žinių, bet verčia tomis žiniomis 
pasinaudojant ir kurti. Kaip tik čia tenka laikraščiui medžiotis 
ne tik skaitytojų, bet ir rašytojų. Gal tai keistai atrodys di- 
dingam laikraščiui. Bet nepasiduokime savo silpnybėms ir tie- 
sai neužmerkime akių. 

Laikraštis šiandien kultūringai tautai yra jos rūpesčių 
veidrodis. Kultūriniais ir tautiniais reikalais turi rūpintis visi. 
Nėra ir negali būti išrinktųjų. Juo visi tautos sluoksniai su- 
pranta ir rūpinas ne kasdieniais smulkučiais savo reikalais, 
tuo ta tauta yra kultūringesnė. Tautos kultūrinio pajėgumo 
mastas — spauda. Juo ji labiau išsišakojusi ir išplitusi visuose 
tos tautos krašto kampeliuose, tuo ta tauta gali didžiuotis savo 
kultūriniu pajėgumu ir pasitikėti savo ateitimi, kuriai šiandien 
nedviprasmiškai yra keliamas kultūrinio egzamino reikalas. 
Dėl šio mūsų egzamino mūsų praeitis yra buvusi tikrai negai- 
lestinga mokytoja. Jos skaudžius smūgius su atodūsiais ir 
šiandien kiekviena proga prisimename. Ir šių dienų spaudos 
šūkis turėtų būti — sukultūrinti visą tautą iki aukščiausio 
laipsnio. Kiekvienas miestelis turi pasidaryti neišgriaunama 
kultūrinė tvirtovė su savo drąsiais ir sumaningais vadais. Tada 
jokie pavojai mums nebus baisūs. Kaip to pasiekti? 

Štai čia ir kyla provincijos kultūrinio organizuotumo ir tų 
sąlygų kūrimo reikalas. Vienas iš didžiausių veiksnių yra čia 
spauda. Ji yra įvairiaspalvėje kultūrinėje dirvoje gražiausias 
žiedas. Ji turi gaivinti ir suburti visus. Ji turi nešti pirmoji 
kultūrinės drąsos, pasiryžimo ir sugebėjimo vėliavą. Ji paga- 
liau turi išjudinti ir protus tų žmonių, kurių darbas yra per 
daug susiaurėjęs ir pavirtęs vergišku šablonu, nors ir būtinu. 
Spaudoje toks žmogus gali atsigauti ir sustiprinti savo dvasią. 
Kad to inteligentų dvasinio atgimimo mums jau tikrai reikia, 
parodo vėl ta pati spauda. Ji neauga ir neįvairėja pagal 
aukštojo mokslo diplomų skaičių. Tai liūdnas reiškinys. Ar tai 
jis turi rodyti mūsų dvasios menkystę ar greitą kultūrinį pa- 

vargimą? Čia vėl spauda, gerai organizuota ir išmėtyta po 
mūsų kraštą, bene bus geriausias vaistas. 

Žodžiu, į kitus metus turėtume žengti, ieškodami ne tiek 
skaitytojų, kuriais iki šiol ir tesirūpinome, bet šaukdami prie 
darbo ir tuos, kurie per anksti pavargo ir neranda kelio į mūsų 
tautos kultūrinio darbo rūmus. Niekada šių uždavinių neatliks 
viena centro spauda. Ne tik jos rėmai per siauri, bet sunku 
santykiauti ir pajusti kiekvieną minties švystelėjimą, kuris gali 
nušviesti mūsų krašto padangę ne tiek didžiu garsu, kiek 
gražiu pasiryžimu. Iš tų smulkučių, bet ryžtingų jėgų, kaip iš 
mažo grūdelio, gali išaugti didingas kultūros medis, kurio 
gaivinančio pavėsio gali jausti vėliau ir visa tauta. Su tokia 
nuotaika sutinka mokytojas mokinį. Bet toji nuotaika tinka ir 
spaudai, kuri pasiima tolimesnes mokytojo pareigas. Jų ji atsi- 
sakyti negali. Jei ji šių pareigų atsisako, tuščias jos darbas ir 
nevertas nei dabartinės garbės, nei tos meilės, kurią ji junta 
jau ir iš mūsų kaimo. 

Spauda, gerai organizuota ir po provinciją išmėtyta, gali 
atlikti šias minėtas tautos ugdymo pareigas. Ji ne kartą turės 
patį žmogų paraginti, kad jis imtųsi plunksnos. Žodžiu, turi 
eiti tuo keliu, kuriuo eina ir mokykla. Be abejo, kaip mes 
nusiskundžiame neturį gerų mokytojų, galime pajusti tam tik- 
rose vietose, plačiu mastu šį darbą bevarydami, stoką ir gerų 
spaudos organizatorių ar bendradarbių. Bet ši kliūtis neturi 
mus nugąsdinti. Mūsų tautos kultūrinio pajėgumo ugdymas 
tur šiandien pasidaryti vienas iš svarbiausių. Čia reikia 
pasiskirstyti darbą ir visiems į jį įsitraukti. Čia spaudos 
provinciškumas yra išganingiausia priemonė. Ir šiam darbui 
jėgų turėtumėm nesigailėti ypač ten, kur dėl šių klaidų yra 
mūsų tautai padaryta daug žalos. Kultūrinis tautos pajėgumas 
yra geriausias laidas ir mūsų valstybinei nepriklausomybei. 

Kaip šiemet sutinka pasaulis Kalėdas, klausia ne vienas. 
Kalėdos, gruodžio 25 d., — krikščioniškojo pasaulio šventė. Ji 
skelbia visiems žmonėms ir tautoms taiką ir ramybę. Ji skel- 
bia Meilę, kuria turi pradėti atskiri žmonės ir tautos savo dar- 
bus. Ji primena žmonėms gerą valią, iš kurios turi kilti visi 
mūsų sumanymai ir pasiryžimai. Meilė turi viešpatauti visuose 
mūsų darbuose, jei norime ramybės. Angelų chorai, gimus 
Pasaulio Ganytojui, paskelbė: „Garbė Dievui aukštybėse ir 
ramybė žemėje geros valios žmonėms“. Šioji tiesa pasiliks 
pasauliui amžina. Jos mintys yra įsidėmėtinos atskiram žmo- 
gui, tautoms ir visam pasauliui. 

Geros valios reikia Žmogui, jei jis nori ramybės. Geros 
valios reikia šeimai, jei ji nori pajusti Kalėdų skelbiamąją 
Meilę. Geros valios reikia visiems luomams, jei jie nori ramy- 
bėje gyventi. O ypatingai geros valios reikia tautoms, kad 
bloga valia, pikti ir įžūlūs darbai nesukurtų karo gaisro ir 
neprasilietų kraujo upeliai. 

Laiminga mūsų tėvynė, kad joje daug geros valios žmonių, 
kurie išperka ir kitų blogos valios žmonių darbus savo ramybe 
ir meile. Tačiau ne visur taip yra. Dar ir krikščioniškos tautos, 
jei suprato Kalėdų tiesą, bet neišmoko jos branginti. Jų širdys 
šaltos. Meilė, dar neįsiliepsnojusi, išblėso ir užleido savo vietą 
blogajai valiai, trokštančiai žmogaus kraujo. Ir štai verda 
brolių liejamas kraujas vakaruose — krikščioniškojoje Ispani- 
joje. Brolis broliui neša mirtį — visų šios žemės blogybių 
blogybę, kurią tik gali padaryti piktos valios žmogaus rankos. 
Užjaučiame nelaimingąją Ispaniją. Bet mokomės ar turėtume 
pasimokyti patys iš jos skaudžios nelaimės. Nėra blogo darbo 
be blogos valios. Blogoji valia, lyg piktoji vėžio liga, ilgai tūno 
pasislėpusi, kol ji pasirodo. O pasirodžiusi viešumoje, ji yra 
dažnai ne tik nebenugalima, bet auga su didžiausiu gajumu, 
misdama vis naujais savo piktais darbais. Žmogaus širdis, 
prieinama Kalėdų išganingai Meilei, yra kartu ir lizdas piktos 
valios sėklai bręsti. Kalėdų šventės ir primena mums, kad mes 
dirsteltume į savo širdį, pažiūrėtume, ar ten nėra pelėsių — 

piktos valios sėklos. Išganingos meilės ir geros valios žmonės 
neša savo artimiesiems ramybę ir džiaugsmą. O blogos valios 
žmonės graso pykčiu, skelbia baimę ir drumsčia saviesiems 
ramybę. 

Tokia pat piktoji valia yra ir tautų santykiuose. Kur 
susitelkia piktoji valia, tuoj ten pasirodo juodi karo debesys, 
parausta krauju saulė — ir Marso dievaitis džiugiai iškelia 
savo vėliavą, skelbdamas kraujo lietų. Pasaulis neramus su- 
tinka šias Kalėdas. Marso dievaičio vėliava suplevėsuoja čia 
pietuose, čia rytuose, čia vakaruose vilgoma brolių kraujuje. 
Šiurpas krečia visus. 

Džiaugiamės, kad mūsų jūra, truputį aprimusi lyg 
Kalėdoms, rodo ir mūsų šiokią tokią ramybę šiame kam- 
pelyje. Ties Klaipėda juodų siaubo debesų dabar nėra. 
Plačiosios visuomenės širdyse vieši ramybė, ir viešpatauja 
taika žmonių tarpe. Bet tikros meilės nėra. Ją pridengia 
desėliai ar rūkas, vėjo atpūstas iš ten, kur žmonėms trūksta 
geros valios ir širdingos meilės. Sugundo čia tas pikto rūkas 
silpnos valios žmones, užkrečia jų piktos valios žaizdas — ir 
prasideda puvimas ir dvokimas ten, kur ieškome ramybės ir 
gerovės, visų mūsų rankomis ir protu kuriamos. Džiaugtumės, 
kad tuos rūkus išsklaidytų kalėdinė geros valios nuotaika ir 
kad mūsų kampelyje, kurį nuolat skalauna neramioji jūra, ra- 
mybė ir gerovė įsiviešpatautų geros valios žmonėms ir lygus 
teisingumas visiems. 

Tai mūsų didžiausi troškimai ir širdingiausi linkėjimai 
visiems, sulaukusiems šventų Kalėdų. 


Vakarai, 1936 12 25 
Parašas: A. R. 


Štai skaitome „Vakaruose“ Nr. 299, kaip magistrato val- 
dininkai surašo pavardes žmonių, kurie magistratui turi 
mokėti savivaldybinius ir kitus mokesčius. Tad čia ir norėtum 

paklausti, kur dingo vokiškoji kultūra? Vokiškąją kultūrą mes 
pažinome kaip tvarkos, drausmės ir tikslumo pavyzdį. Mes 
važiavome ir važiuojame į vokiečių kultūros tėvynę, ten studi- 
juojame ją ir stengiamės vispusiškai pažinti ir tuos žmones, 
kurie yra vokiečių kultūros. Mes apie juos kalbame su pa- 
garba. Didžiai vertiname ir vokiečių kultūrą. Jos negalime 
išbraukti iš Europos kultūros vainiko, kad nepasiliktų ten 
spraga. 

Didieji vokiečiai gražiai atsiliepė ir atsiliepia ir apie mūsų 
kultūrą, kuri yra seniausia ir gryniausia visų indoeuropiečių 
tautų. Dėl to apie ją su pasigėrėjimu ir pagarba kalbėjo 
Herder, Lessing ir net garbingiausias vokiečių kultūros žmo- 
gus — Goethe. Dabar nebėra Europoje nė vieno universiteto, 
kuris turi lyginamojo kalbamokslio katedrą, kad nebūtų ten 
dėstoma lietuvių kalba, kuri iki šiol visų puikiausiai reprezen- 
tuoja iš gyvųjų kalbų visą indoeuropiečių kultūrą. Tad ir ne- 
nuostabu, kad ir visa lietuvių kultūra susilaukia didžios sim- 
patijos iš vokiečių tautos kultūringų žmonių. Lietuvių kalba 
turi tokią simpatiją ir visame kultūringame pasaulyje. 

Klaipėda ir turi labai malonią pareigą atstovauti abiem 
šiom kultūrom. Todėl be galo nuostabu, kad Klaipėdos magis- 
tratas, kuris vadovaujamas vokiečių ir vokiškos kultūros 
žmonių, elgiasi taip šlykščiai nekultūringai, kad imi Žmogus 
abejoti, ar čia vokiškoji kultūra nėra visai išsigimusi lietu- 
viškos kultūros prieglobstyje? Ar ji: nedaro gėdos pagarbos 
vertiems vokiečiams? Ar pagaliau mums lietuviams, įpra- 
tusiems gerbti kiekvienos tautos kultūrą, o ypač vokiečių, kuri 
buvo ir dar yra su didžiomis privilegijomis mūsų krašte — 
nėra šis magistrato nekultūringumas paskutinė vokiškos 
kultūros kompromitacija? Kad tai nekultūringas reiškinys, 
pripažino ir pats burmistras Schulz, paimdamas iš manęs 
grąžinamą mokesčių knygutę, kur mano gimimo vietą tik abu 
sutartinai teišskaitėme Tiekingk, nors esu gimęs ne kokiuose 
kinuose, bet etnografinės Lietuvos viduryje. Ar neišsigimė 
vokiečių kultūra Klaipėdoje! Gelbėkime ją visi, kam ji brangi! 

Ar šis vokiškos kultūros apspjaudymas yra kilęs iš poli- 
tiškai lėkštų galvų, kurios savo tautos kultūros deimantus 

keistų į paprastus akmenėlius, net kitų tautų sukeldamos 
pasipiktinimą ir užuojautą vokiškai kultūrai, naikinamai pačių 
vokiečių? P. burmistras Schulz mano žodžius, kuriais krei- 
piausi į jį kultūros vardu, rodos, suprato ir širdingai pritarė, 
kad dėl politinių menkniekių nereikia diskredituoti vokiečių 
kultūrą, kuri taip negailestingai trypiama anoje knygutėje. Ji 
negražiai kalba ir apie pačius tos įstaigos vadus, kurie 
pakenčia tokias nekultūringas šlykštybes. Aš nenoriu čia 
spręsti, kad dėl šio reiškinio verti diskredituoti magistrato še- 
fai, ypač p. Schulz, kuris yra, rodos, ne tik aukštojo mokslo 
žmogus, bet labai mandagus ir širdingas, toli čia pralenk- 
damas savo tautiečius. 

Aš tik noriu konstatuoti tą blogybę, kuri gal iš politinio 
siauraregiškumo atsiradusi ir paties p. burmistro Schulz kon- 
statuota, yra dar labai gyva Klaipėdos magistrate ir 
akiplėšiškai teršia vokiečių kultūrą, kuri  magistrate 
viešpatauja, visų mūsų akyse. Atsiminkime, kad toji kultūrinė 
liga teršia ir mūsų gatvių ir viešų vietų iškabas, primindama to 
miesto nekultūringumą ir spjaudydama į veidą ne tik miesto 
atsakingiems žmonėms, bet kiekvienam iš mūsų, kurie esame 
Klaipėdos miesto gyventojai. Miesto kultūra — visų miestiečių 
rūpestis! Tad sukruskime visi: vokiečiai ir lietuviai. 
Apiprauskime savo miestą! Išvalykime šiukšlinas įstaigas! 
Skelbkime kovą politinei siauraregystei! Tegu 1937 m. bus 
mūsų miestui kultūriniai metai. Skelbkime kultūros vajų 1937 
m. ir visi širdingai prisidėkime! 

P. burmistras Schulz skundės, kad tikrai magistrato valdi- 
ninkai nemoką lietuvių kalbos. Įsitikinau, kad nemokanti lie- 
tuviškai panelė sėdi ir jo laukiamajame svečių kambaryje. 
Tad, skelbdami kultūros vajų, ieškokime priežasčių. Bran- 
ginkime savo miesto garbę. Čia visos miesto visuomenės 
reikalas ir rūpestis. Kiekvienas prisidėkime pagal savo išgales. 
Jei magistratas nenumatė 1937 m. lėšų sukultūrinti savo 
valdininkams ir sunku jam nustatyti valdininkų kvalifikacijas 
esamiems ir naujus pasirenkant, tai aš ar kitas lietuvių kalbos 
mokytojas, gerbdamas vokiečių ir lietuvių kultūrą ir brangin- 

damas savo miesto garbę, sutiks būti nemokamai ekspertu 
valdininkų lietuvių kalbos mokėjimui patikrinti. 

Jei būsime kultūringi ir nuoširdūs, kaip sutiko p. Schulz, 
tikrai atsikratysime politinio siauraregiškumo ir labiau 
branginsime kultūringumą ir teisingumą. Vėl tada vokiečių 
kultūra gal įgis pagarbos, kurią nuplėšė magistrato valdininkų 
darbai. Tada nebus tų skundų, kuriais vargina ponus burmis- 
trus. 

Šiaip, kol nesutvarkyti šie reiškiniai, grąžinti magistratui 
visas anokias mokesčių knygutes ir pareikšti, kad tokių 
mokėtojų visai nėra. Tik pati visuomenė galės sukultūrinti 
magistrato valdininkus ir atkreipti tos įstaigos viršininkų 
dėmesį, sukelti jų kultūrinę pagarbą savo darbui ir teisin- 
gumo jausmą viso miesto abiejų tautybių piliečiams, kurie 
moka lygius mokesčius. - 

Priminė p. burmistras Schulz, kad kiekvienas magistrato 
valdininkas turįs mokėti abi viešąsias kalbas. Bet tuoj galėjo p. 
burmistras įsitikinti, kad prie jo kabineto durų tie žodžiai 
melu virsta. Lietuviškoji visuomenė tikėjo p. burmistro 
žodžiais ir laukė net 10 metų su viršum. Klauskime, kada p. 
burmistro žodžiai virs teisybe? Kada nebereikės lietuviškai 
kalbančiam laukti 5—10 kartų ilgiau eilėje, kol suras visame 
skyriuje lietuviškai kalbantį žmogų? Mokesčius mokame visi 
lygius, bet nesusilaukiame lygaus patarnavimo! 

Šie žodžiai turėtų būti nuoširdūs ir ramūs, jei nekiltų kartu 
ir abejonių, kas mūsų miesto tėvams labiau rūpi, ar kultūrin- 
gumas, ar politinis lėkštumas ir primityvumas. Bet tikėkime, 
kad visuomenė savo kultūringu rūpesčiu apsaugos savo miesto 
garbę ir nepavers jo kokiu kinišku Tiekingk. 


Vakarai, 1936 12 30 


Mes daug pažįstame žmogaus kūno ligų. Žinome joms ir 
vaistų. Joms gydyti susidarė visa gražiai organizuota ir puikiai 

išmokslinta gydytojų profesija. O dvasios ligų mes lyg ir 
nejaučiame. Deja, jų yra ne mažiau, kaip ir kūno ligų. 

Mūsų istorija rodo, kad siautė mūsų krašte ne tik badai ir 
marai, išnaikindami vietomis net pusę gyventojų, bet ir dva- 
sinis ištižimas, išlepimas, darbo apatija iki fanatiškumo. Aklas 
ieškojimas teisių, liguista baimė pareigų — yra dar daugiau 
padarę žalos negu badai ir marai. Mūsų kraštas buvo netekęs 
žmonių, kurie jam ir jo kultūriniam gyvenimui vadovautų. 
Apie jokią pažangą ir kalbos nebebuvo. Visi žmonės buvo 
tarytum bulvėmis virtę, kurių visa vertybė žemėje. Gyrėsi tik 
pracitimi ir tėvais, kurių kaulai seniai karstuose sutrūnėjo, 
patys nejausdami, kad tuo atveju jų gyvenimas čia, žemėje, yra 
tikras apsirikimas. Kam tada jie čia reikalingi, lyg vandens 
paukščiai Sacharos dykumoje? Tokie neverti savo gyvybės, 
saulės ir visos tos aplinkumos, kurioje jie parazitiškai čiulpia 
sau maisto. 

Tokios mintys ir tokia nuotaika kyla, kai mes prisimename 
savo unijos laikais buvusios valstybės paskutines dienas. Lyg 
jaučiame, kad per didelė svetimųjų įtaka mūsų kraštui atnešė 
mūsų Žmonėms dvasinį marą. Neužaugusios jėgos ištirpdavo 
be jokio ženklo. Visas kraštas buvo virtęs dvasiniu kapinynu, 
kur romantikai egzotiškas sau temas imdavosi. Bet įvyko ste- 
buklas. Pro dilgėles prasiveržė jauni ir nauji daigeliai, užaugo 
medžiu ir nustelbė visą kapinyno mišką, paskelbdami, kad čia 
Lietuva buvo ir tebėra. Tai mūsų tautos naujomis jėgomis 
atgijimas, kurio sultimis ir mes tebemintame. 

Štai turime savo tautos praeities veidą. Ar nevertėtų 
klausti, kokia mūsų dabartis? Ar ji džiugi ir skaidri kaip pa- 
vasario rytas? Ar ji nėra kartais debesuota ir ūkanota lyg ru- 
dens vakaras? Į šiuos klausimus visi, kurie mąstome, turime 
savo atsakymus. Bet sykiu dera tokius klausimus ir viešai 
pasvarstyti. 

Daugeliu dalykų ir dabartyje nesame patenkinti. "Tas 
nepasitenkinimas nėra tik psichinis miražas, kuris apgaulingai 
nuteikia žmones nepakęsti dabarties, o džiaugtis tik praeitimi, 
kaip kad daro mūsų šimtamečiai seneliai. Ir mūsų dabarties 
bruožuose galime pastebėti tam tikrų liguistumų. Čia imkime 

tik tautos šviesuomenę, kurioj dažnai pasirodo intelek- 
tinio pavargimo ženklų. Juos čia pamėginkime 
apibūdinti ir nurodyti vieną kitą jų šalintiną priežastį. 

Mūsų vyresnieji kalba, kad lietuviškas mokyklinis jaunimas 
iki 1900 m. buvęs be išimties visada pirmose eilėse — gabiausi 
mokiniai. Karo metu ir ypač po karo buvo, palyginti su 
prieškariniais metais, tikras mokyklinės jaunuomenės 
užplūdimas, kuris tik dabar pamažu ima atslūgti. Čia ana lie- 
tuvių aureolė ima nykti: pasirodo pilkoji masė. Kada ji išeina į 
gyvenimą, vyresnieji ja visai apsivilia ir tūlais atvejais ima net 
nepasitikėti. Kas čia kaltas? Ar visa galima pateisinti ana 
pilkąja mase, kurios yra kratęsis net senasis pasaulis Horaci- 
jaus lūpomis? Be abejo, čia bus tiesos dalis, bet ne visa. 
Nemaža yra ir šio laikmečio dvasios ligų, kurias verta būtų 
mums pažinti. 

Kai kas, teisindamas mūsiškę kartą, nurodo, kad mokėsi 
nenormaliose sąlygose, patirdama visokių trūkumų, kurie per 
anksti iščiulpė jaunųjų jėgas: jie visiškai nuvargo net mokyk- 
loje. Čia galime iš dalies sutikti. Tikrai yra žmonių, kurie ir 
kūno per anksti netenka, vos spėję parodyti savo gabumus dar 
tik mokykloje. Šioji liga, rodos, savaime išnyks. Kai tik sustip- 
rės mūsų krašto ekonominė gerovė, — pakils ir krašto 
sveikatingumas. 

Šalia tokių ligų turime žymiai sunkesnių ir pavojingesnių 
ypač dėl to, kad jų nepastebime ar ligomis nelaikome. Jau ne 
kartą, rodos, spaudoje buvo nurodyta, kad mūsų intelektinis 
ankstybas pavargimas kyla ypač iš to, kad per daug dar mes 
turime senojo raugo — vengti darbo. Mes, kaip mūsų kaimas 
sako, ne sykį vaizduojamės „ponų“ ištaigingą gyvenimą, be 
jokių „ponų“ pareigų. Vos tik pradėję pelningesnį darbą, tuoj 
ieškomės tokio savo gyvenimo prasmės. Tą prasmę dažnas iš 
mūsų ir randa visiškai senosiose formose, kurias šiaip kal- 
bėdami visi ir visada paneigiame. Tai gyvenimo nertūpestin- 
gumas ir prabanga. Prisiminę savo praeitį, mes kiekvienas su 
šypsena praleidžiame visą galeriją bajorų, kurie mums tiek 
naivūs atrodo tuo savo sustingimu ir paviršutiniškumu, kurio, 
deja, savo tarpe jau nebepastebime. Mes imame visą savo in- 

telektą įkinkyti į tokias tuščias gyvenimo formas, kurios išardo 
mūsų jėgas, bet turiniu prilygsta anam bajorų paviršutinišku- 
mui. 

Kiti aiškina mūsų veržimąsi į turtus dėl socialinio gyveni- 
mo netikrumo. Šie žmonės, kurie gaudo tik tokį darbą, kuris 
gali būti tik centais apsprendžiamas, ir jam aukoja visas savo 
jėgas, be abejo, nebeištenka jėgų kultūriniam darbui. Jei mes 
savo ateitį matysime tik turtuose, be abejo, dvasinė kultūra 
nežydės mūsų krašte. 

Su bendru socialiniu gyvenimu tampriai yra susijęs ir mūsų 
valstybinis organizuotumas ir tradicingumas. Cia vėl turime 
pripažinti, kad mes per daug jėgų eikvojame. Daugelis iš 
mūsų mano, kad gero tautininko ir kultūrininko būtina pa- 
reiga veržtis į visuomeninį gyvenimą iki didžiausios kon- 
kurencijos, užmirštant, kad šis triukšmingas visuomeninis 
darbas yra tik mažutė dalis to kultūrinio gyvenimo ir darbo, 
kuris iškyla dabar apsprendžiant tautų kultūringumo laipsnį. 

Daug padėtume būti intelektiškai jauniems, kad labiau 
imtume branginti ir kabinetinius darbus, kurie mūsų valstybės 
pradžioje buvo beveik neįmanomi. Įpratinę žmones, ypač 
jaunimą, nuolat trokšti dvasinės kultūros, ieškoti naujų idėjų 
ir formų, ugdykime ir pačią tautą, darydami ją atsparią ir 
pastabią visokioms momentinėms madoms, kurios nuolat 
visuomeniniame gyvenime prasiveržia. 

Atsiminkime, kad kultūra nėra tik žaismingumas ar pra- 
bangiškas pomėgis. Ji auga tik dvasinėmis kančiomis. Ji yra 
nuolat reikalinga to paties prometėjizmo, kurį jau taip gražiai 
pastebėjo ir senieji graikai. Čia reikalingas, pasakytume, 
kultūrinis asketizmas, kuris turi palaikyti mūsų dvasią nuolat 
budrią ir skaidrią. Tik daugelis kartais vis dar sumaišo 
kultūrinį blizgutį su Žmogaus kultūringumu, kurio tikrosios 
žymės yra tik žmogaus dvasioje — jo idėjose ir siekimuose. 

Tas kultūrinis asketizmas yra reikalingas ne tik 
paruošiamajam darbui į kultūrą, bet ir pati kultūra dažnai 
minta tik nemiegotomis darbo naktimis. Vien naudodamiesi 
neracionaliai kultūrinėmis gėrybėmis, apsnūstame, ir iš mūsų 
tokia pat vertė, kaip ir iš tų, kurie pavargo ar savo jėgas 

tuščiai išblaškė. Žodžiu, tam tikras saikingumas yra tikras 
kultūringumas. Be abejo, persidirbančių mes turime žymiai 
mažiau negu prabangiškai apsnūdusių ir tikrosios kultūros ne- 
supratusių. 

Šios keliamos mintys yra lygiai būtinos žmogaus dvasiai 
kaip ir kūnui stipriam išlaikyti — mankšta. Mes nuolat mąsty- 
dami ir besisielodami augame.»+Juo mūsų galvą paliečia 
platesni reikalai, tuo mes stipresni ir dar labiau stiprėjame. 
Mūsų dvasinis stiprumas, ryžtingumas ir energingumas yra ne 
tik pagrindinis laidas mūsų tautinės valstybės politiniam 
nepriklausomumui, bet kartu būtinas ir kurti kultūrinėms 
vertybėms, kurių niekada negali būti per daug. 


Vakarai, 1936 1231 
Parašas: A. Ringys 


Žengiame į Naujus Metus. Jau nuo senų senovės įprasta 
ties šiuo slenksčiu sustoti ir pamąstyti. Maža to: imama net 
spėlioti ateitį, burti įvykius ir skelbti visokius pranašavimus. 
Čia žmogaus silpnybė kovoja pati su savimi. Žmogus nori visa 
savo širdimi praregėti ateitį. Bet šis žmogaus žvilgsnis be galo 
trumpas. Nedaug čia žmogui padeda ir tikrasis mokslas. Bet 
vis dėlto jau šiek tiek jis iš to gyvenimo painiavų palengvina 
įspėti bent pačius artimuosius įvykius. Jei dar nenumatome 
gamtos įvykių ateities, tuo sunkiau spręsti apie socialinius 
ateities reiškinius, kurie mums labiausiai rūpi. : 

Žmonija amžinosios taikos ir ramybės geidžia nuo tų metų, 
kai ji pažino ir suprato taiką. Ir čia yra optimistų, kurie kalba 
apie galimą visišką taiką ne tik tarp atskirų žmonių, bet ir tarp 
tautų ar valstybių. Bet netrūksta ir pesimistų, kurie liūdnais, 
bet realiais faktais pasiremdami dar drąsiau už pirmuosius 
kalba apie pūvančią žmoniją ir jos tuščiavidurę kultūrą. Štai 
karo griausmas toli, rodos, buvo nudundėjęs ne tik nuo mūsų 
tėvynės, bet ir nuo Europos, — vėl atgyja. Iš pradžių kraujas 

buvo tik imamas iš Europos, bet laistomas toli svetur. Šian-- 
dien jau paplūdo net brolių kraujuje viena mūsų vakarų vals- 
tybė. Ir pesimistams koks lengvas klausimas, ar ryt ne mūsų 
eilė? 

Su džiaugsmu galime pažymėti, kad mūsų tėvynei, rodos, 
bent dabar jokių siaubingų audrų negresia. Gal šiuos metus 
galime sutikti daug ramesni negu visą eilę praėjusiųjų. Tiesa, - 
kažin kokia paslaptinga baimė varsto visos Europos nervus. 
Ateitis ūkanota. Bet to rūko ir ūkanų buvo ir bus. Jo kartais 
patys kalnus prisikalbame, prisistatome šmėklų, kurių patys 
baidomės. Tokiomis iliuzijomis sirgti labai dabar įprasta. Į 
tuos visus samprotavimus tikrus atsakymus galės duoti tik 
ateitis. Bet visai aišku, kad baimė į pavojus yra labai menkas 
palydovas. Net ligą kartais įsikalbėti galima... 

Mūsų kraštas beveik kiekvienus metus gali vis dar su 
džiaugsmu sutikti. Kiekvieni metai mums atidengia vis naujus 
kultūrinius ar socialinius galimumus ir dažnai parodo kelią ir į 
laimėjimą. Mūsų nepriklausomo gyvenimo metai yra dar tik 
jaunuolio metai, kada prasiveria jo platieji ir gilieji žvilgsniai į 
pasaulį, — metai, kad pabunda jėgos ir energija, kada veržias 
tvirtas ryžtingumas į realų darbą. Čia tikrai nuostabus sutapi- 
mas! Mes neturėjome dar aukso amžiaus, kurį tik garbintume 
ir vergiškai pamėgdžiotume! Mes į jį veržiamės! Mums prieš 
akis tik skaidri ateitis su plačiais kūrybos laukais. Jei seksime 
ir ieškosime kiekvienuose metuose naujų apraiškų, visur jų 
galėsime rasti. Štai kas mus skatina į ateitį kaip vergą į laisvę 
ir erdvę, kur dar jis savo jėgų neišmėgino. O kultūrinių nau- 
jienų mums didžiausi plotai visose gyvenimo srityse! Ir džiugu, 
kad tuos pasiryžimus lydi jaunuoliška energija ir pasitikėjimas 
ateitimi. 

Kaskart labiau giedrėja dangus ir mūsų mielame pajūryje. 
Kaupias ir čia gražios jėgos. Jų čia susitelkė jau tiek daug, kad 
joms nebaisios ir didelės audros. Gali jos kisti, gali formuotis, 
bet neišnykti. Jų gajumas jau toks, kad pačios veršis ten, kur 
jų laukia garbingas laimėjimas. Tiesa, 1937 m. nebus greičiau 
dar pajūriui tikrieji kūrybos metai. Dar reikia čia apsiprasti, 
pasižinti, labiau susilieti ir kiečiau sunerti rankas, kad 

pradėtas sunkus darbas neišsprūstų iš rankų. Bet paskutiniųjų 
metų graži pradžia džiugina ateitį. Ir reikia tikėtis, kad pa- 
jūriui kiekvieni metai kaip jaunuoliui bus ne tik jėgų 
gausėjimo, bet ir nuosekliai kylą ryžtingumo ir darbingumo 
metai. 

Su tokia viltimi drąsūs žengiame į Naujuosius Metus. Juos 
sutinkame džiugiai, bet kartu jaučiame, kad jie bus mums 
didžiųjų bandymų metai. Mes turėsime patikrinti savo jėgas, 
bet kartu ir kitus įtikinti, kad mes jau tikrai verti pasitikėjimo 
didesniems darbams. Turėsime parodyti, kad mūsų pajūrio 
miestas yra subrendęs kultūrai, o ne tik jos išalkęs. Teks 
iškelti, kad jo kelias visiškai pelnytai veda į lietuvišką New- 
Yorką, kuriam reikia jau iš anksto ruoštis. 

Šiais plačiais klausimais palydime Senuosius Metus, kurie 
prašvilpia, bet svarbieji ateities uždaviniai pasilieka. Jie gaus 
per visus metus Kudirkos Varpo balsus: 

— Kelkite, kelkite, kelkite... 


Vakarai, 1937 01 01 
Parašas: A. AŠ. 


Putinas KELIAI IR KRYŽKELIAI. Sakalo leidinys, 
Kaunas, 1936 m. 294 psl., kaina 5 lt. 


Šis stambus veikalas nėra originalių eilėraščių rinkinys. 
Autoriaus pasisakymu, tai esąs apypilnis jo lyrikos rinkinys, 
kur perredaguoti ir sudėti tie eilėraščiai, kurie jam atrodę 
kokiu nors atžvilgiu būsią verti poezijos mėgėjo ir literato 
dėmesio. Todėl čia ir sudėti parinkti eilėraščiai ir iš jo 
„Raudonų žiedų“, išleistų 1917 m. Petrapilyje, ir iš „Putino 
raštų“ I tomo, eilių rinkinio 1921 m., ir pagaliau čia sudėti jau 
visi eilėraščiai iš rinkinio „Tarp dviejų aušrų“. Originalių 
eilėraščių, nebuvusių įvairiuose rinkiniuose, tėra tik 39. Jie 
visi smulkučiai, nestambūs. 

Šis rinkinys rodo Putiną jau gerokai pakitusį — grįžusį iš 
simbolinio pasaulio į realųjį. Čia vietomis“ jis pasirodo 
skaidrus klasikas — pažįstąs ir džiaugsmą: 


Palaimino Dievas pavasario lietų: 

Jis želdina diegus ir dulkes nuprausia. 

Kiekvienas jo lašas, kaip deimanto grūdas, 

Į žemę ir širdį giliai įsirausia... 
Kai griaudi ir lyja, rasotoj velėnoj 
Atgyja silpnučiai jauni žalumėliai — 
Ir tu nežinai, dėl ko veidu nušvitęs 
Rasotą žolyną nuo žemės pakėlei... 
Jei šiandien priimtum pavasario lietų, 
Tau visas pasaulis, kaip kvepiantis rojus, 
Daigais sužaliuotų, žiedais pražydėtų. 

(Pavasario lietus, 191 pusl.). 


Taip Putinas apdainuoja pavasario lietų, kur jis džiugiai 
sutinka to lietaus realius vaisius. Čia visiškai klasiškas ramus 
džiaugsmas ir vaizdas be ypatingų įmantrių priemonių. 

Šiuo savo rinkinėliu Putinas vėl grįžta ir į lietuvišką 
kraštovaizdį ir sukuria keletą visai puikių eilėraščių: 
„Saulėleidžio kely“, „Nuostabios naktys“, 0 
„Beržui- Berželiui“ suskamba visai lietuviškais dainų moty- 
vais: 


Pasakyk tu man, 

Berželi, laukų svyrūnėli, 

Dėl ko mudu liūdim prie aukšto kalnelio, 

Prie aukšto kalnelio šią tamsią naktelę? 

Ar mudu neklosto pilkoji miglužė, 

Ar mudu nevilgo šaltoji rasužė, 

Ar mudu vėjelis ne meiliai myluoja?.. 
(Beržui- Berželiui, 190 pusl.). 


Netenka ieškoti šiuose Putino eilėraščiuose naujų sugesty- 
vių poetinių priemonių. Šis poeto dešimtmetis lyg ne lyrikai 

skirtas, o epui. Tiesa, kiek daugiau čia džiaugsmo, ramumo ir 
blaivumo negu pirmuose geresniuose jo eilėraščiuose, kur 
audringi jausmai slėpdavosi net įvairiuose simboliuose. Nauja 
juose būtų, kad poetas čia kartais jau sugeba pamiršti save ir 
stebėti kitų gyvenimą. Jis atsiliepia ir į klaipėdiškių išgamų 
bylą („Priešui grasinant“), mato ir kitų vargą ir skurdą 
(„Elgeta“, „Elgetos dalia“), brangina šiaudinę pastogę („Pro 
vargingą lūšnelę“), o senuosius audringus savo jausmus, 
reikštus įvairiais simboliais, bemini tik viename t rinkinio 
paskutiniame eilėraštyje („Nežinomam Dievui“). Bet šis sun- 
kus ir painus klausimas čia jau skamba realistiniu stiliumi: 


Aš giedu Tau giemę, Nežinomas Dieve... 
Žinau, kad esi; kas esi, kaip esi — nežinau. 
Tyli širdis prieš tą amžiną mislę, 
Bet gal tik iš žemės palaiminto kapo, 
Jei saulėtu žiedu kada rasose pražydėsiu, 
Gal tuomet aš savo Nežinomą Dievą 
Čia pat prie tų kvepiančių žemės žiedų 
praregėsiu. (Nežinomam Dievui, 254 p.) 


Putinas, kaip ir pats pasisako, perredagavo ir senesniuosius 
kai kuriuos eilėraščius. Perredaguoti eilėraščiai rodo daugiau 
ramumo, blaivumo ir intelekto vietoje jausmų. Kartais net lyg 
proziškumas iškyla („Stella Maris“). 

Į šį rinkinį neįdėtieji eilėraščiai yra tie, kuriuos sutiko kri- 
tika abyjutiškai, ir tie, kuriuose buvo, pasakytume, nekalto 
jaunatvės džiugesio ir skaidraus ilgesio. Šie eilėraščiai kaip tik 
yra suprantamiausi ir mėgstamiausi moksleivių ir kaimo. Be 
abejo, čia jų likimą nulėmė poeto dabartinė nuotaika ir . 
pažiūros, kurios su Žmogaus amžiumi kinta. Todėl galime 
tvirtinti, kad iš šio rinkinėlio poeto nepažinsime, nors šiaip 
inteligentai maloniai paskaitys šio rinkinio eilėraščius. 


Vakarai, 1936 01 06 
Parašas: A. Aš. 

Nors dabar laikas nėra ramus, tautos susirūpinusios savo 
rytojumi, bet vis dėlto ne mažiau jos rūpinasi ir savo indi- 
vidualia kultūra. Kodėl taip? Ar negalėtų pasitenkinti savo 
ginklo jėga ir dabar be rūpesčių gyventi? Čia yra tam tikrų 
priežasčių, kurios tautas labiau skatina ieškoti savęs, savo 
pašaukimo ir kurti savąją kultūrą, negu pasitikėti pliku ginklu, 
kartais net svetimos rankos paduotu. Mat ginklas, išmuštas iš 
rankų, yra net pražūtingas. Visai kita kalba, kada beginklė 
tauta yra kultūringa. Didysis karas visas, ypač mažąsias, tautas 
pamokė, kad sava kultūra yra tvirtesnė už ginklą. Tuos 
žodžius paliudija po karo atsikūrusios mažosios tautos ir lygiai 
tos, kurios karo viesulo buvo pačios pirmosios perblokštos. Į 
šias pastarąsias niekas nepasikėsino kokia aneksija: jos kaip 
buvo, taip ir paliko nepriklausomos. Jei su ginklavimusi eina 
kartu ir visų tautų kultūrinės lenktynės, tai čia tas pats 
savisaugos ir savarankiškumo jausmas vadovauja. Šiuo 
atžvilgiu tautą galėtume sugretinti su atskiru žmogumi. Juo 
kuris žmogus jaučias ne savo vietoje, tuo jis labiau ieško 
paramos kitų, kurių dėmesiui atkreipti griebiasi visai 
pašalinių darbų. 

Tokia pat baimė ima ir tas tautas, kurių kultūros dirvos yra 
dilgėtos ir usnėtos. Mes turime seną ir savarankišką kultūrą. 
Bet ji šiandie daug kur jau labai lopytina. Ją mes apleidome iš 
dalies prieš savo valią, svetimiems betarnaudami. Jai šiandie 
trūksta šių laikų kultūros žymių, kurias turi turėti kiekviena 
kultūringa šių dienų tauta. 

Kultūra yra tuo prastas daiktas, kad jos niekas negali 
nusipirkti ar tiesioginiai, be jokių rūpesčių paveldėti. Pro- 
fesorius tėvas mirdamas nepalieka viso savo žinių turto 
vaikams, kurie rieškutėmis galėtų semtis ir naudotis. Tik ma- 
terialinės kultūros vertybės gali eiti iš rankų į rankas. Bet jos 
nėra tikroji kultūra, o tik priemonės patogiau kurti žmonių 
dvasinei kultūrai. Jos nepadaro kultūringo ir to Žmogaus, 
kuris jomis naudojasi tik savo lepiam ir brangiam gyvenimui, 

kaip frakas nepadaro eilinio Afrikos negro Europos kultūros 
diplomatu. 

Kultūros esmė plūdi žmogaus dvasioje. Žmogaus dvasinės 
jėgos yra toji prizmė, pro kurią turi praeiti visos kultūrinės 
vertybės lyg šviesos spinduliai, kad jos taptų spalvingos, savos 
tautiškos ir vertingos. Šios žmogaus jėgos yra tarytum ir 
fabrikas, kuriame dirbamos ir materialinės vertybės. Bet visa 
tai yra sunku pačiam žmogui. Jis turi daug dirbti ir ne sykį 
skaudžiai kęsti ir drebėti dėl savo pajėgumo. Jis dažnai turi 
kankintis ir nemigti naktis. Todėl nenuostabu, kad daugumas 
mėgsta kultūrines vertybes tik savo lepumui tenkinti. Tačiau 
žmogus kultūrėja tik nuo tų kančių, kurios yra būtinos 
kiekvienai kultūrinei vertybei sukurti. Čia ir liūdna. Tad 
reikia ieškoti priemonių, kad būtų galima vienas kitą 
palaikyti, stiprinti ir dažnai paskatinti ar padrąsinti. Buriamės 
į organizacijas, pasiimdami tam tikras priedermes ir pasiduo- 
dami nustatytai darbo drausmei. Vis dėlto bene svarbiausia 
busspauda.Ji keleriopai mums ir tautai yra reikšminga. 

Pati spauda yra šioks toks kultūrinis kūrinys. Joje gali būti 
ir kultūros perlų. Pagaliau šiandie beveik visa žodžio kultūra 
ir reiškiama spausdintu žodžiu. O spausdintas žodis yra viena 
geriausių priemonių perduoti ar palikti kitiems, ką mes savo 
amžiuje laimėjome. Šiaip ar taip, spausdintas žodis yra taip 
reikšmingas, kad dabar dažnai iš periodinės spaudos 
sprendžiama net apie tautos pilnutinę kultūrą, kuri ne tik iš 
žodžių kūrinių sudaryta. 

Pagaliau ir spaudos veikimas yra dvejopas. Skaitytojas yra 
paskatinamas, padrąsinamas, iškeliama jam klausimų ir tuo 
verčiamas susimąstyti ir vertinti, kas gera ir kas dar geriau 
gali būti padaroma ar sukuriama. O spaudos darbininkas yra 
priverstas stebėti gyvenimą, jausti ir rašant tvirtai susikaupti, 
kad iš palaidų minčių išeitų ir kitiems ryškus vaizdas. Žodžiu, 
čia visi kultūrėja, nes visų įtempiamos į darbą dvasinės jėgos. 
Todėl didžiai yra įsidėmėtini Respublikos Prezidento A. Sme- 
tonos žodžiai, pasakyti š. m. Tautininkų sąjungos suvažiavime, 
kur skatinama į kultūrinį darbą ne tik ūkininkai, bet visi šiais 
žodžiais: „Dar daug galėtume prikišti tiems inteligentams, 

kurie verčia niekais savo laisvąsias valandas, be reikalo 
kiemėnėdamies kavinėse ar restoranuose, užuot domėjęsi 
knyga, mokslu ir menu, arba užuot mėginę ką gero rašyti. 
Toks laiko gaišinimas yra didelis nuostolis tautai ir savo as- 
mens gyvenimui“. 

Kokių išvadų mes, pajūriškiai, turėtume pasidaryti? Viena 
turbūt visiems aišku, kad esamoji spauda Klaipėdoje nė per 
plauką neturi sumažėti. Ji gali keisti vardus, lietis ar gru- 
puotis, bet savo kiekiu ir kokiu turi tik augti. Sekdami visą 
savo tautos kultūrinį gyvenimą, turime gyvai pajusti savo vietą 
ir pareigas. Vakaruose mūsų kultūros centrai yra kitę. Iš 
Karaliaučiaus persimetė į Ragainę, Tilžę, o šiandie tikrai ji 
turi burtis Klaipėdoje. Klaipėda visų geros valios lietuvių tam 
jau ir skiriama. Joje įkurtos aukštosios mokyklos, o jau rimtai 
galvojam ir apie universitetą. Mums, klaipėdiškiams, ir 
reikėtų tuo susirūpinti. Mes jau turime pakenčiamą inteli- 
gentų būrį. Gausu čia ir senosios kartos veikėjų, dirbusių 
vokiečių imperijos metais. Svarbu sunaudoti visas jėgas ir 
progas, kad būtų ryškus praeities šio kampelio kultūros 
vaizdas ir tuo pačiu būtų kuriami ir ateities darbo planai 
visų sutartinėmis jėgomis. 

Šiais žodžiais ir norėtume iškelti aktualią Klaipėdos 
spaudai problemą, be kurios neįmanoma žengti į priekį ir į 
ateities kultūrinę stiprybę ir savarankiškumą. Tie dalykai ne 
staiga vyksta, bet darbas neturi būti atidedamas. Greit 
pradėsime nepriklausomo gyvenimo 15 metus. Mums teks 
išlaikyti egzaminas, kuris parodytų, jog čia ne tik gyvenama, 
bet ir dirbama. Su miesto augimu ir reikšme turi augti ir 
kultūrinis pajėgumas. Su šiuo pasiryžimu sutiksime 15 metus, 
o juos turėtume baigti gražiu organizuotu ir planingu 
kultūriniu darbu. 


Vakarai, 1937 01 13 
Parašas: A. Ringys 

Po karo atgijusios tautos yra daug jautresnės savo tau- 
tiniams siekimams ir įvairioms kliūtims. Tai visai suprantama. 
Netolimoji praeitis dar skaudžiai jaučiama. Mūsų tautai yra iš 
dalies daug prasčiau negu mūsų kaimynams. Mūsų tauta buvo 
suskaldyta dviem didžiom dalimi, kurios priklausė rytų ir 
vakarų stambiausioms imperijoms. Tų imperijų valstybiniai ir 
kultūriniai siekimai yra stipriai palietę mūsų tautos dalis. Vie- 
noje ir kitoje pusėje liko senieji įstatymai, kurie ir dabar te- 
betvarko kasdieninį žmonių gyvenimą. Nemaža dar jie at- 
siliepia valstybiniams reikalams ir jo gyvenimo tradicijoms. 
Žinoma, čia visi branginame tai, prie ko labiau esame 
pripratę. Čia ir kyla kliūtys suartėti ir pradėti bendresnį 
gyvenimą. 

Tokiu pat nepasitikėjimu privačiai esame linkę žiūrėti ir į 
tų imperijų kalbų likučius. Nepakenčiama, rodos, yra 
Klaipėdoje rusiškai ar lenkiškai kalbanti šeima. Tokios šeimos 
ir atsakingu asmenimi nelinksta čia pasitikėti. Tokia šeima 
sukelia net priekaištus mūsų tautiniam ir valstybiniam 
susipratimui. Tačiau Klaipėdoje daug ramiau sutinkama 
vokiškai kalbanti šeima, kur nors Aukštaitijoj rusiškai ar len- 
kiškai tebekalbanti. Ji kartais lieka be jokių įtarimų, lyg tai 
būtų normalu. Šitas nelygus matas yra taip pat praeities pada- 
ras, kaip ir įstatymų likučiai. Įstatymai palengva keičiami. Bet 
per dešimtmetį normaliai negalima pakeisti, kas sukurta per 
ilgus šimtmečius. Tokiu pat būdu negalima atsikratyti ir tų 
kultūrinių liekanų, kurios prievarta bruktos per šimtmetį. 

Tie visi reiškiniai turi būti svarstomi labai atsargiai. Visada 
čia turime atsiminti vieni kitų sunkią praeitį. Kai norime kitą 
teisti ir smerkti, tuoj dirstelkime į savo padangę, ar pas mus 
šviesiau, ar netemdo svetimi debesys mūsų padangės. Visiems 
susipratusiems lietuviams tegali būti vienas kelias: lietuvių 
tautinė ir valstybinė stiprybė. Visų lygi pareiga ir atsakomybė 
statyti mūsų tautos rūmus. Nėra čia pašauktųjų ir atstumtųjų. 
Nėra pirmesnių ir paskesnių. Negali būti kviečiančiųjų ir 
kviečiamųjų. Šioks įsisamoninimas yra daug svarbesnis už tas 

tariamas kliūtis, kurios sukurtos praeities prieš mūsų valią. 
Dabar turime visi suprasti, kad mūsų darbo dienos. Mums yra 
sudarytos gražiausios ir palankiausios sąlygos svarstyti ir dirb- 
ti tai, kas gera mūsų tautai, ir šalinti, kas jai gali būti žalinga. 
Senasis svetimųjų palikimas negali mums akių uždaryti regėti 
mūsų dienų šviesą ir užleisti rūkus, per kuriuos nematytume 
nieko daugiau kaip praeitį. Mes neturime praeities, kurią 
galėtume pavadinti aukso amžiumi. Gal prieš karą vienam ar 
kitam buvo geriau ekonomiškai gyventi, bet merdėjo mūsų 
dvasinis gyvenimas. Ten mes galėjome būti tik klusnūs kitų 
tarnai ir krauti svetimiems turtus. O svetimieji dažnai mūsų 
palankumą savo stalo trupiniais laimėdavo. 

Be abejo, suprantamas dalykas, kad patiems išeiti į 
gyvenimo areną ir savo atsakomybe laimėti ar pralaimėti yra 
kai kam nedrąsu. Ši nedrąsa negali mums palaužti norą 
gyventi laisvai ir išblaškyti mūsų energiją, kad mes liktume tik 
nykštukų tauta, sugebanti tik kitiems tarnauti. Čia susipra- 
tusių lietuvių ir yra didžiausia pareiga rengti Žmones prie 
savarankiškumo. Didysis karas puikiausiai parodė, kad 
savarankiška ir kultūringa tauta nežūva, nors jos žemę kartais 
sutremptų svetimieji. Visų darbingas veržimasis į mūsų tau- 
tinę, kultūrinę ir valstybinę stiprybę yra geriausias laidas, 
kad mūsų tauta pabudo jau amžiams. Suabejoti negalima dėl 
tų tik tariamų kliūčių. Mes turime jas suprasti ir patys šalinti, 
bekurdami savarankišką tautinę kultūrą. Jokiu būdu negalime 
rankų nuleisti ir rezignuoti tik kitų darbui ir atsakomybei savo 
likimą. 

Rodos, šios mintys būtų jau labai suvėluotos. Juk jau štai 
ir šio kampelio laisvo gyvenimo 15 metai pradedami. Jei 
priežodis sako: draugą nelaimėje pažinsi, tai savo silpnybes 
tikrai varge patirsi. Kai tik tokio sunkesnio vargo ar darbo 
pasirodo, tuoj mes savo silpnybes kyšt viršun: ne aš, bet jis 
kaltas, nieko iš to nebus... Tuoj išgirsi visą negalavimų litaniją. 
Štai čia ir slypi tas mūsų abejingumas ir nesavarankiškumas 
net ten, kur sprendžiami gyviausi mūsų tautos klausimai. 

Į penkioliktus metus žengiame žymiai drąsesni, bet ryžtin- 
gumo ir užsimojimų niekada negali būti per daug. Visada 

turime jausti, kad mes visi atsakingi už savo tautos stiprybę ir 
savarankiškumą, o tuo keliu žengti mums dabar jokių kliūčių 
nėra. 


Vakarai, 1937 01 17 
Parašas: A. Aš. 


(Vargai dėl butų Klaipėdoje) 


Verslininkų kongresas iškėlė klausimą, ar mes turime vie- 
tos savo Žmonių prieaugliui. Visi nurodė, kad mūsų miestai 
gali dar proporcingai daugiau sutalpinti žmonių, negu jie turi. 
Mūsų amatai ir pramonė neaprūpina pakankamai net savo 
krašto. Be to, mes dar toli gražu nesame pasiviję kitų kraštų, 
suvartodami tiek kaip kiti gaminių, kurie mūsų namus 
padarytų patogesnius ir jaukesnius. Žodžiu, patys, gamindami 
ir vartodami daugiau gaminių, galime miestus žymiai 
didesnius išauginti. 

Tačiau turime ir dabar miestų, kurie net eilinių savo pa- 
reigų negali kaip reikiant atlikti. Jie, pasakytume, yra per 
maži savo tiesioginiam darbui. Tokia yra mūsų Klaipėda. Ne 
tik kad joje trūksta mokykloms ir mokslo įstaigoms tinkamų 
butų, bet tuose pačiuose turi dirbti po 3—4 įstaigas, užimda- 
mos patalpas per dieną po 14, 16 valandų ir daugiau. Joks 
normalus darbas tokiose sąlygose neįmanomas. Tokį vargą 
vargsta kultūrinės įstaigos. 

Nė kiek ne geriau ir kitoms įstaigoms ir net privatiems 
žmonėms. Sakysime, laisvos profesijos žmogus, ypač gydyto- 
jas, negali į Klaipėdą kada nori atsikelti. Tokiems reikia butų 
ieškoti ne pusmečiais, bet ir metais nieko dažnai nelaimi. Be 
abejo, prasčiausia yra darbininkams, kurių kaip tik pramonės 
mieste daugiausia. Tačiau jų per daug nėra, kad pramonė 
laisvai galėtų vystytis, nejausdama darbininkų trūkumų 
pakenčiamomis sąlygomis. 

Didžiausias peilis po kaklu darbininkams yra pakištas 
Klaipėdos magistrato, kuris reikalauja, kad darbininkas, 
turėdamas paaugusių vaikų, gyventų ne mažesniame bute, 
kaip iš dviejų šildomų kambarių. 

Šis įsakymas remiamas gražiais šūkiais: reikia saugoti 

miesto gyventojų higieną ir dorovę. Tik ne pačius žmones! 
Žmonės policijos iškraustomi į gatvę, kur ir higieniška, ir 
dora... Buvo atsitikimų, kad vieno fabriko darbininkė visą 
savaitę beveik nakvojo kiekvieną naktį pas kitus gyventojus, 
kur vėl iš ryto pranešdavo policija, kad čia draudžiama gyventi 
— ieškokis naujos vietos, o šiaip nubausime pirmu atveju... 75 
lit. Iš to pavyzdžio galima suprasti, kaip terorizuojami darbi- 
ninkai ir žemesnių kategorijų valdininkai, kurie visą algą turi 
sumokėti už „higienišką“ butą. Deja, pačiam magistratui nė į 
galvą neateina rūpintis pigesniais butais ir patogesnėmis 
statybos sąlygomis. Jis trumpai pasiteisina: juk prieš keliolika 
metų puikiai tilpome, kol neužplūdo svetimieji... 

Šitokią magistrato politiką matydami, ėmės iniciatyvos 
patys privatūs Žmonės ar bendrovės. Čia minėtina mūsų 
„Statybos“ bendrovė, pasiryžusi aprūpinti butais bent darbi- 
ninkus. Tačiau jos pastangų dar per maža. Miestas, 
norėdamas atlikti savo pareigas, turi augti žymiai sparčiau. 
Šiaip bus didžiausia ekonominė disproporcija, kur pragyveni- 
mas bus kelis sykius brangesnis negu kitose vietose. Čia 
didžius sunkumus pajunta ir valdininkai, kurie tvarkomi bend- 
rais valstybės įstatymais, kurie ir negali būti tiek lankstūs, 
kaip gyvenimas reikalauja. 

Verslininkų kongresas net toliau nuėjo. Jis nurode, kad 
Klaipėda gali sutalpinti kelis kartus daugiau gyventojų pagal 
savo pozicijas. 

Čia tiesa jų pasakyta. Bet visų pirma turi būti atlikti 
paruošiamieji darbai. Pirmasis uždavinys — nusikratyti butų 
krize. Vėliau turėtų susirūpinti atpiginti pragyvenimą, kad jis 
neatbaidytų žmonių ar nepasidarytų lyg kokia sala, į kurią tik 
išrinktieji gali pakliūti. 

Šie dalykai turėtų mums būti tautos gyvybiniai reikalai. 
Čia kartojasi lyg mūsų senoji istorija, kur miestas ir dvaras 

mus buvo pradėjęs vesti savo keliais. Deja, šičia ne istorija, 
bet per daug reali tikrovė, ypač po 14 metų vieningo mūsų 
tautos gyvenimo. Šia linkme ir turėtume sukti šiuos iškel- 
tuosius klausimus, jei norėtume, kad Klaipėda galėtų 
tinkamai atlikti savo pareigas, kurios jai pagal pozicijas 
priklauso. Nebereikia kalbėti, kad ji turi gražiausias ir 
palankiausias pozicijas iš visų mūsų miestų. Ji natūraliai turi 
augti ir dar toli save praaugti. Jai tikrai atdaras kelias į Lietu- 
vos New-York, kur toli paliktų užpakalyje ir savo bent 
laikinąją sostinę. Jei ji tuo keliu nenueis, tai gali pasikartoti 
istorija, kuri jau kelių amžių pridengta. 


XX amžius, 1937 01 28 
Parašas: L. Žvaginis 


Tauta, kaip ir atskiras žmogus, ieško savitumo. Bet tauta 
gali reikštis tik per savo žmones, nes ji šalia žmonių neegzis- 
tuoja. Todėl atskiro žmogaus kūryba priklauso kartu ir jo 
tautos kūrybiniam lobiui. Tokį tautos turtą, kad ir atskirų 
žmonių sukurtą, branginame ir vertiname kaip tautos 
palikimą. Mokyklose supažindiname jaunimą su šiuo tautos 
kūrybiniu darbu ir jo vaisiais. Pažindami tautos kūrybinius 
turtus, sutampame su jos išgyventa istorija ir kartu pasijun- 
tame esą skolingi tautos dabarčiai. Praeities pavyzdžiai ir 
dabarties pareigos ne sykį mus paskatina ir įkvepia kūrybi- 
niam darbui, nors mes ir menkų jėgų būtume. Tai gražiausiai 
parodo mūsų „Aušros“ laikmetis. Ten stojo visi į darbą, jaus- 
dami savo tėvynės dabarčiai didelę pareigą. Tada ir labai 
menkos jėgos buvo vertinamos ir skatinamos. Ne kitaip turėtų 
būti ir šiandien, nes tautos kūrybinis darbas yra nebaigiamas. 
Spauda kviečia ir dabar visus į talką. Gerų ir įdomių 
straipsnių niekada negali būti per daug. 

Pagaliau įsigali labai gražios tradicijos ir neperiodinei 
spaudai: steigiamos premijos už geresnius grožinės literatūros 

veikalus. Džiugu, kad kultūrinis ir kūrybinis gyvenimas taip 
gyvai pulsuoja. Dar čia ne viskas. Gražaus kūrybinio darbo 
pastebėsime įvairiose meno ir šiaip gyvenimo srityse. Jų čia 
nekeldami, norėtume atkreipti dėmesį į tai, ar visos tos 
kultūrinės vertybės yra visiems prieinamos, ar mūsų jaunimas 
yra laiku su tomis vertybėmis tinkamai supažindinamas? Jei 
tų kultūrinių darbų nematome ir nepatiriame, mes ir patys 
negalime būti jų paveikti, paskatinti. Čia turime galvoje 
Klaipėdos kraštą. Jam vis dar sunku įsijungti į visą 
tą kultūrinį ratą, jei jo mokytojai, kunigai ir visi valdininkai 
yra taip dar tolimi, lyg tos visos čia minėtos pastangos būtų 
kažkokios tolimos ir svetimos tautos. Visai kitaip esti 
Didžiojoje Lietuvoje. Ten kinų sienos nebuvo ir nėra 
kultūrinėms vertybėms plisti. Jos lygiai brangios ir net dar 
brangesnės, jei jos vakaruose sukurtos. Tai gražiausiai parodo 
pirmosios valstybinės premijos likimas. Tuo keliu nueina ir 
visa tauta. Jei pajūryje sukurta kas vertinga, visa tauta džiau- 
giasi ir veržiasi prie tų vertybių. Vėl čia gali būti gražus 
pavyzdys pirmasis premijuotas veikalas, kuriam greit prireikė 
net antros laidos. Be abejo, čia jo neišpirko vieni pajūriškiai. 
Šis pavyzdys rodytų, kuriuo keliu turėtų eiti tauta, kad ji, savo 
darbais gėrėdamasi, stiprėtų ir rengtųsi naujiems darbams. 

Tautinis susipratimas gali būti vertinamas tik šioks, kada 
tautos kūrybinės jėgos yra suprantamos ir su džiaugsmu su- 
tinkamos. Deja, Klaipėdos krašte to nėra ir būti negali, kol 
dirba svarbesnėse įstaigose Žmonės, visai nepažindami lietu- 
viškos kultūros. Didžiausia nelaimė, kad čia lietuviškos 
kultūros nepažįsta ir dauguma mokytojų, kurių tiesioginė pa- 
reiga yra jaunimą su ja supažindinti. Jų tarpe yra net tokių, 
kurie ir kalbos nemoka. Čia, be abejo, kartu didelis apsileidi- 
mas ir tų, kurių žinioje yra šio krašto švietimas. Priemonių ir 
sąlygų šiandie yra užtenkamai, kad tos ydos iš mokyklų galėtų 
būti pašalintos. Juk keista, kad mokytojas, pats kalbos 
nemokėdamas, yra priverstas mokyti vaikus lietuvių kalbos. 
Tokios anomalijos galimos tik Klaipėdos krašte. 

Savaime aišku, kad toks darbas nestiprina tautinių kūrybi- 
nių jėgų ir šio krašto žmonės gyvi miršta lietuviškai kultūrai. 

Mums, besirūpinantiems tautos ir valstybės stiprybe, būtų 
pirmoji pareiga šalinti tuos trūkumus iš kultūrinio gyvenimo, 
o ypač iš mokyklų. Stiprėjame tik sukaupdami visi savo jėgas 
tautiniam ir kultūriniam darbui. Didžiausias mūsų rūpestis, 
kad jaunimas nežūtų tautai. Jis augs ir stiprės, kai bus savo 
jaunystėse įsijungęs į tą didelį kultūrinį ratą. Tada nyks 
nelemtos ir tos kultūrinės kinų sienos, kurios šiame krašte, 
kaip matėme, neleidžia pažinti visos tautos kultūros ir jos 
uždavinių. Niekada neturime pamiršti, kad tauta augs ir stip- 
rės, kada visi jos nariai bus nuoširdžiai įsijungę į tautinį ir 
kultūrinį darbą. Negali būti čionai nei rytų, nei vakarų, kurie 
eitų ne visos tautos kultūriniu keliu. 


Vakarai, 1937.02 06 
Parašas: A. Ringys 


Įspūdžiai miesto magistrate pasikalbėjus 


Visiems jau žinoma, kad šiomis dienomis kilo didelis 
nustebimas, kad magistrato valdininkai per 14 metų dar 
neišmoko lietuviškai ir darko ne tik lietuvių kalbą, bet žmonių 
vardus ir pavardes. Ir šių eilučių autoriui per magistrato ma- 
lonę teko gimti beveik kinų sostinėje. Be galo buvo nuostabu, 
kas vyksta pačiame magistrate, kad ten galimos tokios 
nesąmonės, kad gėda ir padoriems vokiečiams, ne tik lietu- 
viams. Teko nueiti pasiteirauti pas patį vyriausiąjį burmistrą 
dr. Brindlingerį. Be abejo, tokia padėtimi magistrate 
nepasidžiaugė nė jis pats. Ponas vyr. burmistras prisipažino, 
kad tokie darbai reprezentuoja įstaigą lyg kiaurais stogais. Bet 
kur tos priežastys, šiuo kartu nemielos ne tik lietuviams, bet ir 
vokiečiams? Ir štai paaiški keistokų dalykų. 

Mokesčių knygutėms parengti buvo suorganizuota atskira 
grupė Žmonių ne iš magistrato valdininkų. Paklausus, kaip 
tokia nevykusi darbininkų grupė galėjo būti suorganizuota ir 

ar daug kas toje grupėje mokėjo lietuviškai, ponas vyriausias 
burmistras paaiškino, kad ta grupė ne jo darbo metu 
organizuota, tad jis jokios įtakos jai negalėjęs padaryti. Toliau 
besikalbant, aš tikrinu, kad man yra tekę pastebėti ir tikrų 
magistrato valdininkų, neišmokusių lietuviškai net po 14 
metų. Man į tai paaiškinama, kad magistratą šiuo atžvilgiu 
pradėjęs gražiai tvarkyti, rodos, p. Simonaitis. Po jo vėl 
įsigalėjusi magistrate netvarka — ir valdininkai per 1934, 1935 
ir net per 1936 metus nė kiek nesirūpinę savo pareigomis — 
išmokti lietuvių kalbą. Jie per tą laiką net ką pramokę 
pamiršę. 

Sunku, girdi, esą ir dabar su naujais valdininkais, — ir jie 
nemoką lietuviškai, o žmonių, mokančių lietuviškai, esą ne- 
galima rasti! Jūs šypsotės? Taigi ir neišlaikęs nusišypsojau iš 
tokių netikėtų ar dirbtinai naivių aimanavimų. Ieškoti žvakės, 
kurią patys rankoje laikome. Lietuvoje lietuvių ieškoti... ir 
nerasti. Užjausdamas pono vyr. burmistro sunkiai visame 
tame farse rolei, priminiau, kad tokių komedijų Klaipėdoje 
yra ir daugiau. Yra čia gimnazijų, kurios ir lietuvių kalbai 
mokytojo ieškojo Berlyne ar Karaliaučiuje... 

Be abejo, gaila žmonių, kurie nori būti geri ir daryti gerai, 
bet prakeikta magiškoji lazdelė jų ranką pastumia ten, kur jie 
patys nenorėjo. Ir, be abejo, visuomenė turi čia padėti. Tikrai 
norėdami tikėti tų Žmonių gerais norais, esame tikri, kad jie 
mielai išklausys geresnio visuomenės žodžio ar patarimo. 
Pavyzdžiui, ponas vyr. burmistras sakėsi jau suorganizavęs 
savo valdininkams lietuvių kalbos privalomas pamokas. Jis 
pripažįsta, kad gėda bus, jei valdininkai neišmoks per 15 metų 
valstybinės kalbos, bet p. burmistras ir pats dabar netiki, kad 
valdininkai spės išmokti lietuviškai per 15 metų dėl anos 
stambios klaidos, kurią magistratas padaręs 1934-1936 
metais. 

Galiausiai paaiški, kad magistratas ne visada turi blaivią ir 
savarankišką galvą daryti taip, kad miestui būtų geriausia. 
Visi mandagiausiai rankas nusiplauna, klaidas ir ne- 
kultūringumus pripažįsta, bet kas visam tam kaltas — 
„nebežino“. Keista yra, kada žmonės nebežino, ant kurios 

kėdės sėsti, bet dar keisčiau, kad nebegali kontroliuoti savo 
darbų ir už juos kultūringai atsakyti. Gal visuomenės rūpesčiu 
mūsų miestui pamažu dangus prasiblaivys, ir magistratas 
susipras iš viso to politinio lėkštumo ir jam pačiam garbės 
nedarančio apsileidimo pasukti į prideramą teisų, atvirą ir 
viešą kelią. 


Vakarai, 1937 0211 
Parašas: A. Aš. 


Pereitą sekmadienį įvykęs Visuomenės sąjungos su- 
važiavimas duoda gražios progos giliau pamąstyti ir mesti 
platesnes ateities perspektyvas. Šiandien mes esame įpratę 
dažnai labai paviršutiniškai galvoti ir lygiu būdu nekritiškai ir 
pakalbėti. Kai norime kalbėti apie kovą, vykstančią Klaipėdos 
krašte, tuoj sušunkame: čia kova dviejų tautybių — lietuvių ir 
vokiečių. Iš tikrųjų taip nėra. Jokios čia tautybių kovos dėl 
tautybių tikra žodžio prasme nėra. Mes, lietuviai, nepažįstame 
tautybių kovos. Kiekvienai tautai mes esame kultūringai tole- 
rantingi. Atvirkščiai, mūsų tolerancija yra dažnai per didelė ir 
net kartais liguista. Ji pasirodė vietomis lyg tautinė yda, su 
kuria reikėtų net sąmoningai kovoti. Taip kalba istorijos fak- 
tai. Tie, kurie tvirtina, kad čia vyksta lietuvių ir vokiečių tau- 
tinė kova tikra žodžio prasme, labai klysta. | 

Tik nelaimingu sutapimu galime pajūrio kovą pavadinti lie- 
tuvių ir vokiečių tautinėmis grumtynėmis. Tų grumtynių 
istorija visai kita. Vokiečių atsiradimą šiame krašte puikiau- 
siai nusako istorija. Jie čia atėjo ne kaip taikūs pirkliai ar 
malonūs kaimynai, kuriems mūsų protėviai užleido savo daržo 
sklypelį. Jie atėjo su kardu rankoje, valdyti. Pirmasis kovos 
kardas seniai jau žemėje surūdijo. Bet liko sena nuotaika — 
valdyti. Šioji nuotaika, be abejo, ir būtų seniai išblėsusi, jei 
nebūtų buvusi kurstoma nuo to laiko, kai paskutinis kovos 
kardas buvo nusijuostas. Valdyti ir viešpatauti vokietis atei- 

davo čia iki paskutinių dienų. Šio krašto lietuvininkas lygiai 
iki paskutinių dienų buvo atstumtas. Jam buvo skirta tik žemė 
arti ir būti klusniam. Taip buvo daryta per amžius ir labai 
sąmoningai. Kiek toks atstūmimas yra padaręs žalos 
lietuviams, jiems neduodant mokslo ir Žmogiškos lygybės, 
išvydo patys šio krašto žmonės, kai susijungė su savo rytų 
broliais. 

Kokius sunkumus kėlė mūsų tautos dalis, pakliuvusi rusų 
valstybėn, visas pasaulis žino ir jais stebėjosi. Tačiau po karo, 
kai reikėjo stoti tautą gaivinti ir ją valstybiškai organizuoti, 
pasirodė, kad proporcingai žymiai daugiau inteligentų turi 
rytinė tautos dalis negu vakarinė, iš kur laukta ir tikėtasi 
kultūros. Čia ir yra visa tragedija. Šių dienų lietuvių kova 
nėra, kaip sakėme, kova prieš vokiečius kaip tautą. Nėra pa- 
galiau ši mūsų kova ir kaip prieš natūralią vokiečių mažumą. 
Mažumos ir keršto kovos mes, lietuviai, nepažįstame. Tai 
gražiausiai parodo mūsų santykiai su visomis mažumomis Lie- 
tuvoje. Mūsų kova su vokiečiais vyksta ne dėl vokiečių, bet dėl 
lietuvių vokiečių rankose. Vokiečiai faktinai Klaipėdos krašte 
yra mažuma tikra žodžio prasme. Tuo tarpu teisiniai jie yra 
dauguma. Vokiečiai patys tai be galo gerai jaučia. Jei kova čia 
suaštrėja ir pasiekia neleistinų priemonių, tai tik dėl fakti- 
nosios mažumos užsispyrimo monopolizuoti tik sau visas 
teises. Tiesa, jaunasis hitlerizmas, sukėlęs krašte tiek 
triukšmo, išėjo mūsų naudai: mes pabudome ir prikėlėme 
daugelį užmigdytų savo tautos brolių. Tai buvo tik triukšmin- 
gas epizodas, kurį nemielai, kaip savo klaidą, prisimena 
vokiečiai ir jo daugiau nebelaukia. Jis tikrai buvo nenatūralus 
ir šiandien nebepasikartojamas. 

Tačiau mūsų pabudintas dėmesys turi krypti ten, iš kur 
kyla ta mums nenatūrali kova su vokiečių mažuma. Jau 
išsiaiškinome, kad ta mažuma nėra natūrali. Ji pasiekia šio 
krašto valdžią iš paviršiaus demokratiniais pagrindais. Iš 
tikrųjų tos demokratinės priemonės yra labai maskuotos. Jos 
turi visokių vingių vingelių. Jų visų čia ir neiškelsime. Tik čia 
paminėsime vieną mums skaudžiausią ir nemaloniausią. Jei 
mes norime susekti tuos vingius vingelius, tuoj mums, lyg 

Termopilio tarpeklyje susidūrus, į pirmas eiles išstatomas 
mūsų Klaipėdos krašto brolis. Ir tuoj čia mus stengiamasi 
sukiršinti. Be abejo, šis tada ieško vokiečių globos, o už tą 
globą jis keleriopai sumoka savo brolių ir savo tautos sąskaita. 
Žinoma, kur yra išrokavimo, nesigailima ir kitokių priemonių 
ir net tariamų aukų. Ir laimima gana apsukriai: vienu lietuvi- 
ninku pridengiama visa priešingosios pusės armija. Ir štai, 
kur eisi į įstaigas ir atsakingas vietas, visur lietuviškiau- 
siame krašte — ne lietuviai. 

Šis nenatūralumas, primenąs prieškarinius ir dar 
tolimesnius laikus, susipratusį lietuvį be galo erzina. Jis išeina 
į kovą be jokios neapykantos vokiečių tautai arba vokiečiams 
šiame krašte. Jis gryniausia širdimi kovoja politinę kovą už 
tikrą natūralumą ir demokratiškumą. Jis nieko nevergia, 
nieko nė nemano vergti. Toks lietuvio būdas. Jo būdą ma- 
tome, kaip jis pasielgė su rusų mažuma, kuriai jis galėjo 
kerštu grasinti. 

Šviesūs ir geros valios išmintingi vokiečiai supranta savo 
būvio tragiškumą ir lietuvių natūralią ir šventą kovą, kuri tik 
laimėjimu gali baigtis. Jie norėtų gal ieškoti ir kitų priemonių, 
kurios būtų kultūringos, garbingos ir teisingos. Bet tuomet 
tenka pasisakyti už kultūringąjį demokratiškumą ir užleisti lie- 
tuviams tai, kas jiems natūraliai priklauso. Kai tik iki tos vie- 
tos prieinama, tuoj kyla griausmas ir žaibai, kova įaštrėja, o 
tirštas rūkas pridengia darbus, ir priemones,.. ir kaltininkus. 

Pajūrio kova nėra plika tautybių kova dėl tautybių. Mūsų 
visa istorija svetimų tautų pavergimo nepažįsta. Čia kova vyk- 
sta už natūralumą. Čia tik gydomos istorinės žaizdos, padary- 
tos mūsų tautai. Čia tik atitaisomos senosios klaidos, kurios 
šios Žemės sultimis maitino svetimus smegenis ir kūrė jų 
skaidrų gyvenimą, o tuo tarpu patys maitintojai dirbo, nesu- 
laukdami šviesos spindulėlio. Mes nevergiame, bet pavergtus 
savo tautos brolius gelbime ir skaidriname savo tautos spin- 
duliais jų protus ir širdis, nieko sau nenorėdami ir neieško- 
dami. Ir toji susipratusių šio krašto lietuvių kova su vokiečių 
tautos mažuma išnyks tuoj, kai ji liks tokia, kokia ji natūraliai 
yra, ir kai ji užims tas pozicijas, kurios natūraliai ir tikrai de- 

mokratiškai jai priklauso. Pajūrio kova eina už teisingumą bei 
natūralumą ir tikrą bei kultūringą demokratiškumą: kas 
vokiečių — vokiečiams, kas lietuvių — lietuviams. 


Vakarai, 1937 03 01 
Parašas: A. Ringys 


Daugelis kartais pasako, kad valstybė ir valdininkas esą du 
skirtingi dalykai. Jų reikalai dažnai esą net visai priešingi, o jų 
santykius normuoją ir turį normuoti tik ekonominės 
priežastys, reiškiamos konkrečiai visokiomis sutartimis ir ki- 
tais lygių pusių pasižadėjimais. Šiuo atveju visai paneigiamas 
natūralus valstybės ir valdininko ryšys, kurio šaknys glūdi 
tautos istorijoje, socialiniame ir kultūriniame visuomenės 
gyvenime. Visiškas valdininko atpalaidavimas dažnai 
jungiamas su valdininkų įstatymu, kuris turįs saugoti atskiro 
asmens, einančio valdininko pareigas, interesus. Iš tikrųjų yra 
visai kitaip. Valstybė yra savotiškai abstraktus dalykas. Ji 
konkrečiai reiškiasi kaip tik per tuos pačius valdininkus, kurie 
pagal savo pareigas laipsniškai išsirikiuoja. Tokiu būdu 
konkretus valdininko, ypač vyresnio, darbas yra kasdienybėje 
sutapatinamas su valstybės kilme ir esme, kuri jokiu būdu ne- 
telpa tuose konkrečiuose valdininkų darbų rėmuose. Ir valdi- 
ninkų įstatymas nenustato iš esmės valdininką prieš valstybę, 
bet jis normuoja tik konkrečius pačių valdininkų tarnybinius 
santykius ir darbus, kurių suma juk nėra jokia valstybė. Be 
abejo, atskirų valstybių kilmė gali būti be galo įvairi ir jų gy- 
vavimo tikslai skirtingi. Bet čia mes turime galvoje tautines 
valstybes, kokia yra ir mūsiškė. 

Tautinė valstybė, išaugusi iš visos tautos, jungia visus savo 
narius į darnų tautos kultūros darbą, kuriuo pati tauta turi 
vykdyti per valstybinį organizuotumą savo pašaukimą. Val- 
dininkas, konkrečiai atstovaująs valstybę, turi būti pirmasis 
eilėse tų darbininkų, kurie pirmieji turi pajusti valstybės gy- 

vavimo tikslus ir tautos pašaukimą, realizuojamą valstybiniu 
organizuotumu ir kitomis priemonėmis, kurios visos tautos 
darbą daro sklandesnį ir našesnį. Šiuo atžvilgiu valdininkas 
tesiskiria nuo kitų savo tautiečių tik savo platesnių pareigų 
privalomumu, nes jis yra tiesioginis valstybės atstovas ir jos 
organizatorius. Pagaliau valdininkui kliūva daugiau tautinių ir 
valstybinių pareigų ir dėl to, kad tauta, susiorganizavusi vals- 
tybę ir tam tikrais momentais jai visai paklusdama, pasiunčia 
iš savo tarpo į valstybinį darbą tuos, kurie yra ar bent turėtų 
būti pranašesni už anuos, kurių darbas ir sprendimai neturi 
įstatymiškos galios ir neišeina iš šeimos ūkio ir papročių. Nors 
atskiro asmens ar šeimos ūkio pajėgumas ir jos doroviniai 
papročiai nėra bereikšmiai visai tautai ar valstybei, bet vis 
dėlto žymiai didesnės pareigos ir atsakomybė yra to, kurio 
teisinė galia didesnė. Čia ir turime daugybę įstatymų, kurie 
normuoja šiuos minėtus įvairius santykius. Tačiau jokiu būdu 
negalime jų turėti tiek, kad kiekvieną kasdieninį savo darbą 
galėtume kildinti iš įstatymų. 

Sutapę su valstybe, kuri juk iš mūsų konkrečių darbų teky- 
la, turime visur ją stiprinti ir taip savo darbą derinti pagal vie- 
tos uždavinius, kad laimėtume pagarbos ir simpatijos savo 
valstybei ir iš tų, kurie lyg atsitiktinai tegyvena mūsų tautos 
sukurtoje valstybėje. O šiame pajūrio krašte yra dar daugiau 
darbo. Be galo mes prieštarautume savo pareigoms ir likimui, 
jei pasitenkintume tomis tik pareigomis, kurias mums įstaty- 
mas įsako. Juk šiandien pakliūva į mūsų valdininkų eiles dar 
tokių žmonių, kurie savo pareigas susiaurina iki įstatymo siau- 
rų ribų, tokie būtų nelauktini pajūrio krašte. Čia dar tik ga- 
ruoja pirmieji mūsų tautinės valstybės dirvonų arimai ir laukia 
vietomis labai sumanių ir energingų darbininkų, kokių atsira- 
do pirmiesiems valstybės pamatams tiesti prieš 19 metų. Šito- 
kios nuotaikos valdininkų laukia šis kraštas, bet ne samdinių, 
kurie visą savo darbą tik pinigu svertų. Nelaiminga tauta, kuri 
turi samdytis tokių valdinių savo valstybės darbams. Jei mes ir 
tokių turėjome savo nepriklausomybės metais, tai jie ne kas 
metai, bet kas dieną turi nykti, užleisdami vietas tiems, 
kuriems mūsų tautos ir valstybės likimas yra jų likimas. 

Tokie gali būti tik kultūringi ir tikri sūnūs tos tautos, kurios 
darbu ir pasiryžimu laikosi pati valstybė. 

Su didžiu nemalonumu tenka kartais išgirsti kai kurių 
mūsų tautiečių skundų, kad esą šiame krašte valdininkų, 
kuriems nerūpi mūsų valstybės ir net tautos Vakarų dalies 
likimas. Be abejo, daug čia kaltas ir mūsų tautos prieškarinis 
būvis, kada mes svetimai tautai ir valstybei buvome priversti 
tarnauti. Mes negalėjome būti tiek nuoširdūs ir darbštūs, 
kokių laukia dabar mūsų pačių valstybės ir tautos kultūriniai 
siekimai. Turime šia liga jau visai atsikratyti. Ypatingai 
turime kovoti su tuo jausmu, kad valstybė yra kažin kas šalia 
mūsų ir priešinga mūsų siekimams. Turėtume įsikalti į galvą, 
kad valstybės nėra be mūsų noro, pasiryžimo ir darbų. Juk tik 
iš mūsų platesnių tautinių ir kultūrinių užsimojimų atsirado ji 
— ir dar po didžių kovų. Valstybės organizmas mums ir te- 
laiduoja ramų kultūrinį darbą, be kurio yra nesuprantamas ir 
visos tautos pašaukimas. Tautinėse valstybėse nėra skirtumo 
ar priešingumo tarp tautos ir valstybės, o tuo pačiu negali būti 
priešingumų tarp valstybės ir valdininkų, kurie yra tos tautos 
nariai. Štai tautai ir valstybei mūsų pareigos, kurios kyla 
savaime visur, kur mes bebūtume ir kokį darbą bedirbtume. 


Vakarai, 1937 03 05 
Parašas: A. R. 


Jau ne kartą buvo ir „Vakaruose“ rašyta, kad susirūpintu- 
me savo tautosakos likimu. Daug dėmesio kreipiama į tai, kad 
senieji žmonės išmiršta, nusinešdami su savimi į kapus ir visą 
gražiąją tautosaką. Ir vienas šūkis tebuvo skelbiamas — rin - 
kime savo tautosaką. Bet šalia ir naujas klausi- 
mas, kas ir kaip ją rinks. Čia vėl pasipylė gražių planų ir siūly- 
mų — įtraukti į darbą jaunimo organizacijas. Bet kas būtų tik- 
rai įpareigotas rinkti tautosaką, taip visu griežtumu ir nenuro- 
dyta. Iš to, kas jau buvo spaudoje paskelbta, kyla toks įspūdis, 

kad visi jaučia gyvą reikalą rinkti kuo skubiausiai tautosaką iš 
senųjų žmonių, kurie štai diena po dienos amžinai ją paslėps 
po žeme. Šis rūpestis ir skubotumas ypatingai svarbus Mažajai 
Lietuvai, kurios lietuviškoji dvasia jaunuosiuose yra gerokai 
apsilpusi ir dar vis silpsta. Tad senoji karta išmirs — neliks ir 
lietuviškosios tautosakos, kuri savo gyvu žodžiu praskleistų ne 
vieną mums įdomų šio krašto praeities lapą. 

Šalia šio gyvo reikalo — rinkti tautosaką, jaučiamas lyg dar 
juodesnis rūpestis: koks yra surinktos tauto- 
sakos likimas? Šis rūpestis, kiek teko girdėti, atbaido 
ne vieną pradėjusį rinkėją. Liūdna. Taip neturėtų būti. Turė- 
tume čia atsiminti daugybę pavyzdžių iš istorijos, kad vertin- 
gas darbas nemiršta kartu su pačiu autoriumi. Net po kelių 
dešimtų metų, autoriui mirus, darbas yra išspausdinamas. Juk 
ir K. Donelaitis nematė išspausdintų savo kūrinių, kurie teiš- 
vydo platųjį pasaulį tik po 38 metų, jam į kapus nukeliavus. 

Tačiau dabar nėra taip jau liūdna. Kaune turime Tautosa- 
kos archyvą. Į jį galime visi ir visada tiesiog kreiptis. Jis su- 
teiks informacijų ir patarimų, kaip rinkti ir pačią tautosaką. 
To dar maža: jo archyvuose nežus ir mūsų surinktoji tautosaka. 

Žinoma, kiekvienas rinkėjas nori kuo greičiausiai išvysti 
savo darbą. Dar daugiau: dažnai jam reikia ir paskatinančio 
žodžio ištverti vis dėlto sunkiame tautosakos rinkimo darbe. 
Jei dar čia pridėsime, kad Klaipėdos krašto jaunimo pažintys 
su Kaunu yra nedidelės, bus suprantamas tas jo tolumas ir lyg 
savotiškas jo atitrūkimas. Žodžiu, reikėtų susiorga- 
nizuoti čia pat kokį tautosakos rinki- 
mo centrą — tada ir pats darbas galės 
būti gyvesnis ir tuo pačiu žymiai pro- 
duktingesnis. 

Šių eilučių autorius, lyg mėgindamas atspėti rinkėjų norus 
ir kartu tartum jausdamas ir savo pareigą, kreipės į tam tikrus 
žmones, klausdamas, ar čia galima būtų tikė- 
tis šiam darbui paramos? Gautas labai malonus 
ir teigiamas atsakymas. Mat yra daug vilties suorganizuoti 
tokį tautosakos rinkimo centrą prie Pedagoginio instituto. 
Galima tikėtis, kad toji tautosaka čia pat bus tvarkoma ir 

spausdinama. Tokiu būdu kontaktas galės būti gana darnus 
tarp rinkėjų ir tautosakos tvarkytojų. Jeigu turime tokių gra- 
žių vilčių, rinkimas neturi būti metamas, bet dar su didesniu 
pasiryžimu toliau varomas. 

Būtų labai malonu, kad šie žodžiai būtų išgirsti visų, kurie 
jau tautosaką rinko ir renka, ir tų, kurie dar tik norėtų ryžtis 
šiam gražiam savo krašto kultūros darbui. 

Kas turėtų rinkti? Tik vienas tegali būti atsakymas: visi, 
kurie tik prieina prie tautosakos lobynų — senelių. 
Galėtume čia tik priminti, kad tautosakos rinkimas yra žymiai 
sunkesnis, negu manome. Seneliai ar ir kiti žmonės, kurie 
žino daug tautosakos dalykų, svetimiems nenori pasakoti. 
Todėl čia būtų pirmoji pareiga tų, kurie pažįsta senelių ar 
šiaip žmonių, mokančių dainų, pasakų ar padavimų, tuoj viską 
užrašyti taip, kaip pasakojo ar dainavo. Nė vieno žodžio nei 
taisyti, nei išmesti. Taisydami ar išmesdami tik sugadinsime. 
Kaip ir ką rinkti, plačiau gal parašysiu kitą sykį. 

Baigdamas noriu dar kartą priminti: rankų niekada čia 
nereikia nuleisti. Vertingas darbas niekada 
nežūsta. O tautosaka yra brangiausias 
visos mūsų tautos turtas. 

Jei kas norėtų šiuo klausimu pasitarti ar šiaip kuo ta sritimi 
domėtųsi, maloniai visų lauksiu raštu ar žodžiu šiuo adresu: 
Klaipėda, Pedagoginis institutas arba Kanto g. 4a. 


Vakarai, 1937 03 05 
Be parašo 


Neseniai „XX amžiuje“ skaitėme apie Kauno miesto ateitį 
ir apie dabar jau rengiamus planus. Iš tų puikių planų matyti, 
kad Kauno ateitį apsprendžia ne tik tiesiogiai pats Kaunas ir 
jo natūralios apylinkės, bet ir visa mūsų valstybės teritorija bei 
gyventojai. Taip esti dėl to, kad Kaunas, nors laikinoji, bet vis 

dėlto sostinė. Kiti miestai, matyt, turi pasitenkinti į juos link- 
stančiomis natūraliomis savo apylinkėmis. 

Nespręsdami viso mūsų tautos urbanizmo klausimo, turė- 
tume ta proga iškelti šalia Kauno kitą miestą, kuris reikalin- 
gas irgi rimto mūsų dėmesio. Tas miestas yra mūsų Klaipėda. 

Tarp Kauno ir Klaipėdos yra daug panašumo. Vienas ir an- 
tras staiga pakliuvo į tokias sąlygas, kurioms nė katras nebuvo 
paruoštas. 

Klaipėda nebuvo iš anksto rengiama, bet ji tampa ir turi 
tapti visos mūsų tautos ekonominio gyvenimo jei ne centru, 
tai bent didžiausiu mazgu. Į tą vietą ją iškelia visos mūsų tau- 
tos gyvenamo ploto natūrali gravitacija. Klaipėda yra pasida- 
riusi prekybinio judėjimo centru. Ji perleidžia per save jau per 
7596 mūsų užsieninės prekybos, ir šis procentas vis dar auga. Tą 
procentą kelia ir ugdo natūralūs ekonominiai veiksniai ir poli- 
tiniai siūbtelėjimai, kurie paprastai nėra pastovūs ir patikimi vi- 
sais atžvilgiais. Šie du veiksniai ir bus iki šiol svarbiausieji, kad 
Klaipėda yra save praaugusi, net prieš paties miesto galvų no- 
rą. Tas savęs praaugimas Klaipėdoje gyvai juntamas iš to, kad 
pragyvenimas čia yra visų brangiausias iš visų Lietuvos vietų. 
Kas nežino pagaliau amžinos Klaipėdos miesto butų krizės? 

Šioks miesto laikinis savęs praaugimas nėra matas, kad jis 
jau daugiau nebeturi augti. Jei mes norime stiprėti ekonomiškai 
ir politiškai ir garantuoti savo tautos nepriklausomumą ir 
ateityje, 

turime pirmiausia sujungti natūraliai visas savo krašto teritori- 

jos sritis, 

kad jos nesijaustų pridėtos, kažkaip tik prilipdytos prie viso 
ekonominio ir politinio kūno. Klaipėdos kraštas savo 
autonomija kažkaip labiausiai tik politiškai prasikiša. 
Autonomija šiuo tarpu nediskutuotina: ji ne mūsų vienų 
rankoje. Bet visai kitas dalykas viso Klaipėdos krašto 

ekonominė ir kultūrinė gravitacija. 

Ją mes galime ir turime pakreipti. To reikalauja dabartinė 
situacija. Prieš karą Klaipėdos sritys buvo sąmoningai 
pakreiptos į Karaliaučių. Ekonominės ir kultūrinės tradicijos 
jungė šį kraštą su Karaliaučiumi. Tos tradicijos dažnai šian- 

dien yra išnaudojamos ir politiškai. To, rodos, neišvengė ir 
net paskutinė mūsų prekybinė sutartis su mūsų vakarų 
kaimynu. Be abejo, dabar ir ekonominė gravitacija turi 
natūraliai svirti į Klaipėdą. Ji pamažu ir svyra. Tik ją vis dar 
gerokai stabdo minėtos senos tradicijos ir paties Klaipėdos 
miesto nepajėgumas suimti maždaug viską, ką šis kraštas gali 
pagaminti. Čia Klaipėdai reikia ūgtelėti. O sąlygos yra visai 
natūralios ir geros, kad Klaipėdą mes galėtume be didžių sun- 
kumų išugdyti. Ji nėra užkampis, kaip lenkams mūsų Vilnius, 
kurio sritys prieš karą gravitavo į Rygą ar Petrapilį. Ten dabar 
daug yra natūralumo ir visada jo bus. Tuo tarpu 

Klaipėdai neduodame natūraliai išaugti, neskirdami bent gerą 

dalį to rūpesčio, kurio yra susilaukęs Kaunas. 

Klaipėdos kultūriniai klausimai jau ne kartą yra susilaukę 
„XX amžiuje“ tikro įvertinimo. Bet padaryta faktiškai 
neužtenkamai. Antai nepakenčiama, kad dvasinio peno tektų 
eiti ieškotis svetur net tuomet, kada jo mums reikia kasdien ir 
kasdieniško. Tokios nuolatinės kultūrinės sritys yra 

bažnyčia, mokykla ir kita. 

Jos iki šiol dar skolinas ne tik dvasinio peno, bet ir 
natūralių jėgų iš svetur. Tai nenatūralu ir nepakenčiama. 
Būtinai turės čia ateityje išaugti kaip reikiant universitetas, 
nors dabar pradėtume kokiais institutais ar kitokiais vardais. 

Taigi Klaipėda yra tas mazgas, kurį išrišus atsidaro be galo 
daug aktualių ir gyvybinių arterijų, kuriomis turi tekėti mūsų 
tautos bei valstybės stiprinamasis kraujas. Jo natūraliai laukia 
ir pati Klaipėda. 


XX amžius, 1937 04 01 
Parašas: L. Zvaginis 


Negalima mokyti vaiką svetimos kalbos, kol jis neišmoko 
tinkamai savosios 


Aklai mokytis svetimas kalbas yra toks paprotys beveik tik 
Rytų Europoje. Šis paprotys ypatingai buvo įsigalėjęs rusų ir 

lenkų tautose. To papročio išsigimimą gražiai pajuokia savo 
raštuose ir didysis rusų poetas Puškinas. Jis vaizduoja namų 
prancūzų kalbos mokytoją — pirmos eilės girtuoklį, tinginį ir 
nemokšą. Tačiau šiam žmogui skiriama tuose namuose pir- 
moji pagarbos vieta. Taip susidaro visas laikotarpis, kur pilni 
bajorų ir didikų dvarai visokiausių bonų, bemokančių 
jaunuomenę svetimos kalbos. 

Ko norėta tuo pasiekti? Trumpas būtų atsakymas — kultū- 
ros. Be abejo, šių dienų pedagogui keista ir juokinga, kad kul- 
tūros siekiama aklai iš kitų tautų nemokšų — tiesiog atmatų. 
Taip galėjo atsitikti ir atsitiko tik dėl to, kad į svetimą kalbą 
žiūrėta kažin kokia kultūrine mistika. Anuomet žmonėms ro- 
dės, kad tas žmogus yra jau savaime kultūringas, jei jis sugeba 
pašnekėti svetima kalba, kuri čia dar besimokančių taip 
aukštinama. Gaila, kad tų žmonių dvasia primena šių laikų 
nekultūringų juodaodžių tautelių galvoseną, kad frakas yra 
visa žmogaus kultūra. Jų išmintingesnieji valdovai didžiomis 
net bausmėmis uždraudžia importuoti europiečiams frakus, 
už kuriuos lupamos iš negrų dešimteriopos kainos. 

Šiuo pavyzdžiu nenorėtume pasiūlyti ir mūsų atitinkamoms 
įstaigoms drausti svetimą kalbą kaip negrams frakus, bet 
norėjome tik palyginti, kaip kartais nesugebame atskirti 
kultūros nuo paauksintų blizgučių, į kuriuos su visa savo 
kultūrine mistika aklai veržiamės. Šiandie vis dėlto reikia pri- 
pažinti, kad svetimoji kalba yra dar mums tas mistinis 
kultūros blizgutis, į kurį vis dar aklai veržiamės kaip plaštakė į 
žvakės šviesą. Atsižadame savo tėvų kalbos, kad mūsų vaike- 
liai patirtų tos dangiškos kultūros, jei jie sušveplens svetima 
kalba. Ir dažnas pradeda savo vaikus, jei jis pats dar moka, 
mokyti svetimos kalbos nuo lopšio. Jei tai nepajėgiama, 
ieškoma progų ir mokyklų, kur tas vaikelis išmoktų svetimą 
kalbą geriau negu savo tėvų kalbą. 

Tuo nebūtų ko stebėtis, jei tuo keliu nueina mūsų papras- 
tas darbininkėlis, kuris gal vos sugeba pasirašyti savo pavardę, 
bet keista ir net nedovanotina, kad aklai veržiasi čia ir tie, ku- 
rie patys save drąsiai inteligentais vadina. Juk šis aklas moky- 
masis svetimų kalbų yra tik paprastas vergiškumas, paveldėtas 

iš XVIII ir XIX amžiaus, kada dar nepažinta kaip reikiant 
kultūra ir žmogaus dvasia. Šiandie mums kultūros istorija ro- 
do, kad didieji naujų kelių žmonijos kultūrai skynėjai yra te- 
mokėję dažniausiai tik vieną savo gimtąją kalbą. Jei imsime 
filosofus ir pradėsime Sokratu, Platonu, Aristoteliu ir 
baigsime Kantu, turėsime didelio vargo, kol įrodysime, kad 
kuris iš jų mokėjo svetimą kalbą. 

Apie Kantą plinta net anekdotas, kad jis per visą savo 
gyvenimą iš Karaliaučiaus net per tris kilometrus toliau 
neišėjęs, o lotyniškai mokėjęs tiek kaip mūsų zakristijonienės. 
Tačiau to žmogaus vardas tol bus minimas žmonijos kultūros 
istorijoje, kol pati žmonija bus verta to vardo. Pagaliau paim- 
kime ir didžiuosius matematikus ar fizikus su medikais. Kiek 
jie bus kalbų mokėję? 

Dabar žvilgterkime į tuos daugiakalbius. Mums gerai 
pažįstamas dr. J. Sauerveinas, kuris į senatvę, sakoma, 
mokėjęs net apie 200 kalbų. Buvo, rodos, nuostabus žmogus. 
Mes jį minime ir minėsime su pagarba savo istorijoje, bet tik 
dėl to, kad jis ištiesė anuomet mūsų pavergtiems vakarų 
broliams savo užuojautos ranką, bet jokiu būdu ne dėl jo 
kūrybos ar kitų mokslinių darbų. Jis mokslo pasauliui visai 
nepažįstamas, nors mokėjo apie 200 kalbų. Jo vardas iš visų 
tautų istorijos seniai išnyko, net anksčiau, negu jis pats mirė. 

Pagaliau grįžkime prie savo buvusių dvarininkų, kurių vai- 
kai buvo išmokomi ne tik lenkiškai ar prancūziškai, bet beveik 
visų didžiųjų Europos tautų kalbų. Bet kas iš jų turi šių dienų 
moksle neužmirštamą vardą? Tik visi mes žinome, kad jie 
puikiai mokėdavo Paryžiuje pragerti ir praūžti savo didžiulius 
dvarus, bet nesugebėdavo baigti universiteto per 15—20 metų. 

Kad svetimų kalbų mokėjimas nėra esminis kultūringumo 
ar kultūros pažymys, gražiai paliudija ir mūsų universiteto, 
kad ir trumputė, istorija. Naujoji karta, kuri dabar ten pakeičia 
vyresniąją, yra kaip tik kilusi iš šeimų, kurios tevartoja tik vie- 
ną lietuvių kalbą. Dabartiniai jaunieji profesoriai net beveik 
pačiame universitete ir tepramoko kiek geriau svetimą kalbą. 
Vadinas, jiems nekliudė pasiekti aukšto mokslo svetimų kalbų 
nemokėjimas iš mažų dienų. 

Ką pagaliau sako šių dienų psichologija ir pedagogika. Jos 
sutartinai tvirtina, kad negalima vaiko mokyti svetimos kal- 
bos, kol jis nemoka tinkamai savosios kalbos. Niekas 
nepataria vaiko mokyti svetimos kalbos iki jo 8-rių metų 
amžiaus. Visi mokytojai gerai žino, kad vaikų išmoktoji kalba 
greit pamirštama, nes ji kaip reikiant niekada neišmokstama. 
Geriausias kalbos mokytis laikas nuo 18-kos metų. Jei 
mokykloje dėstomos dabar svetimos kalbos, tai ne tik dėl to, 
kad štai jas reikia išmokti, nes reikalingos gyvenimui. Geras jų 
mokymas yra priemonė ir lavinti mokinio sugebėjimus greit 
pastebėti ir orientuotis. Tam dėstoma juk ir matematika, 
kurios nė pusės dalies juk nepavartojame gyvenime. 

Žodžiu, vaiką išauklėti — sutvarkyti jo būdą, energiją, 
siekimus ir padaryti darbui pajėgų ir morališkai atsparų — 
yra kelis kartus svarbiau. Darni jo asmenybė, nuoširdi darbo 
meilė, pajėgumas ir patvarumas siekiamiems tikslams yra tik- 
rosios kultūringumo žymės, kurios gali padėti jam praskinti ir 
naujus kultūros kelius. 

Tiesa, aklas svetimų kalbų mokymasis yra turėjęs mums ir 
kitų žalų. Išmokę svetimų kalbų, nueidavome ir vergais tai 
svetimai tautai, savosios jau net gėdydamiesi. Juk su svetimų 
kalbų vartojimu atėjo ir mūsų rytams, o ypač vakarams, tau- 
tinė mirtis. Toji tautinė mirtis per svetimas kalbas tebėra gyva 
ir šiandie. Juk Klaipėdos krašte pilna tokių pavyzdžių. Rodos, 
čia galėtume laukti pagalbos iš inteligentų. Deja, ana senoji 
dvasia pagauna kartais ir jų pažiūras, ir jie patys drįsta 
mėginti senąjį mūsų tautos mirties pavojų, kuris yra pražudęs 
beveik pusę mūsų tautos. Atsiranda ir iš jų tarpo, kad ne tik 
samdosi vokiškai kalbančias tarnaites 2—5 metų vaikams, bet 
patys kalba vokiškai, kad tik vaikas išmoktų svetimą kalbą. 
Tokiu būdu vaikui išplėšiama tėvų gimtoji kalba pačių tėvų 
noru ir pastangomis. Maža to: leidžia vaikus net į visiškai 
vokiškus darželius, kur turi vaikai įprasti gerbti tai, kas 
vokiška, o dažnai niekinti, kas lietuviška. 

Be abejo, tai skaudi mūsų tautos vergiškumo dvasia. Jos 
dažnai nepastebi ir patys tėvai. Jie viską daro savo vaikų 
geresnei ateičiai. Bet tokiu auklėjimu neišugdo savo vaikų ne 

tik tautinės atsparos, mums dar vis taip reikalingos, bet ir ne- 
sukuria paprasčiausio jų charakterio. Čia ir einame 
senosiomis gyvenimo vėžėmis, iš kurių šaipomės: taip mūsų 
tėvai gyveno, taip ir mes gyvensime: 

Svetimų kalbų mokėjimo ar mokymosi negalima paneigti ir 
neneigiama. Tik šis darbas neturi būti aklas, kaip sakėme, kad 
su svetimos kalbos išmokimu neateitų kartu ir mūsų tautinė 
mirtis. Jei kam reikės svetimos kalbos, tas visada spės ją 
išmokti normaliose ir būtinai savose mokyklose. Visada 
turėtume nepamiršti, rodos, Orisson Swett-Marden patarimo: 
nesvarbu daug kalbų mokėti, bet svarbu bent viena kuria ką 
nors naujo pasakyti. 


Vakarai, 1937 04 05 


Jau klaipėdiškiai nė kuo nebetikėjo. Kiek jie prisiskaitė 
pranešimų, kad valstybės opera atlankys Klaipėdą, — ir vis 
buvo tik melas. Klaipėda jau Kaunu nebepasitikėjo. Todėl 
šios operos gastrolės Klaipėdoje buvo sutiktos su nepasi- 
tikėjimu: tol laikraščiams ir geriems žmonių „mulkintojams“ 
netikėsime, kol pačių artistų nepamatysime. Ir klaipėdiškiai 
ištesėjo: ėmė pirkti bilietus tik tuomet, kai artistai jau 
žingsniavo Klaipėdos gatvėmis, o baleto artistės gėrėjos 
Klaipėdos cilinderėtais kaminkrėčiais, pavasariškais šypsniais 
juos palydėdamos. Turbūt šie gyvenimiški, bet iškilmingi ka- 
minkrėčiai ir bus įdomiausias įspūdis, jei artistai nesuras kelto 
į Smiltynę, kur jau visas grožis pražydo ir susiliejo su jūra. 

Tai prologas į operos gastroles. Opera pradėjo savo darbą 
ir su prologu, kur „Pajacų“ vaidinimui gražiai visus kvietė A. 
Sodeika. Šį kvietimą klaipėdiškiai suprato žymiai plačiau — 
ėmė ir 

išpirko išsyk visus bilietus į visus 
vaidinimus. 

Pirkimas buvo nuoširdus, bet kuklus: po pirmo langelio 
atidarymo liko tik aštuonličiai. Čia Klaipėda bus truputį išle- 
pinta: ji „savo“ premjeroms įpratusi mokėti tik po 3 litus, nors 
šiaip už viską Klaipėda brangiau moka negu Kaunas. 

„Pajacų“ opera, kad ir neprastos muzikos dalykėlis, bet 
savo scenovaizdžiu neįdomi. Todėl ilgai dar publika laikės 
rezervuotai, nes ir patys artistai scenoje buvo nedrąsūs: bijojo, 
rodos, mažoje scenoje pargriūti. Tik pasirodęs Silvio—Mažei- 
ka savo gražiu, stipriu ir sultingu dainavimu pavergė klausyto- 
jus. Nuo to momento „santykiai pagerėjo“. Tų santykių ilgas 
nebuvimas aiškintinas ir kita priežastimi: vargu orkestras ir 
artistai bus spėję surepetituoti ir prisitaikyti naujoms patal- 
poms. Orkestras čia neturi tiek erdvės kaip Kauno scenoje: jis 
čia visas beveik viršuje. Šiokio tokio susirepetitavimo trūko 
„Pajacams“, ir tokio darnumo, kokio Kaune matydavome, čia 
nebuvo. Šioji aplinkybė bus privertusi gal net kiek ir apsivilti 
atskirais dainininkais. Kipras Petrauskas, kad ir vaidino įpras- 
tu meistriškumu, dainavime buvo jaučiamas lyg nuovargis. 
Tokis santūrumas ir Nedos- Radzevičiūtės buvo jaučiamas 
pradžioje. A. Sodeika, J. Mažeika, Orantas ir kiti bus išlaikę 
kaunišką „fasoną“. „Pajacams“ vadovavo Tallat-Kelpša. 

Išsyk daug nuoširdžiau buvo sutiktas baletas „Vienos 
džiaugsmas“. Solio čia nedaug, bet Juozapaitytė, Kelbauskas 
ir Čeglokovaitė (gėlių pardavinėtoja) spėjo publiką sužavėti. 
Neatsiliko nuo jų ir kiti. 

Ypač malonu pažymėti, kad ir visas baleto kolektyvas 
parodė nemaža pastangų, nors čia ir tik Klaipėda. Baletui tik- 
rai trukdė scenos mažumas. Masinės scenos nustodavo dar- 
numo dėl per didelio susigrūdimo. Bet čia ne artistų kaltė. 

Orkestrui vikriai vadovavo dirig. K. Stenderis. 

Tai toks pirmasis baleto ir operos pasirodymas eilinio 
žiūrovo akimis. 

Nors epilogo nei balete, nei operoje nebuvo, bet šiuo kartu 
epilogas, kad tolimesnis nuo tiesioginių šių dalykų, būtų jau 
dabar labai pravartus. 

Be abejo, iš šito epilogo turėtų kilti prologas. Prologas bū- 
tų tas, kad Klaipėda neturėtų būti tik gastrolių miestas, bet 

nuolatinė valstybės operos darbo vieta, kad ir tam tikrais pe- 
riodais. Jei Klaipėda savo operos neturi ir dar po kelerių me- 
tų negalės turėti, tai iš pat rudens turėtų būti suplanuota, ka- 
da ir ką valstybės opera vaidina Klaipėdoje. Jei žiūrėsime gy- 
ventojų skaičiaus, tai Klaipėda tikrai galėtų drįsti turėti trečią 
dalį visų valstybės operos vaidinimų savo scenoje. Tuo tarpu 
Klaipėdos svoris kitu atžvilgiu dar padidėja. Jei čia ir nenu- 
sversime iki gramo, tai visai ramia širdimi galėtume Klaipėdai 
skirti bent visų vaidinimų mėnesinę dalį, kuri, be abejo, turėtų 
būti ne išsyk atiduodama, bet planingai per visus darbo metus. 
Jei čia biudžetas kliudo, reikėtų ir jį iš anksto šia linkme 
sutvarkyti, kad Karaliaučius Kauną ne kasmet pralenktų. 


XX amžius, 1937 05 14 
Parašas: L. Žvaginis 


Klaipėdai buvo reta meno šventė, kai gastroliavo valstybės 
+ opera ir baletas. 

Gastrolės praėjo visai gražiai, didžiu nuoširdumu abiejų 
tautybių palydėtos. Nors labai kliudė scenos ankštumas, toli 
nustumdamas pastatymų puošnumą, bet „Hofmano pasakos“, 
„Parduotoji nuotaka“, o ypač „Carmen“ pasiekė aukštą 
meniškumą. 

Kaip jau anksčiau esame minėję, gastrolių atsitiktinumas 
nėra geras daiktas keleriopai. Viena, žmonės ir norėdami ne- 
gali taip pasiruošti ir susitvarkyti, iš anksto nieko apie tai 
nežinodami, kad tikrai galėtų spektaklius atlankyti. Antra, 
laikas pasirinktas pats prasčiausias, kada čia teatras seniai 
baigė savo darbą, ir žmonės spėjo nuo teatro atprasti, O 
pamėgo gamtą, kuri šiuo metu čia ypatingai graži. Trečia, ir 
patys vaidinamieji dalykai gal pasirinkti atsitiktinai: 
nebuvo nė vienos lietuviškos operos, 
kurių žmonės vis dėlto laukė. Ketvirta, visi dalykai sugrūsti iš 
eilės darbo dienomis, kurios nėra palankios atsiplėšti publikai 

nuo tiesioginių savo pareigų. Pagaliau čia vaidinimai 
pradedami vakare 8 valandą ir nusitęsia labai į vidurnaktį, o 
rytą dirbti tenka pradėti jau vasariškai: ryto 7 val. Tokiomis 
sąlygomis ir didžiausi optimistai bei meno gerbėjai negalėjo 
ištesėti lankytis visuose spektakliuose, iš eilės varomuose dar- 
bo dienomis. Tai vis geresnio pasisekimo kliūtys, o publikai 
susierzinimas ir nuovargis. Gaila, kad Karaliaučiaus opera, 
nors meniško lygio žymiai menkesnė, mokėjo šių minėtų 
trūkumų išvengti. 

Kad gastrolės buvo ir keleriopai naudingos, rodos, ir kal- 
bėti nereikia. Šie klausimai jau seniai šimtais kartų kelti 
spaudoje ir visų su didžiausiu nuoširdumu sutikti. Tik kažkoks 
užburtas ratas jiems kliudo. 

Klaipėda mūsų dėmesio seniai laukia 

Jokiu būdu nepateisintina, kad ji liktų mums tik nuolatinis 
kažkoks pravažiuojamas punktas „į platųjį pasaulį“. Ji reika- 
linga lietuviško gyvenimo ir darbo, ypač kultūrinio ir meninio. 
Kitaip ji blaškysis ir links į vakarus, kurie jai labai jautrūs. 
Gražu, kad ekonominis gyvenimas ima atkusti. Tai gyvai 
jaučia ir Klaipėda. 

Bet reikėtų tokiu pat rūpestingumu sekti ir gaivinti 
kultūrinį gyvenimą. Čia turės susitelkti mūsų tautos darbo ir 
kūrybinių jėgų stambi dalis. 

Visiškai svarstytinas universiteto steigimo klausimas 

Universitetas vainikuotų visą Klaipėdos kultūrinį gyvenimą 
ir dar plačiai spinduliuotų apylinkėse, kurios lygiai reikalingos 
lietuviškos kultūros. Opera kultūros vainike yra vienas gra- 
žiausių žiedų, o šis žiedas mūsų lietuviškos kultūros dirvoje 
gražiai klesti. Rodos, kultūriniam darbui nenugalimų kliūčių 
nematyti. 

Žodžiu, eikime ta linkme Klaipėdoje, kad ji nieko nebūtų 
priversta svetimo laukti ir skolintis. Per ilgus šimtmečius ji jau 
prisiskolino apsčiai. Jos skolos naštą kartais sunkiai jaučia 
visa mūsų tauta ir valstybė. 


XX Amžius, 1937 05 20 
Parašas: L. Žvaginis 

Kada tik persikeli į Smiltynę, tuoj kitas oras dvelkteli: 
kažkoks grynumas ir gaivumas pripildo krūtinę. Tai Neringos 
pradžia, jos pirmasis alsavimas. Kai leidies į pietus ir pakyli 
ant kalniuko ties Smeltės fabrikais, pajunti visą Neringos 
laisvę ir erdvumą. Miestas ir kaminų dūmai tik gražus 
paveikslas, tikra romantika be jokio realybės kvapo ir 
šešėlio. Erdvu ir laisva, kiek akies žvilgsnis siekia. Nusileidi 
nuo kalniuko — tiesiog į gamtos prieglobstį. Tik gamtos su- 
pamas staiga išvysti Juodkrantę, tą vasaros Klaipėdą. Čia jau 
knibžda gyvenimas, o šventadieniais — tikra Klaipėda. Tokios 
bent buvo Sekminės be tolimųjų svečių, kurie dar laukia šiltų 
jūros bangų. 

JUODKRANTĖ — įdomiausių apylinkių vietelė. Kiek čia 
kalnelių, visokiais vardais pavadintų, o kiek dar jų jokiais var- 
dais nežymėtų, lyg Baranausko žodžiais norėtum prabilti. 
Takų takeliai tave išvedžios po kalnelius ir daubas. Visur tu 
rasi akiai malonumo ir sielai ramumo. Ir pajunti širdyje, kad 
Dievas davė Juodkrantę Klaipėdai, o Juodkrantei — 
Klaipėdą. Tos dvi gražiosios seserys sutrauktų pusę Lietuvos, 
jei joms atsirastų piršlių, tik ne melagių. Piršliai melagiai jas 
po svetimu drabužiu slepia ir gąsdina, kad jos pačios tokios 
svetimos ir nemielos lietuvio širdžiai. Tiesą pažinsi, išvydęs jų 
mėlynąsias marių akutes... 

Juodkrantė — lyg oazė ne tik Žmonių, bet ir ūksmingų 
miškų. Pasuksi pietų link, sutiksi vėl kalną, bet jau plikanu- 
garį. Kalnų virtinės lyg milžiniškos pusnys tave lydės iki Per- 
velkos, kur kalnai vėl sužaliuos mažomis pušytėmis, o pakal- 
nėse vakarop, po dienos karščių, briedžių bandos ganysis 
beržynėlių ūksmėse. Čia neaprašytinė, bet gyvenimiška ro- 
mantika. Čia ir Pervelka tik vardas, kurio keleivis gali 
nepastebėti pakelės stulpelyje. Aplinkui — jokio namelio, 
jokio žmogaus, o šis žvejų kaimelis paslėptas už milžino 
Skirpsto, kurio viršūnėje nedrąsiai keroja sprindinės pušaitės 
su kelių sieksnių nusidrėkusiomis šaknimis. Tai smėlio 
pušaitės, kurių nesutiksi mūsų kloniuose. 

Tik budrus keleivis ras PERVELKĄ IR PREILĄ, tūnančias 
pamariuose už milžinų smėlio kalnų. Tiesus kelias vilios į 
Nidą. Jos garsas jau toks didelis, kad, rodos, ji viena visą 
Neringą atstoja, nors Juodkrantė turi Žymiai gražesnes ir 
įdomesnes apylinkes. Tie patys čia ir smėlio kalnai, deiman- 
tinis pajūris, o kur dar čia miškingieji kalneliai? Matyt, Nida 
pirma „rasta“, o kitų vietovių juk iki šios dienos daugumas dar 
„neranda“. Jų dar niekas neparodė ir Kaunui, kuris vasarą 
baigia uždusti Palangoje, nors gražioje, bet jau žmonių prakai- 
tu dvokiančioje, nes ten jau pešamasi net dėl vietų prieiti prie 
jūros, smėlin atsigulti... O čia erdvu ir gražu, kiek akis 
užmato, o sidabrinės jūros — beribiai plotai... Tik niekas jų 
nežino, be Karaliaučiaus, Leipcigo ir Berlyno. Net Sekminių 
dienomis spėjo tie tolimieji kaimynai atlankyti šias Žavingąsias 
vietas, kada iš mūsų tik retas teužklydo. Tik vienintelė mūsų 
kariuomenė laiku pabudo iš „miego“ ir dūdų garsais prikėlė 
Nidą pirmą Sekminių rytą. Nidiškiai to niekada neužmitš, nes 
Nida pirmą kartą tokiu laiku ir tokius garsus girdėjo. Bet kas 
ją nuolat lankys?.. 

Kas nesvajoja išvysti Neringos kuršių? Jie tikra istorinė ap- 
gaulė, visus iki šios dienos patraukianti. Tie žmoneliai taip pat 
šios žemės vaikai, mūsų tikri broliai, kurie lietuviškai Dievą 
garbina, tarpusavyje senesnieji pašneka latviškai (kuršiškai), 
jaunimas — vokiškai, o visi lietuviškai. Daugelis jų ir save 
vadina tik kopininkais, o savo užmarių brolius — ŽEminInkais, 
su kuriais tikrai broliškai sugyvena. 

Ir NIDA nejunta, kad ji dabar gali plėtoti tai, kas bran- 
giausia ir tėvų palikta. Istorija nežino, kad Nida būtų turėjusi 
kuršišką mokyklą, o šiandien ji turi. Ir ten galima mokytis 
kaip nori: kuršiškai, lietuviškai ar vokiškai. Deja, į tą mokyklą 
kelias užkirstas „dvasiško tėvelio“, kuris ne tik prie Žemės 
prisirišęs, nors dangui pasižadėjęs, bet ir iš tėvų lietuvių 
gimdamas kažkokio raganiaus dėka gimė vokiečiu... 

Tai čia žmonių sukurto gyvenimo nauja romantika, kurios 
taip pat sunku kitur rasti. Bet Neringa garsi ir kitokiais 
žmonėmis. Užsukite tik į Preilą ir Pervelką. Jūs tuoj 
pamatysite vaikų spiečių, 0 jo viduryje jaunutę, linksmutę, 

nors suvargusią merginą, vaikučių panele vadinamą. Kas ji, 
jums vaikučiai ne visada pasakys, bet jie visi vienu balsu 
suriks: „Tai mūsų geroji panelė“. Iš tikrųjų šis malonus ir 
brangus vardas brangiai ir pelnytas. Trečia Sekminių diena 
dar šventė Pervelkoje. Bet vaikučiams dviguba šventė: grįžo jų 
geroji panelė, gydytojų tiesiog paskutinę minutę iš mirties 
nasrų išplėšta. Nuvargęs, nugeltęs veidas pirmą kartą po 
sunkios ligos šventiškai nusišypsojo, kai viso kaimo vaikučių 
būrys subėga sveikinti ir sutikti savo panelės, o kartu ir jai 
parodyti, ką jie dar moka, ko jie neužmiršo arba ką nauja iš 
kitos panelės, kuri ligoje pirmąją pavadavo. Jei nebūtum 
matęs, netikėtum, kad šios nuoširdžios vaikučių pastangos yra 
gražiausia dovana tų, kuriems beveik savo gyvybę paaukojo ši 
jaunutė pageltusi žmogysta. Ir kur vaikučiai neprisiriš prie tų 
Neringos panelių, kurios kartu yra ir motinos maitintojėlės... 
Jei Neringa buvo garsi savo gamtos stebuklais, garsės kada 
noIs ir savo panelėmis, kurias tam neturtingam kampeliui lyg 
pati Apvaizda skyrė. Nors jos išskėstomis rankomis nebuvo 
sutiktos, bet jos suaugo lyg pušaitės su tuo lakiuoju smėliu, 
per vaikučių širdeles su visais žmonėmis ir, rodos, šiuose 
kaimeliuose ištirpo senieji ledai, svetimų vėjų atpūsti, ir rado 
brolis brolį, sesuo seserį, o tarp jų įsiviešpatavo pasitikėjimas 
ir meilė. 

Stebies žmogus, kad mūsų tėvynė gali rasti ir užauginti 
tokių moterų, kurios šiaip pamėgtų tą kilnų darbą, užmiršda- 
mos net savo gyvybės pavojus, būdamos toli atskirtos nuo 
žmonių ir gydytojų. O iš šalies stebėti yra lygiai įdomu, o kelis 
kartus mieliau, negu žiūrėti į tuos baltus kalnus, kurie graso 
užgulti tuos kaimelius, prisiglaudusius prie marių. 

Ir pakilęs ant tų kalnų, mesdamas paskutinį žvilgsnį į tas 
kaimo lūšneles, pagalvoji: „Ar tai mūsų Neringa? Kokia ji 
šiandien graži, pasakinga — ir kiek joje paslėpta kilnumo... 
Ak, tai mūsų tautos tikrasis pašaukimo kelias“. 


Vakarai, 1937 05 21 
Parašas: A. Ringys 

Didžioji gėda Klaipėdoje 


Senose tautose yra buvę pranašai ar vaidilos, kurie viešai 
skelbdavo tautos ydas ir su jomis kovodavo visomis išgalėmis. 
Nėra nė vienos tautos, kuri neturėtų bendrų žmogiškų silpny- 
bių. Bet tos silpnybės ne visose tautose yra lygiai įsikerojusios. 
Daug čia priklauso nuo tautos, kiek ji parodo rūpestingumo ir 
pastangų kovoti su tomis silpnybėmis. 

Viena iš tokių silpnybių ir nekultūringų ydų yra girtavimas. 
Ji vargina visas tautas, bet nelygiai. Didžiojo vyskupo 
Valančiaus laikais šioji žmonių yda buvo taip iš mūsų žemelės 
išrauta, kad ne tik svetimtaučiai pastebėjo ir tuo didžiai dar 
stebėjosi, bet net kreipdavosi į vyskupą Valančių, klausdami, 
kokiomis priemonėmis apiblaivino tautą, kad girtas žmogus 
bebuvo retenybė. Bet ir tas girtasis žmogus būdavo ne lietuvis, 
bet dažniausiai koks rusų žandaras ar valdininkas. Ir dar nuo- 
stabu, kad šis tautos dorovinis pakilimas buvo mūsų pries- 
paudos metais, kada valdantieji visomis priemonėmis trukdė 
ir pagaliau visiškai uždraudė blaivybę Lietuvoje. 

Bet kaip mes elgiamės dabar, būdami laisvi ir kurdami 
savo tautinę kultūrą? 

Girtavimas mus jau yra beveik supančiojęs. Pradėdami nuo 
darbininkų ir iki aukštų pareigūnų, rasime jau tikrų alkoholio 
vergų. Nuo tos girtavimo ydos ypatingai kenčia pati Klaipėda 
ir visas Klaipėdos kraštas. Susilpo atsparumas girtumui ir 
Didžiojoje Lietuvoje. Vargu šiandie ten bebus, kad visa mo- 
kykla viešai pasmerktų alkoholį ir pasižadėtų būti blaiva. 

Šis nejautrumas ir yra pats didysis pavojus, kad tauta ne- 
imtų ristis kaip akmuo nuo kalno vis greičiau ir greičiau į 
ištižimą, išsigimimą ir į visišką žlugimą. Kad girtavimas yra ne 
tik šlykšti yda ir ne tik skurdo epidemija, bet ir baisus krimi- 
nalas, mūsų Klaipėda duoda visiškai riebių pavyzdžių, kada 
girtieji peiliais vienas kitą į kapus nuvaro. Girtų šlykščias 
dainuškas ir kruvinas peštynes mūsų Klaipėda turi didžios 

gėdos matyti kiekvieną penktadienį ar šeštadienį, kada dar- 
bininkams algos išmokamos. 

Bet kas nuostabu: matome ir tylime. Nebejaučiame 
pasibjaurėjimo ir gėdos. Policija jau kurti šlykščioms girtų 
dainuškoms. Ji visiškai abejinga girtųjų bjaurojimams ir 
žmonių užkabinėjimams gatvėje. Čia mūsų Klaipėda nelai- 
minga. Ji ne tik garsi restoranų ir šlykščių smuklių gausumu, 
bet ir viešu girtumu gatvėse, ko nepastebėsi Kaune. Be abejo, 
tai yra ne tik tvarkos dabotojų dorovinis ir kultūrinis 
susmukimas, bet ir viso mūsų miesto. Niekada per dvejus me- 
tus neteko išgirsti miesto seimelyj svarstant kovą su viešu 
miesto girtumu ir šlykštumu. Mes gerbiame visų žmonių laisvę 
ir gerą valią. Bet nuostabu, kad girtasis garbesnis ir su 
teisėmis kitiems trukdyti ramybę ir saugumą net gatvėse. 
Miesto galvos ir seimelis tyli. Juk nereikia konstitucijų keisti 
norint sudrausti gatvėse girtuosius. Atvirkščiai, jai nusikal- 
stama, nesaugojant ramių ir dorų piliečių nuo naktinių 
padaužų. Tad kam ta tyla? 


Vakarai, 1937 05 26 
Parašas: A. AŠM. 


Gintaro pajūris nori susipažinti su vasarotojais iš visos Lie- 
tuvos 


Jei mums tenka susipažinti su kuriuo kraštu, susinešame 
knygų, žemėlapių ir statistinių leidinių krūvas. Jas studijuo- 
jame, lyginame su savo kraštu ir jaučiamės visą pažinę. 


Bet mes turime pasižinti, o ne pažinti! 


Juo greičiau išmesime lauk pažinti, tuo bus geriau 
mums ir mūsų broliams klaipėdiškiams! 

Nepažįstamam žmogui, o ypač visam jų būriui, niekas iš 
mūsų širdies neatvers. Neparodydamas savo širdies, žmogus 
meluoja. O mes dažnai meluojame visi ir viešai, nes tokia 
dabar „gyvenimo taisyklė kultūringame pasaulyje“. Tik bėg- 
dami iš to viešumo, galime išvengti to „visų leisto“ melo. Mes 
turime mesti dažnai žaliąjį stalą ir bėgti į žaliąsias lankas, kur 
mūsų tautos daugumas prakaitą lieja. Ten prie arklo ir dalgio 
mes pajusime laisvą protą ir rasime atvirą širdį. 

Tik čia mes galėsime pasižinti ir išgirsti be melo, tikrą ir 
gyvą žodį. 

Čia yra jau išmėgintas receptas visiems, kurie nori vakarus 
pažinti ir jiems šiandien kuo pasitarnauti. 

Čia sutiksime ne reporterius su „garuojančiomis“ žiniomis, 
kurios po žaliąja gelumbe bus kartais mėnesį ir daugiau 
išgulėjusios, o visų pašnibždomis seniai išvėdintos, bet gyvą 
širdies balsą. Jis, be abejo, bylos be jokios programos: čia apie 
mirusį vyrą; čia apie karvutę, kurią neseniai taip pigiai par- 
davė; čia apie sūnų, kuris užsijuosė Hitlerio diržą, tėvo 
nepasiklausęs, ir buvo atleistas iš darbo; čia apie lietuvišką 
kariuomenę, kuri šiaip kuo šauniausia, anot sūnų žodžių, bet 
tėvams vos įjėgsi išaiškinti, kad jų sūnų  neužrašo 
kariuomenėje kokie puskarininkiai vokiečiais prieš jų valią, 
kad vėliau tėvams galėtų demonstratyviai sakyti: „Aš ir noriu 
būti riktingas vokietis, jei mane taip jau užrašė“. Ir t. t., ir t. t. 
Viskas eis kuo sklandžiausiai be programos ir su kaimo siu- 
vėju, jei su juo būsi tiek jau susipažinęs, kad jis ne tik tau bus 
išvertęs visą švarką, bet „mierui“ ir pačiu švarku būsi 
pasikeitęs. Tik šitokiu atveju gali išgirsti Žmogus nemelagingų, 
bet nuoširdžių žodžių (ir be programos), iš kurių, deja, turėtų 
būti tiksli programa kuriama. 

Rasime bobelių, kurios „šuilėje“ nebus spėjusios išmokti 
vokiečių kalbos, bet duos mums ir valstybinės išminties, jei 
mes tik ją be paragrafų mokėsime suprasti. Jos nuoširdžiai 
pamokys mus, kad 

žemaitis, prūsas ar aukštaitis nėra prastas žodis, 
bet tų pačių lietuvių vardai, kur seniau lietuvių gyventa ar 
gyvenama. Kad jos mokslui tikėtume, ji dar parems savo 

nuomonę autoritetu: „Taip kalbėjo aukštas, su plačiomis ant 
kelnių raudonomis siūlėmis lietuviškas gendrolis (generolas) 
Palangoje ant Birutės kalno, kada buvo švenčiama viena 
gatvė.“ 

Jei dar tylėsi ir nepritarsi, tuoj pasiskubins dar pridėti, kad 
jis buvęs ne tik didelis, bet ir „dideliai išmintingas ir protin- 
gas, kad tokių mažai tėra“. Šiuo atveju ir pritarsi, nenorėda- 
mas pasilikti paskutinėje vietoje ne tik pagal ūgį, bet ir pagal 
protą jos akyse... 

Taip, čia buvo be paragrafų valstybinės išminties pamoks- 
las ne nuo kalno ar ant kalno, bet paprastose kaimo kapinėse. 
Deja, to pamokslo mes iš knygų per 15 metų neišgraužėme ir 
vargu greit išgraušime. Jei šio metaforiško pamokslo čia ne- 
suprasime, keliaukime toliau. Susitiksime senį, besitaisantį 
arti. Pašnekinsime, kol jis pasikinkys. Parodys smuklę pake- 
lėje, kur pietus pavalgyti gali gauti. Užmesi ir pats vieną 
plėškę ar ką kitą mažmožį padėsi. Dar palydėsi iki dirvos. Kai 
ištiesi jam paspausti ranką, jis tau jau pasakys: „Iš kur po- 
naitis esi, kad toks neišdidus? Gal iš Amerikos neseniai 
grįžai?“ 

Kai pasisakai iš Kauno ar Klaipėdos, senelis ir kvapo 
netenka: „No, tokių ten nėra. 

Aš senas jau, bet lietuviško ne tik prezidento, bet ir minis- 

tro nesu matęs, nors vokiečių kaizerį kelis 
kartus mačiau akis į akį. 

Jie — ne kaizeris. Pas mus jie niekada neatvažiuoja, lyg čia 
svetimas kraštas būtų... Bet ir tokių ponaičių iš Lietuvos 
nepasirodo. Iš Vokietijos juo gali jų sulaukti“... Jei ir čia imsi 
abejoti, tai kviesis tave į namus ir parodys kokį kalendoriuką 
su kaizerio fotografija: jis nupirkęs jį, kada kaizeris buvęs 
Tilžėje ar Klaipėdoje, nes tada atminimui buvo dalinami ar 
platinami. Be abejo, už vienos kumelės pakinkymą dar neduos 
kalendoriuko į rankas paimti, bet užteks, kad pats savininkas 
pavartys ir iš tolo jau turėsi teisės pažiūrėti... Ir tai išimtis... 

Čia, rodos, pamokslas aiškesnis. Kol jį mes suprasime ir 
pradėsime vykdyti, Nemuną senomis knygomis (žinoma, per- 
skaitytomis) užtvenksime ir įsteigsime vakarams kelias dar 

sąjungas, kurios per „kaizerio ribą“ neperlips. Ir tada mes 
kraštą „tikrai“ pažinsime ir išstudijuosime. Juk ir dabar yra iš 
mūsų nemaža, kurie Klaipėdą ir jos kraštą „pažįsta“: vieną 
kartą buvo prie švyturio ant molo, du kartu iš Kretingos į 
Klaipėdą traukiniu važiavo, vieną kartą pavėlavęs į traukinį 
Kaune per Pagėgius į Klaipėdą atvažiavo. Pagaliau rasis ir 
tokių drąsuolių, kurie buvo net autobusu ar automobiliu iš 
Palangos į Klaipėdą atvykę. Čia, rodos, jau tikrai ir taškas 
mūsų visokių programų... 

Vokiečių jaunimas ir vyrai su žmonomis ir vaikais vaikšto 
tikrai be „programų“. Jų sutiksi didžiausius būrius keliaujant 
net išilgai Neringą vos gegužei sukukavus. Žinoma, be frakų ir 
smokingų, bet trumpom sportiškom kelnėm dažnai abiem 
giminėm. Tokių gandrų buvo priskridusi per Sekmines visa 
Neringa, kad sunku ir dviračiu prasilenkti, nes jų mėgstama 
net po 8 ar 12 dviračiais ar pėstiems leistis per pasakišką 
Neringą. Vokiškas klegesys dar nesibaigia, kai prasideda ki- 
tas. O lietuvis esi vienas. Kai bent būtum įsigėręs, gal ir vienas 
užtrauktum... 

Tos pastabos tokios, kaip jos gyvos čia sumedžiotos. Kas ir 
be paragrafų moka skaityti, tam jos daug pasako. Jos ryškiai 
kalba, kad mes vieni kitus gal ir pažįstame, kokie buvome 
kaizerio laikais, bet kokie esame, retas iš mūsų težino, net ir 
aukštos tarnybos 10-metį atšventęs. Vargu ir geriausias lietu- 
vininkas turi mūsų kokių atminimų, nors aukštų „gendrolių“, 
jei ne ūgio, tai bent artimo proto, mums netrūksta. Jei jų nori 
pamatyti, važiuok į Palangą. Bet ir ten ar visuomet gatvė 
šventinama?.. Tai visai logiška senelio kalba, kad kaizeris, 
nors buvęs viso pasaulio didžiausias karalius, bet juos mylėjęs. 
Ir reikia sutikti su seneliu, kad nesi dar vertas paimti jo 
praeities brangiaušio atminimo, jei dabartis ir ateitis čia lyg 
amžinybei sustojo ir visi ponai ir ponaičiai tik į Kauną lyg 
bitės susimetė... 


XX Amžius, 1937 06 12 
Parašas: L. Zvaginis 

Dar dėl nemokšumo ar blogos valios miesto įstaigose 


Žiemą, mokesčių knygučių siuntinėjimo metu, buvo iškel- 
tas klausimas, ar mūsų Klaipėdos miesto įstaigos yra 
užtenkamai kultūringos, ar jos nedaro gėdos miestui savo 
kultūriniu atsilikimu? Šie klausimai buvo aiškinami dokumen- 
tais, kuriuos magistrato valdininkai sudarė iki kultūrinio 
nepadorumo. Be abejo, daug kam ši akis verianti tiesa nebuvo 
maloni, ypač kad ji dar nuskambėjo visoje Lietuvoje ir pasiekė 
tuos, kurie brangina ir lietuvišką kultūrą labiau negu svetimą, 
kurioje gal teko ir mokslus išeiti. Siauraregis politikas ne- 
galėjo suprasti, kas čia daros. Šiandien jau tenka atsigirsti ir 
tų žmonių komentarus, aiškinančius visus dalykus kažkokia 
kampanija, kurios lyg koks dirbtinis tikslas esąs pulti magis- 
tratą. Tuo tarpu tą kampaniją sudarė pats magistratas ir be- 
veik vienas žmogus, kuris nenorėjo būti magistrato paverstas 
kažkokiu kiniečiu. Žinoma, būtų malonu, kad tokiam kultūri- 
niam magistrato atbukimui būtų ir daugiau kas pasipriešinęs. 
Tuo tarpu čia buvo ne kokia kampanija iš siauraregių politikų 
sudaryta, bet paprastas lietuviškos kultūros balsas. Tas lietu- 
vių kultūrinis balsas šiame krašte sustiprintai slopinamas poli- 
tikų jau nuo 1872 metų, kada lietuvių kalbai buvo pasirašytas 
lyg mirties sprendimas. Jis buvo apmiręs, ir daugelis Žmonių 
apsiprato su mintimi, kad nebėra vilties išgelbėti lietuviškam 
žodžiui. Pabudusi tauta kitaip galvoja. Ji, iškentusi daug savo 
tautos kultūrinių skriaudų, gali būti jautresnė tiems, kurie net 
lietuviškos įstaigos vardu drįsta ją žeminti. Tuo labiau jautru- 
mas įaštrėja, kad šis kultūrinis abejingumas ar net ir panieka 
eina iš tų žmonių, kuriuos maitina ir lietuviai savo skatikais. 
Vieša visuomenės įstaiga nėra ir negali būti kažkokių atsi- 
likėlių prieglauda. Kultūrininkas, nuėjęs į tokią įstaigą, nori 
jausti kultūrinį dvelkimą, mandagumą, darbo greitumą, tikslu- 
mą ir padorų mokėjimą tų dalykų, kuriais tarnautojas kasdien 
turi verstis. 

Kaip yra magistrate ar kitose mūsų miesto įstaigose? Ar 
jos gali drįsti prisipažinti atliekančios savo darbą reikiamu to 
krašto kultūriniu lygiu? Ar jos nepasirodo savo darbu atsiliku- 
sios tiems piliečiams, kurie moka mokesčius ir turi atitinkamų 
vietinių reikalų? Įstaigų galvos, įspėtos dėl tų nepakenčiamų 
kultūrinių atsilikimų, nė puse žodžio neprieštaravo. Jie pasi- 
žadėjo padirbėti patys ir priversti pačią įstaigą ir valdininkus 
sukultūrėti, kad kiekvieno eilinio piliečio neerzintų savo ne- 
nusivokimu darbo, iš kurio visuomenės laikomi duoną valgo. 

Kultūrininkas tais pažadais patikėjo ir patikės, kol jis pats 
nebus skaudžiai apviltas. Bet jei įstaiga nerodys reikiamo 
uolumo ir pasirodys pakrika ir negabi, jis turės spręsti dėsniu: 
Amicus Plato, sed magis amica veritas. 

Be abejo, per pusmetį įstaigos nesukultūrinsi. Todėl 
pasakytieji žodžiai prieš pusmetį tebėra gryna tiesa ir dabar. 
Jei nueisi ir šiandien net kad ir į tuos skyrius, kurie priima tik 
klientus, išgirsi tik pavyzdinę kalbą: „Reik gaut iš sau gu- 
mas liudijimas“. Jei dar ko paklausi, visai liežuvis suklups. 
Tai būtų nenuostabu, kad taip kalbėtų kokie pensininkai 
seniai, kaip miesto galvos tvirtino, bet šiaip šneka jauni 
žmonės, kuriuos, matyt, neseniai priėmė patys tos įstaigos 
šeimininkai, kurie taip nuoširdžiai visam tam pritarė. Čia jau 
keista, ir gali žmogus pradėti abejoti tų pasakytų žodžių 
nuoširdumu. Maža to: tie jaunieji vyrukai net ir rašto men- 
kutes pastabas rašo tik vokiškai. Perėjai apie 10 kambarių, 
sugaišai kelias valandas — ir paskutinis tau rezoliuciją brūkšt 
vokiškai. Ir mesk tokį dokumentą ten pat į krepšį, nes jis tai 
pačiai įstaigai tetiks, bet ne prašomai. Taip pasielgia jauni 
vyrukai, su kuriais nė pusės žodžio vokiškai nekalbėjai ir 
vokiško rašto neparašei. Jei čia nėra jų blogos valios, tai už tų 
vyrukų kultūrinį atsilikimą, kad jie, dirbdami viešoje 
įstaigoje, nemoka valstybinės kalbos, yra atsakingi tos įstaigos 
galvos. Aiškintis ir teisintis nėra kaip. Jaunimo, puikiai 
mokančių kalbėti ir rašyti lietuviškai, kiek nori. Juk čia Lietu- 
va! Tik reikia geros valios, kultūrinio jautrumo ir sąžiningumo 
ištesėti viešus pasižadėjimus. 

Kodėl čia mūsų mieste toks kultūrinis apsileidimas ir net 
atbukimas? Be abejo, niekas iš kultūrininkų, kurie pažįsta ir 
vokiečių kultūrą, netvirtins, kad tai vokiečių kultūros liekanos, 
teršiančios iki šiol įstaigą. Neigiamybių visur galima pastebėti, 
bet tie trūkumai tuoj kultūringų žmonių šalinami. Ar čia 
užtenkamai yra jautrios ir nuoširdžios mūsų miesto įstaigos? 
Tenka turbūt abejoti. Juk šioms įstaigoms reikėjo susiprasti ir 
prisitaikyti prie naujų sąlygų toli per 10 metų. Laiko buvo 
apsčiai ir seniems pasivyti kitus ir prisiderinti prie naujo 
darbo. Ką jie per 10 metų padarė? Nepajėgė? Ne, juk 
netikėtinas dalykas, kad yra tokio nuostabaus negabumo 
žmonių, kurie per 10 metų neišmoktų kalbos savo siauriems 
įstaigos reikalams. Čia jau kyši nenuoširdumas ir apsileidi- 
mas. Rodos, senai turėjo visiems paaiškėti, kad Klaipėdos 
miestas ar kraštas yra didžiai paliestas dviejų kultūrų. Jų 
nuoširdus bendradarbiavimas ir turi išspręsti visus kasdieni- 
nius klausimus. Pati senoji čia lietuvių kultūra. Ji nustelbta 
vokiškosios tik paskutiniais dešimtmečiais. Ji šiuo atžvilgiu 
visur turi didesnes teises — ir dabartinėse įstaigose, kurios dar 
ir įstatymo įpareigotos mokėti valstybinę kalbą. 

Skaudi tiesa prisipažinti, kad mūsų miesto įstaigos čia labai 
toli yra atsilikusios. Kultūrininko akimis atrodo, lyg mūsų 
įstaigos būtų kažkokių kultūrinių atsilikėlių ar invalidų prie- 
glauda, kur tuo tarpu turėtų dirbti rinktiniai žmonės. Skaudu 
gal visiems, bet tiesa akis bado. 


Vakarai, 1937 06 14 
Parašas: A. AŠM. 


Nors žmogus stebuklų ir nedaro, bet savo protu ir 
rankomis pakeičia ir žemės veidą. Kur seniau miškas ar pel- 
kės, šiandie jau vasarojus žaliuoja. Kur seniau kalnai, upės ar 
neišbrendamos klampynės — šiandie tįso jau plentas. Vieno 
didžiausio ir turbūt gyviausio būsimo Lietuvos plento pa- 

liestas ir žemaičių pats centras. Kur čia seniau būta liūnų ar 
ančių peryklų, auga iš žemės tiesus kelias. Griūva miškai, 
lenkias kalnai naujam kultūros bei civilizacijos pranašui — 
plentui. O jis seniai jau žemaičių svajote išsvajotas, laukte su 
išsiilgimu išlauktas. Ir malonu šiandie dairytis tose vietose, 
kur dar tik kelmai nusagsto būsimo kelio vietas per didžius 
miško tankumynus. Ten viešpatauja jau toks entuziazmas, 
kokio nebus visiškai jį atidarius. Žmonės savo vaizduote bus 
jau seniai tuo plentu išvažinėję, išgyvenę nuotykius, kuriuos 
tik dabar iš laikraščių skaito. Žinoma, nėra čia vien tik 
džiaugsmas, kad čia po nosim bus geras kelias, bet kartu ir 
pasididžiavimas pagauna žmones, kad 
čia būsias didžiausias ir svarbiausias Lietuvos kelias, 

kuriuo kas valandą švilpsią patogiausi autobusai, į kuriuos 
būsią visiems atdaros durys. 

Plačiai ir toli apie plentą ir tekalba. Šventadieniais žmonių 
būriai stoviniuoja plento skynimuose, svarstydami jo plotį, 
griovių gylį ir keldami daugelį kitų klausimų, kurie šiaip ar 
taip sukasi vis apie plentą. Vienur kitur jau kasami grioviai ir 
pilamos žemės net tarp Endriejavo (Andriejavo) ir Gargždų. 
Nuo Endriejavo varoma net visiškai stipriu tempu. Šimtai 
darbininkų su savo arkliais dirba diena iš dienos. Nuostabu, 
kad visi tie darbininkai ne vietiniai žmonės, bet atvažiavę iš 
toliau: nuo Viduklės, Kryžkalnio ar kitų vietų, kur jau plentas 
pradėtas seniau tiesti. Rietavo, Endriejavo ir Gargždų 
apylinkės žemaičiams tikra Amerika tų laikų, kada ji nepažino 
jokių bedarbių. Mat čia ne vienas tik plentas šaukte šaukiasi 
darbininkų, bet ir ten kertami servitutiniai miškai, už kuriuos 
milijonai sumokėti. Net gaila iš šalies žiūrėti, kad darbš- 
tesnieji plėšyte plėšos prie darbų, kurių sezonas toks trumpas 
— vos dveji metai. Šiaip tų apylinkių žemaičiams būtų užtekę 
darbo puikiai 10 metų. 

Tiesa, uždarbis gal čia ir nėra amerikoniškas, bet vis dėlto 
pakenčiamas. 

Prie plento dirbama lyg per daug: 
11 val. per dieną. 

Mokama už darbo valandą po 45 centus, o už vienaarklį 
vežimėlį žemėms vežti su arkliu 7 Lt dienai. Svetimiesiems 
darbą sunkina pašarų stoka: sunku gauti pirkti. Išvaikščiojo 
visą sekmadienį ir grįžo tuščiomis, o arkliai, anot jų, per visą 
dieną „gazietas“ skaitė. 

Miške dirba beveik tik vietiniai žmonės: mat miškai 
pradėti kiek anksčiau kirsti, ir čia jie jau „specialistai“. Miške 
sveikesnieji ir apsukresnieji uždirba žemaitiškai dienai (nuo 
saulėtekio iki saulėlydžio) iki 8 Lt. Mat miške darbas ap- 
mokamas ne už valandas, bet už kiekį supjautų ir nuskustų 
popiermalkių. 

Įdomu, kad čia žmonės ima jau stipriai ir „ekonomiškai“ 
politikuoti. Reiškiasi lyg sveikas pačių lietuvių ekonominis 
susipratimas. Piktinamasi, kam tokius darbus duodama ne lie- 
tuviams, bet svetimtaučiams. 

Daugelis darbininkų norėtų, kad net pati valdžia visus dar- 
bus varytų. 

Žemaičius judina ne tik plentas ir servitutiniai miškai, bet 
ir rūpestis mesti savo senąją kaimo sodybą ir kurtis kartais 
ten, kur dar pempės vaikus peri. Bet džiugu ir pakeleiviui, kad 
žemaičių visi tie vargai ir rūpesčiai nebaido. Jie planuoja visai 
giedriai savo darbų virtines. Tik iš šalies kartais suabejoji geru 
tų darbų pasisekimu ne dėl blogos valios, bet dėl visų kitų 
aplinkybių, kurios neleidžia moderniškai įsikurti: čia kreditų 
stoka, čia trūksta technikų ir kitų gerų patarėjų, net ir gerų 
amatininkų, kad darbas būtų padoriai atliktas, kad vaikams 
tuoj vėl nereikėtų iš naujo statytis. 

Taip kinta žemaičių žemelės veidas. Jau nebe tie ir kaimo 
keleliai, kuriais prieš dvejus ar trejus metus važiavai. Šie jau 
tiesesni ir kastiniai. Čia jau nebegalima važiuoti „iš akies“. Jei 
kur čia koks trūkumas pastebimas, tai dažniausiai yra aiškaus 
plano ir organizacijos stoka. 

Geriems norams ir planams žemaičiai linkę ne tik pritar- 

ti, bet ir ištesėti. 

Tiesiami čia tik keliai keliūkščiai, bet Žemaičiai ne mažiau 
laukia ir kultūros lizdų. Čia mokyklų tinklo reforma skaudžiai 

juos palietė. Jie laukia, kad po gražių žemės kelių bus tiesiami 
švietimo keliai. 


XX Amžius, 1937 06 24 
Parašas: L. Žvaginis 


Nors šie du dalykai iš paviršiaus atrodo labai skirtingi, bet 
gyvenime tarp jų yra daug bendrumo. Jei kur įsigali aukštesnė 
kultūra, ją būtinai lydi ir nauji to krašto keliai. Lygiai nebus 
aukšta to krašto kultūra, kur žmonės klampos pelkėmis. Tuo 
didžiuojas ir kitos tautos. Prancūzų spaudoje būdavo lengva 
rasti šūkių: „Mūsų tėvai pastatė geležinkelius ir jų stotis, mes 
statykime aerodromus“. Čia tik civilizacijos šūkiai, kurie vis 
dėlto skelbia to laikmečio tautos kultūros dvasią. 

Mums šie šūkiai, gal iš dalies dar tolimi, nes mes turime 
daug darbo, kurį kitos tautos jau praėjusiais šimtmečiais yra 
atidirbusios. Kam teko buvoti žemaičių krašte šiuo metu, ka- 
da ten verda gyva plento statyba, pajunti tą kultūros pulsą, 
kuris veržte veržias į platesnį gyvenimą. Niekur ten nesutiksi 
abejojančių, bet tik skubinančių ir net reikalaujančių, kad kuo 
greičiau išsitiestų lauktasis Žemaičių plentas, jungiąs laikiną 
sostinę ir didįjį uostą. Ši žmonių nuotaika gražiai parodo, kad 
visi tie darbai yra tik svetimųjų sukliudyti mūsų nelaisvės 
metais. 

Geras susisiekimas yra tikras ir kultūros sėjėjas. Jis 
palengvina ne tik medžiaginės gėrybes paskirstyti tarp įvairių 
luomų, bet skleisti ir pačią kultūrą su gausiomis jos dvasi- 
nėmis gėrybėmis. Bet dvasinės gėrybės centais nei litais nenu- 
perkamos, bet didžiu rūpesčiu ir triūsu įsigyjamos tik tų, 
kurie jų trokšta. Todėl ir plentas negalės pakeliais papilti 
kultūrinių vertybių, atvežtų iš kitų vietų, kaip tat padaroma su 
žemės gėrybėmis. Plentas turės būti tik tarpininkas žmonėms 
tarp kultūros centrų, kur reikės vykti pačiam tų gėrybių triūsu 
įsigyti. Todėl kultūrininkas tuoj norės mesti žvilgsnį, ar kultū- 

ros centrai reikiamai paskirstyti, ar jie visiems patogiai ir 
lengvai prieinami? Čia tik neigiamai tegalės atsakyt kiekvie- 
nas, kuris pažįsta žemaičius ir jų kraštą. Gimnazijos, tie svar- 
besnieji kultūros mazgai, išmėtyti tik pakraščiais ir dar tokiu 
retumu, kad čia kyla gyvas reikalas kartu su tiesiamais plen- 
tais susirūpinti ir racionalesniu mokyklų tinklu. 

Tiesa, buvo šūkis naikinti bendro lavinimo mokyklas, o 
steigti specialines ar amatų įstaigas. Šis nusistatymas 
skaudžiai palietė tik beveik žemaičius, kurie turėjo paaukoti 
mažame savo plote dvi gimnazijas ir keliolika seniau buvusių 
vidurinių mokyklų, o nieko jų vietoje nesusilaukė. Todėl visas 
žemaičių krašto vidurys yra tuščias, be gimnazijų. Ten tarp at- 
skirų aukštesniųjų mokyklų per patį to krašto centrą švaistos 
100 km spinduliai, nekliudydami jokios gimnazijos. 
Pakraštinėse gimnazijose mokinių netelpa. Maža būtų ir to, 
kad ten mokiniai erdviausiai dirbtų savo darbą, vis tiek liktų 
neracionalu ir neteisinga, o ypač žalinga to krašto kultūrai. 
Juk tolimas ir sunkus kelias atbaido ne vieną ūkininką sūnų ar 
dukrą išleisti į mokslus, kad jis liktų naudingas visai tautai ir 
valstybei. Pagaliau miestas ne kaimas. Čia viskas brangiau. 
Ūkininko gaminiai, kol mūsų kraštas bus ūkininkų kraštu, bus 
visada neproporcingai pigesni už miesto gaminius. Tuo pačiu 
miesto sąlygos, kur gal patogu sutraukti į vieną centrą daug ir 
kultūros įstaigų, nebus ūkininkui įmanomos. Sakysim, juk 
Klaipėda žemaičių pasieniui netoli, bet ar daug ten iš kaimo 
mokinių mokosi? Beveik nė vieno. Juk ūkininkas neišgalės 
mokėti už plikas kambario sienas kas mėnesį po 20—40 Lt. 

Čia reikia elgtis tuo pačiu nusistatymu kaip ir susisiekimo 
srityje. Žemaičių plentas statomas ne tam, kad Kaunas lyg 
nebūtų turėjęs susisiekimo sausuma su Klaipėda, bet ne ma- 
žiau tiesiamas tas plentas ten ir dėl to, kad jis buvo reikalingas 
ir toms apylinkėms, kur jis dabar varomas. Ne dėl to siūloma 
ir gimnazijų senąjį tinklą peržiūrėti ir nors jo dalį racionaliau 
atstatyti, kad trūktų mūsų reikalams pamokytų Žmonių, bet 
dėl to, kad tos apylinkės neturi reikiamos mokyklos, kurios 
tuo tarpu reikalauja viso krašto kultūra ir tautos uždaviniai, 
nuo kurių negali būti atskirtas kaimas, kuris dar ilgai bus 


430) 


mums tautinės stiprybės ir gajumo pagrindas. Tautos kultūros 
darbininkų atranka turi eiti lygiai iš miesto ir kaimo. Miestas 
kaip tik yra linkęs greičiau išsigimti negu kaimas, kuris mūsų 
ir nepriklausomybę atgaivino. Jis čia savo egzaminą išlaikė ir 
mūsų dar neapvylė. 

Šis naujas žemaičių plentas ir duoda gerų perspektyvų 
mokyklų tinklui. Jis kerta patį krašto centrą, kur jokios 
aukštesnės mokyklos nėra. Jis, kliudęs gimnaziją Raseiniuose, 
kitą bepasiekia tik Klaipėdoje, kur visai kitos sąlygos. Lie- 
tuvių lankomoji gimnazija yra taip pat Krašto direktorijos 
inioje. Jau dabar ten jaučiama spūstis. Direktorija nelinkusi 
atidaryti vis naujas klases pagal mokinių skaičių. Dalis turės 
likti už durų be aukštesnio mokslo. Pagaliau jau ir šiandie 
taikomas kitas mokestis tiems, kurių tėvai gyvena ne 
Klaipėdos krašte: jis yra žymiai aukštesnis — ne mažesnis už 
600 Lt metams. 

Šios visos aplinkybės ir verčia rimtai pagalvoti, kad būtų 
įkurta bent viena gimnazija Žemaičių krašto viduriui, per kurį 
dabar tiesiamas anas minėtas didysis plentas. Kultūros 
įstaigos turi būti lygiai išdėstytos visame krašte, kaip jį raizgo 
be skirties ir vertingi susisiekimo keliai. 


Vakarai, 1937 06 25 
Parašas: A. Ringys 


Jau, rodos, ne laikas kalbėti apie turizmus prabėgus 
vasarai. Taip, vasarinis turizmas baigtas, ir niekas jo ne- 
beprikels. Tačiau žmogus savo troboje visos žiemos neišsėdi ir 
neišsėdės. Čia ir norėtume iškelti tik artimus turizmui da- 
lykus. 

Turizmas nėra užtenkamai aiškus dalykas: kas jis ir ko 
norima juo pasiekti. Nenorime neigti, kad gražių vietų, miestų 
ar net gatvių pamatymas yra taip pat vertas, bet vis dėlto 
reikšmingesnis yra pats Žmonių pažinimas. Žmonių pažinimas 

yra reikšmingas tam tikrais atvejais. Visi dar gražiai pri- 
simename, kaip kvietėmės į savo pajūrį vasarotojus. Siūlėme 
jiems ne tik gražias mūsų pajūrio vietas pamatyti, bet labiau 
pažinti pačius žmones. Tačiau po tų vasarinių lankymųsi ar 
mes būsime jau tikrai žmones gerai pažinę? Gali būti čia tik 
neigiamas atsakymas. Būti tose vietose dar nereiškia ir pažinti 
tos vietos žmones. Žmonėms pažinti reikia būtinai artimų 
pažinčių. Asmeninės pažintys yra be galo galingos. Žiaurus 
daiktas yra karas. Bet to karo sunkumas ir žiaurumas labai 
sušvelnina asmeninės pažintys. Didžiojo karo metu ne vienas 
nelaisvis gražiai susigyvendavo su savo priešo šalies Žmonė- 
mis, jei tik jam leisdavo pakliūti į tuos žmones kad ir papras- 
čiausiu darbininku. Tautos ar valstybės gyvenimui dar yra 
reikšmingesnės žmonių pažintys ir jų artimumas, kuris ugdo 
žmoniškumą ir nuteikia visą tautą bendriems tautos užda- 
viniams. 

Štai pasiskundžiame labai dažnai, kad vieni kitų 
nepažįstame, nors yra net tam tikra dalis spaudos, kuri, rodos, 
ypatingai nori tą spragą užkišti. Kaip radio niekada nepa- 
vaduoja visiškai spaudos, taip ir viena spauda niekada žmonių 
negali ir negalės suartinti iki bičiuliškumo. Spauda gali duoti 
tik rėmus to krašto, kurį norime pažinti. Pažinti — reikia 
pačiam nuvykti. Tokių pažinčių mums labiausiai trūksta. Per 
tokias pažintis paaiški daugelis dalykų, kurių spaudoje niekas 
nekelia ir iškelti beveik negalima. Bet svarbiausias čia yra ne 
tas paviršutiniškas pasižinimas, bet nuoširdumas, kuris laimi- 
mas tik tuomet, kai pasiskundžiama ir pasidžiaugiama bendrai 
ir atvirai. Po to pamatome, kad visi esame tokie patys 
žmonės, dažnai trokštą savo kraštui tos pat gerovės, kad tru- 
putį ir kitais keliais siekiamos. Bet pagaliau įsitikiname, kad 
yra bendri mūsų papročiai ir kad mes esame viena tauta, nors 
praeitis buvo išskyrusi. 

Tokių įspūdžių prisirenki pabuvojęs pas Klaipėdos krašto 
laukininkus. Laukininkai, gyvendami kaime, net dažnai pasiil- 
gsta svetimo, iš toliau ar iš miesto atvykusio žmogaus. Jiems 
yra ir beveik vienintelė proga pažinti mus. Tūlos įstaigos dar 
gerokai kvepia prieškariniu raugu, kuris taip buvo laukininkui 

nemielas. Tuo tarpu yra blogos valios žmonių, kurie tą lauki- 
ninkų nusiteikimą panaudoja juodinti tikriems jų broliams vi- 
sokiais negirdėtais baisumais. Štai tokios artimos pažintys 
išsklaido rūkus, tyčia kitų paleistus. Todėl visada reikėtų at- 
siminti, kad pervažiuoti sykį nuo Smalininkų iki Klaipėdos dar 
nereiškia, kad mes tą kraštą jau pažinome, nors jo paviršutinis 
vaizdas prabėgo lyg kine. Todėl šalia praeinančio turizmo 
krašto žmonės labiau pasigenda širdingo žmogaus, kuriam jie 
galėtų būti atviri ir pasisakyti, kas jiems skauda. Šioks turiz- 
mas niekada nėra baigiamas nei vasarą,nei žiemą. Bet tuo tar- 
pu tik žmones, jų norus ir troškimus pažinę, galim sakyti — 
pažinome tą kraštą. 


Vakarai, 1937 09 20 
Parašas: A. Š. 


Niekada dar nebuvo Klaipėda sulaukusi tokios dienos, kad 
iš jos pastogės pasipiltų gražus jaunimo būrys su aukštojo 
mokslo diplomais. Šiais metais per šimtą jaunuolių paskydo 
po visą Lietuvą savo diplomais skelbdami, kad jie gavę juos 
Klaipėdoje. Tikime, kad jaunieji bus užgrūdinti ir savo darbu 
įrodys, kad yra verti tokio diplomo. Jaučiame, kad jaunieji su- 
pras, jog jie yra mūsų visos tautos ir valstybės gyvenimo 
gaivioji srovė, kurios skaidrių jėgų nesutriuškins darbo sun- 
kumas ir gyvenimo painės nepalauš pasitikėjimo ateitim. 
Jaunuosius sutinkame su išskėstomis rankomis dėl to, kad jie 
čia, Klaipėdoje, bus pajutę tautos gyvybės pulsą daug geriau. 
Jie bus įsiklausę ne tik audringų jūros šniokštimų, bet bus 
išgirdę ir tautos balsą, kuris kviečia į darbą, anot dainiaus, 
šviesiu mokslu ginkluotus. Mes branginame mokslą ir piktam 
jo nenaudojame. Mokslu prikelta mūsų tauta — mokslu sutiks 
ir ateitį. 

Jei mes seniau klausėmės milžinkapių tylios kalbos ir tik 
vieni ją suprasti tegalėjome, tai šiandien, nenutrūkdami nuo 

tos gaivios praeities, turime skinti kelią į ateitį. Jei mūsų ke- 
lias į nepriklausomybę buvo nugręžtas veidu į praeitį, tai 
nepriklausomybės darbo metai turi jį pasukti ateitin. Tik tos 
tautos nemiršta, kurios yra pasiryžusios ilgai gyventi ir tik 
savo prakaitu, ne svetimųjų išmaldomis, misti. 

Kaip vienur, taip ir kitur reikia tik vieno dalyko — mokslo 
ir mokslo. Jei tik mokslu įkinkėme gamtos jėgas sau į darbą, 
taip lygiai tik mokslu galime pradengti ir savo tautos ateities 
uždangos nors kampelį. Mokslas, paleistas į gyvenimą ir tapęs 
kultūra, yra stipriausias fortas, kokio dar žmonija nežino. 
Žmonija pažįsta daug neronų, bet Romos Neronas buvęs pats 
žiauriausias. Tačiau šis žmogus klaupės iš pagarbos ir baimės 
prieš pavergtąją Graikiją. Kultūra — mažųjų tautų moder- 
niausias ginklas ir prieš šių dienų neronus. Štai kodėl mums 
du kartu džiugu, kad klesti jau mūsų pačių kuriamas mokslas. 
Mes darbą tik pradėjome. Daug dar mokomės iš kitų. Iš jų 
šaltinių semiamės dažnai žinias apie save. Bet jau drąsiai 
skleidžiame ir savo istorijos lapus, ir mūsų kultūros žiedai vis 
labiau ir labiau malšina praeities vaizdų troškulį. Bet dar ne 
viskas. Daug dar darbo, kad mes pasauliui drįstume pasirodyti 
tik dabarties skraiste apsisupę, kaip kad šiandien kitos tautos 
triumfuoja šių metų pasaulio arenoje — Paryžiuje. 

Ten dvelkia graži mūsų praeitis: džiugu svetimųjų akiai, 
miela ir mums prisiminti. Bet tik gėrėtis pracities likučiais yra 
kažkaip panašu į skirstymą palaikų savo palikuonims. Tačiau 
tai ne mūsų energingai tautai. Ji ir iš pelenų ir karo griuvėsių 
suorganizavo valstybę. Ji užteks jėgos ir mokslo organizacijai. 

Jau Klaipėda džiaugiasi dviem institutais, kurių seniau nė 
sapnuoti nesapnavo. Klaipėda, augdama pati dydžiu ir ekono- 
miniu pajėgumu, gaivinama mūsų tautos kūrybinių jėgų, susi- 
lauks kada nors ir visų mokyklų mokyklos — universiteto. 
Kelias jau praskintas. Jeigu jo dar nėra, tai mums kliudo tik 
mūsų kuklios lėšos, kurios paprastai tik iš valstybės iždo ima- 
mos. Turtingesnės tautos ir universitetus net privačiomis lėšo- 
mis išlaiko. Ateis laikas ir Klaipėdai, kad ji pati paprašys tos 
aukštosios mokyklos, kaip ji prašo kultūros palydovų: teatro, 
operos, muzikos ir kitų dalykų. Iš jų daug kas jau ir realizuota. 

Klaipėdos ateitis tik tokia ir gali būti: ji turi tapti ne tik 
ekonominio gyvenimo centru, bet ir mūsų vakarų kultūros 
židiniu. Jeigu šiomis dienomis džiaugiamės čia parengę 
gyvenimui jaunuolių būrį, tai ateityje, daugiau skirdami žmo- 
nių ir lėšų mokslo įstaigoms, galėsime džiaugtis ir jų darbų 
vaisiais, subrandintais tame pačiame pajūryje, kur degė mūsų 
senosios kultūros gabija. 

Klaipėdoje sušvis ir mūsų ateities kultūros švyturys. 


Vakarai, 1937 09 24 
Parašas: A. R. 


Niekada mes neturime pamiršti, kokiomis aukomis, kaip ir 
kokiems tikslams atsirado mūsų valstybė, bet lygiai jaučiamės 
turį teisę reikalauti pagarbos jai iš tų, kuriems likimas leido 
įsikurti mūsų draugėje — šios valstybės pastogėje. 

Tikrieji mūsų tautos sūnūs niekada čia nesusvyravo ir ne- 
susvyruos. Jie eis tuo keliu, kuris veda į visos tautos stiprybę. 
Bet likimas mūsų tautą praeityje buvo net pusiau perskyręs. 
Vieniems teko nusilenkti rytų kaimynui, kitiems — vakarų. 
Per ilgus metus dalis mūsiškių tik sutapo ir suaugo su tomis 
svetimomis valstybėmis, kad apie savos valstybės reikalą 
visiškai pamiršo. Tenkinosi savo tautybės savybių likučiais 
svetimosios valstybės jūroj skęsdami. Manyta, kad tautišku- 
mas nėra valstybiškumas ir kad, išsaugojant pirmąjį, antrojo 
nebėra reikalo siekti, kad pakanka savo tautą gerbti ir mylėti, 
nors gyvenant be jokių tautinių teisių svetimoje valstybėje. 
Įsikalbėta, kad mes išlaikytume jei ne kalbą, tai bent savo 
tautišką dvasią svetimųjų tarpe. Ir dabar tokių atrofuotų 
pažiūrų gana dar esama. 

Taip, valstybė nėra tas pats, kas tauta. Bet valstybė yra tik 
vienintelis išganymas tautai, kad ji išsaugotų savo dvasią ir 
kalbą. O be tautinės valstybės yra visiškai neįmanoma jokia 
aiški ir aukšta sava tautinė kultūra. Valstybinis linkimas į 

svetimųjų tarpą yra pats pavojingiausias. Tiesa, yra tautų, 
kurios net pačios sukuria kelias valstybes. Visi žinome, kad 
anglų saksų yra Šiaurės Amerikos Suvienytos Valstybės ir 
Kanada. Slavų tautos dar seniau susiskirstė atskiromis valsty- 
bėmis ir laimingu būdu išaugo savarankiškomis tautomis su 
sava kultūra. Vokiečiai, nors visa mase gyvendami krūvoje, ir 
turi tiesioginės įtakos net trims valstybėms. Ir gera jiems, kad 
vokiškoji dabarties dvasia ir ateities kultūra nėra ten niekur 
slopinama. Tačiau kaip būtų mums? 

Mūsų tauta tiek praeities nuskriausta, kad ji, sušelpusi vi- 
sus savo kaimynus grynu savo krauju, pati susilpo ir net su- 
klupo savo istorijos kelyje. Ir dėl to šiandien jai duodamas tik 
mažosios tautos vardas. Ir štai praeitis mus moko, kaip 
pavojinga yra tautai per daug suartėti su galingesne ir didesne 
tauta. Sakome čia tik suartėti. Dar pavojingesnis dalykas su- 
daryti didžios tautos galingos valstybės mažą kampelį. Štai 
pietų ir vakarų kaimynai mūsų ten likusias tautiečių dalis 
stengiasi savo masėje paskandinti, kad jų nė vardo nebeliktų. 
Anksčiau ar vėliau toks pat likimas laukia visų tų tautų ar tau- 
telių, kurios neturi savo valstybės. 

Todėl ir turime suprasti gera valia mūsų tautos vadų norus, 
kad kuo greičiau užsimirštume praeitį, o kuo gyviausiai pajus- 
tume dabartį ir jos naujus uždavinius. Mūsų jėgos nedidelės. 
Jas turime saugoti ir taupyti. Jei mūsų dar ne visa tauta 
suglausta į vieną valstybės kūną, tai tuo labiau jai daroma didi 
žala, svyruojant pamiršti praeitį ir linkstant į svetimuosius. 
Šios pracitinės nuotaikos likučiai pas mūsiškių dalį kliudo 
imtis visu atsidėjimu naujo ir savo kūrybinio darbo tiek val- 
stybės gyvenime, tiek visos tautos kultūroje. Šie du uždaviniai 
— tobula valstybinė organizacija ir aukšta sava tautinė kultūra 
— turėtų būti jėgos, kurios mus atplėštų iš vergiškos praeities 
ir suburtų visus dideliems darbams. Tik pirma turime su- 
prasti: viena tauta — viena valstybė, o jas turi vainikuoti vie- 
na lietuviška kultūra. 


Vakarai, 1937 10 14 
Parašas: A. Ringys 

Mūsų tautos žmonės, kame jie begyventų, ir šiandien be 
galo gerbia spausdintą žodį. Gal čia susidarė tokia graži tra- 
dicija iš tų laikų, kada spaudinys į šiaudinę pastogę tepatek- 
davo tik kaip giesmių knyga ar Biblija. Nenuostabu, kad ir 
Klaipėdos kraštas su tokia pat pagarba sutinka knygą, nes ir jo 
knygos istorija ta pati. Gera būtų, kad niekas mūsų krašte ne- 
suterštų knygos vardo. 2 

Malonu pabuvoti pas laukininkus, kurie saugo ir brangina 
savo senas lietuviškas knygas. Tarp jų pasitaiko ir tokių, kurie 
turi mūsų tautinio atgimimo atsimintinų knygų. Štai viename 
Pagėgių apskrities kaimelyje radau šeimą, kuri savo didžiu 
turtu laiko mūsų didžiojo vyro dr. V. Kudirkos raštus. Juos 
brangina ir didžiuojasi. Skundžiasi tie žmonės, kad dabar ne- 
galį prieiti prie lietuviškos knygos. Jie net dabar nežiną, kas 
lietuviškai rašoma ar parašyta. Vienintelis veikalas, kuris jų 
žinomas, yra Ievos Simonaitytės „Aukštujų Šimonių likimas“. 
Tačiau ir jo vardą dažnai tik tegirdi, bet paskaityti retam 
tetenka. 

Pasidomėjus lietuviška knyga ar laikraščiu, atrodo, kad iš 
tikrųjų kaimo žmogui jie dar tolimi, nors mieli, laukiami. 
Žinoma, čia yra kelios priežastys. Kaimas ir šiandien dar 
neturi savo inteligentų, kurie tarpininkautų tarp jų ir lietu- 
viškos knygos. Suspygsi tik kur ne kur šviesos žiburėliai ten, iš 
kur yra išėjęs vienas kitas jaunuolis į gyvenimą per lietuvišką 
mokyklą. Tų daugumas grįžta į savo pastogę su lietuviška 
knyga. Teko matyti ir tų jaunučių knygynėlių, įsikūrusių 
laukininko pastogėje jo sūnaus ar dukros dėka. Tai pirmieji 
lietuviškos spaudos daigeliai. 

Nors šiaip, rodos, turime nemaža krašte organizacijų, 
kurioms rūpi lietuviška kultūra ir jos spauda, tačiau tai 
spaudai plisti be galo dar daug vietos šalia vokiškosios. 
Susirūpinti visiems savo spauda turbūt dabar pats laikas. 
Prasideda ilgi rudens vakarai, žmonės bursis dažniau į pa- 
stogę, bet ką rimta veikti be knygos ne visada teturės. Paga- 
liau štai netoli ir kiti metai — periodinės spaudos šienapjūtė. 

Plačiau norint organizuoti spaudos platinimo darbą ne anksti 
jau ir dabar pradėti. Be abejo, vieni tie, kuriems tiesioginiai 
rūpi spauda ir jos platinimas, negalės šio darbo atlikti be kitų 
pagalbos. Tačiau šis darbas turėtų būti visų rūpestis nuo 
viešųjų knygynų iki eilinio piliečio laukininko, kuris jau 
lietuvišką knygą ar laikraštį skaito. 

Jei norime šį darbą suaktyvinti tikra žodžio prasme, kad 
šalia Kudirkos atsirastų Maironis, Vaižgantas, Simonaitytė ir 
kiti, turėtų malonaus kultūrinio darbo visi susipratę lietuviai, 
nors jie už Dubysos ar Nevėžio gyventų. Iškeldami šią mintį, 
turime tik pakartoti, kad „žargoniškoji „Lietuviška ceitunga“ 
dažnesnis svečias laukininko pastogėje negu tikrasis lietu- 
viškas žodis. 

Šios kelios mintys, įkvėptos tikrų faktų, gal susilauks vi- 
sokio atgarsio ir iš visur. Jau visiškai laikas, kad iš amžių lie- 
tuviškoje pastogėje atsirastų maža lentynėlė ir lietuviškai kny- 
gai ar laikraščiui. Geresnių laikų nelaukime. 


Vakarai, 1937 11 05 
Parašas: A. ASM. 


(1937.XI.20) 


Vengrai užplūdo vėl mūsų šalį, ypač Klaipėdą. Jei Valan- 
čius vengrus barė už žmonių apgaudinėjimą ir mulkinimą vi- 
sokiomis „liekarstvomis“, tai šie du vengru: Otto Indigas su 
„Žmogum po tiltu“ ir Laszlo Fodoras su „Brandos atestatu“ 
vargu besusilauktų iš jo pikto žodžio. 

„Brandos atestatas“ vėl iš to paties Budapešto. Bet šio 
atestato autorius nelando į patiltes, nors ir sugeba pasišvaisty- 
ti net su plėšikais įsilaužikais. Šiuo kartu jis mieliau palando 
po žmogaus sielos patiltes, kurių pilna ir šiokiadieniuose. Ir 
šis veikalas yra, pasakytume, be jokios rėkiančios intrigos, ta- 
čiau įdomus teatre žiūrėti. Mat jis yra nepaprastas raktas ati- 


438 


darinėti žmonių sieloms. O tas sielų atidarymas ir įvyksta iš- 
kilmingai prieš pat brandos atestatą, kurį, tarp kitų mergaičių, 
turi laimėti Marta Chorvat (J. Ramanauskaitė), devyniolika- 
metė aštuntos klasės gimnazistė. Bet štai nelaimė: tris savaites 
prieš atestatą ji pagaunama su dideliu „nusikaltimu“ — meilės 
laišku sužadėtiniu. Ir čia, rodos, lauktume, kad Fodoras 
spręstų tą tikrai brendimo problemą, kuri taip aktuali visose 
vidurinėse mokyklose. Jis meta ją tuoj, vos pavaizdavęs vieną 
kitą išdykusį elgesį ir suktą žodį, kuris toks mielas svečias 
vyresnių gimnazisčių burnoje. Ir viskas. Mat jam užteko tos 
kibirkšties — suglamžyto meilės laiško juodraščio šiukšlių 
dėžėje, kad atskleistų mokytojų sielos uždangą. Ir pasirodo 
mokytojų sielų galerija — tokia įdomi ir įvairi, kad kiekvienas 
žmogus praveri ir savo gimnazijos prisiminimų dėžutę, 
vietomis su šypsniu lūpose, kitur — didžiu susimąstymu.. 

Kas nesupras to švelniasielio filosofijos mokytojo Barani 
Domokoš (V. F. Sipavičius), kuris leisdamas paskutines die- 
nas prieš savo pensiją gimnazijoje, švelniai perbėga savo 35 
darbo metus: „Kiek mes tokių pavasarių sulaukėme, o kiek 
mes dar pavasarių patys paleidome į gyvenimą, tik patys nei 
vieno nei pasilaikydami, nei susilaukdami. Ir gražu, kad mes 
galime pavasarį sutikti ir tokį kitiems duoti — tuo Žmogus ir 
pats atsigauni. Ir gera, kad gali duoti kitiems net pats save...“ 
Tai mokytojo sielos švelnioji tragedija. Toks žmogus nepavy- 
dės paskutinio atestato iš savo rankų dėl meilės laiško, nors 
ne jam skirto... 

Bet yra visada nelaimingų žmonių gyvenime. Kodėl — nie- 
kas to nežino. Kitas, rodos, gyvena formulėmis ir visą gyveni- 
mą formulėmis paverčia. Tai dr. Richtig (Rudzinskas) — ma- 
tematikos mokytojas. Kitiems gyvenimas virsta kažkokiomis 
paralelėmis ir bėga šalia laimės net 15 metų. Tos paralelės: 
gimnazijos direktorius dr. Kulčar Ištvan (Tvirbutas) ir lotynų 
kalbos mokytoja dr. Anna Mate (Rutkauskaitė). Abu švelnūs, 
meilūs, bet... paralelės — ir laimės nemato. Bet gyvenimas ki- 
tą ir visai nuskriaudžia ir prislegia, kad nė ai. Tai literatūros 
mokytoja Salai (Pinkauskaitė) — mokinių ir net mokytojų pa- 
juokos adatų pagalvėlė. Toks žmogus ne be reikalo kartais su- 

mano tam gyvenimui keršyti tuo pačiu: neapykanta ir perse- 
kiojimu nors tų, kuriems dar tokio žmogaus tas aklas kerštas 
baisus. Tai mokinės, kurios neramios ir dėl numesto popier- 
galio į šiukšlių dėžę. Šiukšlių dėžė būtų sugriovusi jaunos ir 
gabios mergaitės ateitį, jei nebūtų pavasariškų mokytojų ir vi- 
sų burtų burto — meilės. „Nusikaltėlės“ mokinės išsprūdęs žo- 
dis per tardymą direktoriui: „Mes visos tamstą mylime“ — nu- 
trenkia jį pavasarišku laimės žaibu. Jis ne kaltės, bet pateisini- 
mo beieško net ir mokytojų posėdyje. O kada kaltininkė pa- 
kviečiama pati į mokytojų posėdį pareikšti savo kaltę, susijau- 
dinusi užmiršta visų mokytojų jai padarytas nuoskaudas — ir 
net pikčiurnai Salai pasako: „Aš myliu tamstą, panele, nors 
kartais neteisingai ir pasijuokiame“. Šis meilės žodis padarė 
stebuklus: pikčiurna mokytoja virsta akimirksniu tokia švel- 
niaširdi moteris, kuriai visas 30 metų gimnazijos pragaras vir- 
to vienu skaidriu (ir jai vieninteliu) pavasariu. Štai jai tas vie- 
nintelis atlyginimas ir džiaugsmo spindulėlis už 30 metų... 

Tai ir viskas. Meilės žodis baigia posėdį visai ne tokį, koks 
jis buvo pradėtas. O jei tą žodį kūnu paverstume... ar reikėtų 
iš viso tokių posėdžių. 

Šis veikalas šiltesnis ir gyvenimiškesnis už „Auklėtojus“. 
Vietomis išsilieja per mokytojų gyvenimo krantus į apskritai 
darbą ir senatvę. Veikalas, kad vietomis ir palenktas į šaržą, 
bet su ateitimi mūsų scenoje. 

Pastatymas ir režisūra Sutkaus. Atskirų artistų neminint, ga- 
lima palinkėti kiek labiau šilimos. Tik paminėtina debiutantė 
Ramanauskaitė, kuri parodė nemaža gimnazistės širdies ir vil- 
čių, kad ji bus gera teatro darbininkė, nors dabar dar jaunutė. 


XX Amžius, 1937 11 23 
Parašas: L. Žv. 


Praeitą savaitę skaitėme mažą žinutę, kad liaudies univer- 
sitetas rimtai ir organizuotai nori pradėti savo kultūrinį darbą. 

Be galo tai džiugus dalykas, ypač dar dėl to, kad lyg visa ini- 
ciatyva eina iš Darbininkų ir amatininkų susivienijimo. Tautų 
kultūra visada yra daug lėmusi jų gyvenime. Dažnai tautos 
net dirbtinai nori pamėgdžioti kitų kultūringesnių tautų 
gyvenimo pavyzdžius, — ir tuo lyg pasidaryti kultūringesnės. 
Vertinti, kuri tauta kultūringa, būdavo be galo daug įvairių 
matų. Vienu atveju norima kultūros pamatu laikyti švarą: ir 
čia muilo suvartojimas — kultūros ženklas. Pokariniu metu 
ypatingai buvo keliamas tautos organizuotumas. Juo tauta 
organizuotesnė, tuo jau ji ir kultūringesnė. Šis vertinimas 
buvo be galo teisingas: po karo laimėjo sau nepriklausomybę 
tik tos tautos, kurios spėjo susiorganizuoti savo valstybę ir 
ją net ginklu apginti. Mes ir esame tų laimingų tautų 
eilėje. Tautos organizuotumas be galo svarbus dalykas ir 
šiandie. 

Jei ieškosime tikrų tautos kultūros pažymių šalia minėtų, 
be abejo, pirmą vietą turėsime skirti kiekvienos tautos darbi- 
ninkų kultūringumui. Gyvenimas mums aiškiai rodo, kad gali 
būti tautų, kurios garsios savo miestų puošnumu ar turtingu- 
mu, be kultūros. Visos tautos kultūringumą parodo ne jos 
kokia rinktinė dalis, bet darbininkai. Darbininkų kultūringu- 
mas yra pirmos eilės ir tautų valstybiniame gyvenime. Tik 
kultūringas darbininkas gali sunkiais tautos gyvenimo mo- 
mentais suprasti, kur jis turi kreipti savo jėgas. Ir vėl mums 
čia gyvenimas be galo iškalbingas. Karo metu ir po karo buvo 
didžiai sukrėsta ne viena tauta. Toji mažiau kraujo praliejo, 
kurios darbininkai buvo kultūringesni. 

Su džiaugsmu turime pažymėti, kad mažosios tautos, 
brangindamos kiekvieno žmogaus geros valios jėgas, labiau- 
siai rūpinasi ir darbininkais. Geras darbininkas mažai tautai 
yra begalinės vertės. Kultūringas darbininkas tą savo vertę su- 
pranta ir nepasiduoda svetimųjų piktiems norams. Jis moka 
saugoti savo ir savo tautos garbę ir ją drąsiai prireikus apginti. 
Čia mažosios tautos, pasakytume, yra žymiai laimingesnės. Jų 
kultūrinis ir politinis gyvenimas yra daug darnesnis ir 
glaudesnis. Dėl to mažosios tautos beveik nepažįsta tos 

skaudžios luomų kovos, kuri dažnai pakenkia visai tautos 
kultūrai ir net valstybei. 

Mūsų tautos kelias ateitin gali būti pagrįstas tik kultūra. 
Visos tautos kultūra neišskiria nė vieno žmogaus. Kiekvienas 
žmogus turi suprasti savo pareigas ir žinoti savo teises. Tik 
aukšta kultūra gali parodyti kiekvienam pareigas, kurios 
paprastai vykdomos be jokios prievartos. Prievartingos parei- 
gos parodo, kad tas vykdytojas nėra pats kultūringas: jis nesu- 
pranta tada visos tautos bendrų reikalų. Tokių bendrų reikalų 
ypatingai yra daug mūsų pajūryje, kur turime gyventi kartu su 
kitos tautos žmonėmis. Čia negali būti luomų kovų ir šnairu- 
mų. Čia bent kiek viešesnis darbas yra visų bendras reikalas. 
O tų reikalų čia be galo daug. Jiems pažinti, reikia tikėti, 
nemaža patarnaus ir organizuojamos liaudies universiteto 
paskaitos. Šis kultūrinis darbas duos, be to, geros progos 
vieniems kitus pažinti, suprasti ir net susigyventi. Tad šia 
proga ir norėtume pareikšti lyg daugumos viltis, kad šis 
kultūrinis darbas ras puikų atgarsį vienur ir kitur: 
darbininkuose ir inteligentuose. | 


Vakarai, 1937 12 03 
Parašas: A. Ringys 


Ne kiekvienos organizacijos veikla yra verta visų dėmesio. 
Tokių organizacijų sukaktuvės dažniausiai yra minimos tik 
savųjų, artimųjų, kartais nedideliame būryje. Apie tokias 
sukaktuves ir viešoji spauda pasitenkina tik keliomis ei- 
lutėmis. Pro Visuomenės sąjungos dešimtmetį tenka visiškai 
kitaip praeiti. Aną sekmadienį įvykęs sukaktuvinis sąjungos 
suvažiavimas buvo tiek turiningas, jog negalėjo jokiu būdu ap- 
tarti ir išdiskutuoti visus skubius ir visiems lietuviams 
reikšmingus klausimus per vieną dieną. Visuomenės sąjungai, 
kurios tikslas įstatuose įrašytas šiaip: apginti lietuvių 
kultūrinius ir ekonominius reikalus Klaipėdos krašte ir su- 

daryti čia patogias sąlygas lietuvių tautinei kultūrai augti, — 
vienos dienos neužtenka net bėgamiesiems reikalams išdisku- 
tuoti. 

Ir dešimtmečio suvažiavime Visuomenės sąjunga nė kiek 
nesusvyravo dėl savo tikslo ir pasirinkto kelio: eiti tau- 
tiškumo ir valstybingumo linkme. Savaime 
aišku, kad tikslas ir priemonės čia yra tokios plačios, kad nė 
vienas lietuvis, būdamas geros valios, neturėtų pasilikti abe- 
jingas tos Sąjungos veikimui. Pats šios Sąjungos veikimas yra 
grindžiamas tais pamatais, ant kurių laikosi mūsų tauta ir vals- 
tybė. Visuomenės Sąjungos suvažiavime ši mintis yra gana gy- 
vai iškelta, tik negalėjo būti dėl laiko stokos tinkamai aptarta. 

Tokiai sąjungai, kurios programą sudaro visa tai, kas 
svarbu kiekvienam lietuviui, gyvenančiam Klaipėdos krašte, 
rūpi beveik visas Žmogaus gyvenimas ir veikimas. Ji turi 
jaustis atsakinga už kiekvieną lietuvių pasisekimą ar 
nepasisekimą kartu su tomis organizacijomis, kurios turi ar- 
timus kultūrinius ar politinius tikslus, kad ir ne tokius plačius. 
Visuomenės sąjungos pats pavadinimas rodo, kad ji neat- 
stovauja kuriam luomui ar grupei, bet visai lietuvių 
visuomenei, kuriai likimas yra lėmęs įsikurti ir dirbti mūsų 
pajūryje, gyvai jaučiant, kad greta turi teisę praeities dėlei 
veikti ir dirbti svetimos tautos žmonės. Svarbu, kad šitų dviejų 
tautų bet koks tarpusavio veikimas duotų ir tam tikrų to darbo 
vaisių. O tam yra būtina, kad mes kiekvienas nusimanytume 
ne tik apie viešąsias pareigas, bet ir apie aplinkybes, kurios 
nustumia nuo mūsų ar pritraukia tuos, kurie dar nesusivokia 
ir svyruoja. Štai čia Sąjunga nueina kartais ir į privatų mūsų 
gyvenimą, kuris paprastai esti pagrindas bet kokiam 
visuomeniniam veikimui. Juo mes esame be įtarties savo 
namuose, tuo labiau galime patraukti savo kaimynus ar ar- 
timuosius, kad ir viešame gyvenime jie eitų kartu su mumis. 

Šis be galo svarbus ir platus klausimas buvo gyvai 
jaučiamas ir pačiame suvažiavime. Be abejo, jis labai sunkiai 
diskutuojamas ir po diskusijų liktų be reikšmės, jei mes patys 
neturėtume visuomeninio jausmo ir tautinės savigarbos. Ta- 
čiau, kad šie du klausimai yra svarbūs ir lemia mūsų politinį ir 

kultūrinį gyvenimą, niekas turbūt neabejos. Bet gyvenimo 
kasdienybė rodyte rodo, kad mes čia dar turime be galo daug 
darbo. Mes ne visada sugebame ir viešus darbus atlikdami pa- 
galvoti ir pasielgti taip, kad mūsų darbai būtų naudingi ne tik 
mums, bet ir mūsų lietuviškai visuomenei ir jos pasisekimams 
viešame gyvenime. Todėl visuomeninio jausmo ir tautinės 
savigarbos nė vienam nėra per daug, kad kiekvienu konkre- 
čiu atveju pasielgtume kuo puikiausiai. Čia reikia pažinti įvai- 
rias gyvenimo sritis, nujausti žmonių dvasią, jų troškimus ir 
pažiūras. Visas šis kasdieninis gyvenimas, rodos, skatinte ska- 
tina, kad mes geriau vieni kitus pažintume ir suprastume vieni 
kitų norus ir pažiūras į viešąjį gyvenimą. Štai čia iškyla naujas 
organizacinis veikimas: eiti į plačią visuomenę, 
derinti savo įsitikinimus ir vieningu pasiryžimu veikti 
nusistatyta linkme visą mūsų pajūrio gyvenimą. 

Jau bus paaiškėję, kad iš tikrųjų yra per daug klausimų, 
kurių skaitlinėmis negalime išreikšti. Tačiau mes visi juntame, 
kad įtakų plotas ir galia nėra proporcingai lygi esamoms 
tautybėms. | 

Kai nyksta iš mokyklų, bažnyčių ar viešų įstaigų tėvų kalba, 
dairomės ir kaltiname kitus, o nejaučiame savo kaltės, kiek 
buvome neatsparūs iš pradžių tik pakęsdami, neprotestuo- 
dami, o vėliau jau ir nebepajėgdami pasipriešinti. Čia ir reikia 
pasukti ta dvasine linkme, kuri stiprintų mūsų tautos kultūrą. 
Negalime visų klausimų išspręsti medžiaginių gėrybių skait- 
linėmis, nors jos ekonominiam gyvenimui ir labai svarbu 
pavaizduoti. Bet ir skaitlinės rodo, kad mes nemokame savo 
teisėmis pasinaudoti, nekenkdami sau ir nežalodami savo 
tautos likimo. Čia ir reikia to dvasinio ūgio — tautinio ir vals- 
tybinio susipratimo. Antrasis Visuomenės sąjungos dešimt- 
metis ir turėtų labiau pasukti ta minėta dvasine linkme: gerb- 
kime svetimus, bet nekenkime savo neapdairumu savo tautos 
kultūrai ir jos likimui, kai jis mūsų valiai patikėtas svarbiu 
momentu ir kasdieniniame gyvenime. 


Vakarai, 1938 02 10 
Parašas: A. Ringys 

Jei kas kęsintųsi siaurinti mūsų jūros pakraštį ar užgrobti 
mūsų vienintėlį uostą, tai kęsintųsi pavergti visą Lietuvą. Ji būtų 
vergė, jos prekybai būtų statomos sunkiausios sąlygos, ir veikiai 
būtų išbraukta ji iš laisvųjų valstybių tarpo. 

* 


Nuo jo (mūsų pajūrio) pridera mūsų tėvynės likimas. 
Antanas Smetona 
k ok 

Štai jau 20 metų, kai lietuvių tauta yra tarusi visam pasau- 
liui savo didžiausio ryžtingumo žodį. Tas ryžtingumas buvo 
drąsus ir galingas, kad jis vienu momentu perskrodė visą šim- 
tametę mūsų tautos praeitį, atitaisydamas klaidas, kurias is- 
torija mūsų tautos amžinojoje knygoje yra užrašiusi. Tokio su- 
telktinio ryžtingumo, kurio vaisiai būtų tiek laimingi, mūsų 
tautos istorija nepažįsta. Rinktiniai tautos vyrai, jausdami tau- 
tos norą gyventi laisvai ir atspėdami ateitį, paskelbė pasauliui, 
kad nuo šios dienos lietuvių tauta nutraukia visus buvusius ir 
esamus ryšius su kitomis valstybėmis ir atstato nepriklausomą 
Lietuvos valstybę, kurios likimą sprendžia pati tauta. Ir štai 
tuos žodžius turėjo gerieji mūsų tautos sūnūs užrašyti savo 
krauju ir užantspauduoti savo gyvybe. Ne dienomis, bet me- 
tais teko tautai savo laisvę pirkti. Tautos aukuras greit iš- 
džiūdavo ir vėl pareikalaudavo geriausių mūsų brolių naujo 
kraujo, kol pasaulio akys pastebėjo senąją Europos tautą ir 
suprato valdovų protai, kad ši tauta, karžygiškai ginanti savo 
atgimimo laisvę, yra tikrai jos verta. Ir kaip dažnai yra 
užmirštamas tas iškalbingas karžygiškas kraujas, išlietas už 
laisvę tų, kurie jo prieglobstyje sau laisvę rado. Dar šiandien 
apie tai mums kalba gyvoji istorija — mūsų brolių nešiojamos 
žaizdos. Ir čia mūsų stiprybės šaltinis ir teisė į ateitį. 

Ilgus metus bus mūsų jaunajai kartai nepriklausomybės ko- 
vos ir vargai gražiausi pavyzdžiai, kaip žmogus aukojasi savo 
artimiesiems ir savo tautai. Jei Verdeno milijonas kritusiųjų 
šaukia: „Mes atpirkome savo krauju visoms tautoms laisvę ir 
skelbiame amžiną joms taiką“, tai mūsų karžygių kapai byloja: 

„Lietuvių Tauta, mes Tau atpirkome savo krauju laisvę, pra- 
skynėme kelią į darbą ir kūrybą, kad Tu atpirktum viso pasau- 
lio akyse garbingą savo vardą, kurį buvo ištrynę pikti mūsų 
priešai ir mūsų pačių klaidos bei apsileidimai“. Tai žodžiai 
tautos tai pačiai tautai, kuri liko šioje tėvų Žemėje savo pa- 
šaukimui vykdyti. 

Ir iš tiesų negarbingai švęstume šias kilnias sukaktuves, jei 
savo laisvę kitaip suprastume. Ne palaida laisvė yra gyvybe 
perkama, bet teisė į tautos laisvą kūrybą ir jos galią, ugdomą 
herojiškos praeities. Šios mintys turi mus visada lydėti, kai ei- 
name į darbą savo ar tautos vardu. Jei pirmieji metai buvo ne 
tiek kultūros kūrybos, kiek kovos už tautos laisvę metai, tai 
juo tolyn nuo kruvinojo tautos aukuro, tuo artyn į mūsų tautos 
uždavinių vykdymą, į konkrečią kūrybą, kuri ne tik mus pačius 
stiprintų, bet būtų kilnus palikimas ir būsimoms kartoms. Mes 
šiandien gyvename savo pagrindinių teisių persvarstymo die- 
nas ir džiaugtumės, kad mūsų darbas būtų tiek pasekmingas, 
kad ilgai mūsų tauta jo vaisiais galėtų misti ir stiprinti savo jė- 
gas ateičiai, kaip mes šiandien stiprinamės kūrėjų savanorių 
karžygiškomis kovomis už mūsų tautos laisvę. Džiaugtumės, 
kad su šiais metais baigtume mūsų tautos organizavimąsi, kad 
po šių metų sutelktume jau savo jėgas naujoms kultūrinėms 
vertybėms kurti. Būtų džiugu, kad trečiasis laisvės ir darbo de- 
šimtmetis apipintų mūsų laisvą kraštą kelių keliais, lūšnų vie- 
tose atsirastų šaunios sodybos, elektra ir kultūra rungtyniau- 
dama šviestų mūsų kraštą, kad laisvės varpo gandas „Kelkite, 
kelkite“ ir Vakaruose prižadintų paskutiniuosius tebemiegan- 
čius brolius, kad praeities likimo išblaškyti tautiečiai vieningai 
paduotų vienas kitam ranką ir su didžiu nuoširdumu ir ryžtin- 
gumu žengtų neskaldomos mūsų tautos stiprybės ir garbės ke- 
liais. Tegu bus mums šios sukaktuvės garbinga pracities ir 
ateities kryžkelė. Meskime žvilgsnį praeitin, semkimės iš ten 
stiprybės ir su drąsumu ir ryžtingumu žvelkime ateitin. Čia ir 
bus šios mūsų didžiausio džiaugsmo šventės prasmė. 


Vakarai, 1938 0215 | 
Be parašo 

Lietuvių ir vokiečių susiartinimo ir bendradarbiavimo 
galimumai ir tautinis apsisprendimas 


Niekad nėra taip patogu stebėti visuomenę kaip didžių 
sąjūdžių metu. Sąjūdis nebūtinai turi būti koks revoliucinis. 
Štai nepriklausomo gyvenimo dvidešimtmetis buvo ta graži 
proga pasirodyti tuo, kuo kas yra. Ir čia dvelktelėjo tikras 
pietų vėjas Klaipėdos visuomenėje, kurią sudaro dvi tautybės: 
vokiečiai ir lietuviai. 

Lietuviai nuo senų laikų pasižymi savo didele tolerancija. Ji 
kartais virsta tautai žalinga ir išsigema į svetimųjų garbinimą. Ši 
yda, rodos, gyva dar ir šių dienų mūsų tautoje. Tačiau iškilmių 
ir švenčių metu toji tolerancija yra tikra nuoširdumo gaivinto- 
ja. Štai šiais pirmais metais lietuviai ir vokiečiai vieningiausiai 
susitiko už bendro švenčių stalo. Žinoma, reikia nepamiršti, 
kad vokiečiai ar vokiečių kultūros žmonės nėra taip sentimen- 
talūs kaip mes, kad užsimirštų kasdieninę savo poziciją. Dėl 
to p. Baldžius, Direktorijos Pirmininkas, puikiai mokėjo ta 
proga palyginti Klaipėdos krašto statutą su Lietuvos Konsti- 
tucija. Ir palyginimo mintis buvo aiški: jei lietuvių tauta svars- 
to ir tokiu rūpestingumu priima savo pagrindinį įstatymą — 
konstituciją, tai Klaipėdos kraštas turi gerbti ir saugoti savo 
statutą. Kad už statutą būtų šiam kraštui kokių aukštesnių 
tikslų ar uždavinių visos valstybės ar lietuvių tautos labui, 
vargu būtų galima pastebėti iš tos kalbos. 

Savaime aišku, kad čia mintis yra pasakyta labai diploma- 
tiškai. Ir štai Klaipėdos visuomenėje, jei į tautiškumo klau- 
simą įsigiliname, išryški lyg dvi labai būdingos visuomenės 
nuomonės srovės: viena gaivi ir aiški — ji suka tautinio 
išsikristalizavimo linkme; kita — sunki ir miglota. Šiai pasta- 
rajai maloniau, kad tautiškumo klausimas būtų neliečiamas — 
laikomas neaktualiu. Šią pastarąją srovę ypatingai mėgsta 
palaikyti vokiškoji visuomenės dalis. Tokiu būdu politiniais 
momentais ji gali laimėti savo aiškiai naudai, o lietuvių 
nenaudai. Dėl to ir susidaro vadinamasis memellenderio ti- 

pas, labai panašus į buvusį Lietuvoje tipą — gente lituanus, na- 
tione polonus. Klaipėdiškis tipas skiriasi nuo pirmojo tuo, kad 
čia lieka neaiški nario. Šis faktas atsiliepia net registracijos 
įstaigose, kurios vedamos vokiečių: užsirašo ar užrašomi 
žmonės neaiškios tautybės — be tautybės. Be abejo, kad šitas 
tautybės aiškinimas nemielas visai vokiškajai visuomenės da- 
liai, Šiaip ar taip kalbėsime, turėsime pripažinti su didžiau- 
siais pesimistais lietuvių atžvilgiu, kad vis dėlto lietuvių kilmės 
tautos žmonių Klaipėdos krašte yra 8076 su viršumi. 

Jei dar paimsime mišrias vokiečių lietuvių šeimas, tai grynų 
vokiečių liks tik vos keli procentai. Jokiu būdu nepersvirs pen- 
kių procentų. Tačiau atverskime antrąją medalio pusę: kas 
vadovauja autonominėms įstaigoms? Čia rasime atvirkščią 
proporciją pačių lietuvių klaipėdiečių nenaudai. Dažnai, kaip 
ir Direktorijoje, už vieno lietuvio pečių slepiasi keli vokiečiai. 

Gaiviąją srovę sudaro šios politinės org-jos: Visuomenės 
sąjunga, Laukininkų centras ir Darbininkų- Amatininkų 
susivienijimas. Darbininkai ir amatininkai gražiai veikia. Jų 
organizacija išplitusi visame krašte. Jų didžioji nelaimė kartais 
iškylą nesutarimai. Tačiau jų veikimas būtų ir taip Žymiai 
reikšmingesnis, jei jie pasitikėtų savo tautiečiais inteligentais. 
Žinoma, gražu, kad patys darbininkai sugeba susiorganizuoti 
ir vadovauti tūkstantinę organizaciją, bet vis dėlto 
nepasiekiama galimų vaisių. 

Laukininkai galėtų būti žymiai gyvesni, jei jų negundytų 
politiškais sumetimais įvairūs pirkliai, mokėdami dažniausiai 
tik tam daugiau, kas patikimesnis. Tuo tarpu „Maistas“ ar ki- 
tos mūsų ūkiškos organizacijos negali pasiekti to lankstumo, 
kad tame pačiame turguje kainos būtų įvairios — vis konku- 
ruojančios. 

Ogi krašte materiali kultūra yra taip giliai šaknis Įleidusi, kad 
prieš ją išnyksta tautiškasis sgmoningumas. Čia yra apsčiai tam 
tikrų sunkumų. 

Visuomenės sąjunga, kuri rodo ypatingą gyvumą, yra viena 
iš tautiškai sąmoningiausių. Klaipėdos skyrius skaito savo ak- 
tingų narių per penkis šimtus. Visuomenės sąjunga visiškai 
neturi luominio atspalvio. Jos tikslas: apginti lietuvių 

kultūrinius ir ekonominius reikalus Klaipėdos krašte ir su- 
daryti čia patogias sąlygas lietuvių tautinei kultūrai augti. 
Tenka pažymėti, kad Klaipėdos krašto žmogui šios apsi- 
sprendimo dienos moraliai, o kartais ir materialiai yra labai 
sunkios. Be abejo, juo greičiau praeitų tas tautinis apsi- 
sprendimas, juo greičiau įsigalėtų gyvesnis bendradarbiavimas 
autonominių ir valstybinių įstaigų. Bendradarbiavimas galėtų 
būti tik abiem naudingas. Štai čia labai daug galėtų 
palengvinti lietuviai inteligentai, valdininkai ar laisvų pro- 
fesijų žmonės ir net gerai tautiškai susipratę darbininkai. Bet 
šitoje vietoje kartais mes pasirodome silpni. Mes imame 
pakęsti ar apsiprasti su tokiais reiškiniais, kurie yra naudingi 
tik vokiškajai visuomenės daliai. Taip ir dabar išnyksta iš 
mokyklų ar bažnyčių lietuvių kalba ar kur geresnį darbą gauna 
tik vokietis, nes savo laiku nesispyrėme dėl tos įstaigos 
viršininko. Gaila, kad tokia nesveika tolerancija arba memel- 
lendiška liga suserga ir kai kurie mūsų valdininkai ar įmonių 
atsakingesni žmonės. Žodžiu, dabar daugelis žmonių sunkiai 
serga tautinio kristalizavimosi liga. Džiugu iš kitos pusės, kad 
ir palengva, bet Kudirkų su ašaromis vis dėlto ir čia atsiranda. 


XX amžius, 1938 02 23 
Parašas: A. Ložys 


Gyvenome tautinio pasiryžimo ir džiaugsmo dienas. Jos 
sujudino kiekvieną, kuris nori pažvelgti į tokias šventes kiek 
giliau ir paieškoti jų tikrosios prasmės. Jos nėra be reikšmės 
žmogui. Tokia sukaktuvinė diena duoda progos kiekvienam 
susimąstyti ir pajusti savo santykius su visa tauta, jos kultūra 
ir likimu. Tenka čia apsispręsti, ar aš eisiu kartu su visais ir 
dirbsiu visų, o ypač visos tautos ir valstybės labui, ar liksiu 
lūkuriuoti, kol ką kiti gera padarys. Net senų ir kultūringų 
tautų bei valstybių piliečių dauguma dažnai tik jau pačiam 
darbui prasidėjus, jam pritaria arba jį atmeta. 

Bet kitaip žvelgia į šį klausimą tas, kuris pats sprendžia 
savo ir savo tautos ateitį ir jos kultūrinį likimą. Jau Aristotelis 
žmogų pavadino draugijiniu. Ta tiesa ne tik nepaseno per 
porą tūkstančių metų su viršum, bet ji šiandien dar labiau 
skaidrėja ir aiškėja, kad vienas žmogus nėra žmogus. 

Žmogus pirmiausia apsireiškia šeimoje, o dar labiau 
norėdamas pakilti savo asmenybės didumu ir skaidrumu, 
žmogus turi išeiti iš šeimos į tautą. Tik tauta gali gaivinti ir 
stiprinti žmogų didiems darbams. Šis klausimas ypatingai yra 
įdomus ir svarbus Klaipėdos krašte. Yra daug pačių 
klaipėdiškių, tvirtinančių, kad Klaipėdos kraštas vargu yra 
daug kultūringesnis už kitas Lietuvos sritis. Jis yra civilizuotas. 
Jis tą civilizaciją ne pats iš savęs išgyveno ir išlukšteno, bet 
žymiai didesnę dalį gavo iš dalies. Štai kodėl ne be pavyzdžių 
daug kas įmato, kad esama šiame krašte tūlo nedarnumo 
žmonių dvasioje. Jie ūkiškai ir ekonomiškai gali protauti 
žymiai plačiau ir giliau, negu jie sugeba narplioti, tyrinėti savo 
vidaus pasaulį, kuriame glūdi tikroji žmogaus esmė. Tai yra 
pastebėję jau senieji kultūros darbininkai, kad žmogus, at- 
skilęs nuo savo tautos kamieno, negali pasiekti aukštos dvasi- 
nės kultūros laipsnio. Ir šitą mintį V y dūnas kėlė ne dabar, 
kada išaušo visokio veikimo giedriausias rytas, bet sunkios 
tautinės priespaudos metu, kada buvo giedamos mūsų tautai 
šermeninės giesmės. Vydūnas pajuto tautos ir atskiro 
žmogaus santykių esmę, todėl jo žodžiai lieka neklaidingi ir 
šiandien. 

Prieš akis atsistoja šiam kraštui sunki problema, ypatingai 
svarbi mokslo jaunimui. Koks gali būti šio krašto likimas? Kur 
jo kultūros veidas ir laimėjimai, atmintini amžiams? Nėra 
pažangos be skausmingų pastangų. To kiekviena gilesnė 
kultūra reikalauja. Be to nelemta apseiti ir Klaipėdos 
krašteliui. Ir čia reikės peržengti pirmąjį slenkstį — surasti 
savo tautą. Tas kelias į savo tautą gali duoti gražiausių kūrybi- 
nių žiedų. Jais nukaišyta mūsų tautos atgimimas. Išbraukime 
tautą iš savo literatūros, ką mes joje berasime? Dings tada iš 
mūsų akių visi Vydūnai, Maironiai, Vaižgantai ir kiti. Nesu- 
prasime ir Kudirkos graudžių sielos ašarų, kai jis paėmė 

pirmąjį „Aušros“ numerį į savo rankas. Tos ašaros buvo 
reikalingos nuplauti klaikiajai praeičiai ir pasiryžti kilniems 
darbams, kurių dėlei pats žmogus save, savo sveikatą ir gyvybę 
užmiršta. Kudirka save užmiršęs ir mirė, mums palikdamas 
didžių kultūros darbų ir nepaprasto kilnumo pavyzdį. 

Pirmieji tolimesnės kultūros daigai dygsta ir Klaipėdos 
krašte. Ir čia turime jau Kudirkų. Tik mes jų nepastebime, nes 
jie žandarų netampomi, kaip Kudirka, po kalėjimus. Bet jie 
jau aiškiai suprato, kad tik neišmanėliai gali peikti jų žygius, 
jei jie grįžta prie savo tautos. Jie, tie naujieji Klaipėdos krašto 
lietuviai, yra didingi ir drąsūs prieš savo buvusias tamsios tau- 
tinės praeities klaidas. Šie žmonės kuria naują gaivų kultūros 
židinį, kurio šviesoje turi gimti didi darbai, vertingi žmogui, 
tautai ir visai žmonijai. 

Dėl šio sveikosios jaunuomenės persilaužimo nėra ko 
seniesiems nuogąstauti ar liūdėti. Jis, jei ir skausmingas tam 
atgimstančiam žmogui, bet yra sveikas ir naudingas, o 
aukštesnei žmogiškumo kultūrai siekti yra vienintelis. Juk ir 
negyvoji gamta jaučia tą amžiną tikslumą. Ištirpdykime 
vandenyje kokį mineralą — jis vėl po kurio laiko grįš prie savo 
prigimties ir gaus pirmykštę savo formą, dar naujesnę ir 
skaidresnę. Jis kristalizuojasi. Todėl tautinis kristalizavimasis 
Klaipėdos krašte yra sveikintinas ir būtinas, jei šis kampelis 
nori siekti aukštesnės kultūros. Tai yra amžinas ir tikslus 
prigimties balsas. Šioje srityje snūduriautojai niekada didžių 
darbų nepadarys ir niekada nesupras Kudirkos sielos ašarų, 
nes jie menkučiai žmonės prieš tą dvasios milžiną, kuris buvo 
tiesus net savo nekultūringam priešui. 

Niekais nueis visų tų pastangos, kurie norės kultūrą pa- 
vaduoti civilizacija. Civilizacija nepasiekia žmogaus širdies. Ji 
lieka paviršiuje kaip europiškas negro frakas: frakas sau — 
negras sau. O čia civilizacijos ir kultūros esmė. 

Tikroji kultūra nėra tautų pjovynė, bet gražus ir kilnus 
bendradarbiavimas. Todėl netenka bijoti, kad kultūra ir tau- 
tinis susipratimas ardys darnų šio krašto dviejų tautų 
gyvenimą. Tik tautinio snūduriavimo klampynės gundo 
žmones labai nekilnioms įtakoms, darko jų būdą, slopina 


451 


kiekvieną dvasinį blaivumą ir pakilimą. Civilizacija dažnai 
tampa brutalumo lizdu. Dėl to be sielos kultūros ir pats žmo- 
gus yra tik brutali mašina. Tautinis susipratimas ir yra pir- 
masis regimasis Žmogaus dvasios laimėjimas. Todėl tautinį 
kristalizavimąsi skatinkime ir sutikime su džiaugsmu ir 
nuoširdumu kaip pirmuosius tikrosios kultūros žiedus. 


Vakarai, 1938 02 26 
Parašas: 4. Aš. 


Toks šūkis buvo paleistas „Vakarų“ puslapiuose jau per- 
nai. Jis buvo greit pagautas tų žmonių, kuriems rūpi mūsų 
šalies Vakarų dalis. Tačiau tas šūkis buvo ne vieno kurio, bet 
visos mūsų tautos širdies balsas, tiek gyvas ir galingas, kad 
šiandien jo kartoti netenka. Tai pajusta taip, lyg būtų sena 
skola mūsų Vakarams už tuos laikus, kada rytinė tautos dalis, 
rusų slegiama, ieškojo knyginės paskolos Vakaruose. Tuomet 
savo brolių balsą išgirdo Ragainė, Tilžė ir kiti Mažosios Lie- 
tuvos kultūros centrai. Knygos, kad ir su didžia rizika ir baisiu 
sunkumu, pradėjo plaukti per Nemuną ir plisti per visą Lie- 
tuvą. Jos išnešiojo, anot Vaižganto, Lietuvos Žodį po visus 
kampelius ir šiaudines pastoges. Tas Žodis buvo išgirstas, ir 
tautos sūnūs prieš dvidešimt metų apgynė savo krauju jo 
teises. Šiandie lietuviškas žodis laisvai skamba visuose Lietu- 
vos plotuose. 

Tačiau istorija lyg sukeitė savo spindulius. Rytuose 
patekėjo šviesūs ir galingi laisvės ir darbo spinduliai, bet 
Vakaruose vakaras ir naktis ilgokai nenorėjo užleisti savo vie- 
tos saulėtam lietuviškos knygos rytui. Ir buvo sušukta: 
„Lietuvišką knygą Vakarams!“ Ir ėmė plaukti tos knygos 
tokiu gausumu, kad buvo ir yra organizacijų, kurios ne 
šimtais, bet tūkstančiais siunčia savo surinktas knygas. Jei 
Vakarai susilaukė iš Rytų brolių senosios paskolos su tokiais 

nuošimčiais, kad toli pralenkia ir pačią skolą, būtų jau galima 
šiandie kalbėti ir apie tų knygų atranką. 

Todėl šioje vietoje bus leista pažymėti geros valios 
žmonėms, kad Vakarams negalima iš eilės siųsti bet kas, kas 
po ranka pakliūva. Mūsų pajūrio ir pamarių brolių buitis yra 
buvusi sunki, kaip ir visų mūsų. Herojiškumo, pasiaukojimo ir 
tvirtumo mėgstame visi ieškoti ir literatūroje. - Tokios li- 
teratūros mes turime senesnės gana daug. Jos kiekius pagau- 
sinti ir atrinkti būtų didžiai naudingas darbas. Tos literatūros 
autoriai diena iš dienos mus apleidžia, o jų tartasis žodis lyg 
nauja gyvybe sušvinta, kada jie netenka žmogiško kūno gyvy- 
bės. Vakarai dar norėtų gyvai pajusti mūsų tautos atbudimo, 
didžių pasiryžimų ir kovų dvasią už savo tautos teises ir lietu- 
višką žodį. 

Lietuviška knyga, praskynusi kelią į mūsų Vakarus, kur 
anksčiau ji buvo priglobta, bus laukiama ir kvieste kviečiama. 
Tada nebebus skolos ir nebereikės skolininkų. Lietuviškai 
knygai augti ir stiprėti susidarys dar naujas ir puikus dirvonas. 
Tada lietuviška knyga nebebus nedrąsus svečias savo brolių 
pastogėje, bet laukte laukiama mylima sesutė. Ir vėl ateis 
naujas metas, kada istorija sukryžiuos savo spindulius galuti- 
nai: Vakarus ir visos Lietuvos kampelius lietuviškai knygai — 
jos augimui ir klestėjimui! Bet dabar vis dėlto dar lietuvišką 
knygą Vakarams! 


Vakarai, 1938 03 01 
Parašas: A. RINGYS 


Klaipėda prieš karą buvo mažutis žvejų ir medžio prekybos 
uostas; į jūrą laivams išplaukt nebuvo nė molų. Viskas dabar 
padaryta ir daroma, kad Klaipėda taptų tikru Lietuvos uostu, 
sugebančiu aptarnauti net 8076 visos Lietuvos užsienio preky- 
bos. Klaipėdos uostas virsta pirmaeiliu Baltijos jūros uostu. 

Šitokioje perspektyvoje ryškiausiai šalia uosto iškyla pats 
miestas. Jį, kaip ir kiekvieną miestą, valdo miesto savivaldybė. 
Tačiau dabartinė savivaldybė, čia tiesiog vadinama magistra- 
tu, eina visai kitu keliu, maža tepaisydama, kas darosi aplink 
ir kokie nauji uždaviniai iškyla su kaskart šuoliais augančiu 
uostu ir visos valstybės ūkinio gyvenimo linkimu į jūrą. Čia 
pasirodo nedarnumų. 

Tie nedarnumai dar skaudžiau miestui atsiliepia, kad jis 
prieš karą, matyt, buvo padoriai administruojamas. Šiandien, 
tiesa, miestas turi savo elektrą, dujų fabriką, vandentiekį, 
autobusų susisiekimą mieste ir daugelį kitų pelningų įmonių. 
Miesto turtas sparčiai auga; jis jau vertinamas per 10 milijonų. 
Tačiau kai pasižiūri, kad jis auginamas tikra pamotės ranka, 
tenka nuliūsti. 

Prasidėjo sklypų supirkinėjimas. Tas supirkinėjimas varo- 
mas lyg užrištoms akimis miesto nenaudai: perkama ir už 
nereikalingą sklypą permokama kartais visu trečdaliu. Miesto 
tėvai tik paaiškina, kad tas sklypas ar namas (kad ir miesto 
knygynas!) turįs miestui tradicinės vertės, už kurią štai reikią 
tiek mokėti. Vėliau įsigalėjo sklypų mainymai su privačiais 
asmenimis taip pat be jokio aiškaus plano ir tikslo. Šitaip 
mėtomos miesto lėšos. Lietuvių atstovai kiekvienu kartu pro- 
testuoja, bet jiems prikišama, kad jie nepažįstą „aukštesnių 
miesto tikslų“. Ar tie aukštesni tikslai yra kaip tik tie per- 
mokėjimai atskiriems miesto piliečiams? Miesto tėvai jau ne- 
bepasiaiškina. 

Toks pat vaizdas ir pačioje administracijoje. Štai vasario 25 
d. uždarame miesto seimelio posėdyje buvo priimti du valdi- 
ninkai ir nustatytos algos. Miesto patarėjui inž. Giesing'ui 
paskirta mėnesinė alga 2.120 It., butpinigių 180 It., vaikų 
priedo už pirmą 24 lt., už antrą 48 lt., už trečią ir ketvirtą po 
60 lt., o už penktą ir kiekvieną kitą po 72 It. 

Teisės pat. Buttkerait'ui paskirta alga 1.200 It. mėnesiui su 
kasmet didėjančiu 200 It. priedu, butpinigių 180 It., vaikų 
priedo už kiekvieną iki 6 metų po 45 lt., 6—14 metų po 50 lt., 
nuo 14—21 metų — 55 It. 

Iš to visiškai naujo pavyzdžio matome, kad tų valdininkų 
ne tik puiki alga, bet gražūs butpinigiai, o ypač šaunūs vaikų 
priedai. Štai kur šeimos atlyginimas! 

Šiaip ar taip, šios didelės algos vėl teisinamos aukštesniais 
tikslais ir tų Žmonių nepamainymu, nes pirmasis iš jų... ir lie- 
tuviškai nemoka. Tiesa, Klaipėdoje pragyvenimas yra bran- 
giausias iš visos Lietuvos, bet šitoks algų dydis ne tik toli 
palieka aukščiausius valstybinių įstaigų valdininkus, bet 
pralenkia net ir Direktorijos pirmininką, kuriam pagrindinė 
alga metams tėra 17 tūkstančių litų be kitų priedų. 

Tos išpūstos algos vėliau išnaudojamos agitacijai: pernelyg 
gerai apmokami miesto tarnautojai verčiami baidytis valstybi- 
nių skurdžių tarnybų, o kartu su jomis ir to tariamo skurdo, 
kurį atnešiąs lietuvių šeimininkavimas mieste. 

Tokia pat miesto politika yra ir su darbininkais. Jiems taip 
pat stengiamasi sąmoningai brangias algas mokėti. Jei pritrūk- 
sta pinigo ar vertingo darbo, tai kaltu apšaukiamas lietuvių 
antplūdis: jis ir darbą, ir pinigą atimąs. Tačiau, kol tas atėjęs 
darbininkas gauna darbo ar įgyja teisę nedarbo metu gauti 
pašalpą, turi ne tik kelerius metus skurdžiai čia pragyventi, 
bet ir tikrus kryžiaus kelius išvaikščioti. Mat čia „aukštesniais 
tikslais“ tą „antplūdį“ visomis jėgomis stengiamasi sulaikyti ir 
pagaliau įstaigose yra įsigalėjęs toks biurokratizmas, koks ki- 
tur Lietuvoje nė nepažįstamas. 

Eiliniams miesto gyventojams tenka gyventi lūšnose, 
vaikščioti be šaligatvių gatvėmis, kurių daugumas negrįstos ir 
vasarą dulkėtos, o žiemą ir rudenį neišbrendamos. Mokyklos 
dažnai esti stačiai lindynės. Štai lietuvių tūkstantiniam moki- 
nių skaičiui magistratas per 15 metų dar nepastatė nė vienos 
mokyklos, ir lietuviai turi kampininkauti tamsiose ir šaltose 
patalpose. Pats miestas nepritaikomas prie uosto ūgio, ne- 
tvarkomos g-vės, nepritaikomos prie augančio judėjimo. Jau 
kelinti metai jaučiamas gyvas trečio tilto per Dangę reikalas. 
Du nedideli tiltukai turgaus dienomis sausakimši. Be to, jie 
dažnai turi praleisti laivus. Sustabdomas tada judėjimas visoje 
miesto dalyje, ir moterų su krepšiais susirenka prie tilto 

šimtai. Štai tau patogumai iš „aukštųjų miesto tikslų“, kurie 
naudingi tik keliems. 

Magistratas, mokėdamas pasakiškas algas savo tarnauto- 
jams, švaistydamas beverčiams sklypams, namams ir dvarams 
pinigus, į žmonių skundus trumpai atsako: nėra pinigų nei til- 
tams, nei mokykloms, nei gatvėms tvarkyti, nei pigiųjų butų 
kolonijai statyti. 

Tuo tarpu magistrato ponai moka, jei jiems naudinga, 
paimti kokią brangią paskolą, net su aukščiausiais procentais, 
ir sau pasistatyti puikius namus. Pačiam miestui tenka fa- 
tališkas likimas — „kad jis būtų tamsus ir juodas“; to mat 
reikalauja „aukštesni tikslai“, atseit, miestas bent paviršiuje 
turi vis dar reprezentuoti „lietuviškąjį skurdą“. 


XX amžius, 1938 03 3 
Parašas: A. Ložys 


Kalbant apie Klaipėdos magistrato darbus, tenka paklausti, 
ar toks darbų atlikimas, koks kad yra dabar, yra galimas ir 
pakenčiamas kultūringoje įstaigoje? 

Štai konkretūs faktai. Reikėjo ir reikia visiems valstybinių 
įstaigų tarnautojams įsigyti pasą su Klaipėdos krašto požymiu. 
Teko ir šių eilučių autoriui atlikti šią pareigą, kuri pasirodė be 
galo nemaloni. Padavus pareiškimą pasui gauti, tuoj atėmė 
vidaus pasą ir išlaikė tris savaites, neduodami jokio 
pažymėjimo. Po trijų savaičių policininkas atnešė vidaus pasą, 
bet kvietimo prašomam pasui gauti vis dar nėra. Atsakoma, 
kad dar nesurinkti reikalingi pažymėjimai, nes įstaigos ne- 
siskubinančios jų duoti. Tuo tarpu Klaipėdos krašto gyventojo 
požymio įstatymo 5 $ 5-ta taisyklė aiškiai sako: „Ypatingų 
ištyrimų nebus reikalinga tiems asmenims, dėl kurių iš 
aplinkybių reikėtų spręsti, kad jie atitinka sąlygoms, nustaty- 
toms visų viešųjų ir politinių teisių naudojimui, pav., valdi- 
ninkams (valdiškiems tarnautojams) ir kariams, jeigu pristatys 

atitinkamą savo vyresnybės paliudijimą“. (Valdžios žin. 1929 
m. 263 psl.). 

Visos šios sąlygos jau buvo atliktos pareiškimą įteikiant š. 
m. sausio 25 d., o nuėjus jau kovo 7 d. dar nebuvo gautas 
Valsčiaus teismo pažymėjimas, kuris etatiniam tarnautojui 
visai nereikalingas. Savaime aišku, kad čia prasilenkiama su 
įstatymu ir taisyklėmis, kurios tvarko pasų davimą. Jei pasų 
skyrius pats nesugeba susitvarkyti, kad sau ir kitiems 
negaišintų laiko, teko kreiptis į aukštesnius viršininkus. Paties 
pasų skyriaus nurodymu, toks viršininkas esąs miesto Policijos 
valdyba, vadovaujama burmistro. Tačiau, burmistrui sergant 
(taip buvo pranešta), teko kreiptis į vyr. burmistrą, kuris per 
kitus valdininkus nurodė su tokiais skundais kreiptis į p. 
Damisch'ą, miesto Valdybos direktorių. Tenka ten kreiptis. 
Bet kas nuostabiausia: Damisch'as, būdamas tokiose atsakin- 
gose pareigose, nemoka lietuviškai. Negalima susikalbėti be 
vertėjo. Tenka vėl eiti pas vyr. burmistrą dr. Brindlinger'į. Šis 
teikės, visai skundo esmės nepatyręs, per valdininkus 
pranešti, kad besikreipiąs asmuo jam yra persona ingrata, 
kam rašąs laikraščiuose apie magistrato darbo trūkumus. 

Štai kuo baigės pasų byla etatinio valstybės tarnautojo, 
išgyvenusio Klaipėdoje dvejus metus su viršum ir dirbusio net 
Krašto direktorijos žinioje apie metus. Tik patį įstatymą tai 
įstaigai atnešus, gautas pasižadėjimas išduoti pasą, nuvilkintą 
beveik per kelis mėnesius. 

Taigi kam tarnauja magistratas ir kaip atlieka darbą? Kaip 
toks magistratas aptarnauja reikalus tų, kurie kišenėse negali 
nešiotis įstatymų? Tokių žmonių, kurie turi visokių reikalų, 
bus tūkstančiai. Juos visus vargina koks nevykęs ar nemokąs 
lietuviškai valdininkas. Ar kultūringa įstaiga to negali su- 
prasti? Ar vyr. burmistras turi teisę piliečius skirstyti sūnumis 
ir posūniais? Kuriame kultūringame krašte taip skundai 
sprendžiami, nepriimant ir neišklausant paties skundėjo ? 

Ar magistratas neturėjo užtenkamai laiko ir priemonių, 
kad atsakingi asmenys išmoktų lietuviškai ar kad jie būtų 
pakeisti kitais, kurie šias pareigas galėtų tinkamai atlikti? 

Jei į šiuos viešus reikalus žiūrėsime pro pirštus tie, kuriems 
rūpi mūsų miesto ir įstaigų kultūra, ilgai ten gerovės nesusi- 
lauksime. 

Didžiai tenka nustebti matant, kaip elgiasi atsakingi as- 
menys su klientais, kurie nori su savo viršininkais tik lietu- 
viškai kalbėti. Ar čia kyšo politinis nevykęs siauraregiškumas, 
ar asmeniški tų pareigūnų trūkumai, vis tiek nepakenčiamas 
tokioje reikšmingoje įstaigoje, į kurią tūkstančiai žmonių turi 
reikalų. 

Ar pasirinktasis vyr. burmistro kelias yra teisingas ir 
užtenkamai kultūringas skirstyti savo miesto gyventojus į 
sūnus ir posūnius, tegu sprendžia skaitytojai. 


XX amžius, 1938 03 17 


Išgyvenome ir dar išgyvename savo tautos didžius 
sąjūdžius. Tokiu metu pabunda iš pat gelmių tautos sąmonė ir 
sušvinta tautos esmė. Čia pasirodo ir tos jėgos, kurios palaiko 
ir ugdo tautą ir jos gaivalingumą. 

Štai kai kurie mūsų pajūrio broliai reiškia susirūpinimo, ar 
pradėti santykiai pietų kaimyno nebus išnaudojami jo 
kultūrinei į mus įtakai. 

Mūsų laimei, čia yra stambi klaida taip galvoti ir nusiteikti. 
Mūsų tauta jau yra tampriai sucementuota savos tautinės 
kultūros, kuri yra tvirčiausia atspara svetimoms įtakoms. 

Tuos žodžius patvirtina visu ryškumu ir įtikinamumu mūsų 
istorija nuo S. Daukanto laikų. Jis pirmasis iškėlė didžiausiu 
aiškumu mintį, kad visa istorija liudija, jog lietuvių ir lenkų 
santykiai, kurie buvo Liublino unijos nustatyti, yra kiaurai 
žalingi lietuviams. Jei norime išlaikyti tautos gyvybę ir 
kultūrinį savarankiškumą, šaukė lietuvių tautos žadintojai nuo 
Daukanto laikų, turime tuos santykius nutraukti ir juos re- 
formuoti iš pagrindų. Reforma turi būti baigiama visišku lie- 
tuvių valstybės ir kultūros savarankiškumu. 

Daukanto ir kitų jo laikų patriotų žodžiai, kad ir pakliuvo 
dar į labai nederlingą anuo metu lietuvišką dirvą, bet vaisių 
atnešė, o lietuviškos kultūros derlius su kiekviena karta 
gausėjo, kol jį nuskynėme Lietuvos nepriklausomos valstybės 
atkūrimu. Ir štai paskutiniai praeito šimtmečio dešimtmečiai 
rodyte rodo atkaklią lietuvių kovą prieš lenkų įsigalėjusią 
kultūrą ir kalbą. Didįjį karą mes jau sutinkame tautiškai 
subrendę tiek, kad išdrįsome vieningai panaudoti ginklą 
nepriklausomybei ginti nuo komunistų, bermontininkų ir 
lenkų. O šitoji istorija dar tebėra tiek gyva, kad ji atsiliepė 
šiomis dienomis ir tolimame mūsų pajūryje su tokiu gyvumu ir 
drąsa, kad lenkiško ginklo žvanginimo nepabūgo nė vienas lie- 
tuvis. Jei mes viename punkte, būtent dėl santykių 
užmezgimo, nusileidome, tai yra ne mūsų baimė ginti savo 
tiesą ir garbę, bet brangi kultūros ir tautos duoklė. 

Grįžkime į kultūrą. Būtinai ją atskirkime nuo politikos, 
kuri dažnai yra dirbtinė ir prievartinga. Politikos tam tikri 
niuansai ateina ir praeina žmogaus sielos nepasiekę. Tuo tar- 
pu tikra kultūra gali prabilti tik per širdį į širdį, kur tenka 
ieškoti gaivinančių Žmogaus asmenybės ir kultūros gyvybinių 
jėgų. Tikroji kultūra blizga visam pasauliui, ir ja jis gėrisi. Ar 
po šitokių nekultūringų įvykių gali lenkai žavėti mūsų tautos 
mases ir traukti mus į savo kultūrą? Šimtą kartų ne! Šitą ne 
kartos visi lietuvių milijonai ne tik Lietuvoje, bet ir visame 
plačiausiame pasaulyje, kur tik lietuvio gyvenama. 

Jei politinius santykius galima atnaujinti ir jėga, tai 
kultūriniai santykiai yra visai kitos prigimties: juos galima at- 
naujinti tik per širdį ir skaidrų protą. Čia bus reikalinga iš 
lenkų pusės nuoširdumo aukos. 

Mūsų pajūrio žmogui yra sunku iš tolo nustatyti tikrus 
kultūrinius santykius su mūsų pietų kaimynu, politine jėga 
pasikėsinusiu veržtis į mūsų kraštą. Šitoji politinė jėga kartu ir 
naikina iš pat pagrindų kultūrinę įtaką. Pagaliau mūsų jaunoji 
karta, brendusi prieš pat karą, karo metu ir po karo, yra 
visiškai izoliuota nuo lenkų kultūros jau ir tuo, kad nemoka 
net lenkų kalbos. Šioji karta jau yra išėjusi į gyvenimą ir 
mūsų nepriklausomos valstybės ir savos tautinės kultūros 

gyvenime labai daug reiškia. Tai yra pats gajausias tautos 
sluoksnis. Šis sluoksnis yra begalinė jėga visiems 
kultūriniams antplūdžiams, tiek jie eitų iš pietų, rytų ar 
vakarų. Tas sluoksnis turi užtenkamai gaivalingos ir kūry- 
bingos jėgos ne tik įtakoms atsispirti, bet ir savarankiškai 
kurti savo kultūrą, kurioje jau kasdien išryški tas skaidrus 
žmoniškumas, kurį vakaruose beveik vienišas yra skelbęs tik 
Vydūnas. Jis skelbė dėl to, kad jis dar tikėjo lietuvių 
kultūros gaivalingumu net tuo metu, kada visa tauta buvo 
svetimų pavergta. 

Ar palyginti anie laikai su šiandiena? Jokio tarp jų 
panašumo! Gal tik tiek, kad mūsų mažą tautą, esančią ant 
didžiojo Vakarų ir Rytų kelio, nuolat vargins pasikėsintojai, 
kurie mums gręs ar politine, ar kultūrine vergove. Mūsų 
tauta, ypač jaunimas, turi pabusti ir aiškiai nuspręsti, kad 
mes nuo tų kovų niekada nebūsime laisvi. Tačiau bet kokios 
kovos ir mažai tautai nėra pavojingos, jeigu ji yra vieninga ir 
kultūringa. Taip iškalbingai mums byloja belgų, olandų, o 
ypač šveicarų tautos. Vieningumo, kultūros ir amžino kūry- 
bingumo kelias ves mus per visokias audras į ateitį, kuri mūsų 
darbu kaskart labiau skaidrės ir galės vėliau taip pat Žavėti 
savo patrauklumu ir kitas tautas. 

Be abejo, mes ne tik gyvename nacionališkumo amžių, bet 
iš tų pačių idėjų atkūrėme ir savo valstybę. Mes neniekiname 
ir kitų. Bet mūsų valstybė yra lietuvių kūrinys. Savaime aišku, 
kad tik lietuvio rankos yra užtenkamai kovose išmėgintos ir 
pašventintos ne tik vairuoti mūsų valstybės laivą, bet ir 
tvarkyti jos mechanizmą. Čia lietuvis lietuviui negalės būti 
nedraugas, nors jų nuomonės kažkaip skirtųsi dėl kai kurių 
mažmožių. Ir šitas pavojus mūsų tautai yra didysis varpas, 
skelbiąs mūsų tautos politinę vienybę. Čia prieš lietuvio 
vardą išblėsta visos nuomonių atošvaistos. Taip dabar galvo- 
jame visi: darbininkas, ūkininkas ir kiekvienas valdininkas, 
ar jis būtų didis, ar mažas pareigūnas. Tų pačių jausmų yra 
gaivinami lietuviai, nesvarbu čia: ar jų sodybos Pajūryje, ar 
Padubysyje, Paneryje ar Panemunėse. Visi šiandien gyve- 
name vieningumo jausmu. Ugdykime jį ir skaidrinkime, kad 

jis liktų ir tolimesnei ateičiai. Jeigu mūsų darbai gims iš visos 
tautos sutelktinių jėgų, jie bus galingi atsispirti pietų ir vakarų 
besiveržiančioms ne tik politinėms, bet ir kultūrinėms 
įtakoms. Jokio pavojaus tuomet nebus niekada, kaip jo nėra 
šiandien, kada mes sutelktinai jaučiame, mąstome ir ryžtamės 
bet kokiems tautos labo darbams. 


Vakarai, 1938 03 25 
Parašas: A. Ringys 


Neseniai skaitėme „Lietuvos aide“ gražų patriotinį mūsų 
kariūnų pasiryžimą: atlietuvinti savo pavardes. Šis jų žygis gal- 
būt yra vertintinas kaip patriotinis ir kultūrinis. Mūsų tauta 
jau užtenkamai visais atžvilgiais yra tiek subrendusi, kad galė- 
tų išsivaduoti iš mums nenaudingų kultūrinių ir politinių lie- 
kanų. Tuos jaunuolius sveikina visi, kurie jaučia savos kultū- 
ros reikalą ir tautinę garbę. Jų keliu esame pasiryžę visi eiti. 

Tačiau pavardžių ir vardų rašymas nėra tik kultūrinė ir 
tautinė savigarba, bet ir gyvas reikalas sutvarkyti mūsų 
metrikaciją apskritai. Mes savo metrikos niekada neturėjome. 
Ją pradėjome tik po Didžiojo karo be jokio plano ir 
pasiruošimo. Mūsų kultūrinis gyvenimas yra jau taip toli 
pažengęs, kad mūsų metrika, pradėta vos prieš dvidešimt 
metų, yra ne tik pasenusi, bet visais atžvilgiais lopytina, kad ji 
galėtų turėti kultūringos tautos vartojamos metrikos išvaizdą. 
Todėl ir pradėkime kultūringai tvarkyti savo metriką iš pat 
pagrindų. Mūsų nepriklausomo gyvenimo dvidešimtieji metai 
yra ir bus tuščiaviduriai, jei į juos nesistengsime įdėti lietu- 
viškos kultūros pėdsakų, kuriuos galėtų paveldėti su džiaugs- 
mu ir garbe būsimos kartos. 

Bet čia dar ne viskas. Dėl nesutvarkytos mūsų metrikos 
daugeliui žmonių yra tikras vargas. Mūsų įstaigos ir net teis- 
mai apsiprato su ta netvarka, kuri viešpatauja mūsų 
metrikacijoje. Argi visur? Klaipėdos kraštas čia sudaro išim- 

tinę teisinę padėtį. Čia įsigalėjusi visai kita tvarka: raidinė 
drausmė varduose, pavardėse ir vietovardžiuose. Ir čia žmo- 
gus gali likti ir beveik lieki be pilietybės ir jų teisių, kurios yra 
specialios Klaipėdos krašto gyventojams. Tas teises, 
pasakytume, reguliuoja duodami nauji pasai su Klaipėdos 
krašto požymiu. Paimkime keletą pavyzdžių. 

Mūsų savivaldybės niekada nėra turėjusios užtenkami pa- 
rengtų darbininkų. Tinkamų darbininkų trūkumas buvo ypač 
gyvai jaučiamas pirmaisiais mūsų savarankiško gyvenimo me- 
tais. Tačiau kaip tik tais metais žmonės turėjo pasirūpinti savo 
asmens dokumentais. Ir šiandie anų laikų dokumentai ir pasai 
sudaro. dar žymiai didesnę dalį. Ten jokios tvarkos nematyti. 
Gyvenimas vietoje nestovi: vedybos, mirimai, gimimai. Reikia 
naujų dokumentų, o šie remiami senaisiais. Bet kaip? Turime 
nepamiršti, kad mūsų, beveik visos Lietuvos, metrikos yra Met- 
ropolijos kurijos archyvuose. Jie tvarkomi žmonių, nusimanan- 
čių toje srityje. Iš ten gauni kitokius dokumentus, kurie nebe- 
sutinka su kokiu pasu, duotu kurios menkutės savivaldybės. 

Sakykime, vedei Kaune ir ėmei metrikas iš Metropolijos 
kurijos. Vedybų metrika sudaroma ne pagal pasą, bet pagal 
duotąsias Kurijos metrikas. Pase lieka vardas, pavardė ir vie- 
tovardis senoviškai užrašytas, o vedybų metrikos — jau kiek 
aplietuvintos. Klaipėdos krašte toks žmogus ne tik naujų tei- 
sių negali įsigyti, bet ir į kalėjimą gali pakliūti už gyvenimą su 
svetima moterimi ar už dokumentų klastojimą! Štai smulk- 
menos, kurios reikšmingos Klaipėdos krašto įstaigoms. 

Imkime kokį Andrių Normantą, kuris pase Andriejus 
Normontas. Mūsų įstaigos gal tą Žmogų palaikys tuo pačiu, 
bet Klaipėdos kraštui, o ypač Klaipėdos magistratui, yra čia 
du žmonės skirtingais vardais ir pavardėmis. Toks žmogus, 
norėdamas gauti pasą su Klaipėdos krašto požymiu, surinks 
su vargais visus reikiamus dokumentus per kelius mėnesius ir, 
nusinešęs vidaus pasą, patirs, kad tie visi dokumentai yra ne 
jo, bet Andriaus Normanto ar atvirkščiai. Atsakymas bus 
trumpas: jei yra kur klaida, sutvarkyk — siųsk pasą davusiai 
įstaigai ištaisyti. Pasiunti. Valsčius atsako: paso ištaisyti ne- 
galime, nes tokiais dokumentais duotas. Tą patį ir klebonas 

atsako — ir abu yra teisūs, tik žmogus lieki be teisių. Įstaigos 
tradicijos ir biurokratizmas yra nenugalimi. Spirsies ir ten dar 
lįsi — įstaiga vėl teisėtai gali pasiūlyti kalėjimo! Juk čia tikras 
anekdotas! Bet čia ne juokai, bet tikrai išgyventas ir gyve- 
namas momentas, kol mūsų metrikos nebus sutvarkytos. 

Kur dar visokios smulkmenos, kuriomis, kartais, iš šalies 
žiūrint, lyg tyčia vargina darbininkus ir kitus žmones. Iš An- 
driejų yra labai daug Andriejauskių ir Andriejauskų. Čia vėl 
kebli istorija dėl galūnės. Maža to: mūsų valsčiai yra 
prirašinėję iš tos pavardės visokių pavardžių: Andrejauskas, 
Andrėjauskas ir Andriejauskas. Pridėkime dar galūnes — ir 
gausime tam vienam žmogui visą virtinę pavardžių, kurių iki 
mirdamas nespėsi ištaisyti. Tas pats ir su lietuviškiausia pa- 
varde Normantas, kuris tarmėse gali būti Narmantas, Nar- 
muntas, Normontas ir dar kitaip. 

Todėl lietuviškos metrikos laukiame ne tik tam, kad 
galėtume atlietuvinti ar sulietuvinti savo pavardes, bet ir lie- 
tuviškiausios pavardės šaukiasi tvarkos. Tokia pat padėtis ir 
su vardais. Šie metai yra ypatingai svarbūs. Mes turime ne tik 
minėti sukaktuves, bet ir dirbti lietuviškai kultūrai. Pagaliau 
Klaipėdos krašte šie metai yra savotiški teisiniai metai: 
renkamas Klaipėdos krašto seimelis ir savivaldybės, tarp 
kurių svarbi vieta tenka Klaipėdos miestui. Klaipėdos magis- 
tratas, būdamas tam tikros orientacijos, ne tik nepadeda 
žmonėms, o ypač darbininkams, bet dar trukdo, jei tik gali kur 
prikibti. Čia darbininkas netenka ne tik viešųjų politinių tei- 
sių, bet ir socialinės globos sunkiu nedarbo ar ligos metu. Jis 
laikomas atklydėliu, ne to miesto gyventoju, nors jis per 
penketą metų bus išgyvenęs. Pasų reikalas keleriopai 
skaudžiau jaučiamas Klaipėdos krašte. Rodos, stambieji dar- 
bai yra atlikti naujiems pasams duoti. Įstatymai ir seniai pro- 
jektuose. Truputį daugiau pastangų — ir mes dar šiais metais 
išgelbėsime keletą tūkstančių beteisių žmonių mūsų bran- 
giame pajūryje. 


Lietuvos aidas, 1938 04 02 
Parašas: A. Buivydaitis 

Paskutinysis Klaipėdos krašto seimelis gali būti visai drą- 
siai laikomas vokiečių ir vokietininkų Seimelio rinkimų agita- 
cijos pradžia. Ypač buvo puolama karo padėtis ir valstybės 
saugumo policija kaip tik tame mūsų valstybės kampelyje, kur 
yra psirodę daugiausia valstybei pavojaus. Neva skundas dėl 
karo padėties buvo lyg apeliacija į tam tikras pasaulines jėgas, 
kurios turėtų praplėsti savo globą ir šiam „vargstančiam“ kraš- 
tui. Šių šauksmų didžioji dalis, be abejo, yra importuota, o tuo 
pačiu dar labiau reikalinga mūsų didesnio dėmesio ir aktyvumo. 

Ir Gubernatoriaus veto teisės puolimas, nors ir nenaujas, 
bet šiuo momentu būdingas, ypač kai prisimeni, kad šio sei- 
melio kadencija baigias, o jo naudingo veikimo balansas liūd- 
nokas. Jis nedaro jokio įspūdžio, ir patys valdovai nesitiki jo- 
kių laurų net iš tų, kurie anais metais per rinkimus buvo ištiki- 
mi. Todėl jau gyvas reikalas patiems valdovams rasti pasiteisi- 
nimo priemonių ir priežasčių, kurios jų „gerus norus“trakdė. 
Taip čia yra politiškai plaunamos agitacinės rankos, kurios 
bus šiais metais ištiestos naujiems balsams pažvejoti. 

Tam tikras ramiosios visuomenės budrumas ir jaudinimasis 
yra visai suprantamas, ypač kad neseniai net buvome pasaulio 
dėmesio objektu; tam tikru požiūriu kaltininku, kad užsienio 
laikraščiai nešykštėjo spėliojimų, kad įvairūs gaivalai stengiasi 
nerimą ir įtempimą padidinti dirbtinėmis priemonėmis, neuž- 
miršdami pasinaudoti ir neseniai pažeista mūsų valstybine 
garbe. 

Klaipėdos krašto rimtoji visuomenės dalis labai susimąsto, 
turėdama prieš akis šio krašto reikalus ir visus tuos veiksnius, 
kurie yra bendri visai valstybei ir nuo kurių priklauso mūsų 
tautos ir valstybės likimas. Be abejo, daug būtų ramiau, kad 
mūsų dėmesys tebūtų tik čia, pajūryje, sukoncentruotas, o ki- 
tuose vidaus reikaluose būtume vieningai solidarūs ir aktyvūs. 
Deja, tuo pasigirti negalima. 

[--] 

Bet mes, klaipėdiečiai, ypač laukiame tos pažadėtos konso- 
lidacijos tam, kad nutilęs partinis egoizmas leistų nukreipti į pa- 

jūrį visos tautos dėmesį. Jis yra reikalingas šiais metais labiau 
negu seniau, kada dar nebuvo pažinti ir pavartoti tie agitaci- 
niai metodai, kurie neseniai pasirodė. Sakėme, kad jie impor- 
tuoti, bet gali būti liūdniausia, kai jų vaisiai bus eksportuojami. 

To akivaizdoje didžiosios Ginklų fondo akcijos buvo palies- 
ta lietuviškoji Klaipėdos visuomenės dalis. Ir čia, rodos, ji ne- 
atsiliko nuo kitų Lietuvos vietų, kurios taip pat gyvai reagavo į 
mūsų tautos savarankiškumo pažeidimą. Deja, šitoje vietoje 
geriausiai jaučiamas ir kitas lazdos galas: kaip nepatvarus gin- 
klas, jei nepatvarios dvasios rankose laikomas. Šis kampelis 
yra dviejų kultūrų arena ir jauste jaučiame, ypač šiais metais, 
kad labai lengvai gali užbėgti kultūra ginklų kovai už akių. 

Jei mes būsime vienalytė kultūrinė, 0 tuo pačiu iš dalies ir 
politinė masė, daug kam bus užkirstas kelias net svajohėms, kad 
šitas kraštas laukia išvadavimo. 

Juk šitas išvadavimo šūkis yra tiek dabar madingas, jog tik 
viena patvari kultūra tegali atsispirti visokiems jo gundymams 
ir netikėtumams, kuriuos mėgsta suregzti minėtas šūkis. 
Todėl reakcija, kad ne tik ginklas, bet ir ginkluotasis būtų 
tvirtinamas, geriausiai jaučiama mūsų pajūryje. Buvo net vie- 
tų, kur žmonės mokyklos ir mokinių surenkamus centus 
tėvynės saugumui stiprinti norėjo skirti tikra žodžio prasme 
Kultūros fondui, iš kurio būtų kalami dvasios ginklai. 

Ir iš tiesų, dvasios ginklų čia, pajūryje, mums daug daugiau 
reikia negu kur kitur. Buvo ir tebėra gyvos viltys ir tvirtas 
pasiryžimas, kad šitas kampelis dėl kultūrinių ir politinių 
priežasčių turi laukte laukti aukštosios mokyklos, kuri vienin- 
telė gali praskaidrinti kartais ūkanotą pajūrio dangų. Juk 
kiekvienas šio krašto kaimelis čia kalba apie didžią tūkstan- 
tinę istoriją, kurią, deja, ne kiekvienas gali suprasti. Krėvės 
Vainorų šių dienų gyvenimui neužtenka. Todėl toks Mindau- 
go universitetas, kurį turėtų lydėti kiti kultūriniai priedai, bu- 
vo ir tebėra visų kultūrinių svajonių taškas. Šias neišplėtotas 
mintis, taip svarbias mūsų pajūriui, yra gražiai supratę lenkai 
ir savo atitinkamoms vietoms prisitaikę. Lenkai, šių dienų 
įkvėpti, sėte yra apsėję monografijomis tas vietas, kurios buvo 

nors kiek svetimo smėlio užneštos. O mums dar labiau tiktų 
tik kultūros kelias į savo tautos pilnybę ir savarankiškumą. 

Dabartiniu metu visų kalbų ir pokalbių neatrišamas 
mazgas sustoja ties būsima jau rudenį opera, kurios švelnus 
vėjelis papūtė šį kartą iš Kauno. Apvilti žmonės tiki ir netiki. 
Juk operos užuomazga yra buvusi. Kodėl tas žiedas neištvėrė 
pavasario pajūrinių ar kitų šalnų? Be abejo, mėginimai, jei jie 
neįvyksta, daug ką apvilia. 

Tačiau niekada neapvils nieko kultūrinių frontų sustiprinimo 
pajūryje reikalas. 

ia jau tiek yra aiškus šis reikalas, kad negali būti jokių 

diskusijų. Tik vienintelis klausimas: kaip ir kuo greičiau. Jau 
minėta geopolitinė padėtis reikalauja iš mūsų tam tikrų sku- 
besnių pastangų, kad neliktų ši vieta „neapgyventos kultūros 
dykynė“, kuri gali būti maloni tik ne mums. Rūpinamės mo- 
dernišku urbanizmu, bet reikia nepamiršti ir tam tikros pro- 
porcijos tarp kultūrinės ir medžiaginės srities. Miestas, jau se- 
niai persvėręs pusšimtį tūkstančių gyventojų, turi teisės laukti 
sau daugiau nei vidurinių mokyklų ir eilinių kinų, kurie, būda- 
mi svetimose rankose, nesistengia atlikti kultūrinės misijos, ku- 
ri jiems būtų galima ir net privaloma. Opera, kaip rašo laik- 
raščiai, išsprendžia geriausiai ir ekonomiškiausiai mūsų meni- 
nių jėgų paskirstymą ir prieauglio problemą. Kaunas jau seno- 
kai jaučia vokalinių jėgų perteklių. O jei Klaipėdoj būtų ope- 
ra, dvi muzikos mokyklos turėtų tada kur dėti savo prieaugį, 
ypač jei būtų suorganizuoti bent trys stambaus masto orkes- 
trai. Operos viltys yra jau tiek gyvos, kad tik taip ir tekomen- 
tuoja Kauno operos gastroles, kurių maršrute neįtraukta 
Klaipėda, nors ir jau laukia Karaliaučiaus operos gastrolių... 

Mietas auga ištisais kvartalais. Moderniškas urbanizmas 
negali pasitenkinti gatvių ir namų miestiškumu, visiškai už- 
miršdamas Žmonių kultūrinius reikalus. Įsteigtas, į plačią vi- 
suomenę atremtas Kultūros fondas čia daug galėtų padėti su- 
minėtomis ir dar naujomis kultūrinėmis įstaigomis Klaipėdoje. 


XX amžius, 1938 04 22 
Parašas: A. Ložys 

Gerbiamoji redakcija, 


Jau parašiau neseniai straipsnį. Matyt, jis krepšin nuėjo... 
Šiandien rašiau tik laišką, bet jau krauju palaistytą. Aš mat 
buvau užbėgęs įvykiams už akių. 

[-] 

Šis antras faktas, rodos, aiškiai parodo, kad jau prasideda 
vokiečių sudetizmas mūsų pajūryje, ypač kad sužeistieji jų 
krašto policijos šaunamų ginklų aukos. 

Kaip girdėti, Krašto policija davusi gubernatoriui 
pasižadėjimą, kad ji taiką padarys. Ji ištesėjo: atkreipė savo 
ugnį tik į lietuvius, kurie ir taip jau vokiečių akmenimis 
svaidomi. Policijos šališkumu įsitikinau. Vaikai, 12-16 m., 
vaikšto sau be tvarkos gatvės viduryje ir šaukia „Sieg heil“. Jų 
policija negirdi ir nemato. Taip buvę ir uoste. Girdėti, kad 
tam kraujui nuplauti policija „atsiprašiusi“ gubernatorių. Vi- 
sas miestas, ypač lietuviai, reikalauja ne atsiprašymo už 
žmonių gyvybes, bet tvarkos ir bausmės nusikaltusiems. 

Kad policijos ginklas buvo nereikalingas, rodo kritusis 16 
m. jaunuolis. Ar jai buvo mirtinas pavojus iš to jaunuolio? 
Lygiai kovoja su mirtimi pašalinis žmogus, nežinojęs pakliuvęs 
į įvykius su žmona. Jis tapo tiesiu taikiniu policijai... Šie faktai 
rodo, kad komendantas turi susirūpinti tvarka, jei krašto 
policija šaudo nekaltus lietuvius, o globoja demonstrantus. 

Tegu reikia taikaus efekto. Sutinkame. Bet jis turi būti gy- 
vas ir staigus. 


L] 


Rašiau savo įspūdžius ir pastabas. Jaučiuosi per trejus me- 
tus pažinęs Klaipėdą, ypač dar kartu dirbdamas. Iš čia rausias 
po mūsų valstybės pamatais, jei lietuvis Lietuvoje pasijunta 
atiduotas svetimųjų žaislui, kur jo gyvybė neverta nė pusės 
bekono kainos. [...] Pralietas kraujas šaukiasi dangaus ne tiek 
keršto, kiek saugumo, tvarkos ir valstybės autoriteto, kuris čia 
mindomas su purvais ir trypiamas arklių kanopomis. 

Šie įvykiai rodo, kad jau tiek gausu, kad imasi „savisaugos“ 
minia. Vadinas, netoli persvara. Krašto policija tuo nesi- 

džiaugia. Jai malonus „Heil Hitler“ ir demonstrantų — „Sieg 
heil“. Kas kaltas? Turbūt ypač kai kurių mūsų asmenų ne- 
veikimas. Juk Krašto policija, kuri leidžia susitelkti tūkstan- 
tinei miniai, kad paskui galėtų šaudyti, tetinka Afrikos Sa- 
charai, kur minios nėra. Ji turėjo imtis atsargumo priemonių 
ir neleisti miniai susitelkti prie laivo tiems, kurie nekeliauja. 
Kokios čia lauktuvės, kur būtina miniai lįsti? Gatvės grin- 
dimui policija ją užtveria, o žmonių saugumui atviros gatvės 
ten, kur pavojinga gyvybei iš pačios policijos pusės. Kodėl ji 
nepasikvietė Saugumo ir Pasienio policijos? Ji nebūtų galėjusi 
pasirinkti taikinių iš ten, kur mažiausiai žmonėms pavojus? 
Sako, ji gavusi akmenų iš mūsų uosto darbininkų. Bet pirmieji 
pradėjo vokiečiai, išlauždami užtvaras ir apmėtydami 
„Perkūną“ akmenimis už vandenį. Kol šie įvykiai reiškės ir 
daužė „Lietūkio“ langus, policija buvo veikli ir neveikli. Kaip 
lietuvis darbininkas gali ištverti tai matydamas ir pats dar ak- 
menimis apmėtomas? Reagavo ir jie tuo pačiu. Deja, minią 
skirstyti pavedė tik Krašto policijai, šališkumas per daug 
aiškus. Daužė net pašto automobilius. Kur tada policija? 

Šiuos įvykius turint prieš akis, reikia kuo skubiausiai pas- 
toviai atstatyti valdžios autoritetą, kad gatvėse nedainuotų 
demonstrantai kiršinančių svetimų dainų prieš mūsų valstybę. 
Švelnumu, be reikiamo drąsumo ir griežtumo nieko 
nepadarysime. Gera būtų, kad Jūsų kas užsuktų į Klaipėdą. 
Tada gal gyviau iškelsite, kad Klaipėda yra mūsų gyvybės 
klausimas. Linkiu Jums budėti visos Lietuvos sargyboje, o 
ypač pozicijas sustiprinti Klaipėdoje — mūsų pajūryje. 


XX amžius, 1938 07 05 
Parašas: A. Ložys 


Gyvenime visi mokomės: jaunas ir senas. Tokių pat pamo- 
kų esti ir tautai bei valstybei. Klaipėdos įvykiai daug ko mus 
pamoko. Jie aiškiai pasako, kad šie reiškiniai nepriklauso mū- 

sų vidaus politikos raidai, mintančiai gaivalinėmis tautos sulti- 
mis. Lygiai, rodos, negalėtume šiandie juos palaikyti ir visiš- 
kai pašalinėmis jėgomis, nors tikime, kad tokių jėgų visose 
valstybėse buvo ir bus, kol tautų ir valstybių santykių raida eis 
tomis vėžėmis, kuriomis ėjo iki šiol. Be abejo, čia yra nemaža 
tos naujoviškos dvasios, kuri neseniai iškilo mūsų kaimyninėje 
valstybėje ir kuri iš dalies jau persimetė į kitas valstybes, 
turinčias tam tikrų mažumų. Mes tuos įvykius turime vertinti 
saviškai, išeidami iš savo tautinių ir valstybinių sąlygų. 

Visi žinome, kad mūsų tautos istorija nuėjo dviem skirtin- 
gais keliais. Tauta politiškai suskilo lyg rytine ir vakarine 
dalimi. Ilgus metus jos bendradarbiavo kultūrinėje ir re- 
liginėje srityje eidamos, jei taip galėtum čia pasakyti, lenk- 
tynių. Tuo pačiu metu valstybinis tų tautos dalių gyvenimas 
buvo išjungtas, o vėliau net priešpriešiais buvo sustatytas. 

Didžiojo karo vokiečių propaganda prieš rusus buvo lygiai 
ir prieš lietuvius, kurie anapus vokiečių valstybės sienos gyve- 
no. Tos propagandos žala gyvai jaučiama ir šiandien. Jos ugnis 
yra užgesusi, bet degamoji medžiaga yra palikusi. Ją reikia pa- 
kurti tik kitomis priemonėmis. Senojo titnago kibirkštis čia 
nebetinka. Ir štai tie, kuriems rūpi, kad mūsų tauta bei valsty- 
bė nestiprėtų, dažniausiai kursto tos jaunos valstybės tam tik- 
rais trūkumais, menkučiais negalavimais nueidami net iki eko- 
nominio neoficialaus karo. Čia darbininką sužavi didesniu at- 
lyginimu, meta kartais tam tikrą teisės mostą Ls įstaty- 
minį teisėtumą. 

Iš kitos pusės puikiai panaudoja kiekvieną mūsų valstybinį 
ar ekonominį nedarnumą ar netikslumą, įsibrovusį į šį kraštą. 
Kas nežino darbininkų ar mažesnių tarnautojų vargus dėl 
pasų su Klaipėdos krašto požymiu? Įpykusiam darbininkui 
tiesiog pasakoma, kad tokie įstatymai „atėjo iš Didžiosios Lie- 
tuvos“. Kaip tai atsitiko, negi išsiaiškins darbininkas?! Tokių 
tariamų mažmožių susideda visa krūva, kuri pasidaro be galo 
svarbi visai valstybei. 

Vėl nekelia čia valstybės autoriteto ir savotiškas nuolaidu- 
mas ar nenuoseklumas. Kai žmonėms, pasmerktiems mirti, 
sušvelninama bausmė, tai yra suprantama, bet kai neužilgo jie 

padaromi vėl laisvi ir lygiateisiai, tai sunku suprasti. Sunkiai 
įkandami dalykai ir toki: vienas teismas nuteisia dešimčiai 
metų, — kitas jau bylą nutraukia. Apie bylas visi puikiai buvo 
per laikraščius painformuoti, o apie bylos nutraukimo priežas- 
tis gal tik pats teismas težino. Žmonės aiškinasi patys. Ir išaiš- 
kina savo, o ne valstybės naudai. Valstybės autoritetas vėl su- 
žalojamas. Šita įvykių grandine eidami, visai nuosekliai ir pri- 
eisime birželio 20 ir 28 dienos įvykius. Jie vis dar buvo mums 
jaunuolių neapgalvotas išsišokimas. Taip skelbė ir spauda, ku- 
ri tuos įvykius geriausiai galėjo sekti ir pažinti. Tik kai tie 
„vaikų žaisliukai“ baigės vieno mirtimi ir kitų sunkiu sužeidi- 
mu, akys kiek prasivėrė. Jos pamatė, kad čia žaidžiama ne su 
vandeniu, kuris čia įveltas, bet su žmonių gyvybėmis. Nuosekli 
užsienių ir vietinių įvykių raida aiškiai sako, kad čia žaidžiama 
net su valstybės gyvybe. Ar tai visi vienaip supratome ir 
suprantame, lieka dar didelis klausimas. Bet tiems žmonėms, 
kurie gali stovėti nuošaliau, yra labai aišku, o ypač lengva 
išsiaiškinti: jiems nevengiama tiesa į akis pasakyti. 

Nuolat kalbame apie valstybės stiprumą. Turėjome užten- 
kamai progos įsitikinti, kad valstybės stiprumas tepriklauso tik 
nuo visos tautos valstybinio susipratimo ir pajėgumo. Pajėgi 
valstybė be tautos neįmanoma. Jokios mechaninės priemonės 
čia negelbsti. Todėl buvo ir palieka idealas, kad reikia tautą ir 
valstybę sutapatinti, kad liktų stipri valstybė. Vėl čia iškyla ne 
tik mažumos kaip kliūtis, bet ir tos mechaninės pažiūros, kad 
valstybė, kuri galėtų būti stipri be tautos. Policinės priemonės 
čia nieko negelbsti. Ir štai čia reikia valstybinės išminties. 
Valstybinė išmintis turėtų pirmiausia duoti tą aiškumą ir vals- 
tybinį tiesumą, kad mūsų pačių jėgos nebūtų tuščiai eikvoja- 
mos. Tokį trūkstamą ryšį tarp valdančiųjų ir valdomųjų, jei juos 
čia taip galėtume paskirstyti, teko pastebėti net liūdnuose Klai- 
pėdos įvykiuose. Jie gal bus tiksliau išaiškinti. Bet kiekvienas 
galėjo pastebėti ar girdėti skundų, kad daug ko galima buvo 
išvengti. Įvykius sekant ir kartu veikiant kraujo buvo galima 
išvengti. Šitoji žmonių nuotaika vieną nuo kito atšaldo. Neten- 
ka pasitikėjimo ir bendradarbiavimo net ten, kur gyvai jų vi- 
siems reikia, ir tada, kai skubiai reikia veikti. Tokių skaudžių pa- 

mokų mes turėjome šiais metais net per daug. Negalima viską 
palikti miniai ir aklam atsitiktinumui. Ir kažkodėl dar lyg no- 
rime tikėti, kad svarbu išrinkti iš tautos geriausius ir gabiau- 
sius — stipriausius valstybės darbininkus. Vėl dar lyg netiki- 
me, kad ir šiems reikia paramos iš visos tautos nuo mažiausio 
iki aukščiausio. Tik šitokiu būdu galime sudaryti valstybės kūną 
tvirtą kaip plieną ir lankstų kaip kregždutę. Mums, mažai tau- 
tai irvalstybei, tai visų svarbiausia. Panašiu keliu juk yra nuėjusi 
ir Šveicarija. Ji moka sykiu būti ir lanksti, ir tvirta bei saugi. 

"Tai gilesnė įvykių kalba. Ją reikia suprasti dar tol, kol 
šaukia gatvėse tik „vaikai“ „Sieg heil“. Tai balsas, kad reikia 
stiprinti visokeriopai mūsų vidų, kad jame netriukšmautų 
nenaudėliai ir į jį nesibrautų visiškai svetimieji. Negali būti 
lietuviui nesaugiausia vieta — Lietuva. Tokia, rodos, yra giles- 
nė liūdnųjų Klaipėdos įvykių kalba. 


XX amžius, 1938 07 12 
Parašas: A. Ložys 


Laiškas iš Klaipėdos 


Vilniaus ir Klaipėdos problemos turi patraukti visų lietuvių 
dėmesį ir surasti visiems bendrą sprendimą. Vilniaus klausi- 
mas yra gyvas lietuvių visuomenėje, gyvas jis nagrinėjamas ne 
tik publicistikoje, bet ir moksle. Klaipėdos reikalas palyginti 
dar yra apleistas. Šitai jaučiame ypač mes, pajūriškiai. 

Nesidomėjimo priežastis bus bene grynai psichologinė. 
Mes, lietuviai, nemokame dirbti intensyviai ir po mažiausių 
pastangų reikalaujame „atsipūsti“, pasitikėdami svetimųjų ge- 
ra valia. Mums net malonu, kad tik niekas nekvaršina galvos. 
Ūkininkiška prigimtis pamėgus ramumą. Ir nors matome, kad 
tas ramumas ir pragaištingas, bet vardan šventos ramybės 
užmerkiame akis. 

Antra priežastis — mūsų vyresnioji karta, šiandien vado- 
vaujanti visai valstybei, žymiai silpniau pažįsta Klaipėdos 
kraštą, jo papročius, mąstyseną ir valstybinę nuotaiką. Jie 
nebuvo taip įtraukti į vakarų kultūrines kovas, kaip savo laiku 
jie kovojo dėl Lietuvos rytų. 

Džiugu, kad bestudijuojąs jaunimas jau pasiima kartais te- 
oretiškai panagrinėti kurią Klaipėdos krašto problemą. Deja, 
tos geros jaunuolių pastangos praktiškai neišnaudojamos: jie 
neįtraukiami praktiškai į jų išstudijuotąjį dalyką, nei jų stu- 
dijomis nepasinaudojama. Dėl to praktiškai konkretūs Klai- 
pėdos gyvenimo faktai nesti suderinami su visos valstybės or- 
ganizmu bei jo siekimais arba atvirkščiai. Štai pora pavyzdžių. 

Išleistas buvo mūsų savivaldybių įstatymas. Ten daug 
reiškia turto cenzas. Kaip tas reikalavimas atsiliepė visoje 
Lietuvoje, nespręsime. Tačiau Klaipėdos krašte jis sudavė 
mirtiną smūgį lietuvybės plitimui. Klaipėdoj, į kurios uostą 
visos valstybės gyvenimas palinko ekonominiu svoriu, sutelkė 
gausias darbininkų mases. Minėtojo įstatymo, pasisavinto 
Klaipėdoj autonominių įstaigų su dideliu malonumu, turto 
cenzas užkirto kelią mūsų darbininkų tūkstančiam tapti tikrais 
šio krašto. piliečiais, nors jie išgyventų tiek laiko, kuris jau 
duoda mūsų valstybės pilietines teises net visai svetimiesiems. 
Iš čia kyla darbininkų medžiaginis skurdas ir sunkus beteisis 
pastumdėlio gyvenimas. Tokiu būdu čia tręšiama dirva veistis 
mūsų darbininkų masėse priešvalstybinėms ir luominėms 
piktžolėms. Darbininkas iš skurdo atsižada savo tautybės ir 
teisių, kad tik laimėtų duonos kąsnį. Ir štai po kelerių metų, 
jei tik pasitaiko sąlygos, Kelpša virsta Kelpsch, Tamošaitis — 
Tamoscheit. Turimi trūkumai sąmoningai išnaudojami tiktai 
agitacijai. Tokia jų kalba lieka ir prie balsavimo urnos. 

Štai vėl šiomis dienomis skaitėme, kad kažin kokia biudže- 
to komisija prilyginusi autonominių Klaipėdos krašto įstaigų 
tarnautojus savivaldybių tarnautojams. Kiek šis prilyginimas 
galės duoti mums uolios žalos. Autonominėse įstaigose nieka- 
da neturėjome daug nuoširdžių darbininkų, kurie suprastų 
mūsų valstybės ir tautos reikalus, juos atjaustų ir nuoširdžiai 
dirbtų tikrajam šio krašto lietuvių teisiniam lygiui pakelti. Tai 

įsakmiai įtikina ir paskutinio Klaipėdos krašto seimelio kai 
kurių atstovų atviri žodžiai, kuriais iš kolegos lietuvio klaipė- 
diečio reikalauja saugoti vokišką šio krašto kultūrą. Jei jis to 
nepripažįstąs, jau tuo laužąs Klaipėdos krašto statutą. Tie žo- 
džiai dar tuo svarbesni, kad jie eina iš burnos to atstovo, kurio 
frakcija šeimininkauja visame krašte skirdama mokytojus ir 
kitus autonominių įstaigų tarnautojus. Ar bereika aiškinti, ko- 
kie tarnautojai parenkami tokios direkcijos? Vadinas, anas mū- 
sų jau minėtas biudžeto komisijos išaiškinimas užkerta kelią 
visiškai ir bet kuria proga pakliūti ten į autonomines įstaigas 
geresniam su ilgesne praktika mūsų valstybės tarnautojui, kur 
jis gali būti keleriopai naudingesnis. Kiek šis nesutvarkytas 
klausimas yra davęs mums žalos, konkrečiai čia nenorime dar 
pavaizduoti, nors pavyzdžių apstu. 

Šiuo straipsneliu vėl norėta iškelti, kad Klaipėdos gyveni- 
mas kai kieno siekiama atjungti nuo visos Lietuvos gyvenimo, 
o mes, per mažai pažindami ir per mažai domėdamiesi 
Klaipėdos problema, toms pastangoms nepasipriešiname ir 
savo neapdairumu net jas paremiame. Taigi Klaipėdos prob- 
lema šaukiasi didesnio susidomėjimo, gilesnių studijų, akty- 
vesnio veiklumo. Lūkuriavimas neis Lietuvos naudai. Jau per 
daug lūkuriuota, daug dėl to nustota. Bet ir dabar dar nevėlu 
šalia anos problemos didžiąją dalį dėmesio pasukti ir į 
vakarus. Čia dar daug galima padaryti, nes Klaipėda tebėra 
Lietuvos vidaus politikos dalykas su tam tikromis išimtinėmis 
teisėmis, statuto garantuotomis. 


XX amžius, 1938 07 12 
Parašas: A. LOŽYS 


Anksčiau kėliau klausimą, kodėl mūsų visuomenė lyg la- 
biau rūpinasi Vilniaus lietuvių reikalais negu Klaipėda. 

Šaltas protas norėtų linkti į realius kasdieninius klausimus, 
kurių greitas ir tikslus sprendimas stiprina valstybę ir tiesia, kad 
ir netiesioginiai, kelius į Vilnių. Toks gyvų valstybinių klausimų 
mazgas yra Klaipėda. Ją riša siūlų siūiai prie mūsų valstybinio 
ir kultūrinio veikimo. Šiuo laišku būtų malonu pasvarstyti 
inteligentinių jėgų judėjimą ir pasiskirstymą mūsų valstybėje. 

Klaipėdos autonomija duoda daug teisių ir tuo būdu kelia 
reikalą turėti nemaža įstaigų savo žinioje. Autonominėse įstai- 
gose statuto pageidavimu turėtų tarnauti žmonės, kilę iš to 
paties krašto. Bet šiame krašte, kaip žinome, yra dvi tautybės: 
vokiečių ir lietuvių. Tiesa, tautybių paskirstymas nėra dar aiš- 
kus ir išsikristalizavęs, kad jis būtų veiklus ir darnus politiniame 
gyvenime. Todėl čia yra nemaža painiavos. Laimi provokiškos 
grupės seimelio daugumą — ir štai į pirmąsias vietas pakliūva 
tik vokiečiai ar visiškai suvokietėję lietuviai. Tautybė čia 
didelės reikšmės lyg neturi. Bet visas gyvenimas yra pasisukęs 
ne ta linkme. Jau šiandien yra prasidėjusi aiški kristalizacija, 
kuri turės baigtis tiksliu išskyrimu, kas lietuvis ir kas vokietis. 

Šitokios tautinės kristalizacijos be galo nemėgsta vokiečiai 
ir apvokietėję lietuviai. Vokiečiai gerai nusimano, kad jie visa- 
me krašte vargu sudarys 1576. Per rinkimus jie daugumą gali 
laimėti tik tuo atveju, kada bus kuo daugiau nesusipratusių 
lietuvių, kuriems užtektų memelanderio vardo, o savo balsus 
galėtų atiduoti tikriems vokiečiams ar visiškoje jų įtakoje 
esantiems lietuviams atstovams. 

Šioji prasidėjusi tautinė kristalizacija veikia ir įstaigas. Į jas 
dabartinės provokiškos direktorijos tepriimami tik aiškūs 
vokiečiai ar fanatiškai suvokietėję lietuviai. Vokietis čia 
lengvai gali gauti puikią tarnybą ir ne iš Klaipėdos krašto kilęs. 
Juk kai kuriems net didiems pareigūnams buvo svarstomas 
Lietuvos pilietybės klausimas. Tuo tarpu lietuvių ši direktorija 
nepriėmė nė vieno į savo tarnybas. Nepriimami yra lietuviai ir 
iš Klaipėdos krašto kilę, jei jie yra susipratę lietuviai. Ir čia 
kyla be galo skaudus klausimas: jaunajai lietuvių inteligentų 
kartai nėra vietos. 

Kai kas ima kaltinti, kad mūsų valstybinės įstaigos irgi 
nepriimančios klaipėdiškių. Bet čia yra vokiečių propagandos 


474 


išpūstas burbulas. Tiesa, yra ir čia tam tikrų sunkumų. Mat 
labai daug lietuvių yra tokių, kuriems lygus lietuvis ir vokietis, 
nors šis aiškiai būtų linkęs į separatizmą. Ar galima tokiu 
pasitikėti visur, kad ir pasų ar vizų kontrolėje? Šioks neaiškus 
tautinis nusistatymas būtų tikras peilis mūsų centro įstaigoms. 
Bet vis dėlto tokie puikiai gali gauti tarnybas visoje Lietuvoje, 
jei ne Klaipėdos krašte. Dabar kasdien daugiau atsiranda iš 
lietuviškų mokyklų lietuviškos vietinės inteligentijos. Žinoma, 
yra didelė nelaimė, kad jie, gaudami centro įstaigose tarnybas, 
nori likti būtinai tik Klaipėdos krašte. O tų tarnybų čia 
nedaug; beveik visos įstaigos autonomijos žinioje. Vienintelė 
išeitis būtų ta, kad šitas lietuviškas jaunimas imtų gyvai kelti 
mūsų jau minėtą tautinę kristalizaciją ir įstaigose. Čia 
lietuviams turėtų būti 8570 tarnybų. Dabar vyksta skaudus 
persilaužimas, bet į viešumą su tuo nauju šūkiu dar ne- 
drįstama išeiti. Tačiau juo greičiau tai įvyks, tuo bus geriau 
patiems lietuviams. Baigta tautinė kristalizacija duos daug 
aiškumo ir lengvumo spręsti įvairiems politiniams klausi- 
mams. Juk dabartinėje vokiškoje Einheitslistėje susibūrė 
dvarininkai, fabrikantai ir socialdemokratai net su buvusiais 
komunistais. Svarbu čia vokietis. 

Ir lietuviškas frontas turėtų sueiti į glaudžią vienybę, iškel- 
damas tautybę į pirmą vietą. Tada bus aiškus visų veidas ir 
sklandus darbas pagal tautybių pasiskirstymą. 

Be abejo, šioji tautinė kristalizacija ir valstybinis susiprati- 
mas vyktų žymiai greičiau, jei nebūtų ir iš mūsų valdininkų 
tam tikrų trūkumų. Dabar valdininkai yra žymiai geresni, 
negu buvo prieš penkiolika metų, bet Klaipėdos kraštui vis 
dėlto reikalinga tam tikra atranka ir dabar. Čia turi būti siun- 
čiami geriausi: sveiki morališkai, pažangūs tarnyboje ir veiklūs 
visuomenėje. Jei bent vienos iš šių kvalifikacijų trūksta, pasi- 
daro iš tokio (ypačiai, jei tai aukštesnis valdininkas) tikra 
kliūtis lietuviškumui. Toks kenkia lietuviškumui ar savo 
pavyzdžiu, ar neveiklumu. Atsiranda net iš aukštesnių kate- 
gorijų valdininkų, kurie neįsigyja paso su Klaipėdos krašto 
požymiu. Toks nedalyvauja ir rinkimuose. Čia jau didelė žala. 
Dėl to visuomeninis veiklumas yra būtinas kiekvienam valdi- 

ninkui, skiriamam į Klaipėdos kraštą. Jis turi nugalėti bent tas 
kliūtis ir nemalonumus, kurie kyla su šiomis pilietinėmis pa- 
reigomis. Be abejo, čia nemalonumų yra daug autonominėse 
įstaigose, kurios dažnai kliudo paso įsigijimą. 

Iš kitos pusės čia ir valdininkas, jei jis parinktas, turėtų būti 
ir geriau atlyginamas. Tas aukštesnis atlyginimas nebus tik už 
darbą visuomenėje, bet ir už valstybės autoriteto ir prestižo 
išlaikymą. Valstybės tarnautojas, atlyginamas žymiai mažiau 
negu toks pat valdininkas autonominėse įstaigose, negalės 
reprezentuotis taip, kad jis jaustųsi lygus ir butą pasirink- 
damas, ir apsirengdamas, ir bet kur pasirodydamas. Jei jis to 
neištesi, tada kažkaip skurdi atrodo pati valstybė, o labai pa- 
traukli autonominė tarnyba, ypatingai su vaikų priedais, 
mokamais po 45 litus. Ir čia negali būti natūralus valdininkų 
judėjimas. Kiekvienas stengiasi likti autonominėje įstaigoje. 
Silpnesnieji ima net tautybe prekiauti. Iš tokio reiškinio susi- 
daro didelė žala ir tautai, ir valstybei. Lieka gyvas reikalas su 
atranka suvienodinti atitinkamų tarnybų algas. Tokių sritinių 
išimčių turi net senos valstybės, kurioms tautinis ir valstybinis 
susipratimas visai neaktualus. Tuo tarpu mums jis yra be galo 
aktualiu. Tas atlyginimų nevienodumas pakliūva politiniams 
agitatoriams ir su juo pridaro daug žalos. Tie patys atlyginimo 
reiškiniai patraukia politiškai mažiau susipratusius darbinin- 
kus, ir iš jų net trečdalis balsuoja už „autonominius“ sąrašus, 
kad tik būtų apsaugotas jų uždarbis. 

Iš pašalio, nepažįstančiam Klaipėdos, gali atrodyti 
nereikšmingi šie fakteliai. Tačiau jie daugiausia nulėmė ir 
šiandien lemia, kad Klaipėdos kraštas nesparčiai lietuvėja. 
Čia gyvas reikalas susirūpinti jaunąja klaipėdiškių karta, o 
taip pat nepamirštinas ir šis vienos ir antros įstaigos atlygini- 
mo nevienodumas. Ir tokiuose reiškiniuose glūdi valstybės 
vienijimas ir stiprinimas arba neigiama linkme — išskyrimas, 
atidalinimas atskirų valstybės kraštų. 


XX amžius, 1938 08 19 
Parašas: A. LOŽYS 

Miela vasarą paklajoti po savo šalies žemę. Ji kasmet pa- 
vasariškai graži ir nuostabiai nauja. O Žemaičiuose dabar 
vyksta tikras ūkinis ir dvasinis perversmas. Kur balos, 
neišbrendami liūnynai ir klampynės liūliavo dar prieš penketą 
metų, šiandien siūbuoja šaunūs rugių ir kviečių laukai. Kur 
krūmokšniai ir bruknynai, pačių žemaičių pajuokomis vadi- 
nami gyvatynai, ten puikūs plėšimai, jau dailus vasarojus. Ke- 
liauji ir augi dvasios šūksniais. Visur darbas ir darbo vaisiai. 

Jaunosios kartos žemaitis — savo gyvenimo kalvis ir 
valdovas. Jis žino, kad tik prakaitu palaistyta duona 
yra balta ir gardi. 

Jis jaučia, kad ta duona išaugo iš jo tėvų žemės, kurią tėvų 
tėvai pureno nuo senų senovės ir kurią purens jo kartų kartos. 
Jis žengia drąsus per šimtmečius į šimtmečius ne svetima, bet 
savo tėvų žeme. Niekur nebesvetima žemaičiui. Jis jau šaunus 
pirklys, užkariavęs derlingą dirvą savo žemėje be rasiškų 
paragrafų, kurių neišvengė turtingos ir iš paviršiaus kultūrin- 
gos tautos. Jis atkakliu pasiryžimu laimės tuo labiau ūkinę 
laisvę, jei jis laimėjo politinę laisvę šimtmetį svetimųjų vergi- 
joje išbuvęs. Tam naujos kartos žemaičiui nebereikia grasmės 
žodžių: laisvę brangink, kad jos kartais netektum. Jis su laisve 
suaugo. Šis teisės ir pasitikėjimo antspaudas vainikuoja visus 
darbus ir naujus pasiryžimus, skatinamus žilos senovės, iš 
kurios dvelkia tėvų dvasia, kurstanti į darbą ir į laisvą kūrybą 
amžinoje tėvų žemėje. 

Maloni nuotaika pagauna žmogų, kuriam nesvetimas šis 
kampelis, keliaujant juo po dešimties metų. Jis tiek naujas ir 
tiek jau čia darbo įdėta, kad ir didžiausias netikėlis priverstas 
yra tikėti, kad ši žemė paliesta darbščių ir sumanių rankų. 

Ar tik nebus įdomiausias kelias — naujasis 
Žemaičių plentas ir jo artimosios apylinkės? 

Čia vyksta keli milžiniški darbai kartu. Plentas raitosi per 
didžiausias klampynes ir balas, veržiasi per kalniukus, giliai 
juos įpjaudamas, griauna trobeles, pakeliui pasitaikiusias. 

Verda ten gyvenimas, kad imtų kunkuliuoti didžiausias Lietu- 
vos judėjimas. 

Ir matai čia savo vaizduotėje virtines sunkvežimių, didžias 
voras autobusų, sklindančių iš vieno į kitą plento galą, kur vie- 
nur laikinoji sostinė Kaunas, o kitur — tikroji krantų tėvynė 
Klaipėda su nerimstančia jūra, kuri yra virtusi neišsenkamos 
energijos gyvu simboliu. Tuo plentu, rodos, turės susijungti 
pastovi rimtis ir kietas protas, nušviečiąs visą kraštą, ir gausi 
energija, besiveržianti iš pat jūros gelmių, užliedama visus 
šalies kampelius, užsukdama ir ten, kur dar snaudžia tamsūs 
miškai. Čia gyvenimas ir kūryba. Ir, rodos, kad čia mūsų atei- 
ties kalvė, nebijanti jokių audrų ir baisingų vėsulų. 

Tame pat akies plote matai dygstančias naujas sodybas dar 
tarp teberuduojančių kelmų ir tarp juoduojančių didžiųjų 
kanalų, kurie sugėrė neišbrendamų klampynių vandenį. Čia 
nusausinimo ir servituto viešpatija, virstanti verdančiu naujo 
gyvenimo katilu. Ir tada nebegaila miško, su kuriuo, anot 
dainių, lietuvis gimė ir augo ir į savo dainą dėjo. 

Nėra beveik visame krašte plytų ir plytinės. O kaip jos 
dabar ten reikalingos! Kiek dabar vargo ir rūpesčio geriems 
norams ir tiksliai minčiai! Kur šoksi, jei nenori grįžti tuo pačiu 
keliu atgal? Ir čia sumanumas yra žmogaus išganymas. Verčia 
akmenį į aukštą sieną, sujungia cementu — ir bus amžina! Kur 
akmuo susmulkėjęs iki žvyro, ten iš jo daromos didelės ce- 
mentinės plytos, kurios lipa į sieną dar sklandžiau nei akmuo. 
Čia tuoj ir stogas. Tik, žinoma, ir šis jau ne šiaudinis: tai būtų 
kelias atgal. Jei nėra plytų, tai kaip gali išdygti čerpės, kurios 
taip tiktų prie akmens sienų. Ir štai čia tikrai juokingai 
pasišauna akmenį nuo audrų saugoti per daug menkutė 
medžio skiedrelė. Ji ne tik ugnies, bet saulės ir lietaus bijo. Ji 
čia, aišku, ne vietoje. Rodos, jau savaime styri plikos akmeni- 
nės sienos. Juokiasi ir pats žmogelis, išauginęs nei asilą, nei 
arklį, bet vis dėlto panašų į vertingą padarėlį. Supranta jis tą 
juoką pro ašaras. Bet argi jis tas ašaras nušluostys, jei 
tereikėjo jam plytų ir čerpių beveik tik vienam tvarteliui? 

Taip pasiblaškęs, po savaitės grįžti atsigavęs lyg iš nuos- 
tabaus kurorto. Tiek ten gyvybės, energijos ir kūrybos! Jei bu- 

vai paliegęs ir dar nestovėjai viena koja karste, tikrai būsi pa- 
sveikęs ir mintis nusiblaivinsi. Pajunti jėgų savyje, veržiasi 
nuostabi energija ir regi ateities ugningą gyvenimą. Kaip 
miela tada grįžti prie savo stalo, kur pats savo dirvonus plėši 
ir sėji ar bent nori sėti derlingo vaisiaus sėklą. Kiek čia tada 
pasitikėjimo ir gražių užsimojimų! Imi galvoti, 
jei tas pats šiaudinis kaimas pasikėlė naujam gy- 
venimui laisvoje savo šalyje tik beveik savo jėgomis, tai 
kiek jis parodytų kūrybos, jei jis nebūtų kasmet ali- 
namas, kad būtų pasotintas miestas, kad netrūktų 
irkluotojų valstybės laivui. 

Juk ir čia kaimas atiduoda savo geriausias jėgas? Ar jam 
nelieka? Taip, jis turi ir šaunaus molio, bet neturi plytų ir 
čerpių, kurios be molio ir plytinių nedygsta. Lygiai ir kaimas: 
turi dar šaunaus jaunimo, bet kenčia šviesuolių stoką. Jam 
trūksta ne tik amatininkų, bet ir ūkininkų, kuriems nebūtų 
paskutinė mokykla — sena, gal tūkstantinė, tėvų tradicija. Ir 
tas naujasis kaimo žmogus jaučiasi lyg nesavame kailyje. 
Žemė, žemės ūkis visur, kaip pilna ir molio Lietuvoje, bet 
plytinių ir žemės mokyklų tik retam. Čia imi suabejoti, ar 
nejuokingai būsime išsirikiavę, lyg tas naujasis žemaičio | 
akmeninis tvartas su mediniu lentučių stogu. Ar viršūnės ir 
stogas siekia žemę tvirta koja, jei jis nemato to atitrūkio, kad 
kaimas negauna tiek sau reikiamos šviesos, kad tarp kaimo ir 
viršūnių nežioruotų plyšiai? O tie plyšiai atsirado, kai mes 
užsikrėtėme liga naikinti mokyklas tiek, kad jos mums 
teparuoštų tik valdininkus, užmiršdami kaimą ir kitas amatų 
bei prekybos sritis. Ir džiugu, kad mes supratome tą klaidą, 
nors dar nespėjome atitaisyti. 

Tiesa, 

jau atkuriamos Žemaičiuose uždarytos mokyklos, 
steigiamos naujos, kurių dar nebuvo, o kurių gyvai 
reikia. 

Amatininkų trūkumas slopina visus, kurie nori ką geresnį 
pasidaryti. Į ūkius eina žmonės, nepasiruošę žemės ūkiui, 
neturėdami arti ir patogių žemės ūkio mokyklų. Be galo trūk- 
sta dar kaime ir šiaip prasilavinusio žmogaus. Prasilavinęs ir 

gerai išauklėtas žmogus tuoj pasidaro visai apylinkei 
savotiškas švyturys, kuris, dirbdamas kultūrinį darbą, lieka 
gražus pavyzdys kitiems ir be jokios įtarties, kad už jo darbo 
slypėtų kiti tikslai. O kultūrinis darbas be pasitikėjimo ir 
nuoširdumo neįmanomas. Deja, čia tenka paminėti, kad mūsų 
valdininkai ar savivaldybių tarnautojai ir net kartais laisvų 
profesijų žmonės greit kaime palūžta ir virsta net neigiamu 
pavyzdžiu. Ši mūsų tariamųjų inteligentų yda nerodo noro net 
mažėti. Ji auga, rodydama šių lauktųjų kaimo svečių dvasios 
nuogumą. Kodėl mes taip greit nudvasėjame? Džiugu, kad ne 
visi. 

Nors gyvenimas gražiausias, bet trūkumų niekada 
nestoka. Jų pasitaiko ir Žemaičiuose, kur vis dėlto vyksta gy- 
vas ūkinis ir dvasinis perversmas. Jis džiugina praeivį, bet dar 
labiau įtikinamai skatina į pasitikėjimą ir pasiryžimą tą, kuris 
pažįsta tą kraštą iš tų laikų, kai tik skurdas ten viešpatavo. Ir 
svarstyklė su teigiamumais tuoj gausesnė ir svaresnė. Iškopę iš 
svetimųjų vergijos, visada budėdami ir vengdami savo asmeni- 
nių ydų vergovės, sukursime klestintį gyvenimą ir ten, kur dar 
tik minėtas plentas tedrįso praverti užkampių klampynes. Tik 
duokime naujam gyvenimui kelią! 


Vakarai, 1938 07 29 
Parašas: A. Buivydas 


Šios dvi sąlygos labai dažnai iškyla mūsų gyvenimo sąly- 
gose. Mes žinome, kad Klaipėdos kraštas, būdamas 
autonominis Lietuvos vienetas, turi net tiesioginę pareigą 
rūpintis dviem to krašto tautybėm. Krašto valdžia sudaroma 
tik politinėmis priemonėmis. Čia nulemia atskiros srovės, 
grupės ir jų laimėjimai seimelyje duoda mums galutinį to 
krašto politinių jėgų pasiskirstymą. Nuo šių politinių jėgų 
pasiskirstymo jau priklauso ir visas to krašto kultūrinis likimas 
ir tų dviejų tautybių kultūros globa. Nors visi žinome ir niekas 

neabejoja, kad šio krašto žymią daugumą sudaro Žmonės lie- 
tuvių tautybės. Lygiai visi žinome, kad lietuvių čia gyvenama 
jau nuo priešistorinių laikų. Tuo tarpu vokiečių tautybės 
žmonių atsiradimą šiame krašte puikiai piešia tik kelių šimt- 
mečių istorija. Iš istorinių ir rasinių sumetimų, jei taip 
galėtume pasakyti, turėtų būti visiška persvara lietuvių tauty- 
bės. Tos srovės, kurios priklauso lietuvių tautybei, turėtų 
lengvai laimėti ir politinę daugumą seimelyje. Tuo niekas nė 
neabejoja. Tačiau gyvoje politinėje kovoje nelietuviškos 
srovės visomis jėgomis stengiasi išskirti tautybės klausimą ir jį 
visai išbraukti iš politinės propagandos. Niekada iš jų pusės 
negirdime, kad jie aiškiai skelbtų: kas lietuvių — lietuviams, 
kas vokiečių — vokiečiams. Norėdami nuslėpti tautybę, kuri 
negali būti nuslepiama, tie žmonės, sudarydami tik to krašto 
labai mažą mažumą, griebiasi kažkokios hibridinės tautybės, 
lyg iš vokiečio ir lietuvio kraujo gimtų kažkoks hibridas — 
memelenderis. Tuo tarpu čia nėra skelbiama tikroji krau- 
jomaiša. Atvirkščiai, ir apie ją nutylima, nes grynakraujų lie- 
tuvių ir vėl būtų žymi dauguma, nors į priešingą grupę 
sudėtume grynakraujus vokiečius ir mišrakraujus lietuvius. 

Kam naudinga ši tautybės baimė politiniame Klaipėdos 
krašto gyvenime? Kodėl čia negalime aiškiai ir atvirai, kaip 
kas esame gimę, skelbtis vokiečiu ar lietuviu? Be abejo, šis 
aiškumas būtų net naudingas mūsų politiniam gyvenimui. 
Žinotume, su kuo kalbame. Tuo pačiu išnyktų ir tas baisus šio 
krašto slogutis: nepasitikėjimas iš vienos pusės ir neištesėji- 
mas iš kitos pusės. Tautybės aiškumas grynai ūkiniams klau- 
simams nieko netrukdo. Visi lietuviai ir vokiečiai norime, kad 
Klaipėda ar pagaliau ir Klaipėdos kraštas puikiai ekonomiškai 
ir net kultūriškai klestėtų. Tai parodo ir paskutinis Klaipėdos 
miesto seimelio darbas. Jis buvo darnus, nes siūlymai buvo 
aiškūs ir tikslūs. Juos parėmė ir lietuviai. Puikiai visi susikal- 
bėjo. Jei politinį veikimą suvesime į grynai ekonomiškus 
reikalus, gražiai visur ir visada susitarsime. Tik čia, pasirodo, 
nereikia apsigauti. 

Nors čia vėl politinėje ar net atviroje rinkiminėje kovoje 
skelbiama, kad nesvarbi čia tautybė, bet svarbūs tik tam tikrų 

grupių programos ir planai, bet gyvenimas visai ką kitą rodo. 

ia nejučiomis iškyla tautybės balsas. Juk pats Klaipėdos 
statusas sako, kad čia gyvena dvi tautos ir kad jų kultūra turi 
būti saugojama. O kas ją saugo? Ar tas kultūras saugo ir glo- 
boja koks pašalinis asmuo ar pašalinės kažkokios tiesos jėgos, 
kurios būtų bešališkos ir spręstų tiesiai: kas lietuvių — lietu- 
viams, kas vokiečių — vokiečiams. Ne. Tas visas lėšų 
paskirstymas ir tų dviejų kultūrų globa yra besąlyginiai 
atiduodama miesto ar krašto seimelio politinei daugumai, 
kurioje nors lietuviai ir dalyvauja, bet yra aiškioje vokiečių 
tautybės įtakoje. Štai yla ir išlenda iš maišo. Ji pasirodo ir 
konkrečiais darbais. Pavyzdžiui, visi turbūt atsimename, kad 
pirmuose miesto seimelio posėdžiuose buvo iškeltas lietu- 
viškos naujos mokyklos didelis reikalas Smeltėje. Sutiko ir to 
seimelio dauguma. Ši dauguma jau baigia savo dienas, bet 
mokykla ar pastatyta? Atsakys: nėra lėšų. Bet kodėl ta pati 
politinė dauguma atranda net milijonines sumas statytis ki- 
tiems pastatams, kurie nėra skirti vien lietuvių reikalams? 
Tuo tarpu ši politinė to seimelio dauguma sugebėjo pastatyti 
puikią vokišką mokyklą. O ką lietuviams davė? Tik senas 
mokyklines lūšnas, iš kurių vokiečių mokiniai pasitraukė į 
puikius mokyklos rūmus. 

Ar ne tas pats su lietuviškomis mokyklomis ir mokytojais 
krašte? Lietuviai tėvai krašte neturi ne tik lietuviškų mokyklų 
savo vaikams, bet nėra skiriami ir lietuviai mokytojai kur yra 
mišri mokykla. Juk ten labai paprastas dalykas. Reikia dėstyti 
abi krašto kalbas. Daugumas senų mokytojų ir šiandien dar 
nemoka lietuviškai. Tad būtinas reikalas turėti lietuvį mokyto- 
ją šalia vokiečio, dar nemokančio lietuviškai. Taip lietuviška 
direktorija yra dariusi. Ši direktorija viską išardė ir lietuvius 
mokinius pavedė mokyti vokiečiams, su kuriais vaikai net ne- 
susikalba. O jei kelis žodžius moka, tai baisu ir klausytis. 

Ar čia direktorijos šališkumas nekyla tik tautiniais sume- 
timais, kad lietuvis nepasijustų lietuviu? Todėl aišku kaip die- 
ną, kad administracija, būdama provokiška, lietuvių kultūra 
nesirūpina tiek, kiek šiame krašte yra lietuvių kilmės žmonių. 
Ji atsako, kad jie memelenderiai kokie esą. Be abejo, negir- 

dėta rasė ir tauta prasimanyta tik tam, kad būtų galima dau- 
giau sumedžioti politinių balsų per seimelio rinkimus. 

Tad ar ne laikas pradėti abiem pusėms vadintis tikrais var- 
dais ir abiem pusėms atiduoti tai, kas joms priklauso — lie - 
tuviamsirvokiečiams, kaip dviem gretimais gyve- 
nančioms tautybėms, o negaminti kažkokių dirbtinų hibridų. 


Vakarai, 1938 09 03 
Parašas: A. AŠM. 


Kai pradėti šie laiškai, kurie turėtų duoti šių dienų 
skubiųjų mūsų pajūrio klausimų šiokią tokią sumą, įvyko nuo- 
stabių pakitimų Europoje. Ateities klausimai, kurių sprendi- 
mas esti kartais toks skubus ir taip nelauktas, užkerta ir čia 
mums kelią leistis į pranašystes. Visos pajūrio problemos yra 
suvedamos į du pagrindinius kelius: į teisinį, kuris garantuotas 
visokiomis sutartimis ir net žymių valstybių parašais, ir net į 
psichologinį, kuris esti tam tikru metu svarbiausias ateities 
lėmėjas ir šiuo kartu atiduotas į mūsų rankas. Šiais dviem ke- 
liais turi riedėti mūsų pajūrio ateities gyvenimas. 

Deja, pirmasis, kuris atrodė neliečiamas ir nepajudinamas, 
šiandien jau atrodo gerokai aptrupėjęs, su žymiais plyšiais. 
Vadinas, jis vienas ateities negali nulemti, kaip dar prieš porą 
mėnesių manydavome ir tuo ramindavomės. Tuo pačiu metu 
gerokai pakilo antrojo kelio svoris. Žmonių psichinis 
nusiteikimas dėl savo tautybės, dėl valstybės ir dėl kultūros pasi- 
darė vyriausias ateities lėmėjas. 

Juk Vidurio Europoje tie klausimai daug reiškia. Štai šitas 
kelias, šiuo kartu labai džiugu, buvo visuose pirmuose laiškuo- 
se kelte keliamas, rėkte rėkiamas. Žinome visi gerai, kad teisė 
ir praeitis kalba už lietuvišką pajūrį. Bet kaip pavojinga, jei 
pajūrio lietuvis tuo metu tyli... Vadinas, tų žmonių dvasinis 
laimėjimas buvo ir dabar palieka dar griežtesne forma ateities 
rūmų pamatai. Ties šiais klausimais (mes giliu įsitikinimu 

manytume ir iš širdies linkėtume) reikia sukaupti mūsų visą 
valstybinį, tautinį ir kultūrinį pajėgumą. 

Mūsų šių sričių kūrybinė dvasia ir didelis pasiaukojimas 
turėtų patraukti i ir tuos mūsų brolius, kurie atokiau laikos nuo 
mūsų viso tautinio, valstybinio ir kultūrinio gyvenimo. Po 
teisinio laimėjimo turi gyvai sekti dvasinis laimėjimas ir visų 
lietuvių sutelkimas bendram tautos darbui ir gyvenimui. Šio 
laimėjimo ginklai atiduoti šiandien į mūsų rankas. Ateičiai tik 
mes atsakingi. 

Štai šioje vietoje ir iškyla mūsų valstybingumo dvasia, 
jausmas, pasiryžimas ir tautos bei valstybės esmės supratimas, 
kuris nesiriboja šia karta ir kuris siekia toliau ir daugiau negu 
kasdieninių reikaliukų tenkinimas. Jei mes susmulkėsime į 
šiandienybę ir joje toliau liksime akli, nesieks tuomet mūsų 
valstybingumas visų valstybės sričių ir visų tautos gyvenamų 
žemių iki jūros, kur taip pat mūsų žmonės gyvena ir kuria 
savo ateitį. Štai čia ir reikia pajusti tautos balsą, kylantį iš jos 
dvasios gilios glūdumos. 

Tą balsą suprasti ir įtraukti į valstybinę ir kultūrinę kūrybą 
yra šių dienų mūsų visos valstybės aktualiausia problema. 

Čia ateina į galvą mintis, kuri labai realiai yra suprantama 
Vakarų didžiųjų imperijų, kurių pamate yra ne tik rasių, bet ir 
interesų didelis skirtingumas. Ten net įstatymuose kai kur 
pažymėta, kad tam tikri klausimai gali būti galutinai 
sprendžiami tik tų žmonių, kurie ne iš rašto, bet iš gyvenimo 
juos pažįsta. Kam to, rodos, reikėtų? Imperija nesubyrės dėl 
vieno kurio spalvoto paniurzgėjimo. Deja, čia yra gili valstybi- 
nė mintis, paremta kaip tik vietos žmonių psichika ir dvasios 
balsu. Mums būtų ne pro šalį čia iš jų ilgos praktikos pasi- 
mokyti. Prašvilpė jau penkiolika metų, kai mes susijungę. 
Aiškiai matome, kad dvasiniai ryšiai neauga ta proporcija, 
kurią metai rodo. Giliu mūsų įsitikinimu, mes darome stam- 
bią klaidą, kurios vengia net minėtos imperijos: per daug pasi- 
tikime savo popierine teise, o maža kreipiame dėmesio į tų 
žmonių dvasios balsą. 

Ne vieta čia jį išdėstyti, ir tai būtų per sunku mažame 
straipsnyje. Viena tik aiškiai turėtume iškelti: žmonės, kurie 

turėjo progos pažinti mūsų pajūrio brolius ir kuriems teko 
pasiklausyti jų dvasios balso, turėtų nelikti be reikšmės mūsų 
valstybiniame kūrybos darbe, kuris apima visą mūsų kraštą, o 
ypač jei tiesiogiai liečia mūsų pajūrį. Mes nevertiname šios 
gyvenimiškos akademijos ir štai nesuprantame, ką reiškia 
Klaipėdos miestui turėti apie šešetą (6000) tūkstančių žmonių, 
kurie atstumti ne tik nuo urnų, bet ir nuo tų teisių, kurias jau 
teikia socialinė mūsų pažanga. 

Visų čia neiškelsime sunkių klausimų, kurie priklauso, 
pasakytume, valstybės kultūrai, kuri turi būti visiems ar bent 
daugumai patraukli. Ne kitaip atrodo ir mūsų kultūriniai dir- 
vonai. Mes vis dar mėgstame čia lengvai paskraidyti ir 
žodžiais pasisvaidyti. Jei reikia kuo rimtesniu remtis, 
šaukiamės devynioliktojo šimtmečio. Tuo pačiu metu 
vokiškieji mokslo veikalai ir šiandien sprendžia klausimą jau 
tokį, koks yra. 

Ir jų metodais apie Viešvilę nebegalima lietuviškai susikal- 
bėti, nors tą vietovę supa lietuviškiausi kaimai ir žmonės! Ką 
mes čia padarėme? Duok Dieve, bent Lituanistikos institutui 
mesti kokį rimtesnį žvilgsnį! | 

Ne visada išgirstame ir pačios Klaipėdos kultūros balsą. 
Opera ir rimta aukštoji mokykla vis dar mums yra miražas. 

Nesuminėdami visų svarbių minčių, baigiamajame straips- 
nelyje norėtume pasitikėti, kad bus labiau branginami tie 
žmonės, kurie jau pažįsta tą kraštą. 

Rodos, jau gražų būrelį turime ir tų Žmonių, kurie alsa- 
kingiausias vietas ten užėmė ir atstovavo mūsų valstybę. Jų 
prityrimas neturėtų būti paleistas vėjams. Neturėtume 
pamiršti ir to, kad pažangiai ir kultūringai valstybei reikia 
daug pasiaukojimo ir vadovaujančių asmenų. 

Sunkus nužymėtas kelias, bet toks jis yra, jei norime 
laimėti žmones ir jų geriausias kūrybines jėgas mūsų valstybės 
ir kultūros kūrybai. Kiek būsime pajėgūs darbu, nuoširdumu ir 
ištverme pasiaukoti valstybės kultūrai ir tautos vienybei, toks 
bus ir mūsų valstybingumas, kurį jau vertins būsimos kartos. 
Rodos, pats likimas yra subūręs mūsų didįjį tautos branduolį į 

vieną valstybę lyg paskutiniam išmėginimui prieš galutinį 
sprendimą. Ar mes šį momentą suprasime, ateitis pasakys. 


XX amžius, 1938 10 22 
Parašas: A. LOŽYS 


Visiems rūpi laisvė. Ir visi džiaugiasi laisvę gavę. Tik tam 
džiaugsmui negalima išsilieti iš ribų. Visi žinome, kad nėra 
absoliučios laisvės. Kraštutinės laisvės šalininkai gyvenime la- 
bai dažnai užmiršta, kad jau jie savo elgesiu daro kitiems ne- 
laisvę. Iš dalies toks šešėlis krinta ir Klaipėdos krašte demon- 
stracijų rengėjams, karo stovį panaikinus. Tos demonstracijos 
turėjo reikšti kilnų džiaugsmą, kad kraštas nebus varžomas 
ten, kur dirbamas lojalus darbas tai valstybei, kurioje gyvena 
piliečiai, nors jie būtų įvairių tautybių. Per demonstracijas, 
kurias organizavo vokiečiai ar vokiškos kultūros Žmonės, 
neištesėta kultūringai reikšti savo jausmus. 

Pirmiausia šioji laisvė yra visiškai politinė. Tačiau čia 
įtrauktas į tas demonstracijas ir jaunimas, kuris tik iš 
vyresniųjų težino, kad čia veikė karo stovis. Jam mokyklos 
suole niekada darbo nekliudė joks karo stovis. Nebuvo čia 
cenzūruojamos nei knygos skaitykloje, nei vadovėliai mokyk- 
loje, o ypač jų niekas netikrino. Todėl neaišku, ką tos mokinių 
demonstracijos turėtų reikšti?! 

[-..] Šios vaikėzų demonstracijos atstumia kiekvieną žmogų, 
kuriam dar brangus žmoniškumo kilnumas ir solidarus visų 
tautų bendradarbiavimas visose Žmonijos kultūros srityse. 
Lietuvių tauta tuo keliu eina ir juo veda ir auklėja savo 
jaunąją kartą. 

Gaila, kad be tam tikrų išsišokimų ir be nemalonių šūkių, 
įžeidžiančių Lietuvos suverenumą, nepraėjo ir suaugusiųjų 
eitynės. Keista, kad čia vėl tiesiai žygiuojama prie svetimos 
valstybės konsulato. Tokiu metu nepritiktų solidariems vals- 
tybės žmonėms šitaip elgtis. Čia vėl prisimintinas leistinumo 

kriterijus: kurioje valstybėje taip galima. Jei negalima nė vie- 
noje kitoje valstybėje, ypač kaimynuose, tai neturėtų sau leisti 
kultūringi žmonės ir toje valstybėje, kurioje reiškiama tos 
tautos atstovams ir valstybei tinkama pagarba. Kas negerbia 
kito, tas neturėtų teisės laukti ir sau pagarbos. 

Pagaliau demonstracijų rengėjams nereikėtų užmiršti, kad 
Klaipėdos kraštas, nors yra autonomiškas, bet yra Lietuvos 
valstybės suvereniteto ribose. Ten gyvena dvi tautos. Lietuvių 
ten gyvenama nuo senų laikų. Jie nesvetimoje žemėje yra įsi- 
kūrę, bet juos ten jau rado istorija ir tos tautos, kurios atėjo į 
istoriją. 

Vienos kurios tautos pažeidimas ar paniekinimas yra 
neleistinas jau ir valstybės autoriteto sumetimais, kol valsty- 
bė ten vykdo savo valdžią. Tokiu būdu neleistini elgesiai ir ga- 
li išprovokuoti visokias valstybės saugumo priemones (prieš 
vienų ir kitų nuoširdų norą). Kultūringos tautos Žmonės turi 
čia jausti leistinumo saiką. 

Tiesa, mūsų tauta niekada nėra buvusi nenuoširdi kitoms 
tautoms. Ji yra net per daug svetinga ir tiems svečiams, kurie 
ne visada geram tą svetingumą panaudoja. Tokiu būdu ir 
dabar lietuviai niekada nėra turėję minties svetimos tautos 
žmones versti savais, o dėl pastangų pakelti savo tautiečių 
tautinę sąmonę juk ir vokiečiai nieko negali prikišti. Juk 
Klaipėdos krašte visoms tautybėms mokslas nevaržomas, 
auklėjimas nekontroliuojamas. Kažin ar giriamoj Vokietijoj 
yra tokios laisvės? O pas mus daugelis dalykų kalbėte kalba 
už tai, kad su lietuviais yra visada galimas bendras darbas. 
Nuo tokio bendradarbiavimo lietuviai niekada nėra atsisakę. 

Lietuvių neatsisakyta bendradarbiauti ir kultūrinėje srityje. 
Rasime daug kvietimų, kur lietuviai prašyte prašė talkon visus 
krašto gyventojus. Į jų balsą ne visada buvo tinkamai atsilie- 
piama. Todėl, mūsų manymu, nėra be ydų ir antroji pusė, ku- 
riai kultūrinė laisvė niekada nebuvo varžoma. Gal kai kuriuos 
žmones varžo jų pačių nenuoširdūs norai ir negryna valia?.. 

Niekas pagaliau iš mūsų neneigia, kad Klaipėdos krašte 
yra ir dvi kultūros. Jos abi saugomos statuto. Kultūrinė ir švie- 
timo sritis priklauso autonominei valdžiai. Tik čia labai dažnai 

išeina atvirkščiai: pats muša, pats rėkia. Tai gali puikiai įsi- 
tikinti kiekvienas, paėmęs kad ir būsimų metų biudžeto švie- 
timo ir kultūros reikalams išleidžiamas sumas. Deja, ką mes 
girdime iš seimelio tribūnos, kur aplink net lietuvių kalba ne- 
bepakenčiama, kaip parodė paskutinis seimelio posėdis. 


Žinodami, kad Klaipėdos krašto reikalai yra ypatingi, 
turime visur ir visada to nepamiršti. Darbas turi būti tam tikru 
būdu derinamas su tais reikalavimais, kuriuos stato to krašto 
kultūra ir tradicijos. Turime kai kur atsisakyti senų įpročių, 
kurie jau tikrai pasenę. Gyvas reikalas suderinti autonominės 
ir centro valdžios valdininkų tarnybą, kad nebūtų tarp vienos 
ir kitos kinų sienos. Mes skubiai turime įvesti tarnybos įstaty- 
mą visose žinybose. To reikalauja ir valstybės kultūra. Reikia 
su tokiu pat atsargumu ir valdininkus parinkti. Jie visi turi bū- 
ti aukštos kultūros žmonės. Turi sugebėti suprasti vietos žmo- 
nių dvasią ir prie jos prisitaikyti, aklai jai nepasiduodami. Turi 
pažinti jų kultūrą ir antrą to krašto kalbą. Jokiu būdu vis dėlto 
ten neturime grūsti kitos tautos ar kultūros Žmonių, kurie iš- 
kraipo mūsų tautos tradicijas ir ne visada yra rūpestingi 
valstybingumui ir mūsų tautos kultūrai. Gyvas reikalas susirū- 
pinti ir priaugančiąja krašto karta, kurią dažnai pačios auto- 
nominės įstaigos atstumia tik dėl to, kad ji lietuviška. 

Be abejo, nėra paprastai sveikame kūne vietos, kur skaudu- 
lys galėtų susimesti ir jo nejaustume. Toks turėtų būti ir vals- 
tybinis kūnas. Jei kur kliūva ar skauda, visas organizmas tuoj 
paruošiamas atsispirti. Taip turėtų būti ir valstybės gyvenime. 

|...) 

Jau metas pasitikėti savo tautos kūrybinėmis galiomis. Jos 
sutelktinių jėgų reikalauja mūsų tautos ir valstybės likimas. 
Atrinktinės jėgos siųstinos ten, kur daugiausia darbo ir pavo- 
jaus mūsų likimui. Supraskime: gyvenimas yra tikrasis moky- 
tojas, o mūsų tautos ir valstybės likimas aukščiausi kiekvieno 
uždaviniai. O šis momentas užtenkamai iškalbingai byloja, 
kad turime stoti visi ir visu savo valstybiniu ir tautiniu pa- 
jėgumu į tautų rungtynes, kurios gana nelengvos mažoms 
tautoms. 

Baigdamas norėčiau dar prisiminti Berlyno gerų santykių 
pareiškimus. Mes juos prielankiai sutinkame. Mes irgi norime 
gerų santykių su visais kaimynais, taigi ir su Berlynu ir lauk- 
tume, kad žodinės deklaracijos turėtų realios reikšmės. 


XX amžius, 1938 11 04 
Parašas: A. LOŽYS 


Klaipėdos krašto reikalai 


Kaip kas bevertintume ir bespręstume žmonių psichologi- 
nę vertę viešajam ir valstybės gyvenimui, vis dėlto objektyviai 
vertindami, turėsime pasakyti, kad ji kuria valstybes, veda jų 
ribas ir užsimoja didžiausiems valstybės žygiams. Visi didieji 
karo ar sąjūdžių vadai yra be galo didžiai vertinę Žmonių psi- 
chologiją realiems savo darbams. Niekas šiandien neabejoja, 
kad Napoleonas tol buvo nesutriuškinamas, kol jis žmonėms 
ir net ištisoms tautoms mokėjo įkvėpti savo žygių tikrumą ir 
visuotinę jų vertę. Istorija turi begales tokių pavyzdžių. 

is dėsnis yra dar reikšmingesnis tautos ir valstybės 
gyvenimui. Jis jungia mažesnį ir vieningesnį kolektyvą. Čia 
daug lengviau rasti bendrų siekimų ir uždavinių. Daug leng- 
viau čia susikalbėti ir dėl priemonių, reikalingų aiškiai nu- . 
matytam tikslui pasiekti. Tuo keliu, rodos, turėtume eiti ir 
mes ypatingai į tas vietas, kurios tarytum nuošaliau laikos nuo 
mūsų bendrų siekimų ir uždavinių. Jei šis psichologinis dėsnis 
pamirštamas, jo žala tuoj pasireiškia, kai tik tos susitelkusios 
ydos randa progos iškilti. Taip, rodos, galėtume vertinti ir 
paskutinius įvykius Klaipėdos krašte. | 

Kiekvienas žmogus, o ypač kolektyvas, jaučia savo vertę vi- 
suomenės ir valstybės gyvenime. Jei tą vertę atimtume ar pasi- 
justų atskiras žmogus ar kolektyvas jos neturįs, nustoja jo dar- 
bas to rimtumo, kuris ypatingai reikalingas viešiesiems dar- 

bams. Tada išsijungiama iš valstybės darbų ir net kartais nusi- 
teikiama prieš valstybę. 

Štai mes turėjome progos penkiolika metų kalbėti savo pa- 
jūrio broliams apie tai, kas mums visiems bendra, reikšminga 
ir svarbu. Savo žodžius turėjome teisę palydėti ir savo darbais. 
Tie darbai turėjo būti darnūs, ar jie būtų vertinami atskiro as- 
mens ar valstybės matu. Dėl atskirų asmenų pridarėme be ga- 
lo stambių klaidų, pasiųsdami į tą kraštą slaviškos kultūros 
žmones ir net atskiras šeimas. Jos ten rado gyvą vokiškąją ka- 
ro propagandą prieš buvusius priešus — rusus. Štai čia žmonės 
išvysta lyg jų atstovus! Pasitikėjimas ir nuoširdumas išsyk žūs- 
ta. Tautiniam atgimimui, kuris turėjo žymiai sparčiau vykti 
mums susijungus, trukdė ir bene dar labiau trukdo šiandien 
mūsų atskirų žmonių, o ypač valdininkų, mišrios šeimos, kurių 
net ne visi nariai lietuviškai tekalba. Tokius žmones iš bėdos 
galėtume pakęsti ten, kur šis klausimas nėra opus, kur iš jo 
nedaro plačių tautinių ir valstybinių apibendrinimų, nors ap- 
skritai yra žalingas mūsų mažai tautai. Tokio pat dėmesio bu- 
vo ir yra verti moraliniai ir kultūriniai atskiro asmens ypatu- 
mai. Mat žmonės ne studijuoja, bet sprendžia iš atskirų pavyz- 
džių. To jiems paprastai ir užtenka, kad galėtų apibūdinti tau- 
tą ar net visą valstybę ir jos kultūrinį bei moralinį lygį. Prisi- 
minkim, kaip skamba tam tikroje spaudoje įvykiai Patruose. 
Čia mes esame stambių klaidų pridarę, o jų nemokame ir 
šiandien suprasti ar nesugebame jų pašalinti realiais darbais. 

Ne mažiau vertingas tautos dalims suartėti yra ir konkre- 
tus valstybinis santykiavimas bei bendradarbiavimas. 

Niekas paprastai negali pakęsti, kad jis tik valdomas. Šis 
jausmas pasidaro dar aštresnis, jei neseni dar laikai, kai mūsų 
rytinė tautos dalis buvo piešiama vakarinei kuo juodžiausio- 
mis spalvomis, o jos civilizacijos žemumas lyg patvirtino pro- 
pagandos žodžius. Reikėjo tada rinktinių protų pastangų tai--. 
syti ir gerinti nors ten, kur arčiau ir lengviau galime priartėti 
kultūringoms valstybėms. Vadinas, didelės ir radikalios refor- 
mos turėjo būti daromos ten, kur buvo iš tikrųjų jaučiamas 
valstybinis atsilikimas. Tai sritys, visiškai priklausomos vals- 
tybės organizacijai. Valstybės organizacijos trūkumai atstumia 

tuos, kurie laukė ar laukia geresnių formų ar bent pastangų 
jas skubiai pašalinti. Prie šių, be abejo, priklauso karinė valdy- 
mo forma ir visi įstatymai, kurie saisto atskirą žmogų su vals- 
tybe. Ne mažesnės svarbos turi ir pats valstybės aparato tobu- 
lumas tiek realus, tiek ir įstatyminis. Neturėdami parengtų 
žmonių, jo tobulo nepasidarysime per dieną. Bet nors įstaty- 
mus galime išleisti tokius, kad jie darytų tam tikrą atranką ir 
lenktų visą gyvenimą į tobulesnį valstybinį organizuotumą. 
Šiandien betgi neturime dar tiek įstatymų, tvarkančių valdi- 
ninkų tarnybą: jų priėmimą, atleidimą ir tarnybinį aukštinimą 
bei žeminimą. Čia juk palaida bala. Bet ją pašalinti, rodos, ne- 
sunku. Tuo tarpu šis trūkumas Klaipėdos krašte atstumia per 
tūkstantį valdininkų, inteligentų Žmonių, kurie valstybės ir 
tautos gyvenimui yra reikšmingiausi. 

Nesuminėsime visos daugybės kitų įstatymų, kurie nežavi 
mūsų pajūrio brolių, norinčių imtis bendro darbo. Jie norėtų 
pritapti ir prie mūsų valstybės kūrimo, tobulinimo, įnešdami 
savo patyrimą, išugdytą gal kultūringesnėje valstybėje. 

Neturime ir turbūt nesistengėme sukurti tradicijų, kad nors 
geresnės jėgos galėtų rasti nesunkų kelią į vadovybės eiles ir 
tuo būdu įneštų į valstybinį kūną naujos energijos ir gyvumo. 
Čia palikta kinų siena. Tuo tarpu šiandien jau grynai lietu- 
viškas jaunimas lieka pajūryje bedarbis ir be ateities. Jam 
įsispausti į autonomines įstaigas dabar beveik neįmanoma. 
Pasitaikius progai, jis negali drįsti pereiti iš valstybinės tarny- 
bos, nes žūva visas tarnybos stažas ir teisės į pensiją. Mūsų 
įstaigos ir šio klausimo vis dar nebaigia išspręsti. 

Suminėjome čia atskirų asmenų ir valstybės darbų psicho- 
loginę ir realią įtaką mūsų pajūriui. Vis dėlto lieka geriausias 
sprendimas, kad [...] Visi geros valios tautos atstovai turi būti 
įtraukti į valstybės darbą, nors kai kur ir būtų skirtingų pažiū- 
rų. Mūsų valstybinis savarankiškumas ir tautos likimo atsakin- 
gumas yra sujungęs tampriai jau visą tautą. Jau drąsiai galime 
pasitikėti valstybine ir tautine sąmone tų žmonių, kurie šian- 
dien galėtų būti pašaukti į valstybės kūrybinį darbą. Abejojan- 
čius čia patrauktų bendras daugumos vieningas nusiteikimas 
mūsų valstybės savarankiškumui ir tautos išlikimui. Tokių 

abejojančių turime ir šiandien. Jų nepašaliname, bet dažnai 
tik prieš juos užsimerkiame — ir darome savo valstybei dar di- 
desnę žalą. Išeidami į viešumą su aiškiais valstybės ir tautos 
siekimais ir uždaviniais, niekuo nerizikuojame dėl valstybės ir 
tautos likimo. Bet mūsų čia iškeltos tos žaizdos, kurias reikia 
gydyti. Kartu būtų pašaukta ir įpareigota visa tauta į kūrybinį 
valstybės darbą ir atsakingumą. Šis visų sutelktinių jėgų rea- 
lus ir psichologinis kelias yra vienintelis ir tikrasis kelias į mū- 
sų pajūrį, kuris lietuviškas savo kilme, kalba ir istorija, bet kar- 
tais svetimas ir nepažįstamas savo valstybinėmis apraiškomis. 
Tuos žodžius paliudys kiekvienas, kuris mūsų pajūrį pažįsta. 


XX amžius, 1938 11 08 
Parašas: A. Ložys 


Neseniai paleistas šūkis vox diei —- vox Dei be galo būdingas 
dabartinėms dienoms. Siautėjančios Europos audros palietė 
stipriai ir mūsų kraštą. Ir mus jos užklupo nepasiruošusius. Po 
kovo mėnesio įvykių sekė kiti. Jų ženklai puikiai pasirodė 
ankstybą pavasarį. Klaipėdos krašto seimeliai virto aštriomis 
tribūnomis pulti mūsų „įsigyvenusį“ karo stovį. Puolimai 
kasdien aštrėjo. Kartu artėjo ir naujieji krašto seimelio rin- 
kimai. Akylesnieji žmonės, neturėdami po ranka visų reikia- 
mų duomenų, jau apgailestavo, kad nebūtų karo stovio panai- 
kinimas nuvilkintas iki paskutinių dienų. Taip ir atsitiko. Iš- 
siveržė tikras vulkanas. Jis tebesiautėja krašte ir dabar. Kraš- 
tas, užuot sulaukęs laisvės, susilaukė teroro ne tik moralinio, 
bet labai dažnai ir fizinio. Kilo ir kyla tokios politinės aistros, 
kurios aiškiai pažeidžia valstybės autoritetą. Tam autoritetui 
ginti kraštas neparengtas — neįpratintas į normalų gyvenimą 
ramiu laiku. Blaivesnieji žmonės jaučia, kad šitoks siautėjimas 
peržengia visokias valstybinės tvarkos ir drausmės ribas. Ta- 
čiau netvarka rinkiminei agitacijai yra be galo reikalinga tiems, 
kurie net viešai garbina kumščio kultą. Ji daugiau kam reikalin- 

ga. Kad ir čia būtų galima tam tikru atveju atsakingiems ran- 
kas nusiplauti, į priekį pasiuntė jaunimą ir davė visišką laisvę 
teroriškai siausti po kaimus ir miestus. Ir tokiu būdu pasivadi- 
nusios kultūringos įstaigos darbai virto iš tikrųjų didžiausia 
nekultūra. 

Tuo pačiu metu dar gyvai suaktualėja visų gyventojų 
rinkiminė teisė ir pareigos. Čia vėl įsisiūbuoja didžiausio ne- 
susipratimo bangos. Žmonės, nepripratę prie mūsų 
savivaldybių įstatymo, įžiūri antroje pusėje tik piktą politinę 
valią, jei pareikalauja iš būsimo seimelio rinkiko įrodymo, 
kad jis tikrai moka mokesčius. Seimą rinko visi, o čia krašto 
seimelį rinkti teprileidžiami tik „parinktieji“. Ir išaiškink 
dabar žmogus tuos klausimus pačių politinių aistrų metu. 
Nelengva čia ir politiniams vadams. Jiems gaila tokiu metu 
palikti beteisių žmonių viename Klaipėdos mieste apie 8000 
su dabar atimamais pasais. Taip susidaro visame krašte toks 
skaičius, kuris puikiai gali nulemti net kelių atstovų likimą. Ir 
šis klausimas nors keltas toje pačioje šio laikraščio vietoje 
žymiai anksčiau, nepakliuvo į vox diei klausimų eilę, o po 
gruodžio 11 dienos jis jau taps tikrai vox populi, tam tikru 
atveju valstybei žymiai nemalonesnis. 

Kokių priemonių griebtis? Dienos balsas — gelbėti kraštą 
nuo šlykštaus ir nekultūringo reiškinio — teroro. Jei karo 
stovis panaikintas ir visa krašto tvarkos priežiūra atiduota į 
autonominės valdžios rankas, dar vis dėlto nereiškia, kad šie 
reikalai taptų visiškai svetimi valstybės valdžiai, kuri vykdo 
savo valią visoje valstybėje. Visiškai galime sutikti, kad dabar 
ne metas karo būvį vėl grąžinti, bet reikia į dalykus realiai ir iš 
arti pažvelgti. Reikia išgirsti dienos balsą. O jis, rodos, šaukte 
šaukia: aiškiai ir drąsiai sueiti su atsakingais vietos žmonėmis 
ir susitarti ir net aptarti reikiamas priemones. Į tai paskatina 
ir paskutinis susirinkimas su magistru dėl uosto ir geležinkelių 
žemės. Jei dienos reikaluose yra pakrikimas ar net vieša ne- 
tvarka, tai dar labiau čia pažeidžiamas valstybinis autoritetas, 
negu greita ir energinga iniciatyva iš valstybės pusės. 

Po šių skubiųjų reikalų, tarp kurių jau daug kas pavėluota, 
turėtų eiti ir visos valstybės aparato derinimas su tais klausi- 

mais, kurie mūsų valstybei yra pastovūs ir būtini, nors mums 
kartais ir nemieli. Mes turime jausti ir niekada neužmiršti, 
kad mūsų valstybėje yra autonominis vienetas. Jei jis ten būti- 
nas ir tiesiogiai ne visada nuo mūsų priklauso, tai savo vals- 
tybiniu gyvenimu galime artėti ir derintis į jį, kad kuo mažiau 
beliktų skirtumų tarp mūsų. Mes turime gražų ir stiprų savo 
valstybėje lietuvišką veiklų ir kūrybingą gaivalą. Sudarykime 
jam sąlygas pasireikšti, tada pajusime, kad jis gyvas ir 
Klaipėdos krašte, o dabar tik teroro prislopintas. Šios sutelk- 
tinės kūrybinės jėgos, ugdomos su nuoširdumu visos lietuvių 
tautos, yra ne tik mūsų valstybės pagrindas, bet ir vienintelė 
priemonė leisti galutinai pabusti dar kai kuriems miegantiems 
pajūryje lietuviams. Jei jie pajus pašaukti su visa savo jėga ir 
kūryba prisidėti prie valstybės darbo, pabus tada ir iš ano tau- 
tinio snaudulio, kuriuo dabar naudojasi įvairūs agitatoriai 
saviems reikalams. Suprasime tada gyvenimo tiesą, be galo 
prasmingą visuomeniniam gyvenimui: niekas taip neužmuša 
žmogų, kaip jausmas, kuriuo žmogus pasijunta niekam ne- 
bereikalingas. Jis savo prasmės ir vertės tada ieško net visai 
pas svetimus... 


XX amžius,1938 12 01 
Prašas: A. Ložys 


Dėl grįžtančiųjų prie tautos kamieno 


Jau kurias ir beveik susikūrė gražios tradicijos — sutikti su 
didžiu džiaugsmu ir nuoširdumu kiekvieną mūsų tautos brolį, 
kuris grįžta iš svetur pas mus ir mus aplanko. Tos gražios tra- 
dicijos sukuria šeimynišką jaukumą kiekvienam, kuris išvysta 
mūsų nepriklausomos tėvynės brolius ir seses. Jų visų širdys 
suliepsnoja džiaugsmu ir užsidega ateities pasiryžimams. O 
kaip brangus mums yra kiekvienas, kuris ne tik grįžta į savo 

tėvynę ar joje apsilanko, bet ir tas, kuris pasiryžta ir grįžta 
prie savo tautos kamieno! 

Neturėjome mes laimės prieš šimtmečius išlaikyti savo 
valstybę etnografinėse ribose. Net seniau sukurtoji valstybė 
turėjo žlugti, visiems atnešdama tautinį skurdą ir vargą. Kai 
teko ją iš naujo atkurti, mes visam pasauliui paskelbėme, kad 
svetimos žemės nenorime nė pėdos. Neieškojome nė senųjų 
savo istorinių ribų, kurios toli buvo nutįsusios į rytus ir į pie- 
tus. Bet vis dėlto mums šie taikūs ir kultūringi šūkiai 
nepasisekė atkurtoje valstybėje galutinai įvykdyti. Ir nenuo- 
stabu, kad kiekvieną iš tų savo tautos kampų kampelių su- 
tinkame lyg pavasario kregždę, kuri dar vis tebeskelbia mūsų 
tautos pavasarį. Brangus mums ir tas žmogus, kuris gyvena ki- 
tur prisiglaudęs ir sau duoną pelnosi. Sutinkame ir jį iškilmin- 
gai, kai tik jo koja pasiekia mūsų tėvynės krantą. Tai vis gražu, 
girtina ir vykdytina. 

Bet šalia šių svečių, neužmirškime, turime ir labai daug 
savo brolių, kurie ne iš svetur grįžta į mūsų tėvynės žemę, bet 
kurie grįžta po sunkių vargų ir persilaužimų prie savo tautos 
kamieno. Tie mums turi būti dar brangesni, ir juos turėtume 
sutikti su dar didesniu džiaugsmu, meile ir pasitikėjimu, kurio 
taip be galo jie trokšta. Čia turiu galvoje pajūrį. Šių eilučių 
autoriui Žinoma, kiek ten yra daug Kudirkų, kurie su ašaromis 
grįžta į lietuvybę, grįžta dažnai ne iš tūnojimo ar snaudulio, 
bet ir aktingo priešingo lauko. Ir tie Žmonės, kurie su 
ašaromis sutiko savo tautybės rytą, yra brangūs ir verti ne tik 
mūsų pasitikėjimo, bet ir tokio pat nuoširdaus džiaugsmo, 
kokiu sutinkame iš svetimų kraštų grįžtančius. Juk jie pagausi- 
na mūsų tautos nedidelę šeimą. Jie praskina kelius ir kitiems 
savo buvusios nuotaikos ir įsitikinimo draugams. 

Šioks sugrįžtąs sugrąžina žymiai daugiau prie tautos 
kamieno negu tas, kuris niekada nebuvo išklydęs iš savo 
tautos kelio. 

Mintis, rodos, tikra ir aiški, bet kaip sunku ją įgyvendinti. 
Ir nuolat tie, kurie susiduriame su šiais klausimais, at- 
siminkime, kad mūsų pačių mažutė klaida ar koks nenuošir- 
dumas bei nepasitikėjimas vėl juos nugramzdina atgal. Tiesa, 

čia neturime užmiršti, kad dažnai tautybė susipina su 
papročiais ir tradicijomis ar su politinėmis pažiūromis. Mes, 
aklai tik savąsias piršdami ar jų laikydamiesi, vėl juos atstu- 
miame, lyg pareikšdami savo nepasitikėjimą, po kurio jau 
neįmanomas joks bendravimas ir bendradarbiavimas. Kaltinti 
juos neišmintimi ar politiniu atsilikimu — būtų grynas mūsų 
pačių neišmanymas. Jie juk irgi priklausė valstybei, kuriai 
turėjo atlikti visas valstybines priedermes, ar jie norėjo, ar 
nenorėjo. Jie įprato prie tos tvarkos — jiems ji ir geriausia. O 
daug kur jų tiesa, ir mūsų jaunai valstybei būtų tik nauda, jei 
kartais iš jų pasimokytume. Čia suminėjome platesnę 
visuomeninę ir valstybinę sritį. 

Bet ne mažiau svarbi yra ir privati iniciatyva ar asmeni- 
nės pažintys, kurios sunkiais momentais yra tikrai vienintelė 
paguoda. 

Mūsų mielas ir brangus pajūris šiomis dienomis sunkias 
lietuvybės dienas gyvena. Ar daug mes jį pastiprinome gyvu 
žodžiu ar laišku? Mes patys mokame ir mokome savo jaunąją 
kartą parašyti nuoširdžių sveikinimų svetimiesiems, tolimuose 
kraštuose gyvenantiems. Ar daug mes parašėme pajūrio 
broliams ir sesėms, kai juos spaudė sunkios dienos? O kaip tai 
jiems būtų miela ir gera. Kodėl to lietuviško krašto jaunimas 
nesueina į tokias bičiulystes, kad jiems nuoširdus laiškutis 
būtų kasdieninė duona iš mūsų jaunimo. Nenusigąskime pir- 
mu nepasisekimu. Kas pirmiau pabudo, tas turi nuoširdžiai ir 
kitus pabudinti. 

Nėra užtenkamos šilimos ir džiaugsmo net tose organizaci- 
jose, kurios tiesioginiai žvelgia į savo pajūrio brolius ir seses. 
Pažinęs pajūrio brolius ir minėtas organizacijas, jaučiu, kad 
tarp jų yra dar didelė spraga, kuri lieka neužkimšta jau tik 
mūsų nerangumo ir nesusipratimo dėka. Dažnai mes 
nemokame išeiti už Kauno miesto ribų, lyg toliau būtų šalta ir 
klaiku. Taip nėra. Kaip būtų sveika visiems mūsų stambiųjų 
organizacijų vadams pagyventi kokį mėnesį Klaipėdos krašto 
kaime ir suprasti lietuvininko širdį ir mintį. Praskaidrėtų ir 
mūsų gyvenimas. O tos organizacijos, kurios yra pasiryžusios 
pažinti mūsų pajūrį, net nariu neturėtų priimti to, kuris nėra 

pagyvenęs mėnesio šiame mūsų gyvybės kampelyje. Jei mes 
visi tokiu būdu pereitume per minėtas organizacijas, pajus- 
tume tautos vienybės balsą, nors jis sklistų iš rytų ar iš vakarų. 
Jei mes taip pajėgtume pažinti savo pajūrio brolius ir seses, 
suprastume, kad jie mums visi brangūs. 


Lietuvos aidas, 1939 01 03 


Šiuo šūkiu buvo Klaipėdoje vedama rinkimų programa iš 
vokiškosios pusės. Šiomis dienomis ji perėmė vykdomąją 
autonominę valdžią. Visų akys į ją nukreiptos. Ji daug yra 
žadėjusi prieš rinkimus — skelbė, kad esanti išganingasis ke- 
lias į laisvę. Šiandie gyventojai turės progos patirti tiesiogiai, 
kokia ta laisvė, kurią skelbė tie patys vyrai, kurie. dabar tą 
laisvę turi visiems ne tik skelbti, bet ir konkrečiai vykdyti. 

Pirmieji žingsniai dar neduoda pagrindo spręsti tiksliai ir iš 
esmės, kuriuo keliu pasisuko laisvės šūkiai. Bet tiek aišku, kad 
pareikštas atsargumas ne mažiau reikalingas ir dabar. Pir- 
mosios to atsargumo ir abejojimo kregždės minėtinos kad ir 
tos. Įstaigose pakeičiami suverenės valstybės paveikslai ir 
ženklai atskiros partijos vadų portretais. Ten, kur gyvenama 
dviejų tautų ir kur veikia kiti valstybės įstatymai, negalima 
taip lengvai kopijuoti svetimos valstybės viešųjų įstaigų formą, 
kad tuo nebūtų sukeltas didelis abejingumas ir susirūpinimas, 
kad kita dalis gyventojų neliktų tam tikrais atvejais be tos taip 
garsiai ir triukšmingai skelbtos laisvės. Mes čia neginame 
vokiečiams teisės būti vienos pasaulėžiūros ir griežtai klausyti 
savo vadų. Čia jų reikalas ir jų laisvė. Bet mes negalime nepa- 
reikšti baimės, kad šis per drąsus reikalavimas gali kartais 
pažeisti teises lietuvių, kurie šiame krašte dėl istorinių įvykių 
kai kur yra sumišę šeimose su vokiečių tautybės žmonėmis. 
Maža to: dar čia dažnai sumaišoma tautybė su valstybe. Kas 
buvo senosios vokiečių imperijos pilietis, šiandie jis jau 
padaromas vokiečiu. Kad be galo bado akis lietuvių kalba ir 

netolima to krašto praeitis, jau kai kurie laikraščiai drįsta 
skelbti, kad čia buvę ir esą vokiečiai — tik lietuviškomis pa- 
vardėmis ir lietuvių gimtąja kalba namuose. Šios naivios 
mintys, iškraipančios visiškai istorijos faktus, gali būt išugdy- 
tos tose mokyklose, kurios turėsiančios nauja dvasia pradėti 
savo darbą. Čia vėl didelis pavojus lietuvninko sūnui ar 
dukrai, kad jis ar ji iš pirmų dienų išgirs, jog jo tėvų tėvai buvo 
vokiečiai. 

Didžioji viso blogio priežastis, kad visai paneigiamas as- 
muo. Jis nebeturi savo balso ir nuomonės. Tas balsas ir 
nuomonė automatiškai jau atimama iš valdininkų. Jie turės 
būti naujos dvasios skelbėjai ir vykdytojai. Tokie kabos jų 
įstaigoje ir paveikslai. Kaip tada čia bus su lietuviais? 
Direktorijos pirmininkas lyg atsako, kad jie būsią toleruojami. 
Vėl keista, kad jie savo nuomonės negalės pareikšti viešai. 
Jiems yra didelis pavojus pakliūti į eiles tų valdininkų, kurie 
savo lietuviškumo pareiškimu, o tuo pačiu ir gynimu gali būti 
priskirti prie tų, kurie jau veikia prieš nacionalsocializmą. 
Tokie būsią jau netoleruojami. Kodėl tie patys metodai 
netaikomi ir antrai pusei? Ir ši neturėtų išeiti iš savo ribų, kad 
nepažeistų kitų tautų žmonių. Laisvę skelbusių žmonių 
žodžiuose norėtume laisvę matyti, o dabar išeina, kad kas ne 
su nacionalsocialistine pasaulėžiūra, labai lengvai gali patekti 
net toliau: „kur nei saulės, nei mėnulio nematyti“. Ir čia tikrai 
bus sunku atskirti, kas nekorektiška savo tarnyboje ir kas tik - 
ne nacionalsocialistiška, nes spręs ir vertins tie patys Žmonės, 
kuriems nacionalsocializmas — visas gyvenimo tikslas. 

Šitokia įžanga į tariamąją laisvę lietuvių, to krašto tikrųjų 
gyventojų, negali džiuginti. Šie užsimojimai galės būti stab- 
džiai tam tikrais atvejais ir darniam abiejų valdžių bendra- 
darbiavimui, nes valdžios, galios ir teisės sąvokos net iš esmės 
galės nesutapti. 

Šiuos dalykus iškeliame ne priekaištų ieškodami, o gin- 
dami lietuvių teises. Pakartotinai pareiškiame — pritariame, 
kad Klaipėdos vokiečiai turi teisę turėti savo kultūrinio 
veikimo laisvę, gali išpažinti savo ideologiją (kuri nėra 
priešinga statutu pagrįstam Lietuvos suverenumui); tačiau 

tokių pat teisių mes norime ir Klaipėdos lietuviams ir ma- 
nome, kad prieš tą nieko negalėtų turėti nė kultūringi 
vokiečiai. Naujos direktorijos veiksmuose mes norime įžiūrėti 
gero sugyvenimo tendencijas ir tikime, kad šie neaiškumai 
išsispręs sutarimo kryptimi. 


XX amžius, 1939 01 27 
Parašas: A. Ložys 


Jau esame kelis kartus pamokyti, ką reiškia turėti 
savarankiškų ir sąmoningų darbininkų visoms sritims. Tačiau 
leidžiame įsigalėti ir vėžlio papročiams: juo kur iškyla sun- 
kesnės pareigos, tuo mes mažiau ieškome naujų Žmonių ir 
krauname naują naštą tiems patiems, kurie ir savąją sunkiai 
tepaneša. Darbas nesiseka ir neina reikiamu sklandumu. Kiek 
paaimanavę tuoj numojame ranka: kitaip mūsuose dar ir būti 
negali. Šituo primityviu pasiteisinimu sustabdome visą 
gyvenimą ir, rankas sudėję, laukiame geresnių dienų. Tačiau 
visus tuos trūkumus išgydysime radikaliai pakeisdami savo 
nevykusius įpročius krauti tiems, kurie ir taip jau turi ką nešti. 
Jokiu būdu to paties žmogaus jėgos nepadvigubėja tik nuo to, 
kad jis gauna dvi sunkias pareigas. Šitas vėžlio paprotys ne 
taip būtų skaudus, jei liestų tik žemesniuosius, nuo kurių tik jų 
vienų darbas tepriklauso; kitiems netrukdo ir neužstoja nau- 
jiems kelio. 

Maža to. Jau kitais sumetimais ir tos įstaigos bendradar- 
biai, net nuolatiniai, sutelkiami Žmonės, nors garbingi ir 
nusipelnę mokslui, bet jau dirbą kitoje mokslinėje įstaigoje. 
Vadinas, čia gauna naujas pareigas tik tie žmonės, kurie ir 
taip jau turėjo ir turi puikias mokslinio darbo sąlygas. Nuo 
šitų naujų pareigų jų mokslinės jėgos ne padidėja, bet su- 
mažėja, nes atsiranda visokių techninių posėdžių, iš kurių 
maža naudos pačiam mokslui, o didelis trukdymas mokslo 
darbininkams. 

Kai šitaip suorganizuotos mūsų mokslinės įstaigos, sun- 
kesnio ir skubesnio darbo jos pačios nepajėgia atlikti. Reikia 
vėl telktis pašalinių jėgų, kurios vėl turi trukdyti savo darbą. 
Joms šis darbas yra tik primestinis ir antrinis. Trumpam dar- 
bui pašauktieji darbininkai ne tik sutrukdo savo darbą ir 
išmuša iš vėžių, bet ir į naująjį darbą neturi laiko reikiamai 
įsigilinti, ypač kad paties instituto tie darbai nėra paruošti ir 
net planai neišsiaiškinti. Ir čia vėl išeina darbas, kurį dar iš 
naujo reikia perdirbti. Daug gaišaties ir erzinimosi, bet mok- 
slui iš tokių atsitiktinių darbų maža naudos. 

Žinoma, ir čia atsidusę paaimanuosime: trūksta darbi- 
ninkų. Nė vienas su lopšiu neatsinešė įgudimo į mokslinį dar- 
bą, bet turi įsidirbti. Tą mintį puikiai paliudija ir mūsų jauno 
universiteto pradžia. Buvo ten žmonės sukviesti be jokio dar 
mokslinio darbo ir net be jokio -palinkimo į mokslą, bet 
daugelis iš jų dirbo ir įsidirbo. O šie atėjo tiesiog iš univer- 
siteto suolo ir dar nenudžiūvusiu diplomu. Tokių ir geresnių 
žmonių šiandie jau ir savų turime. Tik nedarykime tos klaidos, 
kad kelios užkrautos naštos ant tų pačių pečių naštą palengvi- 
na. Ne, čia įsigali tik mūsų kultūrinio ir mokslinio gyvenimo 
stabdžiai ir įsiveisia visokie grybai, kurie vėliau sunku 
beišnaikinti. 


XX amžius, 1940 03 26 
Parašas: L. Zvaginis 

REDAKCINĖS PASTABOS IR PAAIŠKINIMAI 


„Rinktiniuose raštuose“ spausdinami A. Ašmanto straipsniai ir paskai- 
tų tekstai kiek galima pateikiami autentiški: jie netrumpinami, nekupiūruo- 
jami pasikartojimai, kad būtų išlaikytas rašinių vientisumas, netaisoma au- 
toriaus kalba, paliekama nekeista kitų tautų ir mūsų senųjų raštų asmenvar- 
džių ir vietovardžių rašyba, autoriaus išnašos ir nuorodos. A. Ašmanto tei- 
giniai, nesutinkantys su dabartiniais mokslo duomenimis, nekomentuojami. 

Raštuose netaisomi dabartinėms normoms prieštaraujantys įvairūs žo- 
dyno ir gramatikos dalykai, pvz.: ypatingai („ypač“), nelaisvis („belaisvis“), 
neužilgo, šposininkas, tampriai susiję, tuo pačiu, viso („iš viso“), visa eilė me- 
tų; prieveiksmis tiesioginiai; prielinksniškai vartojamas deka ir polinksniškai 
pagalba, taip pat atstovauti ką (nors paskutiniuose darbuose jau yra ir 
kam), tikėti kam, prie geriausių norų, iškėlė didžiausiu aiškumu mintį, yra ak- 
tualiu ir kt. Paliekama sporadiškai pavartota dviskaita, nevienodai trumpi- 
nami pavyzdžiai (pvz ir pav.), netaisomos prie romėniškų skaitmenų rašo- 
mos galūnės. Paliktos specifiškos anų laikų įprastesnės lytys deltonistas 
(„deltonikas“), pauza („pauzė“), radio, spalių mėn., slėgia, atsidųsta ir pan. 

Raštuose stengtasi sudabartinti tik rašybą ir skyrybą, patvarkyti šriftus, 
pataisyti aiškias korektūros klaidas ir apsirikimus. 

Nereikėtų pamiršti, kad daugumas skelbiamų tekstų buvo publikuoti 
spaudoje (pasirašytų straipsnių pavardė nežymima, nurodomi tik slapyvar- 
džiai ir sutrumpinimai), todėl tikrai autentiški tekstai yra diplominis darbas 
ir paskaitos, be to, vieno kito straipsnio yra rankraštis (tai nurodoma šiose 
pastabose). 


„Jaunius — gramatikas“ publikacijos tekstas derintas su mašinraščiu: 
pataisyta viena kita smulkmena. 


„Lietuviškoji tartis ir svetimos įtakos“ tekstas derintas su rankraščiu ir 
pagal jį atstatyti keli redagavimo mažmožiai. 


„Dažnesnės sakinių klaidos“ spausdinama iš ne visai sutvarkyto rank- 
raščio, todėl praleistos kelios menkai apdorotos vietos, neskelbiami skyre- 
liai apie linksnių ir priešdėlių vartojimo klaidas (jie iškrinta iš bendro strai- 
psnio konteksto). 


Diplominio darbo „Priesagos -ini-s (-inė) ir -iška-s (-iška) mūsų bendri- 
nėje kalboje nuo „Auszros“ laikų“ yra trys variantai: du juodraštiniai ir 
rankraštinis apgintasis 1933 m. birželio 13 d. (Valstybinis centrinis archy- 
vas. F. 63, ap. 10, b. 5). Paskutiniame variante yra neaiškiai parašytų vietų, 
ypač pavyzdžiuose. Kick tai buvo įmanoma, atsižvelgta į juodraštinius teks- 
tus, bet šaltinių pavyzdžiai su originalu nelyginti. 

Nors autorius pratarmėje sakosi pavyzdžius rašęs pagal originalo rašy- 
bą, bet rengiant tekstą spaudai, iš rašybos kai kas suprastinta. Antai K. 

Jauniaus pavyzdžiuose atsisakyta : ir d „nosinių“ (prieš j, pvz., medju), 
„dviaukščių“ ie ir uo, galūnės „trigubojo“ w (uz) ir dar vienos kitos smulk- 
menos (kaip ir Baranausko — kituose.tekstuose — bei Kuršaičio, Šleiche- 
rio). Manome, kad priesagų esmei suprasti tai neturėtų pakenkti. Be to, 
kai kur patikslintos datos, patvarkytos antraštės. 


„Įžanga į bendrinės šnekamosios kalbos fonetiką“ ir „Bendrinės šneka- 
mūsios kalbos fonetika“ — paskaitos, rašytos po 1935 m. I pusės. Patikslin- 
tos minimų autorių gyvenimo datos, kūrinių antraštės. Fonetikos balsių 
(transkripcijos) skyriuje autoriaus išbraukti balsiai [4] = e ir [4] = e, ą, bet 
pavyzdžiai palikti, — matyt, autorius nebuvo galutinai apsisprendęs dėl už- 
pakalinių balsių priešakėjimo. Tekste netaisomi autoriaus vietomis nenuo- 
sekliai žymėti transkripcijos ženklai (pvz., nešti pagal jo žymėjimą turėjo 
būti nešti ir pan.). ' 


Akcentologijos kursas nebaigtas: galas baigiasi žodžiu „Prieveiksmiai“. 
Ant aplanko užrašas: „Lekt. A. Ašmantas. VD bendrojo lietuvių kalbos 
kursoakcentologija“, tituliniame lape dar: „1939 m. rudenį“. Pra- 
leisti prierašai „išlinksniuoti“. 


„Vaizdinė tartis“ turi prierašą: „2 val.“ ir “1940/1941 m. rud. sem.“. Pa- 
skaitų kurso baigiamoji dalis nėra išlikusi. 


Visi publicistikos tekstai skelbiami iš spaudos publikacijų. Atsižvelgta į 
paties autoriaus taisymus pačiuose tekstuose. Straipsniuose „Kultūros gin- 
klai prieš vakarų vėjus“, „Pavojus Klaipėdoj“ ir „Karo stovį panaikinus pa- 
jūryje“ kupiūromis pažymėtos vietos cenzūros išmestos. Be to, prie čia mi- 
nimo 1-ojo straipsnio autorius prirašęs: „Redakcija iš dviejų straipsnių su- 
darė vieną. Todėl daug išbraukymų ir įterpinių.“, prie 3-0j0: „Red. taisytas“. 

A. Ašmanto lingvistinių straipsnių bibliografija ir svarbesnė literatūra 
nurodyta knygelėje „Iš lietuvių kalbos kultūros istorijos“ (V., 1988). Publi- 
cistinių straipsnių bibliografija nepateikiama. 

